No 


— 


HOWARD 
PHILLIPS 


LOVECRAFT 


tykantis tamsoje 


- A 
4 
| 


2 


A 1 


LC t na 
' ' 


INGSPORTĄ 


NAUJAS!S HAMPŠYRAS 
i 


DANVIČAS 


KONKORDAS 
KEMBRIDŽAS 


VUSTERIS 


HOWARD 
PHILLIPS 
LOVECRAFT 


tykantis tamsoje 


H. P. Lovecraft 
Tykantis tamsoje. Kūrybos rinktinė 


Sudarė Marius Burokas ir Paulius Jevsejevas 


Versti tekstai: 

Dagon, The Music of Erich Zann, The Hound, Cool Air, Pick- 
mans Model, The Strange High House in the Mist, The Colour 
out of Space, History of the Necronomicon, The Evil Clergyman, 
The Call of Cthulhu, The Whisperer in Darkness, At the Moun- 
tains of Madness, The Shadow out of Time. 


Iš anglų kalbos vertė Marius Burokas, Paulius Jevsejevas, 
Virginija Mickienė ir Andrius Kunčina 

Redaktorė Asta Bučienė 

Dizainerė Lina Sasnauskaitė 

Maketavo Marija Mlinkauskaitė 


Knygos leidybą parėmė 


pa 4 
K) KULTUROS 


T7zT LIETUVOS 
| TARYBA 


m LIETUVOS RESPUBLIKOS 
KULTŪROS MINISTERIJA 


Išleido kitos knygos 
kitosknygos.lt 


Spausdino 
UAB „BALTO print“ 
baltoprint.com 


Tiražas 1 500 egz. 


Leidinio bibliografinė informacija pateikiama 
Lietuvos nacionalinės Martyno Mažvydo bibliotekos 
Nacionalinės bibliografijos duomenų banke (NBDB). 


€) Marius Burokas, Paulius Jevsejevas (sudarymas), 2018 
O Marius Burokas, Paulius Jevsejevas, Virginija Mickienė, 
Andrius Kunčina (vertimas), 2018 

O kitos knygos, 2018 


ISBN 978-609-427-323-0 
ISBN 978-609-427-322-3 (el. knyga) 


TURINYS 


* Howardas Phillipsas Lovecraftas - 
aprašęs tai, ko nebūna Paulius Jevsejevas 


Apsakymai: 

Dagonas (vertė Marius Burokas) 

Ėricho Zano muzika (vertė Paulius Jevsejevas) 
Skalikas (vertė Andrius Kunčina) 

Vėsus oras (vertė Paulius Jevsejevas) 

Pikmeno modelis (vertė Paulius Jevsejevas) 

Keistas namas aukštai migloje (vertė Marius Burokas) 
Spalva iš kosmoso (vertė Paulius Jevsejevas) 
„Nekronomikono“ istorija (vertė Paulius Jevsejevas) 


Piktasis dvasininkas (vertė Virginija Mickienė) 


28 


36 


45 


60 


70 


99 


102 


Apysakos: 

Kthulhu šauksmas (vertė Paulius Jevsejevas) 

Tas, kuris šnabždėjo tamsoje (vertė Paulius Jevsejevas) 
Beprotybės viršukalnės (vertė Marius Burokas) 

Už laiko ribų (vertė Marius Burokas) 


* Ištamsiųjų begalybės jūrų Marius Burokas 


109 


141 


211 


319 


391 


HOWARDAS PHILLIPSAS LOVECRAFTAS - 
APRAŠĘS TAI, KO NEBŪNA 


„Daugumoje šių kūrinių vienintelis iš- 
ties siaubą keliantis dalykas yra prastas skonis ir menkas meistriškumas. 
Lovecraftas nebuvo geras rašytojas, - 1945 m. rašė žymus amerikiečių 
literatūros kritikas Edmundas Wilsonas“. Tuo metu Howardas Phillipsas 
Lovecraftas, per savo gyvenimą spausdinęsis tik bulvariniuose žurnaluose, 
jau kurį laiką buvo iškeliavęs anapilin (mirė 1937 m.), tačiau po jo mir- 
ties ėmė rastis vis daugiau jo kūrybai ir asmeniui skirtų leidinių. O štai dar 
po šešiasdešimties metų, 2005 m., atrinkti Lovecrafto kūriniai pristatyti 
klasikinės amerikiečių literatūros serijoje „Library of America“. Tai išties 
piktdžiugiškas literatūros istorijos pokštas, mat šios serijos sumanytojas 
buvo ne kas kitas, o Wilsonas - kaip sakoma, jis turbūt karste apsiverstų... 

Tiesa, Lovecraftas čia ne vienas: lygiagrečiai su jo kūrybos vertini- 
mu kito ir jo atstovautų literatūros žanrų statusas. Kaip pažymi ameri- 
kietis literatūros kritikas S. T. Joshi, Lovecraftas apskritai buvo vienas iš 
pirmųjų, kuris aiškiai suvokė rašąs žanrinę literatūrą, iš principo skirtingą 
nei vyraujančios srovės. ' Lovecraftas savo kūrybą vadino „keistąja“ (weird 
fiction), taip pat „baimės“ ar „kosminės baimės“ literatūra. Skaitytojas jo 
kūriniuose atpažins bruožus ir motyvus iš visų geriausiai žinomų žanri- 
nės literatūros grupių, tokių kaip siaubo literatūra, mokslinė fantastika ar 
maginė fantastika. Šie žanrai, kuriuos visus kartu dabar linkstama vadinti 


E. Wilson, „Tales of the Marvellous and the Ridiculous“, Classics and Commercials: a Literary 
Chronicle of the Forties, New York: Farrar, Straus and Company, 1951, p. 286-290. 

S. T. Joshi, The Modern Weird Tale: a Critigue of Horror Fiction, Jefferson, London: McFarland 
Company, 2001. 

„Spekuliatyviąja literatūra“, per XX a. suklestėjo ir tapo išties reikšmingi, 
sulaukė didžiulės komercinės sėkmės ir vis didesnio kultūrinio, socialinio, 
akademinio pripažinimo. Taip pamažu sau kelią skinasi nauja savarankiška 
literatūros samprata, todėl svarbu, kad klasikiniai veikalai būtų prieinami 
ir lietuviškai, — iš jų idėjų semsis lietuvių skaitytojai ir autoriai. 

Žanro komercinė sėkmė, populiarumas savaime neužtikrina paskirų 
kūrinių vertės. Pavyzdžiui, dažnai manoma, kad siaubo literatūros tikslas 
yra skaitytoją išgąsdinti ar sutrikdyti. Jei tai būtų tiesa, vargu ar vertėtų 
dėti pastangas ir skirti laiką kūrybai ar skaitymui. Juk yra kur kas papras- 
tesnių būdų patirti šias emocijas. Jau minėtas literatūros kritikas S. T. Joshi 
vietoj psichologinės kartelės siūlo taikyti humanistinį vertės matą: tokia li- 
teratūra turinti savais būdais vesti link ko nors, kas žmogiškai reikšminga. 
Galbūt kalbant apie Lovecrafto kūrybą toks vertės matas šiek tiek priešta- 
ringas, mat joje kaip tik nureikšminama visa, kas žmogiška, bet vis dėlto 
tai matas, ir jis leidžia skaitytojui ieškoti šioje literatūroje to, kas sužadina 
jo asmenybės šerdį ir nuspalvina jo ryšius su pasauliu, o ne tiesiog skai- 
čiuoti šiurpuliukus. 

Šiuo požiūriu Lovecrafto kūrybos išskirtinumą ir reikšmę patvirtina 
ne vienas komentaras ar interpretacija. Štai prancūzų rašytojas Miche- 
lis Houellebecgas stoja už neretai peikiamą (žr. Wilsono citatą pradžio- 
je) Lovecrafto stilių, pabrėždamas pompastikos būtinybę norint pasiekti 
tą intensyvumą, kuris Lovecraftui leidžia peržengti gero skonio ribas ir 
įžengti į kliedesio, šėlsmo sferą." Gal būtent dėl šios ypatybės jo kūryba su- 
laukė tokio plataus atgarsio metalo muzikos scenoje, juk ten radikalumas, 
ekstremalumas irgi yra pamatinė vertybė? Prancūzų filosofas Guentinas 
Meillassoux siūlo alternatyvą Kanto kritinei filosofijai primindamas mo- 
dernybės prarastą Didžiąją Išorę, nuo žmogaus nepriklausomą, svetimą 
tikrovę, ir filosofiškai apmąstydamas arche-fosilijas - pėdsakus iš to lai- 
ko, kai Žemėje dar nebuvo gyvybės.“ Skaitytojas pamatys, kad Lovecraf- 
tas turėjo savitą šių filosofinių motyvų viziją... Kitas filosofas, amerikietis 


Ten pat. 

** M. Houellebecą, H. P. Lovecraft. Contre la vie, contre le monde, Paris: Ėditions J'ai Lu, 2015. 
O. Meillassoux, Aprės la finitude. Essai sur la nėcessitė de la contingence, Paris: Ėditions du 
Seuil, 2006. 


Grahamas Harmanas tiesiai šviesiai skelbia Lovecraftą filosofinio „keistojo 
realizmo“ pirmtaku, aukštindamas jo pastangas aprašyti neaprašoma, su- 
vedant savo kūrinių veikėjus žmones į akistatą su būtybėmis, kurios yra 
kuo tikriausios, materialios, regimos, girdimos ir užuodžiamos, tačiau 
niekada iki galo nepaklūsta žmogiško proto kategorijoms.“ Šios rinktinės 
apsakymuose ir apysakose stūkso miestai ir tūno būtybės, kurių aprašymai 
pasakotojui yra kone neįveikiamas iššūkis, o skaitytoją privers apčiuopti 
vaizduotės ribas. Beje, Lovecrafto kūrybos statusą ne menkiau patvirtina ir 
atgarsio sulaukusi polemika dėl jo atviro rasizmo: 2015 m. Pasaulio fantas- 
tikos apdovanojimų rengėjai nusprendė atsisakyti lig tol teiktų miniatiūri- 
nių Lovecrafto biustų ir pakeisti juos kitokia statulėle. Sprendimas atrodo 
logiškas ir suprantamas, o rašytojo kūryba dėl to veikiausiai nenustos plės- 
ti savo rezonanso lauko, tik jos vertinimas taps labiau niuansuotas ir (dar 
kartą) prieštaringas. 

Kad ir kaip būtų, tikiuosi, jog ir lietuvių skaitytojams ši pirmoji išsa- 
mesnė pažintis su lietuviškai pristatoma Lovecrafto kūryba suteiks daug 
vaizduotės malonumų, ekstremalių stilistinių pojūčių, čia pat tykančio 
kosminio šalčio nuojautą ir primins, kokia kerinčiai įvairi yra klasikinė pa- 
saulio literatūra. 


Paulius Jevsejevas 


* 


G. Harman, Weird Realism: Lovecraft and Philosophy, Winchester, Washington: Zero Books, 
2012. 

DAGONAS 

Rašau apimtas ypatingos dvasinės įtam- 
pos, nes šiąnakt ketinu pasitraukti į nebūtį. Kišenėje neturiu nė skatiko, 
vaistų, dėl kurių mano gyvenimas buvo dar pakenčiamas, atsargos jau be- 
veik baigėsi, kančios darosi nebepakeliamos, tad man belieka tik pulti pro 
šį palėpės langą žemyn, į purviną gatvę. Nemanykite, kad, būdamas pri- 
klausomas nuo morfijaus, esu silpnavalis ar degeneratas. Kai perskaitysite 
šiuos paskubomis prikeverzotus puslapius, galėsite nutuokti, nors iki galo 
taip ir nesuprasite, kodėl nutiko taip, kad man telieka rinktis užmarštį arba 
mirtį. 

Aplinkybės susiklostė taip, kad paketbotą, kuriame tarnavau super- 
kargu, vienoje plyniausių ir mažiausiai lankomų Ramiojo vandenyno vietų 
užpuolė vokiečių reideris. Didysis karas tuo metu buvo dar tik prasidėjęs, 
ir vokiškųjų barbarų jūrų pajėgos dar nebuvo spėjusios nusmukti iki vėles- 
nio savo išsigimimo lygio. Tad mūsų laivas tapo teisėtu kariniu grobiu, o 
su mumis, komandos nariais, buvo elgiamasi teisingai ir dėmesingai, kaip 
ir dera elgtis su nelaisvėn paimtais jūreiviais. Tiesą sakant, mūsų pagrobė- 
jų drausmė buvo tokia liberali, kad jau šeštą nelaisvės dieną aš sugebėjau 
pasprukti nuo jų valtele, prikrauta maisto ir vandens atsargų, kurių turėjo 
pakakti gana ilgam laikui. 

Pagaliau pasijutęs laisvas ir atsidavęs likimo valiai, aš gana miglotai 
nutuokiau, kur esąs. Niekada nebuvau itin geras navigatorius, tad pagal 
saulės ir žvaigždžių padėtį galėjau tik apytikriai spėti atsidūręs kažkur pie- 
čiau pusiaujo. Apie geografinę ilgumą neturėjau nė menkiausio supratimo, 
veltui dairiausi ir kokios nors salos ar kranto ruoželio. Laikėsi geri orai, tad 

aš galybę dienų be jokio tikslo dreifavau kepinamas saulės ir laukdamas, 
kol pasirodys koks nors laivas arba kol srovė išmes mane į žmonių gyve- 
namą krantą. Bet nei laivas, nei žemė taip ir nepasirodė, ir tose siūruojan- 
čiose neaprėpiamo melsvo vandenyno platybėse pasijutau itin vienišas ir 
apimtas nevilties. 

Permainos atėjo man miegant. Kaip tai atsitiko, jau niekada nesužino- 
siu, nes mano miegas, nors neramus ir užtvindytas sapnų, truko ilgai. Kai 
pagaliau nubudau, pamačiau, kad mane beveik įsiurbė gleivėta ir šlykšti 
juoda purvynė, kiek akis užmato aplinkui besidriekianti monotoniškomis 
vilnimis. Mano valtis tįsojo netoliese, tos pliurės paviršiuje. 

Galite įsivaizduoti, kaip nustebau taip staiga ir taip siaubingai pasikei- 
tus peizažui, bet iš tiesų buvau labiau pasibaisėjęs nei nustebęs, nes tos 
vietovės ore ir pūvančioje žemėje pajutau slypint kažką kraupaus, ir šiur- 
pas persmelkė mane iki sielos gelmių. Klampynė šlykščiai dvokė, nusėta 
pūvančių žuvų liekanomis ir kitais, sunkiau nusakomais daiktais, kuriuos 
mačiau kyšant iš bjauraus tos neaprėpiamos plynės purvo. Tikriausiai nė 
nesugebėčiau paprastais žodžiais perteikti neapsakomo visiškoje tyloje iš 
visų pusių mane supančio peizažo šlykštumo. Negirdėjau nė garso ir, kiek 
akis aprėpia, nemačiau ničnieko, išskyrus bekraštę juodą pliurę, tačiau jau 
pati tylos pilnatvė ir peizažo vienodumas slėgė mane ir kėlė vemti verčian- 
čią baimę. 


Saulė pliekste plieskė iš negailestingai giedro, beveik juodo dangaus; 
jis, regis, atspindėjo juodą it rašalas pelkę po mano kojomis. Įsiropštęs 
į pliurzėje nugrimzdusią savo valtį ir šiek tiek pasvarstęs, nusprendžiau, 
kad tėra vienas mano padėties paaiškinimas. Dar neregėtas povandeninio 
ugnikalnio išsiveržimas iškėlė į paviršių dalį vandenyno dugno, atideng- 
damas tuos jo sluoksnius, kurie daugybę milijonų metų glūdėjo paslėpti 
neišmatuojamose vandenyno gelmėse. Po manimi iškilusių naujų žemių 
plotas buvo toks didelis, kad net labai ištempęs ausis negalėjau nugirsti nė 
menkiausio vandenyno ošimo. Nesimatė ir jokių vandens paukščių, kurie 
paprastai suskrenda lesti padvėsusių jūros gyvių. 

Keletą valandų aš susimąstęs sėdėjau valtyje, kuri gulėjo ant šono ir, 
saulei slenkant dangumi, teikė šiokį tokį šešėlį. Dienai einant vakarop, 


žemė tapo nebe tokia lipni, ir aš pagalvojau, kad netrukus ji pradžius pa- 
kankamai, kad galėčiau keliauti pėsčiomis. Tą naktį aš miegojau, bet visai 
nedaug, o kitą dieną, ruošdamasis leistis į pradingusio vandenyno ir gali- 
mo išsigelbėjimo paieškas, pasiruošiau ryšulį su vandeniu ir maistu. 

Trečią rytą pamačiau, kad žemė jau pradžiūvo tiek, kad galiu lengvai ja 
eiti. Pūvančios žuvies tvaikas varė iš proto, bet aš buvau pernelyg susirūpi- 
nęs daug rimtesniais dalykais, kad kreipčiau dėmesį į tokias menkas bėdas, 
todėl ryžtingai patraukiau nežinomo tikslo link. Visą dieną nedvejodamas 
žingsniavau į vakarus, orientuodamasis pagal tolimą kalvą, iškilusią viršum 
šios vilnijančios dykros. Tą naktį įsirengiau stovyklą po atviru dangumi, 
o kitą rytą tęsiau kelionę kalvos link, nors ji, regis, nuo tos akimirkos, kai 
pirmą kartą ją išvydau, nė kiek nepriartėjo. Ketvirtos dienos vakarą paga- 
liau pasiekiau kalvos papėdę - ji pasirodė esanti aukštesnė, nei man atrodė, 
o greta besidriekiantis slėnis iškėlė ją dar aukščiau bendro paviršiaus. Per 
daug pavargęs kopti aukštyn, užsnūdau kalvos metamame šešėlyje. 

Nė nežinau, kodėl tą naktį sapnavau tokius beprotiškus sapnus, bet 
dar prieš aukštai rytuose pakylant priešpilniam fantastiškai išgaubtam mė- 
nuliui, nubudau išmuštas šalto prakaito ir pasiryžęs daugiau nesumerkti 
akių. Tie sapnų vaizdiniai buvo tokie siaubingi, kad negalėjau daugiau jų 
tverti. Ir, šviečiant mėnuliui, supratau, kaip neprotingai elgiausi, keliauda- 
mas dieną. Neplieskiant svilinančiai saulei, eidamas išeikvočiau mažiau 
jėgų; tiesą sakant, dabar jaučiausi galintis atlikti tai, ko nesiryžau daryti 
saulei leidžiantis. Pasičiupęs ryšulį, patraukiau kalvos keteros link. 

Jau minėjau, kad nepertraukiama vilnijančios plynės monotonija kėlė 
man kažkokį neaiškų siaubą, bet, manau, ta baimė buvo gryni niekai, pa- 
lyginti su siaubu, kurį patyriau pasiekęs viršūnę ir pažvelgęs į kitą kalvos 
pusę. Išvydau neišmatuojamą prarają, kanjoną, kurio juodų gelmių dar ne- 
pasiekė tebekylančio mėnulio šviesa. Pasijutau atsidūręs ant pasaulio kraš- 
to ir žvelgiąs į bedugnį amžinosios nakties chaosą. Mane apėmė siaubas, 
mintyse iškilo keisti prisiminimai apie Miltono „Prarastąjį rojų“ ir siaubin- 
gą Šėtono kopimą iš dar nebaigtos kurti tamsos karalystės. 

Mėnuliui pakilus aukščiau, pastebėjau, kad slėnio šlaitai ne tokie sta- 
tūs, kaip man iš pradžių atrodė. Ant atbrailų ir uolienų atodangų buvo 
galima tvirtai pastatyti koją ir lengvai leistis žemyn, o vos už kelių šimtų 


pėdų skardis perėjo į laipsnišką nuolydį. Paskatintas kažkokio impulso, 
kurio net dabar negaliu sau deramai paaiškinti, ėmiau keberiotis stačiomis 
uolomis žemyn, kol pasiekiau tą nuolaidų šlaitą ir išsitiesęs pažvelgiau į 
pragariškas, dar nė menkiausio spindulio nenušviestas gelmes. 

Dėmesį tučtuojau patraukė didžiulis keistas daiktas, stūksantis prie- 
šingame, už kokio šimto metrų kylančiame stačiame šlaite; turbūt pirmą 
kartą nutviekstas patekančio mėnulio spindulių, jis skleidė baltą švytėji- 
mą. Netrukus įsitikinau, kad tai tebuvo milžiniškas akmuo; tiesa, niekaip 
negalėjau atsikratyti įspūdžio, kad jo kontūrai ir padėtis nebuvo vien Gam- 
išreikšti žodžiais: nepaisant titaniško to akmens dydžio ir jo padėties pra- 
rajoje, žiojėjusioje vandenyno dugne dar tais laikais, kai pasaulis buvo jau- 
nas, aš staiga labai aiškiai suvokiau, kad tas keistas daiktas, be jokios abe- 
jonės, yra aiškią formą turintis monolitas, kad jis yra nagingai apdirbtas 
gyvų ir mąstančių būtybių ir, galbūt, kadaise buvo jų garbinimo objektas. 

Priblokštas ir išsigandęs, bet vis dėlto jusdamas šiokį tokį nevalingą, 
mokslininkui ar archeologui būdingą susižavėjimo kupiną virpulį, aš įdė- 
miau nužvelgiau visą aplinką. Virš tą prarają supančių aukštų ir stačių šlai- 
tų ryškiai ir paslaptingai švietė beveik į zenitą pakilęs mėnulis, ir man pavy- 
ko įžiūrėti, kad į tarpeklio dugną, beveik liesdama man kojas, teka plati upė 
ir vingiuodama išnyksta abiejuose jo galuose. Kitoje prarajos pusėje jos 
bangelės plakėsi į pačią gigantiškojo monolito papėdę; jo paviršiuje dabar 
galėjau aiškiai įžiūrėti tiek įrašus, tiek grubiai iškirstas figūrėles. Įrašai buvo 
užrašyti man visiškai nežinomu, jokiose knygose niekuomet nematytu 
hieroglifų raštu, sudarytu daugiausia iš apibendrintų simbolių, susijusių su 
vandeniu: ungurių, kitų žuvų, aštuonkojų, vėžiagyvių, moliuskų, banginių 
ir panašiai. Keletas ženklų neabejotinai vaizdavo kažkokius jūrų gyvius, iki 
šiol nežinomus šiuolaikiniam mokslui. Tiesa, jų yrančius kūnus aš regėjau 
iš vandenyno gelmių iškilusioje plynėje. 

Bet labiausiai mane užbūrė vaizdingi raižiniai. Kitoje tarp manęs ir 
didžiulio akmens srūvančio vandens pusėje buvo keletas bareljefų - mil- 
žiniškų, todėl nesunkiai įžiūrimų, - kurių siužetai būtų sukėlę pavydą 
pačiam Dorė. Manau, tie raižiniai turėjo vaizduoti žmones, ar bent kaž- 
kokią ypatingą žmonių padermę; tegu tie padarai buvo pavaizduoti arba 

nardantys ir žaidžiantys kažkokio povandeninio urvo vandenyse, arba 
garbinantys kažkokią irgi po vandeniu esančią monolitinę šventyklą. Ne- 
drįstu išsamiau nupasakoti jų veidų ir formų, nes vien prisiminimas apie 
juos kelia man alpulį. Tokie groteskiški, kad pranoko net Po ar Bulverio 
vaizduotę, bendrais bruožais jie buvo velniškai panašūs į žmones, nepai- 
sant plėvėtų rankų ir kojų, pasibaisėtinai plačių atvipusių lūpų, stiklinių 
išsprogusių akių ir kitų savo kūno bruožų, kuriuos man dar nemaloniau 
prisiminti. Keista, bet jie atrodė išraižyti visiškai nepaisant realių jų kūnų ir 
juos supančios aplinkos proporcijų - vienas iš tų padarų buvo pavaizduo- 
tas galabijantis ne ką didesnį nei jis pats banginį. Kaip jau sakiau, atkrei- 
piau dėmesį į jų groteskiškumą ir keistą dydį, bet netrukus nusprendžiau, 
kad tai tiesiog kažkokios pirmykštės jūrininkų ar žvejų genties prasimanyti 
dievai; paskutiniai tos genties palikuonys tikriausiai išmirė daugybė amžių 
prieš Žemėje pasirodant Piltdauno žmogui ar neandertaliečiui. Apimtas 
pagarbios baimės ir nuostabos, sukeltos to netikėtai mano akims atsivėru- 
sio žilos praeities vaizdinio, kuris pranoko pačias drąsiausias šiuolaikinių 
antropologų teorijas, aš stovėjau, giliai susimąstęs, o mėnulis metė įman- 
trius atspindžius ant priešais besidriekiančio nebylaus kanalo paviršiaus. 

Tuomet staiga pamačiau jį. Vos sujudinęs kanalo paviršių, jis iškilo 
virš tamsių vandenų priešais mano akis. Milžiniškas, panašus į Polifemą ir 
keliantis pasišlykštėjimą, it iš košmariškų sapnų atklydusi pabaisa, jis nėrė 
monolito link, apglėbė jį didžiulėmis žvynuotomis rankomis, nulenkė že- 
myn savo bjaurią galvą ir ėmė skleisti kažkokius ritmingus garsus. Turbūt 
tą akimirką aš ir netekau proto. 

Beveik nepamenu, kaip paklaikęs užsiropščiau šlaitu ir uola, beveik 
neatsimenu kliedesingos, sekinančios kelionės atgal, prie įklimpusios 
valties. Regis, visą kelią nepaliaudamas dainavau, o kai netekdavau jėgų 
dainuoti - prapliupdavau keistu juoku. Miglotai tepamenu didžiulę audrą, 
įsisiautėjusią man jau pasiekus valtį; kaip ten bebūtų, bet aš tikrai girdė- 
jau griaustinio dundėjimą ir kitus garsus, kuriuos skleidžia tik itin įsišėlusi 
gamta. 

Kai išnirau iš nebūties šešėlių, susivokiau esąs San Fransisko ligoni- 
nėje; į ją mane atgabeno amerikiečių laivo kapitonas, priglobęs mano valtį 
atvirame vandenyne. Kliedėdamas daug ko pripasakojau, bet supratau, kad 

į tas kalbas mažai kas kreipė dėmesį. Mano gelbėtojai nieko nežinojo apie 
Ramiajame vandenyne iškilusį naują sausumos masyvą, o ir aš pats nu- 
sprendžiau, kad neverta mėginti juos įtikinti dalykais, kuriais jie vis viena 
niekada nepatikėtų. Vėliau susiradau vieną įžymų etnologą ir apstulbinau 
jį netikėtais ir keistais klausimais apie senovės filistiniečių legendoje mini- 
mą žuvų dievą Dagoną; deja, netrukus suvokiau, kad mano pašnekovo aki- 
ratis beviltiškai ribotas, o jo žinios tradicinės, tad lioviausi jį kamantinėjęs. 

Būtent naktimis, ypač kai danguje kybo ryški delčia, aš vėl matau tą 
daiktą. Užmaršties bandžiau ieškoti morfijuje, bet narkotikas man suteikė 
tik laikiną atvangą, o netrukus pagriebė į savo nagus ir pavertė nė men- 
kiausios vilties išsivaduoti nebeturinčiu vergu. Todėl dabar, baigęs rašyti 
šią išsamią ataskaitą, kitiems žmonėms tapsiančią informacijos šaltiniu 
arba, kas labiau tikėtina, tik paniekos kupina laisvalaikio pramoga, ketinu 
viską užbaigti. Dažnai klausiu savęs, ar visa, kas man nutiko, nebuvo tik 
iliuzija — tik keistas karščiuojančių smegenų pagimdytas vaizdinys, kilęs 
tuomet, kai, pabėgęs iš vokiečių karo laivo, kliedėdamas gulėjau valtyje, 
kepinamas negailestingų saulės spindulių. Nuolat to savęs klausiu - ir kaip 
atsakymas mano sąmonėje tučtuojau vėl iškyla tas pasišlykštėtinai gyvas 
ir aiškus regėjimas. Vos tik pagalvoju apie jūros gelmes, mane tučtuojau 
nukrečia šiurpas, įsivaizdavus tuos bevardžius padarus, kurie tikriausiai 
net ir šią akimirką kepurnėjasi ir šliaužioja gličiu vandenyno dugnu, gar- 
bina savo prieštvaninius akmeninius stabus ir ant povandeninių granito 
obeliskų raižo savo neapsakomai šlykščius pavidalus. Svajoju apie tą dieną, 
kuomet jie iškils iš bangų ir, pasičiupę savo dvokiais nagais, nusitemps į 
dugną geibios, karo išsekintos žmonijos likučius; svajoju apie tą dieną, kai, 
užvirus visuotiniam pragarui, žemė nugrims į gelmes, o tamsios vandeny- 
no dugno platybės iškils į paviršių. 

Pabaiga jau arti. Girdžiu triukšmą prie durų, tarsi iš lauko pusės į jas 
daužytųsi didžiulis ir slidus kūnas. Manęs jis neberas. O Dieve, ta ranka! 
Prie lango! Greičiau prie lango! 


Vertė Marius Burokas 


ERICHO ZANO 
MUZIKA 

Kuo kruopščiausiai išnagrinėjau miesto 
žemėlapius, bet daugiau neberadau Rue d/Auseil. Ieškojau ne vien šiuo- 
laikiniuose žemėlapiuose, suprantu, kad pavadinimai keičiasi. Priešingai, 
atsidėjęs rausiausi po visas miesto senienas ir savo kojomis apvaikščiojau, 
nepaisydamas pavadinimų, kiekvieną vietą, kuri galėtų būti panaši į man 
pažįstamą Rue d Auseil. Tačiau nepaisant visų pastangų esu priverstas nusi- 
žeminti ir pripažinti nerandąs to namo, gatvės ar netgi vietovės, kur pasku- 
tiniais savo skurdžių metafizikos studijų universitete mėnesiais išgirdau 
Ėricho Zano muziką. 

Šlubuojanti atmintis manęs nestebina, mat per tą laiką, kai gyvenau 
Rue d Auseil, mano fizinė ir psichinė sveikata smarkai pakriko, taip pat pa- 
menu, kad nebuvau ten nusivedęs nė vieno iš keleto savo pažįstamų. Vis 
dėlto tai, kad nebegaliu tos vietos surasti, - keista ir glumina, mat ji buvo 
už pusvalandžio kelio pėsčiomis nuo universiteto ir išsiskyrė tokiomis 
ypatybėmis, kurias bet kas ten apsilankęs vargu ar galėtų pamiršti. Nieka- 
da neteko sutikti Rue d Auseil mačiusio žmogaus. 

Rue d/Auseil buvo kitapus tamsios upės, apstatytos išsišovusiais ply- 
tiniais sandėliais blausiais langais ir sa masyviu tamsaus akmens tiltu. Tą 
upę visąlaik gaubė šešėliai, tarytum kaimynystėje esančių gamyklų dūmai 
būtų amžiams uždengę saulę. Taip pat upė skleidė bjaurius kvapus, kurių 
man neteko uosti niekur kitur ir kurie kada nors galbūt padės man ją suras- 
ti, nes šitokius kvapus turėčiau atpažinti iš karto. Perėjęs tiltą, patekdavai 
į siauras akmenimis grįstas gatves su bėgiais, o už jų prasidėdavo įkalnė, 
iš pradžių kildavusi palaipsniui, o priėjus Rue d Auseil - neįtikėtinai stati. 

Man niekada neteko matyti kitos tokios siauros ir stačios gatvės kaip 
Rue dAuseil. Tai buvo kone uola, neprieinama jokiam transportui, kelio- 
se vietose išklota laiptais, o viršuje užsibaigianti gebenėmis apaugusia 
įspūdingo aukščio siena. Grindinys buvo netvarkingas: vienur akmeninės 
plokštės, kitur akmenys, o kur ne kur ir plika žemė, iš kurios per vargus 
kalėsi žalsvai pilka augmenija. Gatvės namai buvo aukšti, smailiais stogais, 
nepaprastai seni ir beprotiškai palinkę atgal, pirmyn, į šonus. Kartais į prie- 
kį palinkusių namų, stovinčių priešais, poros beveik susiliesdavo virš gat- 
vės, lyg arka - žinoma, taip jie atkirsdavo nuo žemės didžiąją dalį šviesos. 
Virš gatvės kybojo keletas tiltų, vedančių iš vieno namo į kitą. 

Tos gatvės gyventojai man paliko nesmagų įspūdį. Iš pradžių maniau, 
kad tai dėl jų visų tylumo ir uždarumo, bet vėliau priėjau prie išvados, kad 
dėl to, jog jie visi labai seni. Nežinau, kodėl apsigyvenau tokioje gatvėje, 
tačiau ten kraustydamasis buvau kaip nesavas. Tuo metu apsistodavau 
įvairiose varganose vietose ir iš visur mane iškeldindavo pritrūkus pini- 
gų; galiausiai atradau tą sverdintį Rue d Auseil namą, prižiūrimą paralitiko 
Blando. Tai buvo trečias namas nuo gatvės viršaus, žymiai aukštesnis už 
visus kitus. 

Mano kambarys buvo penktame aukšte: vienintelis tame aukšte gyve- 
namas kambarys, mat namas buvo beveik tuščias. Tą pačią naktį, kai įsikė- 
liau, išgirdau keistą muziką, sklindančią iš aukščiau esančios smailiastogės 
mansardos, o kitą dieną pasiteiravau apie tai senojo Blando. Jis atsakė, kad 
tai senas vokietis altininkas, keistuolis nebylys, pasirašantis Ericho Zano 
vardu, o vakarais grojantis prasto teatro orkestre, ir pridūrė, kad būtent 
dėl pageidavimo groti naktimis, parėjus iš teatro, Zanas pasirinko erdvų 
izoliuotą kambarį mansardoje, kurio vienintelis stoglangis buvo ir vienin- 
telė visoje gatvėje vieta, iš kurios per sieną gatvės gale galima pažvelgti į 
kitapus esančią nuokalnę ir panoramą. 

Vėliau girdėdavau Zaną grojant kasnakt, ir nors jis trukdė man miego- 
ti, galvoje be perstojo sukosi mintys apie jo muzikos keistumą. Menkai iš- 
manau šį meną, tačiau buvau įsitikinęs, jog nė viena jo harmonija neturėjo 
nieko bendra su lig tol man girdėta muzika, ir priėjau prie išvados, jog tai 
itin originalaus talento kompozitorius. Kuo daugiau klausiau, tuo labiau 
jis mane žavėjo, o praėjus savaitei galiausiai pasiryžau su seniu susipažinti. 

Vieną naktį, Zanui grįžtant iš darbo, sustabdžiau jį koridoriuje ir pa- 
sakiau, kad norėčiau susipažinti ir pabūti šalia jam grojant. Tai buvo smul- 
kus, liesas, sulinkęs žmogus nuskurusiais drabužiais, mėlynomis akimis, 
groteskišku, satyrą primenančiu veidu ir beveik plika galva, o išgirdęs 
mano pirmuosius žodžius jis, atrodo, tuo pat metu supyko ir išsigando. 
Vis dėlto neabejotinai draugiškas mano nusiteikimas galiausiai suminkš- 
tino jam širdį ir jis nenoromis pamojo man lipti iš paskos tamsiais, girgž- 
dančiais, išklerusiais mansardos laiptais. Jo kambarys, vienas iš vos dviejų 
toje smailiaviršūnėje mansardoje, buvo vakarų pusėje, arčiau aukštosios 
sienos, kuri uždarė akligatvį gatvės viršuje. Kambarys buvo labai didelis ir 
atrodė juolab didesnis, kad buvo nepaprastai tuščias ir netvarkingas. Baldų 
ten - tik siaura geležinė lova, purvina prausyklė, mažas stalas, didelė knygų 
lentyna, geležinis gaidų pultas ir trys senamadiškos kėdės. Ant grindų be 
jokios tvarkos prikrauta gaidų. Plikų lentų sienos veikiausiai niekada ne- 
buvo regėjusios tinko, o dėl gausybės dulkių ir voratinklių toji buveinė at- 
rodė veikiau apleista nei gyvenama. Buvo aiškiai matyti, kad Ericho Zano 
grožio pasaulis glūdi kokiame nors tolimame vaizduotės kosmose. 

Pamojęs man sėstis, nebylys uždarė duris, užšovė didžiulį medinį 
skląstį ir uždegė žvakę — be šios dar švietė kita, jo atsinešta su savimi. Tada 
jis iš kandžių suėsto dėklo išėmė altą ir paėmęs į rankas atsisėdo mažiau- 
siai nepatogioje kėdėje. Jis nesinaudojo gaidų pultu ir nepasiteiravo jokių 
mano pageidavimų, grojo iš atminties, ilgiau nei valandai pakerėdamas 
mane niekur negirdėtomis melodijomis, kurios veikiausiai buvo jo paties 
išmonės vaisius. Neturint muzikinių žinių, neįmanoma tiksliai jų apibū- 
dinti. Tai buvo tam tikra fuga su itin žaviais pasikartojančiais pasažais, ta- 
čiau man jo atliekama muzika visų pirma išsiskyrė tuo, kad joje nebuvo tų 
keistų garsų, kuriuos ne kartą girdėjau iš savo kambario apačioje. 

Buvau įsiminęs anas man gilų įspūdį palikusias melodijas, dažnai iš- 
kraipydamas jas niūniuodavau ir švilpaudavau pats sau, todėl muzikantui 
pagaliau nuleidus stryką pasiteiravau, ar jis negalėtų keleto iš jų sugroti. 
Man pradėjus dėstyti savo prašymą, nuo raukšlėto satyrą primenančio 
veido dingo grojant jį apsiautęs nuoboduliu dvelkiantis romumas ir, regis, 
vėl pasirodė tas pats neįprastas pykčio ir išgąsčio mišinys, kurį buvau pa- 
stebėjęs senį užkalbindamas. Iš pradžių šias senatvines užgaidas įvertinau 

gana lengvabūdiškai, todėl buvau pasiryžęs griebtis įtikinėjimo ir netgi pa- 
mėginau sužadinti keistesniąją šeimininko nuotaiką pašvilpaudamas ke- 
letą aną naktį girdėtų melodijų. Lačiau tą dariau vos akimirką, mat vos tik 
nebylusis muzikantas atpažino mano švilpaujamą melodiją, jo veidą staiga 
iškreipė niekaip nenusakoma išraiška, o jo ilga, šalta, kaulėta dešinė ranka 
išsitiesė bandydama uždengti man burną ir pertraukti tą negrabų pamėg- 
džiojimą. Taip pat jis pademonstravo ekscentriškumą mesdamas išgąstin- 
gą žvilgsnį į vienintelį užuolaidomis užtrauktą langą, lyg būtų išsigandęs 
kažin kokio įsibrovėlio, - tas žvilgsnis buvo absurdiškas dar ir todėl, kad 
mansarda buvo iškilusi aukštai virš visų gretimų stogų ir nuo jų nepasie- 
kiama, o šis langas, kaip man pasakojo namo prižiūrėtojas, buvo vienintelė 
tos stačios gatvės vieta, iš kurios galima pažvelgti kitapus jos aukščiausioje 
dalyje esančios sienos. 

Senio mestas žvilgsnis priminė man tą Blando užuominą ir aš pajutau 
šiek tiek kaprizingą troškimą pažvelgti į plačią, svaiginančią mėnesienos 
apšviestų stogų ir miesto žibintų panoramą kitapus kalvos viršūnės, iš visų 
Rue d/Auseil gyventojų prieinamą tik šiam irzliam muzikantui. Žengiau 
link lango ir jau būčiau atitraukęs niekuo neypatingas užuolaidas, tačiau 
nebylusis kambario gyventojas, apimtas dar smarkesnio išgąstingo įniršio 
nei prieš tai, vėl mane užpuolė, šįkart galva modamas durų link ir nervin- 
gai abiem rankomis bandydamas mane ten nutempti. Dabar jau galutinai 
pasišlykštėjęs šeimininku, liepiau jam mane paleisti ir pasakiau tuojau pat 
išeisiąs. Jo gniaužtai atsileido, o pamačius mane apėmusį pasišlykštėjimą ir 
pasipiktinimą, rodos, nuslūgo ir jo pyktis. Jis vėl sugniaužė savo beatsipa- 
laiduojančius delnus, bet šįkart draugiškai, versdamas mane atsisėsti ant 
kėdės, o tada, nutaisęs melancholišką išraišką, perėjo prie šiukšlino stalo, 
ant kurio pieštuku ėmė nesustodamas rašyti netaisyklinga kitataučio pran- 
cūzų kalba. 

Raštelyje, kurį galiausiai man įteikė, jis meldė pakantumo ir atleidi- 
mo. Zanas pasakojo, kad yra senas ir vienišas, kad jį kamuoja neįprastos 
baimės bei nerviniai sutrikimai, susiję su jo muzika ir kitais dalykais. Jam 
buvę malonu, kad aš išklausęs jo muziką, ir jis norįs, kad ateičiau dar kartą 
nepaisydamas jo keistenybių. Bet jis negalįs niekam kitam atlikti savo keis- 
tųjų harmonijų ir nepakenčiąs, jeigu kas nors kitas jas atliekąs jam, taip pat 

negalįs pakęsti, kai kas nors kitas liečiąs jo kambaryje esančius daiktus. 
Iki mūsų pokalbio koridoriuje jis nežinojęs, jog girdžiu jį grojant iš savo 
kambario, o dabar teiravosi manęs, ar negalėčiau susitarti su Blando dėl 
kambario žemesniame aukšte, kur naktimis jo negirdėčiau. Rašė padeng- 
siąs nuomos kainos skirtumą. 

Šifruodamas jo niekam tikusią prancūzų kalbą, pajutau seniui dides- 
nį prielankumą. Kaip ir mane, jį persekiojo fizinės ir nervinės kančios, o 
studijuodamas metafiziką buvau išmokęs geranoriškumo. Tylą pertraukė 
nežymus garsas nuo lango - tikriausiai papūtus nakties vėjui subarškėjo 
langinė — ir kažkodėl aš krūptelėjau beveik taip pat smarkiai kaip Erichas 
Zanas. Pabaigęs skaityti, paspaudžiau šeimininkui ranką ir išėjau kaip 
draugas. Kitą dieną Blando paskyrė man brangesnį kambarį trečiame aukš- 
te, tarp pagyvenusio palūkininko apartamentų ir gerbiamo baldų apmušė- 
jo kambario. Ketvirtame aukšte negyveno niekas. 

Neilgai trukus paaiškėjo, jog Zano troškimas leisti su manimi laiką 
nebuvo toks didelis kaip atrodė tada, kai įtikinėjo mane išsikraustyti iš 
penkto aukšto. Jis nekviesdavo manęs į svečius, o man užėjus atrodyda- 
vo sunerimęs, grodavo abejingai. Susitikdavome tik naktimis: dienomis 
jis miegodavo ir nieko nepriimdavo. Mano prielankumas jam nedidėjo, 
nors kambarys mansardoje ir keistoji muzika, regis, buvo mane savotiškai 
apžavėję. Jaučiau neįprastą troškimą pažvelgti per tą langą, kitapus sienos, 
žemyn palei neregėtąją nuokalnę į ten tikriausiai išsidriekusius žvilgančius 
stogus ir bokštų smailes. Kartą užlipau iki mansardos teatro vaidinimų lai- 
ku, kai Zano nebuvo namie, bet durys buvo užrakintos. 

Užtat aš sėkmingai paslapčia klausydavausi, kaip senis nebylys groja 
naktimis. Iš pradžių tipendavau aukštyn į anksčiau gyventą penktą aukštą, 
paskui įsidrąsinau užlipti paskutiniais girgždančiais laiptais į smailiastogę 
mansardą. Ten, siaurame koridoriuje, prie skląsčiu užšautų durų uždengta 
rakto skylute, dažnai išgirsdavau tokių garsų, kad mane apimdavo nenusa- 
komas baugulys, sužadintas neapibrėžtos nuostabos ir niūraus paslaptin- 
gumo. Patys garsai nebuvo baisūs, tačiau juose buvo vibracijų, nepanašių į 
nieką kita šiame Žemės rutulyje, o tam tikrais intervalais jie tapdavo sim- 
foniški ir būdavo sunku įsivaizduoti, kaip juos galėtų išgauti vienas atlikė- 
jas. Nėra jokios abejonės, jog Erichas Zanas - nežabota galia apdovanotas 

genijus. Bėgant savaitėms, jo grojimas darėsi vis audringesnis, o pats sena- 
sis muzikantas atrodė vis labiau išvargęs ir tapo apgailėtinai slapus. Dabar 
jis necbepriimdavo manęs jokiu laiku, v sutikęs laiptinėje vengdavo. 

Tada vieną naktį klausydamasis prie durų išgirdau, kaip alto spiegi- 
mas išauga į chaotišką garsų klegesį, į tokį sąmyšį, kuris būtų privertęs 
mane suabejoti savo paties netvirtu sveiku protu, jei tik iš kitapus užsklęs- 
to įėjimo nebūtų pasigirdęs apgailėtinas įrodymas, jog siaubas tikras, - tai 
buvo kraupus, neartikuliuotas riksmas, kokį gali išleisti tik nebylys ir kokį 
sukelia tik pati šiurpiausia baimė ir kančia. Kelis kartus pabeldžiau į duris, 
bet nesulaukiau jokio atsako. Tirtėdamas nuo šalčio ir baimės laukiau tam- 
siame koridoriuje, kol išgirdau, kaip vargšas išsekęs muzikantas remdama- 
sis į kėdę bando atsikelti nuo grindų. Pamanęs jį ką tik atgavus sąmonę po 
alpulio priepuolio, vėl ėmiau belsti, raminančiai kartodamas savo vardą. 
Girdėjau, kaip Zanas nuklupiniuoja iki lango ir uždaro langines bei nulei- 
džia langą, tada nuklupiniuoja prie durų; neryžtingai atstūmęs skląstį, jis 
įleido mane vidun. Šįkart iš tiesų džiaugėsi mane matydamas, mat graibstė 
mano paltą kaip vaikas graibsto motinos sijoną, o persikreipęs veidas švy- 
tėjo nuo palengvėjimo. 

Apgailėtinai tirtėdamas, senis pasodino mane ant kėdės, o pats su- 
smuko ant kitos, prie kurios nerūpestingai palikti ant grindų gulėjo altas 
ir strykas. Kurį laiką sėdėjo nejudėdamas ir neįprastai linksėdamas, tačiau 
jo veidą gaubė paradoksalus įtempto ir baimingo įsiklausymo šešėlis. Pas- 
kui, iš pažiūros patenkintas, jis persėdo ant kėdės prie stalo, parašė trumpą 
raštelį, padavė man ir vėl grįžo prie stalo, kur ėmė rašyti greitai ir nesu- 
stodamas. Raštelyje jis meldė mane iš gailestingumo ir dėl mano paties 
smalsumo niekur neiti ir palaukti, kol jis vokiečių kalba parengs išsamų 
pasakojimą apie visus jį ištikusius stebuklus ir siaubus. Aš laukiau, o neby- 
lio pieštukas skriete skriejo. 

Buvo praėjusi gal valanda, kuomet, man vis dar laukiant, o senajam 
muzikantui vis dar kraunant vieną ant kito karštligiškai prirašytus lapus, 
pamačiau, kaip Zanas pašoko, lyg nujausdamas artėjant siaubingą sukrė- 
timą. Nebuvo jokios abejonės, kad jis žiūri į užuolaida užtrauktą langą ir 
šiurpdamas klausosi. Tada man tarsi pasirodė, jog ir pats girdžiu kažin kokį 
garsą, — tai nebuvo baisus garsas, veikiau itin žemas ir be galo toli skam- 

bantis muzikinis tonas, kurį galėjo skleisti atlikėjas viename iš kaimyninių 
namų arba kokiame nors būste kitapus aukštosios sienos, per kurią man 
taip ir nebuvo tekę pažvelgti. Zaną tas garsas paveikė pasibaisėtinai: staiga 
numetęs pieštuką, jis atsistojo, čiupo altą ir ėmė draskyti naktį pašėliškiau- 
siu mano kada nors girdėtu stryko griežimu, išskyrus girdėtąjį ką tik, prie 
užsklęstų durų. 

Būtų beprasmiška mėginti apibūdinti, kaip Erichas Zanas grojo tą 
baisią naktį. Jo grojimas buvo kraupesnis nei visa kita, ką man buvo pa- 
vykę nugirsti lig tol, nes dabar mačiau jo veido išraišką ir supratau, kad 
šįkart griežti jį paskatino gryniausia baimė. Jis bandė sukelti triukšmą, 
kažką nubaidyti ar užgožti: nenutuokiau, kas tai galėtų būti, nors jaučiau, 
kad turbūt kažkas stulbinantis. Muzika darėsi fantastiška, paklaikusi ir 
isteriška, tačiau iki pat pabaigos išlaikė tą aukščiausio laipsnio genialumą, 
kuriuo žinojau šį keistą senį esant apdovanotą. Atpažinau melodiją: tai 
buvo teatruose populiarus patrakęs vengriškas šokis, ir aš akimirką susi- 
mąsčiau, jog tai pirmas kartas, kai girdžiu Zaną atliekant kito kompozito- 
riaus kūrinį. 

Nevilties apimto alto spiegimas ir inkštimas darėsi vis garsesnis ir 
garsesnis, vis labiau ir labiau pašėlęs. Nuo atlikėjo varvėjo kraupus prakai- 
tas, jis sukiojosi lyg beždžionė, visąlaik paklaikusiu žvilgsniu žiūrėdamas 
į užtrauktą langą. Jo atliekamose siautulingose melodijose beveik galėjau 
įžvelgti šešėliuose skendinčius satyrus ir bakchantus, beprotiškai šokan- 
čius, besisukančius kunkuliuojančiose pragarmėse, pilnose debesų, dūmų 
ir žaibų. O tada pasirodė, jog išgirdau labiau veriamą, pastovesnį toną, 
kurį skleidė ne altas: tai buvo rami, lėtai tęsiama, kryptinga, pašaipi gaida, 
sklindanti toli iš vakarų. 

Tą akimirką langines ėmė barškinti staugiantis nakties vėjas, kuris lau- 
ke buvo pakilęs tarytum atsiliepdamas į pamišėlišką grojimą viduje. Dabar 
Žano rėkiantis altas pranoko pats save ir ėmė skleisti tokius garsus, kokius 
altą niekada nemaniau galint skleisti. Langinės barškėjo dar garsiau, atsira- 
kino ir ėmė trankytis į langą. Tada atkaklūs smūgiai į šipulius sudaužė stik- 
lą ir vidun įsibrovė šaltas vėjas: ėmė spragsėti žvakės ir šlamėti popieriaus 
lapai ant stalo, kur Zanas buvo pradėjęs raštu dėstyti savo siaubingą pa- 
slaptį. Pažvelgiau į jį ir supratau, kad jis jau nepajėgus ką nors sąmoningai 

suvokti. Jo mėlynos akys buvo išsprogusios, stiklinės ir nieko nebematė, o 
pašėlęs grojimas buvo tapęs akla, mechaniška, nesuvokiama orgija, kurios 
negalėtų apibūdinti joks rašiklis. 

Staigus, už kitus stipresnis šuoras pačiupo rankraštį ir nunešė link 
lango. Apimtas nevilties, puoliau paskui skriejančius lapus, tačiau jie pra- 
dingo man dar nepasiekus suniokotų lango stiklų. Tada prisiminiau savo 
seną troškimą pažvelgti per šį langą, vienintelį Rue d Auseil gatvės langą, 
per kurį matyti nuokalnė už sienos ir apačioje išsidriekęs miestas. Buvo 
labai tamsu, bet miesto šviesos degdavo visą laiką, todėl tikėjausi jas išvysti 
tarp lietaus ir vėjo. Tačiau, pažvelgęs pro tą aukščiausią iš visų stoglangių, 
šalia spragsint žvakėms ir kartu su nakties vėju kaukiant pamišusiam altui, 
neišvydau jokio apačioje išsidriekusio miesto, jokių draugiškų šviesų, mir- 
gančių iš atminties pažįstamose gatvėse; išvydau tik beribės erdvės juo- 
dumą - tai buvo nuostabi erdvė, knibždėte knibždanti judėjimo ir muzi- 
kos, nepanaši į nieką šioje Žemėje. Kol ten stovėjau ir žiūrėjau sukaustytas 
siaubo, vėjas toje senovinėje smailiastogėje mansardoje užpūtė abi žvakes, 
ir aš atsidūriau laukinėje, neįžvelgiamoje tamsoje, kur priešais mane tvy- 
rojo chaosas ir absoliutus sąmyšis, už manęs - naktyje skalijančio alto de- 
moniška beprotybė. 

Neturėdamas kuo pasišviesti, kniūbčiodamas tamsoje nusvirduliavau 
atgal: atsitrenkiau į stalą, apverčiau kėdę, kol galiausiai apgraibomis sura- 
dau tą vietą, kurioje juoduma klykė siaubinga muzika. Kad ir su kokiomis 
priešiškomis jėgomis susidūriau, galėjau bent jau pabandyti išsigelbėti ir 
išgelbėti Erichą Zaną. Kartą pasirodė, jog prie manęs prisilietė kažkoks 
šaltas daiktas, ir surikau, bet per tą pasibaisėtiną altą mano riksmo nesi- 
girdėjo. Staiga man sudavė iš tamsos išniręs patrakusiai besiskeryčiojantis 
strykas, tad supratau esąs šalia atlikėjo. Ištiesiau ranką į priekį, užčiuopiau 
Zano kėdės atlošą, tada suradau jo petį ir papurčiau, kad atsipeikėtų. 

Jis nesureagavo, o altas ir toliau taip pat smarkiai spiegė. Perkėliau 
ranką jam ant galvos, kurios mechanišką linksėjimą pavyko sustabdyti, ir 
į ausį surikau, kad abu turime bėgti nuo svetimųjų nakties padarų. Bet jis 
man neatsakė ir nesušvelnino nenusakomos muzikos siautulio, o po visą 
mansardą tamsoje ir klegesyje tarytum šoko keistos vėjo srovės. Prilietus 


ranka jo ausį, mano kūnas nuėjo pagaugais, nors pats nesupratau kodėl — 

nesupratau, kol neužčiuopiau nejudančio veido, to kaip ledas šalto, su- 
stingusio, nekvėpuojančio veido, kurio stiklinės akys buvo beprasmiškai 
iššokusios į tuštumą. Tada, per kažin kokį stebuklą suradęs duris ir didelį 
medinį skląstį, lyg netekęs proto puoliau bėgti kuo toliau nuo to tamsoje 
styrančio padaro stiklinėmis akimis ir nuo to prakeikto, žvėriškai staugian- 
čio alto, kurio įtūžis man sprunkant tik augo. 

Šokčiojau, skrodžiau orą, skriejau žemyn nesibaigiančiais tamsaus 
namo laiptais, lyg akis išdegęs išlėkiau į siaurą, stačią, senovišką gatvę su 
laipteliais ir sverdinčiais namais, nukaukšėjau laipteliais ir grindinio akme- 
nimis į žemesnes gatves, iki pašvinkusios tarpekliu tekančios upės, šno- 
puodamas perbėgau per didžiulį tamsų tiltą į mums visiems pažįstamas 
platesnes, sveikesnes gatves ir bulvarus - visi šie siaubingi įspūdžiai mane 
persekioja lig šiol. Taip pat pamenu, kad nebuvo jokio vėjo, kad nesimatė 
mėnulio ir kad mirgėjo visi miesto žibintai. 

Nors itin kruopščiai ieškojau ir domėjausi, daugiau Rue D'Auseil ne- 
beradau. Bet nelabai dėl to gailiuosi. Nesigailiu nei dėl to, nei dėl nė ne- 
sapnuotose prarajose pradingusių smulkiai prirašytų lapų, kurie vieninte- 
liai būtų galėję paaiškinti Ericho Zano muziką. 


Vertė Paulius Jevsejevas 

Mano iškankintose ausyse nepaliauda- 
mas aidi plevenantis ir virpantis košmaras bei silpnas, tolimas, lyg kokio 
milžiniško skaliko lojimas. Tai ne sapnas, bijau, jog tai net ne beprotybė, 
nes jau pernelyg daug yra nutikę, kad iškiltų tokių paguodžiančių abejo- 
nių. Iš Sent Džono liko sudarkytas lavonas, ir tik aš vienas žinau kodėl. 
Manau paleisti sau kulką į kaktą, nes bijau, kad būsiu lygiai taip pat sumai- 
totas. Tamsiais ir beribiais klaikios fantazijos koridoriais slankioja juoda, 
beformė Nemezidė, kuri verčia mane susinaikinti. 

Teatleidžia dangus beprotybei ir liguistumui, kurie atvedė mus abu 
prie tokio klaikaus likimo! Pailsę nuo proziško pasaulio banalybių, kur 
netgi romantikos ir nuotykių džiaugsmai greit nublanksta, Sent Džonas 
ir aš entuziastingai vaikėmės kiekvieno estetinio ir intelektualinio po- 
slinkio, kuris žadėjo atokvėpį nuo visa niokojančio nuobodulio. Simbo- 
listų mįslės ir prerafaelitų ekstazės - viskas mums buvo ligi sielos gelmių 
brangu ir miela tam tikru laiku, bet kiekviena nauja nuotaika per greit 
nustodavo savo imponuojančio šviežumo ir patrauklumo. Tiktai niūrio- 
ji dekadentų filosofija dar galėjo mus dominti, ir tą jos galią pajutome, 
palengva gilindami savo velnišką pažinimą. Bodleras ir Hiuismansas 
greit neteko patrauklumo ir nebeteikė širdžiai mielų aštrių pojūčių, kol 
galop mums liko atviresni asmeninių išgyvenimų ir nuotykių stimulai. 
Tai buvo baisus emocinis poreikis, galiausiai nukreipęs mus ta šlykščia 
linkme, kurią netgi dabar, apniktas baimės, miniu susidrovėjęs ir gėdyda- 
masis — tai pasibjaurėtinas žmogaus išniekinimo kraštutinumas - kapų 
plėšimas. 

Negaliu atskleisti mūsų sukrečiančių žygių detalių ar paminėti net 
menkutės dalelės trofėjų, puošiančių mūsų bevardį muziejų, įrengtą di- 
džiuliame akmeniniame name, kur mudu apsistojome vieni, bc tarnų. 
Mūsų muziejus buvo šventvagiška, neįtikėtina vieta, kur su satanistiniu 
neurotiško virtuoziškumo prieskoniu mes sukūrėme siaubo ir pūvančių 
palaikų pasaulį, kad sudirgintume savo persisotinusius pojūčius. Tai buvo 
slaptas kambarys, giliai giliai po žeme, kur milžiniški sparnuoti demonai, 
iškalti bazalte ir onikse, iš savo plačių besišiepiančių nasrų spjaudė ant- 
gamtine žalia ir oranžine šviesa, o paslėpti pneumatiniai vamzdžiai raiz- 
gėsi į kaleidoskopinius mirties šokius, klaikių raudonų padarų linijas, lyg 
rankos susipynusias su juodomis kybančiomis atplaišomis. Tais vamz- 
džiais panorėjus sklisdavo kvapai, kurie labiausiai atitikdavo mūsų nuolai- 
kų geidulius: kartais blyškių gedulingų lelijų aromatas, kartais narkotiniai 
smilkalai iš mūsų įsivaizduojamų Rytų didikų mauzoliejų, o kartais - net 
šiurpas nupurto prisiminus! - siaubingas, šleikštulį keliantis atkasto kapo 
dvokas. 

Palei šio atstumiančio kambario sienas gulėjo senovinių mumijų sar- 
kofagai, šalia - taksidermisto meniškai iškimšti, puikiai užkonservuoti, 
tartum gyvi, gražučiai kūnai, antkapiai ar paminklai, pagrobti iš seniau- 
sių pasaulyje kapinių. Šen bei ten esančiose nišose buvo visokiausių for- 
mų kaukolių ir galvų, užkonservuotų įvairiose irimo stadijose. Čia buvo 
galima rasti pūvančių žymių didikų ar šviežių, geltonu pūku švytinčių 
neseniai palaidotų vaikų galvų. Statulos ir paveikslai - viskas velniškos 
tematikos, o kai ką buvo padaręs Sent Džonas ar aš pats. Užrakintame 
portfelyje, aptrauktame išdirbta žmogaus oda, niekam nežinomi ir ne- 
įvardijami piešiniai, kuriuos, pasak gandų, sukūrė Goja, bet neišdrįso 
prisipažinti esąs jų autorius. Buvo ten ir šlykščių muzikos instrumentų, 
styginių, varinių ir medinių pučiamųjų, kuriais Sent Džonas ir aš retsy- 
kiais išgaudavome retos patologijos ir kakofoniško siaubo disonansus, o 
daugybėje juodmedžiu inkrustuotų spirtų ilsėjosi tiesiog neįtikėtina ir 
neįsivaizduojama kada nors žmogiškosios beprotybės ir iškrypėliškumo 
surinkta kapų grobio įvairovė. Mažiausiai turėčiau kalbėti apie tą grobį — 
ačiū Dievui, man pakako drąsos sunaikinti visa tai gerokai anksčiau, nei 
pagalvojau apie susinaikinimą. 

Mūsų grobikiški žygiai, kurių metu rinkome baisiausius turtus, vi- 
suomet būdavo nepamirštami. Mes nebuvome kokie paprasti vampyrai — 
dirbdavome tik tam tikromis nuotaikos, gamtos, aplinkos, oro, metų laiko 
ir mėnulio šviesos sąlygomis. Šios pramogos mums buvo bene išskirti- 
niausia estetinės išraiškos forma, taigi itin rafinuotai rūpindavomės jų de- 
talėmis techniniu požiūriu. Netinkama valanda, erzinantis šviesos povei- 
kis ar negrabus knaisiojimasis po drėgną velėną beveik visiškai sugadintų 
tą ekstazę keliantį jaudulį, kuris gimsta, atidengiant kokį nors grėsmingą, 
besišiepiantį Žemės slėpinį. Naujų vaizdų ir pikantiškų pojūčių poreikis 
buvo karštligiškas ir nepasotinamas - Sent Džonas visąlaik būdavo vedlys, 
jis galiausiai ir atrado kelią į tą apgaulingą, bjaurią vietą, kuri atnešė mums 
baisią ir neišvengiamą lemtį. 

Koks pragaištingas likimas įviliojo mus į tas klaikias Olandijos kapi- 
nes? Manau, mus sugundė niūrūs gandai ir legendos, pasakojimai apie vie- 
ną žmogų, palaidotą prieš penketą amžių, kuris tuo metu buvo vampyras 
ir iš milžiniško kapinyno pavogė kažkokį galios turintį daiktą. Pamėginsiu 
nupiešti paskutinių akimirkų vaizdą: blyški rudens mėnesiena virš kapų, 
nuo kurių driekiasi ilgi, siaubą keliantys šešėliai, mistiški medžiai, niūriai 
palinkę prie užleistos žolės ir aptrupėjusių antkapių plokščių, milžiniški 
būriai neįprastai didelių šikšnosparnių, skraidančių mėnulio šviesoj, se- 
novinė apkerpėjusi bažnyčia, įrėmusi didžiulį vaiduoklišką bokštą į pilkš- 
vai melsvą dangų, švytintys vabzdžiai, kurie lyg mirties ugnelės šoka po 
kukmedžiais tolimam kampe; pelėsių, augalų ir sunkiai paaiškinamų daly- 
kų kvapai, sumišę su naktiniu vėju, dvelkiančiu nuo tolimų pelkių ir jūrų, 
ir, visų blogiausia, silpnas, duslus, lyg kokio milžiniško skaliko lojimas, nei 
mes jo matėm, nei supratom, iš kur sklinda garsas. Kai išgirdome kažką 
panašaus į lojimą, krūptelėjome, prisiminę aplinkinių kaimų gyventojų 
pasakojimus, esą tas, kurio ieškome, prieš kelis amžius buvo rastas kaip tik 
šioje vietoje, kažkokio neįsivaizduojamo žvėries nagais bei dantimis su- 
draskytas ir sumaitotas. 

Pamenu, kaip kastuvais rausėme to vampyro kapą ir kaip klaikiai bi- 
jojome vienas kito, kapo, blyškios, į mus žvelgiančios mėnesienos, siaubą 
keliančių šešėlių, mistiškų medžių, milžiniškų šikšnosparnių, senovinės 
bažnyčios, šokančių mirties ugnelių, šlykščių kvapų, švelniai dūsaujančio 

naktinio vėjo ir keisto, vos girdimo, nežinia iš kur sklindančio lojimo, dėl 
kurio nebuvome tikri. Tuo momentu mūsų kastuvai atsitrenkė į kietesnį 
negu drėgna velėna daiktą, ir mes pamatėme pūvančią pailgą dėžę, dėl ilgai 
nejudintos žemės apaugusią mineralų sluoksniu. Ji buvo neįtikėtinai kieta 
ir tvirta, bet vis dėlto tokia sena, jog pagaliau mes ją atidarėme ir ėmėme 
gėrėtis tuo, ką išvydome. 

Daug, neįtikėtinai daug liko iš palaikų, nežiūrint penkių šimtų metų 
tarpsnio. Skeletas, nors vietomis ir sutraiškytas jį nužudžiusio padaro 
nasrų, buvo stebėtinai gerai išsilaikęs, ir mes rijome akimis švarią, baltą 
kaukolę, ilgus, tvirtus dantis, akiduobes, kuriose nebebuvo akių, kadaise 
degusių siaubingu karštligiškumu, kaip antai mūsiškės, Karste gulėjo nej- 
prastas ir egzotiškas amuletas, kurį mirusysis, matyt, nešiojo ant kaklo. Tai 
buvo keista sparnuoto, tykančio skaliko ar sfinkso su pusiau šunišku veidu 
figūra, meistriškai išraižyta mažame žalio nefrito gabalėlyje senoviniu ry- 
tietišku stilium. Jos bruožai buvo ypač atstumiantys — juose vienu metu 
atsispindėjo mirtis, gyvuliškumas ir pyktis. Aplink pagrindą buvo įrašas 
raidėmis, kurių nei Sent Džonas, nei aš nesupratome, o apačioje, tarsi ga- 
mintojo antspaudas, išraižyta groteskiška ir baisi kaukolė. 

Vos išvydę šį amuletą, iškart supratome, kad žūtbūt turime tapti jo 
šeimininkais, kad šita viena brangenybė ir yra mūsų ieškotas šimtamečio 
kapo turtas. Net jeigu atvaizdas amulete mums būtų nežinomas, vis viena 
trokštume jį turėti, tačiau, atidžiau įsižiūrėję, pastebėjome, jog jis nėra vi- 
siškai nežinomas. Be jokios abejonės, jis buvo svetimas bet kokiam menui 
ir literatūrai, kurią pažįsta sveiko proto ir susivaldantys skaitytojai, o mes 
atpažinome kaip aliuziją į uždraustąją pamišusio arabo Abdulos Alhazre- 
do knygą „Nekronomikonas“, kurios autorius buvo klaikus lavonų valgy- 
mo simbolis nepasiekiamame Lenge, Centrinėje Azijoje. Mes itin puikiai 
įsidėmėjome senojo arabų demonologo aprašytus bloga lemiančius bruo- 
žus. Bruožus, kaip jis rašė, nupieštus pagal kažkokį antgamtinį tų žmonių, 
kurie neduodavo mirusiesiems ramybės ir juos rydavo, sielų pasireiškimą. 

Pasičiupę žalio nefrito amuletą, paskutinį sykį žvilgterėjome į nu- 
balusį beakį mirusiojo veidą ir užkasėme kapą taip, kaip buvome radę. 
Skubant iš tos bjaurios vietos su pagrobtu amuletu Sent Džono kišenėje, 
Mums pasidingojo, kad prie žemės, kurią ką tik apiplėšėme, būriu supuolė 


šikšnosparniai, lyg ieškodami kokio prakeikto, nuodėmingo ėdalo. Tačiau 
rudens mėnesiena švietė blyškiai ir silpnai, todėl nebuvome tikri. Taip pat, 
kai kitą dieną plaukėme iš Olandijos namo, mums pasigirdo silpnas, toli- 
mas, tarsi kokio milžiniško skaliko lojimas, tačiau rudens vėjas aimanavo 
vangiai ir liūdnai, todėl nebuvome tuo tikri. 


Praėjus mažiau negu savaitei po to, kai 
grįžome į Angliją, ėmė dėtis keisti dalykai. Mes gyvenome kaip atsisky- 
rėliai: vieni, be draugų, be tarnų, kelių kambarių senam dvare niūrioje, 
beveik niekieno nelankomoje, viržiais apaugusioje dykinėje, taigi retai 
išgirsdavome svečią beldžiant į duris. O dabar sunerimome ir dėl to, jog 
ėmėm girdėti kažką panašaus į dažną murmėjimą naktimis ne tik palei du- 
ris, bet ir palei langus, tiek žemai, tiek aukštai. Kartą pasirodė, jog didelis 
nepermatomas kūnas užtemdė bibliotekos langą, kai mėnesiena švietė į 
jį, o kitą kartą — kad ne per toliausiai girdime plevenantį ir virpantį gar- 
są. Kiekvieną sykį tyrinėjimai nieko neatskleisdavo, ir mes ėmėme tokius 
reiškinius priskirti tik vaizduotei — tai pačiai keistai sujaudintai vaizduo- 
tei, kuri tebegaivino silpną, tolimą lojimą, kurį tarėmės girdėję Olandijos 
kapinėse. Nefrito amuletas dabar gulėjo vienoje mūsų muziejaus nišų, ir 
retkarčiais priešais jį uždegdavome keistai kvepiančias žvakes. Mes skaitė- 
me Alhazredo „Nekronomikoną“ apie jo turtus bei vampyrų sielų ryšį su 
jų simbolizuojamais objektais ir sunerimome dėl to, ką perskaitėme. Tada 
atėjo siaubas. 

19... metų rugsėjo dvidešimt ketvirtosios naktį išgirdau beldimą į 
miegamojo duris. Manydamas, jog tai Sent Džonas, pakviečiau įeiti, bet 
teišgirdau veriantį juoką. Koridoriuje nieko nebuvo. Kai pažadinau Sent 
Džoną, jis pasakė nieko nežinąs apie tai ir susirūpino kaip ir aš. Tai buvo 
ta naktis, kai silpnas, tolimas lojimas virš dykynės mums tapo aiškia ir 
baisia realybe. Po keturių dienų, tuo metu, kai mudu buvome paslėptam 
muziejuj, nuo vienintelių durų, vedančių į slaptosios bibliotekos laiptinę, 

atsklido silpnas, atsargus krebždesys. Dabar mūsų išgąstis tapo lyg ir dvi- 
lypis - mat, be nuogąstavimų dėl nesuprantamų dalykų, nuolat jutome 
baimę, kad gali būti atskleista mūsų siaubinga kolekcija. Gesindami visas 
šviesas, priartėjome prie durų ir staigiai jas atidarėme. Tada pajutome ne- 
paaiškinamą oro gūsį ir išgirdome tarytum tolstantį šlamėjimą, kikenimą 
ir šnekesį, kurie buvo sumišę. Mes nesistengėm suprasti, ar esam išprotėję, 
ar sapnuojam, ar tebeturim sveiką protą. Tik niūriausios baimės apimti su- 
pratom, kad aiškiai girdėtas šnekesys - tai be jokios abejonės olandų kalba. 

Paskui gyvenom apimti nuolat augančio siaubo ir kažkokių kerų. La- 
biausiai laikėmės teorijos, jog, gyvendami baisiais patyrimais, mes drauge 
einame iš proto, bet kartais tai labiau patiko, negu dramatizuojant galvoti 
apie save kaip apie kažkokio sėlinančio, klaikaus likimo aukas. Keistieji ap- 
sireiškimai kartodavosi per daug dažnai, kad juos būtų galima suskaičuoti. 
Mūsų vienišas namas regimai atgijo atsiradus kažkokiai pragaištingai bū- 
tybei, kurios prigimties negalėjome įspėti, ir kiekvieną naktį demoniškas 
lojimas ritosi virš vėjo nugairintos dykynės vis garsiau ir garsiau. Spalio 
dvidešimt devintąją minkštoje žemėje po bibliotekos langu aptikome vi- 
siškai nenusakomus pėdsakus. Jie buvo tokie pat paslaptingi kaip ir ne- 
regėti, nuolat gausėjantys būriai didžiulių šikšnosparnių, lyg vaiduokliai 
gyvenančių senuosiuose dvaro rūmuose. 

Siaubas pasiekė kulminaciją lapkričio aštuonioliktą, kai Sent Džoną, 
jau sutemus einantį namo iš tolimos geležinkelio stoties, pagriebė kaž- 
koks klaikus mėsėdis padaras ir sudraskė į skutus. Jo klyksmai atsklido iki 
mūsų namų, ir aš laiku atskubėjau į kraupaus įvykio vietą - spėjau išgirsti 
sparnų plakimą ir išvysti neaiškų juodą padarą, kurio siluetas šmėstelėjo 
priešais patekančią mėnesieną. Mano draugas geso akyse, kai mėginau jį 
prakalbinti, todėl negalėjo pasakyti nieko aiškaus. Jis teįstengė sušnibždė- 
ti: „Amuletas - tas prakeiktas daiktas...“ 

Paskui jis suglebo - ištežusi sumaitotos mėsos masė. 

Kitą vidurnaktį aš palaidojau jį viename mūsų apleistų sodų ir sumur- 
mėjau prie kapo jo mėgstamiausią velnišką ritualą. Man betariant pasku- 
tinį demonišką sakinį, toli dykynėje išgirdau silpną, lyg kokio milžiniško 
skaliko lojimą. Mėnulis jau buvo patekėjęs, bet aš prisiverčiau nežiūrėti į jį. 
O kai ant blausiai apšviestos dykynės pamačiau neaiškų šešėlį, šliaužiojantį 

nuo kauburio prie kauburio, užmerkiau akis ir kritau veidu ant žemės. Kai 
atsistojau drebėdamas - nežinau, po kiek laiko, - nusvirduliavau namo ir 
padariau keletą sukrečiančių reveransų priešais puoselėjamą žalio nefrito 
amuletą. 

Dabar bijojau gyventi vienas senajame name dykynėje, tad kitą dieną, 
pasiėmęs amuletą ir sudeginęs bei palaidojęs likusią nuodėmingos muzie- 
jaus kolekcijos dalį, išvykau į Londoną. Bet jau po trijų naktų vėl išgirdau 
lojimą, o baigiantis savaitei, kai tik sutemdavo, pajusdavau keistą žvilgsnį 
virš savęs. Kartą vakare, kai vaikštinėjau Viktorijos krantine kvėpuodamas 
grynu oru, pastebėjau juodą šmėklą, užstojančią gatvės šviesos atspindį 
vandenyje. Stipresnis nei paprastai, šalia praūžė nakties vėjas, ir aš supra- 
tau, jog tai, kas ištiko Sent Džoną, netrukus turi nutikti ir man. 

Kitą dieną aš rūpestingai suvyniojau žalio nefrito amuletą ir išplaukiau 
į Olandiją. Nežinojau, kokio pasigailėjimo galėčiau tikėtis, grąžindamas šį 
daiktą jo amžinai nutilusiam, miegančiam savininkui, bet jaučiau, jog pri- 
valau bent pamėginti žengti kokį nors logišką žingsnį. Kas tasai skalikas ir 
kodėl jis mane persekiojo - šitie klausimai tebebuvo neatsakyti, bet pirmą 
kartą lojimą išgirdau tose senovinėse kapinėse, ir visi paskesni įvykiai, taip 
pat ir mirštančio Sent Džono pašnibždėti žodžiai, padėjo atrasti ryšį tarp 
prakeikimo ir amuleto. Tuo metu, kai vis labiau grimzdau į nevilties be- 
dugnę, vienoje Roterdamo smuklėje pastebėjau, jog vagys pasigvelbė iš 
manęs vienintelį išsigelbėjimo būdą. 

Tą vakarą lojimas buvo stiprus, o ryte aš perskaičiau apie nepaaiškina- 
mą įvykį šlykščiausiame didmiesčio kvartale. Padugnės buvo pašiurpusios, 
nes vienus nuodėmingus namus užgriuvo raudona mirtis, nepalyginamai 
baisesnė už bjauriausią ligi tol apylinkėse įvykdytą nusikaltimą. Purvina- 
me vagių lizde visa šeima buvo sudraskyta į skutus nežinomo padaro, kuris 
nepaliko pėdsakų, o aplink gyvenantys žmonės visą naktį šalia įprasto gir- 
tų balsų klegesio girdėjo dar ir silpną, duslų garsą, lyg įkyriai stūgautų koks 
milžiniškas skalikas. 

Pagaliau aš vėl stovėjau tose kraupiose kapinėse, kur nuo blyškios žie- 
mos mėnesienos apšviestų kapų driekėsi baisūs šešėliai, belapiai medžiai 
niūriai linko prie nuvytusios, sušalusios žolės ir skilinėjančių paminklinių 
plokščių, apkerpėjusi bažnyčia pašaipiu bokštu rėmėsi į nemielą dangų, 


naktinis vėjas maniakiškai staugė nuo sustingusių pelkių ir šaltų jūrų. Loji- 
mas dabar buvo labai silpnas ir visai liovėsi, kai prisiartinau prie senovinio 
kapo, kurį kartą buvau išniekinęs, ir nubaidžiau aplink sklandantį nepa- 
prastai didelį šikšnosparnių būrį. 

Nežinau, ko ten atėjau, nebent pasimelsti ar sumurmėti tam baltam 
daiktui, gulinčiam viduje, absurdiškus atsiprašymo žodžius; tačiau kad ir 
kaip ten būtų, pagautas iš dalies savo, iš dalies viešpataujančios išorinės 
valios įtūžio, ėmiausi įšalusios velėnos. Kasti buvo daug lengviau, negu ti- 
kėjausi, nors vienu momentu mano darbas buvo nutrauktas, kai staiga lyg 
strėlė iš šalto dangaus atšvilpė liesas peslys ir ėmė pašėlusiai raustis kapo 
žemėse, kol aš jį užmušiau, smogęs kastuvu. Pagaliau pasiekiau pailgą pū- 
vančią dėžę ir nukėliau sutrešusį dangtį. Tai buvo paskutinis protingas 
veiksmas mano gyvenime. 

Susitraukęs tame šimtamečiame karste, apglėbtas košmariško didžiu- 
lių, stiprių, miegančių šikšnosparnių būrio, gulėjo kaulėtas padaras, kurį 
mano draugas ir aš buvome apiplėšę, - ne švarus ir taikingas, kokį jį mes jau 
kartą matėme, bet aplipęs sukrešėjusiu krauju, atkritusiais mėsos gabalais 
bei sulipusiais plaukais, ir piktai dėbsojo į mane reginčiomis, švytinčiomis 
akiduobėmis, kreivai išviepęs aštrias, kraujuotas iltis, lyg šaipydamasis iš 
mano neišvengiamo likimo. O kai jisai šiais besiviepiančiais nasrais dus- 
liai ir piktai amtelėjo, lyg koks milžiniškas skalikas, aš pamačiau, jog savo 
kruvinuose šlykščiuose naguose jis laiko lemtingąjį žalio nefrito amuletą. 
Suklykiau ir lyg idiotas nubėgau šalin, netrukus prapliupdamas isteriškai 
kvatotis. 

Beprotybė dūksta žvaigždžių vėjais... nagai ir dantys išgaląsti į šimta- 
mečius lavonus... lašanti mirtis, jodinėjanti šikšnosparnių bakchanalijomis 
iš juodų kaip naktis požeminių Belialo šventyklų... Dabar, kai tos mirusios 
bemėsės baidyklės lojimas vis smarkėja ir smarkėja, o pasalūniškas tų pra- 
keiktų pievinių sparnų virpėjimas ir plevenimas sukasi vis arčiau ir arčiau, 
savo revolveriu sieksiu užmaršties, kuri yra mano vienintelis prieglobstis 
nuo to, kas neįvardyta ir neįvardijama. 


Vertė Andrius Kunčina 

Prašote paaiškinti, kodėl bijau vėsaus 
skersvėjo; kodėl, užėjęs į šaltą kambarį, virpu labiau nei kiti; kodėl mane 
tarytum apima šleikštulys ir pasibjaurėjimas, kai malonią rudens dieną ne- 
pastebimai pasitraukia karštis ir įslenka vakaro vėsuma. Kai kas sako, jog 
aš į šaltį reaguoju taip, kaip kiti į blogą kvapą: tikrai nepulsiu neigti, kad 
taip ir yra. Verčiau papasakosiu apie baisiausią man kada nors nutikusį įvy- 
kį ir paliksiu jums patiems nuspręsti, ar to pakanka šiai mano keistenybei 
paaiškinti. 

Klystame manydami, jog siaubas būtinai susijęs su tamsa, tyla ir vie- 
natve. Aš su siaubu susidūriau akinamoje popiečio šviesoje, aplink skam- 
bant didmiesčio garsams, žmonių knibždančiame, aptriušusiame, niekuo 
neypatingame nuomojamų kambarių name, lydimas proziškos šeiminin- 
kės ir dviejų augalotų vyrų. 1923 metų pavasarį gavau nuobodaus ir nepel- 
ningo darbo viename Niujorko žurnale; neišgalėdamas mokėti bent kiek 
stambesnės sumos už nuomą vis krausčiausi iš vieno pigaus nuomojamo 
būsto į kitą ir ieškojau kambario, kuris pasižymėtų trimis savybėmis: būtų 
padoriai švarus, apstatytas patvariais baldais ir nuomojamas už labai nedi- 
delę kainą. Neilgai trukus paaiškėjo, kad galiu rinktis tik iš skirtingų blogy- 
bių, tačiau dar po kurio laiko radau namą Vakarų keturioliktojoje gatvėje, 
kuris man kėlė daug mažesnį pasišlykštėjimą nei kiti lig tol matyti. 

Tai buvo neabejotinai ketvirtojo dešimtmečio pabaigoje pastatyti ke- 
turių aukštų rausvo smiltakmenio rūmai su medžio ir marmuro apdaila, 
kurios purvina, suteršta didybė bylojo apie nuosmukį iš skoningos pra- 
bangos aukštumų. Dideli kambariai aukštomis lubomis, išklijuoti šlykš- 


čiais tapetais ir išpuošti absurdiškai įmantriais gipso karnizais, slogiai dvel- 
kė pelėsiu ir nežymiai atsidavė nepažįstamais maisto kvapais, bet grindys 
buvo švarios, patalynę keitė ganėtinai reguliariai, karštas vanduo ne per 
dažnai būdavo šaltas arba užsuktas, todėl man tai pasirodė bent jau paken- 
čiama vieta peržiemoti, kol bus galima sugrįžti į tikrą gyvenimą. Šeiminin- 
kė - apsileidusi, kone barzdota ispanė pavarde Herero - neerzino manęs 
paskalomis ar priekabėmis dėl lempos, kurią vėlai naktimis degindavau 
man tekusiame trečio aukšto prieškambaryje, o kiti nuomininkai buvo ne- 
priekaištingai tylūs ir nebendraujantys, daugiausia vos šiek tiek aukštesnės 
nei pačios prasčiausios ir šiurkščiausios kilmės ispanai. Mane rimtai erzi- 
no tik nuo greitkelio po langais sklindantis automobilių ūžesys. 

Kai įvyko pirmasis neįprastas incidentas, buvau ten pragyvenęs apie 
tris savaites. Vieną vakarą, apie aštuntą valandą, išgirdau lašant ant grindų 
ir staiga suvokiau jau kurį laiką uodžiąs aitrų amoniako kvapą. Apsižvalgęs 
pamačiau, kad laša nuo permirkusių lubų, o drėgmė, matyt, smelkiasi per 
kampą gatvės pusėje. Norėdamas sustabdyti procesą jam dar neįsibėgėjus, 
nuskubėjau į rūsį pranešti namo prižiūrėtojai, o ši mane patikino, kad ne- 
sklandumai netrukus būsią pašalinti. 

„Čė doktoras Munjosas, - šaukė ji, pirma manęs paskubomis lipdama 
laiptais aukštyn, - jys išpylti savo chėmikalai. Jys pėr smarkei sėrga, kad 
pats savo doktoras — vys labiau labiau sėrga - bėt nėpriyma nėkas kytas 
pagalba. Jys labai keistas sėrga — vysa dėna maudosi nėmalonus kvapas vo- 
niojė yr nėgali jaudyntis arba šylūma. Jys pats vyska tvarkytis - jo mazas 
kambarys pylna būteliai yr įrėngyniai, o jys nėbėdyrbti doktoras. Bet sėnei 
jys būvo garsūs - apė jy zynojo mano tėvas yš Barsėlona — yr vysai nėsė- 
nei jys pagydyti ranka santėchnikas, kūriam dėl nėkas skaudėti. Jys nėka- 
da nėjty lauk, tyk ant stogas, mano vaikas Ėstėbanas nėšti jam maistas yr 
skalbiniai, vaistai yr chėmikalai. Dėl Dėvas meilė, amonis chlorydas šytas 
Žmogūs naudoja šaldytis!“ 

Ponia Herero užlipusi laiptais į ketvirtą aukštą pradingo, o aš grįžau į 
savo kambarį. Amoniakas nustojo lašėti, o išvalęs ant grindų susikaupusį 
skystį ir atidaręs langą įleisti oro, išgirdau viršuje dunksint sunkius namo 
prižiūrėtojos žingsnius. Paties dr. Munjoso dar nebuvau girdėjęs, išsky- 
rūs tam tikrus garsus, kuriuos galėjo skleisti koks nors degalais varomas 


37 * 


mechanizmas - mat jo eisena buvo minkšta ir lengva. Minutėlę susimąs- 
čiau, kokie neįprasti vargai galėtų kamuoti tą žmogų, ir ar jo užsispyrimas 
nepriimti pašalinių pagalbos nebuvo tiesiog niekuo nepagrįsto ckscen- 
triškumo apraiška. Banaliai samprotavau, jog aukštos padėties netekusio 
įžymaus žmogaus dvasinė būsena turi būti persmelkta begalinio tragizmo. 

Gal niekada ir nebūčiau susipažinęs su dr. Munjosu, bet vieną prieš- 
pietį, rašant prie stalo kambaryje, mane staiga ištiko širdies smūgis. Gydy- 
tojai buvo įspėję apie tokių priepuolių keliamą pavojų, todėl žinojau, jog 
gaišti nevalia, ir prisiminęs, ką namo prižiūrėtoja pasakojo apie neįgaliojo 
suteiktą pagalbą sužeistam darbininkui, nuslinkau laiptais aukštyn ir sil- 
pnai pabeldžiau į buto virš manojo duris. Į beldimą gera anglų kalba atsakė 
neįprastas balsas, kuris skambėjo šiek tiek dešiniau ir teiravosi mano vardo 
ir kokiu reikalu atėjau, o man prisistačius ir pasiaiškinus, atsidarė durys 
šalia tų, į kurias beldžiau. 

Mane pasitiko vėsaus oro gūsis, ir nors buvo viena karščiausių bir- 
želio pabaigos dienų, virpėjau žengdamas per slenkstį į didelį butą, ku- 
rio gausūs ir skoningi papuošimai buvo staigmena šioje skurdžioje ir 
aptriušusioje lindynėje. Sudedamoji lova šiuo metu atliko dieninį sofos 
vaidmenį, o raudonmedžio baldai, ištaigingos užuolaidos, seni paveikslai 
ir švelnių atspalvių knygų lentynos priminė veikiau džentelmeno studiją 
nei miegamąjį pensione. Dabar supratau, kad prieškambaryje virš mano- 
jo kambario - ponios Herero minėtame „mazamė kambaryjė“ su bute- 
liais ir įrenginiais - buvo tik daktaro laboratorija, o pagrindinis jo būstas 
buvo įrengtas erdviame gretimame kambaryje, kurio patogiose nišose, 
taip pat šalia esančiame dideliame vonios kambaryje jis galėjo paslėpti vi- 
sas virtuvės spinteles ir į akis krintančius buitinius prietaisus. Dr. Munjo- 
sas neabejotinai buvo aukštos kilmės, išprusęs ir išlavinto skonio žmogus. 

Priešais mane stovintis vyras buvo žemo ūgio, tačiau dailių proporci- 
jų, vilkėjo gana formaliais, tobulai sukirptais ir ant kūno gulančiais drabu- 
žiais. Aristokratišką, valdingos, bet nearogantiškos išraiškos veidą puošė 
trumpa geležies pilkumo barzda su ūsais, o senamadiška pensnė dengė 
gilias tamsias akis ir vainikavo erelišką nosį, suteikiančią mauriškų bruo- 
žų jo fizionomijai, kuri visais kitais atžvilgiais buvo keltiška-iberiška. Virš 
aukštos kaktos gulė grakščiai perskirti stori, tvarkingai nukirpti plaukai, 

bylojantys apie reguliarius kirpėjo apsilankymus, o bendrai jo išvaizda liu- 
dijo stulbinantį intelektą ir aukštesnės rūšies prigimtį bei auklėjimą. 

Vis dėlto, išvydęs di. Munjosą pučiant tam vėsaus oro gūsiui, paju- 
tau pasibjaurėjimą, kurio negalėjo pateisinti jokia jo išvaizdos detalė. Su- 
teikti šiam jausmui fizinį pagrindą galėjo tik pamėlusi jo veido oda ir šalta 
plaštaka, bet net ir šių savybių buvo galima nepaisyti turint omenyje gerai 
žinomą to žmogaus neįgalumą. Taip pat mane galėjo atstumti neįprastas 
šaltis, mat šitokia vėsa tokią karštą dieną nebuvo normalus reiškinys, o ne- 
normalūs dalykai visada sužadina neprielankumą, nepasitikėjimą ir baimę. 

Tačiau netrukus pasibjaurėjimą užgožė susižavėjimas, mat nepaisant 
jo iš pažiūros bekraujų rankų ledinio šaltumo ir drebulio, tuojau pat iš- 
kilo aikštėn nuostabiojo gydytojo išskirtiniai įgūdžiai. Vos žvilgterėjęs 
jis aiškiai suprato, ko man reikia, ir viską padarė meistriškai mikliai, tuo 
pat metu subtiliai moduliuotu, nors neįprastai dusliu, tembrą praradusiu 
balsu mane tikindamas esąs aršiausias prisiekęs mirties priešas, iššvaistęs 
turtus ir praradęs visus draugus, kadangi paskyręs gyvenimą keistiems 
eksperimentams, turėjusiems užkirsti mirčiai kelią ir ją sunaikinti. Regis, 
tam tikru mastu tai buvo geraširdis fanatikas: jis kone plepėjo padrikais 
sakiniais, klausydamas mano krūtinės ir maišydamas reikiamą dozę vaistų, 
atsineštų iš mažesniojo laboratorijos kambario. Matyt, toje nuskurusioje 
aplinkoje geros kilmės žmogaus draugija jam buvo reta naujovė, todėl už- 
plūdus prisiminimams apie geresnes dienas ėmė šnekėti daugiau nei buvo 
pratęs. 

Tegul jo balsas nebuvo normalus, bet jis bent jau ramino, o vienam po 
kito liejantis rafinuotiems sklandiems sakiniams nebuvo girdėti nė kvėpa- 
vimo. Jis stengėsi nukreipti mano dėmesį nuo širdies smūgio, pasakoda- 
mas apie savo teorijas ir eksperimentus; pamenu, kad jis taktiškai mane 
guodė dėl silpnos širdies sakydamas, jog valia ir sąmoningumas stipresni 
net už organinę gyvybę, tad jeigu kūnas iš prigimties sveikas ir gerai pri- 
žiūrėtas, mokslinėmis priemonėmis sustiprinus šias ypatybes jis gali likti 
gyvas nerviniu pagrindu net ir ištikus patiems rimčiausiems sutrikimams 
ar defektams ir netgi tada, kai stokojama tam tikrų organų. Pusiau juo- 
kaudamas jis pasakė, kad vieną dieną galbūt išmokys mane gyventi - ar 
bent jau palaikyti tam tikrą sąmoningą egzistenciją — visai be širdies! O dėl 

jo, tai jį kamuojančios tam tikrų ligų komplikacijos, dėl kurių jis privaląs 
laikytis labai griežto režimo, įskaitant ir nuolatinį šaltį. Bet koks ženklus 
temperatūros padidėjimas, jeigu tik ilgiau užsitęstų, galįs jį pražudyti, o 
jo būste tvyrantį apie 12 ar 13 laipsnių Celcijaus šaltį palaikanti vėsinimo 
amoniaku absorbcinė sistema, kurios siurblius varantį benzininį variklį aš 
dažnai girdėdavęs savo kambaryje po jo laboratorija. 

Per stebuklingai trumpą laiką išgelbėtas nuo širdies smūgio, išėjau iš 
to virpulį keliančio būsto tapęs talentingojo atsiskyrėlio mokiniu ir gerbė- 
ju. Nuo to laiko užsimetęs paltą dažnai pas jį lankydavausi, klausydavau 
jo pasakojimų apie slaptus tyrimus ir beveik kraupius jų rezultatus, ir šiek 
tiek šiurpdavau apžiūrinėdamas netradicinius ir stulbinamai senus veika- 
lus jo knygų lentynose. Beje, meistriškai mane prižiūrėdamas, ilgainiui jis 
beveik visiškai išgydė mano ligą. Regis, jis neniekino viduramžių išmin- 
čių užkalbėjimų, kadangi manė tose paslaptingose formulėse slypint retus 
psichologinius dirgiklius, galinčius ypatingai paveikti organinių impulsų 
netekusios nervų sistemos medžiagą. Mane sukrėtė jo pasakojimas apie 
senąjį dr. Toresą iš Valensijos, su kuriuo jiedu eksperimentavo anksčiau, 
prieš aštuoniolika metų, kai jis susirgo ta sunkia liga, iš kurios kilo dabar- 
tiniai negalavimai. Vos tik garbingasis gydytojas išgelbėjęs kolegą, ką tik 
nukauta niūrioji priešininkė tuojau įveikusi jį patį. Galbūt jį pražudžiusi 
per didelė įtampa: dr. Munjosas pašnibždomis (nors neišsamiai) paaiški- 
no, jog jųdviejų naudoti gydymo metodai buvo itin nepaprasti, susiję su 
tokiomis vietomis ir procesais, kuriuos pagyvenę konservatyvūs galenai 
laikė nepriimtinais. 

Bėgant savaitėms, apgailestaudamas pastebėjau, jog mano naujojo 
draugo fizinė būklė iš tiesų lėtai, bet užtikrintai prastėja, kaip ir buvo mi- 
nėjusi ponia Herero. Dar labiau išryškėjo jo veido odos melsvumas, balsas 
tapo dar duslesnis ir sunkiau girdimas, raumenų judesiai - prasčiau koor- 
dinuoti, o protas ir valia pamažu silpo ir neteko gyvybingumo. Buvo ma- 
tyti, kad jis puikiai suvokia šias liūdnas permainas, tad pamažu jo veido 


Klaudijus Galenas arba Elijus Galenas (129-210 m.) - žymus graikų kilmės gydytojas, 
anatomas, fiziologas, gyvenęs Romos imperijoje. Susistemino savo laiko medicinines 
žinias ir buvo laikomas autoritetu iki pat Renesanso. Anglų k. „galenais“ gali būti 
vadinami gydytojai apskritai. 

išraiškas ir kalbos manierą persmelkė šiurpi ironija, vėl pažadinusi manyje 
per pirmąjį susitikimą pajaustą vos pastebimą pasibjaurėjimą. 

Jį apsėdo keisti kaprizai: taip pamėgo egzotinius prieskonius ir egip- 
tietiškus smilkalus, kad jo kambarys ėmė kvepėti kaip Karalių slėnyje 
palaidoto faraono rūsys. Taip pat jam reikėjo vis šaltesnio oro, tad mano 
padedamas išplėtė kambaryje įrengtą amoniako tiekimo vamzdyną ir taip 
patobulino siurblius ir tiekimą į šaldymo įrenginį, kad galėjo palaikyti 1 ar 
4, o galiausiai net -2 laipsnių pagal Celsijų temperatūrą, nors, žinoma, vo- 
nioje ir laboratorijoje temperatūra buvo aukštesnė, kad neužšaltų vanduo 
ir nesutriktų cheminiai procesai. Šalia jo gyvenantis nuomininkas ėmė 
skųstis dėl šalto oro, sklindančio per jųdviejų būstus jungiančias duris: 
šį nesklandumą padėjau jam pašalinti sunkiomis užuolaidomis ant durų. 
Atrodė, jog jį apėmė vis stiprėjantis perdėtas, niūrus siaubas. Be perstojo 
šnekėjo apie mirtį, tačiau imdavo dusliai juoktis vos tik atsargiai užsimin- 
davau apie pasirengimą laidotuvėms. 

Apskritai tapo nerimą keliančiu ir netgi šiurpiu pašnekovu, tačiau 
jausdamas dėkingumą už suteiktą pagalbą negalėjau jo palikti svetimų 
aplinkinių valiai, todėl kasdien, apsimuturiavęs sunkiu, specialiai tam rei- 
kalui įsigytu apsiaustu, kruopščiai išvalydavau jo kambaryje dulkes ir jam 
patarnaudavau. Taip pat dažnai eidavau už jį apsipirkti ir suglumęs aikčio- 
davau dėl kai kurių chemikalų, kurių jis užsakinėdavo iš vaistininkų ir la- 
boratorijų sandėlių. 

Atrodė, jog aplink jo butą kuriasi vis stipresnė nepaaiškinama pa- 
nikos atmosfera. Jau minėjau, jog pelėsiu atsidavė visas namas, tačiau 
jo kambaryje kvapas buvo dar bjauresnis - nepaisant visų prieskonių, 
smilkalų ir aitrių chemikalų, kuriuose jis dabar be perstojo maudydavosi, 
griežtai atsisakydamas bet kokios pagalbos. Supratau, kad toks užsispy- 
rimas turėtų būti susijęs su jo negalavimu, ir šiurpdavau pagalvojęs, koks 
tas negalavimas galėtų būti. Ponia Herero jį pamačiusi žegnodavosi ir vi- 
siškai perleido jo globą man, net savo sūnui Estebanui uždraudusi vykdyti 
jo pavedimus. Man pasiūlius kreiptis pagalbos į kitus gydytojus, ligonis 
įsiusdavo taip smarkiai, kaip tik atrodė drįstąs sau leisti. Jis aiškiai baimi- 
nosi stiprių emocijų fizinio poveikio, tačiau jo valia ir atkaklumas veikiau 
stiprėjo nei silpnėjo, todėl jis atsisakydavo gulėti lovoje. Anksčiau jo ligai 


41 * 


būdingą vangumą dabar pakeitė vėl sukilęs ugningas ryžtas siekti tikslo ir 
atrodė, jog jis tuojau ims svaidytis panieka mirties demonui, nors ji, senoji 
priešė, jau buvo jį benustverianti. Jis beveik nustojo skirti dėmesį valgy- 
mui, nors į maistą visada žiūrėjo kažin kaip formaliai, todėl atrodė, kad 
galutinai nesubyrėjęs laikosi vien psichikos galia. 

Ėmė be perstojo rašyti kažkokius ilgus dokumentus ir kruopščiai už- 
antspaudavęs pateikdavo man nurodymus po jo mirties juos perduoti tam 
tikriems žmonėms, kuriuos konkrečiai įvardydavo: daugiausia tai buvo 
išsilavinę žmonės iš Rytų Indijos, bet taip pat ir kadaise žymus prancūzų 
gydytojas, dabar jau laikomas mirusiu ir minimas pačiuose neįtikėtiniau- 
siuose ganduose. Jam mirus, aš visus tuos dokumentus sudeginau niekam 
nepristatęs ir neatplėšęs vokų. Jo žvilgsnis ir balsas tapo neabejotinai bau- 
gūs, o buvimas šalia —- beveik nepakenčiamas. Vieną rugsėjo dieną neti- 
kėtai jį išvydusį žmogų, atėjusį sutaisyti elektrinės stalo lempos, ištiko 
epilepsijos priepuolis - pasislėpęs jis davė veiksmingus nurodymus, kaip 
tam žmogui padėti. Įdomu, jog tas vyras buvo pergyvenęs Didžiojo karo 
siaubus, tačiau dar nebuvo patyręs tokio didelio išgąsčio. 

Tada, spalio viduryje, įvyko pats siaubų siaubas, apstulbinęs mane 
savo staigumu. Vieną naktį apie vienuoliktą valandą sugedo šaldymo įren- 
ginio siurblys ir per tris valandas vėsinimo amoniaku procesas galutinai 
sustojo. Dr. Munjosas iškvietė mane daužydamas grindis ir aš mėginau 
žūtbūt pašalinti gedimą, šeimininkui tuo tarpu keikiantis tokiu balsu, ku- 
rio bedvasio tarškančio duslumo neįmanoma aprašyti. Vis dėlto mano 
mėgėjiški bandymai nieko nedavė, o kai iš kaimynystėje visą parą veikian- 
čio garažo atsivedžiau mechaniką, paaiškėjo, jog negalėsime nieko pa- 
daryti iki ryto, mat reikės įsigyti naują stūmoklį. Atrodė, jog groteskišką 
mastą pasiekę merdėjančio atsiskyrėlio įsiūtis ir baimė tuojau į šipulius 
sudaužys jo silpstančio fizinio kūno likučius, o prasidėjus tam tikriems 
traukuliams jis priplojo rankas prie akių ir nuskubėjo į vonios kambarį. Iš 
ten išėjo apgraibomis, tampriai sutvarstytu veidu, ir aš daugiau niekada 
nemačiau jo akių. 

Buvo justi, kad šaltis bute sklaidosi, o apie S val. ryto gydytojas per- 
sikėlė į vonią, įsakęs man nešti visą ledą, kiek tik pavyks gauti visą parą 
dirbančiose vaistinėse ir valgyklose. Grįžęs iš kartais nuviliančių žygių ir 

pastatęs grobį prie uždarytų vonios kambario durų, girdėdavau viduje ne- 
rimastingai pliuškenantis ir storu balsu iškrenkščiant įsakymą: „Daugiau! 
Daugiau! Pagaliau išaušo šilta diena ir viena po kitos ėmė atsidarinėti par- 
duotuvės. Paprašiau Estebano padėti nešioti ledą, kol aš parūpinsiu stū- 
moklį siurbliui, arba užsakyti stūmoklį, kol aš nešiosiu ledą, bet jis, kaip 
buvo liepusi motina, griežtai atsisakė. 

Galiausiai nusamdžiau apskurusį dykinėtoją, sutiktą ant Aštuntosios 
aveniu kampo, kad nešiotų pacientui ledą iš parduotuvėlės, - jį pristatęs 
šeimininkams, pats uoliai ėmiausi užduoties surasti stūmoklį siurbliui ir 
sutarti su darbininkais, kurie mokėtų jį sumontuoti. Atrodė, kad tai už- 
truks amžinai, ir aš niršau kone taip pat smarkiai kaip pats atsiskyrėlis, 
matydamas, kaip viena po kitos lekia valandos, kol aš be kvapo, nevalgęs 
bergždžiai skambinėju ir požeminiu traukiniu arba automobiliu karštli- 
giškai lakstau šen ir ten, į atsitiktines vietas. Apie vidurdienį aptikau tin- 
kamą sandėlį miesto centre toli nuo namų ir apie 13.30 val. parvykau į 
savo gyvenamąją vietą su visais reikalingais reikmenimis ir dviem tvirtais 
aštraus proto mechanikais. Padariau viską, ką galėjau, ir tikėjausi suspėjęs 
laiku. 

Vis dėlto mane pralenkė juodas siaubas. Namą buvo apėmusi visiška 
suirutė, o per išsigandusių balsų tarškėjimą girdėjau sodriu bosu besimel- 
džiantį vyrą. Ore sklandė šėtoniškos esybės, o nuomininkai vis kartojo 
savo rožinius, uosdami per užrakintų gydytojo buto durų apačią sklindantį 
kvapą. Regis, mano nusamdytas dykinėtojas pabėgo rėkdamas, paklaiku- 
siomis akimis neilgai trukus po to, kai antrąkart atnešė ledo, - galbūt buvo 
pernelyg smalsus. Žinoma, jis negalėjo išeidamas užrakinti durų, bet dabar 
jos buvo užsklęstos, tikriausiai iš vidaus. Viduje nebuvo girdėti jokio garso, 
išskyrus sunkiai nusakomą lėtą, tirštą lašėjimą. 

Trumpai pasitaręs su ponia Herero ir darbininkais, nepaisydamas iki 
pat sielos gelmenų graužiančios baimės, pasiūliau duris išlaužti, bet namo 
prižiūrėtoja sugalvojo, kaip kažkokiu vieliniu įrankiu pasukti raktą iš kori- 
doriaus pusės. Prieš tai buvome atidarę visų kitų to koridoriaus kambarių 
duris ir skubiai iki pat viršaus pakėlę stumdomus langus. Dabar, prisiden- 
gę šnerves nosinėmis, virpėdami įsiveržėme į tą prakeiktą pietinį kambarį, 
užlietą šiltos ankstyvos popietės saulės. 


43 * 


Tam tikra tamsios spalvos, gliti šliūžė vedė nuo atdarų vonios kamba- 
rio durų iki koridoriaus durų, o nuo ten iki stalo, prie kurio buvo susikau- 
pusi kraupi balutė. Ant stalo, popieriaus lape, regis, šlykščiai suterštame tų 
pačių letenų, kurios paskubomis vedžiojo paskutiniuosius žodžius, buvo 
kažin ko prikeverzota pieštuku pasibaisėtina aklojo rašysena. Nuo ten šliū- 
žė vedė iki sofos ir čia nenusakomu būdu nutrūko. 

Kas buvo - arba buvo buvę - ant tos sofos, čia negaliu ir nedrįstu 
sakyti. Bet prieš užžiebdamas degtuką ir iki gruzdų sudegindamas lipniu 
skystimu suterštą popieriaus lapą, krečiamas drebulio jame išskaičiau štai 
ką. Kol namo prižiūrėtoja ir abu mechanikai paklaikę išbėgo iš to praga- 
riško būsto vapėti savo nerišlių istorijų artimiausioje policijos nuovadoje, 
aš, sukaustytas siaubo, išskaičiau štai ką. Toje geltonoje saulės šviesoje, iš 
sausakimšos Keturioliktosios gatvės kylant triukšmingam automobilių 
ir sunkvežimių dardėjimui, šitie koktūs žodžiai atrodė beveik neįtikėtini, 
bet pripažįstu, kad tąkart jais patikėjau. Tikrai nežinau, ar tikiu jais dabar. 
Būna dalykų, apie kuriuos geriau nemąstyti, tad galiu pasakyti tik tiek, kad 
nepakenčiu amoniako kvapo, o papūtus neįprastai vėsaus oro gūsiui man 
darosi silpna. 

„Štai ir galas, - buvo rašoma toje pradvokusioje keverzonėje. - Dau- 
giau ledo nebus - tas žmogus pamatė ir pabėgo. Darosi vis šilčiau, audiniai 
neišsilaikys. Noriu, kad žinotum - dėl to, ką sakiau apie valią, nervus ir 
organams nustojus veikti išsaugotą kūną. Teorija buvo gera, bet negalėjo 
veikti amžinai. Kūnas pamažu ėmė gesti, o to aš nebuvau numatęs. Dr. To- 
resas viską žinojo, bet mirė nuo šoko. Negalėjo susitaikyti su tuo, ką jam 
reikėjo padaryti, - įvykdęs mano laiške pateiktus nurodymus ir sugrąžinęs 
man gyvybę, turėjo pernešti mane į vieną nepaprastą tamsią vietą. Todėl 
organai daugiau nebeveikė. Teko viską daryti savaip - dirbtinai konser- 
vuoti. Supranti - tąkart prieš aštuoniolika metų aš numiriau. 


Vertė Paulius Jevsejevas 

PIKMENO MODELIS 


(p) 


Nemanyk, kad aš pamišęs, Eliotai, dau- 
gybė žmonių laikosi dar keistesnių prietarų. Gal verčiau juokis iš Oliverio 
senelio, kuris atsisako važiuoti mašina? Mano vieno reikalas, kad nemėgs- 
tu to prakeikto metropoliteno, be to, taksi vis tiek atvažiavome greičiau. Jei 
būtume sėdę į metro, būtų reikėję lipti į kalvą nuo Parko gatvės. 

Žinau, esu nervingesnis nei tada, kai matėmės pernai, bet mano svei- 
kata nesirūpink. Dievaži, tam yra daugybė priežasčių, ir, manau, man pa- 
sisekė, jog apskritai esu sveiko proto. Kodėl mane tardai? Anksčiau nebū- 
davai toks smalsus. 

Na, jei jau taip nori, kad papasakočiau, tai kodėl gi ne. Tiesą sakant, 
gal ir turėtum viską žinoti: juk išgirdęs, kad nustojau lankytis Meno klu- 
be ir pradėjau laikytis atokiau nuo Pikmeno, ėmei man nuolat rašyti kaip 
koks gedintis tėvas. Dabar, jam pradingus, kartkartėmis užsuku į klubą, bet 
mano nervai jau ne tokie kaip anksčiau. 

Ne, nežinau, kas nutiko Pikmenui, ir nenoriu spėlioti. Turbūt numa- 
nai, kad jį palikau turėdamas slaptos informacijos - štai kodėl nenoriu 
svarstyti, kur jis dingo. Tegul ieško policija, nors sprendžiant iš to, kad jie 
dar nežino apie senąjį namą Nort Ende, kurį jis nuomojosi Piterso vardu, 
nieko ypatinga jie neaptiks. Aš pats nesu tikras, ar pajėgčiau vėl jį surasti, — 
bet ir nebandyčiau to daryti, net ir vidury baltos dienos! Taip, žinau, arba 
bijau, kad žinau, kam jis nuomojosi tą namą. Tuoj prie to prieisiu. Manau, 
beklausydamas, ką turiu papasakoti, suprasi, kodėl nesikreipiu į policiją. 
Jie prašytų manęs juos ten nuvesti, bet net jei prisiminčiau kelią, nepajėg- 
čiau ten grįžti. Ten kažkas buvo, ir dabar aš nebegaliu važinėti metro ar 
leistis į rūsius (gali ir iš šito gardžiai pasijuokti). 

Turbūt iškart supratai, kad Pikmeną aš palikau ne dėl tokių kvailų 
priežasčių kaip tos aikštingos bobos Dr. Reidas, Džo Minotas ar Bos- 
vortas. Šiurpi dailė manęs nešokiruoja, o kai žmogus toks genialus kaip 
Pikmenas, man garbė jį pažinoti, nesvarbu, kokia kryptimi pasuktų jo 
kūryba. Bostone nėra buvę puikesnio dailininko už Ričardą Aptoną 
Pikmeną. Sakiau taip nuo pat pradžių ir tebesilaikau savo nuomonės - 
nė per nago juodymą nesuabejojau nė tada, kai jis pademonstravo savo 
„Besimaitinantį vampyrą“. Kaip pameni, būtent tada ryšius su juo nu- 
traukė Minotas. 

Supranti, norint kurti tokius darbus kaip Pikmenas, reikia giliai išma- 
nyti dailę ir giliai pažinti Gamtą. Bet kuris žurnalų viršelių keverzotojas 
gali įsiaudrinęs pritaškyti dažų ir pavadinti tai košmaru, raganų puota ar 
velnio portretu, bet tik didis dailininkas gali sukurti ką nors tokio, kas 
išties gąsdintų ir būtų įtikinama. Mat tik tikras dailininkas pažįsta tikrąją 
siaubo anatomiją ar baimės fiziologiją: jis žino, kokios būtent linijos ir 
proporcijos iššaukia paslėptus instinktus ar paveldėtus prisiminimus apie 
išgąstį, kokie būtent spalvų kontrastai ir šviesos efektai pažadina apmirusį 
keistumo pojūtį. Juk tau nereikia aiškinti, kodėl nuo Fuselio' paveikslų 
kūnas išties eina pagaugais, o štai pigios pasakų apie vaiduoklius iliustra- 
cijos kelia juoką, ir tiek. Tie vyrukai užčiuopia kažką kitapus gyvenimo 
ir moka sekundei priversti mus pajusti tą patį. Šią dovaną turėjo Dorė“. 
Ją turi Saimas““. Turi Angarola iš Čikagos““. Ir Pikmenas turėjo, labiau 
nei bet kas kitas iki jo ir - duok Dieve - po jo. 

Neklausk, ką jie regi. Žinai, įprastoje dailėje yra tarsi du pasauliai: gy- 
vybingos, alsuojančios esybės, pieštos pagal Gamtą ar modelius, ir dirbti- 
niai niekalai, kuriuos norintys prasimanyti pinigų niekuo neypatingi dai- 
lininkėliai be perstojo paišo pagal taisykles tuščioje studijoje. O štai tikras 
keistosios dailės kūrėjas turi tokį regėjimą, kuris pats kuria modelius, arba 
tarytum atkuria tikras scenas iš jo gyvenamo šmėklų pasaulio. Kad ir kaip 


Henry Fuseli, arba Johann Heinrich Fūssli (1741-1825) - Romantizmo laikotarpio švei- 
carų kilmės tapytojas, didžiąją gyvenimo dalį praleidęs Anglijoje. 

Gustave Dorė (1832-1883) - prancūzų tapytojas, graveris, iliustratorius, skulptorius. 
Sidney Herbert Sime (1865-1941) - anglų tapytojas, iliustratorius. 

Anthony Angarola (1893-1929) - amerikiečių tapytojas, graveris. 

būtų, jis sugeba sukurti tokių paveikslų, kurie praktiškai tiek pat skiriasi 
nuo apsimetėlio nusaldintų svajų, kiek gyvosios gamtos tapytojo kūriniai 
skiriasi nuo neakivaizdinės mokyklos karikatūristo prasimanymų. Jei bū- 
čiau pamatęs, ką regėjo Pikmenas... Ak, ne! Še, išgerkime, kol dar nejįsi- 
kalbėjome. Dievuliau, jeigu būčiau pamatęs, ką regėjo tas žmogus - jei tai 
buvo žmogus, - būčiau jau negyvas! 

Pameni, Pikmeno stiprioji pusė buvo veidai. Nemanau, kad po Gojos 
dar kas nors gebėjo taip pragariškai atvaizduoti veido bruožus ar išraiškos 
niuansą. O ieškant ko nors prieš Goją, reikėtų grįžti prie tų vaikinų iš vidu- 
ramžių, kurie sukūrė chimerų laštakus ant Dievo Motinos katedros ir Sen 
Mišelio kalno vienuolyno. Jie tikėjo įvairiausiais dalykais, o gal ir regėjo 
įvairiausius dalykus - juk viduramžiai perėjo keletą savotiškų laikotarpių. 
Pamenu, kaip tu pats vieną kartą, tais metais, kuriems pasibaigus išvykai, 
klausei Pikmeno, iš kur, po perkūnais, jam šauna į galvą tokios idėjos ir 
vizijos. Ar ne šlykščiai jis tada iš tavęs juokėsi? Tas juokas buvo viena iš 
priežasčių, kodėl nuo jo nusigręžė Reidas. Mat Reidas buvo ką tik pradėjęs 
domėtis lyginamąja patologija ir nuolatos pompastiškai puikavosi „slapto- 
mis žiniomis“ apie vieno ar kito psichinio ar fizinio simptomo biologinę 
ir evoliucinę reikšmę. Jis sakydavo, jog Pikmenas jam kasdien darosi vis 
atgrasesnis, o galiausiai kone ėmė jį gąsdinti: esą ilgainiui jo bruožai ir iš- 
raiška keitėsi įtartina linkme, tapo nežmogiški. Jis be perstojo kalbėdavo 
apie mitybą ir sakydavo, jog Pikmenas tikriausiai nenormalus ir ekscen- 
triškas iki kaulų smegenų. Jei judu susirašinėjote, turbūt sakei Reidui, kad 
jis per daug sureikšmino Pikmeno paveikslus, todėl jie ėmė jį nervinti arba 
audrinti jam vaizduotę. Aš pats būtent tai jam ir kartojau — tada buvau to- 
kios nuomonės. 

Tačiau nepamiršk, jog anaiptol ne tokios smulkmenos privertė mane 
nusigręžti nuo Pikmeno. Priešingai, vis labiau juo žavėjausi, nes „Besimai- 
tinantis vampyras“ buvo stulbinantis pasiekimas. Kaip žinai, klubas atsi- 
sakė paveikslą eksponuoti, o Dailės muziejus nepriėmė jo dovanai. Galiu 
pridurti, kad niekas nenorėjo jo pirkti, todėl paveikslas stovėjo Pikmeno 
namuose, iki šis dingo. Dabar paveikslas pas jo tėvą Seileme: juk žinai, kad 
Pikmenas kilęs iš senųjų Seilemo gyventojų, o 1692 metais ten pakorė jo 
protėvę raganą. 

Aš įpratau gana dažnai lankytis pas Pikmeną, ypač tada, kai ėmiau 
rinkti pastabas monografijai apie keistąją dailę. Imtis šio sumanymo vei- 
kiausiai mane paskatino jo darbai, bet kad ir kaip būtų, pradėjus darbuotis 
Pikmenas pasirodė esąs tikras informacijos ir nuorodų lobynas. Jis parodė 
man visus savo paveikslus ir piešinius, įskaitant kelis grafikos škicus, dėl 
kurių, nė kiek tuo neabejoju, jį būtų išmetę iš klubo, jei tik juos būtų pa- 
matę didesnė dalis narių. Neilgai trukus tapau kone pamaldus jo gerbėjas 
ir kaip mokyklinukas valandų valandas klausydavausi jo dėstomų meno 
teorijų ir filosofinių spekuliacijų, kurios buvo tokios pamišėliškos, kad už- 
tikrintų jam vietą Danverso bepročių namuose. Dėl tokio mano atsidavi- 
mo ir dėl to, kad apskritai žmonės vis rečiau norėjo turėti su juo reikalų, jis 
tapo labai atviras ir vieną vakarą užsiminė, kad jei mokėčiau pakankamai 
gerai laikyti liežuvį už dantų ir nebūčiau pernelyg įnoringas, galbūt galėtų 
man parodyti šį tą neįprasta, šį tą stipriau už visa, ką jis laikė namuose. 

„Juk supranti, - tarė, - yra dalykų, kurie Niuberio gatvėje tiesiog ne- 
praeis, - jiems čia ne vieta ir jų, tiesą sakant, čia nė nesukursi. Mano už- 
davinys - perteikti sielos obertonus, o jų juk neaptiksi prasimušėlių gyve- 
namose dirbtinėse gatvėse, nutiestose ant dirbtinai suformuotos žemės. 
Bek Bėjus - ne Bostonas, čia dar išvis nieko nėra, nes nepraėjo užtektinai 
laiko, kad prisikauptų prisiminimų ir įsikurtų vietinės dvasios. Jeigu čia 
būna vaiduoklių, tai tik prijaukinti pakrantės pelkės ar seklios įlankėlės vai- 
duokliai, o man reikia žmogiškų vaiduoklių - vaiduoklių, kilusių iš tokių 
būtybių, kurių išsivystymo lygis pakankamai aukštas, kad jos būtų pažvel- 
gusios į pragarą ir supratusios, ką ten išvydo. 

Dailininkas turi gyventi Nort Ende. Išties nuoširdus estetas susitai- 
kytų su lūšnyno gyvenimu, kad galėtų pasiekti jame sutelktas tradicijas. 
Dėl Dievo, žmogau! Nejau nesupranti, kad tokios vietos yra ne tiesiog 
pastatytos, bet pačios išaugo? Karta po kartos ten gyveno, jautė ir mirė, ir 
dar tais laikais, kai žmonės nebijojo gyventi, jausti ir mirti. Nejau nežinai, 
kad ant Kopo kalvos 1632 metais stovėjo malūnas, o pusė dabartinių gat- 
vių nutiestos iki 1650 metų? Galiu parodyti tau namų, kurie stovi jau du 
su puse amžiaus ir dar ilgiau, kurie pergyveno tokius įvykius, nuo kurių 
šiuolaikinis namas subyrėtų į dulkes. Ką gi šiuolaikiniai žmonės žino apie 
gyvenimą ir jame veikiančias jėgas? Sakai, kad Seilemo raganystės - tai ha- 

liucinacijos, bet lažinuosi, kad mano keturiskart prosenelė būtų turėjusi, 
ką tau papasakoti. Jie pakorė ją ant Gelouzo kalvos, šventeiviškai stebint 
Kotonui Materiui . Materis, velniai jį griebtų, bijojo, kad kam nors gali pa- 
vykti ištrūkti iš šio prakeikto monotonijos narvo: o, kad kas nors būtų jį 
užkerėjęs arba naktį iščiulpęs jam kraują! 

Galiu parodyti tau namą, kur jis gyveno, ir kitą namą, į kurį jis bijojo 
užeiti nepaisant visų skambių ir įžūlių kalbų. Jis žinojo tokių dalykų, ku- 
rių neišdrįso užrašyti savo kvailoje „Magnalijoje““ ir vaikučiams skirtuose 
„Nematomo pasaulio stebukluose“ . Pažvelk, ar žinai, kad kadaise po visu 
Nort Endu veikė tuneliai, per kuriuos tam tikri žmonės pasiekdavo vienas 
kito namus, kapines ir jūros pakrantes? Lai sau persekioja ir teisia ant že- 
mės: po žeme kasdien vykdavo tokie dalykai, kurių jie negalėjo sustabdyti, 
o naktimis būdavo girdėti iš nežinia kur sklindantis kvatojimas! 

Bičiuli, lažinuosi, kad aštuoniuose iš dešimties namų, kurie buvo pa- 
statyti iki 1700 metų ir lig šiol liko kaip buvę, galėčiau tau parodyti ką nors 
keista rūsyje. Vargu ar praeina bent mėnuo, kad laikraščiuose nepasirody- 
tų žinia, kaip darbininkai viename ar kitame nugriuvusiame sename name 
atrado užmūrytas arkas ir į niekur vedančius šulinius: pernai vienas toks 
matėsi nuo geležinkelio prie Henčmeno gatvės. Ten gyveno raganos su 
burtais iškviestomis būtybėmis, piratai su grobiu, parsiplukdytu iš jūrų, 
kontrabandininkai, jūros plėšikai - ir, patikėk manimi, senais laikais žmo- 
nės mokėjo gyventi ir išplėsti gyvenimo ribas! Šis pasaulis nebuvo vienin- 
telis, kurį galėdavo pažinti drąsus ir išmintingas žmogus - fui! Tai bent 
kontrastas šiandienai, kai žmonių protas toks blyškiai rožinis, kad net save 
menininkais laikančių žmonių klube visi šiurpsta ir traukosi nuo mėšlun- 
gio, vos tik koks nors paveikslas sukelia kitokius jausmus nei įprasta patirti 
prie arbatos gėrimo stalelio Bikono gatvėje! 


Cotton Mather (1663-1728) - prieštaringos reputacijos Naujosios Anglijos puritonų pasto- 
rius, rašytojas, mokslininkas, laikomas 1692-1693 m. Seilemo raganų teismų iniciatoriumi. 
Magnalia Christi Americana: or The Ecclesiastical History of New-England, from Its First Plan- 
ting in 1620, until the year of our Lord 1698 (1702 m.) - veikalas apie Naujosios Anglijos 
apgyvendinimą, religinės veiklos vystymą, Seilemo raganų teismus ir kt. 

Wonders of the Invisible World. Observations as Well Historical as Theological, upon the Nature, 
the Number and the Operations of the Devils (1693 m.) - veikalas apie piktųjų dvasių veiklą, 
raganavimą, velnio gundymus ir kt. 


** 

Vienintelė šių laikų palaima - žmonės per buki nuodugniai domėtis 
praeitimi. Ką iš tiesų gali sužinoti apie Nort Endą iš žemėlapių, aprašymų 
ir gidų? Ničnieko! Spėju, galėčiau tave nuvesti į trisdešimt ar keturiasde- 
šimt alėjų ir alėjų raizginių šiauriau Princo gatvės, apie kurias nenutuokia 
nė dešimt gyvų būtybių, jeigu tai nėra tose alėjose knibždantys svetimša- 
liai. O ką tie italiūkščiai žino apie šitų vietų prasmę? Ak, Terberi, tos seno- 
vinės vietos ištaigingai sapnuoja, tvinsta stebuklais, siaubu ir nekasdienių 
reiškinių proveržiais, bet nėra nė vieno gyvo proto, kuris jas suprastų ir 
gebėtų jomis pasinaudoti. Tiksliau, yra vienintelis toks protas: aš juk ne 
veltui vis kapstausi po praeitį! 

Klausyk, tave juk domina tokie dalykai. O jeigu pasakyčiau, kad toje 
miesto dalyje turiu dar vieną studiją, kurioje dirbdamas galiu sučiuopti 
naktinę senovinio siaubo dvasią ir nutapyti tokius dalykus, kokių Niu- 
berio gatvėje net negalėčiau įsivaizduoti? Suprantama, nieko nepasakoju 
toms prakeiktoms senmergėms klube: Reidas, kad jį kur galas, jau ir dabar 
skleidžia gandus, esą aš kažin koks išsigimėlis, lekiantis žemyn atvirkštinės 
evoliucijos rogėmis. Taip, Terberi, aš jau seniai nusprendžiau, kad ne tik 
grožį, bet ir siaubą reikia tapyti iš natūros, todėl ėmiau tyrinėti tas vietas, 
apie kuriose gyvenantį siaubą turėjau pagrįstų žinių. 

Laikau tokią vietą, kurios be manęs turbūt nėra matę nė trys gyvi 
šiaurietiškos kilmės žmonės. Matuojant fizinį atstumą, ji nelabai toli nuo 
geležinkelio, bet dvasiniu požiūriu ji nutolusi per daugybę amžių. Išsirin- 
kau ją dėl rūsyje esančio keisto seno plytinio šulinio, tokio, apie kokius 
tau pasakojau. Lūšna beveik griūva, daugiau niekas nesiryžtų ten gyventi, 
ir net nepatogu sakyti, kiek mažai už ją moku. Langai užkalti, bet man 
taip tik labiau patinka, nes mano darbui dienos šviesos nereikia. Tapau 
rūsyje, kur tirščiausias įkvėpimas, bet pirmame aukšte įsirengiau ir kitus 
kambarius. Namas priklauso tokiam siciliečiui, išsinuomojau jį Piterso 
pavarde. 

Žodžiu, jei esi pasiryžęs, šiąnakt nusivesiu. Manau, paveikslai tau 
patiktų, nes, kaip minėjau, juos tapydamas šiek tiek daugiau sau leidau. 
Kelias neilgas, pats kartais einu pėsčiomis, kadangi nesinori patraukti dė- 
mesio atvažiavus į tokią vietą taksi. Galime pavažiuoti traukiniu iš Pietinės 
stoties į Beteri gatvę, o nuo ten eiti visai netoli. 

Taigi, Eliotai, išklausius tokią tiradą man neliko nieko kita, tik susi- 
turėti nebėgus, idant ramiai nueičiau iki pirmo mums pasitaikiusio tuščio 
taksi. Pietinėje stotyje persėdome į traukinį ir apie dvyliktą valandą jau 
buvome nusileidę laiptais prie Beteri gatvės, ėjome senąja krantine pro 
Konstitucijos prieplauką. Neįsidėmėjau, kokios gatvės ėjo statmenai kran- 
tinei, ir negaliu pasakyti, į kurią iš jų pasukome, bet žinau, kad tai nebuvo 
Grynou takas. 

Kai pagaliau pasukome, teko kopti aukštyn apleista, seniausia ir pur- 
viniausia mano kada nors matyta alėja su tiesiog akyse trupančiais stogų 
kraigais, išdaužytais mažais langų stiklais ir pusiau sugriuvusiais archa- 
jiškais kaminais, kurie kyšojo įsirėžę į mėnesienos apšviestą dangų. Ne- 
manau, kad ten buvo bent trys namai, kurie nebūtų stovėję nuo Kotono 
Materio laikų: tikrai pastebėjau bent du namus su iškyšomis, taip pat, man 
regis, mačiau namą su jau kone pamiršto ikimansardinio tipo smailia stogo 
linija, nors senovės žinovai sako, kad tokių namų Bostone nebėra. 

Iš tos alėjos, kuri buvo blausiai apšviesta, pasukome kairėn į tokią pat 
tylią ir dar siauresnę alėją, kurioje išvis nebuvo žibintų, ir, man regis, po 
minutės tamsoje atlikome buko kampo posūkį dešinėn. Greitai Pikmenas 
išsitraukė žibintuvėlį ir apšvietė prieštvanines dešimties įsprūdų duris, ku- 
rios atrodė kaip reikiant sugraužtos kinivarpų. Jas atrakinęs, įvedė mane į 
apleistą koridorių, apkaltą kadaise puikiomis tamsaus ąžuolo plokštėmis: 
aišku, apdaila buvo paprasta, bet ji žadino kraują kaitinančias sąsajas su 
Androso ir Fipso laikais ir Raganystėmis “. Tada jis nuvedė mane pro duris 
kairėje, įžiebė aliejinę lempą ir paprašė jaustis kaip namie. 

Žinai, Eliotai, aš esu iš tų, kuriuos praeivis gatvėje pavadintų ganėtinai 
„šaltakraujais“, bet pripažįstu, kad tai, ką išvydau ant to kambario sienų, mane 
kaip reikiant sukrėtė. Ten buvo jo paveikslai, tie, kurių Niuberio gatvėje jis 
negalėjo nutapyti ir net demonstruoti, ir jis nemelavo, kad juos tapydamas 
„daugiau sau leido". Še, išgerk dar vieną - bent man tai tikrai reikia! 


: Edmund Andros (1637-1714) — anglų kolonijų Šiaurės Amerikoje valdytojas; William 
Phipps (1651-1695) - laivų dailidė, kapitonas, generolas, gubernatorius. Phippso įsakymu 
buvo sušauktas, o vėliau išardytas Seilemo raganas teisęs teismas. Jis tarnavo Androsui Nau- 
jojoje Anglijoje. 


** "Turimi omenyje 1692-1693 m. Seilemo raganų teismai. 

Nėra prasmės bandyti papasakoti, kokie buvo jo paveikslai, nes tas 
bjaurus, šventvagiškas siaubas, tas neįtikėtinas šlykštumas ir moralinis 
dvokas kilo iš paprastų potėpių, kurių žodžiais niekaip neišeis įvardyti. Jis 
nenaudojo jokių egzotiškų technikų kaip Sidnis Saimas, ten nebuvo jokių 
Saturno kraštovaizdžių ir Mėnulio grybų, kuriais žiūrovo kraują stingdo 
Klarkas Aštonas Smitas. Fone daugiausia buvo vaizduojamos senos ka- 
pinės, gūdžios girios, uolos prie jūros, plytiniai tuneliai, senoviniai plokš- 
tėmis išmušti kambariai arba paprasti mūriniai rūsiai. Dažniausiai pasi- 
taikanti scena buvo Kopo kalvos kapinės, kurios turėtų būti vos už kelių 
kvartalų nuo to namo. 

Visa, kas beprotiška ir siaubinga, buvo sudėta į pirmo plano figū- 
ras, mat savo liguistoje kūryboje Pikmenas teikė pirmenybę demoniš- 
kiems portretams. Šios figūros retai kada buvo iki galo žmogiškos, jos 
dažnai pasižymėjo tik tam tikro laipsnio žmogiškumu. Nors dauguma 
kūnų buvo iš esmės dvikojai, jie buvo palinkę į priekį ir atrodė šiek tiek 
šuniškai. Daugumos jų tekstūra buvo kažkaip nejaukiai panaši į gumą. 
Fui! Ir dabar juos matau! Ką jie veikė? Neklausk per daug smulkmenų. 
Dažniausiai jie maitinosi - neminėsiu kuo. Kartais buvo vaizduojami 
susibūrę kapinėse ar požeminėse perėjose, dažnai tarsi kovojantys dėl 
sumedžioto grobio ar, tiksliau sakant, dėl atkasto lobio. O kokias šlykš- 
čias išraiškas Pikmenas kai kur suteikė akliems veidams, išplėštiems iš 
koplytrūsių! Retkarčiais tie padarai buvo vaizduojami naktį šokantys 
per atvirus langus arba tupintys ant miegančiųjų krūtinių, kandžiojantys 
jiems gerkles. Vienoje drobėje jie buvo pavaizduoti ant Gelouzo kalvos, 
lojantys, sustoję aplink pakartą raganą, kurios negyvas veidas buvo labai 
panašus į jų. 

Bet tu nepamanyk, kad man silpnumą sukėlė šios pasibaisėtinos si- 
tuacijos ir dekoracijos. Nesu trejų metų vaikas, daugybę panašių dalykų 
buvau matęs ir anksčiau. Eliotai, mane sukrėtė jų veidai, tie prakeikti vei- 
dai, kurie kupini gyvybės žvairakiavo iš drobės ir meilinosi žiūrovui! Dėl 
Dievo, bičiuli, aš tikrai tikiu, kad jie ir buvo gyvi! Tas šlykštus burtininkas 

Clark Ashton Smith (1893-1961) - amerikiečių poetas, skulptorius, tapytojas, fantastinių, 
siaubo ir mokslinės fantastikos kūrinių autorius, susirašinėjęs su Lovecraftu nuo 1922 m. iki 
jo mirties 1937 m. 

dažų pigmente pažadino pragaro liepsnas, jo teptukas buvo tapęs košma- 
rus gimdančia stebuklinga lazdele. Eliotai, duok šen grafiną! 

Vienas iš tų paveikslų vadinosi „Pamoka“ - lai pagailės dangus manęs, 
jį mačiusio! Klausyk: ar gali įsivaizduoti kapinėse ratu sutūpusius neapsa- 
komai šlykščius šuniškų bruožų padarus, mokančius mažą vaiką maitintis 
kaip jie? Matyt, tokia sukeisto vaiko dalia - turiu omenyje tą seną mitą, 
jog keistieji žmonės vietoje pavogtų žmonių vaikų lopšiuose palieka savo 
pačių atžalas. Pikmenas vaizdavo, kas nutinka pavogtiems vaikams, kaip jie 
užauga, o aš ėmiau pastebėti baisų panašumą tarp žmogiškų ir nežmogiš- 
kų figūrų veidų. Vaizduodamas savo būtybes skirtingų šlykštumo laipsnių, 
nuo aiškiai nežmogiškų iki degradavusių žmogiškų, jis pašaipiai nustati- 
nėjo jų tarpusavio jungtis ir evoliuciją. Tie šuniškų bruožų padarai buvo 
išsivystę iš mirtingųjų! 

Ir vos tik ėmiau svarstyti, kaip jis vaizduoja tų padarų jauniklius, 
paliktus vietoje žmonių vaikų, mano akys tuoj pat užkliuvo už šią mintį 
įkūnijančio paveikslo. Jame buvo pavaizduotas senovinis puritoniškas in- 
terjeras: kambarys atviromis sijomis, pinučių langeliais, su mediniu suolu, 
griozdiškais septyniolikto amžiaus baldais ir šeima, susėdusia ratu aplink 
Šventąjį Raštą skaitantį tėvą. Visi veidai bylojo apie kilnumą ir nuolanku- 
mą, išskyrus vieną, kuriame atsispindėjo pragariškos patyčios. Tai buvo 
pagal metus jauno žmogaus, aiškiai dievobaimingojo tėvo tariamo sūnaus 
veidas, bet savo esme jis buvo giminingas nešvariesiems padarams. Tai 
buvo jų sukeistas vaikas, ir Pikmenas, galutinai atsidavęs ironijai, jam buvo 
suteikęs bruožus, labai panašius į savo paties. 

Tuo metu Pikmenas jau buvo įžiebęs lempą gretimame kambary- 
je ir mandagiai laikė atvertas duris, kviesdamas apžiūrėti jo „naujausius 
etiudus“. Lig tol nepajėgiau išsakyti nuomonės — išgąstis ir pasišlykš- 
tėjimas man atėmė žadą, bet, manau, jis viską puikiai suprato ir jautėsi 
labai pagerbtas. Eliotai, noriu dar kartą patikinti, kad nesu lepūnėlis ir 
nepuolu klykti, vos išvydęs ką nors neįprasta. Esu vidutinio amžiaus ir 
pakankamai išprusęs, be to, mudu juk gana dažnai matydavomės Prancū- 
zijoje, kad suprastum, jog mane išmušti iš vėžių nelengva. Taip pat turėk 
omenyje, kad jau buvau beveik atgavęs kvapą ir pripratęs prie jo baugių 
paveikslų, kuriuose kolonijinė Naujoji Anglija pavirto savotišku pragaro 

priestatu. Taigi, nepaisant visos ankstesnės patirties, tas kitas kambarys 
privertė mane iš tikrųjų suklikti, ir turėjau prisilaikyti už tarpdurio sijos, 
kad nesuklupčiau. Pirmame kambaryje buvo pavaizduota mūsų protėvių 
pasaulį beužgrobianti gauja vampyrų ir raganų, o štai šiame siaubas buvo 
perkeltas tiesiog į mūsų kasdienį gyvenimą! 

Viešpatie, kaip tas žmogus mokėjo tapyti! Ten buvo etiudas pavadi- 
nimu „Nelaimė metropolitene“, kuriame banda tų bjaurių padarų ropštė- 
si iš kažkokios nežinomos katakombos per plyšį Boilstono gatvės metro 
grindyse ir puolė ant platformos susibūrusius žmones. Kitame etiude 
vyko šiuolaikiniame fone pavaizduotas šokis tarp antkapių ant Kopo kal- 
vos. Dar buvo daugybė rūsio vaizdų, kuriuose pabaisos šliaužė vidun per 
skyles ir įtrūkius mūrinyje ir vaipėsi tupinėdamos už statinių ar krosnių, 
lūkuriuodamos, kol laiptais nusileis pirmoji auka. 

Vienoje šlykščioje drobėje lyg ir buvo pavaizduotas platus Bikono 
kalvos skerspjūvis, kur dvokiančių pabaisų kariaunos nelyginant skruz- 
dės spraudėsi iš urvų, dėl kurių žemė atrodė kaip korys. Kitur buvo lais- 
vai vaizduojami šokiai šiuolaikinėse kapinėse, o vienas sumanymas mane 
sukrėtė labiau už visus kitus: tai scena nežinomame rūsyje, kur daugybė 
tų siaubūnų būriavosi aplink vieną, o šis laikė populiarų gidą po Bostoną 
ir garsiai iš jo skaitė. Visi rodė į vieną teksto atkarpą, o jų veidai buvo taip 
smarkiai iškreipti epileptiško ir skardaus juoko, kad aš beveik pamaniau 
girdįs jo šėtonišką aidą. Paveikslas vadinosi „Holmsas, Lauelas ir Longfe- 
lou ilsisi palaidoti Oburno kalno kapinėse“. 

Pamažu suėmęs save į rankas ir pripratęs prie antrojo kambario, pil- 
no šėtoniškos pajuokos ir niūrumo, ėmiau analizuoti kai kuriuos savo 
šleikštulį keliančio pasibjaurėjimo aspektus. Visų pirma, tariau sau, tie 
paveikslai buvo atgrasūs dėl juose atsiskleidusio absoliutaus Pikmeno 
nežmoniškumo ir beširdžio žiaurumo. Tas vyrukas tikriausiai buvo ne- 
permaldaujamas visos žmonijos priešas, jei šitaip piktdžiugiškai mėgavosi 
proto ir kūno kankinimais ir mirtingųjų žemiškojo pavidalo degradacija. 


* Oliver Wendell Holmes Jr. (1809-1894), James Russell Lowell (1819-1891), Henry Wads- 
wort Longfellow (1807-1882). Šie poetai priklausė vadinamajai šeimos židinio poetų, arba 
mokyklos klasės poetų, grupei. Rašė naudodami konvencines poetines formas, šeiminio gy- 
venimo, moralės, politikos temomis. 

Antra, paveikslai kėlė siaubą pačiu savo puikumu. Jiems sukurti pasitelktas 
meistriškumas įtikino: žiūrėdamas į juos, matei pačius demonus ir jų bijo- 
jai. O keisčiausia buvo tai, kad šią Pikmeno galią nulėmė anaiptol ne tam 
tikrų bruožų atranka ar įmantrybės. Niekas nebuvo sulieta, iškraipyta ar 
šabloniška, kontūrai buvo ryškūs ir tikroviški, o detalės kone iki skausmo 
aiškios. O tie veidai! 

Mes apžiūrinėjome ne eilinio dalininko interpretacijas, bet patį pra- 
garą, pavaizduotą aiškiai kaip dieną ir visiškai objektyviai. Dievaži, štai 
kaip jis atrodo! Tas žmogus anaiptol nebuvo fantastas ar romantikas, jis 
nė nemėgino mums įpiršti jaudrinančių, ryškiaspalvių akimirkų iš sapnų, 
užtat šaltai ir pašaipiai vaizdavo kažin kokį stabilų, mechanišką, aiškią 
tvarką turintį siaubo pasaulį, kurį perteikė nuo pradžios iki galo, talentin- 
gai, sąžiningai ir ryžtingai. Dievas žino, kas per pasaulis tai galėjo būti ir 
kur jis regėjo po tą pasaulį straksinčius, bidzenančius ir ropojančius šven- 
tvagiškus siluetus, bet kad ir kur būtų gluminantis tų vaizdų šaltinis, viena 
buvo aišku: Pikmenas visais požiūriais, tiek užmoju, tiek atlikimu, buvo 
nuodugnus, kruopštus, kone moksliškas realistas. 

Tuo tarpu šeimininkas jau rodė kelią žemyn į rūsį, į savo tikrąją stu- 
diją, tad aš pasiruošiau neužbaigtuose paveiksluose išvysti dar daugiau 
pragariškų efektų. Mudviem nulipus žemyn drėgnais laiptais, jis nutaikė 
žibintuvėlį į didelės atviros patalpos kampą ir apšvietė apvalų plytų ren- 
tinį — aišku, tai buvo didžiulis žemėje įkastas šulinys. Priėjome arčiau ir 
paaiškėjo, kad šulinys turbūt pusantro metro skersmens, o jo sienos bent 
trisdešimties centimetrų storio ir daugmaž per penkiolika centimetrų iš- 
kilusios virš žemės: arba aš labai klydau, arba tai buvo tvirtas septynio- 
likto amžiaus statinys. Pikmenas prasitarė kaip tik apie tokius rentinius 
pasakojęs anksčiau — tai anga, vedanti į kadaise po kalva veikusį tunelių 
tinklą. Žvalgydamasis pastebėjau, kad šulinys lyg ir neužmūrytas, tik už- 
dengtas sunkiu mediniu disku. Svarstydamas, kur tas šulinys turėtų vesti, 
jeigu Pikmeno pašėlusios užuominos nebūtų vien retoriniai išvedžiojimai, 
nežymiai krūptelėjau, o tada pasisukau ir nusekiau paskui jį: palipę vie- 
nu laiptu aukštyn, per siauras duris patekome į vidutinio dydžio kambarį 
medinėmis grindimis, kuriame buvo įrengta studija. Acetileno dujų įranga 
užtikrino darbui reikalingą apšvietimą. 

Nebaigti paveikslai ant molbertų ir prie sienų buvo tokie pat šiurpūs 
kaip viršuje matyti užbaigtieji ir pasižymėjo tuo pačiu dailininko uolumu. 
Scenos buvo išdėstytos itin kruopščiai, o pieštuku subraižytos kreipia- 
mosios linijos bylojo apie ypač tikslius skaičiavimus, kuriais remdamasis 
Pikmenas išgaudavo reikiamą perspektyvą ir proporcijas. Tai buvo didis 
žmogus - taip sakau net ir dabar, žinodamas, ką žinau. Mano dėmesį pa- 
traukė ant stalo padėtas didelis fotoaparatas: Pikmenas papasakojo juo fo- 
tografuojantis paveikslams reikalingą vieną ar kitą foną, kad galėtų iš nuo- 
traukų juos tapyti studijoje ir nereikėtų dėl vieno ar kito vaizdo po visą 
miestą vežiotis tapymo reikmenų. Jis laikėsi nuomonės, kad nuotraukos 
ilgalaikiam darbui tinka ne prasčiau nei tikri kraštovaizdžiai ar modeliai ir 
pripažino nuolat jas naudojantis. 

Šleikščiuose eskizuose ir pusiau užbaigtose šlykštynėse, šnairuojan- 
čiose iš visų kambario pusių, slypėjo kažkas labai nemalonaus, o kai Pik- 
menas neapšviestoje kambario dalyje netikėtai atidengė didžiulę drobę, aš 
net iš visų jėgų stengdamasis nepajėgiau sulaikyti garsaus riksmo - tą naktį 
surikau jau antrąkart. Mano riksmas nenustojo aidėti senovinio, salietra 
atsiduodančio rūsio blausiuose skliautuose, ir vos suvaldžiau užplūdusį 
jausmą, kuris buvo beišsiveržiąs lauk isteriško juoko pavidalu. Gailestin- 
gasis Kūrėjau! Eliotai, aš nežinau, kas ten buvo tikra, o kas tik karštligiškos 
fantazijos vaisius. Man atrodo, šioje Žemėje negali rastis tokių sapnų! Ten 
buvo milžiniška nenusakomai šlykšti šventvagystė žibančiomis raudono- 
mis akimis, kaulėtuose naguose laikanti daiktą, anksčiau buvusį žmogumi, 
ir graužianti jo galvą taip, kaip vaikas kramsnoja saldainį ant pagaliuko. Ta 
būtybė buvo tarsi pritūpusi, ir žvelgdamas į ją jautei, kad ji bet kurią aki- 
mirką gali mesti šalin jau dorojamą grobį ir čiupti sultingesnį kąsnelį. Bet, 
po velnių, net ne dėl tokio žiauraus siužeto tas paveikslas buvo amžinas pa- 
nikos šaltinis: nei dėl siužeto, nei dėl to šuniško veido smailomis ausimis, 
krauju pasruvusiomis akimis, plokščia nosimi ir seilėmis apvarvėjusiomis 
lūpomis. Ne dėl žvynuotų letenų, žemėmis aplipusio kūno ar pusiau kano- 
pinių pėdų, nors bet kuris iš šių bruožų būtų galėjęs išvaryti iš proto jautrų 
žmogų. 

Eliotai, viską nulėmė technika, ta prakeikta, bedieviška, nenormali 
technika! Kiek esu gyvas, niekada daugiau neregėjau šitaip drobėje išly- 

dyto gyvybės alsavimo. Tas siaubūnas buvo ten - spoksojo, graužė, grau- 
žė, vėl spoksojo, ir aš jutau, kad tik atidėjęs į šalį Gamtos dėsnius žmogus 
galėjo nutapyti tokį paveikslą neturėdamas priešais save modelio, negavęs 
bent menkiausios progos žvilgterėti į požemių pasaulį, kuriame apsilanko 
tik piktajai dvasiai parsidavę mirtingieji. 

Prie neištapytos drobės dalies buvo smeigtuku prisegtas smarkiai su- 
siraitęs popieriaus lapelis: pamaniau, kad tai turbūt nuotrauka, iš kurios 
Pikmenas bus sumanęs tapyti foną, ne mažiau pasibaisėtiną nei tas koš- 
maras, kurį jis turėjo papildyti. Jau buvau betiesiąs ranką, norėdamas nuo- 
trauką ištiesinti ir apžiūrėti, bet staiga pamačiau, jog Pikmenas krūptelėjo 
lyg pašautas. Nuo pat tada, kai man iš išgąsčio surikus tamsiajame rūsyje 
pasklido neįprastas aidas, jis itin atidžiai klausėsi, o dabar pats atrodė ap- 
imtas išgąsčio, kuris nebuvo toks stiprus kaip mano ir atrodė nulemtas la- 
biau fizinių nei dvasinių priežasčių. Jis išsitraukė revolverį ir pamojo man 
tylėti, tada nuėjo į pagrindinį rūsį ir uždarė už savęs duris. 

Regis, akimirką buvau paralyžiuotas. Mėgdžiodamas Pikmeną ir ati- 
džiai klausydamasis, pamaniau išgirdęs kažkur patylomis bėginėjant ir iš 
nežinia kurios pusės sklindant klyksmus ar bliovimus. Pagalvojau apie di- 
džiules žiurkes ir suvirpėjau. Tada pasigirdo kažin koks prislopintas dardėji- 
mas, nuo kurio man pašiurpo visas kūnas: tas dardėjimo garsas buvo pasalū- 
niškas, lyg kas nors ko nors apgraibomis būtų ieškojęs, nors man nepavyks 
to garso perteikti žodžiais. Garsas buvo toks, lyg sunki mediena būtų kritusi 
ant akmenų arba plytų... Mediena ant plytų - ką tai man priminė? 

Garsas pasigirdo dar stipriau. Buvo justi vibracija, tarsi mediena būtų 
kritusi iš aukščiau nei pirmą kartą. Tada pasigirdo aštrus džerškantis triukš- 
mas, nesuprantami Pikmeno šūksniai ir kurtinantys visų šešių revolverio 
kulkų šūviai, paleisti taip efektingai, kaip į orą galėtų šaudyti liūtų tram- 
dytojas, siekiantis padaryti įspūdį. Duslus cyptelėjimas ar spygtelėjimas, 
tada dunkstelėjimas. Tada dar daugiau į plytas besitrinančios medienos 
džerškėjimo, pauzė, atsiveriančios durys: pripažįstu, kad pasigirdus šiam 
garsui staigiai pašokau. Pasirodė Pikmenas su rūkstančiu ginklu, keikda- 
mas senajame šulinyje knibždančias išpampusias žiurkes. 

„Velnias žino, ką jos ėda, Terberi, - tarė vaipydamasis, - juk tie senieji 
tuneliai vedė ir į kapines, ir į raganų urvus, ir į pajūrį. Kad ir kas tai būtų, 

veikiausiai atsargos baigėsi, nes jos pasiutusiai troško ištrūkti lauk. Turbūt 
tavo riksmas jas išbudino. Šiose senose vietose reikia būti atsargiam: turim 
taikstytis su mūsų bičiulėmis graužikėmis, nors man kartais atrodo, kad 
atmosferos ir kolorito požiūriu jų buvimas yra privalumas“ 

Tai štai, Eliotai, taip ir baigėsi tos nakties nuotykis. Pikmenas buvo ža- 
dėjęs aprodyti man namą, ką jis, dievaži, ir padarė. Regis, jis išvedė mane iš 
to alėjų raizginio kitu keliu, nes kai pamatėme pirmą gatvės žibintą, buvo- 
me pusiau pažįstamoje gatvėje, apstatytoje monotoniškomis susimaišiu- 
sių gyvenamųjų kvartalų ir senų namų eilėmis. Paaiškėjo, kad tai Čarterio 
gatvė, bet aš buvau pernelyg susijaudinęs, kad pastebėčiau, kurioje vieto- 
je į ją įsukome. Traukinys taip vėlai jau nebevažiavo, todėl atgal į miesto 
centrą ėjome pėsčiomis Hanoverio gatve. Pamenu tą pasivaikščiojimą. 
Iš Tremonto gatvės patraukėme aukštyn Bikono gatve, o išsiskyrėme ties 
Džojaus gatvės kampu, pasukę skirtingomis kryptimis. Daugiau niekada 
su juo nekalbėjau. 

Kodėl nustojau su juo susitikinėti? Turėk kantrybės. Palauk, papra- 
šysiu atnešti kavos. To kito gėrimo mums jau pakaks, bet ko nors išgerti 
man vis tiek reikia. Ne, ne dėl paveikslų, kuriuos mačiau tame name, nors 
prisiekiu, dėl jų Pikmeną būtų ištrėmę iš devynių dešimtadalių Bostono 
namų ir klubų, o tu dabar turbūt jau supranti, kodėl laikausi atokiai nuo 
metro tunelių ir rūsių. Ėmiau jo šalintis dėl to, ką iš ryto radau savo pal- 
to kišenėje. Pameni tą susiraičiusį popierėlį, prismeigtą prie šiurpiojo pa- 
veikslo rūsyje, - maniau, kad tai kokio nors kraštovaizdžio nuotrauka, pa- 
gal kurią Pikmenas tapys foną tam siaubūnui. Kai paskutinį kartą tą naktį 
išsigandau, buvau beimąs tą nuotrauką tiesinti, tad, matyt, nejučiomis ją 
vėl suglamžiau ir įsidėjau į kišenę. O, štai ir kava; Eliotai, būk išmintingas, 
gerk nebalintą. 

Taip, būtent dėl to popierėlio nutraukiau ryšius su Pikmenu, su Ričar- 
du Aptonu Pikmenu, geriausiu man žinomu dailininku ir šlykščiausia bū- 
tybe, kada nors žengusia kitapus gyvenimo ribų į mitų ir beprotybės tam- 
sumas. Eliotai, senis Reidas buvo teisus. Pikmenas nebuvo iki galo žmogus. 
Arba jis gimė keistuose šešėliuose, arba rado būdą atrakinti uždraustuosius 
vartus. Dabar tai jau nesvarbu, nes jo nebėra - pradingo tose pasakiškose 
tamsybėse, kuriose taip mėgo lankytis. Nagi, įžiebkime šitą šviestuvą. 

Neprašyk manęs paaiškinti ar net spėlioti, ką sudeginau. Neklausk ir 
kas skleidė tą kurmius primenantį repečkojimo garsą, kurį Pikmenas taip 
noriai priskyrė žiurkėms. Žinai, esama paslapčių, kurios galėjo mus pasiek- 
ti iš senojo Seilemo laikų, o Kotonas Materis pasakoja apie dar keistesnius 
dalykus. Pats žinai, kokie velniškai tikroviški buvo Pikmeno paveikslai — 
visi svarstėme, iš kur jis traukė tuos veidus. 

Žodžiu, tame popierėlyje vis dėlto nebuvo fono nuotraukos. Jame 
buvo atvaizduota tik ta pati išsigimusi būtybė, kurią jis tapė šlykščiojoje 
drobėje. Tai buvo jo modelis, o fone buvo matyti tiesiog smulkmeniškai 
atkurta jo rūsio studijos siena. Bet, Eliotai, prisiekiu Dievu, tai buvo tikra 
nuotrauka. 


Vertė Paulius Jevsejevas 


KEISTAS NAMAS 
AUKŠTAI MIGLOJE 

Rytais iš vandenyno, ties uolomis, stūk- 
sančiomis anapus Kingsporto, pakyla rūkas. Baltas ir purus, jis srūva iš gel- 
mių pas savo brolius debesis, nešinas sapnais apie drėgnas šaltas ganyklas 
ir jūrų pabaisų urvus. O vėliau, kai lietus tykią vasarą lyja ant poetų būstų 
stačių stogų, debesys grąžina į Žemę tų sapnų nuotrupas, grąžina todėl, 
kad žmonės negali gyventi be gandų apie senas, keistas paslaptis ir ste- 
buklus, apie kuriuos vienišos planetos naktimis pasakoja viena kitai. Kai 
tų pasakojimų knibždėte knibžda tritonų grotose, o iš kriauklių, gulinčių 
jūros dumbliais apaugusiuose nuskendusiuose miestuose, aidi iš Senųjų 
išmoktos laukinės melodijos, tuomet tirštas nekantrus rūkas, apsunkęs 
nuo istorijų, plūsta dangop, o į vandenyną nuo uolų nukreiptos akys regi 
tik mistinę baltumą, tarsi tų uolų kraštas būtų visos Žemės pakraštys, ir 
plūdurų varpai iškilmingai skambėtų pasakų pasaulio padangėse. 

Į šiaurę nuo senojo Kingsporto į viršų kyla stačios, didingos ir neį- 
prastos uolos, terasa ant terasos, kol pati šiauriausioji pakimba dangyje, 
it prie jo skliautų prišalęs pilkas debesis. Vieniša atšiauri viršūnė sminga į 
beribę erdvę, nes krantas staiga pasuka ten, kur didžioji Miskatoniko upė 
atiteka iš anapus Arkamo plytinčių lygumų, atplukdydama su savimi girių 
krašto legendas bei žavius prisiminimus apie Naujosios Anglijos kalvas. 
Kingsporto jūreiviai į tą uolą žiūri taip, kaip kitų kraštų jūreiviai — į Šiauri- 
nę žvaigždę, ir naktinių budėjimų valandas nustato pagal tai, kada ji užden- 
gia ir atidengia Grįžulo Ratų, Kasiopėjos ir Slibino žvaigždynus. Jūreiviai 
ją laiko dangaus skliauto dalimi, nors ji ir pasislepia, kai rūkas uždengia 
žvaigždes ir saulę. Kai kurias uolas jūreiviai mėgsta - kad ir tą groteskiš- 

ką akmeninį profilį, kurį jie vadina Tėtušiu Neptūnu, ar į laiptus panašius 
stulpus, kuriuos vadina Grindiniu, — bet šios uolos jie prisibijo, nes ji taip 
arti dangaus. Iš plaukiojimo grįžtantys portugalų jūreiviai, išvydę ją pirmą 
kartą, puola žegnotis, o seni jankiai yra tvirtai įsitikinę, kad užkopusiųjų 
ten laukia už mirtį baisesnis likimas - žinoma, jei tik iš viso į ją įmanoma 
įkopti. Nepaisant viso to, ant uolos stūkso senas namas, o vakarais žmonės 
jo mažų langų pinučiuose mato degant šviesas. 

Senasis namas ten stovėjo visais laikais, ir žmonės pasakoja, kad jame 
gyvena Tas, kuris kalbasi su iš gelmių kylančiais ryto rūkais ir galbūt van- 
denyne mato nepaprastus dalykus - tai nutinka tomis akimirkomis, kai 
uolos kraštas tampa visos Žemės pakraščiu, o plūdurų varpai iškilmingai 
suskamba pasakų pasaulio padangėse. Žinoma, visa tai žmonės pasakoja 
tik iš nuogirdų, nes ant šios nesvetingos uolos nesilanko niekas, o vietiniai 
nemėgsta į ją atsukti net savo žiūronų. Nors vasarotojai, tiesą sakant, yra 
lengvabūdiškai ją žvalgę pro savo žiūronus, bet niekada nematė nieko kita, 
tik pilką senovinį smailiaviršūnį čerpėmis dengtą stogą, kurio pakraigės be- 
veik siekė pilkšvus pamatus, ir blausią gelsvą šviesą, žibančią prieblandoje 
iš pakraigės žvelgiančiuose mažuose namo langeliuose. Vasarotojai netiki, 
kad Tas senajame name gyvena jau šimtus metų, bet savo erezijomis jie iki 
šiol nesugebėjo įtikinti nė vieno tikro Kingsporto gyventojo. Net Baisusis 
Senolis, kuris kalbasi su švino švytuoklėmis buteliuose, už maisto produk- 
tus susimoka šimtametėmis ispaniškomis aukso monetomis, o Vandens 
gatvėje stovinčio savo prieštvaninio namo kieme laiko akmeninius stabus, 
tegali patvirtinti, kad namas ir apie jį sklindantys pasakojimai tokie pat 
buvo dar jo senelio vaikystėje, neįsivaizduojamai senais laikais, kai Jos Di- 
Didenybe Masačusetso įlankos provincijos gubernatoriumi buvo Belčeris 
arba Širlis, arba Pounelas, o galir Bernardas. 

Bet vieną vasarą į Kingsportą atvyko filosofas. Jis buvo vardu Tomas 
Olnis ir netoli Narangaseto įlankos įsikūrusiame koledže dėstė kažkokius 
nuobodžius dalykus. Atvyko jis kartu su apkūnia žmona ir išdykusiais vai- 
kais, jo akys buvo pavargusios nuo metai iš metų regimų tų pačių vaizdų, 
O protas - pailsęs nuo metai iš metų mintijamų tų pačių gerai išmuštruo- 
tų minčių. Nuo Tėtušio Neptūno vainiko jis žvelgė į tvyrančius rūkus, 
O į balkšvą ir paslaptingą jų pasaulį bandė įžengti gigantiškais Grindinio 

laiptais. Beveik kas rytą jis gulėdavo ant uolos ir žvelgdavo į anapus pa- 
saulio krašto plytinčią paslaptingąją miglą, klausydamasis vaiduokliškų 
varpų gaudesio ir laukinių klyksmų, kuriuos tikriausiai skleidė žuvėdros. 
O vėliau, kai rūkas išsisklaidydavo ir filosofo akims atsiverdavo proziškas 
vandenynas su garlaivių dūmais, jis atsidusdavo ir leisdavosi į miestą, kur 
mėgo klaidžioti senovinėmis, aukštyn ir žemyn kalvomis vingiuojančio- 
mis siauromis gatvelėmis ir tyrinėti keistus, bet jau sutrešusius kraigus bei 
neįprastas durų staktas, už kurių nuo darganų slėpėsi nesuskaičiuojamos 
tvirtų jūreivių šeimų kartos. Jis netgi pasikalbėjo su svetimų žmonių ne- 
mėgstančiu Baisiuoju Senoliu ir buvo pakviestas į jo siaubingai seną na- 
melį su žemomis lubomis ir kinivarpų išgraužtos plokštės persismelkė 
priešaušrio valandomis sakomų neramių monologų aidais. 

Nenuostabu, kad Olnis pastebėjo ir tą padangėse stūksantį pilką, 
niekieno nelankomą namą ant pikta lemiančios stačios šiaurinės uolos, 
susiliejančios su rūkais ir dangaus skliautu. Tas namas virš Kingsporto 
dunksojo visuomet, o apie jo paslaptis buvo šnabždamasi kreivose miesto 
gatvelėse. Baisusis Senolis kartą iššvokštė pasakojimą, kurį buvo girdėjęs iš 
savo tėvo: vieną naktį žaibas, esą, trenkęs iš to smailiastogio namo į aukštai 
danguje plaukiančius debesis. O Močiutė Orna, kurios mažytis, valminiu 
stogu dengtas namelis Laivų gatvėje buvo visas apaugęs samanomis ir ge- 
benėmis, prakvarkė girdėjusi savo senelę pasakojant gandus apie kažko- 
kius neaiškius pavidalus, stačiai iš rytinių rūkų įplasnojančius tiesiai pro 
siauras ir vieninteles tos nepasiekiamos buveinės duris - to namo durys 
atsuktos į vandenyną ir yra taip arti prarajos krašto, kad jas galima pamaty- 
ti tik iš praplaukiančių laivų. 

Galų gale, ištroškęs naujų įspūdžių ir nepaisydamas nei Kingsporto 
gyventojų baimės, nei vasarotojui įprasto tingumo, Olnis priėmė lemtin- 
gą sprendimą. Nors ir auklėtas tradiciškai - o galbūt kaip tik todėl, nes 
nuobodus ir monotoniškas gyvenimas žmogui pažadina nežinomybės 
ilgesį, - jis prisiekė užkopti į tą nuošalią šiaurinę uolą ir apsilankyti tame 
paslaptingame ir nežmoniškai sename, pačiose padangėse stūksančiame 
pilkame name. Visai tikėtina, kad sveikas protas jam šnabždėjo, jog to 
namo gyventojai jį pasiekdavo daug lengvesniu keliu - iš Miskatoniko 
žiočių pusės. Galbūt jie taip keliaudavo į turgų Arkame, žinodami, kaip 

kingsportiečiai jų nemėgsta, ar negalėdami nusileisti į miestą stačiu šlai- 
tu. Nuolaidesniais šlaitais Olnis nusigavo iki tos vietos, kur didžiulė stati 
uola įžūliai šovė į viršų, tarsi norėdama pasiekti dangų, ir įsitikino, kad 
šiuo grėsmingai kybančiu pietiniu šlaitu nesugebėtų pakilti ar nusileisti 
joks žmogus. Rytuose ir šiaurėje vertikalios stačios uolos kilo tiesiai iš 
vandens. Vadinasi, liko tik toliau nuo jūros esanti ir Arkamo link besilei- 
džianti vakarinė uolos pusė. 

Vieną ankstyvą rugpjūčio rytą Olnis išsiruošė į žygį neprieinamos 
viršūnės link. Vaizdingais kaimo keliukais jis žingsniavo į šiaurės vakarus, 
pro Huperio tvenkinį ir seną mūrinę parako saugyklą. Ganyklos ten stačiai 
kyla į virš Miskatoniko stūksančią kalnų grandinę, atvęrdamos nuostabų 
vaizdą į baltus karaliaus Jurgio epochos Arkamo špilius ir už jų, kitapus 
upės, nusidriekusias pievas. Netrukus jis atrado Arkamo linkui vedantį 
ūksmingą kelią, bet niekur nebuvo matyti jokio jūros link vedančio take- 
lio, kurio jis taip ieškojo. Stačius upės žiočių krantus gožė miškas ir supo 
laukai, kur nesimatė nė mažiausios žmogaus veiklos paliktos žymės: nei 
akmens sienos, nei nuklydusios karvės, tik aukšta žolė, didžiuliai medžiai 
ir erškėčių brūzgynai - peizažas, kurį tikriausiai matė dar pirmieji šiame 
krašte apsigyvenę indėnai. Lėtai kopdamas į rytinį šlaitą, kildamas vis 
aukščiau virš kairėje pusėje esančios įlankos ir artėdamas prie jūros, Olnis 
pastebėjo, kad eiti darosi vis sunkiau, ir pradėjo svarstyti, kaip šios visų 
nemėgstamos vietos gyventojai nusigauna į platųjį pasaulį, ir ar dažnai jie 
apsilanko Arkamo turguje. 

Netrukus miškas išretėjo ir toli apačioje, dešinėje, jis pamatė senuosius 
Kingsporto stogus ir špilius. Net Didžioji kalva iš tokio aukščio regėjosi 
mažytė; jis vos įžiūrėjo greta Parapijos ligoninės esančias senąsias kapines, 
po kuriomis, pasak gandų, slypi kažkokios siaubą keliančios olos ar urvai. 
Priešais jį dabar driekėsi skurdi žolė ir menki mėlynių krūmeliai, o už jų 
buvo matyti tik nuoga uola ir - pačioje jos viršūnėje - tas baugus pilkas na- 
mas. Kalno ketera vis siaurėjo, ir dangaus kaimynystėje atsidūrusiam Ol- 
niui ėmė svaigti galva. Į pietus nuo jo žiojosi baugi praraja virš Kingsporto, 
į šiaurę — upės žiočių link vertikaliai leidosi pusantro kilometro aukščio 
uola. Staiga prieš jį atsivėrė gilus trijų metrų plyšys, tad Olniui teko pakibti 
ant rankų, nušokti ant nuožulnaus jo dugno ir, rizikuojant gyvybe, ropštis 

aukštyn priešinėje sienoje esančiu siauru tarpekliu. Tai štai kaip, pasirodo, 
to kraupaus namo gyventojai keliaudavo tarp žemės ir dangaus! 

Kai išsiropštė iš tarpeklio, jau tirštėjo rytmečio rūkas, bet Olnis aiškiai 
matė priekyje stūksant prakeiktąjį namą - sienos pilkos kaip uola, smailus 
stogo kraigas šmėkšo nuo jūros kylančios baltos it pienas miglos fone. Ol- 
nis pamatė, kad į sausumą atsuktame namo gale nėra jokių durų - tik pora 
mažų apskritų langelių su švinuotomis ir apmusijusiomis XVII amžiaus 
stiliaus pinutėmis. Aplinkui matėsi tik chaotiški debesys, o apačioje - be- 
galinė balta erdvė. Dabar jis buvo vienas dangaus kaimynystėje, akis į akį su 
tuo keistu ir grėsmingu namu; o kai nedrąsiai priėjo arčiau ir pamatė, kad 
namo priekis yra lygiai sulig stačia uola ir vieninteles siauras duris įmanoma 
pasiekti tik iš tuščios erdvės, Olnį užliejo vien svaiginančiu aukščiu nepa- 
aiškinamas siaubas. Jis spėjo pastebėti dar vieną keistą dalyką — stogą den- 
giančios malksnos buvo beveik visai sutrūnijusios, o sutrupėjusios kamino 
plytos savo vietoje irgi laikėsi tik per kažkokį stebuklą. 
vakarų ir pietų pusės, bet visi jie buvo uždaryti. Tai pamatęs, jis pajuto 
net šiokį tokį palengvėjimą, nes kuo ilgiau žvelgė į šį namą, tuo menkiau 
troško patekti vidun. Staiga, kažką išgirdęs, jis stabtelėjo. Sužvangėjo spy- 
na, subildėjo atitraukiama sklendė, pasigirdo girgždesys, lyg lėtai ir atsar- 
giai vertųsi sunkios durys. Visa tai vyko į vandenyną nukreiptoje, Olniui 
nematomoje namo pusėje, ten, kur siauros paradinės durys vėrėsi į virš 
bangų plytinčią ūkanotą bedugnę. Netrukus namo viduje pasigirdo sun- 
kūs, lėti žingsniai, ir Olnis išgirdo, kaip kažkas praveria langus: iš pradžių 
šiaurinėje, priešingoje namo pusėje, o tada - visai už kampo, vakarinėje. 
Dabar atėjo eilė po didžiuliu žemu kraigu išsidėsčiusiems pietiniams lan- 
gams, esantiems toje pačioje pusėje, kur stovėjo Olnis; ir, tenka pripažinti, 
jis pasijuto labai jau nejaukiai, pagalvojęs apie tai, kad vienoje pusėje tas 
bjaurus namas, o kitoje - bedugnė tuštuma. Kai kažkas ėmė grabinėtis už 
artimiausio lango rėmų, Olnis vėl nusėlino į vakarinę pusę ir prisispaudė 
prie sienos po atvertais langais. Buvo aišku, kad sugrįžo namo šeiminin- 
kas — tačiau sugrįžo ne sausuma, ne oro balionu ir ne kokia nors kita skry- 
džiams pritaikyta transporto priemone. Vėl pasigirdo žingsniai, ir Olnis 
ėmė atsargiai trauktis į šiaurinę pusę, bet saugaus prieglobsčio rasti nebe- 


spėjo — pasigirdo ramus balsas, ir jis suprato neišvengsiantis susitikimo su 
namo šeimininku. 

Pro vakarinės pusės langą išlindo platus, juoda tankia barzda apžė- 
lęs veidas, kuriame žėrėjo žmogui neregėtus vaizdus mačiusios akys. Bet 
namo šeimininko balsas skambėjo švelniai, su žavia senovine intonacija, 
todėl Olnis nė nesudrebėjo, kai ištiesta įrudusi ranka padėjo jam persi- 
ropšti per palangę. Jis atsidūrė žemame geltonžievio ąžuolo plokštėmis 
iškaltame kambaryje, apstatytame drožinėtais Tiudorų epochos baldais. 
Žmogus buvo apsirengęs senoviniais drabužiais; jį tarsi supo vos juntama 
jūrininkų legendų aureolė, kelianti mintis apie didingus burinius laivus. 
Olnis iš tų stebuklingų istorijų, kurias jam pasakojo namo šeimininkas, 
neįsiminė beveik nieko; jis net nėra tikras, kas tas barzdočius buvo, tik 
sako, kad jis keistas ir mielas, o nuo jo sklido protu nesuvokiamų erdvės ir 
laiko bedugnių magija. Kambarėlis skendėjo blausioje žalsvoje šviesoje, 
ir Olnis pastebėjo, kad rytinės namo pusės langai ne atidaryti, bet užverti 
nuo rūke skendinčios erdvės storais ir dulsvais, it senų butelių dugnai, 
stiklais. 

Barzdotasis šeimininkas atrodė jaunas, bet žvelgė senovinių paslapčių 
kupinu žvilgsniu, o iš nuostabių jo pasakojimų apie į žilą praeitį nugrimz- 
dusias dienas buvo galima spėti, kad kaimiečiai buvo teisūs, tvirtindami 
jį bendraujant su jūros migla ir dangumi plaukiančiais debesimis dar nuo 
tų laikų, kai apačioje plytinčiose lygumose išdygo pirmas kaimas, o jo gy- 
ventojai pamatė aukštai virš jų dunksantį nebylų namą. Bėgo valandos, o 
Olnis vis klausėsi šeimininko pasakojimų apie senus laikus ir tolimus kraš- 
tus: jis išgirdo, kaip Atlantidos karaliai kovėsi su didžiulėmis slidžiomis, 
iš prarajų vandenyno dugne išsiropštusiomis šlykštynėmis, sužinojo, kad 
paklydusiems laivams kartais vidurnaktį pasirodo kolonomis papuošta ir 
Jūržolėmis apsivijusi Poseidono šventykla, ir jūreiviai, ją pamatę, supran- 
ta, kad jų laukia pražūtis. Pasakotojas prisiminė ir titanų laikus, tačiau jo 
balse pasigirdo baimės gaida, kai jis prabilo apie pačius pirmuosius, laiko 
miglose paskendusius chaoso amžius, kai dar nebuvo gimę nei dievai, nei 
netgi Senieji, kai vien tik kiti dievai šokdavo ir linksmindavosi akmenin- 
goje dykumoje greta Ultaro, už Skai upės, stūksančioje Hatheg-Kla kalno 
viršūnėje. 

Kaip tik tą akimirką pasigirdo beldimas į duris, į senas ąžuolines 
vinimis apkaltas duris, už kurių plytėjo tik baltų debesų bedugnė. Ol- 
nis išsigandęs krūptelėjo, bet barzdočius rankos mostu jį nuramino ir, 
pritykinęs prie durų, pažvelgė pro mažytę akutę. Tai, ką pamatė, jam 
visai nepatiko, todėl, prispaudęs pirštą prie lūpų, jis apėjo kambarį, už- 
daręs užkabino visus langus ir tik tada grįžęs vėl prisėdo ant senovinio 
suolo. Olnis pamatė, kaip kiekviename iš mažų blausių langelių paeiliui 
pasirodė keistas tamsus smalsaujančio svečio siluetas ir, kiek padelsęs, 
pradingo. Filosofas buvo patenkintas, kad šeimininkas neatidarė durų - 
nes pragarmėje slypi keistų dalykų, ir sapnų ieškotojai turi saugotis, kad 
nesudrumstų ramybės ar nesusidurtų su tais, su kuriais jiems geriau nie- 
kada nesusitikti. 

Pamažu aplinkui ėmė tirštėti šešėliai: iš pradžių patys pirmieji vos pas- 
tebimai sutamsavo po stalu, o netrukus jau didesni, ryškesni sušmėžavo 
ir kambario kertėse. Barzdotasis šeimininkas mįslingais judesiais atliko 
kažkokias apeigas ir, vaikščiodamas po kambarį, vieną po kitos žiebė il- 
gas žvakes įmantriose kaltinėse žalvario žvakidėse. Jis vis žvilgčiojo į duris, 
tarsi kažko laukdamas, ir pagaliau jo žvilgsniams atliepė keistas beldimas - 
kažkoks slaptas ir itin senas sutartinis ženklas. Šį kartą šeimininkas nė ne- 
pažvelgė pro akutę - iš karto pakėlė didžiulį ąžuolinį skląstį, atšovė duris ir 
plačiai atlapojo jas žvaigždėms ir rūkui. 

Pasigirdus slėpiningai melodijai, į kambarį iš prarajos ėmė rinktis se- 
niai į Žemės gelmes nugrimzdusių Galingųjų prisiminimai ir svajos. Auk- 
so liepsnos mirguliavo jų geibiose garbanose ir akino jų pagerbti pakilusį 
Olnį. Čia buvo tridančiu nešinas Neptūnas, žaismingi tritonai ir fantas- 
tiškos nereidės, o delfinai ant nugarų atgabeno didžiulę dantytą kriauklę, 
kurioje šmėkšojo pilkas ir siaubingas Nodensas - Didžiosios prarajos val- 
dovas. Tritonų pučiamos kriauklės skleidė keistus garsus, o nereidės kėlė 
dar keistesnį triukšmą, būgnydamos į groteskiškas aidinčias kriaukles, ku- 
riose kadaise gyveno kažkokie nežinomi tamsių jūros gelmių padarai. Žila- 
sis Nodensas ištiesė raukšlėtą ranką ir padėjo Olniui su namo šeimininku 
įsiropšti į didžiulį kiaukutą, o kriauklės ir gongai ėmė spiegti ir dundėti dar 
garsiau ir beprotiškiau. Ir pasakiškasis kortežas pakilo į beribį eterį, o jo 
keliamas triukšmas nuslopo artėjančios audros dundėjime... 


Visą naktį Kingsporto gyventojai stebėjo statų ir didingą skardį, retkar- 
čiais išnyrantį iš audros debesų ir rūko, o kai prieš aušrą maži blausūs namo 
langeliai užtemo, jie ėmė šnabždėtis apie siaubą ir nelaimes. Olnio vaikai 
ir drūtoji žmona meldėsi prėskam ir teisingam baptistų dievui, vildamiesi, 
kad jų keliauninkas ras iš ko pasiskolinti kaliošus ir skėtį, jei liūtis nenurim- 
tų iki ryto. Netrukus prasišvietė vandeniu pasruvusi aušra, iš jūros pakilo 
rūkas, ir iš baltos tuštumos verpetų pasigirdo iškilmingas, varpus prime- 
nantis plūdurų skambesys. Vidurdienį virš vandenyno platybių suskambo 
elfų rageliai, ir Olnis, sausutėliais drabužiais, žvaliu žingsniu nuo uolų nusi- 
leido į senąjį Kingsportą, o jo žvilgsnyje spindėjo nežinomų tolių atšvaitai. 
Negalėjo prisiminti, kas jam atsitiko tame ant dangaus krašto stovinčiame 
bevardžio atsiskyrėlio būste, neprisiminė ir kaip nusileido nuo tų žmogui 
neįkopiamų uolų. Iš viso apie savo kelionę jis nenorėjo kalbėtis su niekuo, 
išskyrus Baisųjį Senolį, kuris vėliau į savo ilgą žilą barzdą murmėjo keistus 
dalykus, dievagodamasis, kad žmogus, nusileidęs nuo tos stačios uolos, jau 
nebėra visiškai tas pats, kuris į ją užkopė, ir kad kažkur po tuo pilku smai- 
liaviršūniu stogu, o gal neįsivaizduojamose grėsmingo balto rūko platybėse 
vis dar klajoja siela žmogaus, kuris anksčiau buvo Tomu Olniu. 

Ir nuo tada vėl slinko ilgi, pilki, nuobodūs, varginantys filosofo gy- 
venimo metai; jis dirbo, valgė, miegojo ir nesiskųsdamas nešė padoraus 
piliečio gyvenimo naštą. Jo daugiau nebevilioja tolimųjų kalnų stebuklai, 
nebedūsauja jis ir dėl paslapčių, it žalsvos povandeninės uolos iškylančių 
iš vandenynų gelmės. Nebesielvartauja dėl vienodai bėgančių dienų, o jo 
vaizduotei dabar jau pakanka tvarkingų ir drausmingų minčių bei nuo- 
monių. Geroji žmona vis drūtėja, vaikai auga, rimtėja ir tampa vis tikres- 
ne parama savo tėvui, kuris niekada nepraleidžia progos jais pasigirti ir 
nusišypsoti su deramu pasididžiavimu. Jo akyse nerusena maištinga lieps- 
nelė, ojei jis kada ir įsiklauso į iškilmingą varpų skambesį ar į tolimus elfų 
ragelius, tai tik naktimis, kai sapnuose vėl atklysta senos svajos. Nuo tos 
dienos jis daugiau nė karto nesilankė Kingsporte, nes žmonai ir vaikams 
nepatiko tie keisti seni namai, be to, jie nuolat skundėsi dėl itin prastos 
miestelio kanalizacijos. Dabar jie turi dailų namuką Bristolio Hailande, 
kur nėra jokių skardžių ir stačių uolų, o visi kaimynai - padorūs ir pažan- 
gūs žmonės. 

O štai po Kingsportą tebeklaidžioja keisti gandai, ir net Baisusis Seno- 
lis pripažįsta, kad jo senelis galbūt papasakojo toli gražu ne viską. Nes da- 
bar kaskart, kai iš šiaurės pro tą senąjį namą, kuris, kaip sakoma, esąs dan- 
gaus skliauto dalis, atšvilpia padūkęs vėjas, virš miesto daugiau nebetvyro 
nelaimę pranašaujanti slogi tyla, anksčiau taip bauginusi Kingsporto pa- 
krantės gyventojus. Seni žmonės pasakoja girdintys dainuojant angeliško 
grožio balsais ir skambant nežemiško džiaugsmo sklidiną juoką; jie pori- 
na, kad vakarais maži žemi namo langeliai šviečia skaisčiau nei kadaise. Be 
to, jie pasakoja, kad virš namo vis dažniau sužėri akinanti pašvaistė, kurios 
melsvame šiauriniame švytėjime mirguliuoja sustingę pasauliai, o skardis 
ir namas tos pašėlusios pašvaistės fone juoduoja kaip koks fantastiškas mi- 
ražas. Auštant dabar pakyla dar tirštesnis rūkas, ir jūreiviai nebėra tikri, ar 
tą nuo jūros ataidintį prislopintą skambesį vis dar skleidžia plūdurų varpai. 

O visų blogiausia yra tai, kad Kingsporto jaunimo širdyse išblėso se- 
nosios miesto baimės, ir jie vis dažniau įsiklauso į šiaurės vėjo atnešamus 
tolimus garsus. Jie dievagojasi, kad senasis smailiastogis namas nėra joks 
nelaimių ir blogio šaltinis, nes iš jo atsklindančiuose balsuose skamba 
džiaugsmas, aidi juokas ir muzika. Jie nežino, ką iš jūros kylantis rūkas at- 
neša į tą vaiduoklišką šiaurinę uolą, bet trokšta nugirsti nors užuominą apie 
tuos stebuklus, kurie, užslinkus neperžvelgiamiems debesims, beldžiasi 
į ties bedugne žiojinčias duris. O miesto patriarchai baiminasi, kad vieną 
gražią dieną visi jaunuoliai vienas po kito patrauks į tą neprieinamą viršūnę 
ir sužinos, kokios seniai praėjusių amžių paslaptys tūno po stačiu malksnų 
stogu, tame name, tapusiame uolų, žvaigždėto dangaus ir senųjų Kingspor- 
to baimių dalimi. Jie neabejoja, kad tie drąsuoliai sugrįš, bet būgštauja, kad 
jų akyse bus užgesusi šviesa, o širdyse - išblėsusi valia gyventi. Ir jie visiškai 
netrokšta, kad keistas ir žavus Kingsportas, jo siauros ir stačios gatvelės, se- 
noviniai raižyti namų frontonai vangiai ir apatiškai gyvaliotų metų metus, 
kol džiugus besijuokiančių balsų choras aidės vis stipriau ir garsiau tose 
nepažiniose ir neprieinamose aukštybėse, kur tik rūkai ir miglų pagimdyti 
vaiduokliai sustoja pailsėti pakeliui iš jūros į dangų. 

Jie nenori, kad jų miesto jaunuolių sielos paliktų jaukius senojo 
Kingsporto namų židinius ir dailiastoges tavernas, netrokšta jie ir to, kad 
viršuje, uolynuose, aidintis juokas ir dainos kasmet vis stiprėtų. Nes jeigu 

vienas naujas balsas atviliojo iš jūros naujus rūkus, o iš šiaurės - daugiau 
šviesų, tai ir kiti nauji balsai privilios dar daugiau rūko, dar daugiau žibu- 
rių ir šviesų, kol, galimas daiktas, Senieji dievai (apie kurių egzistavimą jie 
užsimena tik pašnibždomis, bijodamiesi būti nugirsti parapijos dvasinin- 
ko) išnirs iš gelmių, iš žvarbiųjų Kadato tyrų, ir įsikurs ant tos velniškai 
jiems tinkančios uolos, pavojingai arti švelnių kalvų ir slėnių, kuriuose 
gyvena paprasti ramūs žvejai. Jie anaiptol netrokšta, kad taip nutiktų, nes 
paprastiems žmonėms santykiai su ne šios Žemės gyventojais dar niekada 
neatnešė nieko gera. O Baisusis Senolis dažnai prisimena Olnio pasakoji- 
mą apie tą pirmąjį beldimą į namo duris, apie tamsų ir smalsų šešėlį rūke, 
šmėstelėjusį kitapus keistų švinuotų apvalių langelių. | 

Tačiau visus tuos dalykus žino tik Senieji, ir jie priklauso tik nuo Senų- 
jų valios. O kol kas tirštas rūkas ir toliau kas rytą kyla nuo jūros, apsemda- 
mas vienišą, svaiginančiame aukštyje stūksančią uolą ir senąjį smailiastogį 
namą, pilką namą žemais karnizais, kuriame, regis, niekas negyvena, bet 
kuriame vakarais vis tiek įsižiebia slaptingos ugnelės, o šiaurės vėjas atneša 
keistų linksmybių garsus. Baltas ir purus, jis kyla iš gelmių pas savo bro- 
lius debesis, nešinas sapnais apie drėgnas šaltas ganyklas ir jūrų pabaisų 
urvus. Ir kai tų pasakojimų knibždėte knibžda tritonų grotose, ir kai iš jū- 
ros dumbliais apaugusiuose nuskendusiuose miestuose gulinčių kriauklių 
aidi iš Senųjų išmoktos laukinės melodijos, tuomet tiršta nekantri migla, 
apsunkusi nuo istorijų, plūsta dangop; ir Kingsportas neramiai glaudžiasi 
prie žemesniųjų uolų, virš kurių, tarsi sargybinis, grėsmingai iškilusi stovi 
ta milžiniška uola, o į vandenyną nukreiptos miesto akys regi tik mistinę 
baltumą, tarsi tų uolų kraštas būtų visos Žemės pakraštys, ir plūdurų var- 
pai iškilmingai skambėtų pasakų pasaulio padangėse, 


Vertė Marius Burokas 


69 + 

Į vakarus nuo Arkamo stūkso laukinės 
kalvos, tarp kurių yra slėnių, apaugusių kirvio dar neliestais gūdžiais miš- 
kais. Ten yra tamsių siaurų daubų, kur medžiai fantastiškai pasvirę ir sru- 
vena skurdūs upeliukai, niekada neregėję saulės spindulių. Ant lygesnių 
šlaitų įsikūrę senoviniai akmenuoti ūkiai su kresnomis samanotomis pir- 
kiomis, didžiulių uolų užuovėjoje per amžius saugančiomis senosios Nau- 
josios Anglijos paslaptis. Bet dabar visos jos apleistos, jų platūs kaminai 
trupa, o malksnomis dengtos laukujės sienos pražūtingai pučiasi slegia- 
mos žemų mansardinių stogų. 

Senieji gyventojai išsikėlė, o svetimšaliams ten gyventi nepatinka. 
Įsikurti bandė prancūzakalbiai kanadiečiai, italai, buvo atvykę lenkų, bet 
pasitraukė. Jie išvyko ne dėl to, ką galima pamatyti, išgirsti ar pačiupinėti, 
bet dėl to, kas įsivaizduojama. Tos vietos blogai veikia vaizduotę, o nakti- 
mis ten nelanko ramūs sapnai. Matyt, būtent tai atbaido svetimšalius, nes 
senasis Amis Pirsas niekada jiems nepasakojo, ką prisimena apie keistuo- 
sius laikus. Amis, kurio galvoje jau daugelį metų šiokia tokia netvarka, yra 
vienintelis dar gyvas keistųjų laikų liudininkas ar bent jau vienintelis, kuris 
apie juos iš viso prabyla: jis drįsta kalbėti, nes jo namas labai arti atvirų 
laukų ir važinėjamų kelių, einančių per Arkamą. 

Seniau per kalvas ir slėnius ėjo kelias, vedęs tiesiai per tą vietą, kur 
dabar yra Prakeiktoji dykynė, tačiau žmonės nustojo juo naudotis ir buvo 
nutiestas naujas, darantis didelį lankstą į pietus. Grįžtančios laukinės gam- 
tos piktžolynuose dar galima aptikti senojo kelio pėdsakų, kai kurie iš jų 


neabejotinai išliks net ir tada, kai įrengiant naująjį rezervuarą bus užlieta 


pusė daubos. Gūdžiuosius miškus iškirs, o Prakeiktoji dykynė užmigs gi- 
liai giliai žydruose vandenyse, kurių paviršius atspindės dangų ir raibuliuos 
saulėje. Keistųjų laikų paslaptys taps vandens gelmių paslaptimis, susilies 
su dingusia senojo vandenyno išmintimi ir pirmykštės Žemės slėpiniais. 

Kai rengiausi apžiūrėti kalvas ir slėnius naujojo rezervuaro statyboms, 
man pasakojo, kad toje vietoje tvyro blogis. Apie tai išgirdau Arkame, o 
kadangi tai labai senas miestas, turtingas legendų apie raganas, nuspren- 
džiau, kad tas blogis turėtų būti susijęs su pasakojimais, kuriuos senolės 
per amžius pašnibždomis seka vaikams. Pavadinimas Prakeiktoji dykynė 
man pasirodė labai keistas ir teatrališkas, ėmiau svarstyti, kaip jis pateko į 
puritoniškos bendruomenės folklorą. Tada savo akimis išvydau tą tamsų 
vakarų kryptimi nusidriekusį įlomų ir šlaitų raizginį ir jau nebesistebėjau 
niekuo, tik jo senoviniu paslaptingumu. Kai jį pamačiau, buvo rytas, tačiau 
ten visąlaik tūnojo šešėlis. Medžiai augo per tankiai, o jų kamienai buvo 
pernelyg stambūs bet kokiam sveikam Naujosios Anglijos miškui. Blau- 
siose alėjose tarp medžių buvo pernelyg tylu, o žemė buvo per minkšta 
nuo drėgnų samanų ir nuo plaušų, susikaupusių per begalę metų dūlėjimo. 

Atvirose erdvėse, daugiausia pakalnėse palei senojo kelio liniją, buvo 
išlikę mažų ūkių: kai kurie su visais pastatais, kiti - su vos vienu ar dviem, 
dar kiti - tik su vienišu kaminu ar begriūvančiu rūsiu. Visur viešpatavo 
piktžolės ir erškėčiai, o atžalyne šnarėjo slapūs laukiniai gyviai. Viską gau- 
bė nerimo ir slogumo atmosfera, nerealybės ir grotesko pojūtis, tarytum 
būtų iškreiptas kažkoks esminis perspektyvos arba šviesotamsos dėmuo. 
Nesistebėjau, kad svetimšaliai nenorėjo ten pasilikti, - tos vietos netin- 
kamos miegoti. Viskas pernelyg priminė Salvatoro Rosos" peizažą ar kokį 
nors uždraustą medžio raižinį siaubo apsakyme. 

Tačiau Prakeiktoji dykynė pranoko net ir šiuos vaizdus. Atpažinau 
ją iškart, kai tik aptikau erdvaus slėnio dugne, nes joks kitas pavadinimas 
neatlieptų tokio darinio, ir joks kitas darinys nebūtų tinkamas tokiam pa- 
vadinimui. Atrodė, jog pavadinimą sukūrė poetas, išvydęs būtent šią vietą. 
Žvelgdamas į ją svarsčiau, kad taip turbūt nutiko dėl gaisro, tačiau kodėl 

Salvator Rosa (1615-1673) - Baroko laikotarpio italų tapytojas, poetas. Jo niūrūs, nerimas- 
tingi peizažai buvo ankstyva Romantizmo epochai būdingos estetikos apraiška. 

niekas daugiau neužaugo toje dviejų hektarų ploto pilkoje nykumoje, iš- 
sidriekusioje po dangumi nelyginant miškuose ir laukuose rūgšties išėsta 
didžiulė dėmė? Didžioji dykynės dalis driekėsi į šiaurę nuo senojo kelio 
linijos, bet ji buvo šiek tiek persimetusi ir į kitą pusę. Jaučiau keistą nenorą 
eiti artyn, bet galiausiai prisiartinau tik todėl, kad pereiti dykynę reikalavo 
mano užduotis. Toje platybėje nebuvo visiškai jokių augalų, tik smulkios 
pilkos dulkės ar pelenai, kurie atrodė niekada nenešioti vėjo. Prie dykynės 
augantys medžiai buvo ligoti ir sunykę, o palei jos pakraštį stovėjo ar gulė- 
jo daugybė negyvų pūvančių kamienų. Paskubomis eidamas pro šalį, deši- 
nėje pamačiau suverstas seno kamino ir rūsio plytas bei akmenis, taip pat 
juoda rykle žiojintį apleistą šulinį, kurio užsistovėję garai neįprastai laužė 
saulės šviesos atspalvius. Palyginus su šiuo reginiu, net prieš tai įveikta di- 
delė, tamsi miškinga įkalnė atrodė miela, todėl nustojau stebėtis baimin- 
gomis Arkamo gyventojų kalbomis. Šalia — jokio kito namo ar griuvėsių: 
turbūt tas ūkis buvo atsiskyręs ir atokus net ir senais laikais. Ėmus leistis 
saulei, kadangi baiminausi vėl eiti per tą nelaimę pranašaujančią vietą, par- 
ėjau į miestą per aplinkui, vingiuotu pietiniu keliu. Paslapčiomis troškau, 
kad bent kiek apsiniauktų, mat mano širdyje šaknis įleido keistas būgštavi- 
mas dėl virš galvos tvyrančių tuščio dangaus gelmių. 

Vakare Arkame paklausinėjau senų žmonių apie Prakeiktąją dykynę ir 
ką reiškė pasakymas „keistieji laikai“, kurį nenoromis sumurmėdavo dau- 
gelis kalbintų žmonių. Bet man nepavyko išgauti atsakymų: sužinojau tik 
tiek, kad ši paslaptis buvo kur kas naujesnė, nei įsivaizdavau. Tai visai ne 
senovinės legendos, bet pačių pasakotojų išgyventi įvykiai. Viskas vyko 
devintajame dešimtmetyje; viena šeima pradingo arba buvo išžudyta. Pa- 
sakotojai nieko konkrečiai neįvardydavo, o kadangi jie visi liepė man ne- 
paisyti senojo Amio Pirso beprotiškų istorijų, kitą rytą jį susiradau, mat 
anksčiau buvau girdėjęs, jog jis gyvena senoje sverdinčioje lūšnoje toje 
vietoje, kur medžiai ima darytis labai stori. Tai buvo šiurpiai archajiška 
vieta, skleidžianti vos juntamą kenkėjišką kvapą, koks paprastai apsiaučia 
pernelyg ilgai nesugriuvusius namus. Tik atkakliai beldžiant pavyko išju- 
dinti tą seną žmogų, o kai jis nedrąsiai prišlepsėjo prie durų, buvo aišku, 
jog nesidžiaugia mane matydamas. Buvo stipresnis, nei tikėjausi, bet jo 

akių vokai keistai krito žemyn, o dėl neprižiūrėtų drabužių ir baltos barz- 

dos atrodė labai išvargęs ir niūrus. Nežinodamas, kaip geriausia paska- 
tinti jį kalbėti, apsimečiau atėjęs darbo reikalais: papasakojau apie savo 
atliekamą apžiūrą ir uždaviau keletą aptakių klausimų apie apylinkes. Jis 
buvo kur kas nuovokesnis ir labiau išsilavinęs, nei maniau spręsdamas iš 
kitų žmonių atsiliepimų, ir jau netrukus mūsų pokalbio temą suvokė ne 
prasčiau nei bet kuris Arkame sutiktas žmogus. Jis nebuvo toks kaip kiti 
kaimiečiai, kuriuos man tekdavo sutikti rezervuarams parinktose vietovė- 
se. Neprotestavo dėl numatytų užtvindyti seno miško ir dirbamos žemės 
plotų, nors gal ir būtų piktinęsis, jeigu jo paties namai nebūtų likę už bū- 
simojo ežero ribų. Regis, jam tik palengvėjo sužinojus, kad bus pasmerkti 
tie tamsūs senoviniai slėniai, kuriais jis bastėsi visą gyvenimą. Dabar jau 
geriau užlieti - dabar, po keistųjų laikų. Taip jam pradėjus kalbą, duslus 
balsas pažemėjo, kūnas palinko į priekį, o drebantis dešinysis smilius ėmė 
įspūdingai rodyti. 

Štai taip sužinojau apie anuos įvykius, o padrikai kalbančiam balsui 
girgždant ir šnabždant, neretai imdavau drebėti, nors buvo vasaros die- 
na. Ne kartą reikėjo pertraukti pasakotojo kliedesius, iš fragmentų atkur- 
ti mokslines išvadas, kurias jis galėjo išdėstyti remdamasis tik blėstančia 
mechanine nugirstų profesorių pašnekesių atmintimi, taip pat reikėjo už- 
pildyti spragas, kai jis prarasdavo logikos ir sąryšingumo pojūtį. Išklausęs 
pasakojimo, nebesistebėjau, kad jo protas šiek tiek šlubavo ir kad Arkamo 
gyventojai nenorėjo plačiau kalbėti apie prakeiktąją dykynę. Prieš saulėly- 
dį parskubėjau atgal į viešbutį, nenorėdamas, kad žvaigždės sušvistų atvi- 
rame danguje man virš galvos, o kitą dieną grįžau į Bostoną ir atsisakiau 
savo pareigų. Nebegalėjau grįžti į tą blankų senų miškų ir šlaitų chaosą ir 
dar kartą pažvelgti į tą pilką Prakeiktąją dykynę, kur prie krūvon suverstų 
plytų ir akmenų žiojėjo juoda šulinio gelmė. Greitai ten pastatys rezervua- 
rą ir visos senosios paslaptys bus amžiams apsaugotos vandens gelmių. Bet 
net ir tada nenorėčiau lankytis tuose kraštuose naktį, bent jau kol atvirame 
danguje žiba nelemtosios žvaigždės, ir už jokius pinigus negerčiau naujojo 
Arkamo miesto vandens. 

Senasis Amis pasakojo, jog viskas prasidėjo nuo meteorito. Lig tol šio- 
se vietose nuo pat raganų teismų nesklandžiusios jokios beprotiškos legen- 
dos, bet ir dėl teismų šių vakarinių miškų niekas nesibaiminęs nė perpus 

tiek, kiek baiminęsi nedidelės salos Miskatoniko upėje, kur prie neįprasto, 
už indėnus senesnio akmeninio altoriaus savo pavaldinių susirinkimams 
vadovaudavęs šėtonas. Šie miškai nesą apsėsti, o juose tvyranti fantastinė 
prieblanda iki keistųjų laikų niekam nekėlusi siaubo. Tada pasirodęs tas 
baltas vidurdienio debesis, pasigirdusi virtinė sprogimų ore, o toli miškuo- 
se esančiame slėnyje pakilęs dūmų stulpas. Naktį visas Arkamas jau žino- 
jęs apie didelį akmenį, nukritusį iš dangaus ir įsiraususį į žemę prie šulinio 
Nahumo Gardnerio sodyboje. Jo namas stovėjęs ten, kur vėliau atsiradusi 
prakeiktoji dykynė, - dailus baltas Nahumo Gardnerio namas, apsuptas 
derlingų daržų ir sodų. 

Nahumas vykęs į miestą papasakoti žmonėms apie akmenį ir pake- 
liui užsukęs pas Amį Pirsą. Amiui tada buvę keturiasdešimt, todėl visos 
keistenybės ryškiai įsirėžusios jo atmintyje. Jiedu su žmona lydėję tris pro- 
fesorius iš Miskatoniko universiteto, kurie kitą dieną išskubėję apžiūrėti 
keistojo svečio iš nepažįstamos žvaigždžių erdvės; jiedu stebėjęsi, kodėl 
Nahumas pirmą dieną tvirtinęs, esą akmuo labai didelis. Nahumas teigė, 
jog akmuo susitraukė, ir atkreipė dėmesį į didelį rusvos spalvos kauburį, 
iškilusį virš suskeldėjusios žemės ir suanglėjusios žolės prie senovinės šu- 
linio svirties jo namų kieme, tačiau išminčiai atkirto, kad akmenys negali 
susitraukti. Meteoritas vis dar buvo karštas - Nahumas pareiškė, kad nak- 
tį jis nežymiai švytėjo. Profesoriai pabandė pastuksenti geologo plaktuku 
ir paaiškėjo, kad akmuo neįprastai minkštas. Tiesą sakant, minkštumo jis 
buvo kone plastikinis, todėl jie veikiau išpjovė nei atskėlė mėginį, kurį no- 
rėjo vežtis į koledžą tyrimams. Mėginį įdėjo į seną kubilą, pasiskolintą iš 
Nahumo virtuvės, mat net ir mažas meteorito gabalėlis neatvėso. Vykdami 
atgal jie sustojo pas Amį pailsėti ir atrodė susimąstę, kai ponia Pirs pasakė, 
kad gabalėlis mąžta ir degina kubilo dugną. Jis išties nebuvęs didelis, bet 
galbūt jie paėmę mažesnį mėginį, nei atrodę iš pradžių. 

Kitą dieną (viskas vyko 1882-ųjų birželį) didžiai susijaudinę profeso- 
riai vėl leidęsi į žygį. Pakeliui užsukę pas Amį, papasakojo jam, kokias keis- 
tas savybes pademonstravo paimtas mėginys ir kaip, įdėtas į cheminę stikli- 
nę, jis visiškai išnyko. Stiklinė irgi dingo, o išminčiai kalbėjo apie keistojo 
akmens giminingumą silikonui. Laboratorijoje, kur nustatyta aiški tvarka, 
mėginys elgėsi gana neįtikėtinai: kaitinamas ant medžio anglių, niekaip 


nereagavo ir neišskyrė jokių dujų, bandomas borakso rutuliuku nepade- 
monstravo jokių rezultatų ir netrukus pasirodė visiškai nekintamas bet 
kokioje įmanomoje išgauti temperatūroje, net ir svilinant oksivandenili- 
niu litavimo vamzdeliu. Kalamas ant priekalo, akmuo pasirodė itin lengvai 
formuojamas, o tamsoje ryškiai švytėjo. Kadangi jis vis neatvėso, netrukus 
sukėlė ant kojų visą koledžą, o kai kaitinamas priešais spektroskopą ėmė 
skleisti švytinčias juostas, nepanašias į jokias žinomas normalaus spektro 
spalvas, sulaikius kvapą buvo daug kalbama apie naujus elementus, keistas 
optines savybes ir kitus dalykus, apie kuriuos suglumę mokslininkai pa- 
prastai ima kalbėti tada, kai susiduria su nežinomybe. 

Kadangi akmuo buvo karštas, jį ištyrė tiglyje naudodami visus įpras- 
tus reagentus. Vanduo nedarė jokio poveikio. Hidrochloro rūgštis irgi ne. 
Azoto rūgštis ir netgi karališkasis vanduo tik sušnypštė ir ištiško į šalis, 
neįveikę deginančio, nepažeidžiamo paviršiaus. Amiui buvo sunku visa 
tai prisiminti, bet, man pavardijus kai kuriuos tirpiklius įprasta naudoji- 
mo tvarka, jis juos atpažino. Jie naudojo amoniaką ir natrio hidroksidą, 
alkoholį ir eterį, šleikštų anglies disulfidą ir tuziną kitų reagentų, bet nors 
laikui bėgant akmens svoris vis mažėjo ir atrodė, kad jis po truputį vėsta, 
tirpikliuose neįvyko jokių pokyčių, kurie rodytų bent menkiausią poveikį 
meteorito medžiagai. Vis dėlto nebuvo abejonių, kad tai metalas. Pirma, 
jis buvo magnetinis; o pamirkius rūgštiniuose tirpikliuose, jo paviršiuje 
lyg ir liko neryškūs meteoritinėje geležyje randamų Vidmanšteteno figū- 
rų kontūrai. Kai akmuo žymiai atvėso, tyrimai buvo tęsiami stiklo inde: 
būtent cheminėje stiklinėje mokslininkai paliko visas atplaišas, atliekant 
bandymus atskirtas nuo pradžioje atpjauto gabalėlio. Ryte ir nuolaužos, ir 
stiklinė buvo dingę be pėdsakų, o toje vietoje, kur stiklinė stovėjo medinė- 
je lentynoje, plytėjo tik apanglėjusi dėmė. 

Visa tai profesoriai papasakojo Amiui trumpam sustoję jo namų prie- 
angyje, o tada jis vėl kartu su jais nuvyko apžiūrėti akmeninio žvaigždžių 
pasiuntinio, tik šį kartą važiavo vienas, be žmonos. Dabar jau buvo akivaiz- 
du, kad akmuo susitraukė: net atsargieji profesoriai negalėjo abejoti tuo, 
ką matė savo akimis. Prie šulinio mąžtantį rudą gumulą supo tuščia erdvė, 
užimta tik tose vietose, kur įgriuvo žemė, - vakar akmens skersmuo buvo 
didesnis nei du metrai, o dabar vos viršijo pusantro. Akmuo vis dar buvo 

karštas, o išminčiai atidžiai tyrinėjo jo paviršių, plaktuku ir kaltu bandy- 
dami atkirsti dar vieną, didesnį gabalą. Šįkart jie kalė giliai, o atskėlę ma- 
žesniąją dalį pastebėjo, jog meteorito branduolys ne visai homogeniškas. 

Tai, ką jie aptiko, buvo panašu į akmenyje įstatyto didelio spalvoto 
rutulėlio šoną. Rutulėlio spalva priminė kai kurias juostas, pastebėtas keis- 
tajame meteorito spektre, ir buvo beveik neapibūdinama - ją išvis vadino 
spalva tik pagal analogiją. Rutulio tekstūra buvo blizgi, o patapšnojus jis 
atrodė esąs trapus ir tuščiaviduris. Vienas profesorius stipriai trenkė plak- 
tuku ir rutulys nervingai pokštelėjęs subyrėjo. Nepasirodė jokia medžiaga, 
o pats sudužęs rutulys išnyko be pėdsako. Akmenyje liko tuščia kokių sep- 
tynių su puse centimetro skersmens sferos formos erdvė. Visiems atrodė 
tikėtina, kad apvalkalo medžiagai toliau nykstant pasirodys daugiau tokių 
rutulėlių. 

Spėlioti buvo bergždžias užsiėmimas, todėl, pamėginę aptikti daugiau 
rutulėlių gręždami ir nieko nepešę, ieškotojai išvyko atgal su nauju mėgi- 
niu, ir šis laboratorijoje pasirodė esąs toks pat gluminantis kaip ir anks- 
tesnysis. Išskyrus tai, kad buvo beveik plastiškas, skleidė karštį, magnetinį 
lauką, nežymiai švytėjo, šiek tiek vėso panardintas stipriose rūgštyse, sklei- 
dė nežinomą spektrą, nyko ore ir sukeldamas abipusį irimą puolė silikono 
junginius, akmuo neturėjo jokių atpažįstamų ypatybių, todėl atlikę ban- 
dymus koledžo mokslininkai buvo priversti pripažinti, jog nėra pajėgūs jo 
klasifikuoti. Tai buvo ne šios Žemės, o didžiosios išorės fragmentas, kuris 
pasižymėjo išorei būdingomis ypatybėmis ir pakluso jos dėsniams. 

Tą naktį kilo audra, o iš ryto atvykę pas Nahumą profesoriai liko kar- 
čiai nusivylę. Kadangi akmuo buvo magnetinis, jis veikiausiai turėjo ko- 
kią nors savitą elektrinę ypatybę, mat, kaip stebėtinai užsispyręs aiškino 
Nahumas, audros metu „pritraukė žaibą. Fermeris per valandą šešis kar- 
tus matė, kaip žaibas trenkia į griovį jo namų kieme, o audrai praėjus prie 
senosios šulinio svirties nebebuvo nieko, tik išdraskyta duobė, iki pusės 
užpilta įgriuvusiomis žemėmis. Kasinėjimai nedavė jokios naudos, todėl 
mokslininkai patvirtino, jog akmuo galutinai pradingo. Jie ničnieko ne- 
rado, todėl galėjo tik grįžti į laboratoriją ir dar kartą atlikti bandymus su 
nykstančia atplaiša, kruopščiai uždaryta švino apvalkale. Toji atplaiša išsi- 
laikė savaitę, bet per ją nepavyko sužinoti nieko vertinga. Mėginys išnyko 

be jokių liekanų ir greitai profesoriai ėmė dvejoti, ar iš tiesų savo akimis, 
būdami budrūs, regėjo tą paslaptingą neišmatuojamų išorės bedugnių 
pėdsaką - vienišą, keistą pranešimą iš kitų visatų, kitų medžiagos, jėgos ir 
esamybės sričių. 

Savaime suprantama, Arkamo laikraščiai šiam koledžo dėmesį pri- 
kausčiusiam incidentui suteikė didelę reikšmę ir nusiuntė reporterius pa- 
kalbinti Nahumo Gardnerio ir jo šeimos. Žurnalistą atsiuntė ir mažiausiai 
vienas Bostono dienraštis, tad Nahumas netrukus tapo savotiška vietos 
įžymybe. Tai buvo liesas, geraširdis daugmaž penkiasdešimties metų vy- 
ras, savo mieloje slėnio sodyboje gyvenantis su žmona ir trimis sūnumis. 
Jis ir Amis, taip pat jų žmonos, dažnai vieni pas kitus lankydavosi, ir Amis 
po daugybės metų bendravimo apie jį buvo kuo geriausios nuomonės. 
Atrodo, anas šiek tiek didžiavosi namams tekusiu dėmesiu ir kelias savai- 
tes po to dažnai kalbėdavo apie meteoritą. Tų metų liepą ir rugpjūtį buvo 
karšta ir Nahumas sunkiai dirbo šienaudamas savo dešimties akrų ganyklą 
už Čepmeno upokšnio, o jo barškantis vežimas paliko gilias vėžes šešė- 
liuotuose keliukuose. Darbas išvargino labiau nei ankstesniais metais, tad 
jis nusprendė, jog amžius jau tampa našta. 

Tada atėjo vaisių ir derliaus metas. Pamažu noko kriaušės ir obuoliai, 
o Nahumas dievagojosi, kad jo sodas klesti labiau nei bet kada anksčiau. 
Vaisiai išaugo iki neregėto dydžio ir nepaprastai spindėjo, jų buvo tiek 
daug, kad būsimajam derliui reikėjo užsakyti papildomų statinių. Bet 
jiems prinokus teko karčiai nusivilti, nes iš visų akį džiuginančių, rodos, 
saldžių vaisių nė truputėlis nebuvo tinkamas valgyti. Į puikų kriaušių ir 
obuolių aromatą buvo vogčia įsimaišęs kartumas ir šleikštumas, dėl ku- 
rių paragavus net mažiausią kąsnį ilgam apimdavo pasibjaurėjimo pojūtis. 
Tas pats nutiko ir melionams su pomidorais, taigi Nahumas liūdėdamas 
suprato netekęs viso derliaus. Jis greitai pastebėjo ryšį tarp atskirų įvykių 
ir pareiškė, jog dirvą užnuodijo meteoritas, ir dėkojo dangui, kad didžioji 
dalis kitų pasėlių buvo sklype ant kalvos paėjus toliau keliu. 

Žiema prasidėjo anksti ir buvo labai šalta. Amis sutikdavo Nahumą 
rečiau nei įprasta ir pastebėjo, kad šis tapo susirūpinęs. Atrodė, kad nekal- 
būs tapo ir kiti Nahumo šeimos nariai, nustoję reguliariai lankytis bažny- 


čioje ir įvairiuose kaimo bendruomenės renginiuose. Tokiam nuošalumui 

ir melancholijai nebuvo jokio pagrindo, nors visi šeimos nariai retkarčiais 
prasitardavo apie suprastėjusią sveikatą ir keistą nerimą. Pats Nahumas pa- 
sisakė aiškiau už visus: esą jam neramu dėl tam tikrų pėdsakų sniege. Tai 
buvo žiemą įprasti pėdsakai, kuriuos palieka raudonosios voverės, baltieji 
kiškiai ir lapės, tačiau prislėgtas fermeris teigė kažin ką ne visai normalaus 
įžvelgiąs jų sandaroje ir išsidėstyme. Jis nė karto nepasakė nieko konkre- 
taus, bet, regis, laikėsi nuomonės, kad tie pėdsakai pernelyg tolimi vove- 
rių, kiškių ir lapių įprastai anatomijai ir elgsenai. Amis klausėsi šių kalbų 
neteikdamas joms reikšmės, bet štai vieną naktį grįždamas iš Klarko Ker- 
tės kaimo rogėmis važiavo pro Nahumo namus. Tąnakt švietusi mėnesie- 
na, 0 per kelią perbėgęs kiškis, kurio šuoliai buvę didesni, nei būtų patikę 
Amiui ar jo arkliui. Tiesą sakant, jeigu ne laiku tvirtai įtemptos vadžios, 
arklys būtų pabėgęs. Nuo tada Amis pagarbiau žiūrėjo į Nahumo pasako- 
jimus ir ėmė svarstyti, kodėl Gardnerių šunys rytais tirta ir atrodo tokie 
persigandę. Ilgainiui jie kone visai nustojo loti. 

Vasarį Makgregoro berniukai iš Medou Hilo medžiojo švilpikus ir 
netoli Gardnerių sodybos nušovė labai savotišką egzempliorių. Jo kūno 
proporcijos atrodė nežymiai pakitusios, bet tokiu keistu būdu, kad nej- 
manoma apibūdinti, ir niekas lig tol nebuvo matęs tokią snukio išraišką 
nutaisiusio švilpiko. Berniukai kaip reikiant išsigando ir iškart išmetė gro- 
bį, todėl kaimo žmonės apie tai sužinojo tik iš jų groteskiškų pasakojimų. 
Tačiau tuo metu jau visi buvo pastebėję, kad prie Nahumo sodybos ima 
baidytis arkliai, ir sparčiai formavosi visos reikalingos sąlygos atsirasti paš- 
nibždomis perduodamų legendų ciklui. 

Žmonės prisiekinėjo, kad aplink Nahumo namus sniegas tirpsta grei- 
čiau nei kitur, o kovo pradžioje Klarko Kertės kaime, Poterio parduotuvė- 
je, įsiplieskė baimės persmelktas ginčas. Stefenas Raisas iš ryto važiavęs 
pro Gardnerio namus ir pastebėjęs kitoje kelio pusėje, pamiškėje, iš purvo 
augančius skunkų kopūstus. Niekas anksčiau nematęs tokio dydžio ko- 
pūstų, be to, jie buvę keistų, žodžiais nenusakomų spalvų. Kopūstai buvę 
pasibaisėtinų formų, o arklys ėmęs prunkšti užuodęs kvapą, kuris Stefenui 
pasirodęs visiškai nepažįstamas. Tą patį vakarą keli žmonės pravažiavo pro 
šalį norėdami apžiūrėti nenormalius augalus, ir visi sutarė, kad sveikame 
pasaulyje šitokia augmenija niekada neturėtų dygti. Žmonės ėmė nesivar- 


žydami kalbėti apie praėjusį rudenį pagedusius vaisius ir iš lūpų į lūpas 
pasklido gandas, jog Nahumo žemė užnuodyta. Žinoma, dėl to buvo kal- 
tas meteoritas, todėl prisiminę, kaip nukritusiu akmeniu stebėjosi žmonės 
iš koledžo, keli fermeriai kreipėsi į juos. 

Vieną dieną mokslininkai apsilankė pas Nahumą, bet kadangi nė kiek 
nesižavėjo beprotiškomis paskalomis ir tautosaka, laikėsi labai santūriai. 
Augalai išties esą neįprasti, tačiau visi skunkų kopūstai būna daugiau ar 
mažiau neįprasti savo forma, kvapu ir atspalviais. Galbūt į dirvą patekęs 
koks nors mineralinis elementas iš meteorito akmens, bet greitai būsiąs 
išplautas. Na, o pėdsakai ir pabaidyti arkliai neabejotinai esą paprasčiau- 
sios kaimo šnekos, kurios neišvengiamai turėjusios pasklisti po tokio iš- 
skirtinio įvykio kaip aerolito nukritimas. Susidūrus su nežabotais gandais, 
rimtiems žmonėms nesą kas veikti, mat prietaringi kaimiečiai kalbą ir įtikį 
bet kuo. Taigi, per visus keistuosius laikus profesoriai liko nuošalyje, de- 
monstruodami panieką. Tik vienas iš jų, po daugiau nei pusantrų metų 
gavęs du buteliukus dulkių, kurias reikėjo išanalizuoti policijos tyrimui, 
prisiminė, jog neįprasta skunkų kopūstų spalva buvo labai panaši į vieną iš 
tų anomalių šviesos juostų, kurias koledžo spektroskope paskleidė meteo- 
rito gabalėlis, taip pat panaši į tame iš pragarmės nukritusiame akmenyje 
aptiktą dužų rutulėlį. Policijos tyrimui analizuoti mėginiai iš pradžių taip 
pat skleidė tas pačias keistas juostas, bet vėliau šios ypatybės neteko. 

Medžiai aplink Nahumo namus apsipumpuravo per anksti, o nak- 
timis grėsmingai siūbuodavo vėjyje. Nahumo antrasis sūnus, penkiolik- 
metis vaikinas Tadas, dievagojosi, jog medžiai siūbuoja ir be vėjo, bet tuo 
nepatikėjo net liežuvautojai. Vis dėlto žmones neabejotinai apėmė neri- 
mas. Visa Gardnerių šeima įprato paslapčia klausytis, nors negalėjo aiškiai 
įvardyti, ką girdi. Tiesą sakant, jie suklusdavo tokiomis akimirkomis, kai 
Jų sąmonė tarsi pusiau prigesdavo. Deja, tokių akimirkų kas savaitę pasi- 
taikydavo vis daugiau, ir galiausiai tapo įprasta sakyti, kad „visai Nahumų 
šeimai kažkas ne taip“. Ankstyvoji uolaskėlė išdygo kitokios nei visada, 
keistos spalvos: ne visai tokios kaip skunkų kopūstų, bet neabejotinai 
Panašios ir lygiai taip pat nepažįstamos nė vienam ją mačiusiam Žmogui. 
Nahumas keletą žiedų nuvežė į Arkamą ir parodė juos laikraščio „Gazette“ 


redaktoriui, tačiau tas garbingas žmogus apie žiedus parašė humoristinį 

straipsnį, kuriame mandagiai išjuokė tamsuoliškas kaimiečių baimes. Na- 
humas suklydo pasakodamas šaltakraujam miesto žmogui apie tai, kaip 
atskridę pric neįprastųjų uolaskėlių elgėsi didžiuliai, peraugę drugeliai šei- 
riai. 

Balandį kaimo žmones apėmė savotiškas pamišimas - visi ėmė vengti 
važiuoti keliu pro Nahumo namus, kol galiausiai visai nustojo juo naudo- 
tis. Dėl visko buvo kalta augmenija. Visi vaismedžiai pražydo neįprastomis 
spalvomis, o kieme ir šalia esančioje ganykloje per akmenuotą žemę pra- 
sikalė keistos atžalos, kurias tik botanikas būtų galėjęs susieti su tų kraš- 
tų vietine flora. Sveikos, normali6s spalvos buvo tik žalia žolė ir lapai, o 
visur kitur beprotiškomis, ryškiomis variacijomis mirgėjo kažin koks li- 
guistas, šiai Žemei svetimas pagrindinis atspalvis. Olando bridžai (raguo- 
tieji auskarėliai) atrodė kenkėjiškai grėsmingi, o kraujašaknių (kanadinių 
sangvinarijų) chromatinis iškrypimas buvo tiesiog akiplėšiškas. Amiui ir 
Gardneriams atrodė, jog didžioji dalis spalvų tikrai buvo kažkur matytos: 
jie nusprendė, kad spalvos priminė meteorite rastą dužų rutulėlį. Nahu- 
mas suarė ir apsėjo keturių hektarų ganyklą ir sklypą ant kalvos, bet žemės 
aplink namus nedirbo. Žinojo, kad tai būtų bergždžias vargas, ir tikėjosi, 
kad keistieji vasaros augalai iš dirvožemio išsiurbs visus nuodus. Dabar jis 
buvo pasirengęs kone bet kam ir įprato prie pojūčio, jog kažkas yra šalia ir 
laukia, kol bus išgirstas. Žinoma, tai, kad kaimynai vengė jo namo, jį slė- 
gė, bet jo žmonai buvo dar sunkiau. Berniukai jautėsi geriau, mat kasdien 
eidavo į mokyklą, tačiau ir juos gąsdino sklindantys gandai. Labiausiai iš 
visų kentėjo Tadas, kuris buvo itin jautrus jaunuolis. 

Gegužę užėjo vabzdžiai ir Nahumo sodybą užplūdo košmariškas 
zvimbimas ir ropojimas. Daugumos tų padarų išvaizda ir judesiai atrodė 
gana neįprasti, o naktinio gyvenimo įpročiai buvo visai kitokie nei anks- 
čiau. Gardneriai ėmė naktimis budėti - kažko laukdami jie kaip pakliūva 
žvalgėsi visomis kryptimis... Ko laukia, negalėjo pasakyti. Štai tada jie visi 
pripažino, kad Tadas apie medžius sakė tiesą. Antra po Tado juos pamatė 
ponia Gardner, kai per langą žvelgė į išsipūtusias klevo šakas mėnesienoje. 
Šakos neabejotinai judėjo, bet vėjo nebuvo. Tai turbūt dėl sulos. Dabar jau 
visus augalus buvo persmelkęs keistumas. Tačiau kitą atradimą padarė ne 
kuris nors Nahumo šeimos narys. Juos atbukino kasdienybė, o tai, ko jie 


nematė, pastebėjo drovus vėjo malūnų pardavėjas iš Boltono - kadangi 
nebuvo girdėjęs krašto legendų, vieną naktį jis važiavo pro šalį. Tam, ką 
jis papasakojo nuvykęs į Arkamą, laikraštis „Gazette“ paskyrė trumpą pas- 
traipą: iš jos viską sužinojo fermeriai, taip pat ir Nahumas. Naktis buvusi 
tamsi, karietos žibintai švietę silpnai, tačiau aplink vieną ūkį slėnyje, kurį iš 
pasakojimo visi atpažino kaip Nahumo, tamsa nebuvusi tokia tiršta. Atro- 
dę, jog visuose augaluose, žolėje, lapuose ir žieduose glūdi blausus, tačiau 
aiškiai matomas švytėjimas, o vieną akimirką pasirodę, jog kieme prie svir- 
no paslapčia skrajoja atsiskyrusi tos fosforescencijos dalelė. 

Žolė lig šiol atrodė nepakitusi, todėl karvės laisvai ganėsi sklype prie 
namo, tačiau baigiantis gegužei pienas ėmė gesti. Nahumas nuginė kar- 
ves ant kalvos ir viskas grįžo į savas vėžes. Greitai žolės ir lapų permainos 
jau matėsi plika akimi. Visa žaluma papilkėjo ir tapo labai neįprastai trapi. 
Dabar Amis buvo vienintelis sodyboje lankydavęsis žmogus, tačiau atvyk- 
davo vis rečiau. Pasibaigus mokslo metams, Gardneriai, galima sakyti, liko 
atskirti nuo pasaulio ir kartais leisdavo Amiui atlikti jų pavedimus mieste. 
Jie be jokios aiškios priežasties sparčiai silpo fiziškai ir dvasiškai, tad niekas 
nenustebo, kai pasklido žinia, jog ponia Gardner išprotėjo. 

Pamišimas užėjo birželį, praėjus maždaug metams nuo to laiko, kai 
nukrito meteoritas, - nelaimingoji moteris ėmė šūkauti apie ore sklandan- 
čias esybes, kurių negalėjo apibūdinti. Kliedėdama ji nevartojo nė vieno 
konkretaus daiktavardžio, tik veiksmažodžius ir įvardžius. Kažkas judėję, 
mainęsi ir plazdėję, o ausyse dilgčioję tam tikri impulsai, bet ne visai garsai. 
Kažką atėmę - iš jos kažką siurbę - prie jos prikibęs kažkas, ko neturėtų 
būti, - kas nors turįs nubaidyti - naktį niekas nestovį vietoje - sienos ir lan- 
gai slankioją. Nahumas neišvežė žmonos į apygardos beprotnamį, leido jai 
klajoti po namus, kol ji nekenkė sau ir kitiems. Nieko nesiėmė net tada, kai 
persimainė jos veidas. Bet kai jos ėmė bijoti berniukai, o Tadas vos nenual- 
po jai ėmus prieš jį vaipytis, Nahumas nusprendė uždaryti ją mansardoje. 
Liepą ji jau buvo nustojusi kalbėti ir ropojo keturiomis, o mėnesiui dar ne- 
pasibaigus Nahumą apsėdo beprotiška mintis, kad ji nežymiai švyti tamso- 
je, panašiai kaip dabar jau akivaizdžiai švytėjo aplink augantys augalai. 

Šiek tiek anksčiau pabėgo panikos apimti arkliai. Naktį kažkas juos su- 
jaudino, jie siaubingai žvengė ir spardėsi garduose. Atrodė, niekaip nepavyks 


81 + 


jų nuraminti, o kai Nahumas atidarė arklidžių vartus, jie visi metėsi lau- 
kan lyg išsigandę elniai miške. Surasti visus keturis užtruko savaitę, tačiau 
paaiškėjo, kad jie jau niekam tikę ir nesuvaldomi. Arklių protuose kažkas 
sutrūko, todėl visus keturis teko nušauti dėl jų pačių gerovės. Šienavimui 
Nahumas pasiskolino arklį iš Amio, tačiau šis nesileido vedamas prie klė- 
ties. Baidėsi, spyriojosi ir prunkštė, tad galiausiai neliko nieko kita kaip pa- 
likti jį kieme, o vyrai turėjo savo jėgomis privežti sunkų vežimą kuo arčiau 
pastogės, kad galėtų patogiai permesti šieną. Tuo tarpu augmenija pilkėjo 
ir darėsi trapi. Dabar pilkos tapo net gėlės, anksčiau mirgėjusios keistais 
atspalviais, o ant medžių mezgėsi pilki, susitraukę ir beskoniai vaisiai. As- 
trai ir rykštenės žydėjo pilkais deformuotais žiedais, o rožės, gvaizdūnės 
ir piliarožės pagrindiniame kieme atrodė taip šventvagiškai, kad Nahumo 
vyriausias sūnus Zenas jas nupjovė. Maždaug tuo pat metu išmirė keistai 
išsipūtę vabzdžiai, net ir bitės, kurios buvo apleidusios avilius ir pasitrau- 
kusios į miškus. 

Atėjus rugsėjui, visa augalija sparčiai trupėjo į pilkšvus miltelius, todėl 
Nahumas ėmė nuogąstauti, kad medžiai sunyks, iš dirvožemio dar nepa- 
sišalinus nuodams. Jo žmonai užeidavo siaubingo rėkimo priepuoliai, o jis 
ir berniukai nuolat būdavo nervingi ir įsitempę. Dabar jie vengė žmonių, o 
prasidėjus mokslo metams berniukai nebėjo į mokyklą. Bet ne jie, o Amis 
vieno iš savo retų apsilankymų metu pirmas suprato sugedus šulinio van- 
denį. Vanduo buvo bjauraus skonio, nei visai pradvokęs, nei visai sūrus, to- 
dėl Amis patarė draugui aukštesnėje vietoje išsikasti kitą šulinį, kuris būtų 
naudojamas, kol pasitaisys dirvožemis. Tačiau Nahumas įspėjimo nepaisė, 
mat buvo nebejautrus keistiems ir nemaloniems dalykams. Jie su berniu- 
kais ir toliau vartojo sugedusį vandenį, gėrė jį abejingai ir mechaniškai, 
valgydami savo menką ir prastai paruoštą maistą ir per beprasmes dienas 
atlikinėdami nedėkingus, monotoniškus namų ruošos darbus. Juos visus 
buvo apėmusi kažkokia bejausmė rezignacija, tarytum viena koja būtų 
įžengę į kitą pasaulį ir apsupti nežinomų sargybinių keliautų į užtikrintą, iš 
anksto žinomą pražūtį. 

Rugsėjį, vieną kartą nuėjęs prie šulinio, išprotėjo Tadas. Jis išėjo nešda- 
masis kibirą, tačiau grįžo tuščiomis, spiegdamas ir mostaguodamas ranko- 
mis, kartkartėmis puldamas kvailai kikenti arba pašnibždomis kalbėti apie 

„ten giliai lakstančias spalvas“. Du bepročiai toje pačioje šeimoje — didelė 
nelaimė, bet Nahumas laikėsi labai tvirtai. Savaitę leido berniukui lakstyti 
po namus, o kai šis ėmė klupinėti ir žalotis, uždarė kambaryje mansardoje, 
kitoje koridoriaus pusėje nei motinos kambarys. Jiedu neapsakomai šiur- 
piai rėkdavo vienas ant kito per užrakintas duris: tai ypač gąsdino mažąjį 
Merviną - jam atrodė, jog aniedu kalbasi kažkokia siaubinga nežemiška 
kalba. Mervino vaizduotė darėsi bauginančiai laki, o uždarius brolį, lig tol 
jam buvusį geriausiu žaidimų draugu, jis tapo dar nerimastingesnis. 

Beveik tuo pat metu ėmė gaišti gyvuliai. Paukščiai pasidarė pilkšvi 
ir išdvėsė labai greitai, o išdarinėjus jų mėsa pasirodė esanti sausa ir pra- 
dvokusi. Meitėliai nepaprastai nutuko, o tada staiga ėmė pasišlykštėtinai, 
nepaaiškinamai keistis jų anatomija. Be abejo, mėsa buvo niekam tikusi, 
ir Nahumas visai nebežinojo, ko griebtis. Į sodybą nenorėjo vykti nė vie- 
nas kaimo veterinaras, o miesto veterinaras iš Arkamo neslėpė suglumi- 
mo. Prieš išdvėsdamos, kiaulės ėmė pilkėti, tapo trapios ir byrėjo į gabalus, 
o jų akys ir snukiai itin neįprastai deformavosi. Visa tai buvo labai sunku 
paaiškinti, nes kiaulių niekada nešėrė užterštais augalais. Tada kažkas at- 
sitiko karvėms. Kai kurios jų kūnų vietos, o kartais ir visas kūnas šiurpiai 
susiraukšlėdavo ir susitraukdavo, neretai jos pasibaisėtinai suirdavo arba 
subyrėdavo į gabalus. Paskutinėse stadijose (procesas visada baigdavosi 
mirtimi) jos visada tapdavo pilkos ir trapios, taip pat kaip meitėliai. Apie 
apsinuodijimą negalėjo būti nė kalbos, nes viskas vyko užrakintame ir 
niekieno nelankomame tvarte. Virusas negalėjo pasklisti ir per kokių nors 
aplink šmirinėjančių gyvių įkandimus, nes koks gyvas Žemės padaras gali 
pereiti kiaurai kietuosius kūnus? Tai galėjo būti tik savaiminė liga, tačiau 
niekas nenutuokė, koks negalavimas galėtų sukelti tokius padarinius. Už- 
derėjus derliui, ūkyje nebebuvo nė vieno gyvūno: galvijai ir paukščiai 
išdvėsė, o šunys pabėgo. Šunys, kurių buvo trys, vieną naktį kažkur pra- 
dingo ir daugiau nepasirodė. Penkios katės pasitraukė dar anksčiau, tačiau 
tai mažai kam rūpėjo, kadangi nebebuvo pelių, o kambariniais gyvūnais 
grakščiąsias kačių šeimos atstoves laikė tik ponia Gardner. 

Spalio devynioliktą dieną Nahumas kniūbčiodamas atėjo pas Amį 
į namus ir pranešė siaubingą naujieną. Giltinė atėjusi vargšo Tado, užda- 
ryto mansardos kambaryje, o numiręs jis tiesiog nenupasakojamu būdu. 

Nahumas iškasęs kapo duobę aptvertame šeimos sklype už sodybos ir pa- 
laidojęs, ką radęs mansardoje. Tado negalėję pražudyti niekas iš išorės, nes 
kambaryje esantis mažas grotuotas langelis ir užrakintos durys nepaliesti: 
mirtis atėjusi panašiai kaip gyvulių tvarte. Amis su žmona kaip įmanydami 
guodė sukrėstą vyrą, patys drebėdami iš baimės. Atrodė, jog Gardnerius, 
taip pat viską, prie ko jie prisiliečia, persekioja atšiaurus siaubas, todėl jau 
pats vieno iš jų apsilankymas buvo lyg gūsis iš bevardžių ir neįvardijamų 
tikrovės sričių. Amis labai nenoromis palydėjo Nahumą namo ir kaip 
įmanydamas stengėsi nuraminti isteriškai kūkčiojantį jaunėlį Merviną. 
Zeno raminti nereikėjo. Pastaruoju metu jis niekuo nebeužsiimdavo, tik 
spoksodavo į dangų ir vykdydavo tėvo paliepimus - Amis nusprendė, kad 
tokia lemtis labai maloninga. Retkarčiais, Mervinui suklikus, pasigirsda- 
vo atsakymas iš mansardos, o klausinėjamas Nahumas žvilgsniu išsitarė, 
kad jo žmona sparčiai silpsta. Artėjant nakčiai, Amiui pavyko pasprukti: 
net draugystė negalėjo jo priversti pasilikti tuo laiku, kai imdavo blausiai 
švytėti augalai, o medžiai galbūt siūbuodavo be vėjo. Amiui labai pasisekė, 
kad neturėjo lakesnės vaizduotės. Jo mintys jau ir taip buvo kaip reikiant 
sumišusios, o jei būtų pajėgęs susieti ir apmąstyti visus supančius ženklus, 
neišvengiamai būtų visiškai pamišęs. Prietemoje jis skubėjo namo, ausyse 
negailestingai skambant beprotės moters ir pakrikusių nervų vaiko riks- 
mams. 

Po trijų dienų anksti iš ryto Nahumas įsvirduliavo į Amio virtuvę ir, 
neradęs namie šeimininko, išmikčiojo dar vieną beviltišką pasakojimą, 
kurio ponia Pirs klausėsi sukaustyta baimės. Šį kartą kažkas nutikę ma- 
žajam Mervinui. Jis pradingęs. Vėlai naktį, nešinas žibintu ir kubilu, išė- 
jęs vandens ir nebegrįžęs. Jis jau kurį laiką buvęs kaip nesavas ir sunkiai 
suvokdavęs savo veiksmus. Rėkdavęs ką tik bepamatęs. Tąnakt iš kiemo 
pasigirdęs paklaikęs spiegimas, bet kai tėvas atskubėjęs iki durų, berniu- 
ko jau nebebuvę. Nebešvietęs vaiko išsineštas žibintas ir jo paties nebuvę 
nė kvapo. Tuo metu Nahumas pamanęs, kad dingo ir žibintas su kubilu, 
bet kai auštant, po visą naktį trukusios paieškos miškuose ir laukuose, jis 
parkiūtinęs namo, prie šulinio aptikęs labai keistų objektų. Ten buvusi su- 
spausta ir, regis, iš dalies sulydyta geležies masė - be abejo, žibinto liekana; 
šalia jos pusiau išsilydę gulėję sulenkta rankena ir susukti geležies lankai — 

regis, kubilo likučiai. Daugiau nieko nebuvę. Nahumas nė neįsivaizdavo, 
kas galėjo nutikti, ponia Pirs liko be žado, o Amis, grįžęs namo ir išklausęs 
pasakojimo, nesiryžo spėlioti. Mervinas pražuvęs, ir esą būtų beprasmiška 
apie tai pasakoti aplink gyvenantiems žmonėms, kurie dabar vengią visų 
Gardnerių šeimos narių. Būtų beprasmiška pasakoti ir miestiečiams Ar- 
kame, kurie iš visko tik juokiąsi. Pirma žuvęs Tadas, dabar žuvęs Mervi- 
nas. Kažkas slankiojąs aplink, slankiojąs ir laukiąs, kol būsiąs pamatytas, 
pajaustas, išgirstas. Nahumas tuoj mirsiąs ir norįs, kad Amis pasirūpintų 
jo žmona ir Zenu, jeigu jiedu liktų gyvi. Tai turinti būti kažin kokia baus- 
mė, nors jis negalįs suprasti, už ką, mat, kiek pats pamenąs, visuomet dorai 
vykdęs Viešpaties valią. 

Ilgiau nei dvi savaites Amis akyse neregėjo Nahumo, todėl, susirūpi- 
nęs, kas galėjo nutikti, įveikė savo baimes ir nuvyko į Gardnerių namus. 
Iš didžiojo kamino nerūko dūmai, todėl akimirką svečias pasidavė blo- 
giausioms mintims. Ūkio išorinis vaizdas buvo sukrečiantis: žemę dengė 
pilkšva suvytusi žolė ir lapai, nuo archajiškų sienų ir kraigų trupančiomis 
atplaišomis krito vijokliai, stambūs pliki medžiai draskė pilką lapkričio 
dangų tarytum vedami nenatūralios piktos valios, kurią Amis pajuto pa- 
stebėjęs, jog kažkaip neapčiuopiamai pasikeitė šakų pokrypis. Vis dėlto 
Nahumas buvo gyvas. Jis nusilpęs gulėjo ant kušetės virtuvėje žemomis 
lubomis, tačiau buvo visiškai sąmoningas ir pajėgus duoti Zenui paprastus 
paliepimus. Kambaryje buvo mirtinai šalta; kadangi Amis aiškiai drebėjo, 
šeimininkas kimiai išrėkė paliepimą Zenui atnešti daugiau malkų. Malkų 
iš tiesų labai trūko, gilus židinys buvo neužkurtas ir tuščias, tik suodžių de- 
besis sklandė nešiojamas per kaminą vidun patekusio šalto vėjo. Netrukus 
Nahumas paklausė Amio, ar įmetus daugiau malkų jam pasidarė šilčiau, ir 
tada šis suprato, kas buvo atsitikę. Pagaliau nutrūko stipriausioji styga ir 
sielvartas daugiau nebegalėjo pasiekti nelaimingojo ūkininko proto. 

Taktiškai klausinėjant, Amiui nepavyko išgauti jokios aiškios infor- 
macijos apie dingusį Zeną. „Šuliny - jis gyven šuliny“, - tai viskas, ką ga- 
lėjo pasakyti apsiblaususio proto tėvas. Tada svečias netikėtai prisiminė 
pamišėlę žmoną ir ėmė klausinėti apie ją. „Nabė? Ji gi či!“ - nustebęs at- 
sakė nelaimėlis Nahumas, ir Amis netrukus suprato, kad teks ieškoti pa- 
čiam. Palikęs nepavojingą kliedėtoją ant kušetės, paėmė raktus nuo vinies, 

įkaltos prie durų, ir girgždančiais laiptais užlipo į mansardą. Ten oras buvo 
pritvinkęs ir dvokė, niekur nebuvo girdėti jokio garso. Iš keturių matomų 
durų tik vienos buvo užrakintos, tad jis pabandė jas atrakinti skirtingais 
raktais, suvertais ant apačioje rasto žiedo. Trečias raktas tiko, taigi, apgrai- 
bomis atrakinęs, Amis atidarė žemas baltas duris. 

Viduje buvo gana tamsu, mat langas buvo mažas ir pusiau uždengtas 
grubiai išpjautomis medinėmis grotomis, tad Amis ničnieko nematė ant 
plačiomis lentomis dengtų grindų. Dvokas buvo nepakenčiamas: prieš 
tęsdamas paieškas jis turėjo nueiti į kitą kambarį ir grįžti įkvėpęs pilnus 
plaučius kvėpuoti tinkamo oro. Pagaliau įėjęs vidun, kampe pamatė kažką 
tamsaus, o išvydęs aiškesnį vaizdą iškart ėmė rėkti. Rėkiant jam pasirodė, 
jog akimirkai langą uždengė debesis, o po sekundės tarsi pajuto, kaip prie 
jo prisilietė kažkokia pro šalį plaukianti šlykšti garų srovė. Akyse šokčiojo 
neįprastos spalvos, ir jeigu tuo metu jo nebūtų sustingdęs siaubas, būtų 
prisiminęs meteorite rastą rutulėlį, sudaužytą geologo plaktuku, ir pava- 
sarį sudygusią liguistą augaliją. Tuo tarpu dabar jis galvojo tik apie ką tik 
aptiktą šventvagiškai išsigimusį padarą, kurį, be jokios abejonės, buvo iš- 
tikusi tokia pat nenusakoma lemtis kaip jaunąjį Tadą ir gyvulius. Bet šita 
šlykštynė kėlė jam siaubą dar ir tuo, kad buvo matyti, jog vis dar trupėda- 
ma ji labai iš lėto juda. 

Amis atsisakė detaliau apibūdinti šį epizodą, bet jo pasakojime kampe 
aptiktas pavidalas kaip judantis objektas daugiau nepasirodė. Kai kurių da- 
lykų nevalia minėti, o įstatymas kartais žiauriai baudžia už tai, kas daroma 
iš bendro žmogiškumo. Supratau, kad tame mansardos kambaryje neliko 
jokių judančių padarų, o palikti ten ką nors, kas gali judėti, būtų buvęs toks 
siaubingas poelgis, jog bet kokia atskaitinga būtybė juo nusipelnytų pra- 
keiksmo amžinoms kančioms. Bet kas kitas nei santūrus ūkininkas būtų 
nualpęs arba išėjęs iš proto, tačiau Amis sąmoningas išėjo pro žemas duris 
ir paliko prakeiktąją paslaptį užrakintą. Dabar atėjo laikas pasirūpinti Na- 
humu: reikėjo jį pamaitinti, aptvarkyti ir nuvesti kur nors, kur jį prižiūrėtų. 

Pradėjęs leistis neapšviestais laiptais, Amis išgirdo dunkstelint apa- 
čioje. Jam netgi pasirodė, kad girdėjo staigiai nuslopintą riksmą, o tada su- 
sijaudinęs prisiminė lipnius garus, kurie prie jo prisilietė tame šiurpiame 
mansardos kambaryje. Kokias esybes išjudino jo riksmas ir įsiveržimas į 

kambarį? Stabdomas kažkokios neapibrėžtos baimės, jis klausėsi naujų iš 
apačios sklindančių garsų. Neabejotinai buvo girdėti, kaip kažkas sunkus 
velkasi žeme, taip pat girdėjosi nepakenčiamai glitus, tarsi kažkokio šėto- 
niško, pasibjaurėtino siurbimo garsas. Įaudrinti asociatyviniai gebėjimai 
pasiekė karštligišką viršūnę ir jis be jokios priežasties ėmė galvoti apie tai, 
ką matė viršuje. Gerasis Dieve! Į kokį klaikų sapnų pasaulį jis užklydo? Jis 
nedrįso žengti nei atgal, nei pirmyn, tik stovėjo ir drebėjo priešais siaurų 
laiptų tamsų posūkį. Visos šios scenos smulkmenos liko išdegintos jo min- 
tyse. Garsai, šiurpus laukimo pojūtis, tamsa, siaurų laiptų statumas ir, — 
dangau, būk gailestingas! - blausus, bet neabejotinas visų matomų medžio 
konstrukcijų švytėjimas: švytėjo laiptai, šonai, atidengti grebėstai ir sijos! 

Tada pratrūko paklaikusiai prunkšti lauke paliktas Amio arklys ir iš- 
kart pasigirdo kaukšėjimas, bylojantis apie siautulingą pabėgimą. Dar po 
akimirkos arklio ir brikelės nebebuvo girdėti, o išsigandęs vyras ant tam- 
soje skendinčių laiptų galėjo tik spėlioti, kas juos nuvijo. Bet tai dar ne 
viskas. Iš tos pačios vietos pasigirdęs dar vienas garsas. Savotiškas skysčio 
pliaukštelėjimas, vandens garsas, tikriausiai šulinyje. Jis palikęs nepririštą 
Herojų prie šulinio, tad veikiausiai brikelės ratas braukęs per šulinio renti- 
nį ir įstūmęs vandenin akmenį. Tuo tarpu tose šleikščiai senoviškose me- 
džio konstrukcijose tebešvytėjo blyškioji fosforescencija. Dieve, tas namas 
buvo toks senas! Didžioji jo dalis pastatyta prieš 1670 metus, o mansardi- 
nis stogas ne vėliau nei 1730-aisiais. 

Dabar iš apačios aiškiai pasigirdo silpnas grindų krebždenimas, tad 
Amis stipriau suspaudė sunkią lazdą, kurią kažkokiu tikslu buvo pasiėmęs 
mansardoje. Pamažu įsidrąsinęs, nusileido laiptais žemyn ir ryžtingai žen- 
gė link virtuvės. Tačiau jos nepasiekė, nes tai, ko ieškojo, jau buvo kitur. 
Tas padaras atėjo jo pasitikti ir tam tikru būdu buvo dar gyvas. Amis nega- 
lėjo suprasti, ar padaras atropojo pats, ar jį atitempė išorinė jėga, bet jis jau 
buvo paliestas mirties. Tai atsitiko per pastarąjį pusvalandį, tačiau irimas, 
pilkėjimas ir skaidymasis jau buvo toli pažengę. Padaras kraupiai trupėjo, 
nuo jo luposi sausos atplaišos. Amis nedrįso jo liesti ir paklaikęs žiūrėjo į 
tą deformuotą parodiją, kurios vietoje anksčiau buvo veidas. „Kas tai, Na- 
humai, kas tai?“ — sušnabždėjo, o to padaro suskilusios, išsipūtusios lūpos 
dar pajėgė ištraškinti paskutinį atsakymą. 

„Nieks... Nieks... ta spalva... degin... šalta i šlapia... bet degin... gyven 
šuliny... regėjau... toks dūms... teip kaip gėlės aną pavasarį... šulinys naktį 
švietė... Taduks i Mernis i Zens... visks, kas gyva... iš viska čiulp' gyvybę... 
tam akmeny... turbūt atskrida tam akmeny... viską užtrucija... nesuprasi, ko 
nor'.. tas apvalus daikts, katrą koledža žmonės išlupa iš akmenia... sudau- 
žė... ta spalva buva tokia pat... visai tokia pat, kaip gėlių i augalų... turbūt jų 
ti buva daugiau... sėklas... sėklas... išauga... šią savaitę pirmąkart užregėjau... 
turbūt Zens nepakėlė... buva jau didelis berns, guvus... ta spalva suvara tava 
protą, o tada visks... sudegin... šulinia vandeny... tu teisybę sakei... blogs 
vanduo... Zens negrįža nuo šulinia... negali pabėgt... įtrauk:.. supranti, kad 
kažkas atein, bet kas iš to... regėjau ne kartą nuo tada, kai pajamė Zeną... 
Ami, a kur Nabė?.. man galvoj negerai... nežinau, kada daviau jai valgyt... 
jei nesaugosim, ją pajams... spalva i nieka daugiau... kartais sutemus ta spal- 
va išmuš i jos veidą... degin ir siurb... ji iš kaži kur kitur, kur visks kitaip 
negu pas mumi... viens iš tų profesorių teip sakė... žinoja... atsargiai, Ami, ji 
da laksta... išsiurb gyvybę... 

Čia atsakymas nutrūko. Padaras daugiau kalbėti nebegalėjo, mat ga- 
lutinai subyrėjo. Amis uždengė kas liko raudona languota staltiese ir pro 
užpakalines duris išsvirduliavo į laukus. Užlipo šlaitu į keturių hektarų ga- 
nyklą ir klupinėdamas parėjo namo šiauriniu keliu ir per miškus. Nedrįso 
eiti pro tą šulinį, nuo kurio pabėgo jo arklys. Pažvelgęs į šulinį per langą jis 
pastebėjęs, jog mūriniame rentinyje netrūksta nė vieno akmens. Vadinasi, 
į šonus krypuojanti brikelė nepadariusi jokios žalos, o į vandenį pūkštelėję 
kažkas kita — kažkas, kas nusileido į šulinį baigęs doroti vargšą Nahumą... 

Amiui parėjus namo, arklys su brikele jau buvo parbėgęs ir tuo su- 
kėlęs nerimo priepuolį žmonai. Be jokių paaiškinimų ją nuraminęs, jis 
tuoj pat išvyko į Arkamą ir čia atsakingoms institucijoms pranešė, jog 
Gardnerių šeima pražuvo. Nesileido į smulkmenas, tik papasakojo, kad 
mirė Nahumas ir Nabė, kadangi apie Tado mirtį jau buvo žinoma, ir už- 
siminė, jog jų mirties priežastis veikiausiai buvo tas pats keistas nega- 
lavimas, kuris anksčiau pražudė gyvulius. Taip pat pranešė, kad dingo 
Mervinas ir Zenas. Policijos nuovadoje jo daug klausinėjo, o galiausiai 
Amis buvo priverstas nuvykti į Gardnerių ūkį su trimis pareigūnais ir 
koroneriu, teismo mediku ir veterinaru, gydžiusiu sergančius gyvūnus. 

Jis ten vyko anaiptol ne savo valia, nes artėjo vakaras, o naktis toje pra- 
keiktoje vietoje jam kėlė baimę, tačiau vykti kartu su tokiu būriu žmonių 
buvo šiek tiek lengviau. 

Šeši vyrai lengvuoju vežimu išvyko paskui Amio brikelę ir apie ke- 
tvirtą valandą atvyko į kenkėjų apspistą ūkininko sodybą. Nors pareigūnai 
prie šiurpių reginių buvo pratę, visus sukrėtė radiniai mansardoje ir žemu- 
tiniame aukšte, po raudona languota staltiese. Vien ištuštėjusio, papilkė- 
jusio ūkio bendras vaizdas buvo ganėtinai siaubingas, o tie du trupantys 
objektai peržengė bet kokias ribas. Nė vienas nepajėgė į juos žiūrėti ilgesnį 
laiką ir net teismo medikas pripažino, kad nelabai yra ką apžiūrėti. Aišku, 
buvo galima ištirti mėginius, todėl jis ėmėsi juos surinkti: pasirodo, kole- 
džo laboratorijoje, kur galiausiai buvo pristatyti du tąkart surinktų dulkių 
buteliukai, išsirutuliojo labai mįslinga atomazga. Tiriami spektroskopu, 
abu mėginiai skleidė nepažįstamą spektrą, kuriame daugelis gluminančių 
juostų buvo visiškai tokios pat, kokias ankstesniais metais skleidė keistasis 
meteoritas. Gebėjimas skleisti šį spektrą dingo po mėnesio, o dulkes suda- 
rė daugiausia šarminiai fosfatai ir karbonatai. 

Amis nebūtų pasakojęs vyrams apie šulinį, jei būtų numanęs, kad jie 
iškart imsis veiksmų. Artėjo saulėlydis, todėl jis labai norėjo laikytis ato- 
kiau. Bet niekaip negalėjo nustoti nervingai žvilgčioti į akmens rentinį 
prie didžiosios svirties, o paklausinėtas detektyvo pripažino, kad Nahu- 
mas baiminosi kažko, esančio ten gilumoje, - taip baiminosi, jog niekada 
nė nepagalvojo ten ieškoti Mervino arba Zeno. Tada jau niekas negalėjo jų 
sustabdyti, jiems būtinai reikėjo tuoj pat išvalyti ir apžiūrėti šulinį, todėl 
Amiui teko drebant laukti, kol jie kubilas po kubilo tempė aukštyn ir liejo 
ant permirkusios žemės dvokiantį vandenį. Vyrai šlykštėdamiesi uostinė- 
jo skystį, o darbo pabaigoje laikė užspaudę nosis nuo sklindančio dvoko. 
Darbas netruko taip ilgai, kaip jie nuogąstavo, nes vandens lygis buvo ne- 
paprastai žemas. Nėra reikalo pernelyg smulkmeniškai apibūdinti, ką jie 
rado. Ten buvo ir Mervinas, ir Zenas, bent jau jų dalys, nors daugiausia 
griaučių liekanos. Taip pat ten buvo maždaug tokios pat būklės nedidelis 
elnias, stambus šuo ir šiek tiek visokių mažesnių gyvūnų kaulų. Dugne su- 
sikaupęs dumblas ir glitėsis buvo nepaaiškinamai akytas ir burbuliuojan- 
tis, o vienas iš vyrų, nusileidęs žemyn turėklais su ilga kartimi, išsiaiškino, 

kad medinis stiebas į dugne esantį dumblą sminga neribotai giliai, nekliu- 
dydamas jokios kietos kliūties. 

Atslinko sutemos, todėl iš namo atnešė žibintus. Tada, paaiškėjus, kad 
šulinyje daugiau nieko nėra, visi suėjo į vidų, į senovinę svetainę, pasitarti, 
o lauke ant pilkos nykumos blausiai mainėsi šviesa, su pertrūkiais mėtoma 
pamėkliško pusmėnulio. Vyrai buvo nuoširdžiai sugluminti visų šio atvejo 
aplinkybių ir negalėjo rasti jokio įtikinamo bendro dėmens, kuris leistų 
susieti keistą augalų būklę, nežinomą gyvulių ir žmonių ligą ir nepaaiški- 
namas Mervino ir Zeno žūtis užterštame šulinyje. Aišku, jie buvo girdė- 
ję, ką kalba kaimo žmonės, bet negalėjo patikėti, jog atsitiko kažkas, kas 
prieštarauja gamtos dėsniams. Be abejo, meteoritas užnuodijęs dirvožemį, 
tačiau tai, kad susirgo toje dirvoje užauginto maisto nevalgę žmonės ir gy- 
vuliai, esąs atskiras klausimas. Ar taip atsitiko dėl šulinio vandens? Labai 
tikėtina. Gal būtų gerai jį ištirti. Tačiau kokia beprotybė galėjo paskatinti 
abu berniukus įšokti į šulinį? Jiedu pasielgę labai panašiai, o iš palaikų ma- 
tėsi, kad abu ištikusi ta pati pilka trupanti mirtis. Kodėl viskas ten buvo 
taip pilka ir trapu? 

Švytėjimą aplink šulinį pirmasis pastebėjo koroneris, sėdintis prie 
lango į kiemą. Buvo jau visai naktis ir atrodė, kad visas pasibjaurėtinas 
ūkis blausiai švyti ne vien nuo protarpiais krintančių mėnulio spindulių, 
tačiau šis, lig tol nepastebėtas švytėjimas buvo aiškus ir ryškus, jis tarsi 
kilo aukštyn iš juodosios šulinio duobės nelyginant švelnus prožektoriaus 
spindulys, dulsvai atsispindėdamas balutėse ant žemės, kur prieš tai išliejo 
vandenį. Jo spalva buvo labai keista, o Amis, visiems vyrams būriuojantis 
prie lango, smarkiai krūptelėjo. Mat jam šio keisto šiurpių nuodingų garų 
spindulio atspalviai jau buvo pažįstami. Jis buvo matęs tą spalvą anksčiau 
ir bijojo įsivaizduoti, ką ji galėtų reikšti. Buvo ją matęs tame nelemtame 
trapiame rutulėlyje, kurį prieš dvi vasaras atrado meteorite, buvo matęs 
pamišėliškoje pavasario augmenijoje ir manė akimirką matęs tos pačios 
dienos rytą, priešais mažąjį grotuotą langelį šiurpiajame mansardos kam- 
baryje, kur vyko neminėtini dalykai. Tąkart spalva sekundę blykstelėjusi, o 
tada jį prilietusi pro šalį skriejusi lipni, pasibjaurėtina garų srovė; galiausiai 
kažin kokia tos pačios spalvos esybė pražudžiusi vargšelį Nahumą. Nahu- 
mas pats taip sakęs prieš mirdamas - jis sakęs, kad viską padarė tas rutulė- 

lis ir augalai. Po to pasigirdęs kanopų kaukšėjimas kieme ir pūkštelėjimas 
šulinyje, o dabar iš to šulinio į nakties tamsą veržėsi blyškus, klastingas to 
paties demoniško atspalvio spindulys. 

Čia galima pagirti guvų Amio protą, mat net ir tokią įtemptą akimirką 
jis svarstė iš esmės mokslinį klausimą. Jis negalėjo nustoti stebėtis, kaip 
tokį pat optinį įspūdį jam paliko garai, šmėstelėję akyse dieną, priešais 
langą, per kurį matėsi rytinis dangus, ir štai nakties metu kylantys garai, 
juodame, nuniokotame kraštovaizdyje atrodantys kaip fosforescuojan- 
ti migla. Taip negalėjo būti — tai prieštaravo Gamtai, ir tada jis prisiminė 
savo palaužto draugo baisius priešmirtinius žodžius: „ji iš kaži kur kitur, 
kur visks kitaip negu pas mumis... viens iš tų profesorių-teip sakė...“ 

Visi trys lauke palikti arkliai, pririšti prie poros sudžiūvusių pakelės 
medelių, ėmė paklaikusiai žvengti ir daužyti žemę kanopomis. Vežikas 
puolė link durų jiems padėti, bet Amis uždėjo jam ant peties drebančią 
ranką. „Neik tinai, - sušnabždėjo, - či vykst kaži kas daugiau, nei mum 
duot suprast: Nahums minėja, ka šuliny kažkas gyven, kas išsiurb' gyvybę. 
Jis sakė, ka tas daikts turbūt išaugis iš rutulia, kaip ans, katrą visi matėm 
tam meteorite, kur či nukrita pernai metų birželį. Jis sakė, ka tas daikts 
siurb' i degin, bet ti tik spalvos debesis, vos matoms i da niekiena neregėts, 
kaip šita šviesa lauke. Nahumui atrodė, ka jis maitinas viskuo, kas gyv, i 
nuolat stiprėj. Sakė, ka matė jį pereitą savaitę. Či tikriaus' kaži kas toli iš 
dangaus, kaip anas pernykštis meteorita akmuo, api kurį teip kalbėja žmo- 
nys iš koledža. Jis sutverts i elgias ne kaip mūsų Dieva pasaulia padars. Jis 
iš kažkokia kita pasaulia.“ 

Vyrai neapsispręsdami dvejojo, tuo tarpu iš šulinio kylanti šviesa stip- 
rėjo, o pririšti arkliai vis labiau siusdami taukšėjo kanopomis ir prunkštė. 
Ši akimirka buvo išties siaubinga: pačiame prakeiktame senoviniame name 
tvyrojo baimė, malkinėje už namo buvo sudėti ketveri pasibaisėtini palaikai, 
kurių dvejus rado namuose, kitus dvejus - šulinyje, o priešais akis iš gličių 
gelmių kilo neatpažįstamų, bedieviškų judančių spalvų stulpas. Amis sulai- 
kė vežiką instinktyviai, nepagalvojęs, jog pats liko sveikas, kai tie šleikštūs 
Spalvoti garai jį prilietė mansardoje, tačiau gal jis vis dėlto pasielgė teisingai. 
Niekas niekada nesužinos, kas tą naktį ten dėjosi, ir nors toji šventvagys- 
tė iš anapus dar nebuvo pakenkusi nė vienam nenusilpusio proto žmogui, 

niekas negali pasakyti, ką ji galėjo padaryti tą paskutinę akimirką, juolab 
kad netrukus po pusiau apniukusiu mėnesėtu dangumi ji pademonstravo 
pastebimai išaugusią galią ir savitus tikslingo veikimo ženklus. 

Staiga vienas iš prie lango stovinčių detektyvų trumpai, smarkiai aik- 
telėjo. Kiti sužiuro į jį ir nieko nelaukę nusekė paskui jo žvilgsnį, aukštyn 
iki taško, kuriame šis, lig tol laisvai klaidžiojęs, taip netikėtai sustingo. Ne- 
reikėjo nieko sakyti. Tai, dėl ko plepėdami ginčydavosi kaimiečiai, tapo 
neginčijama; tai, ką vėliau pašnibždomis pripažindavo kiekvienas tame 
būryje buvęs vyras, tapo priežastimi, dėl kurios Arkame niekada nekal- 
bama apie keistuosius laikus. Būtina turėti omenyje, kad tuo vakaro metu 
nebuvo vėjo. Greitai po to vėjas pakilo, tačiau tuo metu jo visai nebuvo. 
Iš vietos nejudėjo net sudžiūvę ore pakibusios, papilkėjusios ir liguistai 
suvytusios tvorinės garstyčios galiukai arba spurgas ant stogo lengvojo ve- 
žimo, pastatyto prie namo. Nepaisant to, įtampos persmelktoje, bedieviš- 
koje rimtyje judėjo visų kieme augančių medžių aukštos plikos šakos. Jos 
kraupiai mėšlungiškai trukčiojo - apimtos konvulsiškos, epileptiškos be- 
protybės, draskė mėnesienos apšviestus debesis, bejėgiškai darkėsi nuo- 
dingame ore, lyg būtų traukomos už kažin kokios nežemiškos, bekūnės 
jungiamosios gijos, po juodomis šaknimis raičiojantis ir spurdant požemi- 
nėms baisenybėms. 

Keletą sekundžių niekas nekvėpavo. Tada mėnulį uždengė tirštas 
tamsesnės spalvos debesis ir šakų, bandančių sugriebti dangų, siluetas aki- 
mirkai išnyko. Tą akimirką visi kartu sušuko - šauksmai buvo prislopinti 
nuostabos, bet stiprūs ir iš visų gerklių išėjo kone vienodi. Mat siaubas kar- 
tu su siluetu neišnyko: vieną baimės persmelktą akimirką užėjus tirštesnei 
tamsai, stebėtojai pamatė medžių viršūnių aukštyje spurdant tūkstantį 
blyškiai, bedieviškai švytinčių mažyčių taškų, kurie kraipė kiekvieną šaką 
kaip Šv. Elmo ugnis“ arba kaip liepsnos, per Sekmines nusileidusios ant 
apaštalų galvų. Tai buvo pasibaisėtina nenatūralios šviesos konsteliacija, 
panaši į be saiko prisirijusį spiečių lavonais mintančių jonvabalių, šokan- 


Šv. Elmo ugnis - reiškinys, kai stipriai įelektrintoje atmosferoje dėl vainikinės iškrovos iš 
aštraus ar smailo objekto atsiranda švytinti plazma. Dažnai stebimas į audrą patekusiuose 
laivuose, lėktuvuose ir pan. Pavadintas šv. Erazmo iš Formijos, arba šv. Elmo, jūreivių globėjo, 


garbei. 

čių pragariškas sarabandas virš prakeiktos pelkės, o šviesos spalva buvo ta 
pati neapsakoma anomalija, kurią Amis jau pažinojo ir kurios baiminosi. 
Tuo tarpu iš šulinio besiveržiantis fosforescencijos stulpas darėsi vis švie- 
sesnis ir šviesesnis, žadino krūvon susispietusių vyrų mintyse pražūtingos 
lemties ir svetimybės pojūtį, žymiai įspūdingesnį už bet kokį vaizdinį, kurį 
būtų galėję suformuoti jų sąmoningi protai. Stulpas jau ne švietė, bet liejosi 
laukan, ir atrodė, kad iš šulinio pakilusi beformė nesuklasifikuojamos spal- 
vos srovė plūsta tiesiai į dangų. 

Veterinaras virpėdamas nuėjo prie durų į pagrindinį kiemą ir užsklen- 
dė jas sunkiu papildomu skląsčiu. Amis drebėjo ne ką mažiau, o norėda- 
mas atkreipti dėmesį, jog medžių švytėjimas stiprėja, turėjo didžiulėmis 
pastangomis susiimti ir rodyti pirštu, mat nepajėgė suvaldyti balso. Arklių 
žvengimas ir trypimas tapo absoliučiai baisus, bet nė vienas iš esančiųjų se- 
najame name už jokį žemišką atlygį nebūtų išdrįsęs eiti į pagalbą. Medžių 
švytėjimas kas akimirką darėsi vis stipresnis, o vietoje nenustygstančios 
šakos tarytum vis labiau ir labiau stiebėsi link vertikalios būklės. Šulinio 
svirties mediena dabar jau švytėjo, o vienas iš policininkų netardamas nė 
žodžio parodė į kažkokias medines pašiūres ir bičių avilius prie akmeninės 
sienos vakarų pusėje. Jie irgi buvo bepradedą švytėti, nors lauke pririštos 
svečių transporto priemonės kol kas atrodė nepakitusios. Tada nuo kelio 
pusės pasigirdo siautulingas sambrūzdis ir bildėjimas, o Amiui užgesinus 
lempą, kad geriau matytųsi, jie suprato, jog paklaikusių širmių kinkinys 
nulaužė medelį, prie kurio buvo pririštas, ir pabėgo su visu lengvuoju ve- 
Žimu. 

Šis sukrėtimas atrišo keletą liežuvių, pasigirdo suglumę šnabždesiai. 
„Ji plinta ant visko, kas čia organiška', - sumurmėjo teismo medikas. Nie- 
kas neatsiliepė, bet vyras, buvęs šulinyje, užsiminė, kad veikiausiai jo il- 
gas strypas išjudino kažką nežemiška. „Buvo baisu, - dar pridūrė. — Išvis 
nebuvo jokio dugno. Vien dumblas ir burbulai, ir pojūtis, kad kažkas po 
Jais tyko“ Amio arklys vis dar daužėsi kanopomis ir kurtinančiai žviegė 
lauke ant kelio, beveik užgoždamas silpną, virpantį savo šeimininko balsą, 
šiam vapenant savo nerišlius pamąstymus. „Ji atėja iš to akmenio... Išau- 
ga tenai giliai... Pačiupa viską, kas gyv... Suėdė jų protus i kūnus... Tadą i 
Mernį, Zeną i Nabę... Nahums buva paskutinis... Jie visi gėrė vandenio... Ji 

juos nugalėja... Atėja iš toli anapus, kur visks ne teip kaip či... Daba keliauj' 
namo...“ 

Tą akimirką, nepažįstamosios spalvos kolonai staiga stipriau plykstelė. 
jus ir ėmus rangytis, jai įgyjant vos nujaučiamas fantastines formas, kurias 
vėliau kiekvienas liudytojas apibūdino skirtingai, vargšas lauke pririštas 
Herojus išleido tokį garsą, kokio joks žmogus lig tol ir nuo tada negirdėjo 
leidžiant arklį. Visi, kas sėdėjo toje žemoje svetainėje, užsikimšo ausis, o 
Amis nusigręžė nuo lango apimtas siaubo ir pasišlykštėjimo. Žodžiais tai 
nenusakoma: kai Amis vėl pažvelgė laukan, nelaimingasis gyvulys susirie- 
tęs ir nejudėdamas gulėjo ant mėnesienos apšviestos žemės tarp į šipulius 
suskaldytų brikelės ienų. Taip Herojus išleido kvapą, o kitą dieną jį palai- 
dojo. Tačiau dabar nebuvo kada gedėti, nes beveik tą pačią akimirką vienas 
iš detektyvų patylomis atkreipė dėmesį į kažką baisaus, kas vyko tame pa- 
čiame kambaryje. Užgesinus lempą, paaiškėjo, kad per visą kambarį buvo 
pradėjusi smelktis blyški fosforescencija. Ji žėrėjo ant plačių grindlenčių ir 
ant skudurinio kilimo atraižos, mirguliavo ant mažais stiklais įstiklintų lan- 
gų rėmų, lakstė aukštyn ir žemyn nepridengtais kampiniais statramsčiais, 
žaižaravo aplink lentyną ir židinio atbrailą, apspito net duris ir baldus. Kas 
minutę ji vis stiprėjo, ir galiausiai tapo visiškai aišku, kad sveikos gyvosios 
būtybės turi iš to namo pasišalinti. 

Amis parodė kitiems užpakalines duris ir taką per laukus aukštyn į 
keturių hektarų ganyklą. Jie ėjo klupinėdami lyg sapne ir nedrįso atsigręžti 
tol, kol nebuvo jau toli ant aukštumos. Visi džiaugėsi tuo taku, nes nebūtų 
galėję išeiti pro priekines duris, palei šulinį. Buvo ir taip gana baisu eiti pro 
švytintį tvartą ir pašiūres, pro gumbuotų, šėtoniškų kontūrų spindinčius 
vaismedžius - dėkui Dievui, jų šakos baisiausiai sukiojosi pačiame viršuje. 
Jiems einant grubaus darbo tiltu virš Čepmeno upokšnio, mėnulį uždengė 
labai tamsūs debesys, todėl nuo ten iki atvirų pievų teko eiti apgraibomis. 

Atsigręžę atgal į slėnį ir toli jo dugne paliktus Gardnerių namus, jie 
išvydo baisų vaizdą. Visas ūkis švytėjo nuo šlykščiojo nepažįstamo spal- 
vų mišinio: medžiai, pastatai ir net tie likučiai vejos ir žolės, kurie nebuvo 
galutinai persmelkti pražūtingojo pilko trupėjimo. Visos šakos įsitempu- 
sios tiesėsi dangop, jų galuose raitėsi pasibjaurėtinos liepsnos liežuviai, 
o aplink namo, tvarto ir pašiūrių kraigų ilginius ta pati išsigimusi ugnis 


slankiojo žėrinčiomis srovelėmis. Tai buvo scena iš Fuselio vizijos, o visa 
kita buvo užgulęs tas švytinčio amorfiškumo knibždėlynas, ta nežemiška, 
dimensinėms apibrėžtims nepaklūstanti paslaptingų nuodų vaivorykštė, 
besiveržianti iš šulinio, - ji kunkuliavo, čiupinėjo, vyniojosi, kažko siekė, 
zaižaravo, tampėsi ir piktybiškai burbuliavo, skleisdamasi savo kosminiu, 
neregėtu spalvingumu. 

Tada toji šlykšti esybė niekaip neperspėjusi metėsi vertikaliai aukštyn 
į dangų, kaip raketa arba meteoritas, ir be jokių pėdsakų, nė vienam iš vyrų 
nespėjus nė aiktelėti ar surikti, išlėkė per apvalią, nepaprastai taisyklingą 
angą debesyse. Joks liudininkas negalėtų pamiršti tokio vaizdo, o Amis 
tuščiai spoksojo į Gulbės žvaigždyną, kur nepažįstamoji spalva susiliejo 
su Paukščių Taku, virš kitų žvaigždžių žybčiojant Denebui. Bet žvilgsnis 
tuoj pat turėjo nusileisti ant žemės, į slėnį, kuriame pasigirdo traškėjimas. 
Būtent traškėjimas, niekas kita. Tik skylanti ir spragsinti negyva masė, o 
ne sprogimas, kaip dievagojosi daugelis kitų būrio narių. Tačiau pasekmės 
buvo tokios pat kaip sprogimo, mat per vienintelę karštligišką, kaleidosko- 
pišką akimirką iš pasmerkto ir prakeikto ūkio aukštyn šoktelėjo mirgu- 
liuojantis vulkaninis nenatūralių kibirkščių ir medžiagų kataklizmas, ku- 
ris lyg migla padengė kelių vienišų stebėtojų žvilgsnius, o tada tarytum 
bombarduodamas paleido į zenitą tokių spalvingų ir fantastiškų skeveldrų 
srautą, kokių mūsų visata turėtų išsižadėti. Skrosdamos akimirksniu vėl 
užsitraukiančias miglas, skeveldros nuskriejo paskui ką tik danguje pra- 
dingusią milžinišką šlykštynę, o po sekundės jau ir jų nebuvo matyti. Už 
vyrų nugarų žemumoje liko tik tamsa, į kurią jie neišdrįso sugrįžti, o ap- 
linkui ėmė kilti vėjas, kuris juodais, šalčiu kaustančiais gūsiais, regis, plūdo 
iš tarpžvaigždinės erdvės. Apimtas pašėlusio kosminio įtūžio, vėjas spiegė 
ir kaukė, čaižė laukus ir laužė miškus, tad tirtantis tyrėjų būrys netrukus 
suprato, jog nėra prasmės laukti, kol mėnulis apšvies, kas liko iš Nahumo 
namų. 

Pernelyg apstulbę net kad bandytų visa tai kaip nors paaiškinti, septy- 
ni drebulio krečiami vyrai šiauriniu keliu klumpino atgal į Arkamą. Amis 
jautėsi prasčiau nei bendražygiai ir meldė juos užsukti į jo namų virtuvę, 
O ne grįžti tiesiai į miestą. Jis nenorėjo eiti į savo namus prie pagrindinio 
kelio vienas, per tamsos aptrauktus, vėjo plakamus miškus. Mat jį ištiko 


95 + 


dar vienas, kitus aplenkęs sukrėtimas, ir amžiams prislėgė ligūsta baimė, 
apie kurią daugybę metų jis nedrįso nė prasitarti. Kol kiti stebėtojai ant 
audrotosios kalvos ryžtingai nusigręžė į kelią, Amis akimirką žvilgterėjo 
atgal į šešėliuose paskendusį nykumos slėnį, kuriame dar visai neseniai 
glaudėsi jo nelaimėlis draugas. Iš to audros niokojamo tolimo taško jis 
pamatė, kaip kažkas neryžtingai pakilo į orą ir tuoj pat vėl nusileido į tą 
angą, iš kurios prieš tai į dangų išsiveržė didysis beformis košmaras. Tai 
buvo tiesiog spalva, bet ne tokia, kokias matome savo Žemėje ar danguje. 
Kadangi Amis tą spalvą pažinojo, kadangi žinojo, kad ten, šulinyje, vis 
dar tyko tasai paskutinis blyškus jos likutis, jis daugiau niekada nesielgė 
visiškai normaliai. 

Amis daugiau nesiartino prie tos vietos. Nuo anų siaubingų įvykių jau 
praėjo daugiau nei pusė amžiaus, bet jis niekada ten nesilankė, ir džiaugsis, 
kai slėnį užlies naujasis rezervuaras. Aš irgi džiaugsiuos, nes man nepati- 
ko, kaip aplink pakeliui matyto apleisto šulinio angą mainėsi saulės švie- 
sos spalva. Tikiuosi, vanduo visada bus labai gilus, bet net ir tokiu atve- 
ju niekada jo negersiu. Nemanau, kad dar kada nors lankysiuosi Arkamo 
krašte. Trys vyrai, tą naktį buvę kartu su Amiu, kitą rytą sugrįžo apžiūrėti 
griuvėsių, bet tikrų griuvėsių ten nebuvo. Jie rado tik kamino plytas, rūsio 
akmenis, šen bei ten išsimėčiusių mineralinių ir metalo atliekų ir bjauriojo 
šulinio rentinį. Išskyrus negyvą Amio arklį, kurį jie nutempė šalin ir palai- 
dojo, ir brikelę, kurią greitai jam sugrąžino, visa, kas kada nors ten gyvavo, 
buvo pradingę. Liko du kraupūs hektarai dulkėtos pilkos dykumos, kurio- 
je niekas niekada daugiau neaugo. Lig šiol toji dykuma tįso priešais dangų 
kaip didelė dėmė, išėsta rūgšties miškuose ir laukuose, o tie keli žmonės, 
kurie nepaisydami kaimo legendų išdrįso ją apžiūrėti, pavadino ją Prakeik- 
tąja dykyne. 

Kaimo legendos keistos. Galėtų būti dar keistesnės, jei miestiečiai ir 
koledžo chemikai būtų pakankamai smalsūs ir ištirtų to nebenaudojamo 
šulinio vandenį arba pilkas dulkes, kurių, regis, niekada nenešioja vėjas. 
Botanikai irgi turėtų ištyrinėti sunykusią florą to žemės ploto pakraščiuo- 
se: taip jie galėtų patikrinti tarp kaimiečių paplitusią nuomonę, kad dy- 
kynė po truputėlį, po kelis centimetrus per metus, plečiasi. Žmonės sako, 
kad netoliese augančių žolynų spalva pavasarį būna ne visai normali, o 

laukiniai gyviai puriame žiemos sniege palieka keistus pėdsakus. Atrodo, 
sniego Prakeiktojoje dykynėje visada būna mažiau nei kitur. Arkliai (tie 
keletas arklių, kuriuos žmonės dar laiko variklių amžiuje) tykiajame slėny- 
je tampa baikštūs, o medžiotojai, atsidūrę per arti pilkšvų dulkių dėmės, 
nebegali pasitikėti savo šunimis. 

Kalbama, kad ta vieta labai neigiamai veikia ir psichiką. Bėgant me- 
tams po to, kai žuvo Nahumas, ne vienas žmogus išprotėjo - jiems vi- 
siems pritrūko jėgų išvykti. Ilgainiui visi atsparesnės psichikos žmonės 
pasitraukė iš to krašto, o senose griūvančiose sodybose mėgino gyventi 
tik svetimšaliai. Tačiau ir jie atsisakė ten pasilikti, ir kartais mintyse imi 
svarstyti, ką kita nei mes jie suprato remdamiesi savo pašėlusia, keista, iš 
lūpų į lūpas perduodama magija. Tie žmonės protestuodami skelbia, esą 
šiame nenormaliame krašte naktimis juos lanko siaubingi sapnai, - be abe- 
jo, toji tamsos karalystė vien savo išvaizda gali sužadinti liguistas fantazijas. 
Nėra nė vieno keliautojo, kurio tuose giliuose tarpekliuose nebūtų apėmęs 
svetimybės pojūtis, o dailininkai virpėdami tapo tuos tankius miškus, pa- 
slaptingus tiek akiai, tiek sielai. Man pačiam žadina smalsumą tas pojū- 
tis, kurį, prieš išgirsdamas Amio pasakojimą, patyriau tą vienintelį kartą 
vienas vaikštinėdamas po kraštą. Užėjus sutemoms, mane apėmė miglotas 
troškimas, kad imtų rinktis debesys, mat į sielą įslinko keistas būgštavimas 
dėl virš galvos tvyrančių tuščio dangaus gelmių. 

Neklauskite, ką apie tai manau. Aš nieko nežinau, štai ir viskas. Ap- 
klausti galėjau tik Amį, kadangi žmonės Arkame atsisako kalbėti apie keis- 
tuosius laikus, o visi trys meteoritą ir jame rastą spalvingą rutulėlį matę 
profesoriai mirę. Buvo daugiau rutulėlių, galite tuo neabejoti. Vienas jų 
tikriausiai pasimaitino ir pabėgo, bet veikiausiai buvo dar vienas, kuris 
pavėlavo. Nėra jokios abejonės, kad jis vis dar šulinyje: saulės šviesa, kurią 
mačiau virš to kenkėjiškai garuojančio rentinio, tikrai buvo kažkokia ne- 
normali. Kaimiečiai kalba, kad dykynė šiek tiek išsiplečia per metus, taigi 
gal ir dabar tebevyksta kažkoks augimo ar maitinimosi procesas. Bet kad 
ir koks demono jauniklis ten tūno, jis tikriausiai prie ko nors prisirišęs, 
antraip sparčiai plėstųsi. Ar jis prikibęs prie orą draskančių medžių ša- 
knų? Viena iš šiuo metu Arkame sklandančių legendų pasakoja apie storus 


ąžuolus, nederamai švytinčius ir judančius naktimis. 

Kas ten tūno, žino tik Dievas. Medžiagos požiūriu, Amio apibūdinta 
esybė veikiausiai būtų vadinama dujomis, tik tos dujos pakluso ne mūsų 
kosmoso dėsniams. Jos nebuvo kilusios iš tų planetų ir saulių, kurios švyti 
mūsų observatorijų teleskopuose ir fotografinėse plokštelėse. Tai nebuvo 
dvelksmas iš to dangaus, kurio judėjimą ir matmenis matuoja mūsų as- 
tronomai, jei tik nelaiko jų per stambiais matuoti. Tai buvo tiesiog spalva 
iš kosmoso, bauginantis pasiuntinys iš beformių begalybės sričių kitapus 
mums pažįstamos Gamtos ribų - iš tokių sričių, kurių vien buvimas ap- 
stulbina protą ir pribloškia juodomis užkosminėmis prarajomis, atsive- 
riančiomis priešais mūsų paklaikusias akis. 

Labai abejoju, kad Amis sąmoningai man melavo, ir nemanau, kad 
visas jo pasakojimas buvo beprotybės užgaida, kaip mane įspėjo miesto 
žmonės. Ant to meteorito į kalvas ir slėnius nusileido kažin kas siaubin- 
ga; kažin kas siaubinga ten tebėra, nors nežinia, kiek tos esybės dar likę. 
Džiaugsiuosi matydamas, kaip viską užlieja vanduo. Taip pat tikiuosi, kad 
Amiui nieko nenutiks. Jis tiek daug kartų susidūrė su ta esybe, o jos po- 
veikis šitoks klastingas. Kodėl jis niekada iš ten neišvyko? Jis taip aiškiai 
prisiminė paskutinius Nahumo žodžius: „negali pabėgt... įtrauk... supran- 
ti, ka kažkas atein, bet kas iš to...“ Amis — labai mielas senis. Kai rezervua- 
ro statybų būrys imsis darbo, reikės parašyti vyriausiajam inžinieriui, kad 
akylai jį prižiūrėtų. Nenoriu, jog mano atmintyje jis išliktų kaip tas pilkas, 
persikreipęs, trupantis padaras, kuris vis atkakliau trikdo man sapnus. 


Vertė Paulius Jevsejevas 

„NEKRONOMIKONO“ 
ISTORIJA 


(y) 


Pavadinimas originalo kalba - „Al azif“: 
žodžiu azif arabai įvardija naktimis girdimą garsą (jį skleidžia vabzdžiai), 
kurį laiko demonų staugimu. 

Parašė Abdulas Alhazredas, pamišęs poetas iš Sanos Jemene. Kalba- 
ma, kad savo kūrybos viršūnę jis pasiekė valdant Umajadų giminės ka- 
požemines Memfio paslaptis, taip pat vienas praleido dešimt metų di- 
džiojoje pietinėje Arabijos dykumoje, kurią senieji arabai vadino Roba el 
khalije, arba Tuščiąja erdve, o šiuolaikiniai arabai vadina Dahna, arba Rau- 
donąja, - manoma, kad ten gyvena nesvetingos piktosios dvasios ir mirtį 
nešančios pabaisos. Tie, kurie sakosi ją perėję, apie šią dykumą pasakoja 
daugybę keistų ir neįtikimų stebuklingų istorijų. Gyvenimo pabaigoje Al- 
hazredas gyveno Damaske, kur ir parašė „Nekronomikoną“ (Al azifą), o 
apie jo mirtį arba dingimą (738 m.) byloja daugybė siaubingų ir vienas 
kitam prieštaraujančių liudijimų. Ibn Khalikanas (XII a. biografas) pasa- 
koja, kad jį, stebint daugybei baimės sukaustytų liudytojų, vidury baltos 
dienos pačiupęs ir pasibaisėtinu būdu surijęs nematomas siaubūnas. Daug 
pasakojama apie Alhazredo beprotybę. Jis tvirtino matęs legendinį Iremą, 
arba Kolonų miestą, o po vieno neįvardyto dykumos miesto griuvėsiais 
aptikęs pasibaisėtinus už žmoniją senesnės rasės metraščius ir paslaptis. 
Kaip musulmonas, jis buvo abejingas, mat garbino nežinomas būtybes, 
kurias vadino Jog-Sototu ir Kthulhu. 

950 m. „Azifą“, kurio apyvarta tarp to meto filosofų buvo gana dide- 
lė, nors ir slapta, Teodoras Filetas iš Konstantinopolio paslapčia išvertė į 

graikų kalbą, pavadinimu „Nekronomikonas“. Šimtmetį knyga skatino kai 
kuriuos eksperimentuotojus daryti siaubingus bandymus, kol galiausiai 
patriarchas Mykolas ją uždraudė ir sudegino. Po to apie ją kalbama tik pa 
slapčia, tačiau vėliau viduramžiais (1228 m.) Olausas Vormijus“ išvertė ją į 
lotynų kalbą: tekstas lotynų kalba išspausdintas du kartus - kartą penkio- 
liktame amžiuje gotikiniu šriftu (be abejo, Vokietijoje) ir kartą septynio- 
liktame amžiuje (turbūt Ispanijoje), abu kartus be identifikavimo ženklų, 
todėl laiką ir vietą galima nustatyti tik remiantis vidiniais tipografiniais 
požymiais. Neilgai trukus po to, kai pasirodė susidomėjimą sužadinęs 
lotyniškas vertimas, kūrinį lotynų ir graikų kalbomis 1232 m. uždraudė 
popiežius Grigalius IX“. Arabiškasis originalas buvo dingęs jau Vormijaus 
laikais, kaip jis pats nurodo įžanginiame žodyje, o apie graikišką vertimą, 
išspausdintą Italijoje tarp 1500 ir 1550 m., nebuvo jokių žinių nuo tada, 
kai 1692 m. Seileme buvo sudeginta vieno vyro biblioteka. Dr. Di “ atliktas 
vertimas į anglų kalbą niekada nebuvo išspausdintas, prieinami tik išlikę 
originalo rankraščio fragmentai. Žinoma, kad iš išlikusių lotyniško teksto 
egzempliorių vienas (XV a.) laikomas užrakintas Britų muziejuje, o kitas 
(XVII a.) saugomas Paryžiaus Bibliothėgue Nationale. Vieno septyniolikto 
amžiaus leidimo egzemplioriai laikomi Vaidenerio bibliotekoje Harvarde 
ir Miskatoniko universiteto bibliotekoje Arkame. Taip pat Buenos Airių 
universiteto bibliotekoje. Tikriausiai esama daugybės kitų slaptų kopijų: 
nuolat sklando gandai, kad vienas žymus amerikiečių milijonierius savo 
bibliotekoje turi kopiją iš XV amžiaus. Dar mažiau pagrįsti gandai teigia, 
jog šešiolikto amžiaus graikišką tekstą išsaugojusi Seileme gyvenanti Pik- 
menų šeima, bet jeigu tokia kopija ir buvo, ji pradingo kartu su meninin- 
ku R. U. Pikmenu, kuris dingo 1926 m. pradžioje. Daugumoje šalių šią 
knygą griežtai draudžia valdžia ir visų rūšių organizuotos bažnyčios. Skai- 
* Mykolas I Kerularijus (apie 1000-1059) - Konstantinopolio patriarchas 1043-1059 metais. 
Buvo ekskomunikuotas Romos katalikų bažnyčios popiežiaus Leono IX ir jis pats jį eksko- 
munikavo, o tai sukėlė Didžiąją schizmą. 

Olaus Wormius, arba Ole Worm (1588-1654) - danų gydytojas, antikvaras. Kolekcionavo 
senąją literatūrą skandinavų kalbomis, taip pat tyrinėjo runas ir jomis parašytus tekstus. 
Grigalius IX (tarp 1145 ir 1170-1241) - popiežius nuo 1227 m. iki mirties. Įsteigė popie- 
žiaus inkviziciją, papildžiusią ankstesnes vyskupų inkvizicijas. 


**** John Dee (1527-1608 arba 1609) - anglų matematikas, astronomas, astrologas, okultinis 
mąstytojas. Turėjo vieną didžiausių to meto bibliotekų Anglijoje. 

tymas sukelia siaubingus padarinius. Sakoma, kad gandai apie šią knygą 
(apie kurią žino santykinai nedaug plačiosios visuomenės narių) įkvėpė 
R. W. Čambersą' parašyti ankstyvojo kūrybos laikotarpio novelę „Kara- 
lius geltonais drabužiais“. 


Chronologija 


» „Apie 730 m. Damaske Abdulas Alhazredas parašė „Al azifą“ 

» Teodoras Filetas 950 m. vert. į graikų kalbą pavadinimu „Nekronomikonas“ 

> 1050 m. sudegino patriarchas Mykolas (t. y. graikišką tekstą). Arabiškas tekstas dingo. 
» Olausas išverčia iš gr. k. į lotynų 1228 m. 

» 1232 m. popiežius Grigalius IX uždr. lotynišką leid. (ir gr.). 

» 14.. m. spausdintas leidimas gotikiniu šriftu (Vokietija). 

» 15... m. gr. k. tekstas išspausdintas Italijoje. 


» 16... m. Ispanijoje perspausdintas lotyniškas tekstas. 


Vertė Paulius Jevsejevas 


Robert William Chambers (1865-1933) - amerikiečių dailininkas ir rašytojas. Jo apsakymų 
rinkinys „Karalius geltonais drabužiais“ (The King in Yellow, 1895 m.) laikomas siaubo, ant- 
gamtinės literatūros klasika. Pavadintas pagal keliuose apsakymuose minimą fiktyvią pjesę, 
kuri skaitytojams sukelia neviltį ir išvaro juos iš proto. 

PIKTASIS 
DVASININKAS 


(p) 


Į mansardą mane įvedė orus, protingos 
išvaizdos vyriškis su juoda barzda, vilkįs kukliais drabužiais, kuris su ma- 
nimi kalbėjo tokia maniera: 

— Taip, jis čia gyveno, bet aš nepatariu jums nieko daryti. Per savo 
smalsumą liksit neatsakingas už pasekmes. Mes niekada čia neiname nak- 
tį, ir tik jo valia taip laikom šitą kambarį. Jūs žinot, ką jis padarė. Ta atgrasi 
draugija galiausiai ėmėsi atsakomybės, ir mes nežinom, kur jis palaidotas. 
Nei įstatymais, nei kitais būdais draugijos nepasisekė paveikti. 

— Manau, jūs neliksite čia sutemus. Ir meldžiu neliesti to daikčiuko 
ant stalo, daikčiuko, kuris atrodo kaip degtukų dėžutė. Mes nežinom, kas 
tai per daiktas, bet įtariam, jog jis susijęs su tuo, ką jis padarė. Mes net ven- 
giam į jį ilgai žiūrėti. 

Po valandėlės vyriškis paliko mane vieną mansardos kambarėlyje, 
murkšlinam ir dulkėtam, kuriame buvo tik patys reikalingiausi baldai, bet 
jame vyravo tvarka, bylojanti, jog tai ne koks svetimšalių lūšnų kvartalas. 
Čia stovėjo lentynos, pilnos teologinių ir klasikinių knygų, ir viena knygų 
spinta — joje buvo sudėti traktatai apie magiją - Paracelsus, Albertus Ma- 
gnus, Trithemius, Hermes Trismegistus, Barelus ir kiti keistais rašmenimis, 
kurių pavadinimų man nepavyko iššifruoti. Baldai buvo labai paprasti. Dar 
kambaryje buvo durys, bet jos vedė į sieninę spintą. Išeiti iš kambario ga- 
lėjai tiktai pro angą grindyse, į kurią kilo prasti statūs laiptai. Langai buvo 
apvalūs, o juodos ąžuolinės sijos bylojo apie neįtikėtiną senovę. Tiesiog šis 
namas buvo iš senojo pasaulio. Lyg ir suvokiau, kur esu, bet negaliu prisi- 
minti, ką anksčiau žinojau. Miestas tikrai nebuvo Londonas. Man pasirodė, 
jog tai nedidelis uostamiestis. 

Mažasis daikčiukas ant stalo tarytum burte užbūrė mano žvilgsnį. Aš, 
regis, žinojau, ką su juo daryti, nes iš kišenės išsitraukiau elektrinį žibintu- 
vėlį - bent jau jis taip atrodė - ir susinervinęs patikrinau, kaip jis užsidega. 
Šviesa buvo ne balta, o violetinė ir panėšėjo ne tiek į tikrą šviesą, kiek į 
radioaktyvių dalelių spinduliavimą. Pamenu, aš nepalaikiau jo paprastu 
žiebtuvėliu — ir tikrai, paprastą žiebtuvėlį turėjau kitoje kišenėje. 

Temo, ir pro apvalių langų stiklus senoviniai stogai bei kaminų gaub- 
tuvai atrodė labai saviškai. Galop, sukaupęs drąsą, aš atrėmiau mažąjį 
daikčiuką ant stalo į knygą, paskui švystelėjau į jį keistai violetinės šviesos 
spindulį. Dabar šviesa atrodė panašesnė į mažų violetinių dalelyčių lietų 
ar krušą nei į nenutrūkstamą šviesos pluoštą. Dalelytėms atsimušus į to 
keistojo prietaiso stiklinį paviršių, regis, pasigirsdavo traškesys, tarsi būtų 
spraginėjęs vakuuminis vamzdis, pro kurį leidžiamos kibirkštys. Dumsia- 
me stikliniame paviršiuje radosi rausvas švytėjimas, ir prietaiso centre ne- 
aiškūs balti kontūrai tarsi ėmė įgyti formą. Tada aš pastebėjau, kad kamba- 
ryje esu ne vienas, ir įsidėjau žibintuvėlį atgal į kišenę. 

Tačiau nei atėjūnas ką nors kalbėjo, nei vėliau išgirdau kokį garsą. Vis- 
kas atrodė tarsi šešėlių pantomima, matoma per didelį atstumą pro kažko- 
kią miglą, nors, kita vertus, atėjūnas ir visi vėlesni ateiviai šmėsčiojo dideli 
ir čia pat, kartu ir arti, ir toli, pagal kažkokius nenormalius geometrijos 
dėsnius. 

Tas atėjūnas buvo skriauznas, tamsus, vidutinio ūgio, maždaug trisde- 
šimties metų vyriškis, apsitaisęs anglikonų bažnyčios dvasininko rūbais. 
Jo veidas buvo gelsvai žalios spalvos ir gana taisyklingų bruožų, bet kakta 
neįtikėtinai aukšta. Juodi plaukai gražiai nukirpti ir tvarkingai sušukuoti; 
jis buvo švariai nusiskutęs, nors smakras tankiai apžėlęs barzda. Ant nosies 
Jam buvo užjodyti akiniai be rėmelių su metalinėm kojelėm. Jo sudėjimas, 
burna ir skruostai panėšėjo į to kito man matyto dvasininko, tik kakta buvo 
nepalyginamai aukštesnė, o jis pats atrodė tamsesnis ir protingesnis, be to, 
kažkaip subtiliai ir užslėptai piktas. Tuo metu - šviečiant tik blausiai žibali- 
nei lempai - man pasirodė, kad jis nervinasi, bet vos tik apie tai pagalvojau, 
Jis jau mėtė visas savo magijos knygas į židinį langų pusėj - jo aš pirma ne- 
pastebėjau (ten siena buvo smarkiai pasvirusi). Liepsnos godžiai glemžėsi 
knygas, šokčiodamos aukštyn, įgaudamos keistas spalvas ir skleisdamos 

nenusakomai šlykščius kvapus - nematytų hieroglifų prikraigalioti lapai 
ir sukirmiję apkaustai pasidavė visa naikinančiai ugniai. Ir staiga aš pama- 
čiau, kad kambaryje yra daugiau žmonių - niūrūs vyrai dvasininkų rūbais, 
vienas kurių buvo su dviem baltom juostelėm prie apykaklės ir siauromis, 
ties keliais susegamomis vyskupo kelnėmis. Nors nieko negirdėjau, bet 
mačiau, kad jie sprendžia kažką lemtingo tam pirmajam atėjūnui. Regė- 
jos, jie nekenčia jo ir kartu bijosi, o jis jaučia tą patį jiems. Jo veide buvo 
sustingusi nuožmi išraiška, bet aš mačiau, kaip dreba jo dešinė ranka, kai 
jis norėjo nusitverti už kėdės atlošo. Vyskupas mostelėjo į tuščią dėžę ir ži- 
dinį (kur liepsnos jau buvo užslopusios tarp apanglėjusios nuolankios krū- 
vos) - jis atrodė kupinas kažkokio ypatingo pasibjaurėjimo. Tada pirmasis 
atėjūnas kreivai nusiviepė ir kaire ranka siektelėjo to mažyčio daikčiuko 
ant stalo. Visi, regis, išsigando. Dvasininkų procesija ėmė plūsti stačiais 
laiptais žemyn pro nuleidžiamas duris grindyse - išeidami jie gręžėsi ir lyg 
kam grasino. Vyskupas išėjo paskutinis. 

Dabar pirmasis atėjūnas priėjo prie spintos ir išsiėmė ritinį virvės. 
Užlipęs ant kėdės jis pririšo vieną virvės galą prie kablio didžiulėje juodo 
ąžuolo sijoje ir ėmėsi nerti kilpą kitame virvės gale. Supratęs, jog jis taisosi 
kartis, aš žengiau į priekį — atkalbėti jo arba išgelbėti. Jis tai pamatė ir nu- 
traukė savo pasirengimus, žvelgdamas į mane su kažkokiu triumfu, kuris 
mane sutrikdė ir sujaudino. Jis palengva nulipo nuo kėdės ir ėmė slysti ar- 
tyn su aiškiai vilkišku šypsniu tamsiame, siauralūpiame veide. 

Aš pajutau gresiant mirtiną pavojų ir išsitraukiau keistąjį žibintuvėlį 
tarsi ginklą. Nė pats nežinau, bet kažkodėl pamaniau, jog jis gali padėti. 
Plykstelėjau tiesiai jam į veidą ir išvydau išgeltusius bruožus, kurie nušvito 
pirma violetine, paskui rausva šviesa. Jo veide, kuriame atsispindėjo vil- 
kiškas džiūgavimas, ėmė rastis kraupi baimė, nors džiugesio atšvaitas irgi 
dar liko. Jis akimoju sustojo, tada, pašėlusiai mojuodamas rankomis ore, 
nusvirduliavo atgal. Mačiau, kad jis artėja prie atviros laiptų angos grindy- 
se, ir mėginau įspėti jį šūksniu, bet jis manęs negirdėjo. Dar po akimirkos 
pasviro atbulas pro angą ir dingo iš akiračio. 

Aš jaučiau, kaip man sunku judėti laiptų angos link, bet kai nusigavau 
iki jos, apačioje ant grindų neišvydau jokio sukiužusio kūno. Tik pamačiau 
būrelį žmonių, artėjančių su žibintais, - pamėkliškos tylos akimirka buvo 

praėjusi, — vėl išgirdau garsus ir paregėjau figūras — viskas atrodė vėl tikra, 
trijų matmenų. Kažkas, matyt, buvo patraukęs minią į šitą vietą. O gal čia 
kilo triukšmas, kurio aš negirdėjau? Netrukus du žmonės (turbūt paprasti 
kaimiečiai), stovintys atokiausiai, pamatė mane ir sustingo it suparalyžiuo- 
ti. Vienas iš jų garsiai ir skardžiai suklykė: 

— Oi!... Ir vėl ten tasai?.. 

Tada visi pasigręžė ir lyg paklaikę leidosi bėgti. Visi, išskyrus vieną. 
Kai minios nebeliko, aš pamačiau juodabarzdį vyriškį, kuris atvedė mane į 
šią vietą, - jis stovėjo vienišas su žibintu rankoje. Žvelgė į mane nustebęs ir 
tarsi užburtas, bet neatrodė išsigandęs. Paskui užkopė laiptais į mansardą 
ir priėjęs prakalbo: 

— Tai vis dėlto nesusilaikėt nepalietęs! Gaila. Žinau, kas įvyko. Sykį tai 
jau buvo atsitikę, bet žmogus išsigando ir nusišovė. Jums nereikėjo leisti 
jam sugrįžti. Jūs žinote, ko jis nori. Bet neišsigąskit, kaip išsigando anas 
žmogus. Jums atsitiko kažkas labai keisto ir baisaus, bet tai nepadarė ža- 
los nei jūsų protui, nei asmenybei. Jeigu laikysitės ramiai ir susitaikysite su 
tuo, jog turit iš esmės pakeisti gyvenimą, tuomet dar pasidžiaugsite pasau- 
liu ir savo erudicijos vaisiais. Bet jūs negalite gyventi čia ir nemanau, jog 
norėsite sugrįžti į Londoną. Aš patarčiau važiuoti į Ameriką. 

— Ir geriau nemėginki ką nors daryti su tuo daikčiuku. Dabar nieko 
nebesugrąžinsi. Padėtis tik pablogėtų, jei ko nors imtumėtės. Jums ne taip 
blogai viskas baigėsi, kaip kad galėjo, bet jūs turite dingti iš čia tuoj pat ir 
važiuoti kur nors toliau. Ir geriau dėkokit Dievui, kad tai nenuėjo per daug 
toli... 

— Nenoriu, kad jus tai užgriūtų kaip perkūnas iš giedro dangaus. Jūsų 
išvaizdoje įvyko tam tikrų pasikeitimų. Jis visad tai sukelia. Bet gyvenda- 
mas kitoj šaly jūs priprasit prie jų. Kitam kambario gale yra veidrodis, ir 
aš nuvesiu jus prie jo. Jus ištiks smūgis, nors nepamatysit nieko atgrasaus. 

Dabar aš visas drebėjau iš mirtinos baimės, ir barzdotas vyriškis gavo 
kone priturėti mane, vesdamas per kambarį prie veidrodžio ir kitoj ran- 
koj laikydamas blausią lempelę (tai yra tą, kuri pirma stovėjo ant stalo, o 
ne tą dar blausesnį jo atsineštą žibintą). Ir štai ką aš išvydau veidrodyje: 
skriauzną, tamsų, vidutinio ūgio vyriškį, apsitaisiusį anglikonų bažnyčios 
dvasininko rūbais, maždaug trisdešimties metų amžiaus; jam ant nosies 


105 + 


žvilgėjo akiniai be rėmelių su metalinėm kojelėm, o virš jų buvo gelsvai 
žalsva neįtikėtino aukštumo kakta. 

Tai buvo tylus atėjūnas, kuris sudegino knygas. 

Visą likusį gyvenimą savo išore turėjau būti tuo žmogumi! 


Vertė Virginija Mickienė 


APYSAKOS 


KTHULHU ŠAUKSMAS 


(p) 


(Rasta tarp dokumentų, kuriuos paliko 
velionis Frensis Veilandas Ferstonas iš 
Bostono) 


„Gali būti, kad tos didžiosios jėgos ar būtybės išliko <...> kad išliko neį- 
tikėtinai tolimas laikotarpis, kai <...> sąmonė galbūt įgydavo tokius pavi- 
dalus ir formas, kurie buvo jau seniai pasitraukę tuo metu, kai Žemę už- 
plūdo sparčiai besivystanti žmonija <...> tų formų fragmentišką atminimą 
išsaugojo tik poezija ir legendos - ten jos vadinamos dievais, pabaisomis, 
įvairiausių rūšių ir skirtingos kilmės mitinėmis būtybėmis...“ 


Aldžernonas Blekvudas' 


I. SIAUBAS MOLINĖJE 
SKULPTŪRĖLĖJE 


Man regis, pati didžiausia malonė pasau- 
lyje - tai Žmogaus proto nepajėgumas tarpusavyje susieti visų savo turinių. 
Gyvename romioje nežinojimo saloje, supamoje juodų begalybės jūrų, o 
leistis į tolimas keliones mums nelemta. Mokslai, kurių kiekvienas žengia 


Algernon Blackwood (1869-1951) - anglų rašytojas, maginės fantastikos, siaubo literatūros 
kūrėjas. 

sava kryptimi, lig šiol mums padarė nedaug žalos, tačiau kada nors, į viena 
sudėjus išskaidytas žinias, atsivers tokios siaubingos tikrovės perspekty- 
vos, toks baisus mūsų padėties tikrovėje vaizdas, kad mes nuo to naujo ži- 
nojimo išprotėsime arba spruksime šalin nuo nepermaldaujamos šviesos į 
naujų tamsiųjų amžių ramybę ir saugumą. 

Teosofai yra spėlioję, koks stulbinančiai didingas tas kosminis ciklas, 
kuriame mūsų pasaulis ir žmonių padermė - tai trumpalaikiai epizodai. Jie 
yra užsiminę apie keistas liekanas tokiais žodžiais, kurie stingdytų krau- 
ją, jei tik nebūtų užmaskuoti prėsku optimizmu. Vis dėlto ne jų knygose 
aš tą vienintelį kartą regėjau uždraustų erų blyksnį, kurį dabar prisiminęs 
pašiurpstu, o sapnuodamas einu iš proto. Tas blyksnis, kaip ir visi kraupūs 
tiesos blyksniai, šmėstelėjo atsitiktinai susijungus paskiriems dalykams: 
šiuo atveju tai buvo senas laikraščio straipsnis ir mirusio profesoriaus už- 
rašai. Tikiuosi, daugiau niekam nepavyks tų fragmentų sujungti - bent aš 
pats, kol būsiu gyvas, tikrai niekada sąmoningai netapsiu tokios baisios 
grandinės jungtimi. Manau, profesorius taip pat buvo nusprendęs nepra- 
sitarti, ką žinojo, ir būtų sunaikinęs savo užrašus, jeigu jo nebūtų netikėtai 
pačiupusi mirtis. 

Domėtis šiais klausimais ėmiau 1926-1927 metų žiemą, kai mirė 
mano prodėdė Džordžas Gamelis Andželas, semitų kalbų profesorius 
emeritas Brauno universitete Providense, Rod Ailande. Profesorius An- 
dželas buvo plačiai pagarsėjęs kaip senovinių užrašų žinovas, jo pagalbos 
dažnai prašydavo žymių muziejų vadovai, todėl jo mirtis einant devynias- 
dešimt trečiuosius metus galėjo įsiminti daugeliui žmonių. Vietos lygme- 
niu visuomenės susidomėjimą skatino neaiški mirties priežastis. Profeso- 
rių ištiko priepuolis grįžtant iš Niuporto kelto: pasak liudininkų, jis staiga 
parkrito po to, kai į jį atsitrenkė jūreiviškos išvaizdos negras, atėjęs iš vieno 
tų keistų tamsių kiemų ant skardingo šlaito, per kurį galima greičiau nu- 
kakti iš uosto rajono į velionio namus Viljamso gatvėje. Gydytojai neap- 
tiko jokių akivaizdžių sutrikimų, suglumę diskutavo ir priėjo prie išvados, 
jog mirtis ištiko dėl kažin kokio nežinomo širdies pažeidimo, kuris radosi 
tokiam senyvam vyrui paskubomis užlipus ant tokios stačios kalvos. T3- 
kart nemačiau jokios priežasties su šia nuomone nesutikti, tačiau pasta- 


ruoju metu esu linkęs dvejoti — ir ne tik dvejoti. 


* 110 


Tapęs prodėdės paveldėtoju ir paskutinės valios vykdytoju (jis mirė 
būdamas bevaikis našlys), turėjau gana kruopščiai peržiūrėti jo dokumen- 
tus, todėl visas bylas ir dėžes pervežiau į savo butą Bostone. Didelę dalį 
medžiagos, kurią sujungiau į vieną visumą, po kurio laiko išleis Amerikos 
archeologijos draugija, tačiau viena dėžė man pasirodė nepaprastai mįslin- 
ga ir visai nebuvau linkęs rodyti jos kitiems. Ji buvo užrakinta, o raktą ra- 
dau tik tada, kai į galvą šovė mintis apžiūrėti profesoriui asmeniškai svarbų 
žiedą, kurį jis visuomet nešiodavosi kišenėje. Ir išties man pavyko dėžę ati- 
daryti, tačiau ją atidaręs aptikau tik dar sudėtingesnį ir įmantresnį užraktą. 
Mat ką galėjo reikšti tas neįprastas molinis bareljefas ir padrikos pastabos, 
nerišlūs užrašai ir laikraščių iškarpos, kuriuos ten radau? Ar mano dėdė 
pastaraisiais metais ėmė tikėti pačiomis lėkščiausiomis apgavystėmis? Nu- 
sprendžiau surasti tą ekscentrišką skulptorių, kuris, kaip man atrodė, šitaip 
sutrikdė seno žmogaus dvasios ramybę. 

Bareljefas buvo mažiau nei 2,5 cm storio, apie 12,5 cm ilgio ir 15 cm 
pločio grubus stačiakampis, neabejotinai nulipdytas šiais laikais. Tačiau 
savo atmosferine kokybe ir įtaiga jo piešiniai anaiptol nebuvo šiuolaikiški: 
nors kubizmas ir futurizmas yra pademonstravę daugybę pašėlusių kapri- 
zų, šios srovės retai atkuria priešistoriniuose rašmenyse slypintį paslaptin- 
gą taisyklingumą. Tuo tarpu dauguma šių piešinių atrodė esą būtent kažin 
kokie rašmenys, nors mano atmintis, nepaisant glaudžios pažinties su dė- 
dės dokumentais ir kolekcijomis, nepajėgė šios rašto atmainos atpažinti ar 
bent jau nuspėti, su kuo ji galėtų būti susijusi kad ir tolimiausiais ryšiais. 

Virš hieroglifus primenančių piešinių buvo pavidalas, kuriuo neabe- 
jotinai siekta kažką atvaizduoti, nors impresionistinis atlikimas trukdė 
labai aiškiai suvokti, kas tai galėtų būti. Atrodė, jog tai kažkokia pabaisa 
arba simbolis, reprezentuojantis pabaisą, kurios formą galėjo išgalvoti 
tik liguista fantazija. Neprasilenkčiau su to padaro esme, jeigu pasaky- 
čiau, kad mano šiek tiek ekstravagantiškoje vaizduotėje tuo pat metu 
iškilo aštuonkojo, drakono ir sukarikatūrinto žmogaus atvaizdai. Mėsin- 
ga galva su čiuptuvais ant groteskiško žvynuoto kūno su sparnų užuo- 
mazgomis... Bet labiausiai trikdė ir baugino to padaro visumos bendri 
bruožai. Už to pavidalo buvo matyti neaiškiai pavaizduotas kiklopinės 
architektūros fonas. 

Išskyrus šūsnį iškarpų iš laikraščių, visos prie šios keistenybės pridė- 
tos rašytinės pastabos buvo visai neseniai užfiksuotos paties profesoriaus 
Andželo ranka, be jokių pretenzijų į literatūrinį stilių. Dokumentas, kuris 
atrodė svarbiausias, buvo pavadintas KTHULHU KULTAS, kruopščiai 
užrašius pavadinimą spausdintinėmis raidėmis, idant šitoks negirdėtas 
žodis nebūtų klaidingai perskaitytas. Rankraštis buvo padalintas į du sky- 
rius, kurių pirmasis vadinosi „1925 m. - H. A. Vilkokso, gyv. Tomo g. 7, 
Providensas, R. I., sapnas ir sapnų kūrinys“, o antrasis - „Inspektoriaus 
Džono R. Legraso, gyv. Bjenvilio g. 121, Naujasis Orleanas, La., pasakoji- 
mas, užrašytas 1908 m. A. A. S. sst., - pastabos apie šį pasakojimą ir prof. 
Vebo liud“ Visi kiti rankraščio dokumentai buvo trumpi užrašai: vienuo- 
se atpasakojami įvairių žmonių keisti sapnai, kituose pateikiamos citatos 
iš teosofinių knygų ir žurnalų (pavyzdžiui, iš V. Skoto-Elioto „Pasakojimo 
apie Atlantidą ir dingusią Lemūriją“ ), o likusiuose - komentarai apie il- 
gaamžes slaptas bendrijas ir pogrindinius kultus, su nuorodomis į pas- 
traipas tokiuose mitologijos ir antropologijos šaltiniuose kaip Freizerio 
„Auksinė šaka“ ar panelės Murei „Raganų kultas Vakarų Europoje“. Iš- 
karpos buvo daugiausia susijusios su 1925 m. pavasarį pasireiškusiomis 
neregėtomis psichikos ligomis ir grupinio pamišimo ar manijos protrū- 
kiais. 

Pagrindinio rankraščio pirmoje dalyje buvo pasakojama labai savotiš- 
ka istorija. Pasirodo, 1925 m. kovo I d. liesas tamsiaplaukis jaunuolis neu- 
rotiška, sujaudinta veido išraiška apsilankė pas profesorių Andželą nešinas 
neįprastuoju moliniu bareljefu, kuris tada dar buvo labai drėgnas ir ką tik 
užbaigtas. Jaunuolio vizitinėje kortelėje buvo įrašytas Henrio Entonio Vil- 
kokso vardas: dėdė suprato, jog tai jauniausias jam šiek tiek pažįstamos 
puikios šeimos sūnus, pastaruoju metu mokęsis skulptūros Rod Ailando 


William Scott-Elliot (1849-1919) - teosofas, prekeivis Rytų Indijoje ir antropologas mė- 
gėjas. Plėtojo rusų teosofės Jelenos Blavatskajos šakninių rasių idėją ir išsamiau apibūdino 
atlantidiečius ir lemūriečius. 

James George Frazer, The Golden Bough: A Study in Comparative Religion (1890 m.) - lygina- 
moji mitologijos ir religijos studija, smarkiai paveikusi to meto literatūrą ir mąstymą. 
Margaret Murray, The Witch Cult in Western Europe (1921 m.) - antropologijos veikalas, ku- 
riame teigiama, jog vadinamosios raganystės Vakarų Europoje iki XVII a. buvo susijusios su 
už krikščionybę senesne religija. 


ki 

piešimo mokykloje ir vienas gyvenęs Lelijos žiedo studijos pastate šalia 
tos įstaigos. Vilkoksas buvo anksti subrendęs jaunuolis, pagarsėjęs savo ga- 
bumais, taip pat labai ekscentriškas: jau vaikystėje jis patraukdavo aplinki- 
nių dėmesį savo įpročiu pasakoti keistas istorijas ir neįprastus sapnus. Save 
jis laikė „psichiškai hiperjautriu', tačiau senamadiški senovinio prekeivių 
miesto gyventojai jį vadindavo tiesiog keistuoliu. Jis niekada daug laiko 
neleido su saviškiais, todėl ilgainiui pradingo iš bendruomenės akiračio 
ir dabar buvo žinomas tik nedideliam rateliui estetų iš kitų miestų. Net 
Providenso meno klubas, susirūpinęs savo konservatizmo išsaugojimu, 
nedėjo į jį jokių vilčių. 

Profesoriaus rankraštyje buvo rašoma, kad užėjęs į svečius skulpto- 
rius atžariai paklausė, ar negalėtų pasinaudoti šeimininko archeologinė- 
mis žiniomis hieroglifams ant bareljefo atpažinti. Jis kalbėjo svajingai ir 
pompastiškai, o tai buvo panašu į pozą ir simpatijos nekėlė. Mano dėdė 
atsakė šiek tiek jį pašiepdamas, mat į akį krintantis lentelės naujumas rodė 
jos ryšį su kuo tik nori, tik ne su archeologija. Jaunojo Vilkokso atkirtis, 
palikęs dėdei pakankamai stiprų įspūdį, kad žodis žodin jį prisimintų ir už- 
rašytų, buvo fantastiškai poetiškas, o tai turbūt buvo apskritai būdinga jo 
kalbėjimo manierai ir, kaip man ilgainiui paaiškėjo, labai būdinga jo asme- 
nybei. Vilkoksas tarė: „Jis iš tiesų naujas, nes padariau šiąnakt, sapnuoda- 
mas keistus miestus, tačiau sapnai senesni už baugųjį Tyrą, mąslųjį Sfinksą 
ar sodais nukabinėtą Babiloną.“ 

Štai tada jis ėmė pasakoti tą padriką istoriją, kuri mano dėdei netikėtai 
išbudino snaudžiantį prisiminimą ir sužadino karštligišką susidomėjimą. 
Naktį prieš tai buvę justi nežymūs žemės drebėjimo sukelti virpesiai, di- 
džiausi per keletą metų Naujojoje Anglijoje, ir jie smarkiai paveikę Vilkok- 
so vaizduotę. Atsigulęs miegoti, jis susapnavęs neregėtą sapną apie milži- 
niškus kiklopinio mūro miestus su titaniškais luitais ir į dangų šaunančiais 
monolitais, nuo kurių varvėjęs žalias dumblas ir dvelkę bloga žadančiu 
užslėptu siaubu. Sienos ir kolonos buvusios aprašinėtos hieroglifais, o iš 


Fleur-de-lys Studios - istorinis pastatas Providense, Rod Ailande, suprojektuotas Sydney 'io 
Burleigh ir Edmundo R. Wilsono. Pastatas simboliškai svarbus Amerikos amatų judėjimui, 
kurio nariai pasisakė už tradicinę meistrystę ir viduramžių, romantinių ar folklorinių dekora- 
tyvinių formų naudojimą. 

neapibrėžtos vietos apačioje girdėjęsis balsas, kuris nebuvęs balsas, — tai 
buvęs chaotiškas pojūtis, kurį paversti garsu galinti tik fantazija, tačiau jis 
pamėginęs perteikti beveik neištariamu raidžių kratiniu, Kthulhu fhtagn. 

Būtent šis žodžių kratinys sukėlė prisiminimą, kuris sujaudino ir sutrik- 
dė profesorių Andželą. Jis išsamiai, kaip tyrimą atliekantis mokslininkas, 
apklausė skulptorių ir kone paklaikusiai susitelkęs apžiūrėjo bareljefą, 
kurį jaunuolis, sustiręs ir vilkėdamas vien naktiniais drabužiais, suvokė 
bedarąs, kai sumišęs staiga pabudo iš miego. Vėliau Vilkoksas pasakojo, 
jog mano dėdė kaltino senatvę, kad taip ilgai neatpažino tų hieroglifų ir 
atvaizdo. Svečiui daugelis dėdės klausimų atrodė nutolę nuo reikalo, ypač 
tie, kuriais šis mėgino jį susieti su neįprastais kultais ir bendrijomis: Vil- 
koksas nesuprato, kodėl dėdė vis žadėjo niekam neprasitarti, jei šis jam 
suteiks galimybę prisijungti prie kažkokios plačiai paplitusios mistinės ar 
pagoniškai religinės organizacijos. Kai profesorius Andželas įsitikino, jog 
skulptorius iš tiesų nieko nenutuokia apie jokį kultą ar paslaptingas žinias, 
jis puolė prašyti lankytoją ateityje pranešinėti apie savo sapnus. Šie prašy- 
mai davė ilgalaikės naudos, mat po pirmo pokalbio rankraštyje užfiksuoti 
kasdieniai jaunuolio apsilankymai. Jis pasakodavo šiurpą keliančius nakti- 
nių regėjimų epizodus, kuriuose visada atsikartodavo kažkoks siaubingas 
kiklopinio mūro vaizdas su tamsiais, varvančiais akmenimis ir požeminiu 
balsu, arba protu, monotoniškai šaukiančiu vis tuos pačius mįslingus, po- 
jūčius veikiančius garsus, kurie užrašyti tapdavo kliedesiais. Du dažniau- 
siai pasikartojančius garsus perteikė žodžiai Kthulhu ir R'lyeh. 

Toliau rankraštyje buvo rašoma, kad kovo 23 d. Vilkoksas neatėjo, o 
pasiteiravus jo bute paaiškėjo, kad jį ištiko nežinomos karštinės priepuo- 
lis, todėl buvo perkeltas į šeimos namus Votermano gatvėje. Naktį jis ėmė 
rėkti ir prižadino kelis kitus tame pačiame name gyvenančius menininkus, 
o jo būklė nuo to laiko vien kaitaliojosi tarp nesąmoningumo ir karštinės 
su kliedesiais. Mano dėdė nedelsdamas paskambino jo šeimai ir nuo tol 
atidžiai sekė įvykius, dažnai apsilankydamas Teierio gatvės kabinete pas 
dr. Tobį, kuris, kaip paaiškėjo, vadovavo gydymui. Regis, karštinės apimtą 
jaunuolio protą buvo apnikusios keistos mintys, apie kurias pasakojant gy- 
dytoją retkarčiais nukrėsdavo šiurpas. Ligonis ne tik kartodavo, ką anksčiau 
jau buvo sapnavęs, bet ir pamišėliškai užsimindavo apie aplinkui vaikštantį 

ar dramblinėjantį gigantišką „kelių kilometrų aukščio“ padarą. Jis nė kar- 
to šio objekto neapibūdino išsamiai, bet retkarčiais pasitaikydavę klaikūs 
pasakymai, perpasakoti Dr. Tobio, įtikino profesorių, jog objektas veikiau- 
siai tapatus tai neapsakomai šlykštynei, kurią jaunuolis mėgino atvaizduoti 
savo sapnų skulptūroje. Gydytojas pridūrė, kad užuominos apie šį objektą 
visada pasigirsdavo prieš jaunuoliui nugrimztant į letargiją. Keista, tačiau 
jo temperatūra tik nežymiai viršijo įprastą, o štai bendrai jo būklei buvo 
būdingi kuo tikriausios karštinės, ne psichinių sutrikimų, požymiai. 

Balandžio 2 d., apie 15 val., visi Vilkokso ligos požymiai staiga pradin- 
go. Jis sėdėjo lovoje, nustebęs, jog yra namuose, ir visai neatsimindamas, kas 
nuo pat kovo 22 d. nakties vyko sapnuose ar tikrovėje. Gydytojui pareiškus, 
kad jis sveikas, po trijų dienų grįžo į savo butą, tačiau profesoriui Andželui 
nebegalėjo padėti. Jam išgijus, be pėdsakų pradingo ir keistieji sapnai, todėl 
mano dėdė, savaitę išklausęs lėkštų ir nereikšmingų pasakojimų apie visiškai 
įprastus vaizdinius, nustojo fiksuoti jaunuolio naktines mintis. 

Tuo baigėsi pirmoji rankraščio dalis, tačiau nuorodos į kai kuriuos pa- 
birus užrašus man suteikė daug peno apmąstymams: tiesą sakant, to peno 
buvo tiek daug, kad ir toliau išlikusį mano nepasitikėjimą menininku gali 
paaiškinti tik įsišaknijęs skepticizmas, tuometinių mano filosofinių pažiūrų 
pagrindas. Minėtuose užrašuose buvo apibūdinti įvairių žmonių sapnai tuo 
pačiu laikotarpiu, kuriuo jaunasis Vilkoksas regėjo savo keistuosius apreiš- 
kimus. Regis, mano dėdė skubiai surinko didžiulį, plačios aprėpties apklau- 
sų korpusą iš beveik visų draugų, kurių tik galėjo paklausinėti nepasirody- 
damas įžūlus: jis prašė jų pateikti kasnaktines ataskaitas apie sapnus, taip pat 
datas, kada jie tam tikru laikotarpiu praeityje regėjo kokius nors išskirtinius 
vaizdus. Atrodo, į šiuos prašymus reaguota skirtingai, tačiau jis veikiausiai 
gavo bent jau daugiau atsakymų, nei bet kuris eilinis žmogus būtų pajėgęs 
apdoroti be sekretoriaus pagalbos. Toji pirminė korespondencija neišliko, 
tačiau užrašuose buvo pateikta nuodugni ir neabejotinai reikšminga san- 
trauka. Vidutinių visuomeninio gyvenimo dalyvių ir verslininkų, tradicinės 
Naujosios Anglijos „žemės druskos“, apklausa davė beveik vienareikšmiš- 
kai neigiamą rezultatą, nors šen bei ten šmėsteli pavieniai atvejai, kai užfik- 
suoti nerimastingi, bet beformiai naktiniai įspūdžiai, visi be išimties tarp 
kovo 23 d. ir balandžio 2 d., tuo metu, kai karštine sirgo jaunasis Vilkoksas. 

Mokslo vyrai buvo paveikti ne ką daugiau, nors iš keturių miglotai aprašytų 
atvejų galima numanyti juos trumpai regėjus keistus kraštovaizdžius, o vie- 
nu atveju minima baimė dėl kažkokios anomalijos. 

Išties reikšmingus atsakymus pateikė menininkai ir poetai, ir neabejoju: 
jeigu jie būtų turėję galimybę palyginti savo užrašus tarpusavyje, būtų kilusi 
panika. Neturėdamas laiškų originalų, iš dalies įtariau santraukos sudarytoją 
uždavinėjus tendencingus klausimus arba suredagavus korespondenciją taip, 
kad ji patvirtintų, ką jis paslapčia buvo pasiryžęs matyti. Dėl šios priežasties 
ir toliau laikiausi nuomonės, kad Vilkoksas apgavinėjo mokslininką vetera- 
ną, prieš tai kažkokiu būdu sužinojęs apie mano dėdės turėtą senesnę infor- 
maciją. Estetų pateikti atsakymai jungėsi į ghuminančią istoriją. Nuo vasario 
28 d.iki balandžio 2 d. didelė jų dalis sapnavo labai savotiškus dalykus, o tuo 
metu, kai skulptorius sirgo karštine, tų sapnų ryškumas buvo nepaprastai pa- 
didėjęs. Daugiau nei ketvirtis pateikusiųjų ataskaitas pasakojo apie vaizdus 
ir pusiau garsus, kurie nepernelyg skyrėsi nuo Vilkokso apibūdintųjų, o kai 
kurie sapnuotojai, galiausiai išvydę tą gigantišką, neapsakomai šlykštų pada- 
rą, pripažino patyrę stiprų baimės jausmą. Vienas užrašuose išskirtas atvejis 
labai liūdnas. Jo veikėjas, gerai žinomas architektas, turėjęs polinkį į teosofiją 
ir okultizmą, tą dieną, kai jaunąjį Vilkoksą ištiko priepuolis, visiškai pamišo 
ir numirė po poros mėnesių nepaliaujamų riksmų, kad kas nors jį išgelbėtų 
nuo kažin kokio į laisvę ištrūkusio pragaro gyventojo. Jeigu mano dėdė ats- 
kirus atvejus būtų žymėjęs vardais, o ne vien skaičiais, būčiau mėginęs juos 
patikrinti ir pats patyrinėti, tačiau pagal turimą informaciją pavyko surasti 
tik keletą apklausos dalyvių. Jie visi be jokių išlygų patvirtino užrašų teisin- 
gumą. Ne kartą klausiau savęs, ar visi profesoriaus apklausų dalyviai jautėsi 
tokie sutrikę kaip ši mano kalbinta grupelė. Gerai, kad jie niekada nesulauks 
jokio savo išgyvenimų paaiškinimo. 

Kaip jau minėjau, iškarpos iš laikraščių buvo susijusios su tuo laiko- 
tarpiu pasireiškusiais panikos, manijos ir ekscentriško elgesio atvejais. 
Veikiausiai profesorius Andželas naudojosi spaudos apžvalgos biuro pas- 
laugomis, nes ištraukų kiekis buvo milžiniškas, o šaltiniai išsibarstę po visą 
pasaulį. Štai savižudybė naktį Londone — vienišas miegantysis šiurpiai 
surikęs iššoko per langą. O štai čia padrikas laiškas vieno Pietų Amerikos 
laikraščio redaktoriui, kuriame kažkoks fanatikas iš savo regėtų vizijų daro 


* TI6 


išvadą, jog ateitis būsianti pražūtinga. Skubiame pranešime iš Kaliforni- 
jos aprašoma teosofų kolonija, kur masiškai rengiamasi baltais apdarais, 
laukiant kažkokio niekaip neįvykstančio „šlovingojo išsipildymo“, o štai 
pastraipose iš Indijos atsargiai kalbama apie rimtus neramumus, kilusius 
artėjant kovo pabaigai. Haityje daugėja vudu orgijų, o iš kolonijų Afriko- 
je pranešama, jog žmonės murma apie artėjančią nelaimę. Daugmaž tuo 
pat metu amerikiečių pareigūnai Filipinuose pastebi, jog kai kurios gentys 
tampa nerimastingos, o Niujorke naktį iš kovo 22 d. į 23 d. policininkus už- 
puola isterijos apimti atvykėliai iš Levanto. Airijos vakaruose taip pat plinta 
pašėlę gandai ir legendos, o 1926 m. Paryžiaus pavasario salone tapytojas 
fantastas Ardua-Bono pristato šventvagišką „Sapnų kraštovaizdį . Tuo pat 
metu bepročių namuose užfiksuotų neramumų tiek daug, kad medikų bro- 
lijai tik stebuklas galėjo sutrukdyti pastebėti keistas paraleles ir jomis re- 
miantis padaryti mistifikuotas išvadas. Žodžiu, keistoka iškarpų krūvelė, o 
šiandien aš jau sunkiai galiu įsivaizduoti tą surambėjusį racionalizmą, kurio 
vedamas atidėjau ją į šalį. Bet tada buvau įsitikinęs, kad jaunasis Vilkoksas 
iš anksto žinojo apie profesoriaus minimus senesnius įvykius. 


II. INSPEKTORIAUS 
LEGRASO PASAKOJIMAS 


Tie senesni įvykiai, dėl kurių skulpto- 
riaus sapnas ir bareljefas šitaip parūpo mano dėdei, buvo aptariami antroje 
jo ilgo rankraščio dalyje. Pasirodo, profesorius Andželas kartą jau buvo 
matęs bevardės pabaisos pragariškus bruožus, sukęs galvą, ką galėtų reikšti 
nepažįstamieji hieroglifai, ir girdėjęs paslaptinguosius skiemenis, kuriuos 
galima perteikti tik kaip žodį Kthulhu, - visa tai buvo susiję su tokiomis 
jaudinančiomis ir baisiomis aplinkybėmis, kad nėra ko stebėtis, jog jis 
puolė uždavinėti jaunajam Vilkoksui klausimus ir reikalauti informacijos. 

Ankstesnieji įvykiai atsitiko 1908 m., prieš septyniolika metų, kuomet 
Sent Luise vyko Amerikos archeologijos draugijos metinis suvažiavimas. 
Profesorius Andželas, kaip pridera tokiam autoritetingam, pasižymėjusiam 

dalyviui, visuose svarstymuose atliko svarbų vaidmenį, taip pat jį vieną 
pirmųjų užkalbino keletas prašalaičių, kurie naudojosi susirinkimo suteik- 
ta proga gauti teisingus atsakymus į turimus klausimus 1r paprašyti eksper- 
tų patarimo sprendžiant tam tikras problemas. 

Tų prašalaičių vadovas, netrukus tapęs ir viso suvažiavimo dėmesio 
centru, buvo paprastos išvaizdos vidutinio amžiaus vyras, net iš Naujojo 
Orleano atvykęs dėl tam tikros specifinės informacijos, kurios namie jam 
negalėjo suteikti joks šaltinis. Jis buvo vardu Džonas Reimondas Legrasas, 
o pagal profesiją - policijos inspektorius. Su savimi jis atsivežė ir savo ap- 
silankymo priežastį - groteskišką, atgrasią ir iš pažiūros labai seną akme- 
ninę statulėlę, kurios kilmės niekaip negalėjo nustatyti. Nereikėtų manyti, 
kad inspektorius Legrasas bent kiek domėjosi archeologija. Priešingai, jo 
troškimą įgyti žinių sužadino vien profesiniai rūpesčiai. Tą statulėlę, stabą, 
fetišą ar dar nežinia ką prieš keletą mėnesių rado miškingose pelkėse į pie- 
tus nuo Naujojo Orleano, per reidą tariamame vudu praktikuotojų susi- 
rinkime, o su ja susijusios apeigos buvo tokios neįprastos ir šlykščios, kad 
policija turėjo pripažinti aptikusi visiškai nežinomą tamsybių kultą, daug 
šėtoniškesnį net už pačius juodžiausius vudu sambūrius Afrikoje. Išskyrus 
padrikus ir neįtikimus pasakojimus, išgautus iš sučiuptų kulto narių, apie 
statulėlės kilmę daugiau nepavyko sužinoti ničnieko, todėl policijai labai 
rūpėjo bet kokios žinios apie senovę, kurios galėtų padėti atpažinti šį šiur- 
pų simbolį, o tada juo remiantis atsekti kulto ištakas. 

Inspektorius Legrasas visai nebuvo pasirengęs sensacijai, kurią sukėlė 
jo atsivežtas eksponatas. Vos išvydę tą daiktą, ten susirinkę mokslo vyrai 
smarkiai susijaudino ir iškart ėmė būriuotis aplinkui, norėdami įsižiūrėti 
į miniatiūrinę statulėlę, kurios absoliutus keistumas ir autentiškas gilios 
senovės dvelksmas šitaip įtikinamai bylojo apie dar neatvertas, archajiš- 
kas perspektyvas. Šis siaubingas objektas nebuvo sukurtas jokios žinomos 
skulptūros mokyklos, bet atrodė, jog neryškiame žalsvame nepažįstamo 
akmens paviršiuje buvo išlikę amžių ir net tūkstantmečių pėdsakų. 

Toji statulėlė, kuri pagaliau ėmė lėtai eiti iš rankų į rankas, kad kiekvie- 
nas galėtų iš arti atidžiai ją apžiūrėti, buvo 17,5-20 centimetrų aukščio ir 
nepaprastai meniško darbo. Ji vaizdavo pabaisą - apytikriai antropoidinių 
bruožų, bet su aštuonkojiška galva iš daugybės čiuptuvėlių sudarytu snu- 

kiu; žvynuotu, iš pažiūros elastingu kūnu; didžiuliais nagais ant užpaka- 
linių ir priekinių kojų ir ilgais siaurais sparnais ant nugaros. Tas padaras, 
kuriam atrodė įgimtas šiurpus, nenatūralus piktavališkumas, buvo tarytum 
išpampęs ir šlykščiai tupėjo ant stačiakampio luito ar pjedestalo, išpiešto 
neiššifruojamais rašmenimis. Sparnų galiukai lietėsi prie luito galinio kraš- 
to, padaro sėdynė užėmė centrinę dalį, o tupint per kelius sulenktų užpaka- 
linių kojų ilgi, lenkti nagai laikė suėmę priekinį kraštą ir buvo per ketvirtį 
pjedestalo aukščio nutįsę žemyn. Galvakojiška galva buvo palenkta į priekį, 
todėl snukio čiuptuvėlių galiukai iš galo lietė didžiules priekines letenas, 
apkabinusias tupinčio padaro aukštyn išsikišusius kelius. Bendras statulė- 
lės vaizdas atrodė nenormaliai tikroviškas ir buvo juolab bauginantis dėl 
absoliučiai nežinomos jo ištakos. Neįtikėtinai ilgas, stulbinantis ir nesuskai- 
čiuojamas statulėlės amžius nekėlė jokių abejonių, tačiau nebuvo pagrindo 
įžvelgti nė vienos sąsajos su kokia nors žinoma meno rūšimi iš civilizacijos 
aušros ar apskritai iš bet kokių kitų laikų. Ji visiškai savita, nepakartojama, 
paslaptinga net pačia savo medžiaga, mat muilinis, žalsvai juodas akmuo 
su aukso ar vaivorykštės spalvų taškeliais ir dryžiais nebuvo panašus į jo- 
kią geologijai ar mineralogijai žinomą uolieną. Tokie pat gluminantys buvo 
ir rašmenys ant pagrindo: nors draugijai priklauso pusė viso pasaulio šios 
srities ekspertų, nė vienas suvažiavime dalyvavęs narys negalėjo pasiūlyti 
nė menkiausios įžvalgos kad ir į pačius tolimiausius ryšius su kitomis kal- 
bomis. Taip pat kaip pats padaras ir dirbinio medžiaga, rašmenys savo kil- 
me atrodė siaubingai tolimi ir skirtingi nuo mums pažįstamos žmonijos, 
tarytum baugi užuomina apie senus ir bedieviškus gyvybės ciklus, kuriuose 
mūsų pasaulis ir mūsų sąvokos neatlieka jokio vaidmens. 

Vis dėlto, nors draugijos nariai vienas po kito purtė galvas ir pripaži- 
no negalį atsakyti į inspektoriaus klausimą, vienas suvažiavime dalyvavęs 
žmogus tame baisiame siluete ir rašmenyse įžvelgė kažką keistai atpažįs- 
tama, o dabar šiek tiek drovėdamasis papasakojo apie jam žinomą nejį- 
prastą menkniekį. Tai buvo velionis Viljamas Čeningas Vebas, Prinstono 
universiteto antropologijos profesorius ir nemenkai pasižymėjęs keliau- 
tojas. Prieš keturiasdešimt aštuonerius metus profesorius Vebas dalyva- 
vęs išvykoje į Grenlandiją ir Islandiją, ieškojęs kažkokių įrašų runomis, 
kurių aptikti nepavykę, užtat vakarų Grenlandijos pakrantės aukštumose 


19 + 


susidūręs su keista degeneravusių eskimų gentimi ar kultu, kurių religija — 
savotiška velnio garbinimo forma, - pašiurpinusi jį sąmoningu kraujo troš- 
kimu ir bjaurumu. Kiti eskimai apie šį tikėjimą mažai ką žinoję ir užsimin- 
davę tik virpėdami, pasakodavę, jog jis atėjęs iš siaubingai senų erų dar prieš 
paties pasaulio sukūrimą. Be paslaptingų apeigų ir žmonių aukojimo, to 
kulto nariai kartodavę tam tikras neįprastas tradicines ritualines ištarmes, 
skirtas aukščiausiajam vyresniajam velniui arba tornasukui: profesorius 
Vebas, kalbėdamasis su senyvu angekoku, arba burtininku-kunigu, padaręs 
kruopščią fonetinę šių ištarmių kopiją, kurioje kiek įmanydamas tiksliau jo 
leistus garsus perteikęs romėniškomis raidėmis. Tačiau šią akimirką svar- 
biausia buvę paminėti kulto garbintą fetišą, aplink kurį jie šokdavę, kuomet 
aukštai virš ledo kalvų pakildavusi šiaurės pašvaistė. Profesorius pareiškė, 
kad tai buvo labai grubaus darbo akmeninis bareljefas su šlykščiu atvaizdu 
ir kažin kokiais paslaptingais rašmenimis. Kiek tik jis esąs pajėgus nustatyti, 
tas bareljefas visais esminiais bruožais apytikriai atitikęs dabar priešais su- 
važiavimo dalyvių akis išstatytą barbarišką daiktą. 

Ši informacija, kurią susirinkę draugijos nariai išklausė jaudindamiesi ir 
stebėdamiesi, inspektoriui Legrasui pasirodė dukart tiek įdomi, todėl savo 
informatorių jis iškart apibėrė klausimais. Kadangi Legrasas buvo užsirašęs 
pelkynų kulto maldininkų, kuriuos suėmė jo vyrai, kartotą ritualinę frazę ir 
turėjo pasiėmęs jos kopiją, primygtinai prašė profesoriaus kiek įmanoma 
tiksliau prisiminti skiemenis, užrašytus atsidūrus tarp velnio garbintojų eski- 
mų. Tada buvo išsamiai lyginamos detalės ir akimirkai stojo išties baiminga 
tyla, kai detektyvas ir mokslininkas sutarė, jog abiejuose pragariškuose ritua- 
luose, nutolusiuose per daugybę pasaulių, iš tiesų buvo tariama ta pati frazė. 
Eskimų burtininkai ir Luizianos pelkių kunigai savo bendriems stabams iš 
esmės giedojo kažką panašaus į šį sakinį, kuriame tarpai tarp žodžių nustaty- 
ti remiantis garsiam giedojimui tradiciškai būdingomis pauzėmis: 


Ph nglui mglv nafh Kthulhu R laje vgah nagl fhtagn. 
Legrasas buvo pažengęs vienu žingsniu toliau nei profesorius Vebas, mat 


keli jo kaliniai mišrūnai jam papasakojo, ką, pasak senesnių maldininkų, 
tie žodžiai reiškią. Pasak jų, ši frazė reiškė štai ką: 

„Savo namuose R'laje negyvas Kthulhu sapnuodamas laukia.“ 


Dabar, atsakydamas į visų dalyvių primygtinius prašymus, inspektorius 
Legrasas kiek įmanydamas išsamiau papasakojo, kaip susidūrė su pelkių 
maldininkais: supratau, jog mano dėdė šiai istorijai suteikė didžiulę reikš- 
mę. Ji dvelkė labiausiai nežabotais mitų kūrėjų ir teosofų sapnais ir atsklei- 
dė, kokią stulbinančią kosminę vaizduotę turėjo tie mišrūnai ir parijai, iš 
kurių jos galima tikėtis. 

1907 m. lapkričio 1 d. Naujojo Orleano policija gavusi paklaikusį 
iškvietimą iš pietuose plytinčio pelkių ir lagūnų krašto. Ten gyvenantys 
skvoteriai, daugiausia primityvūs, tačiau geraširdžiai Lafito' vyrų palikuo- 
nys, buvo sukaustyti absoliutaus siaubo, kurį jiems sukėlė naktį prie jų 
prisėlinęs padaras. Tai aiškiai buvo vudu burtai, tačiau baisesni už visus 
kitus kada nors jų regėtus. Be to, pradingo kelios jų moterys ir vaikai: din- 
gimai prasidėjo tada, kai juoduose, vaiduoklių apsėstuose miškuose, kur 
lįsti nerizikuodavo joks tų vietų gyventojas, ėmė be perstojo mušti taktą 
piktdžiugiškas tamtamas. Skambėjo beprotiški šūksniai, kraupūs riksmai 
ir kraują stingdantis giedojimas, šmėsčiojo šokantys ugnies sūkuriai; žmo- 
nės daugiau nebegali kentėti, pridūrė išsigandęs pasiuntinys. 

Taigi, vėlyvą vakarą, vedamas tirtančio skvoterio, dviem karietomis ir 
automobiliu ten išvykęs dvidešimties policininkų būrys. Pasiekę išvažiuo- 
jamo kelio galą, jie išlipo ir daugybę kilometrų tylomis taškydamiesi ėjo 
per šiurpius kiparisų miškus, kuriuose niekada neišaušta diena. Juos apsu- 
po bjaurios šaknys ir ant šakų lyg piktavališkos kilpos kybančios kedeninės 
tilandsijos, o apie šlykščius būstus bylojančios drėgnų akmenų krūvos ar 
pūvančių sienų liekanos retkarčiais sustiprindavo tą slogumo pojūtį, kurį 
kartu kūrė deformuoti medžiai ir grybais apaugusios salelės. Galiausiai 
prieš akis iškilo skvoterių gyvenvietė - pasigailėtina lūšnų sangrūda, o lau- 
kan išbėgę isterijos apimti gyventojai sustojo aplink švytuojančių žibintų 
būrelį. Dabar jau buvo silpnai girdėti toli toli mušamas prislopintas tamta- 
mų ritmas, o retkarčiais kryptį pakeitęs vėjas atnešdavo kraują stingdantį 


Jean Lafhite (apie 1780 - apie 1823) - prancūzų piratas ir kaperis, XIX a. pradžioje veikęs 
Meksikos įlankoje. 

spiegimą. Taip pat atrodė, jog kitapus nesibaigiančių miško nakties alėjų, 
per blyškius atžalynus skverbiasi rausvas švytėjimas. Nors jie nenorėjo vėl 
likti vieni, visi įgąsdinti skvoteriai kategoriškai atsisakė dar bent žingsnį 
žengti link tų šventvagiškų pamaldų vietos, todėl inspektorius Legrasas su 
devyniolika kolegų be vedlio metėsi į juodas siaubo arkadas, į kurias nė 
vienas iš jų niekada anksčiau nebuvo įžengęs. 

Tos vietos, į kurias dabar leidosi policija, buvo iš esmės nežinomos 
baltaodžiams, jų neišvaikščiotos ir tradiciškai turėjo blogą vardą. Buvo pa- 
sakojamos legendos apie slaptą, jokio mirtingojo neregėtą ežerą, kuriame 
gyvena didžiulis, beformis baltas polipinis padaras šviečiančiomis akimis, 
o tarp skvoterių sklandė kalbos, jog vidurnaktį iš urvų požeminėse ertmė- 
se garbinti to padaro atskrenda velniai šikšnosparnių sparnais. Jie kalbėjo, 
kad padaras ten gyveno anksčiau už Dibervilį , už Liasalį“, už indėnus ir 
netgi už normalius miškų žvėris ir paukščius. Tai buvo tikras košmaras, 
o kas jį pamatydavo, žūdavo. Bet jis sukeldavo žmonėms sapnus, todėl jie 
gerai žinojo, kad reikia laikytis atokiau. Nūdienė vudu orgija vyko pačiame 
tos visų nekenčiamos vietovės pakraštyje, bet ir tai jau buvo pakankamai 
blogai: gali būti, kad pati pamaldų vieta skvoteriams kėlė didesnį siaubą 
nei baugūs garsai ir nutikimai. 

Tik poezija arba beprotybė galėtų tinkamai perteikti tuos garsus, ku- 
riuos Legraso vyrai girdėjo per juodą klampynę irdamiesi link raudonojo 
švytėjimo ir prislopintų tamtamų. Esama tokių balso ypatybių, kurios bū- 
dingos žmonėms, ir tokių, kurios būdingos gyvuliams: siaubinga girdėti 
vienas ypatybes, kai šaltinis turėtų skleisti kitas. Čia žvėriškas šėlas ir or- 
gijų savivalė į demoniškas aukštybes šaudė staugsmais ir spiegiančiomis 
ekstazėmis, kurios tuose apniukusiuose miškuose siautėjo ir aidėjo lyg iš 
pragaro bedugnių pakilusios pragaištingos audros. Retkarčiais mažiau dar- 
nus kaukimas liaudavosi ir kažkas panašaus į gerai apmokytą gergždžian- 
čių balsų chorą dainuojamąja intonacija išgiedodavo tą siaubingą sakinį ar 
užkeikimą: 


Pierre Le Moyne d'Iberville (1661-1706) - karys, laivo kapitonas, keliautojas, kolonijų 
administratorius, riteris, kaperis, prekybininkas ir Prancūzų Luizianos kolonijos įkūrėjas. 
Renė-Robert Cavelier, Sieur de La Salle (1643-1687) - prancūzų keliautojas. Jis ištyrinėjo 
Misisipės upę ir Meksikos įlanką, ir visą Misisipės baseiną paskelbė Prancūzijos teritorija. 

Ph nglui mglv nafh Kthulhu R'laje vgah'nagl fhtagn. 


Tada vyrai, priėję vietą, kur augo plonesni medžiai, staiga išvydo patį re- 
ginį. Keturi iš jų susverdėjo, vienas nualpo, o dviem išsprūdo paklaikęs 
riksmas, kurį, jų laimei, užgožė pamišėliška orgijos kakofonija. Legrasas 
apšlakstė alpstančio vyro veidą pelkės vandeniu ir visi jie stovėjo drebėda- 
mi, kone užhipnotizuoti siaubo. 

Natūralioje pelkės progumoje buvo gal pusės hektaro ploto žolėta, 
medžiais neapaugusi ir ganėtinai sausa sala. Ant jos šokčiojo ir kraipėsi 
tokia nenusakoma žmogiškos kilmės išsigimėlių orda, kad ją galėtų nu- 
tapyti nebent Saimas ar Angarola. Išsirengę nuogai, tie mišrūnų išperos 
bliovė, baubė ir raičiojosi aplink milžinišką apskritą laužą, kurio centre, 
šmėsteldamas retkarčiais vis prasiskleidžiant liepsnos uždangai, stūksojo 
didžiulis, apie pustrečio metro aukščio granito monolitas, o ant jo, nesvar- 
bu, kad miniatiūrinio dydžio, stovėjo bjaurioji raižyta statulėlė. Dešimtyje 
kartuvių, kurios, išdėstytos vienodu atstumu aplink centre esantį liepsnos 
supamą monolitą, sudarė platų apskritimą, žemyn galvomis kabojo keistai 
sudarkyti bejėgių anksčiau pradingusių skvoterių kūnai. Šio apskritimo vi- 
duje ratu sustoję maldininkai šokinėjo ir staugė, beribėje bakchanalijoje 
visi kartu judėdami iš kairės į dešinę tarp kūnų rato ir ugnies rato. 

Galbūt tik vaizduotė, o gal aidas paskatino vieną iš vyrų, dirglų ispaną, 
pamanyti, jog jis girdi ritualiniam giedojimui atliepiant antifoninius atsa- 
kymus, ateinančius iš kažkokios tolimos, neapšviestos vietos giliau tuose 
senovės legendų ir siaubo kupinuose miškuose. Šį žmogų, vardu Džozefas 
J. Galvezas, vėliau sutikau ir apklausiau: paaiškėjo, kad jo vaizduotė nenor- 
maliai laki. Jis netgi užsiminė girdėjęs prislopintą didžiulių sparnų plakimą 
ir akimirką už tolimiausių medžių matęs švytinčias akis ir didžiulę baltą 
masę — turbūt buvo per daug prisiklausęs vietinių prietarų. 

Iš tiesų tas stabtelėjimas, kai vyrus sukaustė siaubas, truko palyginti 
neilgai. Viršų paėmė pareiga, ir nors tą minią turbūt sudarė kone šimtas 
mišrūnų maldininkų, policininkai pasikliovė savo ginklais ir ryžtingai me- 
tėsi į šlykštų sambūrį. Penkioms minutėms sukilęs klegesys ir chaosas buvo 
neapibūdinamas. Trinksėjo smarkūs smūgiai, pokšėjo šūviai, kai kam pa- 
Vyko pasprukti, bet galiausiai Legrasas suskaičiavo keturiasdešimt septynis 

paniurusius kalinius, kuriuos privertė nedelsiant apsirengti ir sustoti eile 
tarp dviejų eilių policininkų. Penki maldininkai žuvo, o du sunkiai sužeis- 
tus jų bendradaliai kaliniai nešė ant neštuvų, sumeistrautų iš vietoje rastų 
medžiagų. Be abejo, Legrasas atsargiai nukėlė nuo luito stabą ir pasiėmė 
su savimi. 

Po įtempto ir varginančio žygio apklausiami būstinėje, visi kaliniai pa- 
sirodė esą tos pačios itin žemos, maišytakraujės, psichiškai nenormalios 
rūšies. Dauguma buvo jūreiviai, o žiupsnis negrų ir mulatų, kurių didžiąją 
dalį sudarė atvykėliai iš Vakarų Indijos ir portugalai iš Žaliojo Kyšulio Bra- 
vos salos, suteikė šiam įvairiarūšiam kultui vuduizmo atspalvių. Tačiau dar 
prieš užduodant jiems daugybę klausimų tapo aišku, jog policija susidūrė 
su kažkuo daug gilesniu ir senesniu nei negrų fetišizmas. Kad ir kokie de- 
gradavę ir neišprusę, tie padarai stulbinamai nuosekliai laikėsi savo pasi- 
bjaurėtino tikėjimo pagrindinės idėjos. 

Jie pasakojo garbinantys Didžiuosius Senuosius, kurie gyvavę daugybę 
amžių prieš atsirandant žmonėms ir atėję į jauną pasaulį iš dangaus. Dabar tie 
Senieji pasitraukę į Žemės gelmes ir jūros dugną, tačiau jų lavonai sapnuose 
perdavę savo paslaptis pirmiesiems žmonėms, o šie įkūrę lig šiol tebegyvuo- 
jantį kultą. Čia ir esąs tas kultas; kaliniai pasakojo, kad jis, išsislapstęs tolimo- 
se dykvietėse ir tamsiose vietovėse visame pasaulyje, visada gyvavęs ir gy- 
vuosiąs, kol ateisiąs laikas, kada didysis kunigas Kthulhu turįs pakilti iš savo 
tamsių namų milžiniškame po vandeniu stūksančiame mieste Rlaje, idant 
vėl perimtų valdžią Žemėje. Kada nors, kai žvaigždės bus pasiruošusios, jis 
pašauksiąs, o slaptasis kultas visąlaik lauksiąs progos jį išlaisvinti. 

Kol kas esą nevalia pasakoti nieko daugiau. Esama paslapties, kurios 
nepavyktų išgauti net kankinant. Žmonės nesą vieninteliai sąmoningi pa- 
darai Žemėje, mat pačius ištikimiausius tikinčiuosius lankantys iš tamsos 
išnirę pavidalai. Bet tai ne Didieji Senieji. Joks žmogus nėra matęs Senų- 
jų. Raižytasis stabas — tai didysis Kthulhu, bet niekas negalįs pasakyti, 
ar kiti atrodė taip pat kaip jis. Dabar jau niekas nemokąs skaityti senųjų 
rašmenų, tačiau pasakojimai sklindą iš lūpų į lūpas. Giedojimo ritualas 
nesąs minėtoji paslaptis: tikroji paslaptis niekada garsiai netariama, tik 
šnabždama. Giedojimas reiškiąs tik štai ką: „Savo namuose R laje negyvas 
Kthulhu sapnuodamas laukia.“ 

Tik du kaliniai buvo pripažinti pakankamai sveiko proto, kad būtų 
pakarti, o kitus perdavė įvairioms įstaigoms. Jie visi neigė dalyvavę ritua- 
linėse Žmogžudystėse ir tvirtino, kad žudė Juodieji Sparnuotieji, atėję iš 
savo senovinės susirinkimų vietos tame vaiduoklių apsėstame miške. Bet 
rišlaus pasakojimo apie šiuos paslaptingus bendrininkus nepavyko išgauti. 
Visa, ką policijai pavyko sužinoti, papasakojo nepaprastai senas metisas 
vardu Kastro, kuris teigė lankęsis keistuose uostuose ir kalbėjęsis su ne- 
mirtingais kulto vedliais Kinijos kalnuose. 

Senasis Kastro prisiminė epizodų iš tokių siaubingų legendų, kad 
prieš jas nublanko teosofų spekuliacijos, o žmogus ir pasaulis atrodė išties 
visai neseni, trumpalaikiai reiškiniai. Esą anksčiau buvę erų, kai Žemėje 
viešpatavę ir statęsi didingus miestus kiti Padarai. Nemirtingieji kinai jam 
pasakoję, kad vis dar galima rasti Jų palaikų - milžiniškų akmenų Ramiojo 
vandenyno salose. Jie visi išmirę neišmatuojamomis epochomis anksčiau, 
nei atsiradę žmonės, bet esama tokių menų, kurie galėtų Juos prikelti, 
žvaigždėms vėl išsidėsčius reikiamose pozicijose amžinybės cikle. Tiesą 
sakant, Jie patys atėję iš žvaigždžių ir su Savimi atsinešę Savo statulėles. 

Šitie Didieji Senieji, toliau pasakojo Kastro, sutverti visai ne iš kūno 
ir kraujo. Jie turį formą — juk tai akivaizdu pažvelgus į štai šią žvaigždžių 
nukaldintą statulėlę, — tačiau ta forma nesanti medžiagiška. Tinkamai 
išsidėsčius žvaigždėms, Jie galį dangumi nardyti tarp skirtingų pasaulių, 
tačiau, žvaigždėms išsidėsčius netinkamai, Jie negalį gyventi. Nors ir ne- 
besą gyvi, Jie niekada iš tiesų nemirštą. Jie visi gulį akmeniniuose namuo- 
se Savo didingame mieste Rlaje, saugomi galingojo Kthulhu burtų, kad 
galėtų šlovingai prisikelti, kai tik žvaigždės ir Žemė vėl būsiančios pasi- 
rengusios Juos priimti. Tačiau atėjus tai akimirkai, Jų kūnus turinti išlais- 
vinti kokia nors išorinė jėga. Burtai, leidę Jiems išlikti nesuirus, taip pat 
trukdą Jiems patiems žengti pirmąjį žingsnį, todėl Jie galį tik budėdami 
gulėti tamsoje ir mąstyti, pro šalį lekiant nesuskaičiuojamiems milijonams 
metų. Jie žiną viską, kas vyksta visatoje, tačiau Jų kalba esanti tiesiogiai 
perduodamas mąstymas. Net ir dabar Savo kapuose Jie kalbą. Kuomet po 
neišmatuojamai ilgai trukusio chaoso pasirodę pirmieji žmonės, Didieji 
Senieji jautriausiems iš jų ėmę byloti formuodami jų sapnus, nes tik taip Jų 
kalba galėjusi pasiekti iš audinių sudarytus žinduolių protus. 

Tada, šnabždėjo Kastro, pirmieji žmonės įkūrę kultą, garbinantį Di- 
džiųjų jiems perduotus nedidelius stabus, niūriosiose erose atgabentus iš 
tamsių žvaigždžių. Kultas neišnyksiąs lig tol, kai vėl tinkamai išsidėstysian 
čios žvaigždės ir slaptieji šventikai paimsią Kthulhu iš jo kapo, kad jis prikel- 
tų Savo valdinius ir atkurtų Savo viešpatystę Žemėje. Suprasti, kad tas laikas 
jau atėjo, būsią nesunku, mat tuo metu žmonija būsianti tokia kaip Didie- 
ji Senieji: laisva ir laukinė, kitapus gėrio ir blogio, atsikračiusi įstatymų ir 
moralės, džiaugsmingai šūkaujanti, žudanti ir puotaujanti. Tada išlaisvinti 
Didieji Senieji išmokysią žmones naujų būdų šūkauti, žudyti, puotauti ir 
linksmintis, ir visą Žemę prarysiančios ekstazės ir laisvės holokausto lieps- 
nos. Ligi tada kultas, atlikdamas prideramus ritualus, turįs išsaugoti senųjų 
papročių atminimą ir skelbti pranašystę apie jų atkūrimą. 

Senovėje išrinktieji su kapuose gulinčiais Senaisiais kalbėdavęsi per 
sapnus, tačiau vėliau kažkas atsitikę. Didįjį akmeninį miestą R'laje su jo 
monolitais ir laidojimo rūsiais paskandinusios jūros bangos ir gilieji van- 
denys, kupini to vienintelio pirmykščio slėpinio, kurio negalinti perskrosti 
net mintis, pertraukę šmėkliškuosius pokalbius. Tačiau atmintis niekada 
nepražuvusi, o vyriausieji kunigai kalbą, jog miestas vėl iškilsiąs, kai tinka- 
mai išsidėstysiančios žvaigždės. Tada iš žemės išlindusios juodosios žemės 
dvasios: apipelijusios, apsitraukusios šešėliais ir prisirinkusios neaiškių 
gandų urvuose po pamirštais jūrų dugnais. Tačiau apie jas senasis Kastro 
nedrįso daug pasakoti. Jis tuoj pat nutilo ir jokiais įtikinėjimais, jokiomis 
gudrybėmis nepavyko jo priversti dar ką nors apie tai pasakyti. Taip pat 
įdomu, kad jis neužsiminė apie Senųjų dydį. Kalbant apie kultą, jis sakė 
manąs, kad centrinė būstinė esanti nepramintose Arabijos dykumose, kur 
sapnuoja paslėptas ir žmogaus neįžengtas Kolonų miestas Iremas. Kultas 
esą nesusijęs su Europos raganų kultu ir niekam, be savo narių, praktiš- 
kai nežinomas. Apie jį neužsimenama faktiškai nė vienoje knygoje, nors 
nemirtingieji kinai sakę, jog pamišusio arabo Abdulo Alhazredo „Nekro- 
nomikone“ esama dviprasmybių, kurias pašvęstieji galį skaityti keliais bū- 
dais, ypač šį daug diskusijų sukėlusį dvieilį: 


Nemiręs tas, kas amžinas gulės, 


Išaušus keistai erai, mirtis net mirtį nugalės. 

Legrasui šis pasakojimas palikęs gilų įspūdį ir kaip reikiant jį sugluminęs, 
tačiau jis bergždžiai domėjęsis kulto narystės istorija. Regis, Kastro neme- 
lavęs tvirtindamas, jog kuitas visiškai slaptas. Tuleino universiteto specia- 
listai negalėję nieko pasakyti nei apie kultą, nei apie statulėlę, tad štai de- 
tektyvas atvykęs pas didžiausius žinovus visoje šalyje ir nesužinojęs nieko, 
išskyrus profesoriaus Vebo pasakojimą apie Grenlandiją. 

Karštligiškas susidomėjimas, kurį suvažiavimo dalyviams sukėlė Le- 
graso pasakojimas, paremtas atsivežta statulėle, atsispindi vėlesniuose 
dalyvių laiškuose, nors formaliuose draugijos leidiniuose apie tai užsime- 
nama retai. Žmonės, įpratę kartkartėmis susidurti su šarlatanais ir apsime- 
tėliais, visų pirma stengiasi būti atsargūs. Legrasas kuriam laikui paskolino 
statulėlę profesoriui Vebui, tačiau šiam mirus statulėlė grįžo į šeimininko 
tas išties siaubingas ir neabejotinai panašus į jaunojo Vilkokso sapnuojant 
nulipdytą skulptūrą. 

Nė kiek nesistebėjau, kad mano dėdę sujaudino skulptoriaus pasa- 
kojimas: žinant, ką apie kultą išsiaiškino Legrasas, kokių gi minčių turėtų 
kilti išgirdus apie jautrų jaunuolį, kuris susapnavo ne tik tokį pat atvaiz- 
dą ir tuos pačius hieroglifus, kaip pelkėje rasta statulėlė ir velniška lentelė 
Grenlandijoje, bet dar ir sapnuodamas sužinojo bent tris tikslius žodžius 
iš ritualinės ištaros, kurią kartojo tiek velnio garbintojai eskimai, tiek miš- 
rūnai iš Luizianos? Tai, kad profesorius Andželas nedelsdamas ėmėsi itin 
kruopštaus tyrimo, buvo visiškai natūralu, nors aš paslapčia įtariau jaunąjį 
Vilkoksą kaip nors netiesiogiai sužinojus apie kultą ir išgalvojus keletą sap- 
nų, kad galėtų išpūsti ir pratęsti šį paslaptingą detektyvą naudodamasis 
mano dėde. Žinoma, profesoriaus surinkti sapnų atpasakojimai ir laikraš- 
čių iškarpos suteikė tvirtą pagrindą tikėti skulptoriumi, tačiau mano mąs- 
tymui būdingas racionalizmas ir pačių įvykių ekstravagantiškas pobūdis 
skatino mane laikytis tokių išvadų, kokios man atrodė protingiausios. Tai- 
gl, dar kartą nuodugniai išstudijavęs rankraštį ir palyginęs jame pateiktas 
teosofines ir antropologines pastabas su Legraso pasakojimu apie kultą, 
nuvykau į Providensą susitikti su skulptoriumi ir išsakyti jam priekaištus, 
kurių, mano supratimu, jis buvo nusipelnęs šitaip begėdiškai apgaudinė- 
damas išsimokslinusį pagyvenusį žmogų. 

Vilkoksas vis dar vienas gyveno Lelijos žiedo studijos pastate Tomo 
gatvėje: tai Viktorijos laikais suręsta pasibjaurėtina septyniolikto amžiaus 
bretonų architektūros imitacija, besipuikuojanti savo gipso dirbiniais iš- 
puoštu fasadu tarp žavingų kolonijinio stiliaus namų ant senosios kalvos, 
gražiausios Amerikoje Jurgio epochos varpinės šešėlyje. Radau jį namuo- 
se dirbantį ir vos tik išvydęs aplink išmėtytus darbus pripažinau, kad jo 
talentas išties gilus ir autentiškas. Manau, kada nors apie jį bus kalbama 
kaip apie vieną didžiųjų dekadentų, mat jis molyje iškristalizavo ir kada 
nors marmure atkartos tuos košmarus ir fantazijas, kuriuos Arturas Ma- 
chenas' atkuria prozoje, o Klarkas Aštonas Smitas atvaizduoja eilėse ir 
tapyboje. 

Jis buvo tamsiaplaukis, paliegęs, šiek tiek netvarkingos išvaizdos, o 
man pabeldus lėtai atsigręžė ir nesistodamas paklausė, kokiu reikalu atė- 
jau. Kai pasakiau, kas esu, šiek tiek susidomėjo, nes mano dėdė tirdamas jo 
keistuosius sapnus buvo sužadinęs smalsumą, tačiau niekada nepaaiškino, 
kam to tyrimo reikėjo. Aš nesuteikiau jam naujos informacijos, užtat šiek 
tiek gudraudamas bandžiau priversti jį išsiduoti. Greitai įsitikinau absoliu- 
čiu jo nuoširdumu, mat apie savo sapnus kalbėjo nepakartojamu būdu. Sa- 
pnai ir jų likučiai pasąmonėje esą giliai paveikę jo kūrybą: jis parodė man 
šlykščią statulą, kurios kontūrai savo juodos įtaigos jėga beveik sukėlė man 
drebulį. Jis negalįs prisiminti matęs to daikto originalų pavidalą kur nors 
kitur nei savo paties sapnuojant padarytame bareljefe, jo rankos pačios ne- 
jučiomis suformavusios šiuos kontūrus. Be abejo, čia tas milžiniškas pa- 
vidalas, apie kurį jis šūkavęs kamuojamas karštinės. Netrukus tapo aišku, 
kadjis tikrai nieko nežino apie slaptąjį kultą, išskyrus tai, ką galėjo suprasti 
iš mano dėdės nepabaigiamo klausinėjimo, todėl aš vėl ėmiau galvoti, ko- 
kiu būdu jis galėjo patirti tuos keistus įspūdžius. 

Apie savo sapnus jis kalbėjo su neįprastu poetiniu polėkiu, priversda- 
mas mane siaubingai aiškiai išvysti drėgmės persmelktą milžinišką glitaus 
žalio akmens miestą (ir ekscentriškai pridurdamas, jog to miesto geometri- 
ja buvo visai nenormali), ir išgirsti, išsigandus, lyg jo šaltinis būtų čia pat, 


' Arthur Machen (1863-1947) - valų rašytojas ir mistikas. Jo apysaka „Didysis Dievas Panas“ 
(The Great God Pan, 1894 m.) laikoma klasikiniu siaubo literatūros kūriniu. 

„epaliaujamą pusiau mintyse skambantį šauksmą iš po žemės: Kthulhu 
fhtag Kthulhu fhtagn. Šie žodžiai atsikartojo anoje bauginančioje ritua- 
linėje ištarmėje, pasakojančioje apie mirusio Kthulhu budėjimą sapnuo- 
jant savo akmeniniame rūsyje R'laje mieste, o tai mane, nors laikiausi ra- 
cionalių įsitikinimų, smarkiai sujaudino. Buvau įsitikinęs, kad Vilkoksas 
apie kultą išgirdo kur nors kasdienybėje ir greitai pamiršo, skaitydamas ir 
įsivaizduodamas gausybę ne mažiau keistų dalykų. Vėliau, kadangi žinia 
buvo labai įspūdinga, ji įgijo pasąmoninę išraišką sapnuose, bareljefe ir 
toje siaubingoje statulėlėje, kurią dabar laikiau savo rankose, todėl mano 
dėdę jis apgavo visai to nenorėdamas. Šis jaunuolis buvo tam tikro šiek 
tiek nenatūralaus ir šiek tiek šiurkštaus tipažo, kurio aš niekada nepamėg- 
siu, tačiau dabar jau buvau pasirengęs pripažinti tiek jo gabumus, tiek sąži- 
ningumą. Atsisveikinau su juo draugingai ir linkiu jam pasiekti tos sėkmės, 
kurią pranašauja jo talentas. 

Kulto klausimas ir toliau mane kerėjo, o kartais įsivaizduodavau, kaip 
tampu įžymybe, pats ištyręs jo kilmę ir ryšius pasaulyje. Apsilankiau Nau- 
jajame Orleane, pasikalbėjau su Legrasu ir kitais, kadaise buvusiais tame 
reido būryje, apžiūrėjau siaubingąją statulėlę ir netgi apklausiau tuos mai- 
šytakraujus kalinius, kurie dar buvo gyvi. Deja, senasis Kastro jau keletą 
metų buvo miręs. Nors vaizdingi pasakojimai, kuriuos dabar išklausiau 
savo ausimis, tiesiog išsamiai patvirtino mano dėdės užrašus, mane vėl ap- 
ėmė entuziazmas, mat buvau įsitikinęs, kad susekiau kuo tikriausią, labai 
slaptą ir labai senovišką religiją, kurią atradęs tapsiu žymiu antropologų. 
Tebesilaikiau visiškai materialistinio požiūrio (kokio norėčiau laikytis ir 
dabar), todėl kone nepaaiškinamai įnoringai nepaisiau sutapimų tarp už- 
rašų apie sapnus ir profesoriaus Andželo surinktų keistų iškarpų. 

Ėmiau įtarti, o dabar bijau jau žinąs, jog mano dėdės mirtis anaiptol 
nebuvo natūrali. Jis parkrito ant kalvos siauroje gatvėje, vedančioje iš sve- 
timšalių mišrūnų knibždančio seno uosto rajono, neatsargiai pastumtas 
negro jūreivio. Aš nepamiršau apie Luizianos kulto narių maišytą kraują 
ir jūreiviškas profesijas ir nenustebčiau išgirdęs apie slaptas priemones 
ir užnuodytas adatas, tokias pat nuožmias ir taip pat seniai esančias kaip 
Paslaptingieji ritualai ir įsitikinimai. Tiesa, Legraso ir jo vyrų niekas nelie- 


tė, tačiau Norvegijoje žuvo vienas kažką matęs jūreivis. Galbūt kokios nors 

piktavalės ausys nugirdo apie gilesnius mano dėdės tyrinėjimus, kurių jis 
ėmėsi susipažinęs su skulptoriaus pateikta informacija? Manau, profeso- 
rius Andželas žuvo, nes per daug žinojo, arba galėjo per daug sužinoti. Pa- 
matysime, ar man nutiks tas pats, nes dabar žinau jau daug ką. 


III. BEPROTYBĖ 
IŠ JŪROS 


Jei dangus kada nors panorėtų suteikti 
man malonę, paprašyčiau visiškai panaikinti paprasčiausio atsitiktinumo 
padarinius, kai mano žvilgsnis užkliuvo už vieno lentynoje įkloto popie- 
riaus lapo. Savo įprastą dieną nieko panašaus nebūčiau pastebėjęs, mat 
tai buvo senas, 1925 m. balandžio 18 d. australiško žurnalo „Sydney Bul- 
letin“ numeris. Jis prasprūdo pro akis net žiniasklaidos stebėjimo biurui, 
kuris numerio pasirodymo metu kruopščiai rinko medžiagą mano dėdės 
tyrimui. 

Jau buvau didžiąja dalimi nustojęs domėtis tuo, ką profesorius Andže- 
las pavadino Kthulhu kultu, ir lankiausi Patersone, Naujajame Džersyje, 
pas mokslingą bičiulį, vietinio muziejaus kuratorių ir pasižymėjusį mine- 
ralogą. Vieną dieną, muziejaus galinėje patalpoje apžiūrinėjant atsarginius 
egzempliorius, netvarkingai išdėliotus ant sandėliavimo lentynų, mano 
akį patraukė keista iliustracija sename laikraštyje, patiestame po akmeni- 
mis. Tai buvo minėtas „Sydney Bulletin“ numeris, mat mano draugas yra 
užmezgęs platų ryšių tinklą visose įmanomose užsienio šalyse, o iliustra- 
cijoje buvo pustoniais atvaizduota šlykšti akmeninė statulėlė, beveik tokia 
pat kaip toji, kurią Legrasas aptiko pelkėje. 

Skubiai nukėlęs nuo lapo vertinguosius egzempliorius, atidžiai per- 
skaičiau straipsnį ir nusivyliau, kad jis vos vidutinės apimties. Tačiau jame 
išdėstyti teiginiai buvo nepaprastai svarbūs mano slopstantiems ieškoji- 
mams, todėl atsargiai jį išplėšiau, kad galėčiau nedelsdamas imtis veiksmų. 
Štai kas ten buvo rašoma: 


* 130 


JŪROJE RASTAS PASLAPTINGAS APLEISTAS LAIVAS. „Akylasis“ 
sugrįžo vilkdamas apleistą šarvuotą Naujosios Zelandijos jachtą. Laive 
buvo vienas gyvas ir vienas žuvęs žmogus. Pasakoja apie beviltišką kovą 
ir pražūtį jūroje. Išgelbėtas jūreivis atsisako smulkiai apibūdinti nepapras- 
tus nutikimus. Pas jį aptiktas keistas stabas. Bus atliekamas tyrimas. 


„Morrison Co“ priklausantis krovininis laivas „Akylasis“, plaukęs iš Val- 
paraiso, šįryt atvyko į prieplauką Darlingo uoste, vilkdamas apgadintą ir 
nebevaldomą, užtat sunkiai ginkluotą garo jachtą pavadinimu „Budrusis', 
registruotą Danedine, Naujojoje Zelandijoje. Jachta, kuria plaukė vienas 
gyvas ir vienas miręs vyras, buvo pastebėta balandžio 12 d., ties 34* 21 
pietų platumos, 152? 17 vakarų ilgumos. 

„Akylasis“ išplaukė iš Valparaiso kovo 25 d., o balandžio 2 d. dėl itin 
smarkių audrų ir milžiniškų bangų žymiai nukrypo nuo kurso į pietus. 
Balandžio 12 d. buvo pastebėta apleista jachta: nors iš pažiūros atrodė 
tuščia, įsilaipinus paaiškėjo, kad viduje yra vienas gyvas pusiau kliedintis 
vyras ir dar vienas, aiškiai miręs prieš daugiau nei savaitę. Gyvasis rankose 
gniaužė apie 30 cm aukščio nežinomos kilmės bjaurų akmeninį stabą, kurį 
apžiūrėję specialistai iš Sidnėjaus universiteto, Karališkosios draugijos ir 
Koledžo gatvės muziejaus vienbalsiai prisipažino esą visiškai suglumę, o 
gyvasis vyras sako jį radęs jachtos kajutėje, mažoje raižiniais išpuoštoje 
įprastinės architektūros šventykloje. 

Atsitokėjęs, minėtas vyras papasakojo nepaprastai keistą istoriją 
apie piratus ir skerdynes. Jis - Gustavas Johansenas, šiek tiek prapru- 
sęs norvegas, tarnavęs antruoju šturmanu dvistiebėje škunoje „Ema“ iš 
Oklando, kuri vasario 20 d. su vienuolikos vyrų įgula išplaukė į Kaljao. 
Pasak Johanseno, didžioji kovo 1 d. audra užgaišino „Emą“ ir nubloškė 
nuo kurso toli į pietus, o kovo 22 d. ties 499 51 pietų platumos ir 1289 34 
vakarų ilgumos „Ema“ sutiko „Budrųjį“, valdomą įtartinos ir iš pažiūros 
piktybiškai nusiteikusios įgulos, kurią sudarė kanakai ir maišytakraujai. 
Gavęs kategorišką įsakymą apsisukti, kapitonas Kolinsas atsisakė paklusti, 
O keistoji įgula be įspėjimo ėmė pašėlusiai šaudyti į škuną, mat dalį jachtos 
įrangos sudarė itin sunkūs žalvariniai pabūklai. Pasak išgyvenusio jūreivio, 

škuna ėmė skęsti, jiems pavyko pridreifuoti prie priešų laivo ir jį aborduo- 
ti, o jachtos denyje, grumdamiesi su šiek tiek didesne laukinių įgula, jie 
turėjo juos visus išžudyti, kadangi laukiniai kovėsi itin bjauriai ir nieko ne 
paisydami, nors gana nevikriai. 

Žuvo trys „Emos“ įgulos vyrai, tarp jų kapitonas Kolinsas ir pirmasis 
šturmanas Grinas, o likę aštuoni, vadovaujami antrojo šturmano Johanse- 
no, stojo prie perimtos jachtos vairo ir nuplaukė toliau ankstesne kryptimi, 
norėdami išsiaiškinti, ar buvo kokia nors priežastis įsakyti jiems apsisukti. 
Regis, kitą dieną jie pasiekė nedidelę salą ir joje išsilaipino, nors toje vande- 
nyno dalyje žinomų salų nėra, o sausumoje kažkokiu būdu žuvo šeši vyrai, 
nors Johansenas apie šią istorijos dalį kalba įtartinai nenoriai ir užsimena tik 
kad jie įkrito į plyšį tarp uolų. Regis, po to jis su vienu bendražygiu sugrįžo 
į jachtą ir bandė ja plaukti, tačiau balandžio 2 d. audra juos nubloškė. Nuo 
to laiko iki balandžio 12 d., kai buvo išgelbėtas, Johansenas nedaug ką pri- 
simena ir netgi negali pasakyti, kada mirė jo bendražygis Viljamas Braide- 
nas. Nepavyko nustatyti aiškios Braideno mirties priežasties: veikiausiai jis 
mirė nuo susijaudinimo arba nuo aplinkos poveikio. Iš Danedino telegrafu 
atsiųstuose pranešimuose teigiama, kad ten „Budrusis“ buvo gerai žinomas 
kaip tarp salų plaukiojęs prekybos laivas, uostuose pelnęs prastą reputa- 
ciją. Jachta priklausė įtartinai grupei maišytakraujų žmonių, kurių nuola- 
tiniai susirinkimai ir naktiniai žygiai į miškus sulaukė didelio visuomenės 
susidomėjimo, o iškart po kovo 1 d. audros ir žemės drebėjimo jie labai 
skubėdami pakėlė bures. Mūsų korespondentas iš Oklendo apie „Emą“ ir 
jos įgulą atsiliepia puikiai, o Johanseną apibūdina kaip protingą ir garbingą 
vyrą. Admiralitetas nuo rytojaus pradės visų aplinkybių tyrimą ir dės visas 
įmanomas pastangas, kad paskatintų Johanseną prabilti laisviau nei lig šiol. 

Tuo straipsnis ir baigėsi, o pabaigoje buvo pridėta pragariškosios sta- 
tulėlės nuotrauka, - bet mano galvoje jis sužadino šitokį minčių srautą! 
Priešais akis plytėjo naujų duomenų apie Kthulhu kultą lobynas, taip pat 
įrodymai, jog kultas turėjo keistų interesų ne tik sausumoje, bet ir jūro- 
je. Kas paskatino mišrūnų įgulą, plaukiojusią su savo pasibaisėtinu stabu, 
įsakyti „Emai“ apsisukti? Kokia buvo toji nežinoma sala, kurioje žuvo šeši 
„Emos“ įgulos nariai ir apie kurią šturmanas Johansenas taip vengė kalbė- 
ti? Kas paaiškėjo viceadmiraliteto tyrimo metu ir kas apie bjaurųjį kultą 

zinoma Danedine? Ir pats nuostabiausias dalykas - koks giluminis ir na- 
rūralių procesų rėmus peržengiantis ryšys tarp datų suteikė pragaištingos 
ir dabar jau nepancigiamos reikšmės tiems įvairicms nutikimams, kuriuos 
buvo taip kruopščiai užfhiksavęs mano dėdė? 

Kovo 1 d. (pagal Datos keitimosi liniją, pas mus Bostone tuomet buvo 
vasario 28 d.) įvykęs žemės drebėjimas ir audra. Iš Danedino, tarytum 
įsakmiai pašauktas, skubiai išlėkęs „Budrusis“ su savo triukšminga įgula, 
tuo tarpu kitoje Žemės planetos pusėje poetai ir menininkai ėmę sapnuo- 
ti keistą, drėgną ir šaltą kiklopinį miestą, o vienas jaunas skulptorius per 
miegus nulipdęs baisiojo Kthulhu pavidalą. Kovo 23 d. „Emos“ įgula išli- 
pusi nežinomoje saloje, kur žuvę šeši vyrai: tą pačią dieną jautrių žmonių 
sapnai tapę ryškesni ir apniukę nuo siaubo, kurį sukėlusi juos persekiojan- 
ti milžiniška piktavalė pabaisa, vienas architektas išprotėjęs, o skulptorių 
staiga ištikusi karštinė! O ką manyti apie audrą, įvykusią balandžio 2 d. — 
tą dieną, kai nutrūko visi sapnai apie drėgnąjį miestą, o Vilkoksas visiškai 
sveikas išsilaisvino iš keistosios karštinės gniaužtų? Ką manyti apie visus 
šiuos sutapimus, taip pat apie senojo Kastro užuominas apie nuskendu- 
sius, žvaigždėse gimusius Senuosius ir būsimą jų viešpatystę, apie jiems 
ištikimą kultą ir jų gebėjimą valdyti sapnus? Ar aš balansavau ant ribos, už 
kurios tūnojo žmogui nepakeliamos kosminės baisybės? Jeigu taip, tos 
baisybės turinčios būti vien psichinės prigimties, mat kažkokiu būdu ba- 
landžio antroji panaikinusi tą siaubingą grėsmę, kuri buvo pradėjusi žmo- 
nijos sielos apgultį. 

Tą vakarą, visą dieną paskubomis siuntinėjęs telegrafus ir taręsis, at- 
sisveikinau su mane svetingai priėmusiu bičiuliu ir traukiniu išvykau į San 
Fransiską. Greičiau nei per mėnesį nuvykau į Danediną, tačiau ten paaiškė- 
Jo, jog apie keistuosius kulto narius, leisdavusius laiką senose pajūrio smu- 
klėse, mažai kas žinoma. Uostamiesčio padugnės čia buvo pernelyg įpras- 
tas reiškinys, kad sulauktų ypatingo dėmesio, nors žmonės aptakiai minėjo 
Vieną tų mišrūnų žygį sausuma, kuomet nuo tolimų kalvų girdėjosi prislo- 
pintas būgnavimas ir matėsi raudonos liepsnos. Oklende sužinojau, kad 
Johansenas po atsainios ir jokių rezultatų nedavusios apklausos Sidnėjuje 
grįžo pakeitęs plaukų spalvą iš geltonos į baltą, o tada pardavė savo namelį 
Vesto gatvėje ir su žmona išplaukė į senuosius namus Osle. Draugams apie 

sukrečiančius išgyvenimus jis pasakojo ne daugiau nei admiraliteto parei- 
gūnams, todėl jie galėjo tik duoti man jo adresą Osle. 

Paskui nuvykau į Sidnėjų, kur kalbindamas jūrcivius ir viceadmira- 
liteto teismo pareigūnus nieko nepešiau. Sidnėjaus įlankos Apvaliojoje 
krantinėje apžiūrėjau „Budrųjį, kuris jau buvo parduotas ir naudojamas 
komerciniais tikslais, tačiau jo niekuo neypatingas korpusas man nesu- 
teikė jokios informacijos. Pritūpusi statula sepijos galva, drakono kūnu, 
žvynuotais sparnais ir hieroglifais išraižytu pjedestalu buvo saugoma Haid 
parko muziejuje: ilgai ir kruopščiai ją apžiūrinėdamas, pastebėjau, kad ji 
padaryta pragaištingai meistriškai, taip pat yra absoliučiai paslaptinga, 
siaubingai senoviška ir nežemiška savąja medžiaga, kaip ir Legraso turimas 
mažesnis egzempliorius. Kuratorius man pasakojo, jog geologams tai buvo 
didžiulė mįslė: jie prisiekinėję, kad Žemėje tokios uolienos nėra. Tada su 
šiurpu prisiminiau, ką senasis Kastro pasakojo Legrasui apie pirmykščius 
Didžiuosius: „Jie atėjo iš žvaigždžių ir su Savimi atsinešė Savo statulas.“ 

Sutrikdytas tokio psichinio sukrėtimo, kokio niekada anksčiau nebu- 
vau patyręs, pasiryžau nuvykti į Oslą pas šturmaną Johanseną. Nuplaukęs 
į Londoną, iškart persėdau į laivą, plaukiantį į Norvegijos sostinę, ir vieną 
rudens dieną išsilaipinau dailiose prieplaukose Egebergo pilies šešėlyje. 
Išsiaiškinau, kad Johanseno namai yra karaliaus Haraldo Hardrado' staty- 
tame senamiestyje, kuris išsaugojo Oslo vardą per visus tuos amžius, kai 
didesnioji miesto dalis apsimetinėjo Kristianija. Neilgą kelią nuvažiavau 
karieta taksi ir besidaužančia širdimi pasibeldžiau į tvarkingo senovinio 
pastato tinkuotu fasadu duris. Jas atidarė juodai apsirengusi moteris liūd- 
nu veidu - likau karčiai nusivylęs, kai ji trūkinėjančia anglų kalba pasakė, 
kad Gustavas Johansenas mirė. 

Pasak žmonos, grįžęs jis nebegalėjo gyventi, nes 1925 m. įvykiai jūro- 
je jį palaužę. Jai jis pasakojęs ne daugiau nei visiems kitiems, tačiau palikęs 
ilgą rankraštį apie, pasak jo paties, „techninius dalykus“, parašytą anglų kal- 
ba, - be abejo, tam, kad apsaugotų ją nuo pavojaus kada nors atsitiktinai 
perskaityti. Einant siauru takeliu prie Geteborgo doko, jį parbloškęs per 

mansardos langą iškritęs dokumentų ryšulys. Du indų jūreiviai iškart pa- 
dėję jam atsistoti, bet jis vis tiek miręs nespėjus atvykti greitajai pagalbai. 
Gydytojai neradę jokios įtikinamos mirties priežasties, todėl paaiškinę ją 
širdies liga ir bendru nusilpimu. 

Tąkart pajutau mano gyvybinius organus graužiant tamsų siaubą, ku- 
ris neapleis manęs, kol pats neatgulsiu amžinojo poilsio dėl „nelaimingo 
atsitikimo“ ar kitų priežasčių. Įtikinęs našlę, jog esu pakankamai glaudžiai 
susijęs su jos vyro „techniniais reikalais“, kad turėčiau teisę į rankraštį, pasi- 
ėmiau dokumentą ir pradėjau skaityti laive į Londoną. Tai buvo paprastas, 
padrikas rašinys, naivaus jūreivio bandymas post factum parašyti dienoraš- 
tį, kuriame jis padieniui apipasakotų tą paskutinę siaubingą kelionę. Ne- 
siimsiu perrašinėti jo pažodžiui, su visais neaiškumais ir pasikartojimais, 
tačiau perteiksiu jo esmę pakankamai išsamiai, kad parodyčiau, kodėl į 
laivo šonus besiplakančio vandens garsas man tapo toks nepakenčiamas, 
jog užsikimšau ausis vata. 

Ačiū Dievui, nors Johansenas matė tą miestą ir Padarą, jis žinojo ne 
viską; tačiau aš daugiau niekada ramiai nemiegosiu, mat sužinojau apie 
baisybes, nuolatos tykančias kitapus gyvenimo, laike ir erdvėje, ir tas iš 
senųjų žvaigždžių kilusias bedieviškas šventvagystes, sapnuojančias jūros 
dugne, žinomas ir garbinamas košmariško kulto, kuris pasirengęs ir nekan- 
trauja jas vėl paleisti į pasaulį, kai tik dar vienas žemės drebėjimas vėl iškels 
jų milžinišką akmeninį miestą į saulės šviesą ir orą. 

Johanseno kelionė prasidėjusi taip, kaip jis pasakojęs viceadmirali- 
tetui. Pakrovus balastą, „Ema“ išplaukusi iš Oklendo vasario 20 d. ir visu 
smarkumu susidūrusi su žemės drebėjimo sukelta audra, kuri turbūt iš jū- 
ros dugno ir iškėlė košmarus, užvaldžiusius žmonių sapnus. Vos tik tapo 
lengviau valdomas, laivas sklandžiai plaukė pirmyn, tačiau kovo 22 d. jį 
sustabdė „Budrusis“: skaitydamas, kaip šturmanas rašo apie „Emos“ bom- 
bardavimą ir paskendimą, jutau jo kartėlį. Apie „Budriuoju“ plaukusius 
tamsiaodžius kulto išgamas jis rašo pastebimai baisėdamasis. Jiems buvo 
būdinga kažkokia itin šlykšti savybė, todėl juos sunaikinti atrodė kone pa- 
reiga, ir Johansenas nuoširdžiai stebisi, jog atliekant teismo tyrimą jo įgula 
buvo kaltinama kietaširdiškumu. Paskui, genama smalsumo ir vadovau- 

jūros kyšančią didžiulę akmeninę koloną, o ties 477 9' pietų platumos ir 
126“ 43' vakarų ilgumos priplaukia pakrantę, kurioje maišosi molis, dum- 
blas ir apžėlę kiklopiniai mūriniai, - tai ne kas kita kaip apčiuopiamu pavi- 
dalu apsireiškęs didžiausias Žemės siaubas, košmariškasis lavonų miestas 
R'laje, kurį begalę erų prieš istorijos pradžią pastatė milžiniški, pasišlykš- 
tėtini pavidalai, prasiskverbę į Žemę iš tamsiųjų žvaigždžių. Ten, paslėpti 
žaliuose gleivėtuose rūsiuose, gulėjo didysis Khtulhu ir jo pulkai, pagaliau, 
praėjus nesuskaičiuojamiems ciklams, siuntę į pasaulį mintis, kurios jau- 
triųjų sapnuose paskleidė baimę, o tikinčiuosius įsakmiai pašaukė į pili- 
griminę išlaisvinimo ir valdžios atstatymo kelionę. Johansenas viso to nė 
neįtarė, bet dievaži, pakako to, ką netrukus išvydo savo akimis! 

Mano supratimu, iš vandens iškilo tik viena kalno viršūnė, baisioji 
monolitu papuošta citadelė, kur buvo palaidotas didysis Kthulhu. Kai pa- 
galvoju, kokio masto gali būti tas niūriai mąstantis miestas, kone užsimanau 
tuojau pat nusižudyti. Johansenui ir jo vyrams varvančio senovės demonų 
Babilono kosminė didybė atėmė žadą, tad veikiausiai jie patys suprato, jog 
miestas nepriklauso šiai ar bet kuriai kitai sveiko proto planetai. Kiekvie- 
noje išsigandusio šturmano parašytoje eilutėje aštriai justi pagarbi baimė, 
kurią sukėlė neįtikėtinas žalsvų akmens luitų dydis, svaiginantis didžiojo 
raižyto monolito aukštis ir gluminantis milžiniškų statulų ir bareljefų pa- 
našumas į tą keistą stabą, kurį jis rado „Budriajame“ įrengtoje šventykloje. 

Nežinodamas, kas yra futurizmas, Johansenas perteikė labai panašų 
įspūdį pasakodamas apie tą miestą, mat užuot apibūdinęs kokią nors kon- 
krečią konstrukciją ar pastatą, jis įvardija tik bendriausius pojūčius, ku- 
riuos sukėlė milžiniški kampai ir akmeniniai paviršiai: jie buvo per dideli, 
kad priklausytų kokiam nors šiai Žemei būdingam ar prideramam daiktui, 
taip pat bedieviškai išraižyti siaubingais atvaizdais ir hieroglifais. Užsime- 
nu jį rašius apie kampus, nes tai priminė kai ką, ką apie savo baisiuosius 
sapnus man pasakojo Vilkoksas. Jis buvo sakęs, jog jo sapnuose regėtos 
vietovės geometrija buvo nenormali, neeuklidinė ir bjauriai dvelkė mums 
svetimomis sferomis ir dimensijomis. Ir štai, žvelgdamas į šiurpią tikrovę, 
tą patį juto neišprusęs jūreivis. 

Johansenas su savo vyrais išsilaipino tame nežmoniškame Akropolyje 
ant nuožulnios purvo pakrantės ir slidinėdami užlipo didžiuliais dumbluo- 

tais luitais, kurie negalėjo būti jokiems mirtingiesiems skirti laiptai. Žvel- 
giant per poliarizuojančius garus, besiveržiančius iš tos jūros vandeniu 
permirkusios anomalijos, net danguje šviečianti saulė atrodė detormuota, 
o beprotiškai nesuvokiamuose raižyto akmens kampuose, kurie iš antro 
žvilgsnio atrodydavo įgaubti, nors iš pirmo — išgaubti, klastingai tykojo 
iškreipta grėsmė ir įtampa. 

Dar prieš išvystant ką nors daugiau nei uolos, dumbliai ir žolės, visus 
tyrinėtojus persmelkė kažkas labai panašaus į išgąstį. Kiekvienas iš jų būtų 
pabėgęs, jei tik nebūtų bijojęs kitų paniekinimo, todėl visi be entuziazmo 
ieškojo — kaip vėliau paaiškėjo, bergždžiai, - kokio nors suvenyro, kurį ga- 
lėtų iš ten išsinešti. 

Portugalas Rodrigezas pirmasis užkopė ant monolito papėdės ir ėmė 
šaukti, ką ten radęs. Kiti užkopė jam iš paskos ir smalsiai apžiūrinėjo di- 
džiules raižytas duris su dabar jau pažįstamu kalmaro-drakono bareljefu. 
Pasak Johanseno, tai buvo tarytum milžiniškos daržinės durys; jiems vi- 
siems atrodė, kad tai durys, kadangi jas rėmino puošnios sąramos, slenks- 
tis ir staktos, nors jie negalėjo nuspręsti, ar tos durys gulėjo ant žemės ly- 
giai, kaip liukas, ar įžambiai, kaip laukujės rūsio durys. Kaip būtų pasakęs 
Vilkoksas, visa tos vietos geometrija buvo nenormali. Negalėjai būti tikras, 
arjūra ir sausuma yra horizontalioje padėtyje, todėl ir visų kitų dalykų san- 
tykinė padėtis atrodė iliuziškai nepastovi. 

Braidenas keliose vietose pastūmė akmenį, bet tai nieko nedavė. Tada 
Donovanas ėmė kruopščiai čiupinėti durų pakraščius, kaskart juos spus- 
telėdamas. Jis neįtikėtinai ilgai lipo aplink groteskišką akmens liejinį — tai 
yra sakytume, kad jis lipo, jeigu tas daiktas nebūtų stovėjęs horizontaliai, — 
ir vyrai stebėjosi, kaip iš viso kokios nors durys šioje visatoje gali būti tokios 
didelės. Tada tos pusės hektaro plokštės viršutinė dalis labai švelniai ir lėtai 
ėmė leistis vidun ir jie suprato, kad durys pusiausviros. Donovanas nučiuo- 
Žė ar kažkokiu kitu būdu metėsi žemyn arba palei staktą ir sugrįžo pas ben- 
dražygius, ir visi stebėjo, kaip bjauriai išraižytas portalas keistai atsitraukia. 
Toje prizminio iškraipymo sukurtoje fantazijoje portalas anomaliai judėjo 
įstrižaine, tad atrodė, jog sugriuvo visos medžiagos ir perspektyvos taisyklės. 

Angoje buvo juoda nuo kone apčiuopiamos tamsos. Tiesą sakant, toji 
tamsuma buvo pozityvi ypatybė, mat ji pridengė tam tikras vidinių sienų 

dalis, kurios turėjo matytis, - ji tarytum dūmai išsiveržė laukan iš daugybę 
erų ją laikiusio kalėjimo ir regimai užtemdė saulę, plazdančiais plėviniais 
sparnais nuslinkdama į susitraukusį ir iškreivotą dangų. Iš šviežiai atvertų 
gelmių pasklidęs kvapas buvo nepakenčiamas, o po kurio laiko ausylasis 
Hokinsas pamanė išgirdęs iš apačios sklindant koktų klampojimo garsą. 
Visi įsiklausė ir vis dar buvo suklusę, kai Padaras seilėdamasis išdrimblino 
į dienos šviesą ir apgraibomis visa savo gličia žalia mase prasispraudė per 
juodą tarpdurį laukan, į nuodingojo beprotybės miesto pašvinkusį orą. 

Apie tai rašant, vargšo Johanseno ranka beveik sustojo. Jo manymu, 
iš šešių į laivą nebegrįžusių vyrų du numirė iš baimės tą pačią prakeiktą 
akimirką. Apibūdinti to Padaro esą neįmanoma - nesama kalbos, skirtos 
tokioms klyksmo bedugnėms ir iš neatmenamų laikų ateinančiam pamiši- 
mui, tokiam kraupiam priešgyniavimui visai medžiagos, jėgos ir kosmoso 
tvarkai. Žengė arba klupinėjo kalnas. Viešpatie! Ar dar yra ko stebėtis, kad 
kitoje Žemės pusėje išprotėjo puikus architektas, o vargšas Vilkoksas tą te- 
lepatijos akimirką karščiuodamas rėkė? Padaras, atvaizduotas stabuose, ža- 
lias, lipnus žvaigždžių išpera pabudo atsiimti to, kas jam priklauso. Žvaigž- 
dės vėl buvo savo vietose, o būrys niekuo dėtų jūreivių atsitiktinai atliko tai, 
ko amžių senumo kultui nepavyko padaryti pagal sumanymą. Po vigintili- 
jonų metų didysis Kthulhu vėl buvo laisvėje ir ieškojo skanaus grobio. 

Niekam nespėjus nė nusigręžti, suglebę nagai pačiupo tris vyrus. Lai 
Dievas duos jiems ramybę, jeigu tik visatoje įmanoma ją rasti. Taip žuvo 
Donovanas, Gerera ir Ongstromas. Kitiems trims puolus paklaikusiai bėgti 
per nesibaigiančius žalia pluta aptraukto akmens kraštovaizdžius link val- 
ties, paslydo Parkeris: Johansenas prisiekinėja, kad jį prarijo mūro kampas, 
kurio ten neturėjo būti, - kampas, kuris buvo aštrus, bet elgėsi, lyg būtų 
bukas. Taigi tik Braidenas ir Johansenas nubėgo iki valties ir desperatiškai 
irklavo į „Budrųjį; kol milžiniška pabaisa šlepsėjo per glitėtus akmenis ir 
dvejojo, kepurnėdamasi prie vandens krašto. 

Nors visa įgula išsikėlė į krantą, garas nebuvo visiškai nuleistas, todėl 
norint išjudinti „Budrųjį pakako kelias minutes karštligiškai pabėgioti 
aukštyn žemyn tarp vairo ir variklių. Pamažu, supamas to neapsakomai 
iškraipyto peizažo baisenybių, laivas ėmė plakti mirtį nešančius vandenis, 
kol nežemiškoje laidojimo rūsiais apstatytoje pakrantėje ant mūrų susto- 

jęs titaniškas žvaigždžių atsiųstas Padaras seilėjosi ir vebleno tarytum Po- 
lifemas, keikiantis sprunkantį Odisėjo laivą. Tada, pademonstruodamas 
daugiau drąsos nei legendinis Kiklopas, didysis Kthulhu ant savo taukų 
įčiuožė į vandenį ir ėmė vytis, plaukdamas milžiniškais, bangas keliančiais 
kosminės galios yriais. Braidenas pažvelgė atgal ir išėjo iš proto, ėmė spie- 
giamai juoktis ir su protarpiais juokėsi tol, kol vieną naktį kajutėje, karšti- 
nės apimtam Johansenui bastantis aplinkui, jo atėjo mirtis. 

Tačiau Johansenas dar nebuvo palūžęs. Suprasdamas, jog Padaras tik- 
rai pavys „Budrųjį, kol iki galo pakils garas, jis pasiryžo beviltiškam sta- 
tymui: įjungęs variklį dirbti visu greičiu, kaip žaibas nubėgo ant denio ir 
apsuko vairą. Dvokiančiame jūros vandenyje susidarė galingi putojantys 
verpetai, ir, garui kylant vis aukščiau ir aukščiau, drąsusis norvegas atgręžė 
laivą tiesiai į juos besivejančius drebučius, kurie iškilę virš nešvarių putų 
stūksojo lyg demoniško galiono laivagalis. Siaubinga kalmaro galva su be- 
siraitančiais čiuptuvėliais jau beveik lietė tvirtosios jachtos bušpritą, tačiau 
Johansenas ryžtingai plaukė pirmyn. Sprogimas priminė praplyšusią pūs- 
lę, pasklido pažliugęs šleikštalas lyg skrodžiant mėnulžuvę, dvokas lyg at- 
kasus tūkstantį kapų, ir toks garsas, kurio metraštininkas nesiėmė užrašyti 
popieriuje. Akimirką laivą apteršė aitrus akinantis žalias debesis, o tada 
teliko nuodingas knibždėjimas laivagalyje, mat - padėk Dieve! - išblašky- 
tos to neapsakomai šlykštaus dangaus išperos dalelės miglos debesyje vėl 
jungėsi į nepakenčiamą pradinį pavidalą, kuris kas sekundę vis tolo, kadan- 
gi „Budrusis“ kylant garui plaukė vis greičiau. 

Štai ir viskas. Paskui Johansenas tik mąstydavo apie kajutėje rastą stabą 
ir retkarčiais pasirūpindavo maistu sau ir greta besijuokiančiam pamišėliui. 
Po ano drąsaus pabėgimo jis nebebandė vairuoti laivo, nes nuo tada jo sie- 
loje kažko neliko. Tuomet pakilo balandžio 2 d. audra, o jo sąmonę užtem- 
dė debesys. Jį apėmė pojūtis, lyg šmėkliškai sūkuriuotų skystose begalybės 
prarajose, svaiginančiai jotų per besisukančias visatas ant kometos uode- 
gos ir isteriškai puldinėtų iš pragaro į mėnulį ir iš mėnulio atgal į pragarą, o 
Visa tai pagyvino gagenantis choras, sudarytas iš deformuotų, itin juokin- 

Pabudus iš sapno, atėjo pagalba - „Akylasis', viceadmiraliteto teismas, 
Danedino gatvės ir ilga kelionė atgal į senąjį namą prie Egebergo pilies. 

Jis negalėjęs viso šito pasakoti — jie būtų palaikę jį bepročiu. Nusprendęs 
prieš mirtį užrašyti, ką žinąs, tačiau jo žmona neturinti apie tai žinoti. Mir- 
tis būsianti palaiminga, jei tik ji sunaikinsianti prisiminimus. 

Štai tokį dokumentą perskaičiau, o dabar laikau alavo dėžutėje šalia 
bareljefo ir profesoriaus Andželo užrašų. Kartu įdėsiu ir šį savo liudijimą, 
mano paties sveiko proto išbandymą, kur į viena sujungta visa, kas, tikiuo- 
si, daugiau niekada nebus sujungta. Aš mačiau viską, kas visatoje siaubin- 
ga, - nuo tada net pavasario padangės ir vasaros gėlės man visąlaik atro- 
dys kaip nuodai. Bet nemanau, kad mano gyvenimas bus ilgas. Kaip išėjo 
mano dėdė, kaip išėjo vargšas Johansenas, taip išeisiu ir aš. Aš per daug 
žinau, o kultas vis dar gyvuoja. 

Matyt, toliau gyvuoja ir Kthulhu, vėl uždarytas toje akmens properšoje, 
kuri jį saugo nuo pat tada, kai saulė buvo jauna. Jo prakeiktas miestas dar 
kartą nuskendo, mat po balandžio audros „Akylasis“ praplaukė pro tą vie- 
tą, tačiau jo dvasininkai Žemėje ir toliau bliauna, šokčioja ir žudo, susibūrę 
apleistose vietose aplink stabais vainikuotus monolitus. Skęstantis miestas 
jį turbūt įtraukė, kol jis buvo savo juodojoje bedugnėje, antraip pasaulis jau 
klyktų iš baimės ir klaiko. Kas žino, kuo viskas baigsis? Kas iškilo, gali nuskęs- 
ti, o kas nuskendo, gali iškilti. Gelmėse lūkuriuoja ir sapnuoja šlykštybės, o 
sverdinčius žmonių miestus apsiaučia dūlėjimas. Ateis toks laikas - bet aš 
negaliu, privalau negalvoti! Jei rašydamas šį rankraštį žūčiau, meldžiu, kad 
mano budeliai būtų apdairūs ir pasirūpintų apsaugoti nuo jo kitus. 


Vertė Paulius Jevsejevas 


TAS, KURIS ŠNABŽDĖJO 
TAMSOJE 

Svarbiausia, turėk omenyje, kad tą pa- 
skutinę akimirką aš nemačiau jokių realių regimųjų baisybių. Jeigu kas 
nors sakytų, jog mano padarytas išvadas nulėmė kokio nors reginio sukel- 
tas psichikos sukrėtimas, jog būtent tai buvęs tas paskutinis lašas, dėl ku- 
rio puoliau lauk iš atokios Eikelio sodybos ir naktį savavališkai pasisavintu 
automobiliu lėkiau per negyvenamas kupolo formos Vermonto kalvas, tai 
neatsižvelgtų į elementarius su mano galutiniu patyrimu susijusius fak- 
tus. Nors ir buvau gerai susipažinęs su Henrio Eikelio turima informacija 
ir jo hipotezėmis; nors kai ką mačiau ir girdėjau; nors visa tai man išties 
paliko labai stiprų įspūdį, net ir dabar negaliu įrodyti, jog mano padaryta 
pasibaisėtina išvada buvo teisinga arba klaidinga. Mat, kad ir kaip būtų, 
Eikelio dingimas nieko nelemia. Neskaitant kulkų žymių lauke ir viduje, jo 
namai žmonėms pasirodė tokie kaip visada. Galėjai pamanyti, jog jis kaip 
įprasta išėjo pavaikštinėti kalvose ir nebegrįžo. Namuose nebuvo jokių 
ženklų, kad kas nors ten lankėsi arba kad darbo kambaryje buvo laikomi 
tie siaubingi cilindrai ir įrenginiai. Nieko nereiškia ir tai, jog jis mirtinai 
bijojo grūste susigrūdusių žaliųjų kalvų ir nepertraukiamo upokšnių sru- 
venimo, kurių apsuptyje buvo gimęs ir užaugintas, - tokių ligūstų baimių 
turi tūkstančiai žmonių. Be to, keistus jo veiksmus ir nuogąstavimus prieš 
pat dingimą būtų nesunku paaiškinti ekscentriškumu. 

Kiek man žinoma, viskas prasidėjo nuo neregėtų Vermonto potvynių 
1927 m. lapkričio 3 d., dėl savo masto tapusių istoriniu įvykiu. Tada, kaip ir 
dabar, dirbau literatūros dėstytoju Miskatoniko universitete Arkame, Masa- 
čusetse, ir buvau entuziastingas Naujosios Anglijos tautosakos tyrinėtojas 

mėgėjas. Netrukus po potvynio tarp įvairių spaudą užplūdusių pranešimų 
apie vargus, negandas ir organizuotą pagalbą pasirodė keletas keistų pa- 
sakojimų apie kai kuriose ištvinusiose upėse pastebėtus plūduriuojančius 
padarus: daugelis mano draugų ėmė smalsiai svarstyti šį klausimą ir pra- 
šė manęs kiek įmanoma jį nušviesti. Jaučiausi pamalonintas, kad į mano 
tautosakos tyrinėjimus žiūrima taip rimtai, ir kiek įmanydamas bandžiau 
sumenkinti tas beprotiškas, miglotas pasakas, kurių kilmė iš senų kaimie- 
tiškų prietarų atrodė neabejotina. Man kėlė juoką, jog keletas išsilavinusių 
žmonių atkakliai laikosi nuomonės, esą už gandų galįs slypėti kažin koks 
nežinomų, iškraipytų faktų sluoksnis. 

Tokiu būdu į mano akiratį patekę pasakojimai daugiausia buvo užfik- 
suoti iškarpose iš laikraščių, nors viena istorija atėjo iš sakytinio šaltinio — 
ją laiške vienam mano draugui atpasakojo jo motina, gyvenanti Hardvike, 
Vermonte. Iš esmės visuose pasakojimuose buvo kalbama apie tos pačios 
rūšies padarą, nors padarai, regis, buvo pastebėti trimis atskirais atvejais: 
vienu atveju buvo minima Vinuskio upė prie Montpiljerio, kitu atveju 
pasakojama apie įvykius Vakarų upėje Vindamo apygardoje už Niufeino, 
trečiu atveju įvykių centras buvo Pasumpsiko upė Kaledonijos apygardoje 
virš Lindonvilio. Be abejo, daugelyje pavienių iškarpų buvo minimi kiti 
atvejai, tačiau išnagrinėjus atrodė, jog juos visus galima suvesti į šiuos tris. 
Visais atvejais kaimo žmonės pasakojo matę vieną ar daugiau labai keis- 
tų, nerimą keliančių objektų pakilusiuose vandenyse, kurie liejosi žemyn 
iš žmonių nelankomų kalvų; be to, daugelis buvo linkę sieti šių objektų 
pasirodymą su pirmykščiu, pusiau pamirštu iš lūpų į lūpas perduodamų 
legendų ciklu, kurį šia proga atgaivino seni žmonės. 

Žmonės manė pastebėję organines formas, nepanašias į nieką kita, 
ką jie buvo matę lig tol. Suprantama, tuo tragišku laikotarpiu upių srovės 
nešė daug žmonių kūnų, tačiau keistuosius pavidalus apibūdinę liudinin- 
kai buvo gana tvirtai įsitikinę, kad jie nežmogiškos kilmės, nepaisant tam 
tikrų paviršutinių panašumų dydžiu ar bendrais bruožais. Be to, pasak liu- 
dininkų, tai negalėjo būti ir jokie Vermonte sutinkami gyvūnai. Tai buvo 
apie pusantro metro ilgio panašios į rožinę spalvos padarai; ant vėžiagy- 
viškų kūnų jie turėjo porą stambių nugaros pelekų arba plėvinių sparnų 
ir kelias poras galūnių su sąnariais, o toje vietoje, kur įprastu atveju būtų 

galva, - savotišką susuktą elipsoidą, padengtą daugybe labai trumpų an- 
tenų. Buvo išties nuostabu, kaip tiksliai sutapo pasakojimai iš skirtingų 
šaltinių, tačiau nuostabą menkino faktas, jog senosiose legendose, kurios 
kadaise buvo paplitusios po visą kalvų kraštą, buvo piešiamas pasibaisė- 
tinai ryškus paveikslas, kuo puikiausiai galėjęs paveikti visų liudininkų 
vaizduotę. Priėjau prie išvados, kad tie liudininkai, kurie visais atvejais 
buvo naivūs ir neišprusę provincijos žmonės, sūkuriuojančiose upėse 
matė aplamdytus ir išpurtusius žmonių arba ūkinių gyvulių kūnus ir lei- 
do pusiau užmirštai tautosakai priskirti tiems pasigailėtiniems objektams 
fantastines ypatybes. 

Toji senovinė tautosaka buvo sunkiai suprantama; kupina nutylėjimų 
ir didžiąja dalimi pamiršta dabartinės kartos, tačiau itin savita ir neabe- 
jotinai persmelkta dar seniau sukurtų indėnų pasakojimų poveikio. Nors 
niekada nebuvau lankęsis Vermonte, gerai ją išmaniau, kadangi buvau su- 
sipažinęs su nepaprastai reta Eli Devenport monografija, kurioje naudoja- 
masi iki 1839 m. iš seniausių valstijos žmonių surinkta sakytine medžiaga. 
Negana to, toji medžiaga artimai sutapo su istorijomis, kurias man asme- 
niškai pasakojo Naujojo Hampšyro kalnuose kalbinti garbaus amžiaus 
kaimiečiai. Glaustai apibendrinant, žmonės savo pasakojimuose duodavo 
suprasti, jog esama slaptos siaubingų būtybių padermės, kuri nematoma 
gyvena kažkur nuošalesnėse kalvose, gūdžiuose miškuose ant aukščiausių 
viršūnių ir tamsiuose slėniuose, kur iš nežinomų šaltinių sruvena upeliai. 
Šios būtybės retai kada matomos, tačiau žmonės, keliavę toliau nei įprasta 
aukštyn tam tikrų kalnų šlaitais arba žemyn į kai kuriuos gilius, stačių nuo- 
kalnių supamus tarpeklius, kurių šalindavosi net vilkai, pasakodavo apie jų 
buvimo ženklus. 

Ten, upelių pakraščių ir nederlingų žemės lopinėlių purve, esą pasitai- 
kydavę keistų pėdsakų ar nagų atspaudų, taip pat mįslingai ratu išdėstytų 
akmenų su aplink išmindžiota žole - atrodydavę, taip juos sustačiusi ir to- 
kias formas jiems suteikusi ne Gamta. Taip pat kalvų šlaituose pasitaikydavę 
įtartino gylio urvų, kurių angos vargu ar atsitiktinai būdavusios užritintos 
rieduliais, o į juos ir iš jų vesdavę daugiau nei įprasta keistųjų pėdsakų, jei- 
gu tik įmanoma teisingai nustatyti tų pėdsakų kryptį. Tačiau blogiausia esą 
tie padarai, kuriuos nuotykių ieškotojai labai retai pastebėdavę tolimiausių 

slėnių prieblandoje ir aukščiau, nei įprastai kopiama, statmenai šlaitams 
išaugusiuose tankiuose miškuose. 

Būtų buvę ne taip nejauku, jei paskiri pasakojimai apie tuos padarus 
nebūtų taip puikiai derėję tarpusavyje. Beveik visuose ganduose kartojosi 
keletas dalykų: buvo tvirtinama, jog tos būtybės - tai tam tikri didžiuliai 
šviesiai raudonos spalvos krabai su daugybe porų kojų ir dviem dideliais 
šikšnosparniškais sparnais nugaros viduryje. Kartais jie vaikščiodavo vi- 
somis kojomis, kartais - tik ant paskutinės poros, kitomis kojomis gaben- 
dami didelius neaiškaus pobūdžio objektus. Vieną kartą jie buvo pastebėti 
gausiu būriu brendantys seklaus miško upelio vaga, neabejotinai draus- 
mingai sustoję po tris. Kartą vieną egzempliorių matė skrendant: jis naktį 
pakilo nuo plikos nuošalios kalvos viršūnės ir, didelių plazdančių sparnų 
siluetui akimirką išryškėjus pilnaties fone, pradingo danguje. 

Iš esmės tie padarai lyg ir buvo nelinkę artintis prie žmonių, nors kar- 
tais juos apkaltindavo dėl pradingusių nuotykius mėgstančių asmenų — 
ypač tų žmonių, kurie pasistatydavo namus per arti kai kurių slėnių arba 
per aukštai tam tikruose kalnuose. Daugelis vietovių pagarsėjo kaip kurtis 
nepatartinos vietos, ir tas pojūtis išlikdavo dar ilgai po to, kai priežastis 
pasimiršdavo. Žvelgiant į kai kuriuos netoliese esančius kalnų skardžius 
žmonėms šiurpdavo oda, net jeigu jie neprisimindavo, kiek naujakurių 
dingo ir kiek sodybų virto pelenais ant tų niūrių žalių sargybinių žemes- 
niųjų šlaitų. 

Bet nors iš seniausių legendų susidarė įspūdis, kad tos būtybės kenk- 
davo tik tiems, kas pažeisdavo jų privatumą, buvo ir vėlesnių pasakojimų, 
kurie bylojo apie jų domėjimąsi žmonėmis, taip pat apie jų mėginimus 
žmonių pasaulyje įkurti slaptus stebėjimo postus. Buvo pasakojama apie 
rytais po ūkininkų namų langais aptinkamus keistus nagų atspaudus ir 
apie retkarčiais dingstančius žmones kitose vietovėse nei tų padarų aki- 
vaizdžiai lankomi plotai. Taip pat buvo pasakojama apie žmonių kalbą 
mėgdžiojančius zvimbiančius balsus, kurie gūdžių miškų keliuose ir ke- 
liukuose vienišiems keliautojams teikia nuostabą keliančius pasiūlymus, 
ir apie iš baimės paklaikusius vaikus, kažin ką mačiusius arba girdėjusius 
ten, kur pirmykštis miškas buvo prisiartinęs prie pat jų namų kiemų. Vė- 
liausiame legendų sluoksnyje (tame, kuris susiformavo prieš pat prieta- 

rams nunykstant ir žmonėms nustojant nuolat lankytis baugiosiose vie- 
tose) pasitaiko pasakotojo išgyventą sukrėtimą išreiškiančių pastabų apie 
atsiskyrėlius ir nuošaliai gyvenusius ūkininkus, kurie tam tikru gyvenimo 
laikotarpiu tarsi patyrė atgrasius psichikos pokyčius, o tada buvo atstum- 
ti ir apkalbami kaip keistosioms būtybėms parsidavę mirtingieji. Atrodo, 
vienoje iš šiaurės rytų apygardų apie 1800 m. buvo madinga ekscentriškus 
ir nemėgstamus vienišius kaltinti susidėjus su nekenčiamaisiais padarais 
arba jiems atstovaujant. 

Be abejo, į klausimą, kas tai per padarai, buvo atsakoma skirtingai. 
Buvo įprasta juos vadinti „anais“ arba „senaisiais“, nors paskirose vietovė- 
se arba tam tikrais laikotarpiais atsirasdavo ir kitų pavadinimų. Regis, di- 
džioji dalis puritonų naujakurių nenuovokiai vadino juos velnio pakalikais 
ir padarė iš jų pagrindą kilti baugioms teologinėms spekuliacijoms. Tie, 
kurie buvo paveldėję keltiškas legendas, t. y. daugiausia škotų-airių kilmės 
Naujojo Hampšyro gyventojai ir jų giminaičiai, įsikūrę Vermonte pasinau- 
dodami gubernatoriaus Ventvorto kolonijinėmis dotacijomis, padarus 
aptakiai siejo su blogosiomis fėjomis ir su pelkių bei savo gimtinės senųjų 
gyvenviečių „mažaisiais žmonėmis“ ir saugojosi per daugelį kartų perduo- 
tais užkeikimų likučiais. Tačiau pačias fantastiškiausias teorijas buvo išve- 
dę indėnai. Nors atskirų genčių legendos skyrėsi vienos nuo kitų, buvo 
ryškus joms visoms bendras tikėjimas tam tikromis esminėmis detalėmis, 
vienbalsiai sutariant, jog padarai kilę ne iš šios Žemės. 

Iš visų nuosekliausi ir vaizdingiausi penakukų / mitai aiškino, esą Spar- 
nuotieji atėjo iš Didžiosios Lokės danguje, o mūsų Žemės kalvose įsirengė 
kasyklas, kuriose išgauna kažin kokį akmenį, neaptinkamą jokiame kita- 
me pasaulyje. Mitai pasakojo, kad jie čia negyvena, tik turi bazes, o su- 
kaupę didžiulius krovinius akmens skrenda į savo žvaigždes šiaurėje. Jie 
kenkią tik tiems Žemės žmonėms, kurie pernelyg prisiartiną arba šnipinė- 
ją. Gyvūnai jų šalinąsi vedami instinktyvios neapykantos, o ne dėl to, kad 


Benning Wentworth (1696-1770) - Naujojo Hampšyro 1741-1766 m. kolonijinis guberna- 
torius. 1749-1764 m. jis skirstė žemės dotacijas, kurių pagrindu vėliau buvo įsteigta Vermon- 
to valstija. 

Išnykusi Šiaurės Amerikos gentis, gyvenusi Merimako upės slėnyje, kur yra dabartinių Nau- 
jojo Hampšyro, Masačusetso ir Meino valstijų teritorijos. 

būtų medžiojami. Jie negalį valgyti šios Žemės gėrybių ir gyvūnų, užtat iš 
žvaigždžių atsigabeną savo maisto. Artintis prie jų blogai, o retkarčiais į jų 
kalvas įžengę jauni medžiotojai nebegrįžtą. Taip pat esą negerai klausytis, 
ką jie šnabždą naktimis miške savo į bičių panašiais balsais, mėginančiais 
pamėgdžioti žmonių balsus. Jie moką visų žmonių kalbas - penakukų, hu- 
ronų, penkių tautų žmonių, - bet, regis, neturį savo pačių kalbos, arba 
jiems jos nereikią. Jie kalbąsi galvomis, kurios skirtingais būdais keičian- 
čios spalvas ir taip išreiškiančios skirtingus dalykus. 

Žinoma, visos tiek baltųjų, tiek indėnų legendos išnyko devyniolikta- 
me amžiuje ir tik retkarčiais atavistiškai atgydavo. Vermontiečių gyvenimo 
būdas tapo sėslus, o kai jų keliai ir gyvenamosios vietos buvo nustatyti 
pagal tam tikrą nekintamą planą, jie vis rečiau prisimindavo, dėl kokių bai- 
mių, ko vengiant tas planas buvo sudarytas ir kad apskritai kažko bijota 
ar vengta. Dauguma žmonių tiesiog žinojo, jog kai kurios kalvotos vietos 
laikomos labai kenksmingomis, nepelningomis ir apskritai nelaimingomis 
gyventi, ir kad dažniausiai žmonės tuo geriau gyvena, kuo atokiau nuo jų 
laikosi. Bėgant laikui, papročių ir ekonominio intereso vėžės taip giliai 
įsirėžė į prideramomis laikomas vietas, jog nebeliko priežasties keltis kur 
nors kitur, o keistųjų padarų apsėstos kalvos liko apleistos veikiau atsitik- 
tinai nei tyčia. Išskyrus retai pasitaikančius paskirus išgąsčio atvejus, tik 
stebuklus mėgstančios močiutės ir praeitį vertinantys devyniasdešimtke- 
liamečiai patylomis prasitardavo apie tose kalvose gyvenančias būtybes, 
bet net ir šiuose ganduose buvo pripažįstama, kad dabar nebėra ko tų pa- 
darų bijoti, mat jie jau priprato prie šalia stovinčių namų ir gyvenviečių, o 
žmonės visai nebesilanko jų pasirinktoje teritorijoje. 

Visa tai sužinojau skaitydamas, taip pat iš tam tikrų liaudies pasakų, 
kurias užrašiau Naujajame Hampšyre, todėl kai potvynių laikotarpiu ėmė 
sklisti gandai, man nebuvo sunku įspėti, kokios jų ištakos žmonių vaizduo- 
tėje. Dėjau daug pastangų bandydamas tai paaiškinti savo draugams, o jie 
savo ruožtu mane pralinksmino, mat keli ginčytis linkę asmenys nenusto- 


Huronai, arba viandotai, - irokėziškos kultūros Šiaurės Amerikos gentis, iki XVII a. gyvenusi 
šiaurinėje Ontarijo ežero pakrantėje, o šiais laikais - Kvebeke (Kanada), Kanzase, Mičigane 
ir Oklahomoje (Šiaurės Amerika). Penkių tautų žmonėmis angliškai vadinamos irokėzų kon- 
federaciją sudariusios gentys. 

jo tvirtinti, jog tuose pasakojimuose gali būti tiesos grūdas. Tie žmonės 
mėgino atkreipti dėmesį, kad senosios legendos pastebimai ilgaamžės ir 
panašios, O kadangi Vermonto kalvos veik neištyrinėtos, būtų neprotin- 
ga dogmatiškai laikytis nuomonės, kas gali ir kas negali jose gyventi, ir jų 
neprivertė nutilti net mano patikinimas, esą visi tie mitai atkartoja gerai 
žinomą schemą, būdingą didžiosios žmonijos dalies mitams ir nulemtą 
ankstyvųjų įsivaizduojamosios patirties tarpsnių, kurių rezultatas visada 
būdavo tokio pat pobūdžio prasimanymai. 

Nieko nepešiau tiems oponentams pademonstravęs, jog Vermonto 
mitai iš esmės tik nežymiai skiriasi nuo universaliųjų gamtą personifikuo- 
jančių legendų, apgyvendinusių senąjį pasaulį faunais, driadėmis ir saty- 
rais, pasakojančių apie moderniosios Graikijos kalikantzarus , o laukinį 
Velsą ir Airiją nusėjusių baugiomis užuominomis apie keistų mažaūgių ir 
šiurpių trogloditų ir rausikų slaptąsias padermes. Nieko nepešiau ir pri- 
mindamas dar labiau stulbinamai panašų Nepalo kalnų genčių tikėjimą 
baisiaisiais Mi-Go, arba „bjauriaisiais sniego žmonėmis“, šlykščiai tykan- 
čiais Himalajų viršūnėse tarp ledo ir akmens smailių. Kai pateikiau šiuos 
įrodymus, mano oponentai atgręžė juos prieš mane, tvirtindami, jog tai 
turi reikšti, kad senosios pasakos turi kažkokį faktinį istorinį pagrindą; jog 
tai leidžia manyti, kad iš tiesų esama kažin kokios keistos senovinės Žemė- 
je gyvenančios padermės, - ji buvo priversta slėptis iškilus ir įsiviešpatavus 
žmonijai, bet, labai tikėtina, nedidelis jos atstovų skaičius išliko iki gana 
nesenų laikų ar net iki šių dienų. 

Kuo smarkiau juokiausi iš tokių teorijų, tuo kategoriškiau šie užsispy- 
rėliai draugai jas gynė, pridurdami, jog net ir neatsižvelgiant į per amžius 
sukauptas legendas pastarųjų dienų pranešimai buvo pernelyg aiškūs, 
nuoseklūs, detalūs ir savo pasakojimo būdu blaiviai proziški, kad būtų ga- 
lima į juos visai nekreipti dėmesio. Du ar trys fanatiški ekstremistai tiek 
įsismarkavo, kad net davė suprasti, jog senosiose indėnų pasakose esama 
galimų reikšmių, rodančių nežemišką slaptųjų būtybių kilmę, ir citavo eks- 
travagantiškas Čarlzo Forto" knygas, kuriose teigiama, esą Žemėje ne kartą 


* 


Piktavalės būtybės, apie kurias pasakojama graikų, bulgarų, makedonų, serbų, turkų, kiprie- 
čių, bosnių tautosakoje. 
Charles Hoy Fort (1874-1932) - amerikiečių rašytojas ir anomalių reiškinių tyrinėtojas. 

lankėsi keliautojų iš kitų pasaulių ir iš kosmoso. Vis dėlto dauguma mano 
priešininkų buvo paprasčiausi romantikai, primygtinai mėginantys į tikrą- 
ji gyvenimą perkelti fantastinius pasakojimus apie slapiuosius „mažuosius 
žmones, kurie išpopuliarėjo dėl Arturo Macheno nuostabių siaubo litera- 
tūros žanro kūrinių. 


Kaip tokiomis aplinkybėmis dažnai nu- 
tinka, mūsų intriguojančias diskusijas galiausiai laiškų forma išspausdino 
„Arkamo skelbikas“, o kai kuriuos laiškus perspausdino vietinė spauda 
tuose Vermonto regionuose, iš kurių mus pasiekė potvynių istorijos. „Rut- 
lando šauklys“ išspausdino pusę puslapio ištraukų iš abiejų ginčo šalių 
laiškų, o „Bratleboro reformatorius“ visa apimtimi perspausdino vieną iš 
mano rašytų ilgų istorinių ir mitologinių apžvalgų, išmintingoje „Rašto 
klajoklio“ skiltyje pateikdamas komentarų, palaikančių ir sveikinančių 
mano skeptiškas išvadas. Atėjus 1928 m. pavasariui, Vermonte buvau ta- 
pęs kone įžymybe, nors niekada nebuvau įkėlęs kojos į tą valstiją. Tada 
atėjo keistieji laiškai nuo Henrio Eikelio, padarę man šitokį gilų įspūdį bei 
pirmą ir paskutinį kartą atvedę mane į tą kerinčią susigrūdusių žaliuojan- 
čių skardžių ir murmančių miško upelių karalystę. 

Didžiąją dalį dabar turimų žinių apie Henrį Ventvorfą Eikelį surin- 
kau susirašinėdamas su jo kaimynais ir Kalifornijoje gyvenančiu vientur- 
čiu sūnumi jau po to, kai apsilankiau atokioje jo sodyboje. Paaiškėjo, kad 
jis savo gimtojoje žemėje buvo paskutinis ilgos, vietiniu mastu pasižymė- 
jusios teisininkų, administratorių ir džentelmenų agronomų dinastijos 
atstovas. Tačiau jo asmenyje šeimos mentalitetas nuo praktinių reikalų 
pasuko link grynojo mokslo: tai buvo pasižymėjęs matematikas, astrono- 
mas, biologas, antropologas ir folkloristas, dirbęs Vermonto universitete. 
Lig tol nebuvau apie jį girdėjęs, o ir jis savo laiškuose nepateikė daug au- 
tobiografinių detalių, tačiau iškart supratau, kad tai valingas, išsilavinęs ir 
intelektualus žmogus, kuris, tiesa, buvo ir nepraktiškas atsiskyrėlis. 

Nors jo teiginiai buvo neįtikimi, iškart supratau turįs Eikelį vertinti 
rimčiau nei visus kitus savo oponentus. Pirma, jis buvo išties arti pačių 
reiškinių - regimų ir apčiuopiamų, - apie kuriuos taip groteskiškai sam- 
protavo; antra, jis, kaip tikras mokslininkas, pademonstravo stebėtiną 
pasiryžimą laikyti savo išvadas negalutinėmis. Jis šiuo klausimu neturėjo 
jokių asmeninių interesų ir visada vadovavosi tuo, ką laikė patikimais įro- 
dymais. Be abejo, aš nuo pradžių laikiausi nuomonės, kad jis klysta, tačiau 
įvertinau tai, jog klysta protingai, ir niekada nepasekiau kai kurių jo draugų 
pavyzdžiu jo idėjas ir nuošalių žalių kalvų baimę aiškinti pamišimu. Ma- 
čiau, kad tas žmogus ne iš kelmo spirtas, ir supratau, kad jo minimus reiš- 
kinius neabejotinai nulėmė keistos aplinkybės, kurias reikia ištirti nepai- 
sant to, kaip menkai jos susijusios su jo paties priskirtomis fantastinėmis 
priežastimis. Vėliau jis man atsiuntė tam tikrus medžiagiškus įrodymus ir 
jie šiam klausimui suteikė šiek tiek kitokį, gluminančiai keistą pagrindą. 

Nesugalvoju nieko geresnio, nei visa apimtimi perrašyti, kiek tai įma- 
noma, tą ilgą laišką, kuriuo Eikelis man prisistatė ir kuris tapo tokiu svar- 
biu slenksčiu mano paties intelektinėje istorijoje. Aš jo nebeturiu, tačiau 
atmintyje išliko kone kiekvienas jo bloga žadančio pranešimo žodis, ir aš 
dar kartą patvirtinu neabejojantis šį laišką parašiusio žmogaus sveiku pro- 
tu. Štai tas tekstas, pasiekęs mane kaip neišskaitoma, archajiškos išvaizdos 
keverzonė, aiškiai parašyta žmogaus, savo ramiame mokslininko gyveni- 
me nedaug teturėjusio reikalų su tikru pasauliu. 


R. F. D.+2', 

Taunsendas, Vindamo apyg. 
Vermontas. 

1928 m. gegužės 5 d. 


Albertas N. Vilmartas, eskvairas, 
Saltonstolo g. 118, 
Arkamas, Mas,, 


Mano mielas Pone, 


didžiai susidomėjęs perskaičiau „Bratleboro reformatoriuje“ (bal. 23 d., 
Nr. 28) perspausdintą jūsų laišką, kuriame komentuojate neseniai paskli- 
dusias istorijas apie keistus kūnus, praėjusį rudenį pastebėtus plūduriuo- 
jant patvinusiose mūsų upėse, ir aptariate itin keistą tautosaką, su kuria 
tos istorijos šitaip puikiai dera. Nesunku suprasti, kodėl nevietinis žmogus 
galėtų užimti tokią poziciją kaip jūs, ir netgi kodėl „Rašto klajoklis“ palaiko 
jūsų nuomonę. Tokios nuostatos paprastai laikosi Vermonte ir kitur gyve- 
nantys išsilavinę žmonės: būdamas jaunas (dabar man 57) jos laikiausi ir 
aš, kol mano studijos, tiek bendros, tiek pagal Devenport knygą, paskatino 
mane patyrinėti paprastai nelankomas netoliese esančių kalvų dalis. 

Imtis studijų mane paskatino keisti senoviniai pasakojimai, kuriuos 
pasakodavo neišprusę seni ūkininkai, bet verčiau jau būčiau šio reikalo 
nepradėjęs. Su visu deramu kuklumu turiu pasakyti: antropologija ir tau- 
tosaka anaiptol nėra man nepažįstamos sritys. Nemažai apie jas mokiausi 
koledže ir esu skaitęs daugumą standartinių autoritetų kaip Tailoras, La- 
bokas, Freizeris, Katrfažas, Murei, Osbornas, Kitas, Bulis, G. Eliotas Smi- 
tas ir kiti. Man jokia naujiena, jog pasakojimai apie slaptas padermes tokie 


k R. F. D. arba Rural Free Delivery - pašto paslaugos nuošalioms JAV kaimo vietovėms, pradė- 
tos teikti XIX a. antroje pusėje. 

Edward Burnett Tylor (1832-1917) - anglų antropologas, kultūrinės antropologijos pra- 
dininkas; John Lubbock (1834-1913) - anglų bankininkas, politikas, filantropas, moksli- 
ninkas; James George Frazer (1854-1941) - škotų socialinės antropologijos atstovas, laiko- 
mas vienu iš moderniosios antropologijos pradininkų; Jean Louis Armand de Ouatrefages 

pat seni kaip žmonija. Mačiau „Rutlando šauklyje“ perspausdintus jūsų ir 
jūsų oponentų laiškus, todėl turbūt numanau, kokioje stadijoje šiuo metu 
yra jūsų diskusija. 

Dabar noriu pasakyti bijantis, kad jūsų oponentai yra arčiau tiesos nei 
jūs, nors visi argumentai atrodo esantys jūsų pusėje. Jie yra arčiau tiesos, 
negu patys supranta, nes, aišku, jų argumentai vien teoriniai ir jie nežino to, 
ką žinau aš. Jei žinočiau apie šį reikalą tiek pat mažai kaip jie, nemanyčiau 
turįs pagrindo laikytis jų nuomonės. Be išlygų palaikyčiau jūsų pusę. 

Kaip matote, man sunku prieiti prie reikalo esmės, tikriausiai todėl, 
kad eiti prie esmės labai bijau, tačiau pagaliau turiu pasakyti, jog turiu 
tam tikrų įrodymų, kad niekieno nelankomose aukštose kalvose augančiuose 
miškuose iš tiesų gyvena siaubingi padarai. Nemačiau nė vieno iš upėse plū- 
duriavusių padarų, apie kuriuos pasakojama pranešimuose, bet esu matęs 
tokių pat padarų tokiomis aplinkybėmis, apie kurias man baisu kalbėti. 
Esu matęs pėdsakų, o pastaruoju metu jų pastebėjau arčiau savo namų, nei 
dabar drįstu pasakoti (gyvenu senajame Eikelių name į pietus nuo Taun- 
sendo kaimo, šalia Tamsiojo kalno). Taip pat kai kuriose vietose miške esu 
girdėjęs tokių balsų, kurių net nemėginsiu apibūdinti raštu. 

Vienoje vietoje girdėdavau juos taip dažnai, jog nusinešiau ten fono- 
grafą su diktofono prietaisu ir vaškiniu cilindru: mėginsiu pasirūpinti, kad 
išgirstumėte mano padarytą įrašą. Įrenginiu paleidau jį kai kuriems čia gy- 
venantiems seniems žmonėms ir vienas iš tų balsų juos išgąsdino kone iki 
paralyžiaus, kadangi buvo panašus į tam tikrą balsą (tą zvimbiantį miškuo- 
se, kurį mini Devenport), apie kurį, jį pamėgdžiodamos, jiems pasakodavo 
močiutės. Žinau, ką dauguma galvoja apie žmogų, kalbantį apie „girdimus 
balsus“, bet prieš padarydamas išvadas paklausykite įrašo ir pasiklauskite 
nuomonės kelių senesnių provincijos žmonių. Jeigu pavyks jį paaiškinti 
normaliomis aplinkybėmis, puiku, bet iš kažkur jis turėjo atsirasti. Pats Ži- 
note, ex nihilo nihil ft. 


de Brėau (1810-1892) - prancūzų biologas, zoologas, antropologas ir etnologas; Margaret 
Murray (1863-1963) - anglų-indų egiptologė, archeologė, antropologė, istorikė ir folkloro 
tyrinėtoja; Henry Fairfield Osborn (1857-1935) - amerikiečių geologas, paleontologas ir 
eugenikas; Arthur Keith (1866-1955) - škotų anatomas ir antropologas; Marcellin Boule 
(1861-1942) - prancūzų paleontologas; Grafton Elliot Smith (1871-1937) - australų-an- 
glų antropologas, egiptologas. 

Dabar jums rašau ne tam, kad pradėčiau ginčą, bet norėdamas suteikti 
informacijos, kuri, manau, turėtų labai sudominti tokių pomėgių žmogų. 
Tai darau privačiai. Viešai palaikau jūsų pusę, mat tam tikri įvykiai man pa- 
rodė, jog žmonėms pavojinga per daug žinoti apie šiuos dalykus. Savo ty- 
rimus dabar atlieku visiškai privačiai ir nenorėčiau prasitarti apie ką nors 
tokio, kas galėtų patraukti žmonių dėmesį ir paskatinti juos lankytis mano 
tyrinėtose vietovėse. Tikra, siaubinga tiesa, kad mus visą laiką stebi nežmo- 
giški padarai, kuriems informaciją renka tarp mūsų įsimaišę šnipai. Didelę 
dalį įrodymų gavau iš pasigailėtino žmogaus, kuris, jei tik buvo sveiko pro- 
to (o aš manau, kad taip), buvo vienas iš tų šnipų. Vėliau jis nusižudė, tačiau 
turiu pagrindo manyti, kad jo vieton stojo kiti. 

Tie padarai iš kitos planetos, jie nežūva tarpžvaigždinėje erdvėje ir gali 
ją perskristi gremėzdiškais, galingais sparnais, kurie atsparūs eteriui, tačiau 
prastai pritaikyti vairuoti, todėl Žemėje jiems ne itin naudingi. Jeigu iškart 
nepalaikysite manęs bepročiu, apie tai papasakosiu vėliau. Jie čia atskren- 
da kasti metalų giliai kalvose įrengtose kasyklose, ir, man atrodo, žinau, iš 
kur jie. Jie nieko mums nedarys, jeigu paliksime juos ramybėje, bet neži- 
nia, kas bus, jeigu imsime jais per daug domėtis. Aišku, gerai aprūpinta 
kariuomenė galėtų išnaikinti jų kasybos koloniją. Jie šito bijo. Tačiau jei 
taip atsitiktų, dar daugiau jų atskristų iš išorės - jų skaičius ten begalinis. Jie 
galėtų lengvai užkariauti Žemę, bet lig šiol to daryti nebandė, nes nebuvo 
reikalo. Jie mieliau paliktų viską kaip yra, kad nereikėtų vargintis. 

Man atrodo, jie nori manimi atsikratyti, nes per daug žinau. Savo ži- 
nioje turiu didelį juodą akmenį su pusiau nusitrynusiais nežinomais hie- 
roglifais, kurį radau miškuose ant Apvaliosios kalvos į rytus nuo čia: nuo 
tada, kai parsinešiau jį namo, viskas pasikeitė. Jeigu jie mano, jog aš per 
daug nutuokiu, tai mane arba nužudys, arba išskraidins iš Žemės ten, iš kur 
atskrido patys. Jie pratę retkarčiais pasiimti mokslo žmones, kad turėtų in- 
formacijos apie tai, kas vyksta žmonių pasaulyje. 

Iš čia - antrasis tikslas, kuriuo į jus kreipiuosi: noriu paraginti nura- 
minti dabar vykstantį ginčą, kad jis neišplistų. Žmonės turi laikytis atokiau 
nuo tų kalvų, o norint to pasiekti, reikia daugiau nebežadinti jų smalsumo. 
Dievas žino, pavojų ir taip pakanka, juk verslininkai ir nekilnojamojo tur- 
to savininkai vasaromis užtvindo Vermontą miniomis poilsiautojų, kurie 


* 152 


plūsta į apleistas vietoves ir apsistoja kalvose pastatytuose pigiuose name- 
liuose. 

Mielai toliau su jumis susirašinėsiu ir, jei pageidaujate, pabandysiu 
greituoju paštu atsiųsti minėtą fonografo įrašą ir juodąjį akmenį (jis toks 
nusitrynęs, kad nuotraukose ne kažin kas matyti). Sakau „pabandysiu“, 
nes man atrodo, kad tie padarai turi priemonių prikišti nagus prie visko, 
kas čia vyksta. Viename ūkyje šalia kaimo gyvena toks paniuręs vienišius 
vardu Braunas, kuris, mano galva, yra jų šnipas. Jie mėgina pamažu atkirsti 
mane nuo mūsų pasaulio, nes aš per daug žinau apie jų pasaulį. 

Jie kažkokiu stebuklingu būdu sužino, ką veikiu. Galbūt jūs net negau- 
site šio laiško. Man regis, jei reikalai pablogės, turėsiu išvykti iš šių kraštų 
ir apsigyventi su sūnumi San Diege, Kal., bet juk ne taip paprasta išsižadėti 
vietos, kurioje gimei ir kur gyveno šešios tavo šeimos kartos. Be to, vargu 
ar drįsčiau kam nors parduoti šį namą dabar, kai tie padarai jį jau įsidėmė- 
jo. Atrodo, jie mėgina atgauti juodąjį akmenį ir sunaikinti fonografo įra- 
šą, bet aš viską padarysiu, kad juos išsaugočiau. Mano laikomi didžiuliai 
tarnybiniai šunys visąlaik juos nubaido, mat kol kas šiose vietose jų labai 
mažai, be to, jie nevikrūs. Kaip minėjau, jų sparnai ne itin naudingi trum- 
piems skrydžiams Žemėje. Jau netrukus iššifruosiu tą akmenį — darau tai 
labai baisiu būdu, - o jūs, pasinaudodamas savo žiniomis apie tautosaką, 
galbūt galėsite užpildyti pakankamai spragų, kad man padėtumėte. Turbūt 
viską žinote apie baisiuosius mitus, ankstesnius už žmogaus pasirodymą 
Žemėje, — „Nekronomikone“ minimus Jog-Sototo ir Kthulhu ciklus. Kar- 
tą turėjau progą paskaityti tos knygos kopiją, taip pat girdėjau, jog viena 
kopija laikoma užrakinta jūsų koledžo bibliotekoje. 

P. Vilmartai, baigdamas noriu pasakyti, kad, mano manymu, savo tyri- 
mais mudu galime būti labai naudingi vienas kitam. Nenoriu sukelti jums 
jokio pavojaus, tad tikriausiai turiu įspėti, kad savo žinioje turėdamas tą 
akmenį ir įrašą nebūsite labai saugus, bet vis dėlto man atrodo, jog dėl ži- 
nių būsite pasirengęs bet kokiai rizikai. Nuvažiuosiu į Niufeiną arba į Brat- 
leborą ir išsiųsiu jums tai, ką leisite išsiųsti, mat ten esantys greitojo pašto 
biurai patikimesni. Galbūt dar turėčiau pridurti dabar gyvenąs vienas, ka- 
dangi nebegaliu priimti samdomų pagalbininkų. Jie atsisako čia pasilikti 
dėl tų padarų, kurie naktimis bando prisiartinti prie namo ir be perstojo 

lodo šunis. Džiaugiuosi, jog į šitą reikalą nebuvau taip įklimpęs, kai dar 
buvo gyva mano žmona, nes visa tai būtų išvarę ją iš proto. 

Vildamasis, kad pernelyg jums netrukdau ir nuspręsite su manimi 
susisiekti, o ne išmesti šį laišką į šiukšliadėžę, palaikęs jį pamišėlio klie- 
desiais, 


labai nuoširdžiai Jūsų — 
HENRIS V. EIKELIS 


P. S. Šiuo metu darau keletą papildomų savo paties darytų nuotraukų 
atspaudų, kurie, manau, padės įrodyti kai kuriuos išsakytus teiginius. 
Seni žmonės mano, jog šie atvaizdai siaubingai tikri. Jei jums įdomu, 
atspaudus tuoj pat atsiųsiu. H. V. E. 


Būtų sunku apibūdinti, kaip jaučiausi pirmąkart skaitydamas šį keistą do- 
kumentą. Laikydamasis visų įprastų taisyklių, būčiau turėjęs iš tų keiste- 
nybių pasijuokti garsiau nei iš kur kas santūresnių teorijų, linksminusių 
mane prieš tai, tačiau kažkokia laiško tono ypatybė vertė mane jį vertinti 
paradoksaliai rimtai. Ne todėl, kad būčiau bent akimirką patikėjęs Žemėje 
gyvenant slaptą padermę iš žvaigždžių, apie kurią kalbėjo laiško adresan- 
tas, bet todėl, kad atslūgus iš pradžių apėmusioms didelėms abejonėms 
kažkodėl likau įsitikinęs jo sveiku protu ir nuoširdumu, taip pat tuo, kad 
jis susidūrė su kažkokiu tikru, bet neįprastu ir nenormaliu reiškiniu, kurį 
galėjo paaiškinti tik štai tokiu fantastiniu būdu. Svarsčiau: nors negali iš 
tiesų būti taip, kaip viskas atrodė jam, vis dėlto ten turi būti kažkas, ką ver- 
ta ištirti. Tas žmogus atrodė perdėtai dėl kažko susijaudinęs ir sunerimęs, 
tačiau buvo sunku manyti, jog tam nėra jokių priežasčių. Juk tam tikrais 
atžvilgiais jis savo požiūrį dėstė labai aiškiai ir logiškai; be to, jo pasakoji- 
mas stulbinamai derėjo su kai kuriais senaisiais mitais - net ir su pačiomis 
pamišėliškiausiomis indėnų legendomis. 

Buvo visiškai įmanoma, kad jis iš tiesų kalvose nugirdo šiurpius bal- 
sus ir iš tiesų rado tą minėtą juodą akmenį, nesvarbu, kokias beprotiškas 
išvadas pats iš to padarė: tas išvadas jam veikiausiai įteigė tasai žmogus, 
kuris tvirtino esąs išoriškųjų būtybių šnipas, o vėliau nusižudė. Buvo ne- 

sunku suprasti, jog tasai žmogus turbūt buvo visiškai išprotėjęs, tačiau 
turėjo iškreipto, iš pažiūros sklandaus loginio samprotavimo gyslelę, dėl 
kurios naivuolis Eikelis, tautosakos tyrinėjimų jau paruoštas tokiems da- 
lykams, jo pasakojimu patikėjo. Kalbant apie naujausius įvykius, Eikelio 
nesėkmės bandant namuose išlaikyti samdomus pagalbininkus teikė pa- 
grindo manyti, kad kuklesnio intelekto jo kaimynai kaimiečiai taip pat 
buvo įsitikinę jo namą naktimis apgulant šiurpius padarus. Šunys taip pat 
lodavo iš tikrųjų. 

Dar liko klausimas apie fonografo įrašą, kurio gavimo istorija negalė- 
jau nepatikėti. Tai turį kažką reikšti: arba tai gyvūnų skleidžiami garsai, ap- 
gaulingai panašūs į žmonių kalbą, arba kokios nors paslaptingos, naktimis 
pasirodančios žmogiškosios būtybės kalba, degraduojanti į ne ką aukštes- 
nę būklę nei žemesniosios grandies gyvūnų. Nuo čia mano mintys grįžo 
prie juodojo akmens su hieroglifais ir prie spėlionių, ką jis galėtų reikšti. 
Ir ką manyti apie nuotraukas, kurias Eikelis sakė tuojau atsiųsiąs ir kurios 
seniems žmonėms pasirodė tokios įtikinamai siaubingos? 

Iš naujo skaitydamas sunkiai išskaitomą rankraštį, labiau nei bet kada 
lig tol pasidaviau dvejonei, kad galbūt mano lengvatikių oponentų pusė- 
je buvo daugiau tiesos, nei sutikau pripažinti. Juk, galų gale, tose žmonių 
nekenčiamose kalvose galį būti kokių nors keistų, galbūt dėl paveldėjimo 
deformuotų atskalūnų, nors tai ir nesanti kažin kokia iš žvaigždžių kilusių 
pabaisų padermė, kaip pasakojama tautosakoje. O jei tokių atskalūnų esa- 
ma, tai neįprastų kūnų pasirodymas patvinusiose upėse galįs nebūti visai 
neįtikimas. Ar pernelyg įžūlu manyti, jog ir senosios legendos, ir neseniai 
pasirodę pasakojimai pagrįsti štai tokia realybe? Bet net ir pasidavęs šioms 
abejonėms jaučiau gėdą, kad mane štai taip paveikė toks fantastinių keiste- 
nybių rinkinys kaip Henrio Eikelio beprotiškas laiškas. 

Galiausiai atsakiau į Eikelio laišką, rodydamas draugišką susidomė- 
jimą ir prašydamas pateikti daugiau detalių. Jo atsakymas atėjo kone iš- 
kart, o voke, kaip jis ir žadėjo, buvo keletas kodako fotoaparato nuotraukų 
su vaizdais ir objektais, iliustruojančiais jo pasakojimus. Traukdamas tas 
nuotraukas iš voko ir jas apžiūrinėdamas, jaučiau labai keistą išgąstį ir už- 
draustų dalykų artumą, mat nors dauguma buvo neryškios, nuotraukos 
pasižymėjo pasibjaurėtina įtaigos jėga, kurią dar labiau sustiprino faktas, 

kad tai tikros nuotraukos, tikri optiniai saitai su tuo, kas jose vaizduojama, 
produktas, sukurtas beasmenio perdavimo proceso be išankstinių įsitiki- 
nimų, be galimybės klysti ir meluoti. 

Kuo daugiau į jas žiūrėjau, tuo labiau man aiškėjo, jog Eikelį ir jo pa- 
sakojimą rimtai priėmiau ne be pagrindo. Tose nuotraukose neabejotinai 
buvo pateikti galutiniai įrodymai, kad Vermonto kalvose yra kažkas, kas 
mažų mažiausiai labai nutolę nuo mūsų įprastų žinių ir įsitikinimų. Visų 
baisiausias buvo pėdsakas - nuotrauka, daryta kažkur žmonių nelanko- 
mose aukštumose, saulei šviečiant ant purvo lopinėlio. Iš pirmo žvilgsnio 
supratau, jog tai ne kokia nors pigi klastotė, mat regos lauke ryškiai mato- 
mi akmenėliai ir žolės stiebeliai aiškiai rodė mastelį ir neleido manyti, kad 
nuotraukoje panaudotas dvigubo išlaikymo triukas. Pavadinau tą dalyką 
pėdsaku, bet tiksliau būtų sakyti - „nagų atspaudas“. Net dabar vargiai pa- 
jėgiu jį apibūdinti: galiu tik paminėti, jog buvo šlykščiai panašus į krabą, 
o jo kryptis buvo kažkokia neaiški. Atspaudas nebuvo labai gilus ar švie- 
žias, o dydžio daugmaž kaip vidutinio žmogaus pėda. Nuo centrinės pė- 
dos priešingomis kryptimis kyšojo poros žnyplių pjūkliniais dantukais: jei 
visas objektas išties buvo vien judėjimo organas, tų žnyplių funkciją gana 
sunku įsivaizduoti. 

Kitoje nuotraukoje — matyt, darytoje tamsiame šešėlyje, naudojant 
ilgą išlaikymą, - buvo vaizduojama olos anga miške, užrista taisyklingos 
apvalios formos rieduliu. Tuščioje žemėje priešais angą buvo galima vos 
vos įžiūrėti tankų keistų pėdsakų tinklą, o patyrinėjęs nuotrauką su lupa 
likau nerimastingai įsitikinęs, jog tie pėdsakai tokie pat kaip kitoje nuo- 
traukoje. Trečioje nuotraukoje buvo nufotografuotas ant žmonių nelanko- 
mos kalvos iš stačių akmenų sudėtas druidiškas apskritimas. Žolė aplink šį 
paslaptingą apskritimą buvo labai numindžiota ir sunykusi, nors man net 
ir su lupa nepavyko ten įžiūrėti jokių pėdsakų. Kad toji vieta itin nuošali, 
buvo aiškiai matyti iš kuo tikriausios negyvenamų kalnų jūros, kuri sudarė 
jai foną ir driekėsi tolyn į ūkanotą horizontą. 

Bet nors pati šiurpiausia buvo pėdsako nuotrauka, įtaigiausiai atrodė 
tasai keistas atvaizdas su didžiuliu juodu akmeniu, rastu Apvaliosios kal- 
vos miškuose. Buvo akivaizdu, jog Eikelis jį nufotografavo ant savo darbo 
stalo, kadangi fone matėsi eilės knygų ir Miltono biustas. Kiek įmanoma 

įsivaizduoti, tas daiktas nufotografuotas iš viršaus, o jo šiek tiek netaisy- 
klingai išlenkto paviršiaus matmenys buvo apie 30 cm su 60 cm, - tačiau 
kalba praktiškai nepajėgi pasakyti ką nors aiškaus apie tą paviršių ar apie 
bendrą visos masės formą. Neturėjau nė menkiausio supratimo, pagal 
kokius fantastinius geometrinius principus jis išpjautas (buvo akivaizdu, 
išpjautas dirbtinai), ir niekada lig tol nebuvau matęs nieko, kas atrodytų 
taip keista ir neabejotinai svetima šiam pasauliui. Man pavyko atpažinti 
vos keletą ant paviršiaus išraižytų hieroglifų, tačiau tie keli, kuriuos įžiū- 
rėjau, gana stipriai mane sukrėtė. Aišku, jie galėjo būti suklastoti, nes ir 
kiti, ne vien aš, yra skaitę baisųjį, nekenčiamąjį „Nekronomikoną', parašy- 
tą pamišusio arabo Abdulo Alhazredo, tačiau aš vis tiek šiurpau atpažinęs 
tam tikrus ideografinius ženklus, kuriuos dėl savo studijų įpratau sieti su 
labiausiai kraują stingdančiais ir pačiais šventvagiškiausiais gandais apie 
padarus, tam tikru beprotišku būdu pusiau egzistavusius prieš atsirandant 
Žemei ir kitiems Saulės sistemos pasauliams. 

Trijose iš kitų penkių nuotraukų buvo nufotografuotos skirtingos pel- 
kių ir kalvų vietos, kuriose, regis, buvo likę slapto, nenormalaus gyvenimo 
ženklų. Dar vienoje nuotraukoje atvaizduota keista žymė žemėje labai arti 
Eikelio namo: jis sakėsi ją nufotografavęs rytą po nakties, kai šunys lojo 
smarkiau, nei įprasta. Nuotrauka buvo labai išblukusi, todėl tikrai nesu- 
teikė pagrindo daryti kokias nors konkrečias išvadas, tačiau žymė išties 
atrodė velniškai panaši į tą kitą žymę ar nagų atspaudą, nufotografuotą 
žmonių nelankomoje aukštumoje. Paskutinėje nuotraukoje - pats Eike- 
lio namas: tvarkingas baltai dažytas dviejų aukštų pastatas su mansarda, 
daugmaž šimto su ketvirčiu metų senumo, su gerai prižiūrėta veja ir akme- 
nimis apstatytu takeliu, vedančiu iki skoningai išraižytų Jurgio epochos 
stiliaus durų. Ant pievelės matėsi keletas didžiulių tarnybinių šunų, pri- 
tūpusių prie malonaus veido vyro trumpai kirpta pilka barzda, kuris, kaip 
supratau, ir buvo pats Eikelis: iš dešinėje rankoje laikomos lemputės su 
prijungtu vamzdeliu buvo galima spręsti, jog jis fotografavo pats save. 

Apžiūrėjęs nuotraukas, perėjau prie paties ilgo smulkiai prirašyto 
laiško ir kitas tris valandas praleidau pasinėręs į neapsakomo siaubo be- 
dugnę. Prieš tai kai kuriuos dalykus Eikelis buvo apibūdinęs tik bendrais 
bruožais, o štai dabar leidosi į menkiausias smulkmenas: pateikė ilgas 

naktimis miškuose nugirstų šnekų stenogramas, išsamius pasakojimus 
apie pasišlykštėtinus rausvus pavidalus, kuriuos temstant buvo pastebėjęs 
tankmėse ant kalvų, ir siaubingą kosminį siužetą, kurį atkūrė pritaikęs gi. 
lias ir įvairiapuses mokslo žinias toms begalinėms kalboms, kurių anksčiau 
klausėsi bendraudamas su išprotėjusiu ir nusižudžiusiu šnipu apsišaukėliu. 
Laiške aptikau vardus ir sąvokas, girdėtus kitur, pačiuose šlykščiausiuose 
kontekstuose, - Juggotas, Didysis Kthulhu, Catoggva, Jog-Sototas, R'laje, 
Njarlatotepas, Azatotas, Hasturas, Janas, Lengas, Halio ežeras, Betmūra, 
Geltonasis ženklas, Lmur-Katulas, Branas ir Magnum Innominandum, - ir 
per nesuskaičiuojamas eras ir neaprėpiamas dimensijas nukeliavau į seno- 
vinių, nežemiškų esybių pasaulius, kuriuos esant pamišęs „Nekronomiko- 
no“ autorius nuspėjo tik labai miglotai. Sužinojau apie pirmykštės gyvybės 
ertmes, apie iš jų tekančias sroves ir, galiausiai, apie nuo vienos iš tų srovių 
atsiskyrusį mažytį upokšnį, kuris susipynė su mūsų Žemės lemtimis. 

Mano galvoje kilo sumaištis: anksčiau bandžiau viską paaiškinti ir 
atmesti, o dabar ėmiau tikėti pačiais anomaliausiais ir neįtikimiausiais 
stebuklais. Tas lemtingų įrodymų rinkinys buvo pasibjaurėtinai gausus 
ir nepaneigiamas, o šaltakraujiška, moksliška Eikelio laikysena, kiek tik 
įmanoma įsivaizduoti nutolusi nuo to, kas beprotiška, fanatiška, isteriška 
ir net paprasčiausiai ekstravagantiškai spekuliatyvu, neįtikėtinai smarkiai 
paveikė mano mintis ir nuostatas. Padėjęs baugųjį laišką į šalį, jau galėjau 
suprasti, ko jis baiminosi, ir buvau pasirengęs padaryti viską, ką galiu, kad 
žmonės nuo tų negyvenamų, vaiduoklių apsėstų kalvų laikytųsi atokiau. 
Net dabar, laikui jau išdildžius pirmąjį įspūdį ir man ėmus tarsi dvejoti 
savo patirtimi bei tada sukilusiomis siaubingomis abejonėmis, kai kurias 
to Eikelio laiško vietas atsisakyčiau cituoti ar netgi užrašyti žodžiais po- 
pieriuje. Beveik džiaugiuosi, jog laiškas, įrašas ir nuotraukos pradingo, 
taip pat norėčiau (dėl priežasčių, kurias netrukus atskleisiu), kad nebūtų 
atrasta naujoji planeta už Neptūno. 

Perskaičius tą laišką, mano viešos diskusijos apie baisybes Vermonte 
visam laikui baigėsi. Oponentų argumentai liko neatsakyti arba atidėti į 
šalį žadant tą padaryti vėliau, ir ilgainiui išsikvėpusi polemika nuėjo į už- 
marštį. Vėlyvą gegužę ir birželį nuolat susirašinėjau su Eikeliu, nors retkar- 
čiais laiškai prapuldavo, todėl kai ką turėdavome aptarinėti iš naujo, taip 

pat reikėjo įdėti nemažai pastangų darant kopijas. Iš esmės mudu bandė- 
me palyginti savo paslaptingų mitologinių tyrinėjimų užrašus ir nustatyti 
aiškesnę koreliaciją tarp baisybių Vermonte ir bendro pirmykščių pasaulio 
legendų korpuso. 

Pirmiausia faktiškai sutarėme, jog tos šlykštynės ir baisieji Himalajų 
Mi-Go priklauso tai pačiai kūnišką pavidalą įgijusių košmarų rūšiai. Taip 
pat mudviem atėjo į galvą keletas jaudinančių zoologinio pobūdžio spė- 
jimų: dėl jų būčiau pasitaręs su profesoriumi Deksteriu iš savo koledžo, 
tačiau Eikelis įsakmiai nurodė niekam nepasakoti apie šį mudviem rūpimą 
reikalą. Galbūt dabar šio nurodymo nebesilaikau, bet taip darau tik todėl, 
kad manau, jog dabar įspėdamas dėl tolimesniųjų Vermonto kalvų (ir dėl 
tų Himalajų viršūnių, į kurias kopti vis dažniau ryžtasi drąsūs keliautojai) 
daugiau pasitarnauju visuomenės saugumui nei tylėdamas. Susirašinėda- 
mi mudu artėjome prie vieno konkretaus rezultato - buvome beiššifruoją 
hieroglifus ant to bjauraus juodo akmens, o tai padarę būtume galėję at- 
skleisti gilesnes ir labiau svaiginančias paslaptis nei bet kurios kitos, kurias 
žmonijai kada nors pavyko perprasti. 


Artėjant birželio pabaigai, man pristatė 
fonografo įrašą: jis atėjo iš Bratleboro, kadangi Eikelis nebuvo linkęs pa- 
sitikėti šiauriau esančiame pašto skyriuje susiklosčiusia padėtimi. Jį ėmė 
kamuoti sustiprėjęs pojūtis, esą yra šnipinėjamas, kurį dar labiau sustipri- 
no keleto mūsų laiškų dingimas, tad jis daug kalbėjo apie tai, kaip klastin- 
gai elgiasi tam tikri žmonės, kuriuos jis laikąs slaptųjų būtybių įrankiais 
ir agentais. Labiau už visus įtarė paniurėlį ūkininką Volterį Brauną, kuris 
gyveno vienas apgriuvusiame name kalvos pašonėje prie gūdžiųjų miškų 
ir kurį dažnai matydavai visai nesuprantamai ir tarsi be jokios priežasties 
dykinėjant pakampėmis Bratlebore, Belous Folse, Niufeine ir Pietų Lon- 
donderyje. Eikelis buvo įsitikinęs, jog Brauno balsas skambėjo tarp tų, 
kuriuos jis vieną kartą nugirdo dalyvaujant labai baisiame pokalbyje, be 
to, kartą šalia Brauno namo jis rado pėdsaką arba nagų atspaudą, galimai 

bylojantį apie labiausiai gąsdinančią įvykių eigą. Toji žymė buvusi palikta 
įtartinai arti paties Brauno pėdsakų, o šie buvę atgręžti į žymės pusę. 

Taigi, įrašas atėjo siuntinyje iš Bratleboro, kur Eikelis nuošaliais Vei- 
monto kaimo keliais nuvažiavo savo fordu. Prie siuntinio pridėtame rašte- 
lyje jis pripažino jau imąs baimintis tų kelių, dabar jau ir apsipirkti į Taun- 
sendą važiuojąs tik dienos šviesoje. Jis vis kartojo: neapsimoka per daug 
žinoti, nebent nuo tų tylių įtartinų kalvų esi labai toli. Greitai jis važiuosiąs 
į Kaliforniją ir apsigyvensiąs pas sūnų, nors esą sunku išvykti iš ten, kur 
glūdi visi tavo prisiminimai ir protėviams jaučiamas prieraišumas. 

Prieš paleisdamas įrašą komerciniu įrenginiu, pasiskolintu iš koledžo 
administracijos pastato, atidžiai peržvelgiau visus paaiškinimus, pateiktus 
skirtinguose Eikelio laiškuose. Jis pasakojo šį įrašą padaręs apie 1 val. nak- 
ties 1915 m. gegužės 1 d., prie užristos angos į olą, kur miškingas vakari- 
nis Tamsiojo kalno šlaitas iškyla iš Ly pelkės. Toje vietoje visuomet keis- 
tai girdėjęsi neįprasti balsai, todėl jis, tikėdamasis rezultatų, ir pasiėmęs 
fonografą, diktofoną ir tuščią cilindrą. Remdamasis ankstesne patirtimi 
nutaręs, kad Valpurgijos naktis — baisioji raganų puotos naktis, minima 
pogrindinėse Europos legendose, - tikriausiai būsianti rezultatyvesnė nei 
bet kuri kita data, ir šis sprendimas pasiteisinęs. Vis dėlto vertėję pažymėti, 
jog toje konkrečioje vietoje balsų jis daugiau negirdėjęs niekada. 

Kitaip nei dauguma atvejų, kai jis miške nugirsdavęs balsus, šiame įra- 
še užfiksuota medžiaga esanti kvaziapeiginė, o tarp kitų joje esą girdimas 
vienas aiškiai žmogiškas balsas, kurio savininko Eikeliui niekada nepavykę 
nustatyti. Balsas buvęs ne Brauno, bet, regis, labiau išprususio žmogaus. 
Tačiau tikroji dalyko esmė esąs antrasis balsas, mat tai tasai prakeiktas 
zvimbimas, kuris niekuo neprimenąs žmogaus, nesvarbu, kad tariąs žmo- 
giškus žodžius mokslingo žmogaus maniera ir kalbąs gerai gramatiškai su- 
konstruotais anglų kalbos sakiniais. 

Įrašymui naudoti fonografas ir diktofonas ne visą laiką veikę sklan- 
džiai, taip pat, aišku, labai trukdę tai, jog nugirstasis ritualas vykęs to- 
lėliau, o balsai buvę prislopinti, taigi pati šneka esą užfiksuota tik labai 
fragmentiškai. Eikelis man atsiuntė nuorašą, ką, jo manymu, tie balsai 
kalbėję, tad prieš įjungdamas įrenginį aš dar kartą jį peržvelgiau. Teks- 


tas buvo veikiau niūriai paslaptingas nei atvirai siaubingas, nors, žinant 

apie jo kilmę ir įrašymo būdą, tapo ne mažiau asociatyviai baisus nei bet 
kokie kiti galimi žodžiai. Pateiksiu jį visą, kaip prisimenu: esu visiškai 
įsitikinęs, jog tiksliai moku jį atmintinai, mat ne tik skaičiau nuorašą, bet 
ir daugybę kartų iš naujo klausiau paties įrašo. Jis nebuvo iš tų, kuriuos 
lengvai pamirštum! 


(SUMIŠĘ GARSAI) 
(ŽMOGIŠKAS RAFINUOTAS VYRO BALSAS) 


„yra Girių Viešpats net ir... ir Lengo žmonių dovanos... todėl visur, nuo 
nakties šulinių iki erdvės bedugnių, nuo erdvės bedugnių iki nakties šu- 
linių, amžinai garbinsime Didįjį Kthulhu, Catoggvą ir Tą, Kurio Vardo 
Nevalia Sakyti. Amžinai Jų bus garbė, ir teatiteks gausa Juodajam Miškų 
Ožiui. Ije! Šub-Niggurat! Ožys Su Tūkstančiu Jauniklių! 


(ZVIMBIANTI ŽMOGAUS KALBOS IMITACIJA) 
Ije! Šub-Nigurat! Juodasis Miškų Ožys su Tūkstančiu Jauniklių! 
(ŽMOGAUS BALSAS) 


Ir atsitiko taip, kad Girių Viešpats, būdamas... septyni ir devyni, žemyn 
onikso laiptais... duoklės Tam, Kuris Bedugnėje, Azatotui, Tam, apie Ku- 
rio daromus stebuklus Tu mums kalbėjai... ant nakties sparnų kitapus er- 
dvės, kitapus t... Tam, kurio jauniausias sūnus yra Juggotas, vienišas rie- 
dantis juoduoju eteriu prie pakraščio... 


(ZVIMBIANTIS BALSAS) 


„eik į žmones ir pažink jų gyvenimą, kad apie jį sužinotų Tas, Kuris Be- 
dugnėje. Njarlatotepui, Didžiajam Pasiuntiniui, turi būti pranešta apie 
viską. Ir Jis pasidarys panašus į žmones, užsidės vaško kaukę ir slepiamąjį 
rūbą, ir nusileis iš Septynių Saulių pasaulio su pajuoka... 

(ŽMOGAUS BALSAS) 


..(Njarl)atotepai, Didysis Pasiuntiny, per tuštumą nešantis keistą džiaugs- 
mą Juggotui, Milijono Išrinktųjų Tėve, Stalkeri tarp... 


(KALBA NUTRŪKSTA PASIBAIGUS ĮRAŠUI) 


Tokie buvo žodžiai, kuriuos turėjau išgirsti paleidęs fonografą. Nejučio- 
mis kaustomas kuo tikriausios baimės ir vidinio pasipriešinimo, palenkiau 
svirtelę ir išgirdau įžanginį safyrinės adatėlės krebždėjimą: nudžiugau, kad 
pirmąsias vos girdimas žodžių nuotrupas tarė žmogiškas balsas - sodrus 
išprususio žmogaus balsas, kurio tartis atrodė šiek tiek bostonietiška ir ku- 
ris tikrai nebuvo jokio vietinio Vermonto kalvų gyventojo. Klausantis er- 
zinančiai prasto įrašo, atrodė, jog jame sakoma tas pat, kas užrašyta Eikelio 
kruopščiai parengtame nuoraše. Įrašas giedojo tuo sodriu bostonietišku 
balsu: „...Ije! Šub-Niggurat! Ožys su Tūkstančiu Jauniklių!“ 

O tada išgirdau kitą balsą. Lig šiol pašiurpstu prisiminęs, kaip jis mane 
pribloškė, nors ir buvau įspėtas Eikelio pasakojimų. Visi, kuriems vėliau 
apibūdinau tą įrašą, pareiškė nematą jame nieko daugiau nei pigi apgaulė 
arba beprotybė, bet jeigu tik jie būtų patys klausę to prakeikto daikto arba 
skaitę didesniąją dalį Eikelio laiškų (ypač siaubingą ir enciklopediškai iš- 
samų antrąjį laišką), tai tikrai būtų kitos nuomonės. Vis dėlto labai gaila, 
jog nepasiryžau nepaklusti Eikeliui ir duoti įrašą paklausyti kitiems; labai 
gaila ir to, jog visi jo laiškai pradingo. Man, tiesiogiai girdėjusiam tikruo- 
sius garsus ir žinančiam, kokioje vietoje ir kokiomis aplinkybėmis jie taria- 
mi, tas balsas buvo tikras siaubas. Rituališkai atsakydamas, jis pasigirsdavo 
tuoj pat po žmogiškojo balso, tačiau mano vaizduotėje tai buvo kraupus 
aidas, atskriejantis per protu neaprėpiamas bedugnes iš neįsivaizduojamų 
nežemiškų pragarų. Nuo to sykio, kai paskutinįkart leidau tą šventvagišką 
vaško cilindrą, praėjo jau daugiau nei dveji metai, bet štai šią akimirką, o 
ir visomis kitomis akimirkomis, tebegirdžiu tą silpną šėtonišką zvimbimą 
taip pat kaip tada, kai išgirdau jį pirmąkart. 


Ije! Šub-Niggurat! Juodasis Miškų Ožys su Tūkstančiu Jauniklių! 

Bet nors tas balsas man be perstojo skamba ausyse, lig šiol nepavyko net 
pakankamai gerai jį išanalizuoti, kad galėčiau vaizdingai aprašyti. Tai buvo 
tarytum kažin kokio pasišlykštėtino milžiniško vabzdžio zirzimas, negra- 
biai transformuotas į ateivių rūšies artikuliuotą kalbėjimą: esu visiškai įsi- 
tikinęs, jog tą kalbėjimą skleidžiantys organai negali būti nė kiek panašūs į 
žmogaus ar apskritai į bet kurio žinduolio balso padargus. Šiam reiškiniui 
buvo būdingos tokios neįprastos tembrinės, diapazoninės ir obertoninės 
ypatybės, jog jis apskritai negalėjo priklausyti žmogiškumo ar žemiškos 
gyvybės sričiai. Kai staiga pasigirdo pirmąkart, jis mane kone pribloškė, 
todėl likusią įrašo dalį išklausiau apimtas tam tikro užmaršaus sumišimo. 
Kai pasigirdo ilgesnė zvimbimo atkarpa, smarkiai sustiprėjo tas šventva- 
giškos begalybės pojūtis, kuris buvo mane apėmęs klausant trumpesnės 
ankstesniosios atkarpos. Pagaliau, neįprastai aiškiai kalbant žmogui bosto- 
nietišku balsu, įrašas netikėtai baigėsi, bet kai įrenginys automatiškai išsi- 
jungė, aš dar ilgai sėdėjau bukai žiopsodamas prieš save. 

Vargu ar reikia sakyti, jog tą pasibaisėtiną įrašą daugybę kartų leidau 
iš naujo ir įdėjau daug pastangų bandydamas jį išsamiai išanalizuoti ir pa- 
teikti komentarus, lygindamas savo ir Eikelio užrašus. Būtų nenaudinga ir 
nemalonu čia atpasakoti visas mudviejų padarytas išvadas, bet galiu pami- 
nėti, kad abu sutarėme manantys aptikę siūlo galą, vedantį prie šaltinio, iš 
kurio kilo vieni atgrasiausių pirmykščių papročių, kokius tik yra praktika- 
vusios paslaptingos senovinės žmonijos religijos. Taip pat mudviem atro- 
dė visiškai aišku, jog slaptosios būtybės iš išorės ir kai kurie žmonių gimi- 
nės atstovai yra sudarę senovines, laiko išmėgintas sąjungas. Neturėjome 
pakankamai medžiagos spėlioti, koks tų sąjungų mastas ir kokia šiandien 
jų būklė, palyginus su ankstesniais amžiais, užtat liko užtektinai erdvės 
beribėms siaubingoms spekuliacijoms. Atrodė, esama baisaus, senovinio, 
keliais aiškiai apibrėžtais etapais išsirutuliojusio ryšio tarp žmogaus ir ne- 
apsakomai šlykščios begalybės. Aptikome užuominų, kad Žemėje sutinka- 
mos šventvagiškos būtybės atvyko iš Saulės sistemos pakraštyje esančios 
tamsiosios planetos Juggoto, bet ir ši planeta tesanti gausiai apgyvendinta 
kolonija, įkurta siaubingos tarpžvaigždinės padermės, kurios pradinės iš- 
takos turinčios būti toli net už einšteiniškojo erdvėlaikio kontinuumo ir už 


didžiausio mums žinomo kosmoso ribų. 

Tuo pat metu mudu toliau aptarinėjome juodąjį akmenį ir svarstėme, 
kaip geriausia atgabenti jį į Arkamą, mat Eikeliui atrodė neprotinga min- 
tis man vykti į jo košmariškų tyrimų vietą. Dėl kažkokios priežasties Ei 
kelis bijojo patikėti akmenį vežti kuriuo nors įprastu, standartiniu trans- 
porto maršrutu. Galiausiai jis nusprendė nuvežti jį į Belous Folsą kitame 
apygardos gale ir pasiųsti per Bostono ir Meino geležinkelių sistemą, per 
Kiną, Vinčendoną ir Fičbergą, nors dėl to jam reikėjo važiuoti šiek tiek 
nuošalesniais ir daugiau miškingų vietovių kertančiais keliais, nei vyks- 
tant pagrindiniu greitkeliu į Bratleborą. Jis sakė, jog siųsdamas fonogra- 
fo įrašą Bratleboro greitajame pašte pastebėjo aplink sukinėjantis vieną 
vyrą, kurio elgesys ir veido išraiška anaiptol nekėlė pasitikėjimo. Tasai 
vyras atrodė pernelyg sunerimęs, kad galėtų susikalbėti su pašto tarnau- 
tojais, ir išvyko tuo pačiu traukiniu kaip ir įrašas. Eikelis pripažino nebu- 
vęs visai ramus dėl to įrašo, kol nesulaukęs iš manęs žinios, kad gavau jį 
nesugadintą. 

Daugmaž tuo pat metu, antrąją liepos savaitę, pasimetė kitas mano 
laiškas - tai sužinojau iš nerimastingo Eikelio atsiųsto pranešimo. Po šio 
įvykio jis nurodė daugiau nerašyti jam į Taunsendą ir visus laiškus siųsti 
į Bendrąjį siuntų biurą Bratlebore: jis ten reguliariai nuvyksiąs savo auto- 
mobiliu arba automotrise, kuri neseniai pradėjusi vietoj traukinio vežioti 
keleivius lėtąja šalutine vėže. Pastebėjau, jog jis tapo vis nervingesnis, mat 
smulkmeniškai pasakodavo, kaip šunys daugiau loja naktimis be mėnesie- 
nos, taip pat apie šviežius nagų atspaudus, kuriuos iš ryto kartais randa 
ant kelio ir purve savo sodybos kiemo gale. Kartą jis papasakojo aptikęs 
kuo tikriausią pėdsakų spiečių, išrikiuotą eile priešais tokią pat tankią ir 
ryžtingą šunų pėdsakų eilę, o kaip įrodymą atsiuntė šlykščiai gluminančią 
kodako nuotrauką. Ji buvo daryta po vienos nakties, kai šunys lojo ir kaukė 
daugiau nei visada. 

Trečiadienio, liepos 18 d., rytą gavau telegramą iš Belous Folso, kuria 
Eikelis pranešė skubiai siunčiąs juodąjį akmenį „Bostono ir Meino geležin- 
kelių“ traukiniu Nr. 5508, išvyksiančiu iš Belous Folso 12.15 val. standar- 
tiniu laiku ir atvyksiančiu į Šiaurinę stotį Bostone 16.12 val. Apskaičiavau, 
jogį Arkamą siuntinys turėtų atkakti vėliausiai iki kitos dienos vidurdienio, 
todėl visą ketvirtadienio rytą leidau namie jo laukdamas. Tačiau vidurdie- 

nis atėjo ir praėjo, siuntinys nepasirodė, o kai paskambinau į greitąjį paštą, 
mane informavo, kad nebuvo atgabenta jokia man skirta siunta. Augant 
nerimui, iškart ilgojo nuotolio ryšiu paskambinau greitojo pašto agentui 
Bostono Šiaurinėje stotyje: ne itin nustebau sužinojęs, jog mano siuntinys 
ten neatėjo. Traukinys Nr. 5508 dieną prieš tai atvykęs vėluodamas tik 35 
min., tačiau jame nebuvę jokios man adresuotos dėžės. Vis dėlto agentas 
pažadėjo pradėti paieškas, o aš užbaigiau dieną išsiųsdamas Eikeliui nakti- 
nį laišką, kuriame glaustai apibūdinau susiklosčiusią situaciją. 

Bostono paštas pagirtinai greitai, jau kitos dienos vidurdienį, patei- 
kė man ataskaitą: agentas man paskambino vos tik išsiaiškinęs, kas įvyko. 
Regis, greitojo traukinio Nr. 5508 tarnautojas prisiminė incidentą, gal- 
būt glaudžiai susijusį su mano patirtu nuostoliu, - jis susiginčijęs su labai 
keisto balso, liesu kaimietiškos išvaizdos vyru smėlio spalvos plaukais tuo 
metu, kai traukinys laukęs Kine, Naujajame Hampšyre, šiek tiek po pirmos 
valandos standartiniu laiku. 

Pasak tarnautojo, tas vyras buvo labai susijaudinęs dėl sunkios dė- 
žės, kurios sakėsi laukiąs, bet kurios nebuvo nei traukinyje, nei bendrovės 
apskaitos žurnaluose. Jis prisistatė Stenlio Adamso vardu ir kalbėjo tokiu 
keistai storu ūžiančiu balsu, jog tarnautojas jo klausydamas nenormaliai 
apsvaigo ir tapo miegūstas. Tarnautojas negalėjo prisiminti, kaip baigėsi 
tas pokalbis, tačiau atsiminė krūptelėjęs ir prasibudrinęs, kai traukinys 
pajudėjo. Agentas iš Bostono pridūrė, kad šis tarnautojas — neabejotinai 
sąžiningas ir patikimas jaunuolis, kilęs iš garbingos šeimos ir jau ilgą laiką 
dirbantis jų bendrovei. 

Tą vakarą nuvykau į Bostoną asmeniškai apklausti traukinio tarnauto- 
jo, kurio vardą ir adresą sužinojau iš biuro. Tai buvo nuoširdus, simpatiš- 
kas vyrukas, bet jis neturėjo ko pridurti prie savo ankstesnio pasakojimo. 
Keista tai, jog jis visai nebuvo tikras, ar bent atpažintų dėžės besiteiravusį 
keistuolį dar kartą jį sutikęs. Supratęs, kad jis nieko daugiau nepapasakos, 
grįžau į Arkamą ir nemiegojau iki pat ryto, rašydamas laiškus Eikeliui, 
greitojo pašto bendrovei, taip pat policijos nuovadai ir stoties agentui 
Kine. Man atrodė, jog vyras keistu balsu, padaręs tokį neįprastą poveikį 
tarnautojui, visame šiame reikale atliko lemiamą vaidmenį, todėl tikėjau- 
si, kad galbūt Kino stoties darbuotojai ir telegrafo biuro žurnalai suteiks 

man kokios nors informacijos apie jį ir apie tai, kodėl jis teiravosi apie dėžę 
būtent tokiu laiku ir tokioje vietoje. 

Vis dėlto, turiu pripažinti, visi mano tyrimai nuėjo veltui. Vyras keis- 
tu balsu išties buvo pastebėtas prie Kino stoties ankstyvą liepos 18 d. po- 
pietę, o vienas dykinėtojas lyg ir neryžtingai susiejo jį su sunkia dėže, bet 
apskritai nieko apie jį nebuvo žinoma ir niekas nebuvo jo matęs nei lig 
tol, nei vėliau. Kiek pavyko sužinoti, jis nesilankė telegrafo biure ir ne- 
gavo jokių pranešimų, taip pat į biurą neatėjo nė vienas pranešimas, kurį 
pagrįstai būtų galima laikyti įspėjimu, kad juodasis akmuo gabenamas 
traukiniu Nr. 5508. Žinoma, prie šių tyrimų prisidėjo ir Eikelis — netgi 
pats nuvažiavo į Kiną paklausinėti žmonių aplink stotį, tačiau jo požiūris 
į visą šį reikalą buvo labiau fatalistinis nei mano. Regis, jo manymu, dėžės 
dingimas buvo neišvengiamų situacijos poslinkių nulemtas bloga žadan- 
tis, grėsmingas rezultatas, todėl jis visai neturėjo vilties ją atgauti. Kalbėjo 
apie neabejotinas kalvose gyvenančių padarų ir jų agentų telepatines ir 
hipnotines galias, o viename laiške užsiminė nebemanąs, jog akmuo dar 
yra šioje Žemėje. Aš savo ruožtu buvau kaip reikiant įsiutęs, kadangi ma- 
niau esant bent tikimybę, kad iš tų senų, nusitrynusių hieroglifų įgysiu 
gilių ir nuostabių žinių. Graužatis dėl šio nutikimo būtų ilgam apkarti- 
nusi man mintis, jei tik iškart po to atsiųstuose laiškuose Eikelis nebūtų 
prabilęs apie naują visos siaubingos situacijos kalvose etapą, kuris iškart 
pasiglemžė visą mano dėmesį. 


IV. 


Nepažįstamieji padarai, rašė Eikelis jau 
pasigailėtinai drebančiu braižu, jį ėmė supti kur kas ryžtingiau. Dabar, kai tik 
mėnuo apsiblausdavęs arba jo nesimatydavę, šunų naktinis lojimas tapdavęs 
pasibaisėtinas, taip pat jį bandę užpulti nuošaliuose keliuose, kuriais reikė- 
davę važiuoti dieną. Rugpjūčio antrąją, važiuodamas į kaimą mašina, tokioje 
vietovėje, kur greitkelis eina per gūdų mišką, jis pastebėjęs ant kelio užverstą 
medžio kamieną, o su juo buvusių dviejų didžiulių šunų pašėlęs lojimas ne- 
palikęs jokių abejonių, kokie padarai veikiausiai tykoję netoliese. Kas būtų 

nutikę, jei ten nebūtų buvę šunų, jis nedrįstąs spėlioti, bet dabar daugiau nie- 
kur neinąs bent be dviejų šunų iš savo ištikimos ir galingos gaujos. Rugpjū- 
čio S ir 6 d. kelyje įvykę kiti nutikimai: vieną kartą jo mašiną kliudęs šūvis, 
kitą kartą šunų lojimas bylojęs miške tūnant kažką bedieviška. 

Rugpjūčio 15 d. gavau paklaikusį laišką, kuris mane smarkiai sukrėtė 
ir kurį perskaičius apėmė troškimas, kad Eikelis atidėtų į šalį savo vienišiš- 
ką uždarumą ir į pagalbą pasikviestų įstatymo sergėtojus. Naktį iš 12į 13 d. 
vykę kraupūs atsitikimai, lauke prie namo laksčiusios kulkos, o iš ryto pa- 
aiškėję, jog buvę nušauti trys iš dvylikos didžiųjų šunų. Ant kelio buvę be 
galo daug nagų atspaudų, tarp kurių matęsi ir Volterio Brauno žmogiški 
pėdsakai. Eikelis jau buvo beskambinąs į Bratleborą susitarti dėl naujų 
šunų, bet ryšys nutrūkęs jam nedaug tespėjus pasakyti. Vėliau jis atvykęs į 
Bratleborą savo mašina ir ten sužinojęs, kad telefono linijų meistrai aptikę 
švariai nupjautą pagrindinį kabelį vienoje vietoje negyvenamose kalvose į 
šiaurę nuo Niufeino. Bet dabar jis jau rengiąsis važiuoti namo su keturiais 
puikiais naujai įsigytais šunimis ir keliomis dėžėmis šaudmenų savo stam- 
biųjų žvėrių medžioklės šautuvui su šovinių dėtuve. Laiškas buvo rašytas 
Bratleboro pašto skyriuje ir pasiekė mane nevėluodamas. 

Tuo metu mano požiūris į šį reikalą sparčiai keitėsi, iš moksliško virs- 
damas nerimastingai asmenišku. Baiminausi, kad ko nors nenutiktų Eike- 
liui jo nuošalioje, atokioje sodyboje, ir pusiau baiminausi dėl savęs, mat 
dabar jau neginčijamai buvau susijęs su keistąja kalvų problema. Toji pa- 
slaptis plėtėsi. Ar ji mane įtrauksianti ir užvaldysianti? Atsakydamas į laiš- 
ką, raginau jį ieškoti pagalbos ir užsiminiau, jog jei jis to nedarys, galbūt aš 
pats imsiuosi veiksmų. Sakiau atvyksiąs į Vermontą nepaisydamas jo norų 
ir padėsiąs jam paaiškinti susidariusią situaciją reikiamoms institucijoms. 
Tačiau kaip atsakymo sulaukiau tik telegramos iš Belous Folso, kurioje 
buvo rašoma štai kas: 


VERTINU JŪSŲ NUOMONE BET NIEKO NEGALIU PADA- 
RYTI. NESIIMKITE VEIKSMŲ PATS NES TAI TIK PAKENKS 
ABIEM. LAUKITE PAAIŠKINIMŲ. 


HENRIS EKELIS 

Tačiau istorija darėsi vis painesnė. Atsakęs į telegramą, gavau iš Eikelio dre- 
bančia ranka rašytą raštelį, kuriame jis pranešė stulbinančią naujieną ne tik 
kad niekada nesiuntęs man tos telegramos, bet ir negavęs mano laiško, į 
kurį telegrama neabejotinai atsakiusi. Skubiai paklausinėjęs Belous Folse, 
jis sužinojęs, jog tą pranešimą įdavė keistas vyras smėlio spalvos plaukais ir 
neįprastai storu, ūžiančiu balsu, bet tai ir viskas, ką jam pavykę išsiaiškinti. 
Tarnautojas parodęs jam originalų siuntėjo pieštuku pakeverzotą tekstą, 
tačiau rašysena nieko nepriminusi. Pažymėtina, jog parašas buvęs su ra- 
šybos klaida - EK E LI S, be pirmosios „I“. Neišvengiamai peršasi tam 
tikri spėliojimai, bet, būdamas aiškiai kritinėje situacijoje, jis neskyrė jiems 
laiko. 

Jis pasakojo, jog žuvo daugiau šunų ir teko vėl įsigyti naujų, taip pat 
apie susišaudymus, kurie dabar kartodavosi kiekvieną naktį be mėnulio. 
Dabar tarp nagų atspaudų ant kelio ir sodybos kiemo gale jis nuolat aptik- 
davęs Brauno ir dar bent vieno ar dviejų batais avinčių žmogiškų individų 
pėdsakus. Eikelis pripažino: jo popieriai gana prasti ir veikiausiai greitai 
jam teksią išvykti gyventi pas sūnų Kalifornijoje, nesvarbu, pavyksią par- 
duoti namą ar ne. Tačiau esą nelengva apleisti vienintelę vietą, kurią iš 
tiesų laikai namais. Jis turįs pamėginti dar šiek tiek išsilaikyti, galbūt jam 
pavyksią nubaidyti įsibrovėlius, ypač jeigu atvirai išsižadėsiąs bet kokių to- 
lesnių bandymų perprasti jų paslaptis. 

Tuoj pat atrašiau Eikeliui, vėl siūlydamas pagalbą ir dar kartą užsimin- 
damas, jog galėčiau jį aplankyti ir padėti įtikinti valdžios institucijas dėl 
baisaus jam gresiančio pavojaus. Atsakydamas jis atrodė mažiau nusistatęs 
prieš šį sumanymą, nei būtum galėjęs tikėtis spręsdamas iš ankstesnės jo 
laikysenos, tačiau rašė, jog norėtų dar kuriam laikui atidėti susitikimą: tam 
laikui, kurio jam prireiksią susitvarkyti daiktams ir susitaikyti su mintimi, 
kad išvyksta iš kone liguistai branginamos gimtinės. Žmonės į jo tyrimus 
ir samprotavimus žiūrį šnairomis, todėl būsią geriau išvykti tyliai, nesuke- 
liant kaime sąmyšio ir nepaskatinant visuotinių abejonių jo sveiku protu. 
Pripažino daugiau nebegalįs tverti, bet norėjo pasitraukti oriai, jeigu tik tai 
įmanoma. 

Šį laišką gavau rugpjūčio dvidešimt aštuntąją, o pats parašiau ir išsiun- 
čiau kiek įmanoma labiau padrąsinantį atsakymą. Regis, mano padrąsini- 

mai buvo veiksmingi, nes patvirtindamas gavęs mano laiškelį Eikelis apie 
baisumus kalbėjo mažiau. Vis dėlto jis nebuvo labai optimistiškai nusitei- 
kęs ir išsakė nuomonę, kad padarai laikosi atokiau vien dėl stojusio pilna- 
ties meto. Jis tikėjosi nebūsiant daug tirštai debesuotų naktų ir aptakiai 
kalbėjo apie laikiną apsigyvenimą Bratlebore, kai mėnulis ims dilti. Dar 
kartą jam atrašiau drąsindamas, bet rugsėjo 5 d. gavau naują pranešimą, 
kuris aiškiai prasilenkė su mano laišku pašte, - į jį atsakyti taip viltingai jau 
negalėjau. Turint omenyje, koks jis svarbus, manau, bus geriausia pacituo- 
ti viską, kiek tik pajėgsiu prisiminti tą drebančią rašyseną. Iš esmės Eikelio 
pranešime buvo rašoma štai kas: 


Pirmadienis. 
Mielas Vilmartai, 


siunčiu gana niūrų P. S. mano paskutiniam laiškui. Šiąnakt buvo tirštai 
debesuota (nors nelijo) ir per debesis neprasprūdo nė spindulys mėne- 
sienos. Naktis praėjo gana blogai - manau, nepaisant visko, ko tikėjomės, 
artėja galas. Po vidurnakčio kažkas nutūpė ant namo stogo ir visi šunys nu- 
lėkė pažiūrėti, kas tai. Girdėjau, kaip jie bando kąsti ir draskosi, o vienam 
pavyko nuo žemesnio priestato užšokti ant stogo. Ten įsiplieskė baisi kova, 
taip pat girdėjau kraupų zvimbimą, kurio niekada nepamiršiu. Tada paskli- 
do siaubingas kvapas. Daugmaž tuo pat metu per langą ėmė lėkti kulkos, 
kurios vos manęs nekliudė. Man rodos, kai dėl to nutikimo ant stogo šunys 
išsiskirstė, pagrindinė tų kalvose gyvenančių padarų rikiuotė prisiartino 
prie namo. Kas ten nutūpė, dar nežinau, bet bijau, kad tie padarai pradėjo 
geriau manevruoti savo kosminiais sparnais. Išjungiau šviesą, išdaužiau 
languose šaudomąsias angas ir medžiokliniu šautuvu išilgai apšaudžiau 
teritoriją aplink visą namą, taikydamas kuo aukščiau, kad nekliudyčiau 
šunų. Atrodo, tuo viskas baigėsi, bet iš ryto kieme aptikau didelių kraujo 
balų, o prie jų telkšojo žalios lipnios medžiagos balos, kurių kvapas buvo 
bjauriausias, kokį tik kada nors teko uosti. Užlipęs ant stogo, radau dar 
tos pačios lipnios medžiagos. Žuvo penki šunys: bijau, per žemai nusitai- 
kęs vieną iš jų pašoviau pats, mat jam buvo kliuvę į nugarą. Dabar keičiu 

stiklus, kuriuos sudaužė kulkos, o tada važiuosiu į Bratleborą įsigyti dar 
šunų. Šunidėje dirbantys žmonės mane turbūt laiko pamišėliu. Vėliau dar 
trumpai parašysiu. Turbūt po savaitės kitos būsiu pasirengęs kraustytis, 
nors vien ta mintis varo mane į neviltį. 


Skubėdamas — 
EIKELIS 


Tačiau tai nebuvo vienintelis Eikelio laiškas, prasilenkęs su manuoju. 
Kitą rytą, rugsėjo 6 d., atėjo dar vienas - šįkart tai buvo paklaikusi ke- 
verzonė, kuri visiškai mane prislėgė, ir visai nebežinojau, ką dar sakyti 
ar daryti. Ir dabar nesugalvosiu nieko geriau, nei pacituoti visą tekstą 
taip tiksliai, kaip tik leidžia atmintis. 


Antradienis. 


Debesys neišsisklaidė, tad vėl nebuvo mėnulio, nors ir taip jis eina link del- 
čios. Atvesčiau į namą elektros laidus ir įrengčiau prožektorių, jei nežino- 
čiau, jog laidus jie nupjaus greičiau, nei spėsiu taisyti. 

Man atrodo, einu iš proto. Gali būti, kad viskas, ką esu jums rašęs, yra 
sapnas arba kliedesiai. Jau ir anksčiau buvo blogai, bet šįkart man visko 
per daug. Šiąnakt jie su manimi kalbėjo: kalbėjo tuo zvimbiančiu balsu ir 
pasakojo tokius dalykus, kurių nedrįstu jums perpasakoti. Per šunų lojimą 
juos girdėjau aiškiai, o kartą, kai lojimas juos nustelbė, jiems padėjo žmo- 
giškas balsas. Nesikiškite, Vilmartai, viskas daug blogiau, nei jūs ar aš įsi- 
vaizdavome. Jie jau neleis man išvykti į Kaliforniją - jie nori mane išskraidinti 
gyvą, ar bent tokios būklės, kuri teoriškai ir protinės veiklos požiūriu prilygsta 
gyvenimui, ir ne tik į Juggotą, bet dar toliau, už galaktikos ribų ir galbūt kita- 
pus paskutinio iškreipto erdvės pakraščio. Sakiau jiems, kad nevyksiu, kur jie 
nori, arba tokiu siaubingu būdu, kokiu jie žada mane gabenti, bet, bijau, tai 
nieko neduos. Mano sodyba tokia nuošali, jog greitai jie galės ateiti ne tik 
naktį, bet ir dieną. Žuvo dar šeši šunys, o šiandien važiuodamas į Bratlborą 


jaučiau kažką tūnant visose miškingose vietose, per kurias važiavau. 

Suklydau bandydamas jums nusiųsti tą fonografo įrašą ir juodąjį 
akmenį. Verčiau jau sudaužykite įrašą, kol dar nevėlu. Jei dar būsiu gyvas, 
trumpai parašysiu rytoj. Norėčiau pervežti knygas ir daiktus į Bratleborą ir 
ten apsistoti. Jei galėčiau, pabėgčiau tuščiomis, bet kažkas mintyse mane 
sulaiko. Galiu ištrūkti į Bratleborą, kur turėčiau būti saugus, bet ten jau- 
čiuosi toks pat kalinys kaip namie. Ir tarytum žinau, jog kažin kur toliau 
pabėgti nepavyks, net jeigu viską mesčiau ir pasiryžčiau. Tai siaubinga — 
nesivelkite į šitą reikalą. 


Jūsų - EIKELIS 


Gavęs šį kraupų dokumentą, naktį visai nemiegojau ir jaučiausi nepa- 
prastai sumišęs dėl Eikelio sveiko proto likučių. Laiško turinys buvo 
visiškai beprotiškas, tačiau išraiškos būdas, turint omenyje visa, kas 
vyko lig tol, pasižymėjo niūriai dideliu įtikinamumu. Nemėginau į jį 
atsakyti, nes, maniau, bus geriau palaukti, kol Eikelis ras laiko atsaky- 
ti į mano paskutinį laišką. Ir iš tiesų kitą dieną atėjo atsakymas, nors 
jame pateikta nauja medžiaga gana aiškiai nustelbė visus klausimus, 
iškeltus mano laiške, į kurį, formaliai žiūrint, juo buvo atsakoma. Štai 
ką prisimenu iš to teksto, prikeverzoto ir dėmėto, mat neabejotinai 
parašyto jaudinantis ir skubant. 


Trečiadienis. 
V, 


atėjo jūsų laiškas, tačiau nebėra prasmės dar ką nors aptarinėti. Aš su vis- 
kuo susitaikiau. Nežinau, ar dar turiu pakankamai valios nuo jų gintis. 
Nepavyks pabėgti, net jei pasiryžčiau visko išsižadėti ir sprukti. Jie mane 
sučiups. 

Vakar gavau jų laišką: atnešė žmogus iš kaimo pašto tarnybos, kai 
buvau išvykęs į Bratleborą. Pasirašytas ir užantspauduotas Belous Folse. 
Pasakoja, ką nori man padaryti - nenoriu viso to kartoti. Ir jūs saugokite 
save! Sudaužykite tą įrašą. Naktimis debesys nesitraukia, o mėnuo vis dyla. 

Norėčiau išdrįsti paprašyti pagalbos - gal tai suteiktų man daugiau ryžto, — 
bet jei kas nors ir išdrįstų čia ateiti, negavę įrodymų vis tiek išvadintų mane 
bepročiu. Negalėčiau prašyti žmonių užsukti be jokios priežasties — jau 
daugelį metų nepalaikau su niekuo ryšio. 

Bet, Vilmartai, dar nepapasakojau, kas baisiausia. Prieš skaitydamas 
pasiruoškite, nes tai jus sukrės. Tačiau aš sakau tiesą. Štai kas — mačiau ir 
liečiau vieną tų padarų ar vieno jų dalį. Dievaži, bičiuli, tai siaubinga! Be 
abejo, jis buvo negyvas. Jį pagavo vienas iš šunų, o aš šįryt radau prie šuni- 
dės. Norėjau pasaugoti malkinėje, kad galėčiau įtikinti žmones, jog visa tai 
tiesa, bet per kelias valandas viskas išgaravo. Nieko neliko. Pamenate, tuos 
padarus upėse žmonės matė tik pirmą rytą po potvynio. O blogiausia štai 
kas. Mėginau jį jums nufotografuoti, tačiau išryškinus juostelę nuotrauko- 
je nesimatė nieko, tik malkinė. Iš ko tas padaras galėjo būti padarytas? Ma- 
čiaujįir čiupinėjau, be to, jie visi palieka pėdsakus. Nėra abejonių, jis buvo 
medžiagiškas, bet kokia tai medžiaga? Jo pavidalo neįmanoma aprašyti. 
Tai buvo didžiulis krabas su daugybe piramide išdėstytų mėsingų žiedų ar 
mazgų iš tankios, tąsios medžiagos, o toje vietoje, kur būtų žmogaus galva, 
buvo pilna čiuptuvėlių. Toji žalia lipni medžiaga - tai jų kraujas arba syvai. 
Ir bet kurią minutę į Žemę turi atvykti dar daugiau šių padarų. 

Prapuolė Volteris Braunas: jo nematyti dykinėjant pamėgtomis pa- 
kampėmis aplinkiniuose kaimuose. Turbūt kliudžiau jį vienu savo šūvių, o 
tie padarai, atrodo, žuvusiuosius ir sužeistuosius visada stengiasi pasiimti. 

Šią popietę be jokių trukdžių nuvažiavau į miestelį, bet bijau, kad jie 
laikosi atokiau, nes dėl manęs yra visiškai ramūs. Dabar rašau iš Bratleboro 
pašto. Tai gali būti atsisveikinimas: jei taip atsitiktų, parašykite mano sū- 
nui Džordžui Gangerui Eikeliui, Malonioji g. 176, San Diegas, Kal., bet čia 
nevažiuokite. Parašykite vaikinui, jeigu savaitę negausite iš manęs žinių, ir 
sekite naujienas laikraščiuose. 

Dabar, jei tik užteks valios, išbandysiu du paskutinius kozirius. Pir- 
miausia pamėginsiu tuos padarus nunuodyti dujomis (turiu reikiamų che- 
mikalų, o sau ir šunims parūpinau dujokaukes), o jei tai nepadės, kreip- 
siuosi į šerifą. Jeigu panorės, gali uždaryti mane beprotnamyje: bus geriau 
nei tai, ką padarytų tie kiti padarai. Gal pavyks juos sudominti pėdsakais 
aplink namą: jie neryškūs, bet aptinku jų kas rytą. Nors įsivaizduoju, jog 

policija sakytų, kad aš juos kaip nors suklastojau, mat jie visi mane laiko 
keistuoliu. 

Turiu pabandyti įkalbėti valstijos pareigūną čia praleisti naktį, kad 
viską pamatytų savo akimis, - nors tie padarai greičiausiai sužinotų ir tą 
naktį laikytųsi atokiai. Kai tik mėginu naktį skambinti, jie nupjauna laidus: 
meistrams tai atrodo labai keista ir galbūt jie liudytų mano naudai, nebent 
ims manyti, kad pats juos pjaustau. Jau ilgiau nei savaitę laidai netaisyti. 

Galėčiau įkalbėti kelis bemokslius žmones mano naudai paliudyti, 
kad tos baisybės tikros, bet visi juokiasi iš jų pasakojimų, o ir jie patys taip 
ilgai vengė mano sodybos, jog apie naujuosius įvykius nieko nežino. Tų 
išvargusių ūkininkų nei dėl meilės, nei dėl pinigų nepriverstum nė per ki- 
lometrą prisiartinti prie mano namų. Paštininkas žino, ką jie kalba, ir atėjęs 
pas mane iš jų šaiposi - Dieve! Kas būtų, jei išdrįsčiau jam pasakyti, kaip 
visa tai tikra! Manau, pamėginsiu padaryti taip, kad jis pastebėtų pėdsa- 
kus, bet jis ateina popietę, kai pėdsakai paprastai jau būna beveik išnykę. 
Jeigu vieną iš jų išsaugočiau uždengęs dėže ar keptuve, jis tikrai palaikytų 
tai klastote arba pokštu. 

Verčiau jau nebūčiau tapęs tokiu atsiskyrėliu: žmonės nebeužsuka pas 
mane kaip anksčiau. Niekada neišdrįsau parodyti juodojo akmens arba 
kodako nuotraukos, arba paleisti to įrašo kam nors kitam, o ne bemoks- 
liams. Kiti pasakytų, jog aš viską suklastojau ir paprasčiausiai mane išjuok- 
tų. Bet gal dar pabandysiu parodyti nuotraukas. Jose aiškiai matyti nagų 
atspaudai, net jeigu neįmanoma nufotografuoti juos paliekančių padarų. 
Kaip gaila, kad niekas kitas šį rytą nematė to padaro prieš jam išgaruojant! 

Bet nežinau, ar man dar rūpi. Po visko, ką teko išgyventi, beprotnamis 
man tiks ne prasčiau nei bet kuri kita vieta. Gydytojai padės man pasiryžti 
išsikelti iš šito namo, o tai vienintelis dalykas, kuris galėtų mane išgelbėti. 

Jei ilgai negausite laiško, parašykite mano sūnui Džordžui. Sudie, su- 
daužykite tą įrašą ir nesivelkite į šitą reikalą. 


Jūsų - EIKELIS 


Šis laiškas tiesiog nubloškė mane į patį juodžiausią siaubą. Nežinojau, 
ką atsakyti, tik paskubomis brūkštelėjau kelis nerišlius patarimus bei 

padrąsinimus ir išsiunčiau registruotu paštu. Pamenu, raginau Eikelį 
tuoj pat išsikraustyti į Bratleborą ir pasiprašyti valdžios institucijų ap- 
saugos, taip pat pridūriau atvyksiąs į tą miestelį su fonografo įrašu ir 
padėsiąs įtikinti teismą jo sveiku protu. Man regis, taip pat rašiau, kad 
jau laikas plačiajai visuomenei pranešti apie tarp Žmonių įsimaišiu- 
sius svetimus padarus. Reikia pažymėti, tą įtampos kupiną akimirką 
aš pats kone be išlygų tikėjau viskuo, ką pasakojo Eikelis, nors ir ma- 
niau, jog nesėkmė bandant nufotografuoti tą negyvą siaubūną ištiko 
ne dėl kokios nors Gamtos dėsniams nepaklūstančios anomalijos, bet 
dėl kokios nors jo paties iš jaudulio padarytos klaidos. 


V. 


O tada, aiškiai prasilenkęs su mano ne- 
rišliu rašteliu, šeštadienio vakarą, rugsėjo 8 d., atėjo tasai mįslingai kitoks, 
raminantis laiškas, tvarkingai atspausdintas nauja mašinėle, - tasai keistas 
laiškas, raginantis nenuogąstauti ir kviečiantis atvykti, kuris turėjo atspin- 
dėti išties didžiulę permainą visoje košmariškoje nuošaliųjų kalvų dra- 
moje. Vėl cituosiu iš atminties, dėl tam tikrų priežasčių stengdamasis kiek 
įmanoma išsaugoti to laiško stiliaus savitumą. Pašto ženklas buvo užklijuo- 
tas Belous Folse, o parašas ir visas laiško tekstas spausdintas - taip dažnai 
daro pradedantieji spausdinimo mašinėlės naudotojai. Tačiau pats tekstas 
kaip naujokui buvo surinktas stulbinamai tiksliai, todėl nusprendžiau, jog 
Eikelis veikiausiai mašinėle yra naudojęsis kada nors anksčiau, galbūt ko- 
ledže. Nesumeluosiu pasakęs, kad perskaičius tą laišką man palengvėjo, 
tačiau už palengvėjimo glūdėjo nerimo sluoksnis. Jei Eikelis buvo sveiko 
proto, kai jį kaustė siaubas, ar dabar, nuo jo išsilaisvinęs, jis neišprotėjo? O 
jo minimi „pagerėję santykiai“ — kas tai?.. Visas laiškas bylojo ankstesnį Ei- 
kelio požiūrį apvirtus aukštyn kojom! Bet štai to laiško turinys, kruopščiai 
nurašytas iš atminties, kuria šiek tiek didžiuojuosi. 

Taunsendas, Vermontas, 
Ketvirtadienis, 1928 m. rugs. 6 d. 


Mano mielas Vilmartai, 


man didžiai malonu, kad turiu galimybę nuraminti Jus dėl visų tų paikys- 
čių, kurias lig šiol jums rašiau. Sakau „paikysčių , nors turiu omenyje savo 
išgąstingą būseną, o ne tam tikrų reiškinių aprašymus. Tie reiškiniai tikri ir 
ganėtinai svarbūs, tačiau aš klydau jų atžvilgiu laikydamasis nenormalaus 
požiūrio. 

Man regis, minėjau, kad mano keistieji svečiai buvo pradėję su mani- 
mi bendrauti ir mėgino užmegzti ryšį. Šiąnakt mes iš tiesų pasidalijome 
mintimis. Atsakydamas į tam tikrus signalus, įleidau į namus pasiuntinį iš 
lauko - iškart paminėsiu, kad tai buvo kita žmogiška būtybė. Jis papasako- 
jo daug dalykų, apie kuriuos nei Jūs, nei aš nė nenumanėme, ir aiškiai paro- 
dė, kaip absoliučiai neteisingai įvertinome ir klaidingai supratome, kokiu 
tikslu Išoriškieji šioje planetoje turi įkūrę slaptą koloniją. 

Atrodo, bloga pranašaujančios legendos apie jų pasiūlymus žmonėms 
ir siekius Žemėje kilo vien iš neišmanėliško nesupratimo susidūrus su ale- 
gorine kalba: be abejo, toji kalba suformuota tokių kultūrinių prielaidų ir 
mąstymo įpročių, kurie smarkiai skiriasi nuo bet ko, ką esame pajėgūs įsi- 
vaizduoti. Noriai pripažįstu, kad mano paties hipotezės buvo tokios pat ne- 
taiklios kaip ir visi neraštingų ūkininkų ir laukinių indėnų spėliojimai. Tai, 
ką maniau esant šlykštu, gėdinga ir žema, iš tiesų yra stulbinama, neregėta ir 
netgi šlovinga: mano ankstesnis vertinimas buvo tik etapas, būdingas amži- 
nam žmogaus polinkiui nekęsti, bijoti ir šalintis to, kas absoliučiai kitoniška. 

Dabar gailiuosi per mūsų naktinius susišaudymus pakenkęs toms iš 
kitų planetų atvykusioms nepaprastoms būtybėms. Jei tik būčiau iš pat 
pradžių sutikęs taikiai ir protingai su jais pasikalbėti! Bet jie nejaučia man 
pagiežos, mat jų emocijos paklūsta visai kitokiems dėsniams nei mūsiš- 
kės. Jiems nepasisekė, kad savo žmogiškaisiais agentais Vermonte pasirin- 
ko keletą labai žemos prigimties egzempliorių, pavyzdžiui, velionį Volte- 
rį Brauną. Jis smarkiai mane prieš juos nuteikė. Iš tiesų jie niekada nėra 
sąmoningai pakenkę žmonėms, tačiau patys yra ne kartą nukentėję nuo 

žiauraus mūsų rūšies atstovų elgesio ir šnipinėjimo. Esama viso slapto 
blogų žmonių kulto (toks mistikos klausimais apsiskaitęs žmogus kaip jūs 
supras mano, jei susiesiu tuos žinones su Hasturu ir Geltonuoju Ženklu), 
kurio tikslas — juos susekti ir jiems kenkti siaubingų jėgų iš kitų dimensijų 
vardu. Drastiškos Išoriškųjų taikomos atsargumo priemonės nukreiptos 
būtent prieš šiuos agresorius, ne prieš normalius žmones. Beje, paaiškėjo, 
kad didelę dalį mūsų dingusių laiškų pavogė ne Išoriškieji, o to piktybiško 
kulto pasiuntiniai. 

Išoriškieji iš žmonių nori tik taikos, sugyvenimo be puldinėjimų ir vis 
glaudesnio intelektinio ryšio. Šitoks ryšys absoliučiai būtinas šiais laikais, 
kuomet išradimai ir įrenginiai plečia mūsų žinias ir galimybes judėti, o Išo- 
riškiesiems būtinoms bazėms tampa vis labiau neįmanoma veikti slapta. 
Šios būtybės iš kitų planetų trokšta geriau pažinti žmoniją, taip pat nori, 
kad keli žmonijos vedliai filosofijos ir mokslo srityse daugiau sužinotų 
apie jas. Šitaip apsikeitus žiniomis, išnyks visi pavojai ir pavyks rasti paten- 
kinamą modus vivendi. Vien mintis apie kokius nors bandymus pavergti ar 
sumenkinti žmoniją yra juokinga. 

Suprantama, kad geresnių tarpusavio santykių pradžiai pagrindiniu jų 
tikslų aiškintojų Žemėje Išoriškieji pasirinko mane, jau tiek daug apie juos 
žinantį. Šiąnakt man daug ką papasakojo, atskleidė visiškai stulbinančių, 
naujas perspektyvas atveriančių faktų, o vėliau suteiks dar daugiau žinių 
tiek žodžiu, tiek raštu. Kol kas man dar nesiūlys vykti į išorę, nors ilgainiui 
veikiausiai norėsiu ten vykti: tai daroma ypatingu būdu ir pakylant virš viso 
to, ką lig šiol esame pratę laikyti žmogiška patirtimi. Mano namo apgultis 
baigėsi. Viskas grįžo į įprastas vėžes, o šunys daugiau neturės ką veikti. Vie- 
toj siaubo man suteikė didžiulę palaimą - tokių žinių ir intelektinių nuoty- 
kių, kokių yra tekę vos keliems kitiems mirtingiesiems. 

Išorės Būtybės turbūt yra patys nuostabiausi organiniai padarai viso- 
je erdvėje ir laike ar kitapus jų: jie priklauso visame kosmose paplitusiai 
padermei, o visos kitos gyvybės formos yra tik degeneravę šios padermės 
variantai. Tai veikiau augalai nei gyvūnai, jeigu tai medžiagai, iš kurios jie 
sudaryti, galima taikyti tokias sąvokas, taip pat jie pasižymi iš dalies gry- 
biška sandara, nors dėl sudėtyje esančios į chlorofilą panašios medžiagos 
ir labai savotiškos mitybos sistemos visiškai skiriasi nuo tikrųjų kormofiti- 

nių grybų. Jų rūšis sudaryta iš tokios materijos, kuri visiškai svetima mūsų 
gyvenamai kosmoso daliai: jos elektronų vibracijos dažnis visai kitas. Štai 
kodėl šių būtybių neįmanoma nutotogratuoti įprastomis fotojuostomis ir 
plokštelėmis, veikiančiomis mūsų visatoje, nors mūsų akys gali jas regėti. 
Vis dėlto bet kuris geras chemikas, turėdamas reikiamų žinių, galėtų paga- 
minti fotografinės emulsijos, kuri užfiksuotų jų atvaizdus. 

Ši rūšis pasižymi unikaliu gebėjimu visiškai išlaikyti savo kūnišką pa- 
vidalą kertant tarpžvaigždinę tuštumą, kur nėra šilumos ir oro, nors kai 
kurių jos porūšių atstovai tai gali daryti tik naudodami mechanines pa- 
galbines priemones arba atlikus keistus chirurginius perkėlimus. Vos ke- 
letas jų rūšies atmainų turi eteriui atsparius sparnus, būdingus Vermonte 
gyvenančiai atmainai. Būtybės, įsikūrusios kai kuriose nuošaliose Senojo 
pasaulio viršūnėse, buvo atgabentos kitais būdais. Jų išorinį panašumą į 
gyvūniškas gyvybės formas ir į tokią sandarą, kokią mes suprantame kaip 
medžiagišką, nulėmė lygiagreti evoliucija, o ne artima giminystė. Jų sme- 
genų tūris didesnis už bet kurios kitos lig šiol išlikusios gyvybės formos, 
nors sparnuotasis porūšis, gyvenantis mūsų kalvų krašte, anaiptol nėra la- 
biausiai išsivystęs. Dažniausiai šios būtybės bendrauja telepatiškai, nors ir 
turi rudimentinius balso organus, kurie, atlikus nedidelę operaciją (tarp 
jų chirurgija yra itin ištobulintas ir kasdieniškas dalykas), gali apytikriai 
atkurti kalbą tokių organizmų, kurie ja dar naudojasi. 

Jų pagrindinė artima buveinė - tai vis dar neatrasta ir kone visai švie- 
sos nepasiekiama planeta pačiame mūsų Saulės sistemos pakraštyje: už 
Neptūno, devinta pagal nuotolį nuo Saulės. Kaip mudu ir manėme, tai 
tas objektas, kuris kai kuriuose uždraustuose senoviniuose raštuose pa- 
slaptingai vadinamas Juggotu, o netrukus ši planeta taps vieta, kur nesu- 
prantamu būdu bus sutelktas mąstymas apie mūsų pasaulį, taip bandant 
palengvinti psichinius tarpusavio ryšius. Nenustebčiau, jei astronomai 
imtų gana jautriai reaguoti į tas minčių sroves ir atrastų Juggotą tada, kai 
Išoriškieji to panorės. Bet Juggotas, žinoma, yra tik tramplinas. Didžioji 
dalis būtybių gyvena mums nesuprantamais būdais sutvarkytose bedug- 
nėse, plytinčiose taip toli, kad jų negali pasiekti jokio žmogaus vaizduotė. 
Tas erdvėlaikio rutulėlis, kurį mes laikome visos kosminės būties visuma, 
yra tik vienas atomas tikrojoje begalybėje, kuri priklauso jiems. Ir kiek tik 

žmogaus smegenys gali sutalpinti šią begalybę, tiek ji ilgainiui bus atskleista 
man, kaip jau buvo atskleista ne daugiau nei penkiasdešimčiai kitų žmonių 
nuo to laiko, kai atsirado žmonių padermė. 

Vilmartai, turbūt iš pradžių visa tai palaikysite kliedesiais, bet galiau- 
siai suprasite, kokios milžiniškos galimybės atsivėrė man prieš akis. No- 
riu, kad ir jūs kiek įmanoma jomis pasinaudotumėte, o tam privalau jums 
papasakoti tūkstančius popieriuje neužrašomų dalykų. Anksčiau esu jus 
įspėjęs, kad nevažiuotumėte manęs lankyti. Dabar, kai čia saugu, su malo- 
numu išsižadu ano įspėjimo ir kviečiu atvykti. 

Galbūt pavyktų išsiruošti prieš prasidedant semestrui jūsų koledže? 
Jei galėtumėte, būtų nuostabiai džiugu. Kaip pagalbinius duomenis, pa- 
siimkite fonografo įrašą ir visus mano laiškus: mums jų prireiks norint at- 
kurti visą šią kvapą gniaužiančią istoriją. Galėtumėte pasiimti ir kodako 
nuotraukas, mat, atrodo, pastaruoju metu šitiek jaudindamasis aš kažkur 
pamečiau negatyvus ir savo nuotraukas. Užtai dabar visą tą apytikrę, preli- 
minarią medžiagą galiu papildyti šitokia daugybe faktų - 0 prie jų dar galiu 
pridėti ir vieną stulbinamą įrenginį! 

Nedvejokite, manęs jau nebešnipinėja ir jums neteks susidurti su nie- 
kuo, kas nenatūralu ar neįprasta. Tiesiog atvažiuokite ir mano automobilis 
pasitiks jus Bratleboro stotyje: pasiruoškite pabūti kuo ilgiau ir turėkite 
omenyje, kad mūsų laukia ne vienas vakaras, skirtas diskusijoms apie tai, 
ko žmonija nė neįsivaizduoja. Žinoma, niekam apie tai nepasakokite - ne- 
valia į šį reikalą įtraukti atsitiktinių žmonių. 

Susisiekimas traukiniais su Bratleboru neblogas - Bostone rasite tvar- 
karaštį. Važiuokite „Bostono ir Meino geležinkelių“ traukiniu į Grinfildą, 
o likusį nedidelį kelio galą įveiksite persėdęs į kitą traukinį. Siūlau važiuoti 
patogiu 16.10 val. (standartiniu laiku) traukiniu iš Bostono. Į Grinfildą jis 
atvyksta 19.35 val., o iš ten 21.19 val. išvyksta traukinys, 22.01 val. atvyks- 
tantis į Bratleborą. Šie laikai galioja darbo dienomis. Praneškite man datą 
ir aš pasirūpinsiu, kad stotyje lauktų mano automobilis. 

Atleiskite, kad spausdinu laišką mašinėle: pats žinote, kad mano ra- 
šysena pastaruoju metu tapo labai nelygi, todėl nesijaučiu pajėgus rašyti 
ilgus tekstus. Šią naują „Corona“ mašinėlę nusipirkau vakar Bratlebore; 
regis, veikia labai gerai. 

Laukiu iš Jūsų žinios ir viliuosi netrukus Jus išvysti su fonografo įrašu 
ir visais mano laiškais - ir kodako nuotraukomis. 


Džiugiai Jūsų laukdamas, 
HENRIS V. EIKELIS. 


Albertui N. Vilmartui, eskvairui, 
Miskatoniko universitetas, 
Arkamas, Mas. 


Neįmanoma adekvačiai apibūdinti, kokie painūs jausmai mane apėmė 
skaitant, dar ir dar kartą skaitant šį keistą ir nelauktą laišką ir apie jį mąs- 
tant. Minėjau, kad tuo pat metu pajutau palengvėjimą ir nerimą, tačiau 
toks apibūdinimas tik apytikriai perteikia visus obertonus, pasklidusius 
nuo skirtingų ir daugiausia pasąmoningų jausmų, kurie sukėlė tiek tą pa- 
lengvėjimą, tiek nerimą. Visų pirma šis laiškas tiesiog kardinaliai skyrėsi 
nuo visų prieš tai atėjusių baisybių: nuotaikos pokytis iš absoliutaus siau- 
bo į šaltakraujį romumą ir netgi džiūgavimą buvo visiškai netikėtas, lyg 
žaibas iš giedro dangaus - ir vienareikšmis! Buvo sunku patikėti, jog per 
vieną dieną galėtų šitaip pasikeisti psichologinė nuostata žmogaus, prieš 
tai parašiusio man trečiadienį pristatytą klaikią priešmirtinę suvestinę, ne- 
svarbu, kokių raminančių žinių jis per tą dieną įgijo. Kartkartėmis šitoks 
viena kitai prieštaraujančių nerealybių pojūtis priversdavo mane klausinė- 
ti savęs, ar visa ši per atstumą atpasakota drama apie fantastinių jėgų veiklą 
nebuvo kažin koks pusiau iliuzinis sapnas, didžiąja dalimi užgimęs mano 
paties galvoje. Tada pagalvodavau apie fonografo įrašą ir mane apimdavo 
dar didesnis sumišimas. 

Šis laiškas buvo visai kitoks nei bet kas, ko galėjau tikėtis! Analizuoda- 
mas savo patirtą įspūdį, pastebėjau, jog jį sudarė du atskiri etapai. Pirma, 
jei manysime, kad Eikelis buvo sveiko proto ir prieš tai, ir dabar, tai jo nu- 
pasakota pačios situacijos permaina buvo pritrenkiančiai staigi ir neįtikė- 
tina. Antra, paties Eikelio elgsenos, nuostatų ir kalbos pokytis peržengė 


bet kokius normalumo ar nuspėjamumo rėmus. Atrodė, visa to žmogaus 

asmenybė patyrė klastingą mutaciją, kuri buvo tokia gili, jog vargu ar įma- 
noma suderinti abu jo veidus su prielaida, kad nė vienas iš jų nėra pamiši- 
mo padarinys. Žodžių parinkimas, rašyba — viskas buvo subtiliai pasikeitę. 
Be to, remdamasis savo kaip akademiko jautrumu prozos stiliui, galėjau 
pastebėti didžiulius skirtumus pačiose įprasčiausiose jo reakcijose ir rit- 
mikoje. Nebuvo jokių abejonių - tokį radikalų perversmą galėjo sukelti tik 
nepaprastai stiprus emocinis kataklizmas arba praregėjimas! Bet, žiūrint iš 
kitos pusės, tai buvo gana įprastas Eikelio laiškas. Tokia pat aistra begaly- 
bei ir toks pat mokslininko smalsumas. Negalėjau nė akimirką — ar ilgiau 
nei akimirką - pagrįstomis laikyti minčių, jog tai klastotė arba piktybiškai 
sukeistas dokumentas. Nejaugi kvietimas atvykti — troškimas, kad aš pats 
asmeniškai patikrinčiau laiške išdėstytų teiginių teisingumą, - neįrodė jo 
autentiškumo? 

Šeštadienio naktį nenuėjau gulti ir užsisėdėjau, galvodamas apie 
tamsumas ir nuostabius dalykus, slypinčius už gauto laiško. Mano protas, 
įsiskaudėjęs nuo viena kitą staigiai keičiančių neaprėpiamų koncepcijų, su 
kuriomis jis buvo priverstas susidurti per pastaruosius keturis mėnesius, 
darbavosi apdorodamas pritrenkiančią naują medžiagą pagal dvejonių ir 
priėmimo ciklą, kurio didžioji dalis etapų buvo tokie pat kaip susidūrus 
su ankstesniais stebuklais, kol galiausiai, iki aušros likus dar daug laiko, 
pradinę sumišimo ir nerimo audrą pamažu ėmė keisti aistringas susido- 
mėjimas ir smalsumas. Nesvarbu, ar jis pamišęs, ar sveiko proto, patyręs 
metamortfozę ar tiesiog palengvėjimą, - galbūt atlikdamas savo rizikingus 
tyrimus Eikelis išties atrado kažin kokią stulbinančią naują perspektyvą, 
kuri iškart sumažino jam gresiantį (tikrą ar įsivaizduojamą) pavojų ir atvė- 
rė svaiginančias neregėtas kosminio ir antžmogiško žinojimo panoramas. 
Atsakydama į jo aistrą, užsiliepsnojo mano paties aistra nežinomybei, ir 
pasijutau persiėmęs baisiu polinkiu laužyti ribas. Nusipurtyti iš proto va- 
rančius, slegiančius laiko, erdvės ir gamtos dėsnių apribojimus, užmegzti 
ryšį su neaprėpiamąja išore, priartėti prie naktyje skendinčių gilių begaly- 
bės ir pirmųjų pradų paslapčių, - be abejo, dėl tokio patyrimo buvo verta 
rizikuoti gyvybe, siela ir sveiku protu! Be to, Eikelis minėjo, kad nebėra jo- 
kio pavojaus, jis kvietė mane atvykti, o ne įspėjo nesiartinti kaip anksčiau. 
Virpėjau galvodamas, ką jis dabar galbūt man papasakotų; mane apėmė 

kone paralyžiuojantis susižavėjimas mintimi, kad sėdžiu toje nuošalioje ir 
ką tik apgultį pergyvenusioje sodyboje su žmogumi, kalbėjusiu su tikrais 
pasiuntiniais iš kosmoso, sėdžiu ten atsivežęs baisųjį įrašą ir krūvą laiškų, 
kuriuose Eikelis prieš tai glaustai dėstė savo ankstesnes išvadas. 

Taigi, vėlyvą sekmadienio rytą nusiunčiau Eikeliui telegramą, kad su- 
sitiksiu su juo Bratlebore kitą trečiadienį, rugsėjo 12 d., jei tik toji data 
jam tinkanti. Nesekiau jo pasiūlymais vieninteliu klausimu - pasirinkau 
kitą traukinį. Atvirai kalbant, nenorėjau atvykti į tą vaiduoklių apsėstą 
Vermonto provinciją vėlai naktį, todėl, užuot važiavęs jo parinktu trauki- 
niu, paskambinau į stotį ir sudariau kitą planą. Anksti atsikėlęs ir išvykęs 
08.07 val. (standartiniu laiku) į Bostoną, galėjau spėti į 9.25 val. traukinį 
į Grinfildą, atvykstantį ten vidurdienį, 12.22 val. Iš šio traukinio galėjau 
iškart persėsti į kitą, kuris 13.08 val. atvyksta į Bratleborą: tai kur kas pato- 
gesnis laikas nei 22.01 val. susitikti su Eikeliu ir kartu nuvažiuoti į susiglau- 
dusias, paslaptis saugančias kalvas. 

Apie šį sprendimą užsiminiau telegramoje ir nudžiugau iš vakarop at- 
ėjusio atsakymo sužinojęs, jog mane priimsiantis namų šeimininkas jam 
pritaria. Jo telegramoje buvo rašoma: 


KELIONĖS PLANAS PATENKINAMAS. TREČIADIENĮ PA- 
SITIKSIU 13.08 VAL. TRAUKINĮ. NEPAMIRŠKITE ĮRAŠO IR 
LAIŠKŲ IR NUOTRAUKŲ. NEPRASITARKITE APIE KELIONĘ. 
LAUKITE DIDŽIŲ ATRADIMŲ. 


EIKELIS 


Gavus šį pranešimą kaip tiesioginį atsakymą į tą, kurį prieš tai pasiun- 
čiau Eikeliui ir kurį iš Taunsendo stoties į jo namus neabejotinai pri- 
statė oficialus kurjeris arba perdavė sutaisytu telefono ryšiu, galutinai 
išnyko bet kokios pasąmoningos dvejonės dėl ano gluminančio laiško 
autorystės. Mane apėmęs palengvėjimas buvo aiškiai juntamas: tiesą 
sakant, jis buvo didesnis, nei tuo metu galėjau paaiškinti, mat visos 
dvejonės tada buvo giliai paslėptos. Tą naktį aš gerai ir ilgai miegojau, 
o kitas dvi dienas energingai ruošiausi kelionei. 

VI. 


Trečiadienį išvykau, kaip buvome su- 
tarę, pasiėmęs sakvojažą, prikrautą kasdienių pirmo būtinumo reikmenų 
ir mokslinių duomenų, tarp kurių buvo baisusis fonografo įrašas, kodako 
nuotraukos ir aplankas su visais Eikelio laiškais. Kaip manęs ir prašė, nie- 
kam nesakiau, kur vykstu, mat supratau, jog šiam reikalui būtinas visiš- 
kas privatumas, net ir atsižvelgiant į pačius palankiausius posūkius įvykių 
vyksme. Mintis apie tikrą psichinį kontaktą su svetimomis, iš išorės atvy- 
kusiomis būtybėmis buvo gana stulbinanti mano išlavintam ir iš anksto 
šiek tiek paruoštam protui, tad kaip ji galėtų paveikti plačiąsias mases ati- 
tinkamų žinių neturinčių pasauliečių? Nežinau, ar persėdant į kitą traukinį 
Bostone ir leidžiantis toli į vakarus iš savų kraštų į kitus, menkiau pažįsta- 
mus, manyje viršų ėmė baimė, ar nuotykingas laukimas. Voltamas-Kon- 
kordas-Ejeris-Fičbergas-Gardneris-Atolas. 

Mano traukinys į Grinfildą atvyko pavėlavęs septynias minutes, ta- 
čiau šiaurėn vykstantis jungiamasis ekspresas buvo sulaikytas. Paskubo- 
mis persėdus ir ankstyvos popietės saulės apšviestiems vagonams dardant 
tolyn į teritorijas, apie kurias nuolat skaitydavau, bet kuriose niekada ne- 
silankiau, man savotiškai užėmė žadą. Žinojau žengiąs į iš esmės senama- 
diškesnę ir primityvesnę Naująją Angliją nei mechanizuoti, urbanizuoti 
pakrantės ir pietinės dalies kraštai, kuriuose praleidau visą savo gyveni- 
mą, - į nesugadintą, senovinę Naująją Angliją be svetimšalių ir gamyklų 
dūmų, reklaminių stendų ir betonuotų kelių, kurių pilna mūsų gyvenamo 
laiko paveiktose valstijos dalyse. Ten būsią keistų liekanų to nenutrūkusio 
vietos gyvenimo, kuris dėl gilių šaknų yra tikroji autentiška kraštovaizdžio 
atauga: to nenutrūkusio vietos gyvenimo, kuris lig šiol išsaugojo nejaukius 
senovės prisiminimus ir tręšia dirvą rastis miglotiems, stebinantiems ir re- 
tai minimiems įsitikinimams. 

Retkarčiais išvysdavau saulės šviesoje mirgant mėlynąją Konektikuto 
upę, o išvykę iš Norfildo mes ją pervažiavome. Priešakyje dunksojo žalios, 
paslaptingos kalvos, o priėjus palydovui sužinojau pagaliau atvykęs į Ver- 
montą. Jis patarė man valanda atgal persukti laikrodį, mat šiaurės kalvų 
kraštas nė nesirengiąs veltis į visokiausias naujoviškas vasaros laiko siste- 

mas. Persukant laikrodį man atrodė, jog amžiumi atgal persuku ir kalen- 
dorių. 

Traukinys laikėsi arti upės, o kitame krante, Naujajame Hampšyre, 
mačiau artėjant ypatingomis legendomis apipinto stačiojo Vantastiketo 
kalno šlaitą. Tada man iš kairės pasirodė gatvės, o iš dešinės — apžėlusi sala 
upėje. Žmonės stojosi ir rikiavosi prie durų, tad nuėjau paskui juos. Vago- 
nas sustojo ir aš išlipau laukan į ilgą Bratleboro stoties traukinių depą. 

Apžvelgdamas virtinę laukiančių automobilių, minutėlę nesiryžau 
spręsti, kuris iš jų galėtų būti Eikelio fordas, tačiau mano tapatybė buvo 
įspėta dar prieš man imantis iniciatyvos. Vis dėlto buvo akivaizdu, jog 
manęs pasitikti ištiesta ranka ir meiliai suformuluotu klausimu, ar aš išties 
esąs ponas Albertas N. Vilmartas iš Arkamo, atėjo ne pats Eikelis. Šis vyras 
visai nebuvo panašus į barzdotą pražilusį Eikelį iš mano matytos nuotrau- 
kos: tai buvo jaunesnis ir labiau miestietiškų manierų žmogus, madingai 
apsirengęs ir nešiojąs tik nedidelius tamsius ūsus. Jo rafinuotas balsas lyg 
ir buvo keistai, kone nejaukiai pažįstamas, tačiau man nepavyko atgaminti, 
iš kur. 

Jį stebėdamas, girdėjau, kaip jis aiškina esąs mane priimsiančio šeimi- 
ninko draugas, vietoj jo atvykęs iš Taunsendo. Jis pareiškė, kad Eikelį išti- 
ko ūmus kažin koks astmos priepuolis, todėl šis jautėsi nepajėgus keliauti 
gryname ore. Vis dėlto tai nesą rimta, o mano viešnagės planai nepasikeitę. 
Negalėjau suprasti, kiek šis ponas Noisas - tokiu vardu jis prisistatė - Ži- 
nojo apie Eikelio tyrimus ir atradimus, nors man atrodė, jog nerūpestingas 
jo elgesys buvo ženklas, kad tai veikiau pašalinis žmogus. Prisiminęs, koks 
atsiskyrėlis buvo Eikelis, likau šiek tiek nustebęs, kad jis galėjo kreiptis į 
štai tokį draugą, tačiau neleidau sumišimui man sukliudyti įlipti į ranka 
parodytą mašiną. Tai buvo ne tas mažas senas automobilis, kurį tikėjau- 
si pamatyti remdamasis Eikelio aprašymais, bet didelis ir nepriekaištin- 
gai prižiūrėtas šiuolaikiško modelio egzempliorius: matyt, jis priklausė 
Noisui, taip pat buvo paženklintas Masačusetso numeriais su juokinga tų 
metų „šventosios menkės“ emblema. Nusprendžiau, jog mano vedlys tur- 
būt apsistojęs Taunsendo krašte vasarai. 

Noisas įsėdo į automobilį šalia manęs ir iškart jį užvedė. Džiaugiau- 
si, kad jis netrykšta noru šnekučiuotis, nes dėl kažin kokios neįprastos 

atmosferinės įtampos buvau nelinkęs kalbėtis. Mums užlėkus ant šlaito ir 
pasukus dešinėn į pagrindinę gatvę, miestelis popiečio saulėje atrodė labai 
žavus. Jis snūduriavo kaip tie senesnieji Naujosios Anglijos miestai, ku- 
riuos prisimename iš vaikystės, o stogų, smailių, kaminų ir plytinių sienų 
išsidėstymas kažkokiu būdu sudarė kontūrus, virpinančius iš protėvių pa- 
veldėtus jausmus lyg alto stygas. Buvo matyti, kad esu prie vartų, vedančių 
į kraštą, pusiau užburtą nenutrūkstamai susikaupusios laiko masės, į tokį 
kraštą, kuriame seni, keisti reiškiniai turėjo galimybę augti ir išlikti, nes 
niekas niekada nesudrumstė jų ramybės. 

Mums išvykstant iš Bratleboro, mane apėmęs susivaržymo pojūtis ir 
nelaimės nuojauta sustiprėjo, mat kažkokia neaiški ypatybė, būdinga tam 
kalvotam užmiesčio kraštui su aukštai išsišovusiais, grėsmingais, glaudžiai 
sustojusiais žalios ir granito spalvos šlaitais, bylojo apie nesuprantamas 
paslaptis ir neatmenamų laikų liekanas, kurios galėtų būti arba nebū- 
ti priešiškos žmonijai. Kurį laiką mūsų kelias ėjo palei plačią seklią upę, 
iš nepažįstamų kalvų srūvančią į šiaurę, o iš kelionės draugo sužinojus, 
kad tai Vakarų upė, mano kūnas nuėjo pagaugais. Prisiminiau laikraščių 
straipsniuose skaitęs, jog būtent šioje upėje po potvynių buvo pastebėta 
plūduriuojant viena iš kraupiųjų krabo pavidalo būtybių. 

Pamažu mus supantis kraštovaizdis darėsi vis labiau laukinis ir vis 
menkiau gyvenamas. Kalvų daubose baugiai kybojo iš praeities išnirę ar- 
chajiški tiltai su stogais, o lygiagrečiai su upe einanti pusiau apleista gele- 
žinkelio vėžė tarytum skleidė miglotai regimą apleistumo dvelksmą. Ten, 
kur didžiulės kalvos šaudavo aukštyn, pasirodydavo stulbinantys vaizdin- 
gų slėnių plotai, o per keteras aptraukusią žalumą matėsi pilkas ir rūstus 
žmogaus neliestas Naujosios Anglijos granitas. Buvo matyti tarpekliai, į 
kuriuos šoko netramdomi upeliai, nešantys link upės nepaprastas tūkstan- 
čio neįžengiamų viršukalnių paslaptis. Šen ir ten atsišakodavo siauri, pu- 
siau slapti keliai, skrodžiantys vientisas, vešlias miško mases, kuriose tarp 
pirmykščių medžių galėtų tykoti ištisos gamtinių dvasių kariaunos. Pama- 
tęs miškus galvojau, kaip Eikelį važiuojant štai šiuo maršrutu persekiojo 
neregėtos jėgos, ir nesistebėjau, jog taip galėjo būti. 

Žavus, mielas akiai Niufeino kaimas, kurį privažiavome greičiau nei 
per valandą, buvo paskutinis saitas, jungęs mus su tuo pasauliu, kurį žmo- 

gus gali drąsiai vadinti savuoju, nes yra jį užkariavęs ir visiškai apgyvendi- 
nęs. Pravažiavę Niufeiną, išsižadėjome bet kokios ištikimybės artimiems, 
apčiuopiamiems, laiko patikrintiems dalykams ir įžengėme į fantastinį 
tylios nerealybės pasaulį, kuriame siauras kelias lyg kaspinas kilo, krito ir 
vingiavo tarp negyvenamų žaliuojančių viršūnių ir pusiau apleistų slėnių, 
vedamas kone gyvos būtybės jautrumu pagrįsto, į tikslą nukreipto kapri- 
z0. Išskyrus variklio skleidžiamą garsą ir vos pastebimą sujudimą keliuose 
nuošaliuose ūkiuose, kuriuos retkarčiais pravažiuodavome, mano klausą 
pasiekė tik gurguliuojantis, klastingas nepažįstamų vandenų sruvenimas iš 
nesuskaičiuojamų slaptų šaltinių tamsiuose miškuose. 

Žemų kupolo formos kalvų artumas, jų poveikis jausmams dabar tapo 
išties kvapą gniaužiantys. Jų statumas, šlaitų grubumas buvo dar ryškesni, 
nei įsivaizduodavau remdamasis gandais: tai žadino mintis apie kažką, kas 
visai nesusiję su mums pažįstamu prozišku objektyviuoju pasauliu. Atro- 
dė, tuose neprieinamuose šlaituose želiančiuose tankiuose, žmonių nelan- 
komuose miškuose glaudžiasi svetimi, nepaprasti padarai; taip pat mane 
apėmė pojūtis, kad pačių kalvų bendras kontūras turi kažin kokią keistą, 
prieš daugybę erų pamirštą prasmę, tarytum jos būtų didžiuliai hieroglifai, 
palikti ganduose minimos titanų padermės, kurios šlovingi žygiai išliko tik 
mus retai aplankančiuose giliuose sapnuose. Visos praeities legendos, visi 
pritrenkiantys faktai, apie kuriuos liudijo Henrio Eikelio laiškai ir daik- 
tiniai įrodymai, sukilo mano atmintyje ir dar labiau sutirštino įtampos ir 
didėjančios grėsmės atmosferą. Pagalvojus apie savo apsilankymo tikslą ir 
jo sąlyga tapusias baugias anomalijas, staiga mane nukrėtęs šiurpas kone 
nusvėrė aistrą neįprastiems tyrinėjimams. 

Vedlys veikiausiai pastebėjo mano sumišimą, mat, keliui driekiantis 
vis giliau į negyvenamas vietas ir tampant vis mažiau taisyklingam, mums 
judant vis lėčiau ir automobiliui vis smarkiau kratant, jo pavieniai malonūs 
komentarai išvirto į pastovesnį šnekos srautą. Jis pasakojo apie to krašto 
grožį ir keistumą ir parodė esąs šiek tiek susipažinęs su mano būsimojo 
šeimininko tautosakos tyrinėjimais. Iš mandagių klausimų buvo aišku, jog 
jis žino mane atvykus mokslo tikslais ir atsivežus svarbių duomenų, tačiau 
jokie požymiai nerodė jį suprantant Eikelio galiausiai įgytų žinių gilumą ir 
baisumą. 

Pašnekovo elgesys buvo toks malonus, normalus ir rafinuotas, jog jo 
pastabos turėjo mane nuraminti ir įtikinti, kad viskas gerai, tačiau, mums 
dardant ir posūkis po posūkio skverbiantis vis giliau į nepažįstainas kal- 
vų ir miškų gūdumas, aš, kad ir kaip būtų keista, dėl jo pastabų jaučiausi 
tik dar labiau sumišęs. Kartais atrodydavo, jog jis mane kamantinėja, no- 
rėdamas išsiaiškinti, ką žinau apie tų vietovių siaubingas paslaptis, taip 
pat su kiekvienu nauju pasisakymu vis stiprėjo tas miglotas, erzinantis 
ir gluminantis pojūtis, kad jo balsas man pažįstamas. Nors jis buvo vi- 
siškai normalus ir rafinuotas, tas pažįstamumo pojūtis nebuvo įprastas 
ar sveikas. Kažkokiu būdu susiejau jį su užmirštais košmarais ir ėmiau 
manyti, kad jei jį atpažinčiau, išeičiau iš proto. Man regis, jei tam būtų 
buvęs bent koks vykęs pasiteisinimas, būčiau nutraukęs savo viešnagę. 
Tačiau tomis aplinkybėmis nieko negalėjau padaryti: pamaniau, atvykus 
į vietą man susiimti labai padės šaltakraujiškas, moksliškas pokalbis su 
pačiu Eikeliu. 

Be to, tam hipnotizuojančiam kraštovaizdžiui, mums pasakiškai ko- 
piant aukštyn ir krintant žemyn, buvo būdingas kažkoks keistai raminan- 
tis kosminis grožis. Už nugaros paliktuose labirintuose paklydo laikas, o 
aplink mus driekėsi tik žiedais vilnijantys burtai ir sugrįžęs išnykusių amžių 
žavesys: senovinės giraitės, nesugadintos ganyklos, apkraštuotos džiugiais 
rudens žiedais, ir didžiuliais atstumais išsidėsčiusios nedidelės rudos so- 
dybos, besiglaudžiančios tarp milžiniškų medžių po vertikaliomis prarajo- 
mis, apaugusiomis kvapniais erškėčiais ir miglėmis. Net saulės šviesa tapo 
dangiškai kerinti, tarytum visą kraštą būtų apgaubusi kažin kokia ypatinga 
atmosfera ar dvelksmas. Niekada lig tol nebuvau matęs nieko panašaus, 
išskyrus tas stebuklingas panoramas, kurios kartais vaizduojamos fone ita- 
lų ankstyvojo Renesanso paveiksluose. Tokias platybes, bet tik tolumoje, 
matomas per renesansinių arkadų skliautus, pajėgdavo įsivaizduoti Sodo- 
ma ir Leonardas“. O štai dabar mes fiziškai rausėmės į patį paveikslą ir man 
atrodė, kad jo burtuose atradau kažką, ką iš prigimties žinojau ar buvau 
paveldėjęs ir ko visąlaik bergždžiai ieškojau. 

* II Sodoma, arba Giovanni Antonio Bazzi (1477-1549) - italų Renesanso tapytojas. 


Leonardo da Vinci (1452-1519) - italų Renesanso tapytojas, išradėjas, skulptorius, archi- 
tektas, mokslininkas. 

Staiga, apvažiavęs buką kampą stačios įkalnės viršūnėje, automobilis 
sustojo. Man iš kairės, už gerai prižiūrėtos pievelės, nusidriekusios iki ke- 
lio ir besipuikuojančios išbaltintų akmenų apvadu, stovėjo baltas dviejų su 
puse aukšto namas, kurio dydis ir elegancija tiems kraštams buvo neįpras- 
ti, o užjo ir į dešinę nuo jo matėsi daugybė viena šalia kitos pastatytų arba 
arkadomis sujungtų daržinių, pašiūrių ir vėjo malūnas. Iškart atpažinau 
namą iš anksčiau gautos nuotraukos ir nenustebau ant galvanizuotos gele- 
žies pašto dėžutės prie kelio išvydęs Henrio Eikelio pavardę. Už namo tam 
tikrą atstumą driekėsi lygus pelkėtos, retais miškeliais apaugusios žemės 
plotas, o kitapus jo išsišovusi stūksojo tankiai mišku apaugusi įkalnė, už- 
sibaigianti dantytu lapuočiais apaugusiu gūbriu. Žinojau, jog tai Tamsiojo 
kalno viršūnė, iki kurios turbūt jau buvome užkopę pusę kelio. 

Išlipęs iš automobilio ir paėmęs mano sakvojažą, Noisas paprašė pa- 
lūkėti, kol jis nueisiąs ir pranešiąs Eikeliui apie mano atvykimą. Taip pat 
pridūrė pats turįs svarbių reikalų kitur ir galįs užsukti tik akimirkai. Jam 
guviai nuėjus takeliu link namo, aš pats išlipau iš automobilio, norėdamas 
šiek tiek pramankštinti kojas prieš sėsdamasis pokalbio. Dabar, atsidūrus 
toje vietoje, kur vyko Eikelio laiškuose taip įtaigiai aprašyta baisi apsiaus- 
tis, mane apėmęs nervingumas ir įtampa vėl pasiekė aukščiausią tašką, ir 
aš nuoširdžiai baiminausi artėjančių pašnekesių, susaistysiančių mane su 
tokiais svetimais, uždraustais pasauliais. 

Artimas kontaktas su tuo, kas absoliučiai neįprasta, dažnai veikiau 
varo siaubą, nei įkvepia, tad aš irgi nedžiūgavau galvodamas, jog būtent ši 
dulkėto kelio atkarpa buvo ta vieta, kur po naktų be mėnulio, kupinų bai- 
mės ir mirties, likdavo tie išsigimėliški pėdsakai ir dvokiantys žali pūliai. 
Be tikslo žvalgydamasis aplink pastebėjau, kad niekur lyg ir nematyti nė 
vieno Eikelio šuns. Nejaugi jis juos visus pardavė vos tik Išoriškieji panoro 
susitaikyti? Kad ir kaip stengiausi, man neišėjo taip pat drąsiai patikėti, jog 
tasai susitaikymas, apie kurį Eikelis pasakojo paskutiniame, keistai kitokia- 
me laiške, buvo išjaustas ir nuoširdus. Juk vis dėlto jis esąs labai paprastas, 
menkai gyvenime patyręs žmogus. Galbūt po naujosios sąjungos pavirši- 
niu pavidalu slypinti kokia nors gilesnė, bloga žadanti potekstė? 

Gainiojamos minčių, akys nukrypo žemyn į dulkėmis it pudra nu- 


klotą kelio paviršių, kuriame buvo randami tie pasibaisėtini liudijimai. 

Pastarosiomis dienomis buvo sausa, todėl, nors ši apygarda menkai lanko- 
ma, išvažinėtame, netaisyklingame vieškelyje knibždėjo visokiausių pėd- 
sakų. Pagautas neaiškaus smalsumo, ėmiau sekti kelių toje įvairiarūšėje 
masėje pamatytų įspaudų kontūrais, tuo pat metu bandydamas pažaboti 
paklaikusios fantazijos polėkius, kuriuos skatino toji vieta ir su ja susiję 
prisiminimai. Toje gedulingoje ramybėje, prislopintame, vos girdimame 
tolimų upelių sruvenime, susigrūdusiose žaliuojančiose viršūnėse ir tam- 
siais miškais apaugusiose prarajose, nustelbusiose siaurą horizontą, buvo 
kažin kas grėsminga ir nejauku. 

O tada mano sąmonėje iškilo vaizdinys, dėl kurio tokia miglota grės- 
mės nuojauta ir įsisiūbavusi fantazija ėmė atrodyti visai nežymi ir nereikš- 
minga. Minėjau, jog vedamas tam tikro nevalingo smalsumo apžiūrinėjau 
įvairiausius atspaudus ant kelio: staiga tą smalsumą sukrečiančiai nuslo- 
pino netikėtas ir paralyžiuojantis gyvo siaubo gūsis. Mat nors pėdsakai 
dulkėse apskritai buvo sumišę ir dengė vieni kitus, ir nebuvo tikėtina, kad 
atsitiktinis žvilgsnis už kurio nors iš jų užkliūtų, mano nenustygstanti rega 
prie tos vietos, kur link namo vedantis takelis įsijungė į vieškelį, užčiuo- 
pė tam tikras detales ir, nepaisydama jokių abejonių ar vilties, suvokė tų 
detalių baugią reikšmę. Deja, aš ne šiaip sau valandų valandas praleidau 
įnikęs į Eikelio atsiųstas kodako nuotraukas su Išoriškųjų nagų atspaudais. 
Man buvo per gerai pažįstamos tų šlykščių žnyplių paliekamos žymės ir tas 
neaiškios krypties pojūtis, įvarydavęs didesnį siaubą nei bet kuris šios pla- 
netos padaras. Neturėjau jokių galimybių palaimingai klysti. Iš tiesų, štai 
čia, man priešais akis, objektyvia forma ir neabejotinai palikti vos prieš 
kelias valandas, buvo bent treji atspaudai, šventvagiškai išsiskiriantys iš 
stebinančios gausybės neryškių pėdsakų, vedančių į Eikelio sodybą ir iš 
jos. Tai buvo gyvųjų grybų iš Juggoto pasišlykštėtini pėdsakai. 

Laiku susigriebęs, suturėjau riksmą. Juk, galų gale, argi ten buvo kas 
nors daugiau, nei galėjau tikėtis, jei tarsime, kad išties patikėjau Eikelio 
laiškais? Jis pasakojo susitaikęs su tais padarais. Kodėl tada reikėtų ste- 
bėtis keleto jų apsilankymu jo namuose? Bet siaubas buvo stipresnis už 
raminančius patikinimus. Ar galima tikėtis, jog žmogus liks nesujaudin- 
tas pirmąkart išvydęs iš išorinių kosmoso gelmių atvykusių gyvų būtybių 
nagų atspaudus? Kaip tik tada pamačiau Noisą išeinant per duris ir guviu 

žingsniu artinantis prie manęs. Pagalvojau, kad turėčiau valdytis, mat, gali 
būti, šis geraširdis draugas nieko nežino apie Eikelio giliausius ir labiausiai 
kvapą gniaužiančius uždraustųjų dalykų tyrinėjimus. 

Noisas skubėjo man pranešti, jog Eikelis džiaugiasi ir yra pasirengęs 
mane priimti, nors dėl ūmaus astmos priepuolio dieną ar dvi nebūsiąs la- 
bai vykęs šeimininkas. Šie priepuoliai, kartą jau užėję, jį smarkiai paveik- 
davę, taip pat juos visada lydėdavęs sekinantis karščiavimas ir bendras nu- 
silpimas. Jiems užėjus, jis niekada gerai nesijausdavęs — turėdavęs kalbėti 
pašnibždomis ir labai sunkiai, silpnai judėdavęs. Taip pat jam ištindavusios 
pėdos ir kulkšnys, todėl reikėdavę jas sutvarstyti kaip podagra sergančiam 
ilgamečiam rūmų sargybiniui. Šiandien jis esąs gana prastos būklės, tad 
didžiąja dalimi aš pats turėsiąs pasirūpinti savimi, bet jo troškimas pasikal- 
bėti vis tiek nesumažėjęs. Aš rasiąs jį darbo kambaryje priekinio korido- 
riaus kairėje, tame kambaryje, kuriame užtrauktos užuolaidos. Sirgdamas 
jis turįs vengti saulės šviesos, nes jo akys labai jautrios. 

Kai Noisas su manimi atsisveikino ir savo automobiliu nuvažiavo šiau- 
rės kryptimi, iš lėto žengiau link namo. Durys dėl manęs buvo paliktos pra- 
viros, tačiau, prieš prisiartindamas ir įeidamas vidun, įdėmiai apsižvalgiau 
aplinkui, mėgindamas suvokti, kas čia man atrodė taip neapčiuopiamai 
keista. Daržinės ir pašiūrės atrodė gana proziškos ir tvarkingos, taip pat 
pastebėjau Eikelio aplamdytą fordą erdvioje nesaugomoje pastogėje. Tada 
perpratau keistumo paslaptį. Paslaptis buvo visiška tyla. Paprastai ūkiai 
bent jau saikingai ūžia nuo įvairiausių gyvulių, o čia nebuvo jokių gyvybės 
ženklų. Kur vištos ir kiaulės? Karvės, kurių kelias Eikelis minėjo turįs, galė- 
jo būti išvestos ganytis, šunys galėjo būti parduoti, tačiau tai, kad nesigirdė- 
jo nė menkiausio kudakavimo ar kriuksėjimo, buvo išties neįprasta. 

Ilgai ant takelio neužsibuvau ir ryžtingai įžengęs per atviras namo du- 
ris už savęs jas uždariau. Šiam poelgiui man prireikė atskiros psichologi- 
nės pastangos, o dabar, uždarytas viduje, akimirką jaučiau troškimą kuo 
greičiau pasišalinti. Ne todėl, kad savo regimąja įtaiga ta vieta būtų buvusi 
bent kiek grėsminga: priešingai, grakštus vėlyvojo kolonijinio laikotarpio 
stiliaus koridorius man pasirodė labai skoningas ir prideramai sutvarkytas, 
todėl žavėjausi akivaizdžiu jį įrengusio žmogaus išsiauklėjimu. Norą bėgti 
man sukėlė kažin kas labai nežymu ir neapibrėžiama. Galbūt tai buvo tam 

tikras keistas kvapas, kurį maniau užuodęs, nors puikiai žinau, jog net ir 
pačiose geriausiose senovinėse sodybose pelėsinių kvapų pasitaiko labai 


dažnai. 


VII. 


Nesileisdamas šiems miglotiems nuo- 
gąstavimams užvaldyti, prisiminiau Noiso nurodymus ir stumtelėjęs ati- 
dariau kairėje esančias šešių įsprūdų duris su variniu skląsčiu. Kambarys, 
kurį išvydau, buvo tamsus, tą jau žinojau, o įeidamas pastebėjau, kad keis- 
tasis kvapas ten stipresnis. Taip pat atrodė, jog ore tvyro kažin koks silpnas, 
pusiau įsivaizduojamas ritmas ar vibracija. Akimirką dėl užtrauktų užuo- 
laidų mačiau labai mažai ką, bet tada kažin koks gargždus ar šnabždantis 
atsiprašinėjantis garsas atkreipė mano dėmesį į didelį krėslą tolimesniaja- 
me ir tamsesniajame kambario kampe. Ten, šešėlyje skendinčioje gelmėje, 
išvydau vyriško veido ir rankų baltą dėmę ir tuoj pat perėjau per kambarį 
pasisveikinti su kalbėti mėginančia žmogysta. Nors šviesa buvo blausi, pa- 
mačiau ten išties esant namų šeimininką. Ne kartą apžiūrinėjau kodako 
nuotrauką, todėl negalėjau neatpažinti to ryžtingo, vėjo nugairinto veido 
su trumpai kirpta žila barzda. 

Tačiau pažvelgus dar kartą atpažinimas sumišo su liūdesiu ir nerimu, 
mat tai buvo neabejotinai sunkiai sergančio žmogaus veidas. Už tos įtemp- 
tos, pastėrusios, nejudrios išraiškos ir nemirksinčio stiklinio žvilgsnio, pa- 
maniau, turi slypėti kažkas daugiau nei astma, ir suvokiau, kaip siaubingai 
jį veikiausiai išvargino baugiųjų išgyvenimų sukelta įtampa. Juk tokie išgy- 
venimai galėtų palaužti bet kurią žmogišką būtybę, net ir jaunesnį vyrą nei 
šis bebaimis uždraustųjų paslapčių tyrinėtojas? Ėmiau nerimauti, jog keis- 
tas ir staigus susitaikymas atėjo per vėlai, kad jo neištiktų kažkas panašaus 
į bendrą išsekimą. Ant kelių padėtos suglebusios liesos rankos be gyvybės 
kėlė pasigailėjimą. Jis dėvėjo palaidą chalatą, o galvą ir kaklą iki pat viršaus 
buvo apmuturiavęs ryškiai geltonos spalvos šaliku ar gobtuvu. 

Tada supratau, kad jis bando kalbėti tuo pačiu gargždžiai šnabždančiu 
balsu, kuriuo su manimi pasisveikino. Iš pradžių buvo sunku tą šnabždesį 

suprasti, mat per pilkus ūsus visai nesimatė lūpų judesių, o kažkokia balso 
tembro ypatybė labai trikdė, tačiau sutelkęs dėmesį netrukus jau galėjau 
stebėtinai gerai suvokti, ką jis nori pasakyti. Jo tartis anaiptol nebuvo kai- 
miška, o kalba buvo dar rafinuotesnė, nei tikėjausi po mudviejų susiraši- 
nėjimo laiškais. 

„Jūs turbūt ponas Vilmartas? Atleiskite, kad neatsistosiu. P. Noisas 
turbūt jau minėjo, jog gana smarkiai sergu, - bet vis tiek negalėjau jūsų 
nepriimti. Juk pamenate, ką rašiau paskutiniame laiške: rytoj, kai jausiuosi 
geriau, norėsiu labai daug visko jums papasakoti. Negaliu apsakyti, kaip 
džiaugiuosi po ilgo mudviejų susirašinėjimo sutikęs jus akis į akį. Jūs, be 
abejo, atsivežėte aplanką su laiškais? Kodako nuotraukas ir įrašą? Noisas 
paliko jūsų sakvojažą koridoriuje, turbūt matėte. Mat bijau, kad šiąnakt 
turėsite daugiausia pats savimi pasirūpinti. Jūsų kambarys viršuje, tiesiai 
virš šio kambario, o užlipęs laiptais pamatysite atidarytas vonios kambario 
duris. Valgomajame - į dešinę išėjus per šitas duris - jums patiekta maisto, 
valgykite, kada tik panorėsite. Rytoj būsiu geresnis šeimininkas, bet dabar 
esu nusilpęs ir negaliu niekuo jums būti naudingas. 

Jauskitės kaip namie, o prieš persikeldamas su savo krepšiu į antrą 
aukštą galbūt norėsite išimti laiškus, nuotraukas ir įrašą ir palikti juos čia 
ant salo. Šiame kambaryje galėsime juos aptarti -— matote, ant to stovo 
kampe laikau savo fonografą. 

Ačiū, ne, man jūs niekuo negalite padėti. Esu iš seno pripratęs prie šių 
priepuolių. Prieš naktį dar užeikite trumpai šnektelėti, o tada eikite gulti 
kada panorėjęs. Aš čia ilsėsiuosi, galbūt ir nakvosiu, kaip dažnai darau. Iš 
ryto būsiu žymiai geriau pasirengęs leistis į tuos reikalus, kuriuos turime 
aptarti. Žinoma, jūs suprantate, jog susidūrėme su absoliučiai stulbinan- 
čiais reiškiniais. Mums, kaip vos keliems kitiems žmonėms Žemėje, bus 
atvertos laiko, erdvės ir žinių bedugnės kitapus viso to, ką pajėgia įsivaiz- 
duoti žmonių mokslas ir filosofija. 

Ar žinote, kad Einšteinas klysta ir tam tikri objektai ir jėgos gali ju- 
dėti didesniu nei šviesos greičiu? Tikiuosi su reikiama pagalba pakeliauti 
atgal ir pirmyn laike ir iš tiesų pamatyti ir pajusti Žemę tolimose praeities 
ir ateities epochose. Jūs nė neįsivaizduojate, iki kokio laipsnio tos būty- 
bės išvystė mokslą. Su gyvųjų organizmų protais ir kūnais jie gali daryti 

ką tik panorėję. Tikiuosi nuvykti į kitas planetas, netgi kitas žvaigždes ir 
galaktikas. Pirmiausia vyksiu į Juggotą, artimiausią iš pasaulių, kuriuos ap- 
gyvenusios tos būtybės. Tai keistas tamsus rutulys pačiame mūsų Saulės 
sistemos pakraštyje, kol kas dar nežinomas Žemės astronomams. Bet aš 
turbūt esu jums apie tai rašęs. Atėjus tinkamam laikui, ten gyvenančios 
būtybės nukreips į mus minčių srautus ir toji planeta bus atrasta; o galbūt 
jie leis vienam iš savo sąjungininkų tarp žmonių duoti mokslininkams rei- 
kiamą užuominą. 

Juggote įkurti didžiuliai miestai, kuriuose pakopomis driekiasi didin- 
gos eilės bokštų su terasomis, pastatytų iš tokio juodo akmens kaip tas 
egzempliorius, kurį bandžiau jums nusiųsti. Jis buvo iš Juggoto. Saulė ten 
šviečia ne ką ryškiau nei žvaigždė, tačiau toms būtybėms šviesos nereikia. 
Jie turi kitus, subtilesnius pojūčius, o savo didžiuliuose namuose ir šven- 
tyklose neįrenginėja langų. Šviesa jiems netgi kenkia, trikdo ir kelia sumi- 
šimą, nes kitapus laiko ir erdvės tvyrančiame juodajame kosmose, iš kurio 
jie kilę, jokios šviesos nėra. Bet kuris silpnas žmogus apsilankęs Juggote 
išprotėtų - bet aš ten vyksiu. Juodos dervos upės, tekančios po tais paslap- 
tingais kiklopinio mūro tiltais (juos pastatė kažkokia senesnė padermė, iš- 
nykusi ir pamiršta dar prieš mums pažįstamoms būtybėms atvykstant į Ju- 
ggotą iš tolimiausių tuštumų), turėtų bet kokį žmogų paversti Dante arba 
Po, jei tik jam pavyks išlaikyti sveiką protą iki suspės papasakoti ką matęs. 

Tačiau turėkite omenyje — tasai tamsus grybiškų sodų ir belangių 
miestų pasaulis iš tiesų nėra baisus. Tik mums jis toks atrodytų. Tikriau- 
siai toms būtybėms, kai jos čia atvyko pirmykščiais laikais, mūsų pasaulis 
atrodė toks pat baisus. Jos atvyko čia daug anksčiau, nei baigėsi legendose 
minima Kthulhu era, ir prisimena viską apie nuskendusį miestą R'laje, kai 
jis dar buvo virš vandens. Taip pat jie yra buvę Žemės viduje, mat esama 
tam tikrų žmonėms visai nežinomų angų (taip pat ir šitose Vermonto kal- 
vose), kuriose įsikūrę nuostabūs nepažįstamos gyvybės pasauliai: mėlynai 
apšviestas K'n-janas, raudonai apšviestas Jotas ir juodas, šviesos neregėjęs 
N'kajus. Būtent iš N'kajaus atėjo baugusis Catoggva - tasai amorfiškas, Į 
rūpužę panašus dieviškas padaras, minimas Pnakoto rankraščiuose, „Ne- 
kronomikone“ ir Komoriomo mitų cikle, kurį išsaugojo Atlantidos vyriau- 
siasis šventikas Klarkaš-Tonas. 

Bet apie visa tai pakalbėsime vėliau. Dabar turbūt jau ketvirta arba 
penkta valanda. Verčiau atneškite čia daiktus iš savo krepšio, nueikite už- 
kąsti, o tada sugrįžkite ir mudu patogiai susėdę pasišnekėsime“ 

Labai lėtai apsigręžiau ir ėmiau vykdyti namų šeimininko paliepimus: 
paėmiau sakvojažą, išėmiau ir padėjau ant stalo jo pageidaujamus daiktus, 
galiausiai užlipau į man paskirtą kambarį. Mintyse dar laikantis šviežiam 
įspūdžiui, kurį paliko prie kelio aptiktas nagų atspaudas, Eikelio pašnibž- 
domis pasakyta prakalba padarė man keistą poveikį, o jo užuominos apie 
pažintį su nepažįstamuoju grybiškos gyvybės pasauliu, uždraustuoju Jug- 
gotu, pašiurpino mane labiau, nei norėjau pripažinti. Man buvo labai gaila, 
kad Eikelis serga, bet buvau priverstas prisipažinti, kad jo kimus šnabždė- 
jimas ne tik pasigailėtinas, bet ir pasibjaurėtinas. Jei tik jis neskleistų tokio 
džiugesio dėl Juggoto ir jo juodųjų paslapčių! 

Mano kambarys pasirodė esąs labai malonus leisti laiką ir puikiai 
įrengtas, be pelėsių kvapo ir nerimą keliančio vibracijos pojūčio, o palikęs 
jame sakvojažą vėl nusileidau žemyn pasimatyti su Eikeliu ir suvalgyti jo 
man paruoštus priešpiečius. Valgomasis buvo tiesiai už darbo kambario, 
o dar toliau ta pačia kryptimi buvo matyti virtuvės priestatas. Ant valgo- 
mojo stalo manęs laukė gausus pasirinkimas sumuštinių, pyrago ir sūrio, o 
prie puodelio su lėkštele pastatytas termosas liudijo, jog pagalvota ir apie 
karštą kavą. Gardžiai pavalgęs, prisipyliau pilną puodelį kavos: paaiškėjo, 
kad šiuo vieninteliu požiūriu kulinarijos kokybė buvo smuktelėjusi. Pir- 
masis paragautas šaukštelis atskleidė šiek tiek nemalonų aitrų skonį, todėl 
daugiau kavos nebegėriau. Valgydamas galvojau apie Eikelį, tyliai sėdintį 
dideliame krėsle užtamsintame gretimame kambaryje. Kartą nuėjau jo pa- 
prašyti valgyti kartu su manimi, bet jis pašnibždomis atsakė kol kas negalįs 
nieko dėti į burną. Vėliau, prieš pat eidamas gulti, jis užvalgysiąs pieniškos 
košės — tądien jam šito ir pakaksią. 

Baigęs valgyti, užsispyriau nurinkti indus ir suplauti juos virtuvės 
kriauklėje - kartu išpyliau ir kavą, kurios skonio įvertinti nepajėgiau. Tada, 
grįžęs į užtamsintą darbo kambarį, prisitraukiau kėdę prie kampo, kuriame 
sėdėjo šeimininkas, ir pasirengiau tokiam pašnekesiui, kokiam tik jis bus 
nusiteikęs. Laiškai, nuotraukos ir įrašas vis dar gulėjo ant didelio stalo vi- 
dury kambario, bet tuo tarpu mums jų nereikėjo. Netrukus pamiršau net 
ir neįprastą aromatą ir keistą vibracijos pojūtį. 

Esu minėjęs, kad kai kuriuose Eikelio laiškuose, ypač antrame, pačia- 
me ilgiausiame, buvo tokių dalykų, kurių nedrįsčiau cituoti ar netgi užra- 
šyti žodžiais popieriuje. Šitoks neryžtingumas juo labiau galioja tam, kas 
man buvo pašnibždėta tą vakarą užtamsintame kambaryje tarp nuošalių 
apsėstų kalvų. Negaliu nė užsiminti, kokio masto kosminį siaubą man at- 
skleidė tas gergždžiantis balsas. Jis ir anksčiau turėjo žinių apie visokias 
baisybes, bet tai, ką sužinojo sudaręs taikos sutartį su Išorės Padarais, buvo 
kone daugiau, nei gali pakelti sveikas protas. Net ir dabar kategoriškai at- 
sisakau patikėti tuo, ką jis sakė apie galutinės begalybės sandarą, apie di- 
mensijų gretimumą ir apie mums pažįstamo erdvės ir laiko kosmoso bau- 
ginančią padėtį nesibaigiančioje tarpusavyje sujungtų kosmosų-atomų 
grandinėje, kuri sudaro artimiausią superkosmosą su jo išlinkiais, kampais 
ir medžiagiška bei pusiau medžiagiška elektronų sąranga. 

Joks sveiko proto žmogus niekada nebuvo pavojingiau priartėjęs prie 
pamatinės būties slėpinių - jokios organinės smegenys niekada nebuvo 
arčiau visiško sunaikinimo tame chaose, kuris tvyro kitapus formos, jėgos 
ir simetrijos. Sužinojau, iš kur atsirado Kthuhu ir kodėl ėmė žibėti pusė 
istoriškai fiksuotų didžiųjų laikinųjų žvaigždžių. Įspėjau - iš užuominų, 
kurias ištaręs net ir mano informatorius akimirkai baikščiai pritildavo, — 
Magelano debesų ir sferinių ūkų paslaptį, taip pat tamsią tiesą, kurią slepia 
senovinė Tao alegorija. Man buvo paprastai išdėstyta, iš kur kilo Doelai, ir 
paaiškinta Tindalo Skalikų esmė (bet ne kilmė). Legenda apie Jigą, Gyva- 
čių Tėvą, jau nebebuvo metaforiška, ir krūptelėjau apimtas pasišlykštėji- 
mo, kai sužinojau apie kitapus kampinės erdvės tvyrantį siaubingą atominį 
chaosą, kuris „Nekronomikone“ buvo gailestingai pridengtas Azatoto var- 
du. Buvau sukrėstas, kai patys bjauriausi slaptųjų mitų košmarai man buvo 
nušviesti konkrečiais pasakojimais, kurių absoliutus, ligūstas šlykštumas 
stipresnis už pačias drąsiausias senovės ir viduramžių mistikų užuominas. 
Neišvengiamai ėmiau manyti, jog tie, kurie pirmieji ėmė pašnibždomis 
skleisti šias prakeiktas pasakas, veikiausiai kalbėjosi su Eikelio Išoriškai- 
siais ir galimai lankėsi anapusinėse kosminėse karalystėse, į kurias nuvykti 
dabar siūlė Eikelis. 

Sužinojau apie Juodajį Akmenį ir jo reikšmę, todėl džiaugiausi, kad 
man jo neatvežė. Mano spėlionės apie tuos hieroglifus buvo visiškai tei- 

singos! Tačiau Eikelis atrodė susitaikęs su visa savo aptikta šėtoniška siste- 
ma - susitaikęs ir nekantraujantis tirti dar tolimesnius siaubingos pragar- 
mės pakraščius. Svarsčiau, su kokiomis būtybėmis jis kalbėjo nuo tada, kai 
gavau paskutinį jo laišką, ir kiek jų buvo tokios pat žmogiškos kaip jo mi- 
nėtas pirmasis pasiuntinys. Mano galvoje kilusi įtampa tapo nepakeliama 
ir ėmiau kurti visokias nežabotas teorijas apie užtamsintame kambaryje 
tvyrantį keistą, nesisklaidantį kvapą ir klastingą vibracijos pojūtį. 

Artėjo naktis, todėl prisiminęs, ką Eikelis laiškuose pasakojo apie 
ankstesnes naktis, sudrebėjau nuo minties, kad mėnulio tąnakt nebūsią. 
Nepatiko man ir tai, kaip sodyba glaudžiasi užuovėjoje, kurią teikė įspū- 
dingas mišku apaugęs šlaitas, vedantis į žmonių nelankomą Tamsiojo kal- 
no viršūnę. Gavęs Eikelio leidimą, įžiebiau nedidelę aliejinę lempą, suma- 
žinau liepsną ir pastačiau ant tolimesnės knygų lentynos, prie vaiduokliško 
Miltono biusto: vėliau gailėjausi taip pasielgęs, kadangi lempos šviesoje 
mano šeimininko įtemptas, nejudrus veidas ir vangios rankos atrodė pa- 
sišlykštėtinai nenormalios ir lavoniškos. Jis atrodė pusiau neįgalus judėti, 
nors retkarčiais pastebėdavau, kaip nenatūraliai linksi galva. 

Išklausius jo pasakojimų, buvo sunku įsivaizduoti, kokias dar gilesnes 
paslaptis jis galėtų laikyti neatskleidęs iki rytojaus, bet galiausiai paaiškėjo, 
jog kitą dieną turėsime kalbėti apie jo išvyką į Juggotą ir kitapus jo - taip 
pat apie mano galimą dalyvavimą. Jį turbūt pralinksmino, kai išgirdęs apie 
man siūlomą kosminę kelionę krūptelėjau iš siaubo, mat man parodžius 
baimę jo galva ėmė smarkiai linguoti. Tada jis labai ramiai pasakojo, kaip 
žmonės gali atlikti - ir kelis kartus jau buvo atlikę - iš pažiūros neįmano- 
mą skrydį per tarpžvaigždinę tuštumą. Regis, iš tiesų žmonės keliavo ne visu 
savo kūnu, mat nejįtikėtini chirurginiai, biologiniai, cheminiai ir mechani- 
niai Išoriškųjų gebėjimai sudarė sąlygas perkelti žmonių smegenis be su 
jomis susijusios fizinės sandaros. 

Jie žiną nekenksmingą būdą išimti smegenis ir be jų pagalbos palaikyti 
likusių organų gyvybę. Plika, kompaktiška smegenų medžiaga esą įmerkia- 
ma į reguliariai papildomą skystį eteriui nepralaidžiame cilindre, pagamin- 
tame iš Juggote kasamo metalo, o tam tikri per cilindrą pervesti elektrodai 
esą kada panorėjus sujungiami su įmantriais prietaisais, pajėgiais atkurti 
tris gyvybiškai svarbius gebėjimus - regą, klausą ir kalbą. Sparnuotosioms 

grybinėms būtybėms esą nesunku saugiai pernešti cilindrus su smegeni- 
mis per kosminę erdvę. Paskui kiekvienoje jų civilizacijos apgyvendintoje 
planetoje esą galima rasti daugybę pritaikomų įvairius gebėjimus atkurian 
čių prietaisų, prijungiamų prie cilindre laikomų smegenų, taigi šiek tiek 
paderinus keliaujantiems protams esą galima suteikti tegul bekūnius ir 
mechaninius, tačiau visaverčius jutimus ir kalbos padargus, ir tai esą ga- 
lima padaryti bet kuriame kelionės per erdvėlaikio kontinuumą ir kitapus 
jo etape. Tai esą taip pat nesudėtinga kaip vežiotis fonografo įrašą ir leisti jį 
bet kur, kur tik yra tinkamo modelio fonografas. Abejoti kelionės sėkmin- 
gumu nesą jokio pagrindo. Eikelis nebijąs. Ko bijoti, jei ši procedūra jau 
daugybę kartų nepriekaištingai įgyvendinta? 

Pirmą kartą viena iš tų nejudrių, nusilpusių rankų pakilo ir parodė į 
aukštą lentyną kitame kambario gale. Ten, tvarkingai sustatyti į eilę, sto- 
vėjo daugiau nei tuzinas cilindrų iš man lig tol nematyto metalo: jie buvo 
daugmaž 30 cm aukščio ir šiek tiek mažesnio skersmens, o kiekvieno cilin- 
dro išgaubto paviršiaus priekinėje dalyje lygiašoniu trikampiu buvo įtai- 
syti trys neįprasti lizdai. Vienas iš cilindrų per du lizdus buvo sujungtas su 
pora giliau pastatytų neregėtos išvaizdos įrenginių. Man nereikėjo pasako- 
ti, kam jie skirti, tad ėmiau drebėti lyg drugio krečiamas. Tada pamačiau, 
jog ranka rodo į kur kas artimesnį kampą, kur buvo į krūvą suversti kažin 
kokie sudėtingi prietaisai su prijungtais laidais ir kištukais, kai kurie labai 
panašūs į tuos du ant lentynos už cilindrų pastatytus įrenginius. 

„Vilmartai, čia yra keturių rūšių instrumentai, - šnabždėjo balsas. - 
Keturių rūšių - skirti trims gebėjimams - iš viso dvylika vienetų. Kaip 
matote, viršuje sustatytuose cilindruose laikomos keturių skirtingų rūšių 
būtybės. Trys žmonės, šešios grybiškosios būtybės, neturinčios fizinių 
pajėgumų skraidyti kosmose, dvi būtybės iš Neptūno (Dieve! Jei tik ži- 
notumėte, kokie šios rūšies kūnai jų pačių planetoje!), o visos likusios — 
būtybės iš centrinių urvų itin įdomioje tamsiojoje žvaigždėje už mūsų 
galaktikos ribų. Pagrindinėje kolonijoje Apvaliojoje kalvoje retkarčiais 
pasitaiko daugiau cilindrų ir įrenginių: cilindrų su sąjungininkų ir ke- 
liautojų iš pačios tolimiausios Išorybės užkosminėmis smegenimis, ku- 
rių pojūčiai visiškai kitokie nei mūsų, ir specialių įrenginių, skirtų tiekti 
jiems įspūdžius ir suteikti išraiškos padargus keliais būdais, kurie pritai- 

kyti jiems ir kelių skirtingų tipų klausytojams. Kaip ir didžioji dalis šių 
būtybių pagrindinių kolonijų įvairiose visatose, Apvalioji kalva yra labai 
kosmopolitiška vieta! Žinoma, mano bandymams paskolino tik dažniau 
pasitaikančias būtybes. 

Nagi - paimkite tuos tris įrenginius, į kuriuos rodau, ir pastatykite ant 
stalo. Tą aukštą su dviem stiklo lęšiais priekyje, tada dėžę su vakuuminiais 
vamzdžiais ir rezonatoriumi, o dabar tą su metaliniu disku ant viršaus. 
Dabar - cilindrą, ant kurio užklijuota etiketė „B-67“. Atsistokite ant tos 
vindzorinės kėdės, kad pasiektumėte lentyną. Sunkus? Na ir kas! Pažiūrė- 
kite, ar tikrai tas numeris - „B-67“. Nelieskite to naujo blizgančio cilindro, 
prijungto prie dviejų bandomųjų prietaisų - to, ant kurio užrašytas mano 
vardas. Pastatykite „B-67“ ant stalo prie įrenginių - pažiūrėkite, ar visų tri- 
jų įrenginių sukamasis valdiklis iki pat galo perjungtas į kairę. 

Dabar prijunkite įrenginio su lęšiais laidą prie viršutinio lizdo ant ci- 
lindro - štai taip! Prijunkite įrenginį su vamzdžiais prie kairiojo apatinio 
lizdo, o aparatą su disku — prie to tolimesnio lizdo. Dabar perjunkite visų 
įrenginių sukamuosius valdiklius iki galo į dešinę: pirma to su lęšiais, tada 
to su disku, o tada to su vamzdžiais. Gerai. Jei norite žinoti, čia žmogus — 
toks pat kaip ir mes. Rytoj jums pristatysiu kelis kitus padarus: 

Lig šiol nesuprantu, kodėl taip vergiškai vykdžiau to šnabždančio 
balso paliepimus ir ar laikiau Eikelį pamišėliu, ar sveiko proto žmogumi. 
Po ankstesniųjų įvykių turėjau būti pasiruošęs bet kam, bet ši mechaninė 
ceremonija taip smarkiai priminė tipines išprotėjusių išradėjų ir moksli- 
ninkų užgaidas, jog pažadino manyje dvejonę, kurios nesukėlė net prieš 
tai girdėtas pasakojimas. Ką norėjo pasakyti tas, kuris šnabždėjo tamsoje, 
peržengė bet kokio žmogiško tikėjimo ribas, bet ar kiti jo pasakoti dalykai 
nebuvo dar labiau neįtikimi, ar neatrodė jie mažiau absurdiški vien todėl, 
kad buvo taip nutolę nuo bet kokių konkrečių apčiuopiamų įrodymų? 

Mintims sukantis štai tokiame chaose, suvokiau girdįs iš visų trijų ką 
tik prie cilindro prijungtų įrenginių sklindantį džerškėjimą ir dūzgimą - tie 
garsai netrukus nurimo ir stojo visiška tyla. Kas dabar įvyksią? Ar tuojau 
pasigirsiąs balsas? O jeigu taip, kokie įrodymai galėsią patvirtinti, kad tai 
nesąs koks nors sumaniai pagamintas radijo įrenginys, per kurį kalba neto- 
liese pasislėpęs akylas stebėtojas? Net ir dabar nesu linkęs prisiekinėti, ką 


197 A 


ten girdėjau ar kas apskritai vyko man priešais akis. Vis dėlto atrodė, kad 
kažkas iš tiesų vyksta. 

Žodžiu, įrenginys su vamzdeliais ir garsadėžc ėmė kalbėti ir tai darė 
taip prasmingai ir intelektualiai, jog neliko jokių abejonių - kalbantysis iš 
tiesų kažkur netoliese ir mus stebi. Balsas buvo garsus, metalinio tembro, 
bedvasis ir akivaizdžiai reprodukuotas vien mechaninėmis priemonėmis. 
Jis negebėjo išgauti intonacijų ir buvo be išraiškos, tik negailestingai tiks- 
liai ir racionaliai girgždėjo ir tarškėjo. 

„Pone Vilmartai, - tarė balsas, - tikiuosi, negąsdinu jūsų. Esu žmogus 
kaip ir jūs, tik šiuo metu mano kūnas saugiai, taikant reikiamas gyvybės 
palaikymo priemones, ilsisi Apvaliosios kalvos viduje, daugmaž už dviejų 
su puse kilometro į rytus nuo čia. Aš pats esu čia, su jumis - mano smege- 
nys yra štai tame cilindre, o matyti, girdėti ir kalbėti galiu padedamas šių 
elektroninių vibratorių. Po savaitės keliausiu per tuštumą, kaip jau esu da- 
ręs daugybę kartų, ir, tikiuosi, ponas Eikelis sudarys man malonią draugi- 
ją. Norėčiau, kad kartu vykti galėtumėte ir jūs, mat pažįstu jus iš matymo, 
žinau apie jūsų gerą vardą ir atidžiai sekiau jūsų susirašinėjimą su mūsų 
draugu. Žinoma, esu vienas iš tų žmonių, kurie tapo mūsų planetoje be- 
sisvečiuojančių išorės būtybių sąjungininkais. Pirmą kartą su jais susitikau 
Himalajuose ir esu jiems įvairiausiais būdais padėjęs. Už tai jie mane apdo- 
vanojo tokiomis patirtimis, kokios yra tekę tik labai nedaugeliui žmonių. 

Ar suprantate, koks tai įvykis, kai sakau, jog esu lankęsis trisdešimt 
septyniuose skirtinguose dangaus kūnuose — planetose, tamsiosiose 
žvaigždėse ir sunkiau apibrėžiamuose objektuose, įskaitant aštuonis už 
mūsų galaktikos ribų ir du kitapus iškreipto erdvės ir laiko kosmoso? Vi- 
sos šios kelionės man nė kiek nepakenkė. Mano smegenis išėmė iš kūno 
atidaliję jas taip sumaniai, jog būtų šiurkštu tą procedūrą vadinti operacija. 
Mūsų svečiai naudoja tokius metodus, kuriais atlikti panašius padalijimus 
visai nesudėtinga ir kone normalu, o kūnas išėmus smegenis visai nesens- 
ta. Be to, smegenys su mechaniškai atkurtais gebėjimais, ribotai pamaiti- 
namos keičiant konservuojamąjį skystį, yra iš esmės nemirtingos. 

Žodžiu, kuo širdingiausiai tikiuosi, kad nuspręsite vykti su ponu Ei- 
keliu ir manimi. Mūsų svečiai nekantrauja susipažinti su tokiais išsimoksli- 

dauguma mūsų tegali svajoti pramaišiui pasitelkdami fantaziją ir neišma- 
nymą. Galbūt iš pradžių bus keista su jais bendrauti, bet, žinau, tokio žmo- 
gaus kaip jus tai nesutrikdys. Man regis, ponas Noisas, tas vyras, kuris, kaip 
suprantu, jus čia atvežė savo automobiliu, taip pat vyks su mumis. Jis su 
mumis jau daugelį metų - turbūt pažinote jo balsą, kurį girdėjote pono 
Eikelio jums siųstame įraše. - Man smarkiai krūptelėjus, kalbėtojas padarė 
trumpą pauzę, o tada perėjo prie išvadų. - Taigi, pone Vilmartai, palieku 
jums pačiam spręsti — tik, pridursiu, tokiam žmogui kaip jūs, jaučiančiam 
aistrą nepažįstamiems dalykams ir tautosakai, nederėtų praleisti šitokios 
progos. Baimintis nėra ko. Perkėlimai neskausmingi, o visiškai mechani- 
zuoti pojūčiai teikia daugybę malonumų. Atjungus elektrodus, papras- 
čiausiai užmiegama ir sapnuojami labai ryškūs, fantastiniai sapnai. 

Dabar, jeigu neprieštarausite, pertraukime susitikimą iki rytojaus. La- 
bos nakties — tiesiog persukite visus jungiklius atgal į kairę, galite ir ne ta 
pačia tvarka, nors gal geriausia būtų paskutinį atjungti įrenginį su lęšiais. 
Labos nakties, pone Eikeli, - deramai pasirūpinkite mūsų svečiu! Jūs jau 
pasirengęs persukti jungiklius?“ 

Štai ir viskas. Mechaniškai paklusau ir į išjungimo padėtį persukau 
visus tris jungiklius, nors buvau apsvaigęs nuo dvejonių dėl visko, kas ką 
tik įvyko. Man vis dar sukosi galva, kai išgirdau Eikelio šnabždantį bal- 
są sakant, jog galiu palikti visus aparatus ant stalo, kaip yra. Jis nebandė 
pakomentuoti, kas ką tik nutiko, tačiau mano apsunkusiems protiniams 
gebėjimams jokie komentarai nebūtų daug reiškę. Išgirdau jį sakant, kad 
galiu pasiimti lempą į savo kambarį, ir iš to supratau jį norint vieną pailsėti 
tamsoje. Jam tikrai jau buvo laikas ilsėtis, mat jo pasakojimai pavakary ir 
vakare buvo tokie, kad galėtų išvarginti net ir energingą žmogų. Vis dar ap- 
stulbęs palinkėjau šeimininkui labos nakties ir užlipau aukštyn nešdamasis 
lempą, nors buvau atsivežęs puikų kišeninį žibintuvėlį. 

Džiaugiausi išėjęs iš pirmame aukšte esančio darbo kambario, kuria- 
me tvyrojo keistas kvapas ir buvo vos vos justi neaiškios vibracijos, bet, Ži- 
noma, galvodamas apie vietą, kurioje atsidūriau, ir apie jėgas, su kuriomis 
užmezgiau ryšį, negalėjau išvengti bjauraus baimės, grėsmės ir kosminės 
anomalijos pojūčio. Negyvenamas, nuošalus kraštas; juodas, paslaptingais 
miškais apaugęs šlaitas, išsišovęs čia pat už namo; pėdsakai kelyje; ligotas, 

nejudantis pašnekovas, šnabždantis tamsoje; šėtoniški cilindrai ir įrengi- 
niai; pagaliau visi tie siūlymai atlikti keistas operacijas ir leistis į dar keis- 
tesnes keliones — visos šios naujovės, netikėtai iškilusios viena po kitos, 
užplūdo mane su bendra galia, kuri išsekino mano valią ir beveik pakirto 
fizines jėgas. 

Ypač sukrėtė žinia, kad mano palydovas Noisas - tas žmogus, kuris 
kažkada dalyvavo fonografo įraše užfiksuotose šlykščiose raganų puotos 
apeigose, nors jau prieš tai jo balse buvau užčiuopęs kažką neaiškiai, nejau- 
kiai pažįstama. Dar vieną ypatingą sukrėtimą sukėlė mano paties požiūris 
į šeimininką, vos tik imdavau jį analizuoti: mat Eikelis, kurį pažinau per 
laiškus, man intuityviai labai patiko, o štai dabar jis aiškiai kėlė man pasi- 
bjaurėjimą. Jo liga turėjo žadinti gailestį, bet mano kūnas ėjo pagaugais. 
Jis buvo toks sustingęs, intertiškas ir panašus į lavoną, o tas nepaliaujamas 
šnabždėjimas - šitoks šlykštus ir nežmogiškas! 

Man pasirodė, kad tasai šnabždėjimas skyrėsi nuo bet kokio kito lig 
tol girdėto panašaus garso; kad nors kalbėtojo lūpos atrodė nejudrios, pri- 
dengtos ūsais, tasai šnaždėjimas turėjo tokios nematomos jėgos ir garso 
sklaidos galios, kokios nesitikėtum iš astmatiko švokštimo. Ką jis kalba, 
supratau iš kitos kambario pusės, o keletą kartų man pasirodė, jog tie sil- 
pni, tačiau skvarbūs garsai radosi ne tiek dėl silpnumo, kiek tyčia slopinant 
balsą - nors nenutuokiau, dėl kokios priežasties kalbėtojas būtų galėjęs 
taip elgtis. Nuo pat pradžių tų garsų tembre užčiuopiau kažką nemalonaus. 
Dabar, mėginant viską apsvarstyti, atrodė, kad kažkur pasąmonėje šis 
įspūdis man jau pažįstamas, panašiai kaip tada, kai pajutau miglotą grėsmę 
išgirdęs Noiso balsą. Bet aš visai nenutuokiau, kada ir kur buvau susidūręs 
su tuo, ką tas balsas man priminė. 

Viena buvo visiškai aišku — aš čia nenakvosiu. Apėmusi baimė ir pa- 
sišlykštėjimas nustelbė tyrinėtojo aistrą ir dabar jutau vien norą sprukti iš 
šio baisybių ir nenatūralių reiškinių tinklo. Žinojau jau užtektinai. Turbūt 
iš tiesų esama kosminių jungčių - bet normalioms žmogiškoms būtybėms 
tikrai nevalia kišti nagų prie tokių dalykų. 

Atrodė, mane supa šventvagiškos jėgos ir slopinamai slegia pojūčius. 
Nusprendžiau, jog apie miegą negali būti nė kalbos, todėl tik užgesinau 
lempą ir atsiguliau su drabužiais. Aišku, elgiausi absurdiškai, bet aš budė- 

jau, pasirengęs kažkokiam nežinomam nelaimingam atsitikimui, dešinėje 
rankoje gniauždamas atsivežtą revolverį, o kairėje laikydamas kišeninį ži- 
bintuvėlį. Iš apačios nebuvo girdėti nė garso ir galėjau įsivaizduoti, kaip 
ten tamsoje lavoniškai sustingęs sėdi šių namų šeimininkas. 

Išgirdau kažkur tiksint laikrodį ir tarsi pajutau dėkingumą, kad tas 
garsas visiškai įprastas. Bet jis man priminė dar vieną trikdančią to krašto 
ypatybę - ten nebuvo jokių gyvūnų. Jau buvo aišku, jog nėra jokių ūki- 
nių gyvulių, bet dabar supratau negirdįs ir įprastų naktinių garsų, kuriuos 
skleidžia laukiniai gyviai. Išskyrus bloga žadantį tolimų nematomų van- 
denų sruvenimą, tyla buvo nenormali - tarpplanetinė, - ir aš svarsčiau, 
kokia žvaigždėse užgimusi, neapčiuopiama pragaištis galėtų kyboti virš tos 
vietovės. Prisiminiau senas legendas pasakojant, kad šunys ir kiti žvėrys 
visada nekentė Išoriškųjų, ir svarsčiau, ką galėtų reikšti pėdsakai ant kelio. 


VIII. 


Neklausk, kiek laiko miegojau netikėtai 
užsnūdęs ir kokia dalis tolesnių įvykių buvo grynas sapnas. Jei pasakysiu, 
jog tam tikru metu pabudęs girdėjau ir mačiau tam tikrus dalykus, tu pa- 
prasčiausiai atšausi, kad iš tiesų nebuvau prabudęs, kad viskas buvo sapnas 
ligi tos akimirkos, kai išbėgau iš namo, puoliau į pašiūrę, kurioje buvau 
matęs senąjį fordą, ir pagrobęs automobilį leidausi į pašėlusias, betiksles 
lenktynes per apsėstąsias kalvas, kol galiausiai, valandų valandas kratęsis ir 
sukiojęsis grėsmingais miškais apaugusiuose labirintuose, atsidūriau kai- 
me - kaip paaiškėjo, Taunsende. 

Žinoma, tu už gryną pinigą nepriimsi ir kitų mano pasakojimo detalių, 
pareikši, esą visos nuotraukos, įrašyti garsai, cilindro ir įrenginių garsai bei 
panašūs įrodymai - gryniausia apgavystė, į kurią mane įtraukė dingusysis 
Henris Eikelis. Netgi duosi suprasti, kad jis susimokė su kitais ekscentrikais, 
idant įvykdytų paiką, įmantrų pokštą: sutarė, jog ekspresu gabentą siuntinį 
iškraus Kine, ir paprašė Noiso padaryti tą siaubingą vaškinį įrašą. Vis dėlto 
keista, kad lig šiol niekas netgi nenustatė Noiso tapatybės, kad niekas jo ne- 
pažinojo nė viename iš kaimų netoli Eikelio namų, nors jis turbūt dažnai 

lankydavosi tuose kraštuose. Reikėjo man įsiminti jo automobilio regis- 
tracijos numerį — nors gal ir gerai, kad to nepadariau. Mat aš, kad ir ką 
sakytum, kad ir ką kartais bandyčiau sakyti pats sau, žinau: ten, pusiau ne- 
ištyrinėtose kalvose, tikrai tyko pasibjaurėtinos nežmogiškos jėgos, ir tos 
jėgos turi šnipų ir pasiuntinių žmonių pasaulyje. Būti kuo atokiau nuo tų 
jėgų ir jų pasiuntinių - štai ir viskas, ko tikiuosi iš ateities. 

Kai, išklausęs mano paklaikusio pasakojimo, į sodybą nuvyko šerifo 
sušauktas paieškos būrys, Eikelis jau buvo dingęs be pėdsakų. Jo palaidas 
chalatas, geltonas šalikas ir pėdų tvarsčiai gulėjo darbo kambaryje ant 
grindų, prie krėslo kampe, ir nepavyko išsiaiškinti, ar kartu su juo dingo 
kokie nors kiti drabužiai. Šunų ir gyvulių iš tiesų nebebuvo, o namo fasa- 
duose ir kai kuriose vidinėse sienose buvo įtartinų skylių nuo kulkų, tačiau 
daugiau nieko neįprasta aptikti nepavyko. Jokių cilindrų ar įrenginių, nė 
pėdsako tų įrodymų, kuriuos buvau atsivežęs sakvojaže, jokio keisto kvapo 
ar vibracijos pojūčio, jokių pėdsakų kelyje ir jokių įtartinų dalykų, kuriuos 
mačiau prieš pabėgdamas. 

Po pabėgimo savaitę praleidau Bratlebore, klausinėdamas įvairiausių 
žmonių, pažinojusių Eikelį: apklausų rezultatai mane įtikina, jog visa ši is- 
torija anaiptol ne sapnas ar haliucinacija. Kad Eikelis pirko įtartinai daug 
šunų, šaudmenų ir chemikalų, kad buvo nupjauti jo telefono ryšio laidai, 
užfiksuota raštu, ir visi, kas jį pažinojo, įskaitant ir Kalifornijoje gyvenan- 
tį sūnų, sutinka, kad pastabos, kurias jis retkarčiais išsakydavo apie keistus 
tyrinėjimus, buvo gana nuoseklios. Solidūs piliečiai mano, kad jis buvo pa- 
mišęs, ir nedvejodami tvirtina, esą visi tariami įrodymai tėra su bepročio 
išmone ir galbūt padedant ekscentriškiems bendrams padarytos klasto- 
tės, tačiau žemesnės padėties kaimo žmonės antrina kiekvienai jo teiginių 
smulkmenai. Kai kuriems kaimiečiams jis rodė nuotraukas ir juodąjį akme- 
nį ir leido baisųjį įrašą: jie visi teigė, kad pėdsakai ir zvimbiantis balsas buvo 
tokie pat kaip tie, apie kuriuos pasakoja senovinės legendos. 

Jie taip pat sakė, jog nuo tada, kai Eikelis rado juodąjį akmenį, aplink 
jo namus vis dažniau pasitaikydavo įtartinų reginių ir garsų, o dabar tos 
vietos vengia visi, išskyrus paštininką ir kitus atsainius, psichologiškai tvir- 
tus žmones. Tamsusis kalnas ir Apvalioji kalva garsėja vaiduokliais ir man 


nepavyko rasti nė vieno žmogaus, kuris būtų kada nors nuodugniai tyrinė- 

jęs kurią nors iš tų vietų. Dokumentai patvirtino visus to krašto istorijoje 
retkarčiais įvykdavusius vietinių žmonių dingimo atvejus, o dabar dingo 
ir pusiau valkatavęs Volteris Braunas, kurį savo laiškuose minėjo Eikelis. 
Aš netgi sutikau vieną ūkininką, kuris manė savo akimis regėjęs vieną iš tų 
keistų kūnų, kurie potvynių metu plaukė ištvinusia Vakarų upe, tačiau jo 
pasakojimas buvo pernelyg painus, kad duotų apčiuopiamos naudos. 

Išvykęs iš Bratleboro, nusprendžiau daugiau niekada negrįžti į Ver- 
montą, ir esu gana tvirtai įsitikinęs, jog šį pažadą tesėsiu. Tose negyvena- 
mose kalvose neabejotinai įsikūrusi baisios kosminės padermės kolonija: 
dar mažiau tuo abejoju nuo tada, kai perskaičiau, jog už Neptūno buvo pa- 
stebėta nauja devinta planeta, kaip ir žadėjo tie padarai. Astronomai, patys 
to nė neįtardami, planetą pavadino siaubingai taikliai - Plutonu . Neturiu 
jokių abejonių, tai ne kas kita kaip tamsusis Juggotas, ir imu virpėti, kai 
bandau suprasti, kokia yra tikroji priežastis, dėl kurios siaubingi tos plane- 
tos gyventojai nori, kad apie ją būtų sužinota būtent tokiu būdu, būtent 
šiuo metu. Bergždžiai bandau save patikinti, kad tos demoniškos būtybės 
nesiekia palaipsniui pereiti prie kokios nors naujos strategijos, kuri pa- 
kenks Žemei ir jos normaliesiems gyventojams. 

Bet aš dar nepapasakojau, kaip baigėsi ta siaubinga naktis sodyboje. 
Kaip minėjau, galiausiai pasidaviau nerimastingam snauduliui, 0 jį pri- 
pildė sapnų atplaišos, kuriose šmėsčiojo siaubingi kraštovaizdžiai. Dar 
negaliu pasakyti, kas mane pažadino, bet esu visiškai tikras: tą akimirką 
iš tiesų pabudau. Pirmasis mano sumišusius pojūčius pasiekė vogčiomis 
girgždančių grindlenčių garsas koridoriuje už mano kambario durų, tada 
nerangus, prislopintas grabinėjimas apie skląstį. Tačiau šie garsai beveik 
iškart nutilo, o išties aiškūs mano įspūdžiai prasidėjo balsais, kurie sklido 
iš darbo kambario apačioje. Atrodė, ten yra keli kalbėtojai, ir priėjau prie 
išvados, kad jie įsitraukę į ginčą. 

Keletą sekundžių pasiklausęs galutinai išsibudinau, mat tie balsai buvo 
tokie, jog bet kokios mintys apie miegą atrodė absurdiškos. Balsai buvo 
neįprastai įvairūs, o bent du iš jų negalėjo kelti jokių abejonių bet kam, 
kas prieš tai klausėsi to prakeikto fonografo įrašo. Nors tokia mintis buvo 


jų Graikų mitologijoje Plutonas - požemio valdovas. 


203 + 


šlykšti, supratau esąs po vienu stogu su bevardėmis būtybėmis iš bedugnio 
kosmoso, mat tų dviejų balsų garsinis pavidalas neabejotinai buvo tasai 
šventvagiškas zvimbimas, kuriuo Išorės Būtybės kalbėdavosi su žmonė- 
mis. Kiekvienas iš jų buvo savitas - aukščiu, tarsena ir kalbėjimo tempu, — 
tačiau abu priklausė tai pačiai pasibjaurėtinai rūšiai. 

Trečias balsas neabejotinai sklido iš mechaninio kalbos įrenginio, pri- 
jungto prie kurių nors iš cilindruose laikomų smegenų be kūno. Dėl to 
man kilo tiek pat mažai abejonių kaip ir dėl zvimbimo, kadangi iš vakaro 
girdėtas garsus metalinis negyvas balsas, jo nemoduliuotas, neišraiškin- 
gas girgždėjimas ir barškėjimas, beasmenis preciziškumas ir racionalumas 
buvo tiesiog nepamirštami. Kurį laiką negalvojau, ar šį girgždėjimą sukėlė 
tas pats protas, kuris prieš tai kalbėjo su manimi, tačiau netrukus supratau, 
jog bet kurios smegenys skleis tokios pat kokybės vokalinius garsus, jeigu 
tik bus prijungtos prie to paties mechaninio šnekos generavimo įrenginio, 
o skirtis galėtų nebent tai, kokia kalba, kokiu ritmu, greičiu ir kokia tartimi 
tos smegenys reiškiasi. Galiausiai, tame klaikiame pokalbyje dalyvavo ir 
du žmogiški balsai: vienu jų šiurkščiai kalbėjo nepažįstamas, aiškiai kai- 
mietiškos kilmės vyras, o kitu meilias bostonietiškas intonacijas skleidė ne 
per seniausiai mano vedliu buvęs Noisas. 

Bandydamas suprasti žodžius, kuriuos labai stipriai slopino storos 
grindys, taip pat girdėjau, jog kambaryje apačioje daug bruzdama, brai- 
žoma ir velkama, todėl negalėjau nusikratyti minties, kad ten pilna gyvų 
būtybių — daug daugiau nei tos kelios, kurių balsus galėjau išskirti. Itin 
sunku apibūdinti, koks būtent buvo tas bruzdėjimas, kadangi mažai su kuo 
jį išeitų palyginti. Kartkartėmis atrodė, jog daiktai patys juda per kamba- 
rį kaip sąmoningos būtybės, o jų žingsnių garsas kažkuo panašus į laisvą 
kieto paviršiaus kaukšėjimą, lyg būtų susidūrę nekoordinuojami raginiai 
arba kietos gumos paviršiai. Pasitelkiant konkretesnį, bet ne tokį tikslų 
palyginimą, tas garsas buvo toks, lyg ant nušlifuotų lentinių grindų būtų 
kerėplinę ir barškėję žmonės, avintys palaidus, nelygiai išdrožtus batus iš 
medžio. Nesivarginau svarstyti, kas galėtų būti ir kaip galėtų atrodyti tie, 
kas skleidė šitokius garsus. 

Neilgai trukus supratau, jog nepavyks aiškiai išgirsti jokių rišlių pa- 
sisakymų. Retkarčiais, ypač kai kalbėjo mechaninis kalbos generatorius, 

iškildavo paskiri žodžiai, įskaitant Eikelio ir mano vardus, tačiau dėl nuo- 
seklaus konteksto stokos jų tikroji reikšmė liko neaiški. Šiandien atsisakau 
remdamasis tais žodžiais daryti kokias nors galutines išvadas: net ir baugi- 
nantis poveikis, kurį jie man padarė, buvo pagrįstas veikiau įtaiga, nei tuo, 
kad kas nors paaiškėjo. Buvau įsitikinęs, kad po mano kambariu susirinko 
kraupi, išsigimėliška konklava, bet nežinojau, kokius siaubingus dalykus 
ji svarstė. Stebėjausi, jog nepaisant Eikelio patikinimų, esą Išoriškieji nu- 
siteikę draugiškai, mane persmelkė vienareikšmė piktos valios ir šventva- 
gystės nuojauta. 

Kantriai klausydamasis, ėmiau aiškiai skirti balsus, nors ir nepavyko 
bent kiek daugiau išgirsti, ką jie sako. Atrodė, jaučiu tam tikras tipines kai 
kurių kalbėtojų emocijas. Pavyzdžiui, vienas iš zvimbiančių balsų neabe- 
jotinai skleidė autoritetingas intonacijas, o štai mechaninis balsas, nors 
dirbtinio garsumo ir reguliarumo, atrodė esąs pavaldus ir maldaujantis. 
Noiso intonacijos kūrė savotišką susitaikymo atmosferą. Kitų balsų nebū- 
čiau galėjęs interpretuoti. Negirdėjau pažįstamo Eikelio šnabždesio, bet 
puikiai supratau, kad toks garsas niekaip neprasiskverbtų per tvirtas mano 
kambario grindis. 

Pamėginsiu užrašyti keletą negausiai nugirstų paskirų žodžių ir kito 
pobūdžio garsų, kaip galima geriau įvardydamas kalbančiuosius. Pirmus 
kelis suprantamus sakinius išgirdau tariant kalbos įrenginį. 


(KALBOS ĮRENGINYS) 
„»„pats prisišaukiau bėdą... grąžinau laiškus ir įrašą... štai ir viskas... apgau- 
tas... rega ir girda... būkit prakeikti... vis dėlto bejausmė jėga... naujas, žvil- 
gantis cilindras... viešpatie Dieve... 


(PIRMAS ZVIMBIANTIS BALSAS) 


„laikas atjungti... menkos ir žmogiškos... Eikelio... smegenys... kalba... 

(ANTRAS ZVIMBIANTIS BALSAS) 
„„„Njarlatotepas... Vilmartas... įrašai ir laiškai... niekinga apgaulė...“ 
(NOISAS) 


„„„(neištariamas žodis arba vardas, galimai N'gah-Kthunas)... nepavojin- 
gas... ramu... po kelių savaičių... teatrališkai... jau sakiau anksčiau... 


(PIRMAS ZVIMBIANTIS BALSAS) 


„nėra reikalo... pradinis planas... padariniai... Noisas gali prižiūrėti... Ap- 
valioji kalva... naujas cilindras... Noiso automobiliu...“ 


(NOISAS) 
„gerai... jūsų paslaugoms... štai čia... pailsėti... vietoje... 
(KELI BALSAI VIENU METU, NESUPRANTAMAS POKALBIS) 


(DAUGYBĖ ŽINGSNIŲ, ĮSKAITANT TĄ SAVOTIŠKĄ 
PALAIDĄ BRUZDĖJIMĄ AR BARŠKĖJIMĄ) 


(KEISTAS PLAZDĖJIMO GARSAS) 


(UŽVEDAMO IR ATBULOMIS NUVAŽIUOJANČIO 
AUTOMOBILIO GARSAS) 


(TYLA) 
Štai ką iš esmės sučiuopė mano ausys, kai nustėręs gulėjau ant tos keistos 
lovos antrame aukšte vaiduoklių apsėstoje sodyboje tarp demoniškų kal- 


vų: gulėjau su visais drabužiais, dešinėje rankoje spausdamas revolverį, o 
kairėje gniauždamas kišeninį žibintuvėlį. Kaip minėjau, galutinai išsibudi- 

nau, bet dėl kažkokio sunkiai suprantamo paralyžiaus likau gulėti vietoje 
dar ilgai po to, kai išsisklaidė paskutiniai mano girdėtų garsų aidai. Kažkur 
toli apačioje girdėjau medinį, lėtą senovinio Konektikuto laikrodžio tik- 
sėjimą, o galiausiai pasigirdo nepastovus miegančio žmogaus knarkimas. 
Turbūt po keistojo susirinkimo Eikelis užsnūdo - buvo nesunku įsivaiz- 
duoti, kad jam to reikėjo. 

Nebuvau pajėgus nuspręsti, ką turėčiau manyti ar daryti. Juk, galų 
gale, ką gi tokio ten išgirdau, ko nebūčiau galėjęs tikėtis atsižvelgdamas į 
jau turimą informaciją? Nejau nežinojau, jog bevardžiai Svetimieji jau ga- 
lėjo laisvai lankytis sodyboje? Akivaizdu, jie netikėtai aplankė Eikelį. Vis 
dėlto kažkuo tos pokalbio nuotrupos mane nepaprastai pašiurpino, sukėlė 
pačias groteskiškiausias ir siaubingiausias dvejones ir karštą troškimą pa- 
busti ir suprasti, kad visa tai sapnas. Turbūt mano protas pasąmoningai 
sučiuopė kažką, ko sąmonė dar nebuvo suvokusi. O kaip dėl Eikelio? Ar 
jis ne mano draugas, argi nebūtų protestavęs, jei būtų užsimota man kaip 
nors pakenkti? Iš apačios sklindantis ramus knarkimas tarsi išjuokė visas 
staiga sustiprėjusias mano baimes. 

Ar galį būti, kad Eikelį apgavę ir pasinaudoję juo kaip jauku, norėdami 
privilioti mane į kalvas su laiškais, nuotraukomis ir fonografo įrašu? Ar tos 
būtybės norinčios mus abu pasmerkti pražūčiai, nes mudu per daug žiną? 
Vėl susimąsčiau, kaip netikėtai ir dirbtinai, tikriausiai kažkuriuo metu tarp 
priešpaskutinio ir paskutinio Eikelio laiško, įvyko visų aplinkybių poky- 
tis. Nuojauta man kuždėjo: vyksta kažin kas labai bloga. Visa esą kitaip, 
nei atrodo. Toji aitri kava, kurią atsisakiau gerti - juk kažkokia pasislėpusi, 
nežinoma būtybė bandžiusi ją užnuodyti? Aš turįs tuojau pat pasikalbėti 
su Eikeliu ir padėti jam susigrąžinti sveiką protą. Jie jį užhipnotizavę ža- 
dėdami kosminius apreiškimus, tačiau dabar jis turįs išgirsti proto balsą. 
Mums reikią sprukti, kol dar nevėlu. Jeigu jam pritrūksią valios bėgti į lais- 
vę, aš jam padėsiąs. Arba, jeigu man nepavyksią jo įtikinti išvykti, bent jau 
aš pats galėsiąs pabėgti. Jis tikrai leisiąs man pasiskolinti fordą ir palikti jį 
garaže Bratlebore. Prieš tai mačiau automobilį stovint pašiūrėje — dabar, 
nusprendus, jog pavojaus nebėra, pašiūrės vartai buvo atrakinti ir atverti — 
ir, pamaniau, labai tikėtina, kad jis parengtas iškart naudoti. Tas laikinas 
priešiškumas Eikeliui, kurį jutau vakaro pokalbio metu ir po jo, dabar jau 

buvo išgaravęs. Jo padėtis esanti labai panaši į manąją, tad mums reikią lai- 
kytis drauge. Žinodamas apie jo negalavimus, labai nenorėjau tokiu metu 
jo budinti, bet supratau privalantis tai padaryti. Esamomis aplinkybemis 
negalėjau likti tame name iki ryto. 

Pagaliau pasijutau pajėgus veikti, tad ėmiau smarkiai rąžytis, kad rau- 
menys vėl taptų valdomi. Veikiamas labiau vidinio impulso nei apgalvoto 
sprendimo, kėliausi atsargiai, tada suradau ir užsidėjau skrybėlę, pasiėmiau 
sakvojažą ir ėmiau leistis žemyn laiptais pasišviesdamas žibintuvėliu. Ner- 
vindamasis dešinėje rankoje gniaužiau revolverį, o kairiąja pajėgiau nešti ir 
sakvojažą, ir žibintuvėlį. Iš tiesų nežinau, kam reikėjo šių atsargumo prie- 
monių, juk rengiausi pažadinti vienintelį kitą name esantį žmogų. 

Girgždančiais laiptais pusiau ant pirštų galų leisdamasis į pirmo aukš- 
to koridorių, ėmiau aiškiau girdėti miegantįjį ir supratau, jog jis turbūt yra 
kambaryje mano kairėje - svetainėje, į kurią dar nebuvau užėjęs. Mano 
dešinėje žiojėjo juoduma iš darbo kambario, kuriame girdėjau kalbant 
balsus. Pastūmęs ir atidaręs neužsklęstas svetainės duris, žibintuvėliu nu- 
brėžiau taką link knarkimo šaltinio, kol pagaliau spindulys apšvietė mie- 
gančiojo veidą. Bet jau kitą sekundę skubiai nusukau žibintuvėlį ir ėmiau 
lyg katė trauktis į koridorių: šįkart buvau atsargus ne tik instinktyviai, bet 
ir dėl apgalvotų priežasčių. Mat ant sofos miegojo visai ne Eikelis, o mano 
buvęs vedlys Noisas. 

Nesiryžau spėlioti, kas iš tiesų atsitiko, tačiau vadovaudamasis svei- 
ku protu suvokiau, kad saugiausia bus kuo daugiau sužinoti nieko nepa- 
žadinant. Atsitraukęs į koridorių, tyliai uždariau ir užsklendžiau svetai- 
nės duris, taip sumažindamas tikimybę išbudinti Noisą. Tada atsargiai 
įėjau į tamsųjį darbo kambarį, kur tikėjausi rasti Eikelį, miegantį arba 
budintį didžiajame kampiniame krėsle, aiškiai jo mėgstamoje poilsio 
vietoje. Man žengiant pirmyn, žibintuvėlio spinduliai pasisuko į didįjį 
stalą per vidurį ir apšvietė vieną iš prakeiktųjų cilindrų su prijungtais 
regos ir girdos įrenginiais ir šalia stovinčiu bet kada prijungti parengtu 
kalbos įrenginiu. Pagalvojau, jog čia turbūt tos į cilindrą perkeltos sme- 
genys, kurias girdėjau kalbant per baugųjį pasitarimą, ir sekundei mane 
apėmė iškrypėliškas troškimas prijungti kalbos įrenginį ir pažiūrėti, ką 


jos pasakys. 

Svarsčiau, kad jos tikriausiai ir dabar suvokia mane čia esant, mat re- 
gos ir girdos prietaisai neabejotinai užfiksavo mano žibintuvėlio spindu- 
lius ir po mano kojomis tyliai girgždančias grindis. Vis dėlto neišdrįsau 
liesti to daikto. Probėgšmais pamačiau, jog tai tasai naujas, blizgantis ci- 
lindras su užklijuotu Eikelio vardu, kurį anksčiau tą vakarą buvau pastebė- 
jęs ant lentynos, o šeimininkas prašė neliesti. Prisimindamas tą akimirką, 
galiu tik gailėtis buvęs toks baikštus, kad ryžtingai neprijungiau to kalbos 
įrenginio. Dievas žino, kokias paslaptis, siaubingas abejones ir klausimus 
apie tapatybę jis būtų išsklaidęs! Kita vertus, galbūt tokiu būdu lemtis ma- 
nęs pasigailėjo. 

Nuo stalo nusukau žibintuvėlį į kampą, kur maniau esant Eikelį, ta- 
čiau likau suglumęs, mat didžiajame krėsle nebuvo jokio miegančio ar 
budinčio žmogaus. Nuo sėdynės iki grindų laisvai driekėsi jau matytas se- 
nas chalatas, o prie jo ant grindų gulėjo geltonas šalikas ir man tokį keistą 
įspūdį palikę didžiuliai pėdų tvarsčiai. Nežinodamas, ko griebtis, bandy- 
damas spėlioti, kur galėtų būti Eikelis ir kodėl jis taip staiga atsisakė būti- 
nųjų ligonio kambario apdarų, atkreipiau dėmesį, jog kambaryje nebelikę 
keistojo kvapo ir vibracijos pojūčio. Kas galėjo juos sukelti? Keista, bet 
man į galvą šovė mintis, kad juos jutau tik šalia esant Eikeliui. Kvapas ir vi- 
bracija stipriausi buvo ten, kur jis sėdėjo, ir apskritai juntami tik būnant su 
juo kambaryje arba prie pat to kambario durų. Stovėjau vietoje, leisdamas 
žibintuvėliui klaidžioti po tamsų darbo kambarį ir laužydamas galvą, kaip 
būtų galima paaiškinti štai tokį šios istorijos posūkį. 

O, kad dangaus valia būčiau tyliai iš ten pasišalinęs prieš žibintuvė- 
lio spinduliui vėl sustojant ant tuščio krėslo. Vis dėlto išėjau ne tylomis, o 
gniauždamas klyksmą, kuris turbūt sutrikdė kitapus koridoriaus miegojusį 
sargybinį, nors jo ir nepabudino. Gniaužiamas klyksmas ir nepertrauktas 
Noiso knarkimas - tai paskutiniai garsai, kuriuos girdėjau toje baisybių 
perpildytoje ūkininko sodyboje po juodais miškais apaugusiu vaiduoklių 
apsėsto kalno šlaitu, tame užkosminio siaubo židinyje tarp nuošalių ža- 
liuojančių kalvų ir prakeiksmus murmančių upelių šmėkliškame kaimie- 
čių krašte. 

Išties nuostabu, kad nelyginant pamišėlis repečkodamas lauk nepa- 
mečiau žibintuvėlio, sakvojažo ir revolverio, kažkokiu būdu išlaikiau juos 

savo rankose. Man pavyko pasprukti iš to kambario ir namo nesukėlus 
daugiau jokio triukšmo, su visais daiktais nuklumpinti iki pašiūrėje sto- 
vinčio senojo fordo ir išjudėti ta archajiška transporto priemone pirmyn 
per juodą, mėnesienos neapšviestą naktį link kokios nors nežinomos sau- 
gios vietos. Paskesnis važiavimas buvo kuo tikriausias kliedesys iš Po arba 
Rembo raštų ar iš Dorė piešinių, bet galų gale atvykau į Taunsendą. Štai ir 
viskas. Man pasisekė, jeigu vis dar esu sveiko proto. Kartais baiminuosi, 
kas gali nutikti bėgant metams, ypač po to, kai taip netikėtai buvo atrasta 
naujoji Plutono planeta. 

Kaip jau minėjau, mano žibintuvėlio spindulys apėjęs kambarį vėl 
nukrypo į tuščią krėslą: tada pirmąkart ant sėdynės pastebėjau tam tikrus 
objektus, kurie buvo vos pastebimi greta palaidai išsidraikiusiose tuščio 
chalato klostėse. Štai šių trijų objektų nerado vėliau atvykę tyrėjai. Kaip 
minėjau iš pat pradžių, savo išvaizda jie visai nebuvo baisūs. Bėda ta, prie 
kokios išvados galėjai prieiti juos ten aptikęs. Net ir dabar kartais tarytum 
imu abejoti: tomis akimirkomis lyg ir priimu skepsį, būdingą tiems, kurie 
visą šį mano išgyvenimą aiškina sapnais, pakrikusiais nervais ir haliucina- 
cijomis. 

Tie trys daiktai buvo velniškai įmantrios tam tikro pobūdžio kons- 
trukcijos su išmoningai padarytais metaliniais spaustuvais, skirtais tvirtin- 
ti prie organinių ataugų, apie kurias nė nedrįstu spėlioti. Nepaisydamas, 
ką man kužda giliausiai paslėptos baimės, tikiuosi - melsdamas dangaus, — 
jog tai buvo įgudusio menininko padaryti vaškiniai dirbiniai. Viešpatie 
Dieve! Tas, kuris šnabždėjo tamsoje, tasai liguistas kvapas ir vibracijos! 
Burtininkas, pasiuntinys, sukeistasis, svetimasis ... tas šlykštus užslopintas 
zvimbimas... ir visą tą laiką naujutėliame žvilgančiame cilindre ant len- 
tynos... vargšas nelaimėlis... „neįtikėtini chirurginiai, biologiniai, chemi- 
niai ir mechaniniai gebėjimai... 

Mat ant to krėslo gulėjo pačiomis smulkiausiomis, subtiliausiomis 
mikroskopinėmis detalėmis nepriekaištingai į originalą panašūs - arba 
jam tapatūs - Henrio Ventvorfo Eikelio veidas ir rankos. 


Vertė Paulius Jevsejevas 

Esu priverstas paskelbti šį pasakojimą, 
nes mokslo vyrai atsisakė įsiklausyti į mano patarimus, palaikę juos nepa- 
grįstais. Taip pat griežtai atsisakau atskleisti priežastis, privertusias mane 
pasipriešinti numatomam Antarktidos užkariavimui ir visoms jo pasek- 
mėms — nežabotai fosilijų medžioklei, masiškam gręžinių gręžimui ir se- 
novinių ledynų tirpdymui, - juolab todėl, kad į mano žodžius tikriausiai 
vis tiek nebus įsiklausyta. Faktai, kuriuos privalau jums atskleisti, neišven- 
giamai bus priimti su nepasitikėjimu, tačiau jei aš visus tuos dalykus, kurie 
atrodo nepaprasti ir neįtikimi, nutylėčiau, iš mano pasakojimo teliktų tušti 
popieriaus lapai. Mano naudai paliudys ir iki šiol dar neskelbtos fotografi- 
jos, tiek padarytos iš lėktuvo, tiek ant žemės, - nes jos velnioniškai aiškios 
ir paveikios. Nors, žinoma, ir jomis bus suabejota, juk šiais laikais įsigu- 
drinama kuo puikiausiai padirbti viską. O piešiniai rašalu tikrai nieko ne- 
įtikins ir bus apšaukti akivaizdžia apgaule, nors dėl neįprastos jų atlikimo 
technikos menotyrininkams tektų gerokai pasukti galvą. 

Galų gale, man telieka dėti savo viltis į autoritetą ir sveiką protą vos 
keleto nusipelniusių mokslininkų, kurie, viena vertus, mąsto pakankamai 
nepriklausomai ir sugebės deramai įvertinti, kokia nepaneigiamai pati- 
kima yra mano pateikta siaubinga informacija, galbūt palyginę ją su tam 
tikrais pirmykščiais ir itin gluminančiais mitų ciklais; o kita vertus - turi 
pakankamai svorio ir įtakos mokslo pasaulyje, kad sulaikytų tyrinėtojus 
nuo bet kokių skubotų ir pernelyg ambicingų tų beprotybės viršukalnių 
įsisavinimo programų. Nelaimei, kai kalbama apie tokius prieštaringus ir 


visiškai neįtikėtinus dalykus, mes su kolegomis, būdami menkai žinomi 

antrarūšio universiteto darbuotojai, vargu ar galime tikėtis padaryti rei- 
kiamą įspūdį. 

Yra ir dar viena mums nepalanki aplinkybė - mes, kalbant iš esmės, 
nesame glaudžiausiai su šia problema susijusių mokslo sričių specialistai. 
Visa mano, kaip geologo ir Miskatoniko universiteto ekspedicijos vado- 
vo, užduotis buvo iš skirtingų Antarktidos žemyno vietų paimti gilumi- 
nių uolienų ir grunto pavyzdžių, naudojantis mūsų universiteto inžineri- 
jos fakulteto profesoriaus Franko H. Peibodžio sukonstruotu nepaprastu 
grąžtu. Nesiekiau tapti jokių kitų mokslo sričių pirmeiviu, tik vyliausi, kad, 
net ir nenutolstant nuo anksčiau ištyrinėtų takų, minėtuoju mechaniniu 
įtaisu pavyks įvairiose vietose surinkti tokių pavyzdžių, kurie likdavo ne- 
pasiekiami dirbant įprastiniais metodais. Iš mūsų ataskaitų visuomenei 
jau žinoma, kad Peibodžio gręžimo įrenginys yra unikalus ir kol kas ne- 
turi sau lygių — jis itin lengvas ir portatyvus, o jame derinami sraigtinio ir 
kalamojo gręžimo metodai leidžia sparčiai susidoroti su įvairaus kietumo 
žemės sluoksniais. Plieninė gręžimo karūna, šarnyriniai strypai, benzini- 
nis variklis, išardomas medinis gręžimo bokštelis, sprogdinimo darbams 
skirta įranga, trosai, sraigtas biriam gruntui šalinti, surenkamas 13 centi- 
metrų pločio ir 300 metrų ilgio gręžimo vamzdis — visa tai, kartu su kita 
reikalinga darbui įranga, kuo puikiausiai tilpo į trejas roges, po septynis 
šunis kinkinyje. Be to, didžioji dalis metalinių detalių buvo pagaminta iš 
ypač lengvo aliuminio lydinio. Keturi didžiuliai Dornjė lėktuvai , specialiai 
sukurti skrydžiams didžiuliame aukštyje (nes jiems teks skraidyti virš An- 
tarktidos plynaukščių), su papildomais degalų šildymo ir greito variklio 
užvedimo įtaisais (suprojektuotais to paties Peibodžio), galėjo nuskraidin- 
ti visą mūsų ekspediciją iš didžiojo ledynų barjero pakraštyje įkurtos bazės 
į bet kurią mums reikalingą vietą žemyno gilumoje, o iš ten jau galėjome 
keliauti šunų kinkiniais, kurių turėjome pakankamai. 

Mes ketinome dirbti vieną antarktinį sezoną (jei būtinai prireiktų — 
tai ir ilgiau) ir per tą laiką ištyrinėti kuo didesnę teritoriją: daugiausia 


Šiuos lėktuvus 1914 m. ėmėsi gaminti Claudius Dornier. 1920-1930 m. Dornier pagarsėjo 
kaip didelių, talpių metalinių lėktuvų gamintojas. Minėtieji lėktuvai galėjo leistis ant van- 
dens, sniego ir ledo. 1924 m. juos savo skrydžiui virš Pietų ašigalio naudojo Raldo Amundse- 
no ir Lincolno Ellswortho ekspedicija. 

kalnų grandines ir plokščiakalnį į pietus nuo Roso jūros" - regionus, dau- 
giau ar mažiau tyrinėtus Šekltono, Amundseno, Skoto ir Berdo“. Dažnai 
keisdami stovyklavietes, lėktuvais pasiekdami ganėtinai viena nuo kitos 
nutolusias, todėl tikriausiai geologiniu požiūriu skirtingas sritis mes ti- 
kėjomės surinkti iki šiol neregėtą kiekį įvairios mokslinės medžiagos — 
ypač iš ikikambrinių sluoksnių, nes to periodo pavyzdžių iš Antarktidos 
mokslininkai turėjo surinkę labai nedaug. Taip pat ketinome surinkti 
kuo gausesnę ir įvairesnę viršutinio, fosilijų turinčio uolienų sluoksnio 
kolekciją - pirmykštės šios atšiaurios šalčio ir mirties karalystės gyvy- 
bės istorijos pažinimas būtų itin svarbus mūsų žinioms apie visos Žemės 
praeitį. Visiems žinoma, kad Antarktidos žemyne kadaise vyravo viduti- 
nis ar net tropinis klimatas, klestėte klestėjo pati įvairiausia gyvūnija ir 
augalija, iš kurios iki mūsų laikų išliko tik kerpės, jūrų gyvūnai, voragy- 
viai ir pingvinai, o ir tie patys tik šiauriniame žemyno pakraštyje; tačiau 
mes labai tikėjomės papildyti ir patikslinti šią informaciją apie įvairias 
antarktinės gyvybės formas. Jei gręždami rastume kokių nors fosilijų 
pėdsakų, sprogmenimis padidintume kiaurymę ir paimtume reikiamo 
dydžio ir būklės pavyzdžių. 

Kadangi žemumose ledo dangos sluoksnis siekė nuo pusantro iki trijų 
kilometrų, nusprendėme apsiriboti atidengtais ar beveik atidengtais pa- 
viršiais — kalvagūbriais ir kalnų šlaitais, — išsirinkti daugiausia žadančias 
vietas ir gręžti įvairaus gylio gręžinius. Mes negalėjome sau leisti švaistyti 
laiko ir mėginti prasigręžti į bent šiek tiek gilesnes ledynų gelmes, nors 
Peibodis ir sugalvojo planą - tankiai prigręžti kiaurymių, nuleisti į jas vari- 
nius elektrodus ir tirpdyti nedidelius ledyno plotus, leidžiant elektros sro- 
vę iš benzininio generatoriaus. Būtent šį metodą (kurį eksperimentiškai 
išbandėme per savo ekspediciją ir kuris nepasiteisino) ketina naudoti bū- 
simos Starkveterio-Mūro ekspedicijos dalyviai - nepaisydami jokių mano 
perspėjimų, kuriuos paskelbiau mums sugrįžus iš Antarktidos. 


Roso jūra yra įsiterpusi į Antarktidos krantą ir sudaro Pietų vandenyno dalį, esančią į pietus 
nuo vakarų Ramiojo vandenyno, tarp Viktorijos žemės ir Merės Berd žemės. Ši jūra laikoma 
tinkamiausia laivybai tame regione. 

** "Ernest Shackleton, Roald Amundsen, Robert Falcon Scott ir Richard E. Byrd - garsūs An- 
tarktidos ir Pietų bei Šiaurės ašigalių regionų tyrinėtojai. 

Apie Miskatoniko universiteto ekspediciją visuomenė žinojo iš dažnų 
mūsų radiogramų laikraščiui „Arkham Advertiser“ bei „Associated Press“ 
agentūrai, 0 vėliau — ir iš mano bei Peibodžio skelbtų straipsnių. Tarp eks- 
pedicijos narių buvo ketvertas mūsų universiteto darbuotojų: Peibodis, 
Leikas iš biologijos fakulteto, fizikas Etvudas (jis ėjo ir mūsų meteorologo 
pareigas) ir aš - geologas ir nominalus visos grupės vadovas, taip pat šešio- 
lika padėjėjų: septyni Miskatoniko universiteto doktorantai ir devyni pa- 
tyrę mechanikai. Dvylika iš šešiolikos buvo kvalifikuoti lėktuvo pilotai ir 
visi, išskyrus du, mokėjo naudotis radijo siųstuvu. Aštuonetas mūsų pagal- 
bininkų, taip pat ir mes su Peibodžiu ir Etvudu, išmanė navigaciją ir mokė- 
jo naudotis kompasu bei sekstantu. Pridėkime čia dar du medinius laivus, 
anksčiau naudotus banginių medžioklei (o dabar pritaikytus plaukioti tarp 
ledynų ir turinčius papildomus garo variklius), bei visiškai sukomplektuo- 
tas jų įgulas. Ekspediciją finansavo Natanielio Derbio Pikmano Fondas, 
prisidėjo ir dar keletas rėmėjų, todėl jai galėjome pasiruošti itin kruopš- 
čiai, nors ir be didelio viešumo bei reklamos. Šunys, rogės, mechanizmai, 
stovyklų įranga ir išardytų penkių mūsų lėktuvų dalys buvo nugabentos į 
Bostoną ir sukrautos į laivus. Mums keliamiems uždaviniams buvome ste- 
bėtinai gerai pasirengę, ir už tai reikia dėkoti neįkainojamai mūsų nesenų 
ir neeilinių pirmtakų patirčiai: laikėmės visų jų rekomendacijų dėl atsargų 
kaupimo, organizacijos, transportavimo ir stovyklų rengimo. Būtent dėl 
šių pirmtakų gausybės ir jų pelnytai įgytos šlovės mūsų ekspedicija, tegu 
gana sėkminga ir didelė, nesulaukė didesnio pasaulio dėmesio. 

Kaip rašė ir laikraščiai, iš Bostono uosto mes išplaukėme 1930 metų 
rugsėjo 2 dieną. Iš pradžių neskubėdami judėjome palei pakrantę į pietus, 
praplaukėme Panamos kanalą, sustojome Samojoje, o paskui Hobarte, 
Tasmanijos salos sostinėje - ten mes paskutinį kartą papildėme maisto 
atsargas. Nė vienas iš mūsų ekspedicijoje dalyvavusių tyrinėtojų dar ne- 
buvo lankęsis poliarinėse platumose, todėl visiškai pasikliovėme savo lai- 
vų kapitonais - brigo „Arkamas“ kapitonu Dž. B. Daglu, kuris ėjo ir visos 
mūsų flotilės vado pareigas, bei barko „Miskatonikas“ kapitonu Georgu 
Torfinsenu - abu jie buvo patyrę Antarkties vandenų banginių medžio- 
tojai. Tolstant nuo žmonių gyvenamo pasaulio, saulė leidosi vis vėliau ir 


vėliau ir vis ilgiau kybojo viršum šiaurinio horizonto. Pasiekę 62“ pietų 

platumos, pamatėme pirmuosius ledkalnius - plokščius kaip stalas, sta- 
čiais šonais, - o prieš pasiekdami Pietų poliaratį, kurį kirtome spalio 20 
dieną ir atšventėme tai su tradicinėmis keistomis apeigomis, pirmąkart 
susidūrėme su sunkiai perplaukiamais ledo laukais. Po ilgo plaukiojimo 
tropikuose niekaip negalėjau priprasti prie krintančios temperatūros, bet 
stengiausi suimti save į rankas, nes mūsų laukė dar rūstesni išbandymai. 
Dažnai, susižavėjęs ir pakerėtas, stebėjau neįprastus atmosferos reiški- 
nius; pirmą kartą gyvenime išvydau ir stulbinamai ryškų miražą - toli- 
mi ledynai staiga pavirto didžiuliais fantastiškų, stačiai neįsivaizduojamų 
tvirtovių kuorais. 

Prasiveržę pro ledus, kurie, mūsų laimei, nebuvo tankiai susigrūdę ir 
neužėmė didžiulio ploto, mes vėl išplaukėme į laisvus vandenis ties 67“ 
pietų platumos ir 175* rytų ilgumos. Spalio 26 dienos rytą pietuose pasi- 
rodė akinantis baltas blyksnis ir dar priešpiet mus visus apėmė jaudulys: 
prieš mūsų akis atsivėrė neaprėpiama, didinga, snieguota, visą horizontą 
užstojanti kalnų grandinė. Ji it sargybinis stūksojo didžiulio, nepažįstamo 
žemyno pakraštyje, saugodama paslaptingą šalčio ir mirties karalystę. Šios 
viršukalnės, be abejonės, buvo Roso atrasti Admiraliteto kalnai, todėl 
dabar mums reikėjo, aplenkus Adero kyšulį, plaukti palei rytinę Viktori- 
jos žemės pakrantę iki bazei numatytos vietos - ant Makmerdo užutėkio 
kranto, Erebuso ugnikalnio papėdėje, 77* 9' pietų platumos. 

Paskutinė kelionės atkarpa buvo itin įspūdinga ir žadinanti vaizduo- 
tę: vakaruose dunksojo didingos ir paslaptingos besniegės kalnų smailės, 
o pusiaudienį šiaurėje žemai virš horizonto pakylanti (ir dar žemiau virš 
horizonto vidurnaktį pietuose kybanti) saulė blankiais rausvais spindu- 
liais nušvietė baltą sniegą, melsvus ledynus, vandens pratakas ir juodą 
iš po sniego kyšančių šlaitų granitą. Vienišas tuščias viršukalnės gūsiais 
siaubė šiurpus antarktinis vėjas, kurio stūgavime vaidenosi kažkas miglo- 
tai panašaus į laukinę ir pusiau sąmoningą dūdelės melodiją - jos garsai 
sklido plačiai ir dėl kažkokių pasąmoningų mnemoninių priežasčių kėlė 
nerimą ir netgi neaiškų siaubą. Visas kraštovaizdis kažkuo man priminė 
keistus ir baugius Nikolajaus Rericho paveikslus Azijos terromis arba dar 


* 


Admiraliteto kalnai - kalnai Viktorijos Žemėje, Rytų Antarktidoje. 

keistesnius ir kraupesnius grėsmingojo Lengo plokščiakalnio aprašymus 
iš pamišusio arabo Abdulo Alhazredo niūraus ir bauginančio „Nekrono- 
mikono“. Vėliau labai pasigailėjau, kad universiteto bibliotekoje buvau at- 
sivertęs šią klaikią knygą. 

Lapkričio 7 dieną, kalnų grandinei vakaruose laikinai dingus iš aki- 
račio, praplaukėme Franklino salą, o kitą dieną priešais mus, ilgos Perio 
kalnų grandinės fone, iškilo kūgiškos Roso salos ugnikalnių Erebuso ir Te- 
roro viršukalnės. Į rytus tarsi balta juosta driekėsi didysis ledo barjeras; jis 
kilo statmenai iš vandens į 60 metrų aukštį, it uolingi Kvebeko skardžiai, — 
čia ir baigėsi kelias jūra į pietus. Po pietų įplaukėme į Makmerdo užutėkį 
ir sustojome pavėjinėje rūkstančio Erebuso vulkano pusėje. Rytuose stūk- 
santi šlaku padengta 3794 metrų aukščio jo viršukalnė priminė japonišką 
šventojo Fudžio kalno graviūrą, o už jos vaiduokliškai baltavo jau užge- 
sęs 3230 metrų aukščio Teroro ugnikalnis. Iš Erebuso gelmių retkarčiais 
išsiverždavo dūmų tumulai, ir vienas iš mūsų padėjėjų - gabus jaunuolis 
pavarde Denfortas - parodė mums į lavos patakus snieguotame šlaite. Jis 
pridūrė, kad tikriausiai šis 1840 metais atrastas kalnas tapo Edgaro Alano 
Po įkvėpimo šaltiniu, kai septyneriais metais vėliau jis rašė: 


„„plūst nepaliauja lava 

Sieringa srove Janeko šlaitais 
Siaubingame ašigalio klimate - 
Dejuodama plūsta Janeko šlaitais 
Ašigalio karalystėje. 


Dentortas buvo didelis keistos ir fantastinės literatūros mėgėjas, tad Ed- 
garo Alano Po vardas nuolat sukosi jam ant liežuvio. Aš ir pats domėjausi 
tuo rašytoju — nes vienintelės Po apysakos, baugių ir paslaptingų „Arturo 
Gordono Pimo nuotykių“, veiksmas vyko Antarktidoje. Tuščiame krante 
ir ant didingo ledo barjero tolumoje kliegė ir plaukmenimis pliaukšėjo ne- 
suskaitoma daugybė komiškų pingvinų, o vandenyje nardė ir ant didžiulių 
plūduriuojančių ledo lyčių tįsojo virtinės riebių ruonių. 


* 


Čia cituojama 1847 m. parašyta Edgaro Allano Poe poema „Ulalumė“. 

Lapkričio 9 dienos rytą, iš karto po vidurnakčio, mes valtelėmis vargais 
negalais nusigavome iki Roso salos kranto; iš paskos tempėme su laivais 
mus jungiančius lynus — įrangą ir maisto atsargas ketinome persigabenti 
plūdurais. Pirmąkart žengiant ant Antarktidos žemės (tegu prieš mus čia 
jau lankėsi Skoto ir Šekltono ekspedicijos) iš susijaudinimo mums gniaužė 
širdis. Stovyklavietė, kurią įkūrėme ant įšalusio kranto ugnikalnio papėdė- 
je, buvo laikina - pagrindinė būstinė liko „Arkame“. Mes iškėlėme į krantą 
visą gręžimo įrangą, šunis, roges, palapines, maisto atsargas, degalų bakus, 
eksperimentinį ledo tirpdymo įrenginį, paprastus ir fotografuoti iš lėktuvo 
skirtus fotoaparatus, lėktuvų dalis ir kitus reikmenis, įskaitant ir tris mažas 
kilnojamąsias radijo stoteles (neskaitant tų, kurios buvo įrengtos lėktuvuo- 
se) — jomis galėsime palaikyti ryšį su didžiuoju radiotelegrafu „Arkame“, 
kad ir kokiame atokiame Antarktidos taške atsidurtume. Tame laive įreng- 
tas radijo siųstuvas palaikys ryšį su išoriniu pasauliu ir perdavinės „Arkham 
Advertiser“ skirtus mūsų reportažus į galingą radijo stotį Kingsport Hede, 
Masačusetso valstijoje. Darbus vylėmės užbaigti per vieną Antarktidos va- 
sarą, O jeigu mums nepavyktų, tai peržiemotume „Arkame, išsiuntę „Mis- 
katoniką“ į šiaurę, kol dar neužšalo ledai, paimti atsargų kitai vasarai. 

Nesinori kartotis ir pasakoti tai, ką apie mūsų ekspedicijos pradžią 
rašė visi laikraščiai: kaip kopėme į Erebuso kalną, kaip keliose Roso sa- 
los vietose sėkmingai paėmėme mineralų pavyzdžių, kaip sparčiai dirbo 
Peibodžio aparatas, įveikdamas net pačias tvirčiausias uolienas; buvo ra- 
šoma ir apie preliminarius nedidelės ledo tirpinimo įrangos bandymus, 
apie pavojingą kopimą (su rogėmis ir maisto atsargomis) į didįjį ledo 
barjerą ir, galiausiai, apie tai, kaip ant barjero įkurtoje stovykloje surin- 
kome penkis didžiulius lėktuvus. Visi sausumos žygio dalyviai - dvide- 
šimt žmonių ir 55 Aliaskos kinkomieji šunys - jautėsi kuo puikiausiai, 
nors mums, tiesa, dar neteko savo kailiu pajusti nei žudančio šalčio, nei 
vėtrų. Termometras dažniausiai rodydavo 20-25 laipsnius šalčio, o prie 
tokių orų mes, gyvendami Naujojoje Anglijoje, buvome įpratę - žiemos 
ten būna gana atšiaurios. Ant ledo barjero įkurta stovykla buvo tik pusiau 
nuolatinė; joje ketinome saugoti degalus, maistą, sprogmenis ir kitas at- 
sargas. Tyrinėjimams skirtai įrangai gabenti reikėjo tik keturių lėktuvų, o 
penktąjį su pilotu ir dviem jūreiviais palikome stovykloje - jei prarastume 

kitus keturis, jis parskraidintų mus į „Arkamą“. Vėliau, kai lėktuvams jau 
nebereikėjo skraidinti įrangos, vieną ar du iš jų naudojome gabenti krovi- 
niams iš stovyklos-sandėlio į kitą, nuolatinę stovyklą, įkurtą plynaukštėje 
už 900-1000 kilometrų į pietus, už Birdmoro ledyno. Visi mūsų pirmta- 
kai keliautojai pasakojo apie plynaukštėje siaučiančius siaubingus vėjus ir 
pūgas; tačiau mes vis tiek nusprendėme atsisakyti tarpinių stovyklų - taip 
turėjo būti taupiau ir veiksmingiau. 

Radiogramose buvo pranešama apie kvapą gniaužiantį lapkričio 21 
dienos tiesioginį keturių valandų trukmės skrydį virš galingų šelfinių le- 
dynų, apie didžiules viršukalnės vakaruose ir bedugnę tylą, kurioje aidėjo 
tik variklių ūžimas. Vėjas mums beveik netrukdė, o kartą pakliuvę į neper- 
matomą rūką, susiorientavome pagal radijo kompasą. Kai tarp 83“ ir 84“ 
pietų platumos priešais mus iškilo didžiulis masyvas, supratome pasiekę 
Birdmoro ledyną, didžiausią slėninį ledyną pasaulyje; ledu sukaustytą jūrą 
pakeitė niūrus kalnuotas krantas. Pagaliau mes iš tikrųjų įžengėme į baltą, 
mirtiname amžinybės miege skendintį tolimųjų pietų pasaulį. Vos spėję tai 
suvokti, tolumoje rytuose įžvelgėme į 4,6 kilometrų aukštį kylantį Nanse- 
no kalną. 

Ant ledyno, 86“ 7 platumos ir 174“ 23' rytų ilgumos, sėkmingai įkurta 
stovykla, keliose vietose, į kurias nusigavome lėktuvais arba rogėmis, nejti- 
kėtinai greitai bei efektyviai atlikti gręžiniai ir sprogdinimai jau spėjo tapti 
istorija. Ja tapo ir nuo gruodžio 13 iki 15 dienos trukęs nelengvas, bet per- 
galingas Peibodžio ir dviejų doktorantų - Gednio ir Kerolio - kopimas į 
Nanseno kalną. Atsidūrėme 2600 metrų virš jūros lygio ir kai bandomieji 
gręžiniai parodė, kad nuo tvirto grunto mus kai kur skiria ne daugiau nei 
3,5 metro sniego ir ledo, naudojantis ledo tirpdymo aparatu, o paskui grę- 
žiant ir sprogdinant mums pavyko surinkti mineralų ir uolienų pavyzdžių 
tokiose vietose, kur ankstesni tyrinėtojai nė nesvajojo. Paimtieji ikikam- 
brinio periodo granito ir smiltainio pavyzdžiai patvirtino mūsų spėjimą, 
kad ši plynaukštė ir didžioji į vakarus esančio žemyno dalis yra tos pačios 
kilmės, tačiau skiriasi nuo labiau į rytus, arčiau Pietų Amerikos esančių sri- 
čių. Tuo metu galvojome, kad šios sritys sudaro atskirą, mažesnį žemyną, 
kurį nuo pagrindinio žemyno skiria užšalusi prataka tarp Roso ir Vedelio 
jūrų, nors vėliau Berdas ir paneigė šią mūsų hipotezę. 

Kai kuriuose sprogdinimais, o vėliau kaltais atskeltuose smiltainio 
gabaluose radome labai įdomių fosilijų pėdsakų ir fragmentų - suakme- 
nėjusių paparčių, jūrų dumblių, trilobitų, jūrų lelijų, taip pat pečiakojų 
ir pilvakojų moliuskų. Visi šie radiniai turėtų labai praversti pirmykštės 
regiono istorijos tyrimams. Radome ir keistą, trikampį ir ruožuotą, apie 
30 centimetrų skersmens įspaudą - jį biologas Leikas sudėjo iš giluminio 
sprogdinimo kiaurymėje atrastų trijų skalūno nuolaužų. Šios nuolaužos 
buvo paimtos iš gręžinio vakaruose, netoli Karalienės Aleksandros kalna- 
gūbrio; biologui Leikui įspaudai pasirodė neįprastai mįslingi ir verčiantys 
susimąstyti, nors mano, kaip geologo, akiai tos ruožuotos žymės atrodė 
kaip įprasti, nuosėdinėse uolienose dažnai pasitaikantys raibuliai. Kadangi 
patys skalūnai yra metamorfiniai dariniai, į kuriuos įspaudžiamas nuosėdi- 
nis sluoksnis, o slėgimas keistai iškreipia bet kokias juose esančias žymes, 
nieko itin stebinančio tuose ruožuotuose įspauduose aš nemačiau. 

1931 metų sausio 6 dieną Leikas, Peibodis, Denfortas, visi šeši studen- 
tai, keturi mechanikai ir aš dviem lėktuvais išskridome Pietų ašigalio link. 
Tiesa, kartą buvome priversti nusileisti kilus stipriam vėjui, kuris, laimei, 
neperaugo į vėtrą. Tai buvo, kaip rašė laikraščiai, vienas iš mūsų žvalgomų- 
jų skrydžių; šių skrydžių metu stengėmės ištirti topografinius ankstesnių 
tyrinėtojų nepasiektų vietovių bruožus. Pirmieji skrydžiai šiuo atžvilgiu 
mus nuvylė, nors ir leido iki soties pasigėrėti nuostabiais, fantastiškais ir 
apgaulingais poliariniais miražais - menkus jų atšvaitus mums jau buvo 
tekę regėti plaukiant jūra. Tolimi kalnai plūduriavo danguje it užkerėti 
miestai, 0 mus supančio pasaulio baltuma stebuklinguose žemai kyban- 
čios vidurnakčio saulės spinduliuose sutviksdavo auksiniais, sidabriniais, 
raudonais lordo Danseinio' fantazijų gaisais ir žadėjo neįtikėtinus nuoty- 
kius. Apsiniaukusiomis dienomis skraidyti tapdavo beveik neįmanoma: 
apsnigta žemė ir dangus susiliedavo į vieną mistišką, neperregimą pieno 
spalvos tuštumą ir juos skiriančios horizonto linijos veik nesimatydavo. 

Galiausiai ryžomės grįžti prie savo pradinio plano - visais keturias 
žvalgybiniais lėktuvais nuskristi 800 kilometrų į vakarus ir įkurti dar vieną 


E Edward John Moreton Drax Plunkett, 18-asis Danseinio baronas (1878-1957) - anglakalbis 
airių rašytojas ir poetas, vienas maginės fantastikos (fantasy) žanro pradininkų. Pasak paties 
Lovecrafto, yra padaręs jam didelę įtaką. 

tarpinę stovyklą, kuri, kaip tuomet klaidingai manėme, atsidurtų jau kitą. 
me, mažesniajame žemyne. Nusprendėme, kad bus įdomu palyginti abie- 
jose srityse paimtus geologinius pavyzdžius. Mūsų sveikata kol kas buvo 
kuo puikiausia — žaliosios citrinos sultys sėkmingai papildė pastovų kon- 
servuoto ir sūdyto maisto racioną, ore laikėsi nuosaikus keliolikos laipsnių 
šaltis, todėl nereikėjo siaustytis storais kailiniais drabužiais. Įpusėjo vasa- 
ra, tad, veikdami sparčiai bei rūpestingai, visus darbus ketinome užbaigti 
iki kovo - taip išvengtume ilgos Antarktidos nakties ir varginančio žiemo- 
jimo. Keletą kartų mus užklupo iš vakarų atskriejusios aršios vėtros, bet 
išradingojo Etvudo dėka jokios žalos nepatyrėme: iš sunkių sniego blokų 
jis sumeistravo paprastas priedangas lėktuvams, apsaugines vėjalaužas ir 
sniegu sutvirtino svarbiausias stovyklos palapines. Mums neįtikėtinai se- 
kėsi. 

Pasaulis, suprantama, žinojo apie mūsų programą, taip pat ir apie at- 
kaklų Leiko užsispyrimą: jis reikalavo, kad, prieš persikeldami į naują sto- 
vyklą, surengtume žygį į vakarus, tiksliau - į šiaurės vakarus. Jis daug gal- 
vojo apie tuos keistus ruožuotus įspaudus skalūne ir žarstėsi bauginančiai 
drąsiomis prielaidomis. Jo manymu, paslaptingosios žymės prieštaravo 
Gamtos dėsniams ir neatitiko geologinio periodo, kuriam turėjo priklau- 
syti; šie dalykai taip pakurstė jo smalsumą, kad jis tiesiog trokšte troško 
vėl imtis gręžimo ir sprogdinimo darbų toje vakaruose plytinčioje srityje, 
kurioje buvo rastos jį taip sudominusios iškastinės nuolaužos. Jis nežinia 
kodėl įtikėjo, kad ta žymė - tai pėdsakas, paliktas mokslui nežinomo stam- 
baus, gerokai evoliucijos keliu pažengusio ir į jokius biologinės klasifikaci- 
jos rėmus netelpančio organizmo. Keisčiausia, kad šį pėdsaką išsaugojusi 
uoliena buvo iš tokių senų laikų - kambro, o gal ir dar senesnio geologinio 
periodo, - jog šis faktas turėjo paneigti jau pačią ne tik sudėtingos, labai 
išsivysčiusios gyvybės, bet ir apskritai bet kokios gyvybės, pažengusios 
toliau už vienaląsčius organizmus ar, daugių daugiausia, trilobitus, egzis- 
tavimo galimybę. Šių keistu pėdsaku pažymėtų skalūno nuolaužų amžius 
turėjo siekti nuo penkių šimtų milijonų iki milijardo metų. 

Manau, kad visuomenė su neslūgstančiu 
dėmesiu sekė mūsų radiogramas ir suvestines, pranešinėjančias apie Leiko 
grupės žygį į šiaurės vakarus, į kraštus, į kuriuos niekados nebuvo įžengusi 
zmogaus koja, kurių iki tol nebuvo pasiekusi net žmogaus vaizduotė. 

Jo nežabotų vilčių padaryti perversmą biologijos ir geologijos moks- 
luose mes viešai nė neminėjome. Nuo sausio 11-osios iki sausio 18-osios 
kartu su Peibodžiu ir dar penkiais ekspedicijos nariais jis buvo išvykęs į 
parengiamąjį rogių žygį — šią kelionę aptemdė poros šunų žūtis: keliau- 
jant per vieną didžiųjų ledo sangrūdų, rogės apsivertė, - ir parsivežė dar 
daugiau archėjaus eros skalūnų pavyzdžių. Net mane sudomino šiuose ne- 
įtikėtinai senuose sluoksniuose glūdintys neįprastai akivaizdūs ir gausūs 
iškastinių organizmų pėdsakai. Nors vis dėlto šie pėdsakai nebuvo taip jau 
labai neįtikėtini: juos paliko itin primityvios gyvybės formos, tad ir ste- 
bėtis derėjo tik tuo, kad tokių pėdsakų iš viso buvo uolienoje, neabejoti- 
nai priklausančioje už kambrą senesniam geologiniam laikotarpiui. Todėl 
aš vis dar nemačiau prasmės Leiko reikalavimuose nukrypti nuo mūsų 
susidaryto taupaus plano - juolab todėl, kad tam prireiktų visų keturių 
lėktuvų, daugybės žmonių ir visos ekspedicijos tyrimo įrangos. Bet galų 
gale, viską apsvarstęs, šio sumanymo neuždraudžiau, tačiau pats į šiaurės 
vakarus nusprendžiau jų nelydėti, nepaisydamas Leiko argumentų, kad 
jam būtinai reikės geologo patarimų. Jie išskrido, o mes su Peibodžiu ir 
penkiais vyrais likome bazėje ir pradėjome sudarinėti galutinį persikėli- 
mo į rytus planą. Pasiruošimai jau vyko: vienas iš lėktuvų buvo pradėjęs 
iš Makmerdo užutėkio gabenti gausias degalų atsargas — tiesa, šis reikalas 
galėjo ir palaukti. Bazėje pasilikau vienas roges ir devynis šunis, nes visiš- 
kai negyvenamame, amžiams užmigusiame pasaulyje būtų neišmintinga 
likti be jokio transporto. 

Kaip žinote, Leiko ekspedicijos į nežinomybę dalyviai patys siuntė 
pranešimus lėktuvuose įrengtais trumpabangiais siųstuvais; šiuos praneši- 
mus tuo pat metu gaudavo tiek mūsų pietinės bazės imtuvas, tiek Makmer- 
do užutėkyje stovintis „Arkamas“, iš kurio tos suvestinės penkiasdešimties 
metrų ilgio radijo bangomis buvo siunčiamos į platųjį pasaulį. Ekspedicija 

išvyko sausio 22 dieną ketvirtą valandą ryto, o pirmą pranešimą gavome 
jau po dviejų valandų: Leikas pranešė, kad jie nusileido už 480 kilometrų 
nuo čia ir tučtuojau pradėjo tirpdyti ledą ir gręžti gręžinius. Po šešių va 
landų gavome antrą, susijaudinimo kupiną radiogramą: po įtempto, karšt- 
ligiško darbo jiems pavyko išgręžti siaurą, negilią šachtą ir išsprogdinti 
uolieną. Darbas davė vaisių - skalūno nuolaužų su atspaudais, panašiais į 
tuos ankstesnius, taip smarkiai pakursčiusius Leiko entuziazmą. 

Po trijų valandų gauta suvestinė pranešė, kad lėktuvai, nepaisydami 
žvarbaus ir geliančio stipraus vėjo, vėl pakilo. Aš atsakiau, kad tęsti toliau 
būtų rizikinga, bet Leikas trumpai atšovė, jog gautieji pavyzdžiai pateisi- 
na bet kokią riziką. Supratau, kad jo įsiaudrinimas virto beveik maištu, ir 
kad esu bejėgis suvaldyti šį neapgalvotą, visai ekspedicijai grėsmę keliantį 
sumanymą. Apimtas siaubo įsivaizdavau, kaip Leikas vis giliau ir giliau 
skverbiasi į tą klastingą ir grėsmingą baltą bekraštybę, audrų ir nesuvo- 
kiamų paslapčių prieglobstį, nusidriekusį per 2400 kilometrų link mažai 
tyrinėtų, beveik nepažįstamų kraštų - Karalienės Merės žemės ir Nokso 
kranto. 

O tada, praėjus pusantros valandos, gavome naują, dar didesnio susi- 
jaudinimo kupiną pranešimą tiesiai iš skrendančio Leiko lėktuvo. Jį išgir- 
dęs, vos nepakeičiau savo požiūrio ir nepradėjau gailėtis pats nedalyvau- 
jantis tame žygyje. 


10:05 vakaro. Skrendant. Po pūgos išvydau kalnų grandinę, tokių aukš- 
tų dar nesame matę. Pridėjus plokščiakalnio aukštį, jie prilygtų Himala- 
jams. Tikėtinos koordinatės - 76*15' platumos ir 113*10 rytų ilgumos. 
Driekiasi į kairę ir į dešinę, kiek užmato akis. Visos viršukalnės juodos, be 
sniego. Nuo jų pučiantis vėjas trukdo navigacijai. 


Po šio pranešimo Peibodis, aš ir visi kiti vyrai tiesiog prilipome prie imtu- 
vo. Mintys apie už 1100 kilometrų stūksančią milžinišką kalnų grandinę 
pažadino mumyse nuotykių troškimą, ir mes džiūgavome, kad šį atradimą, 
tegu mums patiems ir nedalyvaujant, padarė mūsų ekspedicija. Po pusva- 


landžio Leikas vėl susisiekė su mumis. 

Moultono lėktuvas buvo priverstas nusileisti plokščiakalnyje, kalnų papė- 
dėje. Sužeistųjų nėra, lėktuvą galbūt pavyks suremontuoti. Trijų likusiųjų 
tikrai pakaks pargabenti į bazę žmonėms ir būtiniausiems daiktams. Kol 
kas jokios kelionės su kroviniais nėra būtinos. Neįsivaizduojamo aukščio 
kalnai. Ketinu atlikti žvalgybinį skrydį iškrautu Kerolio lėktuvu. Jūs ne- 
galite nė įsivaizduoti nieko panašaus. Patys aukščiausi kalnai tikriausiai 
siekia virš 10 kilometrų. Everestas jiems ne varžovas. Etvudas teodolitu 
išmatuos jų aukštį, kol mes su Keroliu kilsime aukštyn. Dėl kūgių, regis, 
buvau neteisus, formacijos atrodo sluoksniuotos. Tikriausiai už kambrą 
senesnio periodo skalūnai su kitų klodų priemaišomis. Kalnų kontūrai 
keisti: ant pačių aukščiausių viršūnių - taisyklingų kubų antaugos. Rus- 
vai auksiniuose žemos saulės spinduliuose reginys gniaužia kvapą. Tarsi 
paslaptinga sapnų šalis ar vartai į stebuklingą pasakų pasaulį. Gaila, kad 
jūs ne su mumis. 


Nors atėjo laikas miegoti, niekam iš klausančiųjų nė į galvą nešovė eiti il- 
sėtis. Panašios nuotaikos tvyrojo ir Makmerdo užutėkyje, nes „Arkame“ ir 
sandėlyje taip pat buvo gaunami Leiko pranešimai: kapitonas Daglas radi- 
jo bangomis visus pasveikino su svarbiu atradimu, prie jo sveikinimų pri- 
sijungė ir sandėlio prižiūrėtojas Šermanas. Žinoma, mus nuliūdino žinia 
apie lėktuvo gedimą, bet vylėmės, kad jį bus galima lengvai suremontuoti. 
Vienuoliktą vakaro atėjo naujas Leiko pranešimas. 


Kartu su Keroliu kylame į aukščiausias prieškalnes. Į pačius aukščiausius 
kalnus kol kas, esant tokiam orui, nedrįstame, bandysime vėliau. Į tokį 
aukštį kilti baisu ir nelengva, tačiau verta. Didžioji kalnų grandinė be pro- 
peršų, todėl neįžiūrėsi, kas kitoje pusėje. Didžiosios viršukalnės aukštesnės 
už Himalajus ir labai keistos. Atrodo, kad kalnų masyvą sudaro senesnio 
už kambrą periodo skalūnas su aiškiais į viršų išstumtų įvairių kitų klodų 
pėdsakais. Dėl vulkanizmo aš klydau. Kalnai į abi puses tęsiasi toliau, nei 
aprėpia akys. Virš 6,5 kilometrų aukščio viršūnės plikos, be sniego. Ant 
pačių aukščiausių kalnų šlaitų - keisti dariniai. Didžiuliai, žemi ketvir- 
tainiai blokai su vertikaliomis kraštinėmis ir stačiakampės formos žemais 
vertikaliais pylimais - primena prie stačių šlaitų prilipdytas senovines 

azijietiškas pilis iš Rericho paveikslų. Iš toli atrodo įspūdingai. Priskridus 
arčiau Keroliui pasirodė, kad blokai sudaryti iš mažesnių atskirų detalių, 
bet tai tikriausiai crozijos pėdsakai. Dauguma kampų aptrupėję, užapva- 
linti, tarsi milijonus metų būtų buvę veikiami audrų ir klimato pokyčių. 
Dalis, ypač viršutinė, atrodo sudaryta iš šviesesnės uolienos, negu visi kiti 
šlaituose matomi sluoksniai, ir aiškiai kristalinės struktūros. Priskridus ar- 
čiau mūsų akims atsivėrė gausybė urvų, jų landos stebėtinai taisyklingos, 
kvadratinės arba pusapskritės. Turite atvykti ir patys apžiūrėti. Lyg ir ma- 
tau vieną iš tokių darinių ant pačios vieno iš kalnų viršūnės. Devynių ar 
dešimties kilometrų aukštyje. Pats dabar esu 6,5 km aukštyje, velniškame, 
kiaurai smelkiančiame šaltyje. Perėjose kaukia vėjas, švilpia olų angose, 
bet lėktuvui pavojaus nėra. 


Leikas dar pusę valandos be perstojo siuntė žinutes ir pareiškė ketinantis 
pėsčiomis užkopti į vieną iš viršukalnių. Atsakiau jam, kad prisijungsiu, 
kai tik jis atsiųs lėktuvą, ir kad mudu su Peibodžiu, turėdami omenyje pa- 
sikeitusį ekspedicijos pobūdį, sukursime planą, kaip ir kur geriau iškrauti 
mūsų turimas degalų ir maisto atsargas. Tapo aišku, kad gręžiniams, taip 
pat žvalgybai iš lėktuvo Leikui prireiks daug atsargų ir jas teks pergabenti 
į naują bazę, kuri bus įkurta Leiko atrastųjų kalnų papėdėje. Pradėjome 
galvoti, kad skrydį į rytus šį sezoną turbūt teks atšaukti. Turėdamas visa tai 
omenyje, radijo ryšiu išsikviečiau kapitoną Daglą ir paprašiau jo vieninte- 
liu mums likusiu šunų kinkiniu iš laivų į stovyklą ant ledo barjero pervežti 
kuo daugiau atsargų. Mums dabar reikėjo pasirūpinti, kaip užtikrinti tie- 
sioginį susisiekimą tarp Leiko stovyklos ir Makmerdo užutėkio. 

Vėliau su manimi susisiekė Leikas ir pranešė nusprendęs įkurti stovyk- 
lą ten, kur buvo priverstas nutūpti Moultono lėktuvas - jį kaip tik pradėjo 
remontuoti. Ledo danga ten buvo plona, šen ir ten tamsavo gruntas, to- 
dėliš pradžių Leikas ketino užsiimti gręžimu ir sprogdinimais, o jau vėliau 
leistis į žygius rogėmis ar kopti į kalnus. Jis kalbėjo apie neapsakomą jį su- 
pančio kraštovaizdžio didybę, apie tai, kaip nejaukiai jis jaučiasi, būdamas 
šių neaprėpiamų bežadžių smailių priedangoje - jų gretos stūkso it siena, 
savo viršūnėmis remdamos šio pasaulio pakraščio dangų. Etvudo teodo- 


lito duomenimis, penkios aukščiausios viršukalnės siekė nuo 9 iki 10,5 

kilometrų aukštį. Vėjų pustoma vietovė Leikui akivaizdžiai kėlė nerimą: 
ji liudijo apie tai, kad šioje vietovėje retkarčiais kyla tokios visa griaunan- 
čios audros, kokių mums dar nėra tekę regėti. Jo stovykla buvo įsikūrusi 
daugiau nei už aštuonių kilometrų nuo aukščiausių kalnų papėdės. Leiko 
balse, įveikusiame daugiau nei 1100 kilometrų ledinės tuštumos, jutau pa- 
sąmoningą nerimo gaidelę; jis ragino mus pasiskubinti ir kuo greičiau iš- 
siaiškinti šios keistos, niekam anksčiau nežinomos vietovės paslaptis. Pats 
jis ketino pagaliau pailsėti po neįtikėtinai įtemptos, įvykių kupinos dienos 
ir milžiniško nuveikto darbo. 

Kitą rytą Leikas, kapitonas Daglas ir aš pasitarėme radijo ryšiu, kiek- 
vienas iš savo bazės, itin toli nutolusios nuo kitų dviejų; buvo nuspręsta, 
kad vienas iš Leiko lėktuvų atskraidins į jo bazę Peibodį, mane ir dar pen- 
kis vyrus, taip pat tiek degalų, kiek sugebės paimti. Ką daryti su likusiais 
degalais, priklausė nuo mūsų sprendimo dėl ekspedicijos į rytus - galė- 
jome luktelėti keletą dienų, nes Leikui kol kas užteko degalų ir stovyklos 
reikmėms, ir gręžimo darbams. Ilgainiui reikės papildyti ir senosios pietų 
bazės atsargas; tačiau jei atidėsime žygį į rytus, ta baze nesinaudosime iki 
kitos vasaros, o Leikas tuo tarpu būtinai turėjo išsiųsti lėktuvą tiesiogi- 
niam keliui tarp jo atrastų kalnų ir Makmerdo užutėkio surasti ir ištyri- 
nėti. 

Mes su Peibodžiu ruošėmės uždaryti bazę, tik dar nežinojome - trum- 
pam ar ilgam. Jei žiemosime Antarktidoje, tikriausiai skrisime tiesiai iš Lei- 
ko bazės į „Arkamą“ ir čionai nebeužsuksime. Keletas palapinių jau buvo 
sutvirtintos kietais sniego luitais, o dabar nusprendėme darbą užbaigti — 
eskimų pavyzdžiu pastatyti ilgalaikę gyvenvietę. Palapinių atsargos buvo 
tikrai gausios, todėl Leiko bazėje jų turėjo pakakti net ir mums atvykus. 
Radijo ryšiu pranešiau, kad, padirbėję dar vieną dieną ir išsimiegoję, būsi- 
me pasiruošę išskristi į šiaurės vakarus. 

Bet nuo ketvirtos valandos vakaro apie ramų darbą teko pamirš- 
ti - Leikas ėmė siųsti pribloškiančius, tiesiog neįtikėtinus pranešimus. 
Jo darbo diena nuo pat ryto prasidėjo ne itin sėkmingai: žvalgomasis 
skrydis atskleidė, kad artimiausiose sniegu nepadengtose uolose visiškai 
nėra jam reikalingų pirmykščių archėjaus eros klodų, sudarančių didžiąją 
dalį tų milžiniškų, taip erzinamai arti stovyklos stūksančių viršukalnių. 

Didžiąją dalį matomų kalnų uolienų sudarė juros ir komančų periodų 
smiltainis bei permo ir triaso periodų kristaliniai skalūnai, tarp kurių šen 
bei ten blykčiojo glotnios juodos atodangos, tikriausiai sudarytos iš kieto 
ir sluoksniuoto antracito. Tai šiek tiek nuvylė Leiką, kuris tikėjosi čia at- 
kasti senesnių nei 500 milijonų metų amžiaus pavyzdžių. Jis suvokė, kad 
norint nusigauti iki archėjaus skalūnų gyslos, kurioje jis aptiko keistuo- 
sius atspaudus, jam reiks leistis į ilgą rogių žygį - stačių milžiniškų kalnų 
šlaitų link. 

Vis dėlto Leikas nusprendė laikytis pagrindinės ekspedicijos progra- 
mos ir pradėti gręžimo darbus vietoje: jie paruošė grąžtą, ir jis pavedė pen- 
kiems vyrams imtis darbo, kol visi kiti baigs įrengti stovyklą ir remontuoti 
sugedusį lėktuvą. Pirmiesiems pavyzdžiams paimti buvo pasirinkta minkš- 
čiausia iš matomų uolienų - maždaug už kilometro nuo stovyklos esantis 
smiltainio klodas; gręžti sekėsi puikiai, papildomai sprogdinti beveik ne- 
reikėjo. Pirmo rimto sprogdinimo prireikė tik po trijų valandų - ir būtent 
tada pasigirdo gręžiančiųjų riksmai, o jaunasis brigadininkas Gednis atlė- 
kė į stovyklą su pribloškiančiomis naujienomis. 

Jie užkliudė olą. Pradėjus gręžti, smiltainį netrukus pakeitė koman- 
čų laikotarpio klintys, pilnos smulkių suakmenėjusių iškasenų: galvakojų 
moliuskų, koralų, jūrų ežių ir pečiakojų; retkarčiais pasitaikydavo ir kas 
nors panašaus į pintis bei stuburinių jūrų gyvūnų - tikriausiai priklausan- 
čių teleostų, ryklių ir ganoidų sistematinėms grupėms - kaulus bei slanks- 
telius. Jau vien tai buvo svarbus radinys - pirmą kartą į mūsų ekspedicijos 
rankas pateko suakmenėjusių stuburinių gyvūnų iškasenos, - bet netru- 
kus, kai grąžto galvutė, persriegusi uolienų sluoksnį, prasmego į tuštumą, 
kasinėtojus užliejo nauja ir daug stipresnė džiaugsmo banga. Galingas ir 
gerai pavykęs sprogimas atidengė požeminę paslaptį: pro žiojėjančią dan- 
tytą, maždaug metro pločio ir pusės metro storio kiaurymę godžiam ty- 
rinėtojų žvilgsniui atsivėrė klintyse esanti negili įduba, kurią daugiau nei 
prieš 50 milijonų metų išplovė lėtai sruvenantys seniai pražuvusio tropikų 
pasaulio gruntiniai vandenys. 


> Komančų periodas - pasenęs ir nebevartojamas terminas, išrastas amerikiečio geologo Ro- 


berto T. Hillo. Paprastai juo būdavo apibūdinamas mezozojaus eros laikotarpis tarp juros ir 
aukštutinės kreidos periodų. 

Išplauta ola buvo ne gilesnė nei dviejų ar pustrečio metro, bet ji šako- 
josi į visas puses ir, sprendžiant iš viduje dvelkiančio gaivaus oro, priklausė 
daug didesnei požeminei urvų sistemai. Jos lubos ir dugnas buvo gausiai 
nusėti dideliais stalaktitais bei stalagmitais, dalis kurių jau buvo suaugę į 
kolonas; tačiau svarbiausia mums buvo didžiuliai kaulų ir kriauklių klodai, 
vietomis beveik užkimšę visus praėjimus. Šiame kaulų mišinyje, išplauta- 
me iš nežinomų mezozojaus eros mėdinių paparčių ir grybų džiunglių, iš 
terciaro laikotarpio vėduoklinių palmių, primityvių gaubtasėklių ir cikadų 
pilnų miškų, glūdėjo tiek daug kreidos, eoceno ir kitų geologinių perio- 
dų gyvūnijos atstovų likučių, kad net žymiausiam paleontologui prireik- 
tų daugiau nei metų visam šiam turtui aprašyti ir suklasifikuoti. Čia buvo 
moliuskų, vėžiagyvių šarvų, žuvų, amfibijų, roplių, paukščių, pirmykščių 
žinduolių - smulkių ir stambių, žinomų ir nežinomų. Nenuostabu, kad 
Gednis pametė galvą ir šaukdamas parlėkė į stovyklą, nenuostabu, kad visi, 
palikę savo darbus, puolė per geliantį šaltį ten, kur gręžimo bokštelis rodė 
į ką tik atrastas žemės gelmių ir išnykusių epochų paslaptis. 

Šiek tiek apmalšinęs pirmąjį mokslininko susidomėjimą, Leikas savo 
užrašų knygelėje pakeverzojo žinutę ir pasiuntė jaunąjį Moultoną bėgte į 
stovyklą — perduoti radijo pranešimo. Taip aš pirmąkart sužinojau apie šį 
atradimą - aptiktas senovines kriaukles, ganoidų ir šarvuotųjų žuvų kau- 
lus, labirintodontų ir tekodontų liekanas, didžiulio mozazauro kaukolės 
fragmentus, dinozaurų slankstelius ir šarvų plokštes, pterodaktilio dantis 
ir sparnų kaulus, archeopterikso likučius, mioceno epochos ryklių dantis, 
pirmykščių paukščių kaukoles, taip pat kitų seniausių žinduolių - paleo- 
terijų, sifodontų, dinoceratų, eohipų, oreodontų ir titanoterijų - liekanas. 
Dar vėliau gyvenusių rūšių - mastodontų, dramblių, kupranugarių, elnių 
ar jaučių - fosilijų nebuvo matyti, todėl Leikas nusprendė, kad pačios 
vėlyviausios nuosėdos siekia oligoceno epochą ir kad išplauti urvai - ne- 
prieinami, negyvi, sausi - tokios būklės išbuvo ne mažiau nei trisdešimt 
milijonų metų. 

Kita vertus, stebino tai, kad čia vyravo itin senovinė gyvūnija. Nors 
klinčių darinys, sprendžiant pagal tokius tipiškus suakmenėjusius inkliuzus 
kaip pintys, akivaizdžiai ir neabejotinai priklausė komančų laikotarpiui, 


ir jokiu būdu ne kuriam nors vėlesniam, tačiau tarp išmėtytų tuštymėje 

likučių buvo stebėtinai daug organizmų, kuriuos mokslas visada priskirda- 
vo daug senesnėms epochoms - netgi pirmykščių žuvų, moliuskų bei ko- 
ralų iš silūro ir ordoviko periodų. Neišvengiamai piršosi išvada, kad šioje 
Žemės dalyje egzistavo unikalus ir nepaprastas gyvybės formų tęstinumas, 
apimantis laikotarpiui nuo daugiau nei 300 iki maždaug 30 milijonų metų 
prieš mūsų erą būdingą gyvūniją. Ar tas tęstinumas siekė dar toliau nei oli- 
goceno epocha, kuomet šie urvai buvo užversti, beliko tik spėlioti. Bet ku- 
riuo atveju, prieš 500 tūkstančių metų (turint omenyje urvų amžių, galima 
sakyti, beveik vakar) prasidėjęs pleistoceno epochos ledynmetis pražudė 
visą savo amžių pergyvenusią senovinę gyvybę. 

Pasiuntęs pirmąją suvestinę Leikas nenurimo: tučtuojau parašė dar 
vieną ir išsiuntė nė nesulaukęs, kol sugrįš Moultonas. Moultonas taip ir 
pasiliko prie vieno iš lėktuvų radiotelegrafo, diktuodamas tiek man, tiek į 
platųjį pasaulį žinias transliuojančiam „Arkamui“ Leiko pasiuntinių nuo- 
lat atgabenamus įvairius papildymus bei prierašus. Naujienas laikraščiuo- 
se sekę skaitytojai tikriausiai prisimena, kokį sujudimą tarp mokslininkų 
sukėlė tos popietės mūsų pranešimai. Būtent jie ir paskatino, po šitiekos 
metų delsimo, pagaliau surengti tą Starkveterio-Mūro ekspediciją, kurią 
dabar man taip rūpi įtikinti išsižadėti savo tikslų. Manau, bus geriausia, 
jei visus tuos pranešimus pateiksiu pažodžiui - tokius, kaip juos atsiuntė 
Leikas ir kaip iš savo pieštuku darytų stenografinių užrašų iššifravo mūsų 
bazės radistas Maktajus. 


Tyrinėdamas išsprogdinto smiltainio ir kalkakmenio fragmentus Faule- 
ris padarė didžiulės svarbos atradimą. Jis aptiko keletą aiškių trikampių 
ruožuotų atspaudų, lygiai tokių pat, kokie buvo aptikti archėjaus skalū- 
nuose — tie atspaudai aiškiai įrodo, kad juos palikusi gyvūnų rūšis 600 
milijonų metų, iki pat komančų laikotarpio, išgyveno nepatyrusi ryškes- 
nių morfologinių pokyčių, o jos vidutiniai kūno matmenys taip pat išliko 
beveik nepakitę. Komančų laikotarpio atspaudai, palyginti su senesniais, 
atrodo primityvesni, arba degradavę. Pabrėžkite spaudai šio atradimo 
svarbą. Biologijai jis bus toks pat reikšmingas, kaip Einšteino teorija ma- 
tematikai ir fizikai. Tai visiškai dera su mano ankstesniais tyrimais ir pa- 
tvirtina jų išvadas. Kaip aš ir įtariau, šie radiniai įrodo, jog prieš mums 

žinomą organinės gyvybės ciklą, prasidėjusį nuo archeozojinės ląstelės, 
egzistavo dar vienas, o gal ir keletas gyvybės ciklų. Šis ciklas, kurį mums 
ką tik pavyko aptikti, jau buvo gerai išsivyslęs ir specializavęsis ne vėliuu 
nei prieš milijardą metų, kai mūsų planeta dar buvo jauna ir netinkama 
gyventi jokioms gyvybės formoms, net paprastai protoplazmai. Kyla klau- 
simas: kada, kur ir kaip prasidėjo šis vystymasis? 


Vėliau. Tyrinėdamas kai kuriuos didžiųjų sausumos ir jūrų roplių bei pir- 
mykščių žinduolių skeletų fragmentus, pastebėjau pavienius keistus kaulų 
struktūros sužalojimus, kurių negalėjo padaryti nė vienas iš mokslui ži- 
nomų kurios nors epochos plėšrūnų ar mėsačdžių. Šie sužalojimai būna 
dviejų tipų - lygios ir tiesios durtinės skylės bei kirstinės įrantos. Vienu ar 
dviem atvejais kaulas atrodo švariai nukirstas. Tačiau taip sužalotų pa- 
vyzdžių nedaug. Pasiunčiau į stovyklą elektrinių žibintų. Nukapojęs dalį 
stalaktitų, bandysiu praplėsti urvo ribas. 


Dar vėliau. Radau įdomią muilo akmens nuolaužą - apie 15 cm skers- 
mens ir 4 cm storio. Jis labai skiriasi nuo visų mums matytų vietinių uolie- 
nų. Žalsvas, tačiau be jokių požymių, kurie leistų jį priskirti kuriam nors 
periodui. Keistai glotnus ir taisyklingos formos. Primena penkiakampę 
žvaigždę nulaužtais spinduliais ir įskėlimais vidiniuose kampuose bei per 
vidurį. Nepažeisto paviršiaus centre - nedidelė glotni įduba. Labai smal- 
su, kokia jo kilmė ir kaip jis įgijo tokią formą? Tikriausiai dėl vandens po- 
veikio. Kerolis, pasiėmęs didinamąjį stiklą, ieško dar kokių nors geologinių 
ypatybių. Vietomis matyti taisyklingais raštais išsidėstę taškeliai. Kol mes 
dirbome, šunys darėsi vis neramesni; jie, regis, negali pakęsti to akmens. 
Reikėtų patikrinti, ar jis neturi kokio nors specifinio kvapo. Kitą praneši- 
mą atsiųsiu, kai Milsas grįš su žibintais ir nusileisime giliau po žeme. 


22:15. Svarbus atradimas. 21:45 Orendorfas ir Votkinsas, dirbdami po 
žeme su žibintais, rado pasibaisėtinai atrodančią, statinaitės formos ir 
nežinomos kilmės iškaseną. Gal tai augalas arba peraugęs kokio nors ne- 
žinomo spindulinio jūrų gyvio egzempliorius? Audiniai nesuirę, tikriau- 
siai juos išsaugojo mineralinės druskos. Kieti it oda, tačiau kai kur išlaikę 

stebėtiną lankstumą. Galuose ir šonuose - nutrauktų kūno dalių požy- 
miai. Radinio ilgis - 1,8 metro, plotis per vidurį - apie metrą, abiejuose 
galuose suplonėja iki 30 cm. Panašus į statinaitę su penkiais išsipūtusiais 
rumbais vietoj šulų. Per patį vidurį, plačiausioje vietoje, tuos rumbus juo- 
sia nutrauktų kūno dalių liekanos - tarsi ten būtų buvę plonos kojelės. 
Grioveliuose tarp rumbų - keistos išaugos. Skiauterės ar sparnai, kurie 
susilanksto ir išsitiesia kaip vėduoklės. Visos labai apgadintos, išskyrus vie- 
ną, kuri išsitiesia iki dviejų metrų. Išvaizda primena kai kurias pabaisas iš 
pirmykščių mitų, ypač legendinę Senųjų gentį, minimą „Nekronomikone“. 
Tie jo sparnai plėviški, ištempti ant kremzlinių vamzdelių karkaso. Spar- 
nų galuose esančiuose vamzdeliuose matomos mažytės kiaurymės. Ga- 
luose kūnas sudžiūvęs ir susitraukęs, todėl visiškai neaišku, nei kas buvo 
viduje, nei kas nutrūko. Grįžus į stovyklą, reikės jį tuojau pat išskrosti. Kol 
kas niekaip negaliu nustatyti, ar tai gyvūnas, ar augalas. Dauguma po- 
žymių rodo, kad tai neįtikėtinai primityvus organizmas. Liepiau visiems 
kapoti stalaktitus ir ieškoti panašių egzempliorių. Radome dar kaulų su 
įrantomis, bet atidėjome vėlesniam laikui. Šunys neduoda mums ramybės. 
Jie negali pakęsti to naujojo radinio ir, jei nelaikytume jų atokiau - pultų 
jį ir sudraskytų į skutelius. 


23:30. Dėmesio, visiems - Dajeriui, Peibodžiui, Daglui. Ypatingos, saky- 
čiau, nepaprastos svarbos dalykas. „Arkamas“ turi tučtuojau susisiekti 
su pagrindine stotimi Kingsporte. Keistasis statinės formos „augalas“ yra 
iš archėjaus laikotarpio, būtent jam ir priklauso tie ruožuoti atspaudai 
uolienoje. Milsas, Budro ir Fauleris po žeme, už dvylikos metrų nuo an- 
gos rado dar trylikos tokių padarų sankaupą. Jie gulėjo pramaišiui su tais 
glotniais, keistos formos muilo akmenimis - tik mažesniais nei pirmasis, 
irgi panašiais į žvaigždę, bet su nenulaužytais spinduliais, gal tik kiek ap- 
trupėjusiais. Aštuoni iš organinės kilmės egzempliorių išsilaikę puikiai, su 
visomis ataugomis. Visus iškėlėme į paviršių, šunis nuvedėme atokiau. Tie 
jų tiesiog nekenčia. Įdėmiai išklausykite aprašymą ir pakartokite, kad jis 
būtų tikslus. Laikraščiuose neturi būti jokių klaidų. 

Objektų ilgis - 2,5 metro. Statinės pavidalo, iš penkių rumbų sudary- 
to kūno ilgis - 2 metrai, skersmuo per vidurį - metras, galuose - po 30 cm. 

Kūnas tamsiai pilkas, elastingas, itin tvirtas. Iš tarp rumbų esančių grio- 
velių išsitiesia plėviniai tokios pačios spalvos sparnai. Mūsų rastų egzem- 
pliorių sparnai buvo suskliausti. Sparnų karkasas vamzdiškas, kremzlinės 
struktūros, pilka spalva šviesesnė, sparnų galuose angos. Išskleistų sparnų 
kraštai dantyti. Per statinaitės pusiaują, ant kiekvieno iš penkių vertikalių 
į šulus panašių rumbų aukščiausio taško yra penkios šviesiai pilkos ga- 
lūnės, arba čiuptuvai. Radimo momentu jie buvo stipriai prispausti prie 
kūno, bet gali išsitiesti iki metro ilgio. Primena jūrų lelijų stiebus. Pavienės 
ataugos prie pagrindo - 7,5 cm skersmens, 15 cm atstumu nuo pagrindo 
jos išsišakoja į penkis papildomus čiuptuvus, kurių kiekvienas dar už 20 
cm išsišakoja į tiek pat plonų, smailėjančių čiuptuvėlių-ūselių. Taigi, kie- 
kviena atauga turi po 25 čiuptuvus. 

Viršuje liemuo pereina į šviesiai pilką trumpą ir išpūstą kaklą su 
žiaunas primenančiomis žymėmis, o galva panaši į gelsvą penkiakampę 
jūrų žvaigždę, apaugusią beveik septynių centimetrų ilgio standžiais įvai- 
riaspalviais žiuželiais. Galva drūta, putli, skersmuo nuo vieno spindulio 
galo iki kito - apie 60 cm, ant kiekvieno smaigalio - gelsvi, lankstūs, apie 
15 cm ilgio vamzdeliai. Tiksliai galvos centre esantis plyšys tikriausiai yra 
kvėpavimo anga. Kiekvieno vamzdelio gale esama rutuliško gelsva plėvele 
padengto sustorėjimo; plėvelę patraukus, atidengiamas stikliškas obuolys 
raudona rainele - tikriausiai akis. Iš į vidų nukreiptų žvaigždės pavidalo 
galvos kampų kyšo dar penki šiek tiek ilgesni apyraudoniai vamzdeliai, 
kurie užsibaigia tokios pačios spalvos maišelio pavidalo sustandėjimais. 
Juos paspaudus atsiveria ne didesnė nei S cm taurelės pavidalo anga, ku- 
rios pakraščiuose rikiuojasi aštrūs balti dantis primenantys išsikišimai. 
Turbūt tai burnos. Visi vamzdeliai, žiuželiai ir žvaigždės formos galvos 
spinduliai buvo rasti nulenkti žemyn, vamzdeliai ir spinduliai - stipriai 
prispausti prie išgaubto kaklo ir kūno. 

Tokių tvirtų audinių lankstumas - išties stulbinantis. 

Apatinėje kūno dalyje - apytikris galvos atitikmuo, tik jis atlieka vi- 
sai kitas funkcijas. Išsipūtusiame šviesiai pilkame netikrame kakle nėra 
žiaunų požymių, jis pereina į žalsvą penkiakampį jūrų žvaigždę prime- 
nantį sustorėjimą. Apačioje - tvirti, raumeningi 1,2 m ilgio čiuptuvai, jų 
skersmuo prie pagrindo - 18 cm, o galuose jie suplonėja iki 6 centimetrų. 

Kiekvienas čiuptuvas pereina į smailiuoju galu prie vieno iš kampų pri- 
tvirtintus žalsvus plėvėtus trikampius, penkiomis gyslomis padalintus į 
segmentus. Tie trikampiai yra 20 cm ilgio, jų plačiojo galo skersmuo - 15 
centimetrų. Būtent šis plaukmuo, pelekas ar koja ir paliko savo pėdsakus 
uolienoje, kurios amžius nuo milijardo iki 50-60 milijonų metų. Iš vidinių 
apatinės žvaigždės kampų kyšo maždaug 60 cm ilgio apyraudoniai vamz- 
deliai, kurių skersmuo ties pagrindu - 7,5 cm, o galuose - 2,5 centimetro. 
Čiuptuvų galuose — mažytės angos. Visi audiniai itin tvirti, diržingi, bet 
labai lankstūs. Keturi 1,2 m ilgio čiuptuvai su plaukmenimis, be abejo, yra 
skirti judėti, tik neaišku - vandenyje ar sausumoje. Pajudinus jaučiami la- 
bai stipriai išvystyti raumenys. Visos minėtos ataugos, lygiai taip pat, kaip 
ir kūno viršuje, stipriai prispaustos prie netikro kaklo ir liemens. 

Kol kas negaliu tvirtai priskirti šio padaro nei prie gyvūnijos, nei prie 
augalijos pasaulio, bet labiau linkstu manyti, kad tai gyvūnas. Tikriausiai 
tai neįtikėtinai toli evoliucijos keliu pažengęs spindulinių padermės atsto- 
vas, vis dėlto išsaugojęs ir kai kuriuos primityvaus organizmo požymius. 
Turi neabejotinų dygiaodžių tipo gyvūnui būdingų ypatybių, nors viena 
kita jo savybė ir atrodo su tuo nesuderinama. Tikra mįslė yra tikėtinam 
jūrų gyventojui nebūdinga sparnų struktūra, tačiau tikriausiai jie buvo 
naudojami judant vandenyje. Stebina ir augalams būdinga vertikali kūno 
simetrija - vietoje gyvūnams būdingos horizontaliosios. Mes susidūrėme 
su neįtikėtinai ankstyvu evoliucijos atskaitos tašku, senesniu už visus iki 
šiol žinomus organizmus, net pačius paprasčiausius vienaląsčius ar pir- 
muonis, todėl ką nors pasakyti apie šio radinio kilmę yra labai sunku. 

Visiškai išlikę egzemplioriai šiurpiai primena tam tikras pirmykščių 
mitų būtybes ir verčia spėti, kad neatmenamoje senovėje šie padarai gyve- 
no ir už Antarktidos ribų. Dajeris ir Peibodis buvo skaitę „Nekronomiko- 
ną“ ir matę šios knygos įkvėptus siaubą keliančius Klarko Eštono Smito 
piešinius, todėl jie mane supras, jei dabar pradėsiu kalbėti apie Senyjų 
gentį, tariamai sukūrusią gyvybę Žemėje - per klaidą, o gal kaip pokštą. 
Mokslininkai visados manė, kad minėtų Senyjų prototipu buvo koks nors 
liguistos vaizduotės perkurtas spindulinių gyvūnų skyriui priskiriamų se- 
novinių tropinių gyvių atstovas. Esama panašumo ir į priešistorines fol- 
kloro būtybes, apie kurias rašė Vilmartas - priede apie Ktulhu kultą ir t. t. 

Atsiveria neaprėpiamas tyrimų laukas. Sprendžiant iš kitų jose ras- 
tų biologinių rūšių, sąnašos tikriausiai priklauso vėlyvajam kreidos arba 
ankstyvajam eoceno periodui. Virš jų užaugę didžiuliai stalagmitai. Juos 
skaldyti labai sunku, tačiau tas tvirtumas apsaugojo mūsų radinius nuo 
apgadinimo. Stebėtina, kaip gerai čia viskas išsilaikė, tikriausiai dėl kal- 
kakmenio. Daugiau egzempliorių kol kas neradome, dar paieškosime vė- 
liau. Dabar laukia milžiniškas darbas - kaip keturiolika didžiulių pa- 
vyzdžių nugabenti į stovyklą nenaudojant šunų, kurių negalima prie jų 
prileisti - loja ir plėšosi it pasiutę. Nors stiprus vėjas, mes devyniese (tris 
vyrus paliksime saugoti šunų) trejomis rogėmis turėtume viską pervežti 
be didesnių sunkumų. Reikia tučtuojau suorganizuoti susisiekimą oru su 
Makmerdo užutėkio baze ir pradėti gabenti surinktą medžiagą. Prieš ei- 
nant ilsėtis, reikia išskrosti vieną iš tų padarų. Gaila, kad čia nėra tikros 
laboratorijos. Dajeris dabar tegul raunasi plaukus, prisiminęs, kaip neno- 
rėjo leisti man keliauti į vakarus. Iš pradžių atradome aukščiausius pasau- 
lyje kalnus, o dabar - štai šitą. Jei mūsų radiniai nėra pats didžiausias šios 
ekspedicijos laimėjimas, tai net nežinau, ką ir pasakyti. Didžiulė mokslo 
sėkmė. Šaunuolis Peibodis, be jo grąžto nebūtume atvėrę tos olos. O dabar 
jūs ten, „Arkame“, pakartokite visą aprašymą. 


Sunku net apsakyti, ką jautėme mudu su Peibodžiu, gavę šį pranešimą, o 
su mumis džiūgavo ir visa komanda. Maktajus, klausydamasis burzgiančio 
imtuvo, paskubomis iššifravo keletą svarbiausių dalykų, o kai Leiko radis- 
tas baigė diktuoti, iš stenogramos perrašė visą pranešimą. Visi sutiko, kad 
šis atradimas duos pradžią naujai mokslo erai, ir aš, palaukęs, kol „Arka- 
mo“ radistas, kaip ir buvo prašyta, pakartos aprašymą, tučtuojau pasveiki- 
nau Leiką. Prie mano sveikinimų prisijungė ir sandėlio Makmerdo užutė- 
kyje viršininkas Šermanas, ir „Arkamo“ kapitonas Daglas. Vėliau aš, kaip 
ekspedicijos vadovas, pridūriau keletą pastabų, kurias „Arkamas“ turėjo 
išsiųsti į platųjį pasaulį. Apie poilsį esant tokiam sujudimui nebuvo ko nė 
galvoti, ir aš troškau tik vieno — kuo greičiau atsidurti Leiko stovykloje. 
Labai nusivyliau, išgirdęs jo pranešimą, kad kalnuose kilo audra ir išskristi 
anksti ryte nebus įmanoma. 

Tiesa, po pusantros valandos mano nusivylimą vėl išsklaidė susido- 
mėjimas. Naujuose pranešimuose Leikas pasakojo, kad visi keturiolika 
didžiųjų egzempliorių sėkmingai pergabenti į stovyklą. Kelionė buvo ne- 
lengva, nes tie padarai stebėtinai sunkūs, bet devyni vyrai sėkmingai juos 
partempė. Dabar dalis vyrų saugiu atstumu nuo stovyklos paskubomis 
rentė sniego luitų užtvarą - taip bus patogiau prižiūrėti ir šerti šunis. Ras- 
tuosius egzempliorius jie sukrovė ant sutrempto sniego prie stovyklos — 
išskyrus vieną, kurį Leikas atsirinko preliminariam skrodimui. 

Skrosti buvo ne taip lengva, kaip tikėtasi: nepaisant karščio, sklindan- 
čio nuo laboratorija paskubomis paverstoje palapinėje stovinčios benzi- 
ninės krosnelės, apgaulingai lankstūs Leiko išsirinkto tvirto ir nė kiek ne- 
apgadinto egzemplioriaus audiniai taip ir liko kietesni net už odą. Leikas 
suko galvą, kaip jam atlikti visus reikalingus pjūvius ir tuo pat metu nepa- 
kenkti vidinei to organizmo struktūrai. Tiesa, jis turėjo dar septynis to- 
bulai išsilaikiusius egzempliorius, bet vis dėlto jų buvo nedaug ir elgtis su 
jais reikėjo atsargiai, nebent oloje vėliau pavyktų dar surasti tokių padarų. 
Todėl Leikas nusprendė jo nepjaustyti ir atsitempė kitą egzempliorių - iš 
dalies išsaugojusį žvaigždiškus darinius abiejuose kūno galuose, bet stip- 
riai pažeistą ir su plėštine žaizda palei vieną iš kūno rumbų. 

Radijo ryšiu tučtuojau pranešti skrodimo rezultatai buvo tikrai pribloš- 
kiantys ir verčiantys susimąstyti. Apie skrodimo tikslumą ir kruopštumą 
nebuvo ką ir kalbėti — turimi instrumentai vargiai tiko neįprastiems audi- 
niams pjaustyti, - tačiau ir tai, ką pavyko sužinoti, mus apstulbino ir išmušė 
iš vėžių. Visą šiuolaikinį biologijos mokslą dabar teks peržiūrėti iš pagrindų: 
šie audiniai neturėjo jokios mokslui žinomos ląstelinės struktūros. Nebuvo 
aptikta jokios žymesnės organinių audinių mineralizacijos, o vidiniai to pa- 
daro organai per kokius 40 milijonų metų išliko beveik nepažeisti ir nesuirę. 
Vienu iš svarbiausių jo sandaros bruožų buvo neyrantys, itin standūs ir laikui 
beveik nepavaldūs audiniai, išsivystę per kažkokį mums visiškai nežinomą 
ir neįsivaizduojamą senovinių epochų bestuburių evoliucijos ciklą. Leikui 
pradėjus skrodimą, to gyvio audiniai buvo sausi, bet įšilusioje palapinėje jie 
pamažu atitirpo ir nepažeistoje padaro pusėje susikaupė šiek tiek dvokaus 
ir aitraus organinės kilmės skysčio. Tai buvo ne kraujas, o kažkokia tamsiai 
žalia pliurė, tikriausiai atlikusi kraujo funkcijas. Tuo metu visi trisdešimt sep- 

tyni šunys jau buvo nuvesti į vis dar nebaigtą statyti užutvarą atokiau stovyk- 
los, bet net ir ten jie užuodė tą aštrų dvoką ir lojo kaip pasiutę. 

Trumpai tariant, preliminarus skrodimas, užuot padėjęs nustatyti šio 
keisto padaro vietą gamtos pasaulyje, tik dar labiau viską supainiojo. Visi spė- 
jimai apie jo išorinių organų paskirtį pasirodė esantys teisingi, todėl beveik 
nedvejojant buvo galima priskirti šį padarą prie gyvūnų, tačiau jo vidinių 
organų tyrimas atskleidė tiek daug augalams būdingų požymių, kad Leikas 
pasijuto visiškai išmuštas iš vėžių. Padaras turėjo virškinimo ir kraujotakos 
sistemas, o gyvybinės veiklos atliekas šalino per jūrų žvaigždę primenančia- 
me savo kūno pamate esančius apyraudonius vamzdelius. Iš pirmo žvilgs- 
nio buvo galima spręsti, kad jo kvėpavimo organai pritaikyti deguoniui, o 
ne anglies dvideginiui; kai kurie požymiai rodė, kad kūne esama kažkokių 
keistų, orui saugoti skirtų ertmių, maža to, užuot kvėpavęs per išorinę angą, 
šis padaras bet kada galėjo pasinaudoti dar dviem visiškai išsivysčiusiomis 
kvėpavimo sistemomis — žiaunomis ir per odos poras. Akivaizdu, kad pa- 
daras buvo amfibija ir, tikriausiai, buvo prisitaikęs ilgam žiemos miegui oro 
neturinčioje aplinkoje. Regis, turėjo ir su pagrindine kvėpavimo sistema su- 
jungtus balso organus, bet jie atrodė tokie nepanašūs į įprastus, kad galutinių 
išvadų daryti kol kas nevertėjo. Vargu ar jie buvo pritaikyti rišliai, artikuliuo- 
tai kalbai, bet melodingai švilpauti ir spygauti itin plačiu diapazonu šis pada- 
ras tikrai galėjo. O jo raumenų sistema — išvystyta kone antgamtiškai gerai. 

Labiausiai Leiką apstulbino itin sudėtinga ir labai išvystyta nervų 
sistema. Šis kai kuriais požiūriais itin primityvus ir archajiškas padaras 
turėjo itin išsivysčiusiam organizmui būdingą nervinių mazgų ir ganglijų 
sistemą. Iš penkių skilčių sudarytos jo smegenys stebino sudėtingumu. 
Turėjo jis ir ypatingų jutimo organų požymių, įskaitant standžius žiuže- 
lius ant galvos - jokie mums žinomi Žemės organizmai nebuvo įgiję nieko 
panašaus. Galbūt padaras turėjo daugiau nei penkis pojūčius, tad jo elg- 
senos bei gyvenimo būdo nebuvo įmanoma atspėti, naudojantis mums 
žinomomis analogijomis. Leikas manė, kad tai itin aštriais pojūčiais 
apdovanotas padaras, pirmykščiame pasaulyje atlikęs labai specializuotas 
funkcijas - panašiai kaip dabartinės bitės ar skruzdės. Dauginosi jie kaip 
sporiniai induočiai, tiksliau, kaip paparčiai - sparnų galiukuose turėjo spo- 
ranges, o nauji padarai vystėsi iš ūglių arba gametofitų. 


235 * 


Priskirti jį prie kokios nors gyvų organizmų grupės būtų buvusi tikra 
beprotystė. Padaras atrodė kaip spindulinių gyvūnų skyriaus atstovas, bet 
buvo akivaizdžiai sudėtingesnės sandaros. Jis iš dalies priklausė ir augalijos 
pasauliui, bet pagal tris ketvirčius savo požymių buvo gyvūnas. Simetriška 
kūno sandara ir kai kurios kitos ypatybės aiškiai rodė jį esant jūrinės kil- 
mės, tačiau buvo neaišku, prie kokių gyvenimo sąlygų jis sugebėjo prisitai- 
kyti vėliau. Kaip ten bebūtų, jo sparnai nedviprasmiškai rodė, kad padaras 
mokėjo skraidyti. Kaip jis sugebėjo, vos mūsų Žemei užgimus, spėti nuei- 
ti visą itin sudėtingos evoliucijos kelią ir palikti pėdsakus archėjaus eros 
uolienose? Tai buvo taip nesuvokiama, kad Leikas vis prisimindavo tuos 
keistus pirmykščius mitus apie Senųjų gentį, kuri nusileido iš žvaigždžių ir, 
juokais ar per klaidą, sukūrė Žemėje gyvybę; prisiminė jis ir pamišėliškus 
vieno savo kolegos iš Miskatoniko universiteto, anglų filologijos fakultete 
dėsčiusio folklorininko, pasakojimus apie kalvose gyvenančius kosminės 
kilmės padarus iš Anapus. 

Leikas, žinoma, apsvarstė galimybę, kad tuos pėdsakus už kambrą se- 
nesnio periodo uolienoje paliko koks nors daug primityvesnis šių padarų 
protėvis, tačiau netrukus šią pernelyg paviršutinišką hipotezę atmetė - juk 
senųjų fosilijų sandara, palyginti su vėlesnėmis, buvo daug sudėtingesnė. 
Vėliau gyvenę padarai atrodė taip, lyg būtų patyrę nuosmukį, degradavę, 
o ne evoliucionavę ir tobulėję. Jų netikra koja sumažėjo, o visa padarų iš- 
vaizda bei kūno sandara pasidarė paprastesnė ir negrabesnė. Be to, ir Leiko 
ką tik išskrosto padaro nervai bei organai atrodė taip, lyg būtų regresavę ir 
supaprastėję. Jo nuostabai, didžioji dalis organų buvo rudimentiniai arba 
atrofavęsi. Apskritai kalbant, dauguma mįslių taip ir liko neįmintos, tad 
Leikas, ieškodamas šiems padarams kokio nors laikino pavadinimo, vėl 
grįžo prie mitologijos — ir juokaujamai praminė juos Senaisiais. 

Apie pusę trijų nakties, nusprendęs laikinai atidėti visus darbus ir 
truputį pailsėti, Leikas uždengė išskrostą būtybę brezentu, išėjo iš labo- 
ratorija paverstos palapinės ir, iš naujo susidomėjęs, ėmė apžiūrinėti dar 
sveikus egzempliorius. Niekada nenusileidžianti Antarktidos saulė trupu- 
tėlį suminkštino jų audinius ir dviejų ar trijų padarų galvų spinduliai bei 
vamzdeliai šiek tiek išsitiesino, bet Leikas manė, kad žemesnėje už nulį 
temperatūroje jie taip greitai nesuirs. Bet vis dėlto jis sustūmė dar neiš- 

skrostus padarus arčiau vieną prie kito ir, norėdamas apsaugoti nuo tie- 
sioginių saulės spindulių, užtiesė juos atsargine palapine. Ji turėjo prislo- 
pinti ir aitrųjį kvapą, kuris taip erzino šunis. Jie siuto ir draskėsi - tikra 
bėda, - nors ir buvo laikomi gana toli, už sniego luitų sienų, kurios kilo vis 
aukščiau ir aukščiau, mat jų prieglobstį dabar statė dar daugiau žmonių. 
Ėmė pūsti aršus vėjas, nuo milžiniškų kalnų, regis, artėjo didžiulė audra, ir 
Leikas prispaudė palapinės audinio kampus sunkiais sniego luitais. Atgi- 
mė sena ūmių Antarktidos vėtrų baimė ir, Etvudo vadovaujami, visi ėmėsi 
sniego luitais nuo kalnų pusės įtvirtinti palapines, naująjį šunų užtvarą ir 
paskubomis pastatytas priedangas lėktuvams. Šios, iš kietų sniego luitų su- 
krautos laisvu nuo kitų darbų metu, nebuvo tokios aukštos, kaip derėtų, 
todėl Leikas pagaliau liepė mesti visus darbus ir jas užbaigti. 

Buvo jau po keturių, kai Leikas pagaliau susiruošė baigti transliaciją, 
pranešęs, kad jo būrys dar truputį paaukštins apsaugines sienas ir eis ilsė- 
tis, ir pataręs mums pasekti jų pavyzdžiu. Jis persimetė keletu šiltų žodžių 
su Peibodžiu, dar kartą pagyrė jo nuostabius grąžtus, be kurių didysis at- 
radimas būtų buvęs neįmanomas. Etvudas taip pat perdavė linkėjimų ir 
pagyrė grąžtus. Aš nuoširdžiai pasveikinau Leiką, pridūręs, kad jis buvo 
teisus dėl žygio į vakarus, ir mes susitarėme radijo ryšį vėl užmegzti de- 
šimtą ryto. Jei audra iki to laiko pasibaigs, Leikas pasiųs mums lėktuvą. 
Prieš eidamas miegoti dar išsiunčiau paskutinius nurodymus „Arkamui,, 
liepdamas jiems šiek tiek sušvelninti į platųjį pasaulį siunčiamas dienos 
naujienas: nederėjo iš karto skelbti visų kvapą gniaužiančių detalių, nes be 
rimtų įrodymų jomis gali būti pradėta abejoti. 


Nė vienas iš mūsų tą rytą ramiai nemie- 
gojo: mus pernelyg įaudrino Leiko atradimas ir pernelyg didelį nerimą kėlė 
vis labiau įsisiautėjanti vėtra. Ji net ir pas mus siautė taip žvėriškai, kad beliko 
tik spėlioti, kas gi dedasi Leiko stovykloje, pačioje šią audrą pagimdžiusių 
neaprėpiamų paslaptingų kalnų papėdėje. Dešimtą ryto Maktajus jau 
buvo nubudęs ir bandė, kaip buvo sutarta, susisiekti su Leiku radijo ryšiu, 

bet dėl kažkokių elektros trukdžių audringoje atmosferoje jam neišėjo. 
Vis dėlto mums pavyko užmegzti ryšį su „Arkamu', ir Daglas papasakojo 
irgi bandęs susisiekti su Leiku ir irgi nesėkmingai. Apie vėtrą jis sužinojo 
iš manęs - kol pas mus siautėjo uraganas, Makmerdo užutėkyje buvo 
ramu. 

Visą dieną susirūpinę praleidome prie radijo imtuvo, retkarčiais vis 
pabandydami susisiekti su Leiku, bet veltui. Apie pietus iš vakarų at- 
šniokštė beprotiška audra, ir mes pradėjome baimintis, kad vėtra nenu- 
neštų visos stovyklos, bet pamažu vėjas nurimo, o vėl sustiprėjo tik apie 
antrą valandą dienos. Apie trečią viskas galutinai nutyko, ir mes tučtuojau 
puolėme kviesti Leiką. Žinodami, kad jis turi keturis lėktuvus su puikiais 
trumpųjų bangų imtuvais, net negalvojome, jog kokia nors nelaimė galėjo 
vienu metu sugadinti juos visus. Bet negailestinga tyla vis tęsėsi — ir pri- 
siminus, kokios pasiutusios ten kartais kyla audros, mus kamavo pačios 
niūriausios nuojautos. 

Šeštą valandą vakaro, supratę, kad vis stiprėjantys mūsų būgštavimai 
tikriausiai turi realų pagrindą, radijo ryšiu pasitarėme su Daglu bei Tor- 
finsenu, ir aš nusprendžiau, kad laikas vykti į žvalgybą. Penktasis lėktu- 
vas, kurį kartu su Šermanu bei dviem jūreiviais buvome palikę Makmerdo 
užutėkio bazėje, buvo kuo puikiausios būklės, parengtas kaip tik tokioms 
kraštutinėms situacijoms. Susisiekęs radijo ryšiu su Šermanu, įsakiau jam 
pasiimti abu jūreivius ir kuo greičiau skristi į pietinę bazę: oro sąlygos 
skrydžiui tuo metu buvo labai palankios. Mes tuo tarpu aptarėme būsimos 
paieškų grupės sudėtį ir nusprendėme vykti visi kartu, pasiėmę ir mūsų 
bazėje likusias roges bei šunų kinkinį. Didžiuliam, pagal specialų užsaky- 
mą sukonstruotam ir sunkiems mechanizmams gabenti skirtam lėktuvui 
toks krovinys nebus per sunkus. Rengdamasis skrydžiui, aš vis bandžiau 
susisiekti su Leiku, bet veltui. 

Šermanas kartu su jūreiviais Gunarsonu ir Larsonu išskrido apie pusę 
aštuonių ir keletą kartų iš lėktuvo pranešė, kad skrydis sekasi puikiai. Į 
mūsų bazę jie atvyko apie vidurnaktį ir mes tučtuojau pradėjome tartis, ką 
daryti toliau. Skristi virš Antarktidos žemyno vienu vieninteliu lėktuvu ir 
neturint tarpinių bazių buvo gana rizikinga, bet niekas nepabūgo - mums 
tai atrodė vienintelė išeitis. Pakrovę į lėktuvą dalį mantos, apie antrą va- 

landą trumpam prigulėme pailsėti, bet po keturių valandų vėl buvome ant 
kojų - baigėme krauti ir pakuotis reikalingus daiktus. 

Sausio 25 dieną 7.15 ryto mes išskridome į šiaurės vakarus. Mak- 
tajaus pilotuojamame lėktuve buvo dešimt vyrų, septyni šunys, rogės, 
maisto ir degalų atsargų, taip pat kiti daiktai, įskaitant radijo ryšio įran- 
gą. Rytas buvo giedras ir ne itin šaltas, vėjas jau nurimęs, ir mes neabe- 
jojome, kad Leiko stovyklą pagal jo nurodytas koordinates pasieksime 
be didesnių sunkumų. Baiminomės tik to, ką rasime (arba ko nerasime) 
užbaigę šią kelionę — stovykla iki šiol tylėjo, neatsakė į jokius mūsų šau- 
kinius. 

Kiekviena šio keturias su puse valandos trukusio skrydžio akimirka 
amžiams įsirėžė mano atmintyje: tai buvo lemtingos gyvenimo valandos. 
Būtent tada, eidamas penkiasdešimt ketvirtuosius metus, aš netekau tos 
dvasios ramybės ir pusiausvyros, kuri būdinga kiekvienam sveiko proto, 
darnoje su Gamtos dėsniais gyvenančiam žmogui. Nuo tos dienos viso 
mūsų dešimtuko - ypač studento Denfordo ir manęs - laukė susidūrimas 
su pasibaisėtinai iškreiptu, pasalūniškai tykančio siaubo kupinu pasauliu, 
kurio jau niekas nebeištrins iš mūsų atminties ir kurį, jei tik mums pavyk- 
tų, norėtume nuslėpti nuo visos likusios žmonijos. Laikraščiai spausdino 
iš mūsų lėktuvo siunčiamas suvestines: jose pasakojome, kaip vyksta skry- 
dis be jokių nutūpimų, kaip viršutiniuose atmosferos sluoksniuose mums 
du kartus teko susidurti su klastingais vėtros šuorais, kaip iš aukštai pama- 
tėme Leiko prieš tris dienas pakeliui į kalnus išgręžtos šachtos pėdsakus, 
pranešėme ir apie paslaptingus purius sniego cilindrus (juos yra minėję ir 
Amundsenas su Berdu)', vėjo nešamus per neaprėpiamą šalčio sukaustytą 
plynę. Bet atėjo akimirka, kai to, ką matome, jau nebegalėjome nupasako- 
ti spaudai suprantamais žodžiais, o dar vėliau mums teko pradėti griežtai 
save cenzūruoti. 

Jūreivis Larsenas pirmas pamatė velnišką dantytą viršukalnių ir kū- 
gių siluetą — pasigirdus jo riksmams, visi puolė prie iliuminatorių. Nors 
skridome tikrai greitai, tų kalnų kontūrai augo lėtai, todėl žinojome, kad 


Turimas omenyje meteorologinis reiškinys, kai stiprus vėjas lygumoje supučia didžiulius 
sniego kamuolius arba tuščiavidurius cilindrus. 

jie neapsakomai toli ir mums dabar matomi tik dėl savo neįsivaizduojamo 
aukščio. Bet pamažu jie niūriai iškilo vakarinėje dangaus pusėje, ir jau 
galėjome įžiūrėti pavienes plikas, atšiaurias ir tamsias viršukalnės; mus 
persmelkė keistas stebuklo pojūtis - rausvos antarktinės šviesos užlietos 
viršūnės stūksojo visomis vaivorykštės spalvomis švytinčių ledo dulkių 
fone. Šis reginys buvo persmelktas neslūgstančios neapsakomos paslap- 
ties ir galimų atradimų nuojautos, tarsi tarp šių nuogų, klaiką keliančių 
smailių vertųsi šiurpūs vartai į užgintas sapnų sritis, į nesuskaičiuojamas 
tolimų epochų, erdvių ir mums nežinomų išmatavimų prarajas. Niekaip 
negalėjau atsikratyti jausmo, kad šie kalnai yra blogio įsikūnijimas — Be- 
protybės viršukalnės, kurių tolimieji šlaitai nutrūksta ties kažkokia pra- 
keikta bedugne. Urduliuojantis pusiau perregimų debesų fonas tarsi slėpė 
žodžiais neišsakomą miglotos ir nežemiškos, kosminės anapusybės užuo- 
miną, kraupiai bylojo apie visišką vienišumą, tuštumą ir apleistį, apie visą 
amžinybę besitęsiančią šio Žemės pakraštyje pasislėpusio neprieinamo ir 
nepažinaus pasaulio mirtį. 

Jaunasis Denfortas pirmas atkreipė mūsų dėmesį į kalnų viršūnių si- 
luete pasikartojantį keistą dėsningumą - prie jų buvo prilipę taisyklingos 
formos kubai, kuriuos savo pranešimuose minėjo ir Leikas, vykusiai pa- 
lyginęs juos su pasakiškais ir vaiduokliškais ant debesų gaubiamų Azijos 
kalnų viršūnių stūksančiais pirmykščių šventyklų griuvėsiais, kurie taip 
paslaptingai ir keistai vaizduojami Rericho paveiksluose. O ir visas šis ne- 
žemiškas kalnų paslaptis saugantis žemynas iš tiesų atrodė tarsi nužengęs 
iš vaiduokliškos Rericho tapybos. Aš tai pajutau dar spalį, pirmąkart iš- 
vydęs Viktorijos žemę, o dabar šis jausmas mane užplūdo su nauja jėga. 
Sąmonėje vėl iškilo tas ramybės neduodantis panašumas į archajinių mitų 
pasakojimus - ši mirties karalystė labai nejaukiai atitiko senoviniuose 
raštuose minimą liūdnai pagarsėjusią ir šiurpią Lengo plynaukštę. Tiesa, 
mitologai manė, kad ji driekiasi kažkur Vidurinėje Azijoje, bet žmogaus 
(ar jo protėvių) gentinė atmintis siekia amžių glūdumas, ir tam tikri pa- 
sakojimai tikriausiai yra kilę iš kraštų ir kalnų, su jų siaubą keliančiomis 
šventyklomis, kurie daug senesni ir už Aziją, ir net už patį mums žino- 
mą Žmonių gyvenamą pasaulį. Kai kurie itin drąsūs mistikai yra užsimi- 
nę, kad išlikę Pnakotinių rankraščių fragmentai priskirtini senesnei už 

pleistoceną epochai; jie taip pat spėjo, kad Tsatoggvos garbintojai buvo 
tokie pat svetimi žmonijai, kaip ir pats Tsatoggva. O Lengas, kad ir kur 
jis dunksotų erdvėje ar laike, tikrai nėra ta vieta, į kurią būčiau norėjęs 
patekti; lygiai taip pat manęs nedžiugino ir mintis, kad kažkur greta plyti 
pasaulis, pagimdęs tas protu nesuvokiamas ir archajiškas baidykles, apie 
kurias savo pranešimuose mums pasakojo Leikas. Tą akimirką gailėjausi 
kadaise skaitęs šiurpųjį „Nekronomikoną“ ir universitete tiek daug kalbė- 
jęsis su folkloro tyrinėtoju - ir toli gražu ne pačių maloniausių jo sričių 
žinovu — Vilmartu! 

Apimtas tokios nuotaikos, aš dar skausmingiau sureagavau į keistą ir 
baugų miražą, kuris staiga išsiskleidė prieš mūsų akis vis ryškiau įvairiomis 
spalvomis mirguliuojančiame danguje - dabar mes kaip tik artėjome prie 
kalnų ir jau galėjome įžiūrėti banguotas prieškalnių virtines. Per praėju- 
sias savaites spėjau prisižiūrėti poliarinių miražų - kai kurie iš jų buvo ne 
mažiau kraupūs ir tokie pat neįtikėtinai vaizdingi, tačiau būtent nuo šio 
sklido iki šiol dar nepatirta, miglota, simboliuose paslėpta grėsmė, ir aš 
net suvirpėjau, kai mums virš galvų iškilo iš sūkuriuojančių ledo dulkių 
nuaustas painus ir mirguliuojantis pasakiškų sienų, bokštų ir minaretų la- 
birintas. Atrodė taip, lyg priešais driektųsi gigantiškas miestas - žmogui 
neregėtos ir net neįsivaizduojamos architektūros miestas, kurio didžiulės 
juodų it naktis mūrų sankaupos įkūnijo siaubingą pasityčiojimą iš geome- 
trijos dėsnių, groteskiškiausius ir grėsmingus niūrios fantazijos pagimdy- 
tus kraštutinumus. Ant nupjautinių, kartais rievėtų, kartais laiptuotų kū- 
gių stiepėsi aukštos cilindrinės kolonos, šen bei ten išgaubtos it svogūnai ir 
apvainikuotos plonėjančių dantytų diskų eilėmis; gausybė stačiakampių, 
apvalių ar penkiakampių it žvaigždės plokščių buvo sukrautos - didesnė 
ant mažesnės - į keistus, tarsi pakibusius ore, iš apačios į viršų platėjančius 
pastatus. Buvo ten ir sudėtinių kūgių bei piramidžių — stovinčių po vieną 
arba ant kubų, cilindrų ar žemesnių nukirstų kūgių bei piramidžių; į viršų, 
keistai sugrupuotos po penkias, tiesėsi adatas primenančios smailės. Vi- 
sus šiuos kliedinčios sąmonės pagimdytus statinius jungė svaiginančiame 
aukštyje nutiesti vamzdiški tiltai. Milžiniškas visumos mastas slėgė sielą 
ir kėlė siaubą. Apskritai paėmus, miražas gerokai priminė Arkties bangi- 
nių medžiotojo Skorsbio 1820 metais matytus ir nupieštus dar keistesnius 

vaizdinius , tačiau įspūdį labai sustiprino jo vieta ir laikas: mums prieš akis 
dangų užstojo milžiniški kalnai, galvose sukosi mintys apie ką tik atrastą 
įprastiems gamtos dėsniams nepaklūstantį senovinį pasaulį, negana to, visi 
manėme, kad didesnę mūsų ekspedicijos dalyvių dalį galėjo ištikti nelai- 
mė, todėl nenuostabu, jog reginyje pajutome slaptą grėsmę ir žodžiais ne- 
apsakomo blogio ženklus. 

Miražui pradėjus tirpti pradžiugau, nors nykdami tie įvairūs košmariš- 
ki bokšteliai ir kūgiai laikinai įgaudavo dar šlykštesnes ir labiau iškreiptas 
formas. Iliuzijai išsisklaidžius visomis spalvomis mirgančioje migloje, mes 
vėl nukreipėme žvilgsnį žemyn ir supratome, kad mūsų kelionė artėja prie 
pabaigos. Tie nežinomi kalnai į svaiginantį aukštį kilo it kokia grėsminga 
milžinų pastatyta tvirtovė, o keistas taisyklingas antaugas ant jų viršūnių 
buvo galima stebėtinai aiškiai įžiūrėti net ir be žiūronų. Mes dabar skrido- 
me virš pačių žemiausių prieškalnių ir tarp sniego, ledo bei nuogų pagrin- 
dinės plynaukštės uolų įžvelgėme dvi tamsesnes dėmes - tikriausiai Leiko 
stovyklą ir gręžimvietę. Daug aukštesnės prieškalnės stūksojo už kokių aš- 
tuonių ar dešimties kilometrų, siaubą keliančių „himalajiškų“ viršukalnių 
fone sudarydamos tarsi atskirą kalnų grandinę. Pagaliau Roupsas, Maktajų 
prie lėktuvo vairo pakeitęs studentas, ėmė leistis kairiosios dėmės link, ku- 
rios dydis leido spėti ten esant stovyklą. Tuo pat metu Maktajus išsiuntė 
paskutinę mūsų dar necenzūruotą radiogramą plačiajam pasauliui. 

Žinoma, visi skaitė trumpus ir šykščius pranešimus apie likusią mūsų 
žygio į Antarktidą dalį. Nusileidę, po keleto valandų išsiuntėme santūrų pra- 
nešimą apie nutikusią nelaimę: apgailestaudami pranešėme, kad vakar dieną 
ar prieš tai buvusią naktį visą Leiko grupę pražudė siaubinga vėtra. Vienuoli- 
ka žuvusiųjų, jaunasis Gednis - dingęs be žinios. Pranešimas buvo miglotas, 
be jokių detalių, bet žmonės mums atleido, pamanę, kad visa tai dėl šoko, 
kurį mums sukėlė ši tragedija, ir patikėjo, kai paaiškinome, jog visus vienuo- 
lika kūnų taip sudarkė ir sumaitojo vėjas, kad jų neįmanoma pergabenti į 
laivą. Savo garbei turiu pasakyti, kad, net apimti sielvarto, visiškai sutrikę ir 


William Scoresby (1789-1857) - anglų mokslininkas, Arkties tyrinėtojas ir pamokslininkas. 
1823 m. pasirodė jo dienoraštis „Kelionė į šiaurinius banginių medžioklės rajonus“ (Journal 
of a Voyage to the Northern Whale Fishery, including Researches and Discoveries on the Eastern 
Coast of Greenland). Buvo laikomas vienu svarbiausių to meto Arktikos tyrinėtojų. 

siaubo sugniuždyti, mes vis dėlto radome jėgų pernelyg smarkiai nemeluo- 
ti ir tuo pat metu nepasakyti visos tiesos. Žinoma, svarbiausia buvo tai, ko 
tada neišdrįsome pasakyti — ir ko aš neatskleisčiau netgi dabar, jei nejausčiau 
pareigos perspėti kitų apie Antarktidoje slypintį neapsakomą siaubą. 

Vėtra iš tikrųjų baisiai nuniokojo Leiko stovyklą. Galima suabejoti, ar 
kas nors būtų išlikęs gyvas jai pasibaigus, net jei nebūtų nutikę kitų daly- 
kų. Mūsų ekspedicijai tikrai dar nebuvo tekę patirti tokiu pašėlusiu greičiu 
ledo daleles nešiojančio uragano. Viena iš priedangų lėktuvui - tikriausiai 
pernelyg menka ir nepakankamai įtvirtinta - buvo tiesiog sutrinta į miltus, 
o atokiau esantis gręžimo bokštas — ištaškytas į gabalus. Atviras metali- 
nes lėktuvų ir gręžimo įrangos dalis vėtra nušveitė iki akinamo blizgesio, 
o dvi nedidelės palapinės, nors ir buvo apsaugotos aukšta sniego blokų 
siena, dabar išdraskytos voliojosi ant žemės. Mediniai paviršiai buvo iš- 
duobėti, dažai nuo jų nubruožti, visi pėdsakai sniege - ištrinti. Tiesa ir tai, 
kad neradome nė vieno sveiko archėjaus laikų faunos egzemplioriaus, tad 
ir išsivežti neturėjome ką. Iš didžiulės suverstos nuolaužų krūvos iškrap- 
štėme keletą mineralų, tarp kurių buvo ir keisti penkiakampę žvaigždę 
primenantys, vos įžiūrimomis taškelių grupėmis išmarginti žalsvo muilo 
akmens gabalėliai, sukėlę tiek įvairių spėlionių, taip pat šiek tiek iškastinių 
kaulų, tarp kurių buvo ir pavyzdžių su keistomis įrantomis. 

Neišgyveno ir nė vienas iš šunų - paskubomis jiems pastatyta užtvara 
buvo visiškai sugriauta. Galbūt tai padarė vėtra, tačiau didesnė išlauža iš 
pavėjinės, į stovyklą atsuktos užtvaros pusės leido manyti, kad paklaikę iš 
baimės gyvūnai išsiveržė patys. Visos trejos rogės dingo, ir mes mėginome 
paaiškinti, kad jas tikriausiai nežinia kur nusinešė audra. Gręžimo ir ledo 
tirpdymo įranga buvo nebepataisomai sugadinta, todėl jos nuolaužomis 
užvertėme tuos Leiko išsprogdintus nerimą keliančius „vartus į praeitį . 
Stovykloje palikome ir du labiausiai nuo vėtros nukentėjusius lėktuvus, 
juolab kad mūsų komandoje beliko keturi pilotai - Šermanas, Danfortas, 
Maktajus bei Roupsas, - o Denfortui buvo taip pakrikę nervai, kad lėk- 
tuvo valdyti jis dabar tikrai nebūtų sugebėjęs. Pasiėmėme visas knygas, 
mokslinę aparatūrą ir kitas stovykloje surastas smulkmenas, nors daugu- 
mą daiktų nežinia kur ir kaip nunešė vėtra. Atsarginės palapinės ir kailiniai 
drabužiai arba pradingo, arba visiškai nebetiko naudoti. 

Apie ketvirtą valandą dienos, apskridę visą vietovę ir įsitikinę, kad 
Gednis dingo be pėdsakų, mes išsiuntėme į „Arkamą“ pirmą atsargų ir ap- 
galvotą pranešimą. Manau, mums pavyko jį parašyti ramų ir pakankamai 
aptakų. Tiesa, užsiminėme apie nerimstančius mūsų šunis, bet po vargšo 
Leiko pranešimų niekas nesistebėjo, kad atsidūrę greta surastų biologinių 
pavyzdžių jie tiesiog pasiusdavo. Tiesa, nepaminėjome, kad jie taip pat 
smarkiai irzo ir uostinėdami tuos keistus žalsvus akmenis bei kai kuriuos 
kitus nusiaubtoje stovykloje likusius daiktus: mokslinius instrumentus, 
lėktuvus, kitą įrangą, tiek stovykloje, tiek prie gręžinio — visa tai buvo iš- 
vartyta, išstumdyta ar kitaip apgadinta vėjo, kurį, regis, buvo apėmęs nejį- 
prastas smalsumas ir tyrinėjimo įkarštis. 

Apie tuos keturiolika keistųjų biologinių pavyzdžių mes - ir tai atleis- 
tina - pasisakėme labai miglotai. Pranešėme radę tik sužalotus egzemplio- 
rius, bet jų pakako, kad Leiko aprašymą pripažintume tikru ir įspūdingai 
tiksliu. Mes sunkiai tramdėme jausmus; negana to, nepaminėjome, nei 
kiek būtent egzempliorių radome, nei kur juos radome. Spėjome tarpu- 
savyje susitarti, kad nė žodžiu neužsiminsime apie Leiko vyrus tikriausiai 
apėmusią beprotybę. Nes tik pamišėliai galėjo palaidoti tuos šešis siau- 
bingus padarus (tuos apgadintus egzempliorius): kruopščiai užkasti juos 
stačiomis trijų metrų gylio sniego duobėse, o ant duobių viršaus palikti 
penkiakampes žvaigždes primenančius ledo kauburius su taškelių raštais, 
tiksliai atkartojančiais ant tų keistų žalsvų mezozojaus ar terciaro sluoks- 
niuose atkastų muilo akmenų esančius raštus. O aštuoni puikiai išsilaikę 
Leiko minėti egzemplioriai buvo vėtros nunešti į nežinią. 

Mes apskritai stengėmės neaudrinti visuomenės, todėl tik užsiminė- 
me apie šiurpų kitą dieną surengtą mūsų su Denfortu skrydį per kalnus. 
Iš pat pradžių buvo aišku, kad tik visiškai iškrautas lėktuvas gali perskris- 
ti tokio aukščio viršukalnes. Todėl į žvalgybą, laimei, išskridome tik mes 
dviese. Kai pirmą valandą dienos sugrįžome, Denfortas buvo ant isteri- 
jos priepuolio ribos, bet kažkokiu stebėtinu būdu sugebėjo neprarasti sa- 
vitvardos. Jo neteko ilgai įkalbinėti niekam nerodyti mūsų eskizų ir kitų 
kišenėse parsiskraidintų dalykų, o pokalbiuose su kitais ekspedicijos daly- 
viais apsiriboti tik ta informacija, kuria ir taip ketinome pasidalinti su visu 
pasauliu. Be to, nutarėme paslėpti išfotografuotas juosteles ir išryškinti 

jas vėliau, niekam nematant. Todėl ši mano pasakojimo dalis bus netikė- 
ta ne tik plačiajai visuomenei, bet ir ekspedicijos dalyviams - Peibodžiui, 
Maktajui, Roupsui, Šermanui ir kitiems. O Denfortas pasirodė besąs dar 
didesnis tylenis nei aš: jis matė - arba jam pasivaideno, kad matė, - tokių 
dalykų, apie kuriuos neprasitarė netgi man. 

Savo ataskaitoje pranešėme, kaip sunkiai kilome aukštyn, kaip patvir- 
tinome Leiko spėjimą, jog aukščiausios viršukalnės yra sudarytos iš ar- 
chėjaus eros skalūnų, taip pat kitų itin senų į klostes suspaustų sluoksnių, 
nepakitusių nuo pat komančų laikotarpio vidurio; nuosaikiai užsiminėme 
apie prie šlaitų prilipusius keistai taisyklingus kubus ir pylimus; padarė- 
me išvadą, kad olų angos atsirado išplovus kalkingas gyslas; spėjome, kad 
kai kuriuos šlaitus ir perėjas sugebėtų įveikti patyrę alpinistai; ir, galų gale, 
pranešėme, kad paslaptingojoje kitoje kalnų pusėje driekiasi dar viena di- 
dinga ir neaprėpiama plynaukštė, tokia pat sena ir nekintanti, kaip ir patys 
kalnai - 6 kilometrų aukščio, su keistais iš plono ledo sluoksnio kyšančiais 
uolų dariniais, o tarp pagrindinio tos plynaukštės paviršiaus ir stačių aukš- 
čiausiųjų viršukalnių skardžių palaipsniui kyla prieškalnės. 

Ši informacija visiškai atitiko teisybę, ir žmonės mūsų stovykloje liko 
ja patenkinti. Į stovyklą mes sugrįžome po šešiolikos valandų, gerokai dau- 
giau laiko, nei reikėjo nuskristi, nusileisti, išžvalgyti vietovę ir surinkti uo- 
lienų pavyzdžių, todėl pasiteisinome itin stipriu, nepalankiu priešiniu vėju 
ir sąžiningai prisipažinome, kad dėl jo mums teko nusileisti kitoje kalnų 
pusėje esančiose prieškalnėse. Laimei, mūsų pasakojimas buvo ganėtinai 
panašus į tiesą ir skambėjo įtikinamai, todėl niekam nešovė į galvą pasek- 
ti mūsų pavyzdžiu ir leistis į dar vieną skrydį. O jei kas ir būtų ketinęs, 
būčiau nėręsis iš kailio, stengdamasis juos sustabdyti; apie Denfortą jau 
nė nekalbu. Kol mūsų nebuvo, Peibodis, Šermanas, Roupsas, Maktajus ir 
Viljamsonas triūsė kaip juodi jaučiai, taisydami du geriausius Leiko lėktu- 
vus - jų valdymo sistemos buvo sugadintos kažkokiu visiškai nepaaiškina- 
mu būdu. 

Kitą rytą ketinome pakrauti lėktuvus ir kuo greičiau sugrįžti į savo se- 
nąją bazę. Šis aplinkinis kelias Makmerdo užutėkio link mums atrodė patiki- 
mesnis nei tiesus skrydis virš visiškai nepažįstamų į amžinąją mirtį nugrimz- 
dusio žemyno platybių, kuriose mūsų galėjo laukti įvairiausi netikėtumai. 

Dalis ekspedicijos dalyvių tragiškai žuvo, gręžimo įranga buvo nepataiso- 
mai sugadinta, todėl tęsti tyrinėjimus vargu ar buvo įmanoma. Be to, mus 
kamavo dvejonės ir patirtas siaubas, kurio niekam negalėjome išsakyti, 
todėl troškome kuo greičiau palikti šias pasaulio pakraščio žemes, kurių 
dykrose tvyrojo beprotybė. 

Visuomenei žinoma, kad į tėvynę grįžome be jokių nelaimių. Po grei- 
to ir nepertraukiamo skrydžio visi lėktuvai pasiekė bazę kitos dienos vaka- 
rą, sausio 27-ąją, o sausio 28-ąją jau leidomės Makmerdo užutėkyje, pake- 
liui priverstinai nutūpę tik trumpam - jau palikus plynaukštę, virš ledynų 
šelfo dėl pašėlusio vėjo užsikirto vieno iš lėktuvų vairas. Dar po penkių 
dienų „Arkamas“ ir „Miskatonikas“ su visais žmonėmis ir pakrauta įranga, 
laužydamas tvirtėjančią ledo plutą, jau plaukė Roso jūra, o vakaruose, kur 
neramiai niaukstėsi antarktinis dangus, mums įkandin savo viršūnėmis 
šiepėsi Viktorijos kalnai, o tarp jų šėlstantis vėjas kaukė ir švilpė daugybę 
melodijų, nuo kurių man iš siaubo stingo širdis. Nepraėjus nė dviem sa- 
vaitėms, palikome poliarinius vandenis ir dėkojome dangui, kad pagaliau 
ištrūkome iš tos pamėkliškos, prakeiktos karalystės, kurioje gyvenimas ir 
mirtis, laikas ir erdvė šventvagiškus, stačiai šėtoniškus sandorius sudarinė- 
jo gerokai seniau, nei vos ataušusiame mūsų planetos paviršiuje krustelėjo 
ir sukirbėjo pirmoji gyvybė. 

Sugrįžę negailėjome pastangų tolesniam Antarktidos tyrinėjimui su- 
stabdyti ir visi kaip vienas ištikimai laikėme paslaptyje savo spėliones ir 
abejones. Netgi nervinio išsekimo ištiktas Denfortas nesudvejojo ir ne- 
prasitarė savo gydytojams, nes, kaip jau minėjau, jis vienintelis manosi 
matęs kažką, ko neketina pasakyti netgi man - o juk atvirai išsipasakojus 
jam tikrai palengvėtų. Jo atvirumas galėtų daug ką paaiškinti, jei tik tai, ką 
jis matė, nebuvo haliucinacija - patirto šoko pasekmė. Būtent tokį įspūdį 
susidariau iš tų retų akimirkų, kai nesusivaldęs jis imdavo man šnabždėti 
kažkokias nerišlias nuotrupas, kurias jis pats, vėl atgavęs savitvardą, tuč- 
tuojau pradėdavo įnirtingai neigti. 

Mums bus sunku sulaikyti kitus nuo didžiojo baltojo žemyno tyri- 
nėjimų, o kartais mūsų pastangos gali sulaukti ir priešingų rezultatų - tik 
sudominti ir suvilioti smalsius protus. Turėjome nuo pat pradžių suprasti, 
kad žmonių smalsumas yra amžinas ir kad paskelbtų mūsų ekspedicijos 

rezultatų tikrai pakaks paskatinti kitus dalyvauti nesiliaujančiose to, kas 
nežinoma, paieškose. Gamtininkai ir paleontologai neapsakomai susido- 
mėjo Leiko aprašytomis senovinėmis pabaisomis, tačiau mums pakako 
apdairumo nerodyti atsivežtų kūno dalių, kurias paėmėme iš palaidotų- 
jų egzempliorių, ar pačių palaidotų padarų nuotraukų, kurias padarėme 
vos juos atradę. Mokslo bendruomenei neparodėme nei pačių keisčiausių 
kaulų, nei žalsvų muilo akmenų, o mudu su Denfortu kruopščiai nuo pa- 
šalinių akių slėpėme savo pieštus eskizus ir didžiojoje plynaukštėje ana- 
pus kalnų padarytas nuotraukas. Taip pat slėpėme ir tam tikrus kitus ra- 
dinius - aptikome juos suglamžytus, išlyginome, patys pasibaisėjome tuo, 
ką pamatėme, ir paskubomis susigrūdome juos į kišenes. Tačiau dabar į 
Antarktidą ruošiasi išvykti Starkveterio-Mūro ekspedicija, ir savo kelionei 
ji ruošiasi daug kruopščiau, nei ruošėsi mūsų grupė. Jei mes jų neatkal- 
bėsime, jie prasiskverbs į pačią Antarktidos širdį, tirpdys joje ledą ir gręš 
gręžinius tol, kol ištrauks iš gelmių tai, kas gali pražudyti visą mūsų pasaulį. 
Todėl esu priverstas sulaužyti tylėjimo įžadus ir papasakoti viską, ką Ži- 
nau - net ir apie tą neįsivaizduojamą, jokiais žodžiais neaprašomą padarą, 
kurį mes aptikome anapus Beprotybės viršukalnių. 


IV. 


Man itin sunku mintimis sugrįžti į Leiko 
stovyklą; darau tai su dideliu nenoru ir pasibjaurėjimu, tačiau privalau pa- 
pasakoti, ką mes iš tikrųjų radome stovykloje, o vėliau - ir kitoje siaubin- 
gos kalnų grandinės pusėje. Man nuolat kyla pagunda praleisti tam tikras 
detales, nedaryti neišvengiamų išvadų, o vietoj aiškių faktų apsiriboti vien 
užuominomis. Tikiuosi, viską gana smulkiai nupasakojau jau anksčiau, to- 
dėl dabar galėsiu keliais štrichais nubrėžti visa kita - visą siaubą, kurį mes 
pamatėme stovykloje. Jau pasakojau apie vėjo nuniokotą vietovę, išardytas 
ir sugriautas priedangas, sugadintus mechanizmus, keistą šunų irzulį, din- 
gusias roges ir kitus dalykus: žmonių ir šunų žūtį, be žinios dingusį Ged- 
nį ir šešis kažkokių pamišėlių palaidotus biologinius pavyzdžius — nors ir 
smarkiai sužalotus, bet keistai patvarius ir gerai išsilaikiusius, nesvarbu, 

kad tas pasaulis, kuriame jie gyveno, nebeegzistavo jau 40 milijonų metų. 
Nebepamenu, ar minėjau, kad, apžiūrinėdami šunų lavonus, pasigedome 
vieno šuns. Vėliau visi apie tai pamiršo - išskyrus mudu su Dentortu. 

Svarbiausi mano nutylėti dalykai yra susiję su žuvusiųjų kūnais ir 
tam tikromis subtiliomis detalėmis, kurios galbūt leistų šiame tariamame 
chaose apčiuopti siaubingą ir neįtikėtiną, bet logišką ir daug pasakantį pa- 
aiškinimą. Iš pradžių kaip įmanydamas stengiausi nukreipti savo bendra- 
žygių dėmesį nuo tų dalykų, nes viską paaiškinti Leiko stovykloje ūmai 
įsiplieskusiu pamišimo protrūkiu buvo daug paprasčiau ir priimtiniau. Tie 
prakeikti kalnai ir vėtra galėjo ką nori išvesti iš proto, ypač čionai, pačioje 
paslaptingiausioje ir dykiausioje pasaulio vietoje. 

Visų neįprasčiausia, žinoma, buvo mūsų atrastų kūnų būklė - tiek 
žmonių, tiek šunų. Atrodė taip, tarsi jie visi būtų žuvę kažkokiame pasibai- 
sėtiname susirėmime, nes kūnai buvo visiškai nepaaiškinamai sudarkyti ir 
sužaloti. Kiek galėjome spręsti, visi mirė arba pasmaugti, arba sudraskyti 
į gabalus. Buvo akivaizdu, kad apskritai neramumai prasidėjo nuo šunų, 
nes paskubomis suręstoje jų užuoglaudoje žiojėjo iš vidaus pramušta sky- 
lė. Užuoglauda buvo pastatyta atokiau nuo stovyklos, nes šunys žvėriškai 
nekentė tų pragariškų archėjaus eros padarų, bet atsargumo priemonių, 
regis, buvo imtasi veltui. Kilus tai šiurpiai vėtrai, šunys liko vieni už netvir- 
tų, per žemai suręstų sienų, ir juos — galbūt dėl audros, o gal dėl aštraus ir 
vis stiprėjančio tų košmariškų padarų skleidžiamo kvapo - apėmė panika. 
Žinoma, tie padarai gulėjo užkloti palapinės audeklu, tačiau jį nuolat šil- 
dė žema Antarktidos saulė, o Leikas minėjo, kad, veikiami saulės šilumos, 
stebėtinai sveiki ir patvarūs tų gyvių audiniai pradėjo plėstis ir minkštėti. 
Galbūt vėjas nuplėšė brezentą ir taip išjudino suguldytus pavyzdžius, kad 
šie, nors ir būdami neįtikėtinai seni, ėmė skleisti dar aštresnį kvapą. 

Kad ir kas ten nutiko, tai buvo šlykštu ir pasibaisėtina. Man reikia nu- 
galėti pasišlykštėjimą ir pagaliau papasakoti patį blogiausią dalyką, bet iš 
pradžių turiu griežtai pareikšti (remdamasis savo akimis matytais faktais 
ir mudviejų su Denfortu loginiais išprotavimais), kad Gednis jokiu būdu 
negalėjo būti kaltas dėl mūsų pamatytų siaubingų piktadarysčių. Jau mi- 
nėjau, kad kūnai buvo kraupiai sudarkyti. Turiu pridurti, kad dalis jų buvo 
ne šiaip sudarkyti, o šaltakraujiškai, žiauriai ir nežmoniškai supjaustyti 


+ 248 


bei išmėsinėti. Tokia lemtis ištiko tiek žmones, tiek šunis. Iš sveikesnių 
bei riebesnių tiek dvikojų, tiek ir keturkojų kūnų buvo išpjauti stambūs 
minkštųjų audinių gabalai — tarsi prie jų būtų pasidarbavęs įgudęs mėsi- 
ninkas. Aplinkui kūnus išbarstyta druska, paimta iš lėktuvuose paliktų ir 
nuniokotų dėžių su atsargomis, kėlė pačių siaubingiausių įtarimų. Visa tai 
įvyko vienoje iš lėktuvams skirtų laikinų priedangų, iš kurios buvo išstum- 
tas lėktuvas. Deja, vėtra nušlavė visus pėdsakus - jie būtų galėję atskleisti 
mums ką nors suprantamo. Nieko nepaaiškino ir nuo išmėsinėtų kūnų nu- 
draskytų drabužių skutai. Tiesa, viename geriau nuo vėjų apsaugotame su- 
griautos priedangos kampe mes aptikome vos įžiūrimus, pusiau atsispau- 
dusius pėdsakus, bet apie juos neverta nė kalbėti - jie priklausė tikrai ne 
žmonėms, veikiau priminė tuos iškastinius atspaudus, apie kuriuos anks- 
tesnėmis savaitėmis tiek daug kalbėjo vargšas Leikas. Šių dangų remiančių 
Beprotybės viršukalnių šešėlyje žmogui gali pasivaidenti kas tik nori. 

Kaip jau minėjau, netrukus pastebėjome, kad Gednis ir vienas šuo 
dingo be žinios. Priedangoje, kur įvyko kraupioji tragedija, neradome 
dviejų šunų ir dviejų žmonių kūnų, tačiau kai kas mums paaiškėjo vėt- 
ros beveik nepaliestoje skrodimo palapinėje, į kurią įėjome ištyrinėję 
tuos šiurpius kapus. Ji nebuvo tokia, kokią ją paliko Leikas: uždengtos 
pirmykščio siaubūno kūno dalys buvo pradingusios nuo improvizuoto 
skrodimo stalo. Tiesą sakant, jau buvome supratę, kad vienas iš šešių pa- 
mišėliškame kapinyne rastų apgadintų tų padarų kūnų - tas, kuris itin 
šlykščiai dvokė, - buvo surinktas iš gabalų, surastų ant Leiko skrodimo 
stalo. O dabar ant stalo ir aplinkui jį buvo išmėtyti visai kiti daiktai, ir 
mums neprireikė ilgai spėlioti, kad suvoktume, jog tai kruopščiai, bet ne- 
mokšiškai ir gana neįprastu būdu išskrosti vieno žmogaus ir vieno šuns 
likučiai. Tausodamas jo artimųjų jausmus, to nelaimingojo vardo čia ne- 
minėsiu. Leiko skrodimo įrankiai buvo dingę, bet palapinėje likę įkalčiai 
rodė, kad juos buvo stengtasi sterilizuoti. Dingo ir benzininė krosnelė, 
nors šalia tos vietos, kur ji stovėjo, mėtėsi degtukai. Žmogaus palaikus 
mes palaidojome greta likusiųjų dešimties žmonių, o šuns - greta kitų 
35 šunų. Buvome pernelyg išmušti iš vėžių, kad imtume spėlioti, iš kur 
atsirado tos keistos dėmės ant laboratorinio stalo ir ant krūvos greta jo 
besimėtančių iliustruotų knygų. 

Tai buvo patys baisiausi stovykloje pamatyti dalykai, bet mus glumino 
ir daug kitų aplinkybių. Buvo visiškai nesuprantama, kur dingo Gednis, 
vienas šuo, aštuoni nesužaloti tų sutvėrimų kūnai, trejos rogės, kai kurie 
instrumentai, iliustruotos techninės ir mokslinės knygos, rašymo reikme- 
nys, elektriniai žibintai ir baterijos, maistas, degalai, šildytuvas, atsarginės 
palapinės, kailiniai drabužiai ir kiti daiktai. Stebino ir neįprastos rašalo 
dėmės ant popieriaus lapų, ir keisto krapštymosi bei kažkokių eksperi- 
mentų pėdsakai lėktuvuose, ant gręžimo įrangos ir visos kitos stovykloje 
buvusios aparatūros - tarsi prie jų nagus būtų prikišęs koks nors smalsus, 
bet negrabus ateivis. Šunims tie keistai išardyti mechanizmai kėlė nesle- 
piamą pasibjaurėjimą. Negana to, kažkas išplėšė maisto sandėliuką: dalis 
produktų dingo be pėdsakų, o konservų skardinės buvo suverstos į keistą 
griozdišką krūvą, atidarytos bet kaip ir pačiose netinkamiausiose vietose. 
Stebino ir gausybė visur išmėtytų degtukų - panaudotų, sveikų arba sulau- 
žytų; glumino ir labai jau savotiškai, neįprastai perrėžtos dvi ar trys palapi- 
nės bei keletas kailinių striukių, tarsi jas būtų stengtasi negrabiai pritaikyti 
naudojimui kažkokiems mums nežinomiems tikslams. Išniekinti žmonių 
ir šunų kūnai, tačiau tuo pat metu pamišėliškoje kapavietėje kruopščiai pa- 
laidoti tų sužalotų senovinių padarų palaikai - visa tai puikiai tilpo į mums 
akivaizdų pražūtingo pamišimo paveikslą. Dėl viso pikto, tam atvejui, jei 
tai kada nors pasikartotų, mes kruopščiai nufotografavome visus stovyklą 
nusiaubusios beprotybės įrodymus ir dabar tas fotografijas panaudosime 
kaip argumentą prieš rengiamą Starkveterio-Mūro ekspediciją. 

Po to, kai priedangoje aptikome suniokotus žmonių kūnus, mes nufo- 
tografavome ir atkasėme virtinę beprotiškų kapų, ant kurių buvo pastatyti 
penkiakampiai sniego kauburiai. Negalėjome nepastebėti, kaip smarkiai 
tie taškelių grupėmis išmarginti siaubingi kauburiai primena Leiko apra- 
šytus keistuosius žalsvus muilo akmenis, o kai iš didelės mineralų krūvos 
iškapstėme ir pačius akmenis, akivaizdžiai įsitikinome stebinančiu jų pa- 
našumu. Reikėtų pabrėžti, kad tie akmenys šlykščiai priminė į jūrų žvaigž- 
des panašias tų senovinių padarų galvas, ir mes priėjome prie išvados, kad 
tikriausiai šis panašumas pražūtingai paveikė įaudrintus pervargusių Leiko 
vyrų protus. Pirmą kartą savo akimis išvydus palaidotas pabaisas, mus su 
Peibodžiu apėmė siaubas, ir mes tučtuojau prisiminėme kadaise girdėtus 

ir skaitytus košmariškus pirmykščius mitus. Visi sutarėme, kad jau vien 
minėtųjų padarų vaizdas ir nuolatinis buvimas greta jų galėjo išvesti Leiko 
komandą iš proto, — o dar pridėkime slegiančią poliarinę vienatvę ir pra- 
garišką kalnų vėją. 

Bent jau todėl, kad viena tik beprotybe (pagrindiniu įtariamuoju tapo 
Gedhnis, nes tik jis galbūt liko gyvas) mes, net nesitarę, nusprendėme pa- 
aiškinti viską, ką pamatėme. Na, tiesą sakant, taip viską aiškinome viešai, 
o kiekvieno iš mūsų mintyse (nesu toks naivus, kad bandyčiau tai neigti) 
brendo spėlionės - tokios pamišėliškos, kad sveikas protas net neleisdavo 
jų iki galo suformuluoti. Po pietų Šermanas, Peibodis ir Maktajus nuo- 
dugniai apskrido visą teritoriją, žvalgydamiesi pro žiūronus ir ieškodami 
Gednio bei dingusių daiktų, bet ničnieko nesurado. Grįžę jie pranešė, kad 
gigantiška kalnų grandinė tęsiasi į kairę ir į dešinę, kiek akis aprėpia, ir kad 
jos aukštis bei struktūra visur išlieka visiškai vienodi. Tiesa, taisyklingi ku- 
bai ir pylimai ant kai kurių viršūnių buvo matyti aiškiau bei ryškiau, ir tai 
tik sustiprino jų neįtikėtiną panašumą į Rericho tapytus griuvėsius Azijos 
kalnuose. O slaptingos urvų angos ant juodų besniegių viršukalnių atrodė 
išsidėsčiusios visur maždaug vienodai ir tolygiai. 

Nepaisant visų išgyventų košmarų, mes išsaugojome užtektinai gryno 
mokslinio įkarščio ir avantiūrizmo, tad mus kamavo klausimas - kas gi sly- 
pi ten, anapus paslaptingųjų kalnų? Cenzūruotuose mūsų pranešimuose 
visuomenei buvo teigiama, kad po siaubo ir neišsprendžiamų mįslių ku- 
pinos dienos vidurnaktį nuėjome ilsėtis, bet prieš tai suplanavome rytoj 
atlikti vieną arba keletą skrydžių virš kalnų grandinės - iškrautu lėktuvu, 
apsirūpinę fotografavimo iš oro įranga ir geologo reikmenimis. Buvo nu- 
spręsta, kad pirmieji skrisime mudu su Denfortu, todėl septintą ryto jau 
buvome atsikėlę ir susiruošę - deja, dėl stipraus vėjo (apie jį užsiminėme 
savo suvestinėse) skrydį teko atidėti iki devintos valandos. 

Aš jau ne kartą perpasakojau tą aptakią istoriją, kuria mudu, sugrįžę 
po šešiolikos valandų, pasidalinome su stovykloje likusiais bendražygiais 
ir kurią taip pat išsiuntėme radijo ryšiu. O dabar privalau atlikti savo veik 
nepakeliamą pareigą ir išplėsti minėtą ataskaitą, užpildydamas gailes- 
tingai joje paliktas spragas ir bent užuominomis nupasakodamas tai, ką 
mes iš tikrųjų matėme už tų kalnų plytinčiame paslaptingame pasaulyje, 

ir nuo ko Dentfortui visiškai pairo nervai. Norėčiau, kad jis atvirai ir nuo- 
širdžiai papasakotų, ką matė tik pats vienas ir ko nemačiau aš (net jei tai 
tebuvo haliucinacija); nes tas reginys tikriausiai jį galutinai ir palaužė. 
Tačiau Denfortas griežtai atsisako. Tegaliu atkartoti jo vėlesnius neriš- 
lius šnabždesius - pasakytus, kai bandė paaiškinti, kodėl klykė it pamišęs 
mums skrendant atgal virš vėjų siaubiamos kalnų grandinės. Tiesą sakant, 
jau vien nuo to, ką pamatėme kartu, bet kas būtų išsikraustęs iš proto. Apie 
tuos jo šnabždesius papasakosiu pačioje pabaigoje. Ir jei mano pasakoji- 
mas apie iki mūsų laikų išgyvenusius siaubūnus iš neatmenamos senovės 
nesulaikys kitų nuo visiškai nepageidautino brovimosi į Antarktidos šir- 
dį ar bent jau nuo noro pernelyg giliai skverbtis į tų neaprėpiamų plotų, 
slepiančių užgintas paslaptis ir amžiams prakeiktą nežmonišką tuštumą, 
gelmes - ką gi, tuomet visa atsakomybė už žodžiais nenusakomas ir neiš- 
matuojamas nelaimes kris ne ant manęs. 

Išstudijavę dienos skrydžio metu Peibodžio darytus užrašus ir sutik- 
rinę su sekstanto rodmenimis, apskaičiavome, kad tinkamiausia perėja 
skrydžiui per kalnus yra dešiniau Leiko stovyklos; kalnų aukštis ten sie- 
kė 7-7,5 km virš jūros lygio. Kaip tik ten mes pirmiausia ir pasukome iš 
anksto iškrautą lėktuvą, leidęsi ieškoti nuotykių. Pati stovykla buvo įkurta 
prieškalnėse, dygstančiose iš aukšto žemyninio plokščiakalnio ir jau iški- 
lusiose į 3,5 kilometrų aukštį, todėl kilti mums reikėjo ne tiek jau ir daug. 
Bet skrydžio metu smarkiai trūko deguonies ir kamavo geliantis šaltis — 
matomumas buvo prastas, todėl teko palikti atvirus kabinos iliuminato- 
rius. Suprantama, mes buvome įsisupę į storiausius kailius. 

Artėdami prie niūrių, tamsių viršukalnių, grėsmingai kylančių virš su- 
eižėjusio sniego ir supleišėjusių ledynų linijos, pastebėjome vis daugiau 
prie šlaitų prilipusių keistai taisyklingų darinių ir vėl prisiminėme paslap- 
tingus Nikolajaus Rericho tapytus Azijos kalnų paveikslus. Vėjų nugludin- 
tų senovinių uolienų vaizdas visiškai atitiko Leiko aprašymus: šios žilos 
smailės lygiai taip pat gręžė dangų ir gilioje senovėje, galbūt prieš daugiau 
nei 50 milijonų metų. Bergždžia būtų spėlioti, kiek jos tuo metu buvo 
aukštesnės nei dabar, nes šiame paslaptingame regione, iš visko spren- 
džiant, vyravo keisti atmosferiniai reiškiniai, nepalankūs bet kokiems po- 
kyčiams, kurie ir stabdė įprastą kalnų uolienų dūlėjimo procesą. 

Bet labiausiai mus stulbino ir trikdė visus kalnų šlaitus nusėjusių tai- 
syklingų kubų, pylimų ir urvų angų sankaupos. Kol Denfortas pilotavo 
lėktuvą, aš apžiūrinėjau jas pro žiūronus ir padariau keletą nuotraukų; kar 
tais pakeisdavau jį prie šturvalo (nors manieji lėktuvo valdymo įgūdžiai tik 
mėgėjiški), leisdamas jam pasižvalgyti pro žiūronus. Mes lengvai nusta- 
tėme, kad tie dariniai didele dalimi sudaryti iš apyšviesio archėjaus eros 
kvarcito, kurio niekur daugiau paviršiuje nebuvo matyti, o jų taisyklingu- 
mas mus stulbino ir baugino ne mažiau nei bėdžių Leiką. 

Kaip jis ir minėjo, atšiauraus klimato amžiai nutrupino ir nuzulino jų 
briaunas, bet nepaprastai atspari ir tvirta medžiaga nesidavė suardoma. 
Daugelis žemesnių, arčiau šlaitų esančių šių kubų dalių atrodė sudarytos iš 
tos pačios uolienos, kaip ir juos supantys kalnai. Bendras jų išsidėstymas 
priminė Maču Pikču griuvėsius Anduose ar senovines Kišo pamatų sie- 
nas, 1929 metais atkastas Oksfordo universiteto ir Fyldo muziejaus jung- 
tinės ekspedicijos. Mums su Denfortu keletą kartų pasivaideno, kad tos 
konstrukcijos sudarytos iš atskirų kiklopiškų luitų - taip juos, pasak Leiko, 
apibūdino skrydžio metu jį lydėjęs Kerolis. Kaip jie ten atsirado, aš, atvi- 
rai kalbant, visiškai nesupratau, ir tai žeidė mano, kaip geologo, savimeilę. 
Vulkaninės uolienos neretai įgauna keistai taisyklingas formas - pakaktų 
prisiminti garsųjį Milžinų kelią Airijoje“, - bet, nepaisant Leiko pradinio 
spėjimo, jog šioje milžiniškoje grandinėje esama ugnikalnių, šių kalnų kil- 
mė, sprendžiant iš jų sandaros, buvo akivaizdžiai ne vulkaninė. 

Šiek tiek menkesnė mįslė buvo keisti urvai, ties kuriais, regis, neįpras- 
tų uolienos darinių buvo daugiausia - jų angos irgi atrodė stebėtinai tai- 
syklingos. Kaip savo pranešime ir minėjo Leikas, jos dažnai buvo beveik 
kvadratinės arba pusapskritės — tarsi kažkieno stebuklinga ranka šioms 
natūralioms angoms būtų suteikusi išbaigtą simetrišką formą. Stebėtinai 
plačiai pasklidusių urvų buvo itin gausu - regis, visos apylinkės buvo išvar- 
pytos išplautame kalkakmenio sluoksnyje susidariusių kiaurymių. Į pačias 

Nuo 1923 iki 1933 m. Čikagos Fyldo Gamtos muziejus istorijos muziejaus ir Oksfordo uni- 
versiteto Ešmolo muziejaus ekspedicija kasinėjo už 80 kilometrų nuo Bagdado esantį seno- 
vinį Kišo miestą. Deja, jokia kasinėjimų ataskaita taip niekada ir nepasirodė. 

** "Milžinų kelias (angl. Giants Causeway, air. Clochdn na bhF6mharach) - Šiaurės Airijos pajūry- 
je, Antrimo grafystėje susidariusi didžiausia lavos plynaukštė Europoje. Jos reljefas primena 


laiptais išsidėsčiusius stulpus. 

urvų gelmes pažvelgti mums nepavyko, bet, kiek įžvelgėme, stalaktitų ir 
stalagmitų juose nepastebėjome. Šlaitų paviršius aplinkui kiaurymes visur 
atrodė glotnus ir lygus, ir Denfortui pasirodė, kad juose esantys nedideli 
įskilimai ir plyšiai sudaro neįprastą raštą. Nenuostabu, kad po viso stovyk- 
loje regėto siaubo ir keistenybių tas įskilimų raštas jam šiek tiek priminė 
ant pirmykščių žalsvų muilo akmenų išmėtytus gluminančius taškelius, 
taip kraupiai atkartotus šešiems palaidotiems baisūnams pastatytuose 
sniego antkapiuose. 

Pamažu kilome aukštyn ir palei prieškalnes skridome mūsų pasirink- 
tos žemesnės kalnų perėjos link. Retkarčiais dairydamiesi žemyn, į sniegą 
ir ledą, svarstėme, ar būtų pavykę įveikti šį kelią su paprastesne senesnių 
laikų įranga. Netikėtai supratome, kad ši vietovė nėra sunkiai įveikiama ir, 
nepaisant pasitaikančių plyšių ar kitų kliūčių, Skoto, Šekltono ar Amund- 
seno rogės tikriausiai ten prašliuožtų. Kai kurie ledynai siekė neįprastai 
ilgas, visų vėjų perpučiamas perėjas, o priartėję prie mums reikiamos, su- 
pratome, kad ir ji nėra išimtis. 

Sunku net aprašyti, su kokia įtampa ir susijaudinimu laukėme, kol 
perskrisime kalnagūbrį ir mums atsivers neregėtas pasaulis - nors ir nebu- 
vojokio pagrindo tikėtis, kad kitoje kalnų pusėje esančios vietovės kažkuo 
iš esmės skiriasi nuo mūsų jau matytų ir tyrinėtų. Šioje milžiniškoje kalnų 
sienoje ir viliojančiame, visomis spalvomis žaižaruojančiame ir tarp kalnų 
viršūnių retkarčiais blykstelinčiame dangaus vandenyne sklandė paslap- 
tingo blogio nuojauta —- vos apčiuopiama, netvari, žodžiais neperteikiama. 

Galbūt mums taip atrodė dėl migloto psichologinio simbolizmo ir 
estetinių asociacijų, kylančių iš keistos, egzotiškos poezijos ir tapybos, iš 
visuomenės pasmerktų draudžiamų knygų tomuose slypinčių archajinių 
mitų. Net atkakliame vėjyje vaidenosi kažkoks sąmoningas pyktis, ir man 
akimirką pasigirdo, kad jo įvairiabalsiame kauksme girdėti keistas ir gūdus 
švilpesys, dūdelės melodija - jis tikriausiai gaudė pro visur esančias aidžių 
urvų angas. Įmantrus ir nenusakomas, kaip ir visi slegiantys įspūdžiai, šis 
garsas kėlė miglotą, pasąmoningą pasibjaurėjimą. 

Aneroidas rodė, kad, lėtai kildami, jau pasiekėme septynių kilomet- 
rų aukštį - amžinų sniegynų sritis liko apačioje. Aukščiau tamsavo nuogi 


uolėti šlaitai su smalsumą žadinančiais kubais, pylimais ir aidžiomis urvų 

angomis — jie tarsi pranašavo kažką nepaprastą ir fantastišką, atklydusį iš 
sapnų karalystės. Ten pat prasidėjo ir aštrus briaunotas ledyno kraštas. 
Žvelgdamas į stūksančių smailių virtinę, regis, pamačiau vieną, kurią mi- 
nėjo nelaimingasis Leikas — su tvirtovės pylimu pačioje viršūnėje. Ji atro- 
dė beveik nugrimzdusi į keistą Antarktidos ūką — kaip tik šį ūką Leikas 
tikriausiai ir palaikė vulkaninio aktyvumo ženklu. O tiesiai priešais mus, 
tarp dviejų dantytų, rūsčiai paniurusių akmeninių sienų vėrėsi perėja — 
glotni, nusvidinta vėjo. Už jos plytinčiame žemos poliarinės saulės nu- 
tviekstame danguje sūkuriavo migla, o po dangumi plytėjo paslaptinga 
tolimoji karalystė, kurios dar nebuvo regėję gyvo žmogaus akys. 

Dar keli šimtai metrų, ir ta karalystė atsivers mūsų akims. Mes su Den- 
fortu išraiškingai susižvalgėme, nes per perėjoje švilpiantį ir staugiantį vėją 
bei ūžiančius lėktuvo variklius susikalbėti galėjome tik šaukdami. Bet štai, 
paskutiniai metrai jau įveikti, ir mums tarsi atsivėrė neregimi vartai - o ki- 
toje pusėje driekėsi daugybę neatskleistų paslapčių slepiančios senovinės 
ir neapsakomai svetimos žemės. 


V. 


Pagaliau perskridę perėją ir pamatę, kas 
slypi kitapus, mes abu, negalėdami patikėti savo akimis, vienu metu sušu- 
kome - iš nuostabos, susižavėjimo, siaubo. Žinoma, abu, norėdami nusi- 
raminti, mintyse tučtuojau pradėjome ieškoti, kaip visa tai paaiškinti re- 
miantis gamtos dėsniais. Tikriausiai prisiminėme groteskiškai išdūlėjusias 
Kolorado valstijoje esančio Dievų sodo uolas“ arba neįtikėtinai simetriš- 
kus vėjo nugludintus Arizonos dykumos uolynus. Galbūt mūsų galvose 
netgi šmėstelėjo mintis apie miražą, kurį stebėjome tą rytą, kai pirmąkart 
skridome Beprotybės viršukalnių link. Mums būtinai reikėjo nusitverti 
kokios nors įprastos, gerai žinomos sąvokos, nes dabar žvelgėme į bekraš- 
tę, audrų nuniokotą plynaukštę ir stengėmės suprasti, ką matome: regis, į 


* 


Dievų sodas (Garden of Gods; JAV, Kolorado valstija) - parkas, garsėjantis savo ryškiaspalvė- 
mis uolomis, kuriose gausu fosilijų. 

begalybę nusidriekusį gigantišką, geometriškai taisyklingą, vidinę ritmiką 
turintį akmens luitų labirintą, kurio suskeldėjusios ir aptrupėjusios kete- 
ros stūksojo virš ledo dangos - o ji net pačioje storiausioje vietoje tesiekė 
kokius 12 ar 15 metrų. 

Man trūksta žodžių tam siaubingam reginiui aprašyti: jis atrodė tarsi 
būtų įkvėptas paties velnio, iš pagrindų pažeidžiantis visus gamtos dėsnius. 
Šiame pragariškai sename plokščiakalnyje, plytinčiame 6 kilometrų virš 
jūros lygio aukštyje, kurio klimatas pasidarė netinkamas gyvybei prieš ma- 
žiausiai 500 tūkstančių metų, kai žmogus dar nė neegzistavo, kiek tik akis 
užmatė, driekėsi taisyklingų akmens luitų sąraizga, ir tik žmogus, iš pasku- 
tiniųjų besistengiantis išsaugoti sveiką protą, būtų pradėjęs neigti, kad tai, 
ką matome, yra sąmoningo darbo rezultatas. Iš pradžių tokios galimybės, 
kad visi tie kalnų šlaituose išsibarstę kubai ir pylimai galėjo būti sukurti 
anaiptol ne gamtos, rimtai nė nesvarstėme. Ir iš tiesų, kas daugiau galėjo 
juos sukurti, jei tuo metu, kai šie kraštai pavirto ledine mirties karalyste, 
žmogus dar mažai kuo skyrėsi nuo žmogbeždžionės? 

Tačiau dabar sveiko proto valdžiai, regis, atėjo neišvengiamas galas: 
šis kiklopiškas kvadratinių, apvalių ir stačiakampių akmens luitų labirintas 
ryžtingai neigė bet kokį patogų ir priimtiną paaiškinimą. Akivaizdu, kad 
tai buvo tas pats šventvagiškas miražuose matytas miestas, tik šį kartą jis 
prieš mūsų akis iškilo kaip aiški, objektyvi ir nepaneigiama tikrovė. Anas 
prakeiktas reginys vis dėlto turėjo realų pagrindą: viršutiniuose atmosfe- 
ros sluoksniuose susidarė horizontalus ledo dulkių debesis, kuriame, dėl 
elementarių optikos dėsnių, ir atsispindėjo šis sukrečiantis, daugybę am- 
žių išstovėjęs akmeninis miestas. Žinoma, danguje atsispindintis jo vaiz- 
das buvo iškreiptas ir išdidintas, jame mes matėme tokius dalykus, kurie 
tikrovėje neegzistavo; bet dabar, regėdami tą tikrovę, įsitikinome, kad ji 
yra dar kraupesnė ir grėsmingesnė už mūsų matytą iliuziją. 

Tik neįtikėtinas, stačiai nežmoniškas šių didžiulių akmens bokštų 
ir sienų masyvumas apsaugojo baisųjį miestą nuo visiškos pražūties per 
tuos šimtus tūkstančių, o gal net milijonus metų, kuriuos jis dunksojo tarp 
nykioje aukštikalnėje siaučiančių vėtrų. Corona Mundi... Pasaulio stogas... 
Įvairūs fantastiški posakiai sukosi mums ant liežuvio, kol priblokšti žvelgė- 
me žemyn į neįtikėtiną reginį. Aš vėl prisiminiau tuos pirmykščius, siaubą 

keliančius antgamtinius mitus, persekiojusius mane nuo tos akimirkos, kai 
pirmą kartą pamačiau šį negyvą Antarktidos kraštą: demoniškąją Lengo 
plynaukštę, pasibaisėtiną Himalajų sniego žmogų Mi-Go, Pnakotinius 
rankraščius su užuominomis į jų „nežmogišką“ kilmę, Ktulhu kultą, „Ne- 
kronomikoną,, hiperborėjų legendas, pasakojančias apie beformį Tsatog- 
gvą ir su šia pusiau esybe siejamą, tačiau dar blogesnę žvaigždžių išperą. 

Statiniai driekėsi į visas puses daugybę kilometrų, beveik niekur ne- 
praretėdami. Kad ir kiek žvalgėmės į kairę ir į dešinę palei žemas, pamažu 
į viršų kylančias prieškalnes, skyrusias miestą nuo kalnų lanko, niekur ne- 
matėme jokios kiek didesnės laukymės; tik kairiau perėjos, pro kurią čia 
atskridome, buvo matyti nedidelė prošvaistė. Mes visiškai atsitiktinai ap- 
tikome nedidelę stačiai neaprėpiamo megapolio dalį. Prieškalnės čia buvo 
šiek tiek rečiau nusėtos įmantriais akmeniniais statiniais, jungiančiais šį 
siaubingą miestą su mums jau pažįstamais kubais ir pylimais, kurie, iš vis- 
ko sprendžiant, buvo jo sargybos postai. Šių statinių, taip pat keistųjų urvų 
angų, šioje kalnų pusėje buvo tiek pat gausu, kaip ir anoje. 

Žodžiais neaprašomą akmeninį labirintą daugiausia sudarė nuo 3 iki 
45 metrų aukščio sienos (neskaitant to, kas slypėjo po sniegu), kurių storis 
siekė 1,5—3 metrus. Jos buvo sudėtos iš didžiulių skalūno ir smiltainio blo- 
kų, kurių matmenys neretai siekė 1,2 x 1,8 x 2,4 metro. Tačiau kai kuriose 
vietose pastatai — iškirsti pačioje pamatinėje uolienoje - už kambrą senesnio 
periodo skalūne. Pastatų dydis labai įvairus: kai kur į tolius tęsėsi nesuskai- 
čiuojamos kaip korių akutės sujungtų pastatų eilės, kitur atskirai vienas nuo 
kito stovėjo mažesni pastatai. Vyravo kūgių, piramidžių ir laiptuotų terasų 
formos, tačiau netrūko ir tobulų cilindrų bei kubų, kubų sankaupų ir kito- 
kių stačiakampių formų statinių. Be to, kai kur pastebėjome keletą savotiškų 
kampuotų pastatų, kurių penkiakampis planas truputį priminė šiuolaikinius 
gynybinius įtvirtinimus. Nežinomi miesto statytojai dažnai ir meistriškai 
rentė arkas, o miesto klestėjimo laikais jame turbūt buvo ir kupolų. 

Visa ši pastatų kebeknė buvo smarkiai paveikta atmosferos reiški- 
nių, o ledo dykynė, iš kurios kyšojo bokštai, visa nusėta akmens luitais 
ir nuolaužomis iš neatmenamų laikų. Ten, kur ledas skaidrus, galėjome 
matyti apatinius milžiniškų bokštų aukštus ir pastebėjome ledo išsaugo- 
tus akmens tiltus, kurie įvairiame aukštyje jungė bokštus vieną su kitu. 

Ant atvirų sienų, kurių nedengė ledas, matėme nuoskilas, kuriose kadaise 
būta kitų, aukštesnių tos pačios rūšies tiltų. Įdėmiau įsižiūrėję išvydome 
gausybę gana didelių langų: kai kurie užverti langinėmis, pagamintomis iš 
amžiams bėgant suakmenėjusio medžio, tačiau dauguma grėsmingai žio- 
jėjo tuščiomis akiduobėmis. Daugelis griuvėsių, žinoma, buvo be stogų, o 
nelygūs viršutiniai pastatų kraštai nuzulinti vėjo; tačiau kai kurie kiti pas- 
tatai — kūgio arba piramidės formos, arba apsaugoti juos supančių aukš- 
tesnių statinių - išliko beveik nepažeisti, nepavaldūs visuotiniam irimui 
ir dūlėjimui. Pro žiūronus mums pavyko įžiūrėti net pastatus juosiančius 
skulptūrinius ornamentus; juose dažnai kartojosi tie patys keisti taškelių 
raštai, kaip ir senoviniuose muilo akmenyse, ir dabar mūsų akyse tai įgijo 
daug didesnę reikšmę. 

Dėl įvairių geologinių priežasčių pastatai daug kur atrodė visiškai 
sugriuvę, o ledas išvagotas gilių plyšių. Kai kur akmuo buvo sudūlėjęs 
iki pat ledyno. Per visą plynaukštę, nuo vidinės jos dalies iki priekalnėse 
žiojinčio įtrūkio, esančio maždaug už kilometro nuo mūsų perskristos 
perėjos, tęsėsi platus, visiškai tuščias ruožas, kuriame nebuvo nė vieno 
pastato. Mūsų spėjimu, toje vietoje prieš milijonus metų, terciaro perio- 
do laikais per miestą tekėjo didžiulė upė, kuri garmėjo į neaprėpiamą 
požeminę bedugnę po didžiųjų kalnų grandine. Ši urvų ir bedugnių ku- 
pina vietovė, be jokios abejonės, slėpė ne vieną žmogui nepasiekiamą 
požeminę paslaptį. 

Prisimindamas mūsų pojūčius, kuomet priblokšti žvelgėme į gigantiš- 
ką, dar prieš žmogui pasirodant šioje Žemėje atsiradusį miestą, stebiuosi, 
kaip mums pavyko išsaugoti dvasinę pusiausvyrą. Žinoma, mudu supra- 
tome, kad kažkas čia tiesiog katastrofiškai nedera - gal chronologijoje ar 
mokslinėse teorijose, o gal mūsų pačių sąmonėje. Bet mums pakako sa- 
vitvardos pilotuoti lėktuvą, viską nuodugniai stebėti ir kruopščiai foto- 
grafuoti (tikiuosi, tos nuotraukos dar pasitarnaus mums ir visai žmonijai). 
Man tikriausiai padėjo giliai įsišakniję mokslininko įpročiai: smalsumas 
nugalėjo tiek sutrikimą, tiek galimo pavojaus keliamą baimę, aš norėjau 
įsigilinti į amžių senumo paslaptis ir sužinoti, kas pastatė šį neaprėpiamą 
miestą ir kas jame gyveno, - ir kaip ši unikali gyvybės sankaupa sąveikavo 
su likusiu pasauliu. 

Nes tai tikrai nebuvo paprastas miestas. Beveik galima neabejoti, kad 
tai buvo kažkokio itin seno ir visiškai neįtikėtino Žemės istorijos puslapio 
centras ir branduolys - istorijos puslapio, kurio atgarsiai išliko tik pačiuo- 
se tamsiausiuose ir labiausiai iškraipytuose mituose, kurio visus likusius 
pėdsakus Žemės konvulsijų chaosas sunaikino dar gerokai prieš tai, kai 
žmonija iškerėplino iš savo beždžioniškos praeities. Prieš mus driekėsi 
paleogeno periodo megapolis, palyginti su kuriuo legendinės Atlantida ir 
Lemūrija, Komoriomas ir Uzuldarumas, ir Lomaro šalyje kadaise stovėju- 
si Olatojė egzistavo net ne vakar, o šiandien; šis megapolis stovėjo vienoje 
eilėje su tokiais šventvagiškais priešistoriniais vardais kaip Valuzija, R-laje, 
Mnaro šalyje kadaise buvęs Ibas ar Bevardis miestas Arabijos dykumoje“. 
Kol skridome virš atšiaurių gigantiškų bokštų knibždėlyno, vaizduotė vis 
nunešdavo mane į fantastiškų asociacijų karalystę ir netgi audė gijas, sie- 
jančias šį pražuvusį pasaulį su pačiomis keisčiausiomis spėlionėmis apie 
Leiko stovykloje regėtą siaubą. Labai toli žvalgyti negalėjome, nes, norė- 
dami išlaikyti lėktuvą lengvesnį, pripylėme nepilnus bakus degalų. Bet, 
nusileidę žemiau ir patekę į ne tokio aršaus vėjo sritį, sugebėjome nuskristi 
gana toli. Nei kalnų grandinė, nei prie jos prieškalnių prisišliejęs šiurpą 
keliantis miestas, regis, neturėjo nei galo, nei krašto. Nuskridome po aš- 
tuoniasdešimt kilometrų į vieną ir į kitą pusę, bet visur tematėme uolų ir 
akmens mūrų labirintą, tarsi į amžinąjį ledą įšalusį lavoną, tiesiantį į viršų 
bokštų rankas. Tiesa, čia buvo ir gana netikėtų dalykų - pavyzdžiui, rai- 
žinių, iškaltų tarpeklyje, ten, kur didžioji upė kadaise kirto prieškalnes ir 
garmėjo į požemius po didžiaisiais kalnais. Skardžiai tarpeklio kraštuose 
kažkokių nežinomų skulptorių buvo įžūliai paversti gigantiškais stulpais; 
jų rumbuota, statines primenanti išvaizda man ir Denfortui kėlė miglotus, 
bjaurius ir trikdančius prisiminimus. 

Taip pat matėme keletą žvaigždės formos atvirų erdvių, tikriausiai 
aikščių, pastebėjome ir įvairių paviršiaus nelygumų. Stūksojusiose stačiose 


Visos šios šalys ir miestai (išskyrus Atlantidą ir Lemūriją) - yra sukurtos paties H. P. Love- 
crafto ir jo bičiulio bei amžininko, fantasto rašytojo Roberto E. Howardo vaizduotės. Lemū- 
rijos pavadinimą 1864 m. pasiūlė anglų biologas Philipas Sclateris. Pasak jo, tai buvo Mada- 
gaskaro, Šri Lankos ir Sumatros salas jungęs sausumos tiltas. Vėliau šis terminas imtas vartoti 
ezoterinėje literatūroje. 

kalvose buvo iškirstos angos, o pačios kalvos virtusios padrikai pasklidu- 
siais akmeniniais statiniais. Bet pasitaikė mažiausiai dvi išimtys: vienu 
atveju uola buvo pernelyg sudūlėjusi, kad galėtume suprasti, kas kadaise 
stovėjo ant jos aukštumos, o kitoje uoloje buvo iškirstas didžiulis stulbi- 
namas kūgio pavidalo monumentas, šiek tiek primenantis Gyvatės monu- 
mentą senajame Petros slėnyje. 

Skrisdami tolyn nuo kalnų į žemyno gilumą mudu supratome, kad 
miesto plotis nėra begalinis, nors palei prieškalnes jis ir toliau tęsėsi kiek 
užmatė akis. Maždaug po penkiasdešimties kilometrų keistieji akmeniniai 
pastatai ėmė retėti, o dar po penkiolikos apačioje atsivėrė nelytėti lediniai 
tyrai be jokių protingų padarų paliktų pastatų pėdsakų. Iš miesto ištekan- 
čios upės vaga atrodė kaip plati įduba, o vis nelygesnis žemės paviršius 
nuožulniai kilo į balsvame ūke paskendusią vakarų pusę. 

Kol kas dar nebuvome nusileidę ant žemės, bet argi galėjome grįžti 
nė nepabandę patekti į kurio nors iš tų milžiniškų statinių vidų? Todėl nu- 
sprendėme grįžti prie mūsų perėjos ir prieškalnėse susirasti lygią aikštelę, 
nutupdyti joje lėktuvą ir pasiruošti žygiui pėsčiomis. Nors kalnų šlaituose 
irgi netrūko griuvėsių, nusileidę šiek tiek žemiau greitai įsitikinome, kad 
vietų nutupdyti lėktuvą yra daugiau, nei mums reikia. Pasirinkome tą, kuri 
buvo arčiausiai perėjos, nes juk paskui mums reikėjo per kalnus grįžti į sto- 
vyklą, ir apie pusę pirmos sėkmingai nutūpėme ant lygaus ir kieto apledė- 
jusio sniego, kur nebuvo jokių kliūčių ir matėme, kad atėjus laikui galėsime 
greitai ir patogiai pakilti. 

Ilgai stovėti čia neketinome, o stiprūs vėjai taip Žemai nesiautė, to- 
dėl sniego užtvaros aplink lėktuvą nusprendėme neręsti — tik įtvirtinome 
lėktuvo slides ir pridengėme nuo šalčio jo variklį. Ruošdamiesi žygiui pės- 
čiomis, nusivilkome pačius storiausius kailinius drabužius ir pasiėmėme 
tik paprasčiausią įrangą: kišeninį kompasą, fotoaparatą, šiek tiek maisto, 
storas užrašų knygeles ir popieriaus, geologo plaktuką ir kaltą, maišelių pa- 
vyzdžiams rinkti, kopimui skirtos virvės ritinį ir galingus elektrinius žibin- 
tus su atsarginėmis baterijomis. Visus tuos daiktus prieš išskrisdami pasi- 
ėmėme iš stovyklos, nes tikėjomės, kad mums pavyks kur nors nusileisti, 
pafotografuoti, šį tą nupiešti, padaryti topografinių brėžinių ir nuo šlaito, 
atodangos ar iš kokio nors kalnų urvo paimti keletą uolienų pavyzdžių. 

Laimei, turėjome užtektinai popieriaus, todėl galėjome dalį jo suplėšyti 
skiautelėmis, susidėti į pavyzdžiams skirtą maišiuką ir, jeigu pasiseks pa- 
tekti į kokį nors požeminį labirintą, žymėti jomis kelią. Šis metodas tiks, jei 
rasime tokią urvų sistemą, kurioje nesiaučia vėjas; jis leistų mums eiti daug 
greičiau, nei naudojant įprastinį metodą - žymint kelią įrantomis uoloje. 

Sniego pluta atsargiai leidomės link vakarų dangaus fone stūksančio 
perlamutriniu ūku aptraukto neaprėpiamo labirinto ir mus pervėrė artė- 
jančio stebuklo nuojauta; ta pati nuojauta buvo apėmusi prieš keturias 
valandas, skrendant neišmatuojamų kalnų perėja. Žinoma, dabar jau pa- 
matėme, kokios neįtikėtinos paslaptys slypi už kalnagūbrio viršūnių, bet 
ne mažiau nuostabu buvo iš tikrųjų įžengti tarp šių pirmykščių, galbūt 
prieš milijonus metų gyvenusių, mąstančių būtybių pastatytų sienų — 
ir mus krėtė lengvas šiurpas, sumišęs su kažkokios kosminės anomali- 
jos nuojauta. Tokiame didžiuliame aukštyje oras išretėjęs, todėl judėti 
buvo daug sunkiau nei paprastai, bet mudu su Denfortu laikėmės žvaliai, 
mudviejų nebaugino jokie galimi sunkumai. Žengę vos keletą žingsnių, 
atsidūrėme prie beformių, iki pat ledo dangos sudūlėjusių griuvėsių, o 
visai netoliese, vos už 50 metrų, į viršų kilo kokių 3 ar 4 metrų aukščio 
didžiulės penkiakampės, stogo nebeturinčios tvirtovės sienos. Link jų 
mes ir pasukome, o kai pagaliau tuos kiklopiškus vėjų nugairintus luitus 
palietėme, pajutome, kad užmezgėme jokio precedento neturintį, beveik 
šventvagišką ryšį su į amžių glūdumas nugrimzdusiomis ir žmonijai ne- 
prieinamomis epochomis. 

Atstumas tarp žvaigždės formos tvirtovės smaigalių siekė apie 90 
metrų, ji buvo sumūryta iš skirtingo dydžio juros periodo luitų, kurių vi- 
dutinis dydis siekė 2 x 2,5 metro. Išilgai visų penkių spindulių tvirtovę 
juosė visa eilė metro dvidešimties pločio ir pusantro metro aukščio arki- 
nių angų ar langų, iškilusių maždaug pusantro metro virš ledo dangos. Pa- 
žvelgę pro juos pamatėme, kad tvirtovės sienų storis siekia apie pusantro 
metro, jos viduje neišliko jokios pertvaros, tačiau ant vidinių sienų likę 
raižinių ar bareljefų pėdsakų - tai mūsų nenustebino, nes žemai skrisdami 
jau buvome spėję kiek apžiūrėti šią ir kitas panašias tvirtoves. Pastatas 
tikriausiai turėjo ir pamatinę dalį, bet ją visą nuo mūsų akių slėpė storas, 
nepermatomas sniego ir ledo sluoksnis. 

Vidun mes įšliaužėme pro vieną iš langų ir bergždžiai stengėmės išsi- 
aiškinti, ką vaizduoja beveik nusitrynę sienų ornamentai, bet nė nesilietė- 
me prie apledėjusių grindų. Žvalgybinių skrydžių metu įsitikinome, kad 
daugelis pastatų pagrindinėje miesto dalyje yra mažiau sukaustyti ledo, 
tad jei mums pavyks rasti pastatą su išlikusiu stogu, galbūt jame rasime 
ir išlikusius interjerus ir galėsime nusileisti iki pat pastato apačios. Prieš 
palikdami tvirtovę, kruopščiai ją nufotografavome ir su didžiule nuostaba 
apžiūrėjome be jokio skiedinio sumūrytas gigantiškas sienas. Gailėjomės, 
kad su mumis nėra Peibodžio: patyręs inžinierius būtų padėjęs suprasti, 
kaip tokiais neįtikėtinai senais laikais, kai buvo statomas šis miestas ir ato- 
kiau stovintys pastatai, statytojai sugebėjo susidoroti su šiais milžiniškais 
luitais. 

Mano atmintyje amžiams įsispaudė smulkiausios mūsų kelionės že- 
myn kalnų šlaitais, iš miesto pakraščio į už kokio kilometro prasidedančią 
pagrindinę miesto dalį detalės; visą tą laiką virš mūsų galvų, tarp dangų 
siekiančių viršukalnių, nirtulingai kaukė ir šėlo vėjas. Jei kas nors, be ma- 
nęs ir Denforto, kada nors yra regėjęs tokius vaiduokliškus reginius, tai 
nebent košmariškame sapne. Tarp mūsų ir toli vakarų danguje sūkuriuo- 
jančios miglos driekėsi milžiniškų ir tamsių akmens bokštų sankaupa; vos 
pažvelgus kitu kampu, vėl užgniauždavo kvapą nuo nežemiškų ir neįtikėti- 
nų jų formų. Tai buvo akmenyje įsikūnijęs miražas ir, jei ne išlikusios nuo- 
traukos, pats iki šiol abejočiau, ar iš tikrųjų visa tai mačiau. Pastatai suręsti 
lygiai taip pat, kaip ir mūsų jau apžiūrėtoji tvirtovė, tačiau neįmanoma net 
aprašyti, kokias keistas ir įvairias formas jiems suteikė jų statytojai. 

Mūsų nuotraukose įamžinta tik menkutė dalelė šios nežabotos archi- 
tektūrinės įvairovės, begalinio įmantrumo, antgamtiško masyvumo ir ne- 
žemiškos egzotikos pavyzdžių. Kai kurioms geometrinėms formoms pa- 
vadinimų tikriausiai nebūtų sugalvojęs net pats Euklidas - netaisyklingi, 
įvairiausiais kampais nukirsti kūgiai, įmantrių proporcijų terasos, keistai 
išgaubti stulpai, savotiškos aplūžusių kolonų grupės, įvairios penkiabriau- 
nės ir penkiakampės beprotiško keistumo architektūrinės kompozici- 
jos. Priartėję prie pat miesto, po permatomu ledu vietomis jau galėjome 
įžiūrėti vamzdiškus akmens tiltelius, skirtingame aukštyje jungusius kaip 
papuola išsimėčiusius pastatus. Tvarkingai išdėstytų gatvių šiame mieste 

visiškai nebuvo matyti - tik už pusantro kilometro į kairę, ten, kur kadaise 
tekėjo senovinė upė, driekėsi platus ir tuščias ruožas. 

Pro žiūronus mums pavyko įžvelgti pastatų išorėje vis dar gausiai išli- 
kusius taškelių ornamentus ir jau beveik sudūlėjusius horizontalius skulp- 
tūrinius apvadus; nors dauguma pastatų nebeturėjo nei stogų, nei špilių, 
mes beveik įsivaizdavome, kaip kadaise atrodė šis miestas. Tai buvo tikra 
gilius tarpeklius primenančių skersgatvių ir siaurų gatvelių raizgalynė. Dėl 
akmens atbrailų ir tiltų arkų kai kurios gatvelės beveik virto tuneliais. Iš- 
sidriekęs priešais mus miestas regėjosi it fantastiškas sapnas, o už jo va- 
karuose urduliavo rūkas, pro kurio šiaurinį kraštą skverbėsi vėlyvi žemos 
rausvos Antarktidos saulės spinduliai; kai saulę akimirkai užstojo dar tirš- 
tesnis rūkas ir viskas nugrimzdo į laikiną prieblandą, mes aiškiai pajutome 
sunkiai žodžiais nusakomą grėsmę. Netgi kažkur tolybėse, didžiųjų kalnų 
perėjose, siaučiančio vėjo kaukime pasigirdo sąmoningo pykčio ir pagie- 
žos gaida. Savo kelionės į miestą pabaigoje mums teko leistis žemyn itin 
stačia ir skardinga vietove, o kadangi iš lūžių kyšojo nuoga uoliena, pama- 
nėme kadaise čia buvus dirbtinę terasą. Kažkur giliai po ledu turėjo slypėti 
laiptai ar koks nors kitas patogus nusileidimas. 

Kai pagaliau įsmukome į miesto labirintą ir ėmėme kabarotis per nu- 
kritusius akmens luitus, baidydamiesi slegiančio suskeldėjusių, trupančių 
sienų artumo bei aukščio, mūsų juslės buvo tokios įtemptos, kad pats ste- 
biuosi, kaip mums pavyko išsaugoti savitvardą. Denfortas nuolat krūpčio- 
jo ir kamavo mane visiškai nederamomis ir nereikalingomis spėlionėmis 
apie stovykloje įvykusią tragediją. Tos jo spėlionės mane neapsakomai er- 
zino, ypač todėl, kad ir aš pats, žvelgdamas į šį niūrų ir šlykštų košmariškos 
senovės palikimą, priėjau prie tam tikrų išvadų. Spėlionės dar labiau įau- 
drino ir paties Denforto vaizduotę: vienoje vietoje, kur nuolaužomis nu- 
sėtas skersgatvis staiga suko į šoną, jam pasivaideno jį nugąsdinę blankūs 
įtartini pėdsakai, kitur jis staiga sustojo pasiklausyti vos girdimo, nežinia 
iš kur tariamai sklindančio garso - prislopinto melodingo švilpiniavimo, 
kuris, pasak jo, priminė kalnų urvuose švilpiantį vėją, bet buvo kažkaip 
nejaukiai kitoks nei vėjas. Mus supančios architektūros formose ir keliuo- 
se gana neblogai išlikusiuose sienų ornamentuose nuolat atsikartojantys 
penki žvaigždės spinduliai taip pat kėlė miglotų, bet grėsmingų asociacijų; 

pasąmonėje beveik neabejojome, kaip atrodė šį prakeiktą miestą pastačiu- 
sios ir jame gyvenusios pirmykštės būtybės. 

Bet mokslininkų ir atradėjų smalsumas mūsų sielose dar nebuvo už- 
gesęs, todėl mašinaliai vykdėme savo mokslinius planus - tai yra nuskel- 
davome po gabalėlį nuo visų sienose pasitaikančių skirtingų rūšių uolienų. 
Norėjosi jų surinkti kaip įmanoma daugiau, kad kuo tiksliau nustatytume 
miesto amžių. Galingos sienos atrodė sumūrytos iš vėlesnių nei juros ir 
komančo periodų luitų, o ir visame mieste nematėme nė vieno jaunesnio 
nei plioceno epochos akmens. Buvome beveik tikri, kad mieste, po kurį 
klaidžiojome, mirtis karaliauja jau kokius 500 tūkstančių metų, o labai ga- 
limas daiktas, kad ir dar ilgiau. 

Klaidžiodami po prieblandoje skendintį akmeninį labirintą, žvalgė- 
mės pro kiekvieną mums pakeliui pasitaikančią angą, apžiūrinėdami patal- 
pas ir svarstydami, ar sugebėtume į jas patekti. Kai kurias angas buvo sun- 
ku pasiekti, o kitos atsiverdavo į apledėjusius, dangui atvirus griuvėsius, 
tokius pat, kaip ir ta ant kalvos stūksanti tvirtovė. Viena plati ir viliojanti 
anga vėrėsi į bedugnę prarają, į kurią nebuvo kaip nusileisti. Ne kartą ga- 
vome progą patyrinėti išlikusias suakmenėjusio medžio langines ir stebė- 
jomės vis dar įžiūrima tos medienos struktūra, kuri liudijo nepaprastą jos 
senumą. Langinės buvo pagamintos iš mezozojaus eros plikasėklių ir spyg- 
liuočių (daugiausia iš kreidos periodo cikūnų), taip pat iš neabejotinai 
terciaro periodu augusių vėduoklinių palmių ir pirmųjų gaubtasėklių. Aiš- 
kiai vėlesnės nei plioceno epochos medienos nepasitaikė nė karto. Spren- 
džiant iš langinių padėties - jų kraštuose išliko keistų ir seniai sudūlėjusių 
vyrių pėdsakų, - jos buvo tvirtinamos tiek iš vidinės, tiek ir iš išorinės gilių 
langų nišų pusės. Langinės, regis, įstrigo langų ertmėse, todėl ir išliko, su- 
rūdijus metaliniams vyriams bei sutvirtinimams. 

Pagaliau aptikome langų eilę išlikusioje sveikoje didžiulio penkia- 
briaunio kūgio viršūnėje — pro juos matėsi erdvi, gerai išsilaikiusi salė 
akmeninėmis grindimis, bet nusileisti ten buvo įmanoma tik su virve. 
Virvę turėjome, bet nenorėjome be ypatingo reikalo keberiotis septynis 
metrus žemyn — išretėjusiame aukštikalnių ore tai būtų pernelyg didelė 
apkrova širdžiai. Didžiulė patalpa tikriausiai buvo kažkokia salė ar pagrin- 
dinis vestibiulis: elektrinių žibintų šviesoje aiškiai matėme ryškius ir stul- 

binamus bareljefus, nusitęsusius palei sienas plačiomis horizontaliomis 
juostomis, kurias vieną nuo kitos skyrė tokios pat plačios tradicinio taške- 
lių ornamento juostos. Įsidėmėjome šią vietą ir nusprendėme į ją sugrįžti, 
jei nepavyks aptikti lengviau prieinamos patalpos. 

Pagaliau vis dėlto radome mums tinkamą angą: dviejų metrų pločio ir 
trijų metrų aukščio arkinį įėjimą — kadaise jį buvo galima pasiekti ore ka- 
bėjusiu tiltu, pusantro metro aukštyje virš dabartinės ledo dangos jungu- 
siu du pastatus. Šie arkiniai įėjimai, žinoma, buvo sulig pastato viršutinio 
aukšto grindimis, o jo grindys, laimei, irgi išliko. Pats pastatas, sudarytas 
iš stačiakampių terasų eilės, driekėsi į kairę nuo mūsų - jo fasadas žvelgė į 
vakarus. Priešais jį, ten, kur žiojėjo kitas arkinis įėjimas, stovėjo apgriuvęs 
belangis cilindras, virš kurio angos, trijų metrų aukštyje, pūpsojo keistas 
pusapvalis išsikišimas. Viduje tvyrojo aklina tamsa, tad atrodė, kad už įėji- 
mo veriasi bedugnė tuščia pragarmė. 

Užsiropštę ant nuolaužų krūvos mes dar lengviau galėjome patekti į 
pastatą kairėje, bet prieš pasinaudodami taip ilgai ieškota proga, akimirką 
sudvejojome. Taip, mes jau įžengėme į šį archajiškų paslapčių labirintą, bet 
reikėjo pasisemti ryžto, jei norėjome įkelti koją į pastatą, išlikusį iš to mi- 
tinio senojo pasaulio, kurio siaubinga prigimtis mums darėsi vis aiškesnė, 
laikų. Galų gale ryžomės nerti į vidų ir nuolaužų krūva užsikeberiojome 
iki žiojinčios angos. Grindys apačioje buvo išgrįstos didžiulėmis skalūno 
plokštėmis, o viduje į tolį tęsėsi ilgas aukštas koridorius su bareljefais ant 
sienų. 

Išjo į visas puses šakojosi daugybė kitų arkinių koridorių, ištisas patal- 
pų tinklas, ir mes supratome, kad laikas imtis savo sugalvotos nueito kelio 
žymėjimo sistemos — popieriaus skiautelių. Iki šiol mums nepaklysti pa- 
dėjo kompasai, o ir už nugarų tarp bokštų šmėksanti kalnų grandinė buvo 
patikimas orientyras. Bet dabar reikėjo kito pakaitalo. Mes suplėšėme at- 
sarginį popierių į tinkamo dydžio skutelius ir sudėjome juos į Denforto 
maišelį, nusprendę naudoti kaip įmanoma taupiau. Tarp šių pirmykščių 
sienų netraukė joks bent šiek tiek stipresnis skersvėjis, tad skiautelės padės 
mums nepaklysti. O jei vis dėlto pradės traukti vėjas ar pasibaigs popie- 
riaus atsargos, imsimės kito, tiesa, varginančio ir gaišlaus būdo - darysime 
įkirtas akmenyje. 


265 + 


Neapžiūrėjus buvo sunku suprasti, kiek toli tęsiasi šis labirintas. Pas- 
tatai ankštai grūdosi vienas prie kito, todėl tikriausiai buvo galima ne- 
pastebimai pereiti iš vieno į kitą po ledu esančiais tilteliais, nes masyvių 
pastatų viduje apledėjusių plotų, regis, buvo labai mažai; nebent kelią 
mums pastotų kokia nors griūtis ar geologinių poslinkių pasekmės. Be- 
veik visur, kur ledas buvo skaidrus, po juo matėme langus - taip sandariai 
užvertus, tarsi šio apleisto miesto būklė būtų visai nesikeitusi tol, kol jo 
apatinę dalį padengė ledo storymė. Sunku buvo atsikratyti įspūdžio, kad 
kadaise, nežinomoje laiko ūkanose pražuvusioje epochoje, visi šie namai 
vieną dieną buvo sąmoningai uždaryti ir apleisti, kad šis miestas nežlugo 
ir nebuvo sugriautas kokios nors netikėtos katastrofos. Galbūt nežino- 
mi jo gyventojai numatė atslinksiant ledynus, todėl visi kartu apleido 
miestą ir patraukė ieškoti kokio nors patikimesnio prieglobsčio? Kokios 
geofizinės sąlygos lėmė ledo susidarymą, mums dar teks išsiaiškinti. Ta- 
čiau tai negalėjo būti ilgas ir varginantis procesas. Dabartinę miesto bū- 
klę galėjo nulemti įvairios priežastys: galbūt kaltas susikaupusio sniego 
slėgis, o gal patvino upė ar kalnuose pratrūko kokia nors senovinė ledo 
užtvanka. Žvelgiant į šią vietovę, į galvą galėjo ateiti patys fantastiškiausi 
paaiškinimai. 


VI. 


Vargu ar verta išsamiai ir nuosekliai ap- 
rašyti mūsų klajones po šį klaidų pirmykštį, prieš daugybę amžių apleistą 
labirintą, po šią siaubingą senovinių paslapčių irštvą, pirmą kartą po nesu- 
skaičiuojamų tūkstantmečių išgirdusią gyvo padaro žingsnių aidą. Pakanka 
paminėti, kad jau vien tik kiekviename žingsnyje sutinkami sienų raižiniai 
atvėrė mums daugybę siaubingų dramų ir atradimų. Mūsų darytos nuotrau- 
kos patvirtins, jog tai, ką dabar jums papasakosiu, yra gryna teisybė; gaila 
tik, kad mūsų turėtos juostelių atsargos greitai išseko. Tačiau, jas išnaudoję, 
mes pradėjome paskubomis piešti pačius įsimintiniausius vaizdus. 

Pastatas, į kurio vidų patekome, buvo labai didelis ir prašmatnus, tad 

mos geologinės epochos architektūrą. Vidinės pertvaros buvo plonesnės 
už išorines sienas, bet apatiniuose aukštuose jos išsilaikė puikiai. Pastato 
suplanavimas buvo itin painus ir sudėtingas, patalpos kažkodėl labai įvai- 
raus aukščio ir, jei nebūtume nuo pat pradžių mėtę popieriaus skutelių, 
tikriausiai jau būtume pasiklydę. Iš pradžių nutarėme ištirti labiau apirusią 
viršutinę pastato dalį, todėl užsikeberiojome apie trisdešimtį metrų į viršų, 
iki viršutinės kambarių eilės - užversti sniegu ir nuolaužomis, jie žiojėjo 
atviri poliariniam dangui. Kopti teko nuožulniomis, įstrižai briaunotomis 
akmeninėmis plokštumomis, kurios čia visur buvo įrengtos vietoje laiptų. 
Kambariai - pačių įvairiausių formų ir dydžių - nuo panašių į penkiakam- 
pę žvaigždę iki trikampių ir kvadratinių. Vidutiniai jų grindų matmenys: 
maždaug 9 ir 9 metrai, o aukštis - apie 6 metrus, tačiau dažnai pasitai- 
kydavo ir erdvesnių. Išlandžioję viršutinę ir ties ledo lygiu esančią namo 
dalis, mes aukštas po aukšto nusileidome į apatinę, po ledu nugrimzdusią 
jo dalį ir netrukus pamatėme atsidūrę begalinėje kambarių ir koridorių 
raizgalynėje, kuria tikriausiai buvo įmanoma nukeliauti toli už šio pastato 
ribų. Mus vis labiau slėgė visų supančių daiktų masyvumas, milžiniškas jų 
dydis; negana to, visi aplinkui esantys kontūrai, matmenys, proporcijos, 
papuošimai ir visos kitos šito šventvagiško senovinio statinio architektūri- 
nės detalės laikė paslėpę kažką giliai svetima žmogaus prigimčiai. Tyrinė- 
dami sienų raižinius netrukus supratome, kad šis pabaisiškas miestas buvo 
pastatytas prieš daugybę milijonų metų. 

Mes vis dar negalėtume paaiškinti, pagal kokius inžinerijos principus 
buvo subalansuoti ir vienas prie kito priderinti tie milžiniški akmens lui- 
tai, bet akivaizdu, kad labai svarbų vaidmenį čia atliko arka. Aplankytuose 
kambariuose visiškai neradome jokių baldų ar buities daiktų - tai tik pa- 
tvirtino mūsų įtarimus, jog gyventojai miestą paliko tyčia ir apgalvotai. Pa- 
grindinis puošybos elementas visur - pagal vieną ir tą patį principą sukur- 
ta sieninė skulptūra: nuo lubų iki grindų rikiavosi horizontalios maždaug 
metro pločio raižinių juostos, kurios paeiliui kaitaliojosi su tokio paties 
pločio juostomis, užpildytomis geometriniais ornamentais. Pasitaikydavo 
ir išimčių, bet jos, kaip sakoma, tik patvirtino bendrą taisyklę. Tiesa, palei 
ornamentų juostas dažnai pasitaikydavo ir glotnūs kartušai su įmantriai 
išdėliotų taškelių raštu. 

Netrukus įsitikinome, kad šie raižiniai itin brandūs, rafinuoti ir meis- 
triškai atlikti, nors tuo pat metu ir visiškai, absoliučiai svetimi bet kokioms 
žmonių meno tradicijoms. Niekada nebuvau matęs subtiliau ir tobuliau 
sukurtų meno kūrinių. Nepaisant milžiniško raižinių kiekio, net pačios 
smulkiausios ir sudėtingiausios augalų ir gyvūnų detalės perteiktos stul- 
binamai gyvai, o abstraktūs ornamentai stebino meistriškumu ir painumu. 
Tos arabeskos demonstravo gilų matematikos principų išmanymą; jas su- 
darė nesuvokiamai simetriškos kreivės ir kampai, kuriuose vyravo skaičius 
penki. Juostinių raižinių kūrėjai laikėsi griežtų taisyklių ir itin keistos pers- 
pektyvos, bet jų meno galia padarė mums didžiulį įspūdį - nepaisant to, 
kad kūrėjus nuo mūsų skyrė ištisos geologinės epochos. Jų kūrybos princi- 
pas buvo paremtas ypatingu skerspjūvio ir dvimačio silueto sugretinimu — 
tokia gili psichologinė analizė nebūdinga nė vienai senovės tautai. Būtų 
beprasmiška lyginti šį meną su tuo, kurį galima išvysti mūsų muziejuose. 
Tiems, kas matys mūsų nuotraukas, šie kūriniai primins nebent kai kurias 
groteskiškas pačių drąsiausių mūsų futuristų idėjas. 

Ornamentiniai raižiniai buvo įrėžti į akmenį; gerai išsilaikiusiose sie- 
nose raižinių gylis siekė tris-penkis centimetrus. Kartušai su taškelių or- 
namentais (akivaizdu, kad tai įrašai kažkokia mums nežinoma pirmykšte 
kalba ir abėcėle) buvo įleisti į sieną per tris su puse centimetro, o patys 
taškeliai - dar per centimetrą. Figūrinių raižinių juosta reljefinė, o jos 
plokščias fonas - įleistas į sieną per tris centimetrus. Kai kur pastebėjome 
vos matomas kadaise buvusių spalvų žymes, nors per nesuskaičiuojamus 
tūkstantmečius beveik visi pigmentai suiro ir išbluko. Kuo ilgiau tyrinė- 
jome tuos neįtikėtinus bareljefus, tuo labiau jais žavėjomės. Už griežtų 
kūrybos taisyklių buvo justi menininkų pastabumas, kruopštumas ir įgu- 
dusi ranka; negana to, griežtas tradicijų laikymasis tarsi dar labiau pabrėžė 
tikrąją vaizduojamų dalykų prigimtį, esminius jų skirtumus ir unikalumą. 
Mes jutome, kad, be šių akivaizdžių meninių privalumų, esama dar ir kitų, 
kurių negalime suvokti. Kai kuriose detalėse, mūsų spėjimu, slypėjo tam 
tikri, galbūt mums itin svarbūs bei reikšmingi slapti ženklai ir užuominos, 
tačiau juos pastebėti ir suprasti galėjo tik būtybė, pasižyminti kitokiu nei 
mes mąstymu, kitokiomis emocijomis ir turinti daugiau arba kitokių juti- 
mo organų. 

Buvo akivaizdu, kad siužetų savo reljefams kūrėjai sėmėsi iš gyvena- 
mosios epochos - dažniausiai juose vaizduojami kokie nors istoriniai įvy- 
kiai. Šiai pirmykštei rasei nepaprastai, tiesiog nesveikai rūpėjo istorija — ši 
atsitiktinė aplinkybė mums neapsakomai pravertė, - todėl sienų raižiniai 
teikė stulbinamai daug informacijos, ir todėl jiems fotografuoti ir perpiešti 
mudu skyrėme daugiau dėmesio nei bet kam kitam. Kai kurių salių sieno- 
se esantys reljefai skyrėsi nuo įprastinių: jose buvo iškirsti didžiuliai žemė- 
lapiai, astronominės lentelės ir kita mokslinė informacija, kuri naiviai ir 
tuo pat metu šiurpiai patvirtino tai, ką jau buvome supratę, studijuodami 
vaizduojamuosius frizus ir panelius. Trumpai nupasakodamas, ką mums 
atskleidė raižinių visuma, viliuosi, kad sveikas protas ir atsargumas su- 
tramdys manimi patikėjusių skaitytojų smalsumą. Būtų baisi nelaimė, jei 
mano perspėjantis pasakojimas suviliotų ką nors apsilankyti toje mirties 
ir siaubo karalystėje - juk jis yra skirtas žmonėms nuo tokios minties at- 
baidyti. 

Reljefais išpuoštose sienose buvo iškirsti aukšti langai ir masyvios 
trijų su puse metro-aukščio durų angos, o kai kur dar buvo išlikę ir su- 
akmenėjusios medinės įmantriai išraižytos bei nušlifuotos durų ir langinių 
lentos. Visi metaliniai įtvirtinimai ir vyriai suiro dar žiloje senovėje, bet 
kai kurios durys vis dar laikėsi savo rėmuose ir, keliaudami iš salės į salę, 
išeikvojome nemažai jėgų joms atverti. Šen bei ten išlikę ir langų rėmai su 
keistais skaidriais elipsės formos stiklais. Dažnai pasitaikydavo didžiulių 
nišų, paprastai tuščių; bet kartais jose aptikdavome iš žalsvo muilo akmens 
išdrožtų neįprastų objektų, kurie būdavo arba sudaužyti, arba, galbūt, per- 
nelyg menkaverčiai, todėl ir palikti namo gyventojams išsikraustant. Kai 
kurios kitos angos tikriausiai buvo skirtos įvairiems buitiniams to meto 
patogumams - šildymo, apšvietimo ir kitai panašiai mechaninei įrangai, 
pavaizduotai daugelyje raižinių. Lubos paprastos, tik kartais apklijuotos 
dabar jau nusilaupiusiomis ir nukritusiomis žalsvo muilo akmens ar kito- 
kiomis plytelėmis. Grindys kai kur irgi buvo išklotos panašiomis plytelė- 
mis, nors dažniausiai - paprastomis akmeninėmis plokštėmis. 

Kaip jau minėjau, nei baldų, nei kitų kilnojamų objektų patalpose ne- 
radome, bet iš raižinių galėjome aiškiai įsivaizduoti, kokių keistų daiktų 
kadaise buvo pripildytos šios aidžios, į kapų rūsius panašios salės. Virš 

ledo sluoksnio esančiuose namo aukštuose grindis dengė beveik ištisinis 
šiukšlių, nuolaužų ir griuvėsių sluoksnis, bet leidžiantis žemyn patalpos 
darėsi vis švaresnės. Kai kuriose salėse ir koridoriuose radome tik šiek tiek 
smėlio, dulkių ir akmenis dengiančių daugiamečių apnašų, o vienur kitur 
buvo tiesiog nejaukiai švaru, lyg ką tik pašluota. Žinoma, ten, kur pasislin- 
ko uolienos ir įgriuvo sienos, ant grindų riogsojo tokios pat krūvos nuolau- 
žų, kaip ir viršutinėje namo dalyje. Iš vidinio kiemo (tokius iš lėktuvo ma- 
tėme ir kituose pastatuose) plūstanti šviesa sklaidė akliną pastato vidaus 
patalpų tamsą, todėl viršutiniuose aukštuose retai naudojomės elektriniais 
žibintais, nebent norėdami geriau apžiūrėti bareljefus. Tačiau žemiau ledo 
dangos esančioje namo dalyje tamsa vis tirštėjo, o apatinio aukšto patalpų 
raizgalynėje tvyrojo beveik aklina tamsa. 

Kad turėtumėte bent menkiausią supratimą, ką galvojome ir jau- 
tėme, leisdamiesi gilyn į šį prieš amžius ištuštėjusį ne žmogaus rankų 
sumūrytą labirintą, turiu pasistengti atkurti chaotišką, neapsakomai glu- 
minančią nuotaikų, prisiminimų ir įspūdžių virtinę. Jautresniam žmogui 
sukrėsti pakaktų vien gąsdinančio, pribloškiančio šios vietos senumo 
bei mirtimi dvelkiančios apleisties, o mes jau buvome patyrę ir stovyklą 
nuniokojusį nepaaiškinamą siaubą, ir pamatę daug pasakančius baisius 
aplinkui plytinčių sienų raižinius. Tą pačią akimirką, vos tik aptikome 
puikiai išsilaikiusį raižinių fragmentą ir jį paskubomis apžiūrėjome, tuč- 
tuojau suvokėme šiurpią tiesą. Naivu būtų teigti, kad mudu su Denfortu 
nieko panašaus neįtarėme anksčiau, nors ir kaip atsidėję vengėme vienas 
kitam apie tai net užsiminti. Tačiau dabar jau nebeliko nė menkiausių 
išganingų abejonių, kas tie padarai, pastatę šį miestą ir gyvenę jame prieš 
milijonus metų, kai žmogaus protėviai dar tebuvo primityvūs archajiniai 
žinduoliai, o po tropines Europos ir Azijos stepes klaidžiojo milžiniški 
dinozaurai. 

Anksčiau mes laikėmės įsikibę vilties (kiekvienas sau), kad visur pa- 
sikartojantis penkiakampės žvaigždės motyvas tebuvo į tokią žvaigždę 
panašaus kažkokio archėjaus eros gamtos objekto kultūrinio ar religinio 
garbinimo ženklas: taip Mino epochos Kretoje kaip dekoratyvinis moty- 
vas buvo naudojamas jų garbinamas šventasis jautis, Egipte - skarabėjus, 
Romoje - vilkė ir erelis, o įvairių laukinių genčių mene - įvairūs toteminiai 

gyvūnai. Tačiau dabar išsisklaidė paskutinės iliuzijos ir mums beliko susi- 
taikyti su protą sukrečiančia tiesa, kurią šių puslapių skaitytojas, be jokios 
abejonės, jau seniai nujautė. Man net dabar būtų šlykštu užrašyti tai ant 
popieriaus - ir tikiuosi, kad to nė neprireiks. 

Padarai, kurie dinozaurų laikais pastatė šiuos šiurpą keliančius mūrus 
ir juose gyveno, nebuvo dinozaurai. Daug blogiau: dinozaurai buvo tik ne- 
seniai atsiradę beveik besmegeniai gyvūnai, o šio miesto statytojai - seni 
ir išmintingi. Jie paliko savo pėdsakus prieš milijardą metų sumūrytuose 
akmenyse... jie pastatė sienas gerokai seniau, nei tikroji Žemės gyvybė 
sugebėjo tapti kažkuo sudėtingesniu už besidalijančių ląstelių grupę... ir 
tada, kai jokios tikrosios Žemės gyvybės dar net nebuvo. Jie patys yra šios 
gyvybės kūrėjai bei valdovai ir, be jokios abejonės, visų tų šėtoniškų seno- 
vinių mitų prototipai - jie yra tie, apie kuriuos baimingai užsimena Pnako- 
tiniai rankraščiai ir „Nekronomikonas“. Jie yra tie Senieji, atvykę iš žvaigž- 
džių tada, kai mūsų Žemė dar buvo jauna, - būtybės, kurias sukūrė mums 
svetima evoliucija, būtybės, kurių galia buvo beribė ir neprilygstama. Tik 
pamanykite - vos vakar mudu su Denfortu apžiūrinėjome tūkstantmečius 
po žeme išgulėjusias jų liekanas... o nelaimingasis Leikas su savo bendra- 
Žygiais matė tikrąjį jų pavidalą... 

Žinoma, aš nesugebėčiau nupasakoti, kokia būtent tvarka mums at- 
siskleidė žinios apie tą neaprėpiamą, prieš atsirandant žmogui egzistavusį 
Žemės istorijos tarpsnį. Mes buvome taip sukrėsti paties pirmojo atradi- 
mo, jog turėjome kuriam laikui nutraukti savo žygį, kol atsipeikėsime, o 
kai vėl pradėjome viską sistemingai apžiūrinėti, buvo jau trečia valanda 
dienos. Pastato, į kurį mudu įžengėme, skulptūros priklausė palyginti vėly- 
vam laikotarpiui - biologiniai, geologiniai ir astronominiai požymiai rodė, 
kad jos sukurtos tikriausiai ne vėliau nei prieš porą milijonų metų. Jos 
priklauso meno nuosmukio epochai - mes tai supratome, kai, perėję po 
ledo sluoksniu esančiais tilteliais, susipažinome su senesniuose pastatuose 
rastais raižiniais. Vienas pastatas buvo iškirstas ištisinėje uoloje prieš ketu- 
riasdešimt ar penkiasdešimt milijonų metų - ankstyvuoju eocenu arba vė- 
lyvuoju kreidos periodu, - ir jį puošę bareljefai savo meniškumu pranoko 
viską, ką mums teko matyti (tiesa, su viena didžiule išimtimi). Vėliau abu 
nutarėme, kad tai seniausias iš visų mūsų apžiūrėtų pastatų. 

Jei nereikėtų komentuoti jau netrukus spaudoje pasirodysiančių nuo- 
traukų, susilaikyčiau nepasakojęs, ką atradau ir prie kokių išvadų priėjau, 
nes būčiau palaikytas pamišėliu. Žinoma, pirmąsias to iš įvairių nuotru- 
pų sudurstyto pasakojimo dalis - apie žvaigždžiagalvių padarų gyvenimą 
prieš jiems atvykstant į Žemę: kitose planetose, kitose galaktikose ir kitose 
visatose, - puikiausiai galima laikyti pačių tų padarų susikurta fantastine 
mitologija. Tačiau į tuos pasakojimus įterpti piešiniai ir diagramos buvo 
tokios panašios į naujausius matematikos ir astrofizikos atradimus, kad nė 
nežinau, ką ir galvoti. Bet apie tai tegul sprendžia kiti, kai pamatys mano 
paskelbtas nuotraukas. 

Žinoma, kiekvienas mūsų aptiktas raižinių rinkinys vaizdavo tik ne- 
didelę vientisos istorijos dalį, o mes ją skaitėme ne nuo pradžių ir ne- 
nuosekliai. Kai kurios iš didžiulių salių pasakojo savarankiškas istorijas, 
o kitur nenutrūkstanti įvykių kronika tęsėsi per ištisas menių ir koridorių 
virtines. Patys geriausi žemėlapiai ir diagramos buvo išraižyti ant vieno 
siaubingai gilaus, net žemiau buvusio miesto lygio įsikūrusio požemio 
sienų; tas kokių 20 kvadratinių metrų ploto ir 20 metrų aukščio urvas ka- 
daise, be jokios abejonės, buvo kažkoks mokymosi centras. Kartais skir- 
tingos to paties pasakojimo versijos užpildydavo viena kitos spragas arba 
padėdavo išspręsti ginčytinus klausimus. 

Mane vis dar stebina, kaip per tiek mažai laiko sugebėjome tiek daug 
išsiaiškinti. Savaime suprantama, net ir dabar mes tą istoriją žinome tik 
pačiais bendriausiais bruožais, be to, daug ką išsiaiškinome tik vėliau, ty- 
rinėdami parsivežtas nuotraukas ir piešinius. Galbūt šie vėlesni tyrinėji- 
mai ir kalti dėl Denfortą kankinančio nervinio išsekimo; jaunuolio protą 
galėjo paveikti atgiję prisiminimai ir miglotos spėlionės, o dar pridėkime 
jautrią jo prigimtį ir tą košmarišką regėjimą, apie kurį jis nepapasakojo net 
man. Bet mes privalėjome užsiimti šiais tyrinėjimais, nes turime pateik- 
ti pasauliui kuo išsamesnę informaciją - kitaip mūsų perspėjimu niekas 
nepatikės, o juk jis yra nepaprastai svarbus. Mes privalome perspėti žmo- 
niją. Antarktidos tyrimai turi būti sustabdyti: tame menkai ištyrinėtame 
iškreipto laiko ir mums svetimų gamtos dėsnių pasaulyje slypi pražūtingos 
žmogui jėgos. 


* 272 


VII. 


Išsamus pasakojimas, kai tik sutvarkysi- 
me visus užrašus, netrukus pasirodys oficialiame Miskatoniko universi- 
teto biuletenyje. Čia aš viską papasakosiu tik bendrais bruožais, tik ryš- 
kiausius dalykus, papasakosiu gana padrikai ir nenuosekliai. Nežinia, ar tai 
tik mitas, ar ne, bet skulptūros mums atskleidė, kaip tie žvaigždžiagalviai 
padarai atvyko į ką tik užgimusią, tuščią ir negyvą Žemę, — atvyko ne tik 
jie, bet ir daugybė kitų Žemei svetimų esybių, kurios irgi leidosi tyrinėti 
kosmoso. Savo didžiuliais plėviniais sparnais jie, matyt, gebėdavo keliauti 
tarp žvaigždžių — tai netikėtai patvirtino tarp kalnų gyventojų sklandan- 
čius keistus padavimus, kuriuos man kadaise perpasakojo vienas kolega 
antikvaras. Jie ilgą laiką gyveno vandenynų gelmėse, statė fantastiškus 
miestus ir, naudodamiesi sudėtingais, mums nežinoma energija varo- 
mais prietaisais, kovėsi žiauriuose mūšiuose su kažkokiais neįvardintais 
priešais. Akivaizdu, kad mokslo ir inžinerijos žiniomis jie gerokai lenkė 
dabartinę žmoniją, bet savo sudėtinga technika naudodavosi tik reikalui 
prispyrus. Iš kai kurių bareljefų buvo galima spręsti, kad kitose planetose 
jie pasiekė ir pergyveno techninės civilizacijos laikotarpį, tačiau vėliau at- 
sisakė šios rūšies civilizacijos kaip emociškai netinkamos ir pražūtingos. 
Turėdami neįtikėtinai atsparų kūną ir mokėdami lengvai patenkinti savo 
poreikius, jie galėjo gyventi net aukštikalnėse - išsiversdami su nedaugeliu 
pasigamintų daiktų ir net apsieidami be drabužių, kuriuos dėvėdavo tik 
retkarčiais, norėdami apsisaugoti nuo gamtos stichijų. 

Gyvendami po vandeniu, jie ir sukūrė pirmąją Žemės gyvybę — iš 
pradžių maistui, o vėliau ir kitiems tikslams, - sukūrė naudodami Žemėje 
randamas medžiagas ir taikydami jau seniai jiems žinomus metodus. Su- 
dėtingesnių eksperimentų ateiviai ėmėsi po to, kai sunaikino gausius savo 
priešus iš kosmoso. Tą patį jie darė ir tada, kai dar gyveno kitose planeto- 
se: kūrė ne tik jiems reikalingą maistą, bet ir tam tikrą daugialąstę proto- 
plazmos masę, kuri, paveikta hipnozės, gebėdavo susiformuoti į įvairius 
laikinus organus. Taip jie sukurdavo idealius vergus, kurių paskirtis buvo 
dirbti bendruomenei reikalingus sunkius darbus. Šie klampūs ir tąsūs or- 
ganizmai, be abejo, buvo Abdulo Alhazredo parašytame siaubingajame 


273 * 


„Nekronomikone“ užuominomis minimi šogotai, nors net ir pamišęs ara- 
bas manė, jog jie egzistuoja tik tam tikro alkaloido turinčio augalo pakram- 
čiusių žmonių haliucinacijose. Kai žvaigždžiagalviai Senieji šioje planetoje 
susintetino pakankamą kiekį paprasčiausių maistui tinkamų organizmų 
ir priveisė užtektinai šogotų, jie leido likusioms ląstelių grupėms laisvai 
vystytis savarankiškai į įvairius augalus ir gyvūnus. Tiesa, kuo nors jiems 
neįtikusi gyvybės forma būdavo išnaikinama be jokio pasigailėjimo. 

Padedant šogotams, sugebėjusiems kilnoti didžiulius svorius, mažos ir 
žemos povandeninės gyvenvietės virto milžiniškais ir įspūdingais akmens 
labirintais, panašiais į tuos, kurie vėliau iškilo ir sausumoje. Lengvai pri- 
sitaikantys prie įvairių gamtos sąlygų Senieji ilgą laiką gyveno sausumoje 
pačiuose įvairiausiuose Visatos kampeliuose ir, matyt, išsaugojo daugelį 
statybų sausumoje tradicijų. Įdėmiai tyrinėdami visų tų bareljefuose pa- 
vaizduotų paleogeno miestų architektūrą, įskaitant ir miestą, kurio dar 
neatmenamais laikais ištuštėjusiais koridoriais mudu dabar keliavome, 
mes stebėjomės vienu keistu sutapimu, kurio kol kas nesugebėjome pa- 
aiškinti net ir sau patiems. Mus supančio miesto stogai ir smailės jau prieš 
daugybę amžių pavirto beformiais griuvėsiais, bet jie buvo aiškiai matomi 
bareljefuose - didžiulės į adatą panašių smailių sankaupos, dailiais flero- 
nais papuoštos kūgių ir piramidžių viršūnės, taip pat cilindrinius stulpus 
vainikuojančios plokščių, dantytų diskų virtinės. Būtent tai, pirmą kartą 
artėdami prie nelemtosios Leiko stovyklos, mes ir matėme tame kraupia- 
me ir grėsmingame mirusio miesto miraže — tačiau juk tokie miesto kon- 
tūrai, kokie tada atsivėrė mūsų dar nieko nemačiusioms akims kitoje ne- 
išmatuojamų Beprotybės viršukalnių pusėje, tikrovėje nebeegzistavo jau 
tūkstančius, dešimtis tūkstančių metų! 

Apie Senųjų gyvenimą po vandeniu ir vėliau, kai dalis jų persikėlė į 
sausumą, būtų galima prirašyti ištisus tomus. Gyvenantieji seklumose ir to- 
liau kuo puikiausiai naudojosi penkių pagrindinių galvos čiuptuvų galuose 
esančiomis akimis, užsiiminėjo skulptūra ir rašė pačiu įprasčiausiu būdu - 
stiliumi ant vandeniui atsparių vaškuotų paviršių. Gyvenantieji vandeny- 
no gelmėse apšvietimui naudojo kažkokius keistus fosforescuojančius or- 
ganizmus, bet dažniausiai naudojosi ypatingais ir mums nesuprantamais 


jutimo organais, išsidėsčiusiais jų galvas dengiančiuose ryškiaspalviuose 

žiuželiuose — šie organai leido Seniesiems, prireikus, puikiai orientuotis 
tamsoje ir apsieiti be šviesos. Gelmėse gyvenančių Senųjų skulptūra bei 
raštas įdomiai pasikeitė: sienų paviršius jie padengdavo kažkokia chemi- 
ne medžiaga, kuri tikriausiai buvo skirta fosforescencijai išsaugoti. Tačiau 
daugiau apie tai iš mūsų matytų bareljefų taip ir nesužinojome. Vandenyje 
šie padarai judėjo iš dalies plaukte - naudodamiesi šoninėmis, jūrų lelijų 
čiuptuvus primenančiomis rankomis, — o iš dalies rangydamiesi ir judin- 
dami netikrą koją sudarančią apatinę čiuptuvų eilę. Kartais jie pasinaudo- 
davo dviem ar trim porom vėduokles primenančių suglaudžiamų sparnų 
ir sparčiai nerdavo į priekį. Sausumoje jie dažniausiai spirdavosi netikrąja 
koja, bet dažnai išskleisdavo sparnus ir pakilę į didžiulį aukštį galėdavo nu- 
skristi milžiniškus atstumus. Jų į daugybę liaunų čiuptuvėlių išsišakojan- 
čios rankos buvo labai jautrios, lanksčios ir stiprios, pasižymėjo itin tikslia 
raumenų ir nervų koordinacija, todėl Senieji buvo labai nagingi meninin- 
kai ir miklūs dirbdami įvairius rankų darbus. 

Šių būtybių audinių atsparumas buvo tiesiog neįtikėtinas. Net siau- 
bingas didžiausių jūros gelmių slėgis negalėjo jiems pakenkti. Atrodo, re- 
tas iš jų apskritai mirdavo, ir visada tik dėl smurtinių priežasčių - todėl ir jų 
kapaviečių pasitaikydavo retai. Savo mirusiuosius laidojo vertikalia padė- 
timi, o virš kapo supildavo penkiakampį kauburį su įrašais. Šis bareljefuo- 
se įžiūrėtas faktas mudu su Denfortu taip sukrėtė, kad turėjome stabtelėti 
ir atsipeikėti. Tie padarai daugindavosi sporomis, kaip sporiniai induočiai 
(taip spėjo ir Leikas) - o kadangi dėl savo įspūdingo atsparumo gyveno 
beveik amžinai ir poreikio papildyti savo populiaciją beveik nepatyrė, di- 
delio masto dauginimąsi jie skatindavo tik tada, kai norėdavo kolonizuoti 
naujas teritorijas. Jaunieji padarai subręsdavo labai greitai, o išsilavinimą 
gaudavo tokį puikų, kokį mums net sunku įsivaizduoti. Jie gyveno itin tur- 
tingą ir sudėtingą intelektinį bei kūrybinį gyvenimą, kuris suformavo ne- 
paprastai tvirtas tradicijas ir institucijas, apie kurias išsamiau papasakosiu 
savo būsimoje monografijoje. Sausumos ir jūrų gyventojų tradicijos šiek 
tiek skyrėsi, bet jų pamatas ir esminiai principai buvo tie patys. 

Nors šie padarai, kaip ir augalai, galėjo maitintis neorganinėmis me- 
džiagomis, bet žymiai mieliau mito organiniu, ypač gyvulinės kilmės mais- 
tu. Gyvenantieji po vandeniu mito neapdorotais, žaliais jūrų gyviais, o 

sausumos gyventojai gaminosi savo patiekalus. Jie užsiiminėjo medžiokle 
ir veisė gyvulius mėsai, kuriuos skersdavo kažkokiais aštriais įnagiais - jų 
keistus, ant iškastinių kaulų paliktus pedsakus ir buvo pastebėjusi mūsų 
ekspedicija. Senieji lengvai pakeldavo visą įprastą Žemės temperatūrų dia- 
pazoną, galėjo gyventi beveik užšalimo temperatūros vandenyje. Tačiau 
kai prieš milijoną metų prasidėjo didysis pleistoceno epochos atšalimas, 
sausumos gyventojams teko griebtis ypatingų priemonių, įskaitant dirbti- 
nį šildymą. Galų gale žiaurūs speigai, atrodo, bus juos visus privertę grįžti 
gyventi į vandenį. Jų legendos pasakoja, kad kadaise, keliaudami kosmoso 
platybėmis, Senieji vartodavo kažkokias chemines medžiagas, kurios leis- 
davo jiems ilgą laiką išsiversti be maisto ir deguonies, taip pat ištverti eks- 
tremalią temperatūrų kaitą, tačiau, užėjus didžiajam ledynmečiui, šį būdą 
jie jau buvo užmiršę. Bet kokiu atveju, nebegalėjo amžinai gyventi apimti 
tokios dirbtinai sukeltos būsenos. 

Senieji buvo pusiau augalai ir dauginosi ne lytiniu būdu, todėl netu- 
rėjo jokio biologinio pagrindo kurti šeimas kaip žinduoliai; vis dėlto jie 
jungėsi į gana dideles šeimines bendruomenes, vienijamas siekio patogiai 
naudotis bendra erdve, tačiau, kaip mums pavyko nustatyti iš raižiniuose 
pavaizduotų kartu gyvenančių Senųjų pramogų bei užsiėmimų, taip pat 
ir troškimo patirti protinės bendrystės teikiamus džiaugsmus. Įsikurda- 
mi erdviuose kambariuose, visus baldus jie statydavo kambario viduryje, 
o sienas palikdavo laisvas puošybai bei raižiniams. Sausumos gyventojai 
patalpų apšvietimui naudojo kažkokį prietaisą, tikriausiai veikiantį elek- 
trocheminiu principu. Tiek sausumoje, tiek ir vandenyje jie naudojosi 
mūsų akiai neįprastais stalais, kėdėmis ir cilindrinius rėmus primenan- 
čiais gultais (Senieji ilsėjosi ir miegojo stovėdami, priglaudę prie kūnų 
čiuptuvus), o į stelažus kraudavo knygas - taškelių raštu išmargintas 
plokšteles su vyriais. 

Jų turėta valdžios sistema buvo neabejotinai sudėtinga ir tikriausiai 
socialistinė, nors iš mūsų matytų atvaizdų to negalima laikyti neginčija- 
mu faktu. Jų visuomenėje klestėjo prekyba, tiek miestų viduje, tiek tarp 
atskirų miestų, o kaip pinigus jie naudojo nedideles plokščias penkiakam- 
pes figūrėles su taškelių įrašais. Patys mažiausi iš įvairių mūsų ekspedicijos 
rastų žalsvų muilo akmenų tikriausiai ir buvo pinigai. Nors Senieji buvo 

miesto civilizacijos atstovai, jie šiek tiek užsiėmė žemdirbyste ir augino 
daug gyvulių. Be to, vertėsi kalnakasyba ir šiek tiek apdirbamąja pramone. 
Keliaudavo dažnai, bet masiškai kraustydavosi retokai, tik didžiųjų koloni- 
zacijų metu, kai jų rasei prireikdavo naujos erdvės. Papildomų transporto 
priemonių jiems nereikėjo: sausumoje, vandenyje ir ore Senieji ir patys 
buvo itin greiti ir vikrūs. Tačiau krovinius gabendavo nešuliniai gyvuliai: 
po vandeniu - šogotai, o vėlesniuoju gyvenimo sausumoje laikotarpiu — 
kažkokia keista primityvių stuburinių rūšis. 

Šie stuburiniai, kaip ir begalė kitų gyvybės rūšių - žemėje, ore ir van- 
denyje gyvenusių augalų ir gyvūnų - atsirado evoliucionavus Senųjų su- 
kurtoms ląstelėms, kurias jie paliko likimo valiai. Visa toji gyvybė vystėsi 
neprižiūrima, nes netrukdė planetos šeimininkams. Tačiau Senųjų požiū- 
riu kenksmingos gyvybės formos, žinoma, būdavo mechaniškai išnaikina- 
mos. Mus sudomino tai, kad pačiose paskutinėse, jau nuosmukio laikotar- 
piu sukurtose skulptūrose galima rasti pavaizduotą primityvų kerėplišką 
žinduolį, kurį sausumos gyventojai kartais vartodavo mėsai, o kartais 
laikydavo namie kaip mielą juokingą žvėrelį. Šiuose padaruose jau galima 
įžiūrėti neabejotinų beždžionės bei žmogaus bruožų. Didžiulius akmens 
luitus aukštų miesto bokštų statybai gabendavo milžiniški paleontologijos 
mokslui nežinomos rūšies pterodaktiliai. 

Įvairius geologinius pokyčius ir Žemės plutos konvulsijas išgyvenę 
Senieji stebino savo gajumu. Nors visi ar beveik visi jų ankstyvieji mies- 
tai išnyko iki archėjaus eros pabaigos, pati jų sukurta civilizacija egzista- 
vo be pertrūkių - tai buvo matyti ir iš atvaizdų sienose. Pirmą kartą jie 
į Žemę nusileido Pietų, arba Antarkties, vandenyne, tikriausiai netrukus 
po to, kai dabartinio Ramiojo vandenyno pietinės dalies vietoje iš Žemės 
buvo atplėšta dabartinį Mėnulį sudarančios materijos dalis. Pasak vieno iš 
skulptūrinių žemėlapių, visas Žemės rutulys tuo metu skendėjo po van- 
deniu, tik, amžiams bėgant, daugėjo povandeninių akmens miestų, kurie 
vis plačiau sklido po pasaulį, vis labiau toldami nuo Antarkties. Kitame 
žemėlapyje buvo pavaizduotas didžiulis Pietų ašigalį supantis sausumos 
plotas ir buvo galima suprasti, kad Senieji jame pastatė savo pirmąsias 
eksperimentines gyvenvietes, nors visi pagrindiniai jų civilizacijos centrai 
buvo perkelti į artimiausių jūrų dugną. Vėlesniuose žemėlapiuose matyti, 

kaip šis sausumos masyvas skeldėja ir dreifuoja, o dalis atskilusių jo gabalų 
slenka į šiaurę - tai stebėtinu būdu patvirtina visai naują Teiloro, Vėgene- 
rio ir Žoli' sukurtą žemynų dreifo teoriją. 

Ramiojo vandenyno pietuose iškilus Žemės plutai, prasidėjo milži- 
niški kataklizmai. Kai kurie jūrų miestai buvo sugriauti iki pamatų, bet 
tai dar ne visų blogiausia. Netrukus iš kosmoso gelmių į Žemę pradėjo 
skverbtis kiti ateiviai — į aštuonkojus panašūs sausumos gyventojai, ku- 
rie žmonijos priešaušrio mituose tikriausiai vadinami Kthulhu palikuo- 
nimis. Jų pradėtas žvėriškas karas kuriam laikui suvarė visus Senuosius 
atgal į vandenyną - tai buvo milžiniškas smūgis Senųjų civilizacijai, nes 
jų įkurtų sausumos miestų skaičius tuo metu sparčiai augo. Vėliau buvo 
sudaryta taika, pagal kurios sąlygas naujosios žemės atiteko Kthulhu pa- 
likuonims, o Seniesiems liko jūros ir ankstesnės sausumos valdos. Sausu- 
moje jie įkūrė naujus miestus, o pačius didingiausius - Antarktidoje, nes 
šią pirmųjų savo gyvenviečių žemę Senieji laikė šventa. Nuo tos dienos, 
kaip ir anksčiau, Antarktida liko Senųjų civilizacijos lopšiu, o Kthulhu 
palikuonių joje pastatyti miestai išnyko be pėdsako. Netrukus Ramiojo 
vandenyno pakrančių žemės vėl nugrimzdo į dugną, nusinešdamos su 
savimi ir baisųjį akmeninį R/lajė miestą su visais kosmoso aštuonkojais. 
Senieji vėl tapo planetos valdovais, ir jų viešpatavimą temdė tik viena mi- 
glota baimė, apie kurią jie vengė kalbėti. Per gana ilgą laiko tarpą Senųjų 
miestai nusėjo visus Žemės rutulio žemynus ir vandenynus - todėl savo 
būsimoje monografijoje aš rekomenduosiu archeologams pasinaudoti 
Peibodžio sukurta įranga ir tam tikrose viena nuo kitos nutolusiose vieto- 
vėse sistemingai užsiimti giluminiais gręžiniais. 

Amžiams slenkant, vis daugiau Senųjų pamažu kėlėsi iš vandenynų į 
sausumą; šią migraciją skatino ir naujų žemynų formavimasis, nors vande- 
nynai taip pat neištuštėjo. Buvo ir dar viena kraustymosi į sausumą prie- 
žastis: vis sunkiau sekėsi auginti ir prižiūrėti šogotus, nuo kurių priklauso 


Ę Frank Bursley Taylor (1869-1938) - JAV geologas, 1910 m. pasiūlęs kontinentų dreifo 
teoriją. Alfred Wegener (1880-1930) - vokiečių meteorologas ir Arkties tyrinėtojas taip 
pat pasiūlęs superkontinento ir kontinentų dreifo teoriją. John Joly (1857-1933) - airių 
fizikas, ieškojęs būdų, kaip nustatyti geologinio amžiaus ilgį. Jis iškėlė konvekcinio konti- 
nentų dreifo teoriją. 

sėkmingas gyvenimas vandenynų gelmėse. Laikui bėgant (apie tai mums 
su apgailestavimu papasakojo senieji bareljefai), naujos gyvybės kūrimo 
iš neorganinės medžiagos menas buvo pamirštas, todėl Seniesiems beli- 
ko tenkintis jau egzistuojančių gyvybės formų pritaikymu savo reikmėms. 
Tarp sausumos gyventojų itin paklusnūs pasirodė besą didieji ropliai; ta- 
čiau dalijimosi būdu besidauginę jūrų šogotai, kurie atsitiktinai sutapus 
aplinkybėms įgijo pavojingai aukštą intelektą, kėlė Seniesiems nemenką 
nerimą. 

Senieji visuomet valdė šogotus savo hipnotine įtaiga ir prireikus iš jų 
atsparių plastiškų audinių lengvai suformuodavo įvairias naudingas laiki- 
nas galūnes ir organus. Bet šogotai vis dažniau perkeisdavo save patys, taip 
pat savarankiškai atkartodavo įvairias anksčiau jiems suteiktas formas. Re- 
gis, jiems išsivystė smegenys, tegu dar ne visai stabilios, o tose smegenyse 
pradėjo formuotis savarankiška ir dažnai nepaklusni valia, kuri atsiliepda- 
vo į Senųjų įsakymus, bet ne visada jiems paklusdavo. Tų šogotų skulptū- 
riniai atvaizdai mums su Denfortu kėlė siaubą ir pasišlykštėjimą. Būdami 
įprastos būklės šogotai atrodė kaip beformė klampių drebučių masė, pri- 
menanti į krūvą sulipusius burbuliukus; įgiję rutulio formą, siekdavo iki 
keturių su puse metrų skersmens. Tačiau jų pavidalas ir tūris nuolat keitė- 
si: jie, savarankiškai arba paklusdami Senųjų įtaigai, nuolat išsiaugindavo 
įvairias ataugas arba formuodavo įvairius, klausos, regėjimo ir net kalbos 
organus, mėgdžiodami savo šeimininkus. 

Prieš 150 milijonų metų, maždaug permo periodo viduryje, šogotai 
tapo visiškai nevaldomi, todėl jūrose gyvenantys Senieji, norėdami jėga su- 
sigrąžinti paklusnumą, pradėjo prieš juos patį tikriausią karą. Nors mus nuo 
tų laikų skyrė neapsakoma amžių praraja, bet, žiūrint į to karo atvaizdus, į 
begalvius, gleivėmis padengtus šogotų nužudytų Senųjų kūnus, mus krėtė 
šiurpas. Senieji panaudojo ypatingus sukilusių padarų molekulinę struk- 
tūrą pažeidžiančius ginklus ir galų gale visiškai nugalėjo šogotus. Vėlesnės 
istorijos bareljefai vaizduoja ginkluotų Senųjų tramdomus ir dresuojamus 
šogotus - taip Amerikos Vakarų kaubojai kadaise tramdė laukinius žirgus. 
Maišto metu šogotai įrodė galintys gyventi ir sausumoje, bet šis jų gebėji- 
mas nebuvo skatinamas - mat nauda, kurią iš jų būtų galima gauti sausu- 


moje, vargu ar atsvertų visus su jų priežiūra susijusius sunkumus. 

Juros periodu Seniesiems teko susiremti su dar vienu nauju iš kosmo- 
so atskridusiu priešu — pusiau grybus, pusiau vėžiagyvius primenančiais 
padarais iš planetos, kuri tikriausiai buvo tolimas ir tik neseniai žmonių 
atrastas Plutonas. Apie šiuos gyvius, be jokios abejonės, buvo užsimena- 
ma šiaurės kalnų gyventojų legendose - Himalajuose jie vadinami Mi-Go, 
arba šlykščiaisiais Sniego žmonėmis. Kovodami su šiais atėjūnais Senieji, 
pirmąkart nuo tada, kai apsigyveno Žemėje, pabandė pakilti į kosmosą, 
bet atlikę visus reikiamus pasiruošimus suprato, kad nesugebės išsiveržti iš 
Žemės atmosferos. Kad ir kokia buvo ta kelionių tarp žvaigždynų paslap- 
tis, dabar Senieji jau buvo ją pamiršę visiems laikams. Galiausiai Mi-Go 
išstūmė Senuosius iš visų šiaurės žemių, nors ir nieko negalėjo padaryti 
gyvenantiems vandenynų gelmėse. Pamažu senoji rasė ėmė trauktis į savo 
pirmąją apgyvendintą Žemės sritį - į Antarktidą. 

Tyrinėdami raižinius, kuriuose buvo vaizduojami mūšiai su Ktulhu 
palikuonimis ir Mi-Go, pastebėjome, kad tų dviejų rasių kūno audinių 
sandara dar labiau skyrėsi nuo mums žinomos, nei Senųjų. Priešingai 
negu Senieji, Mi-Go ir Kthulhu palikuonys gebėjo transformuotis ir 
vėl sugrįžti į ankstesnį būvį, o tai tikriausiai reiškė, kad jie atvyko iš dar 
tolimesnių Visatos gelmių. Nepaisant neįtikėtino audinių atsparumo ir 
mums neįprastų gyvybinių savybių, Senieji buvo materialūs padarai, o tai 
reiškia, kad jie kilę iš mums įprasto laiko ir erdvės kontinuumo. O štai 
apie tų kitų padarų kilmę galime tik nedrąsiai, užgniaužę kvapą, spėlioti. 
Žinoma, tik tuo atveju, jei įsiveržėlių anomalijos ir kosminė kilmė nėra 
vien gryna mitologija. Galimas daiktas, kad visas šias kosmines istorijas 
Senieji sukūrė, norėdami pateisinti savo pralaimėjimus - juk svarbiausi jų 
psichologijos bruožai, iš visko sprendžiant, buvo susidomėjimas istorija 
ir pasididžiavimas savo gentimi. Ne veltui jų metraščiuose net neužsime- 
nama apie daugybę išsivysčiusių ir galingų rasių, kurių didingos kultūros 
ir milžiniški miestai nuolat minimi įvairiose tamsiose ir primirštose le- 
gendose. 

Nemažai reljefinių žemėlapių ir raižinių stulbinančiai gyvai vaizdavo 
per ilgas geologines eras besikeičiantį mūsų pasaulį. Kai kuriais atvejais 
šiuolaikiniam mokslui teks peržiūrėti savo teiginius, bet kai kurios kitos 
drąsios mokslinės hipotezės čia ras puikiausią patvirtinimą. Jau minėjau, 

kad ant šių niūrių sienų mes atradome Teiloro, Vėgenerio ir Žoli hipotezės 
įrodymą: jie teigė, kad visi žemynai, veikiami išcentrinės jėgos, atskilo nuo 
pirmykščio Antarkties sausumos masyvo ir, slysdami klampiu magmos pa- 
viršiumi, pradėjo dreifuoti į visas puses. Šią hipotezę mokslininkai iškėlė, 
atkreipę dėmesį į vienas kitą papildančius Afrikos ir Pietų Amerikos kon- 
tūrus ir į didžiųjų kalnų grandinių klostes bei kryptis, o dabar jos naudai 
pasisakė ir šis kraupus istorijos šaltinis. 

Žemę prieš 100 milijonų metų, karbono periodu, vaizduojančiuose 
žemėlapiuose matomi dideli plyšiai ir tarpekliai, vėliau atskirsiantys Afriką 
nuo didžiulių platybių, kadaise apėmusių Europą (tuometinę pragariškų 
senųjų legendų Valuziją), Aziją, abi Amerikas ir Antarktidos žemyną. Vė- 
lesniuose žemėlapiuose ir brėžiniuose (o svarbiausia, tame, susijusiame 
su prieš 50 milijonų metų įkurtu mus dabar supančiu didžiuliu mirusiu 
miestu) jau aiškiai matomi visi dabartiniai žemynai. Vėliausiame mūsų at- 
rastame žemėlapyje, tikriausiai priklausančiame plioceno epochai, žemy- 
nai jau aiškiai primena dabartinį pasaulį: tik Sibiras vis dar susijungęs su 
Aliaska, Šiaurės Amerika per Grenlandiją - su Europa, o Pietų Amerika 
per Grehemo žemę - su Antarktidos žemynu. Karbono periodo žemėla- 
pyje visas Žemės paviršius — tiek vandenynų dugnas, tiek tarpeklių išrai- 
žytas sausumos masyvas — buvo išmargintas milžiniškus Senųjų miestus 
žyminčiais ženkleliais, bet vėlesniuose žemėlapiuose aiškiai matyti, kaip 
jie pamažu traukiasi Antarkties link. Pačiame vėliausiame, plioceno lai- 
kų žemėlapyje sausumos miestai buvo išlikę tik Antarktidos žemyne ir 
pačiame Pietų Amerikos žemyno galiuke, o povandeniniai miestai — tik 
į pietus nuo penkiasdešimtosios Pietų platumos lygiagretės. Senųjų susi- 
domėjimas šiaurinėmis Žemės sritimis, regis, sumenko iki nulio, o žinios 
apie juos irgi buvo prarastos, išskyrus vis dar tyrinėtas kranto linijas - tik- 
riausiai ilgų žvalgybinių skrydžių, į kuriuos jie vis dar leisdavosi savo plėvi- 
niais vėduokliškais sparnais, metu. 

Akmenyje iškirsti metraščiai nuolat pranešdavo apie Senųjų miestus 
griaunančius įvairius gamtos kataklizmus: iškylančius kalnus, išcentri- 
nės jėgos skaldomus žemynus, sausumą ir vandenyno dugną purtančias 
seismines konvulsijas. Buvo įdomu stebėti, kaip, amžiams bėgant, nau- 
jų miestų statyta vis mažiau ir mažiau. Aplinkui mus plytintis didžiulis 

miręs megapolis tikriausiai paskutinis šios rasės sukurtos civilizacijos 
centras; jį pastatė kreidos periodo pradžioje, netoli tos vietos, kur milži- 
niškas Žemės plutos lūžis sugriovė dar didesnį jo pirmtaką. Regis, būtent 
ši sritis buvo laikoma pačia švenčiausia Žemės vieta - juk čia, dar tuome- 
tiniame jūros dugne, atvykę iš žvaigždžių įsikūrė pirmieji Senieji. Barel- 
jefuose atpažinome daugelį charakteringų mūsų tiriamo miesto bruožų ir 
supratome, kad jis tęsiasi daugybę šimtų kilometrų į abi kalnų grandinės 
puses, ir kad jo viso mums nepavyktų apžvelgti net iš lėktuvo. Buvo mano- 
ma, kad šiame naujajame mieste išliko kai kurie šventi paties pirmojo po- 
vandeninio miesto akmenys, kuriuos po daugelio amžių į Žemės paviršių 
iškėlė besiraukšlėjantys geologiniai sluoksniai. 


VIII. 


Žinoma, mes su ypatingu susidomėjimu 
ir pagarbia baime apžiūrinėjome viską, kas buvo tiesiogiai susiję su mūsų 
buvimo vieta. Tokios medžiagos čia matėme apsčiai, o beklaidžiojant po 
apatinių miesto aukštų labirintą, mums pasisekė aptikti labai vėlyvos staty- 
bos namą, ant kurio sienų, nors ir suskeldėjusių nuo netoliese atsiradusio 
tektoninio lūžio, dekadentine paskutiniųjų miesto skulptorių maniera pa- 
pasakota šio krašto istorija, įskaitant daug vėlesnius nei plioceno epocha 
laikus — tai buvo mūsų paskutinis žvilgsnis į priešistorinį pasaulį. O taip 
pat ir paskutinis nuodugniai apžiūrėtas namas, nes jame atrasti dalykai iš- 
kėlė mums naują tikslą. 

Be jokios abejonės, mes buvome atsidūrę viename keisčiausių, niū- 
riausių ir baisiausių Žemės kampelių. Šis kraštas tikrai pats seniausias iš 
visų pasaulio kraštų, ir mes vis labiau tikėjome, kad šios baisios aukštumos 
ir yra toji legendinė Lengo plynaukštė, kurią vengė minėti net pamišęs 
„Nekronomikono“ autorius. Didžioji kalnų grandinė buvo neapsakomai 
ilga — ji prasidėjo nedideliu kalnagūbriu Vedelio jūros krante ir kirto be- 
veik visą žemyną. Pati aukščiausia jos dalis buvo iškilusi kaip didinga arka 
nuo 82" pietų platumos ir 60" rytų ilgumos iki 70* pietų platumos ir 115“ 
rytų ilgumos; įgaubtoji jos pusė - atsukta į mūsų stovyklą, o į jūrą nukreip- 

tas galas siekė ilgą, ledo sukaustytą krantą, kurį nuo Pietų poliarinio rato 
matė Vilksas ir Mousonas.. 

Bet visai netoliese buvo išsidėstęs dar siaubingesnis Gamtos iššūkis. 
Jau minėjau, kad šios viršukalnės aukštesnės už Himalajus, bet skulptūros 
liudijo, kad jos nebuvo aukščiausios Žemėje. Ši niūri garbė atiteko kitiems 
kalnams — didžioji dalis skulptorių iš viso vengė apie juos užsiminti, o li- 
kusieji vaizdavo su aiškiu pasibjaurėjimu ir virpuliu. Atrodo, kad dalies se- 
niausios pasaulio sausumos, kuri pirmoji iškilo iš vandenų po to, kai nuo 
Žemės atsiskyrė Mėnulis ir iš žvaigždžių atskrido Senieji, buvo vengiama 
kaip kažkokio nežinomo ir neaiškaus blogio šaltinio. Ten pastatyti miestai 
sugriūdavo anksčiau laiko, o jų gyventojai staiga kažkur pradingdavo. Ko- 
mančų geologiniu laikotarpiu šią žemę supurtė pirmieji galingi tektoniniai 
poslinkiai, ir per siaubingą chaosą bei griaudesį staiga iškilo baugi kalnų 
grandinė - taip Žemėje atsirado aukščiausi ir siaubingiausi kalnai. 

Jei bareljefų masteliai nemelavo, tų pasibaisėtinų kalnų aukštis siekė 
daugiau nei 12 kilometrų, vadinasi, jie buvo gerokai aukštesni net ir už 
mūsų perskristas pribloškiančiai aukštas Beprotybės viršukalnes. Jų gran- 
dinė, regis, tęsėsi nuo 77“ pietų platumos ir 70" rytų ilgumos iki 70“ pietų 
platumos ir 100" rytų ilgumos - vadinasi, ji stūksojo vos už 480 kilometrų 
nuo šio mirusio miesto, ir jei ne toji tvyranti balsva migla, vakaruose būtu- 
me įžiūrėję jų kraupias viršukalnes. Šiaurinis šių kalnų kraštas tikrai turėtų 
būti matomas nuo Pietų poliariniame rate esančios Karalienės Merės že- 
mės kranto. 

Nuosmukio laikais kai kurie Senieji tuos kalnus šlovino keistomis mal- 
domis, bet niekas nedrįso prie jų artintis ar bent spėlioti, kas slypi anapus. 
Jokio žmogaus akis niekuomet nėra jų regėjusi ir, tyrinėdamas raižiniuose 
išreikštas emocijas, aš meldžiausi, kad niekados ir neišvystų. Už tų kalnų, 
palei Karalienės Merės ir Kaizerio Vilhelmo žemių krantus, eina dar viena 
žemesnė, apsauginė kalnų grandinė, ir aš dėkoju Viešpačiui, kad iki šiol dar 
niekam nepavyko ten išsilaipinti ir į tuos kalnus įkopti. Aš jau nebe taip 
skeptiškai, kaip anksčiau, žiūriu į senas legendas ir baimes, ir nesijuoksiu iš 


Charles Wilkes (1798-1877) - JAV jūrininkas ir tyrinėtojas. JAV tyrinėjimų ekspedicijos 
vadovas (1838-1842 m.). Vienas pirmųjų pranešęs, kad matė Antarktidos žemyną. Douglas 
Mawson (1882-1958) - australų geologas, Antarktikos tyrinėtojas, trijų ekspedicijų dalyvis. 

nežemiško senovės skulptoriaus įsitikinimo, kad retkarčiais ties kiekviena 
iš tų slegiančių viršukalnių sustingdavo žaibas, o viena iš smailių visą ilgą 
poliarinę naktį švytėdavo nepaaiškinama šviesa. Kas žino, galbūt senovi- 
nių Pnakotinių rankraščių užuominose apie Šaltosiose dykrose stūksantį 
Kadatą ir slypi kažkokia siaubinga ir neabejotina tiesa? 

Bet mus supanti vietovė, nors ir neprislėgta tokio baisaus prakeiksmo, 
buvo ne mažiau mįslinga. Įkūrus šį miestą, didžiojoje kalnų grandinėje ne- 
trukus ėmė dygti stambios šventyklos. Pasak raižinių, ten, kur dabar kalnų 
šlaitai nusėti keistais kubais ir pylimais, anksčiau į dangų kilo įmantrūs, 
fantastiški bokštai. Bėgant amžiams, atsirado olos, kurios vėliau buvo su- 
jungtos su šventyklomis. Dar vėliau požeminiai vandenys pamažu išplovė 
kalkakmenio gyslas, ir kalnus, prieškalnes bei jų papėdėje esančias lygu- 
mas išskvarbė tikras požeminių urvų ir landų labirintas. Daugybė barelje- 
fų pasakojo apie požemių tyrinėjimus ir žemės gelmėse netikėtai aptiktą 
niekada saulės nemačiusią požeminę jūrą. 

Šią tamsybėse skendinčią prarają, be abejo, išgraužė didžiulė upė, 
kuri atitekėjo iš vakaruose stūksančių bevardžių ir siaubingų kalnų; ties 
šiais Senųjų kalnais ji suko į šoną ir tekėjo palei juos, ko! ties Vilkso krante 
esančiomis Bado ir Toteno žemėmis įsiliedavo į Indijos vandenyną. Ties 
posūkiu upė pamažu išgraužė kalkakmenį, jos atšakos pasiekė gruntinius 
vandenis, susiliejo su jais ir ėmė graužtis dar giliau į uolieną. Galų gale visa 
upės tėkmė prasiskverbė į kalnų gelmes, o senoji į vandenyną vedusi jos 
vaga išdžiūvo. Vėliau tą vagą pasiglemžė augantis miestas. Supratę, kas at- 
sitiko, Senieji, paklusdami jiems būdingai stipriai meno pajautai, abipus 
į amžinąją tamsą garmančios srovės iškirto didžiulius puošnius pilonus. 

Upę kadaise kirto daugybė didingų tiltų — tai jos perdžiūvusią vagą 
mes matėme, žvalgydamiesi iš lėktuvo. Miestą vaizduojančiuose barel- 
jefuose pažymėta upės padėtis padėjo mums susigaudyti, kaip, nesuskai- 
čiuojamiems amžiams bėgant, keitėsi miestas; mes netgi paskubomis 
nusibraižėme gana išsamų svarbiausių miesto aikščių, pastatų ir kitų 
panašių dalykų žemėlapį — jis pagelbės vėlesniuose žygiuose. Netrukus 
savo vaizduotėje jau galėjome atkurti pribloškiantį paveikslą šio mies- 
to, koks jis buvo prieš milijoną, dešimt ar penkiasdešimt milijonų metų: 
raižiniuose aiškiai ir tiksliai pavaizduota, kokie tuomet buvo jo pasta- 

tai, kalnai, aikštės ir priemiesčiai, koks peizažas juos supo, kaip atrodė 
vešli terciaro periodo augmenija. Viskas buvo persmelkta tokio didingo 
ir mistiško grožio, kad, gerdamas šiuos vaizdus akimis, aš net pamiršau 
tą nykulį ir baimę, kurie slėgė ir gniaužė mano sielą tarp šių neįsivaiz- 
duojamai senų sienų - masyvių, negyvų, nutolusių nuo viso pasaulio ir 
nugrimzdusių į ledinę prieblandą. Beje, sprendžiant iš kai kurių barelje- 
fų, miesto gyventojai taip pat pakliūdavo į šio slegiančio siaubo nagus: 
mums dažnai pasitaikydavo scena, kurioje Senieji baimingai atšokdavo 
nuo kažkokio nesuprantamo daikto (raižiniuose jo nė karto neišdrįso 
pavaizduoti), kuris buvo aptiktas didžiojoje upėje - vandens srovė jį at- 
plukdė per vijokliais apraizgytus cikūnų miškus nuo pat tų vakaruose 
stūksančių siaubingųjų kalnų. 

Tik viename vėlyvos statybos name rastuose nuosmukio laikotarpio 
raižiniuose mes aptikome didžiulės artėjančios nelaimės ir būsimos mies- 
to apleisties nuojautą. Kažkur neabejotinai turėjo būti daug daugiau tos 
pačios epochos raižinių, net jei tuo įtemptu ir neramiu metu skulptorių 
įkvėpimas ir kūrybinė energija gerokai sumenko; ir iš tiesų, jau netrukus 
radome neabejotinų įrodymų, kad tokių raižinių iš tiesų esama. Bet šie 
buvo pirmieji ir vieninteliai, kuriuos atidžiai apžiūrėjome savo akimis. Ke- 
tinome vėliau dar paieškoti, bet, kaip jau ir minėjau, pasikeitusios aplinky- 
bės privertė mus imtis kitų darbų. Tiesa, raižinių kiekis bet kuriuo atveju 
nebuvo beribis: laikui bėgant, Senieji prarado viltį gyventi šiame mieste 
ilgai ir laimingai, o kartu su ta viltimi išblėso ir jų troškimas puošti sienas. 
Paskutiniu likimo smūgiu, žinoma, tapo didysis ledynmetis, kuris kadaise 
buvo sukaustęs beveik visą planetą, o iš ašigalių taip niekada ir nepasitrau- 
kė. Būtent toji speigų epocha kitame pasaulio gale pražudė legendines Lo- 
maro ir Hiperborėjos šalis. 

Sunku būtų tiksliai nurodyti, kada šaltis sukaustė Antarktį. Dabar mes 
manome, kad ledynmečio epocha prasidėjo prieš 500 000 metų, bet ašiga- 
lius ši nelaimė tikriausiai ištiko gerokai anksčiau. Visos datos iš dalies tėra 
spėlionės, bet visai tikėtina, kad vėlyvieji nuosmukio laikotarpio reljefai 
buvo išraižyti mažiau nei prieš milijoną metų, o miestas ištuštėjo gerokai 
prieš tradicinę pleistoceno pradžios datą — tai yra gerokai anksčiau nei 
prieš 500 000 metų. 

Nuosmukio laikų bareljefuose galima pastebėti, kad augmenija visur 
gerokai praretėjo, o visas Senųjų gyvenimas vis labiau traukėsi iš kaimo į 
miestą. Juose pavaizduota namuose atsiradusi šildymo įranga, šiltu audek 
lu žiemą apsimuturiavę keleiviai. Radome kartušų seriją (jie vis dažniau 
pertraukia vėlyvųjų raižinių juostas), vaizduojančią vis masiškesnį kraus- 
tymąsi į artimiausius šiltesnius prieglobsčius - kai kurie Senieji traukėsi į 
prie tolimųjų žemyno krantų įsikūrusius povandeninius miestus, kiti lei- 
dosi į prieškalnėse išsiraizgiusius kalkakmenio urvus, kurie vedė link tam- 
sios požeminių vandenų bedugnės. 

Taip jau susiklostė, kad didžioji dalis kolonistų pasitraukė į požemių 
gelmes. Žinoma, iš dalies tai galima paaiškinti tuo, jog šis kraštas buvo lai- 
komas šventu, bet svarbiausios, matyt, kitos priežastys: į požemius persi- 
kėlę Senieji galėjo toliau lankyti didžiąsias ant kalnų stovinčias šventyklas, 
naudotis miestu kaip vasaros rezidencija ir susisiekimo tarp kasyklų punk- 
tu. Buvo pagerintas susisiekimas tarp senųjų ir naujųjų buveinių: Senieji 
pataisė ir patobulino jas jungusius kelius, iškirto daugybę tiesioginių tu- 
nelių, vedusių iš senojo miesto prie juodosios prarajos - tų staigiai žemyn 
besileidžiančių urvų angas mes kaip įmanoma kruopščiau perpiešėme į 
savo sudaromą miesto žemėlapį. Supratome, kad mažiausiai du iš tų tune- 
lių žiojėjo visai netoli mūsų, ant miesto ir kalnų ribos: vienas — vos už pu- 
skilometrio link išdžiūvusios upės vagos, o kitas - gal už kokio kilometro 
į priešingą pusę. 

Požeminę jūrą kai kur juosė nuolaidus krantas, bet naująjį miestą Se- 
nieji pasistatė po vandeniu - be abejo, todėl, kad tai leido tikėtis pasto- 
vesnės ir aukštesnės temperatūros. Požeminė jūra buvo itin gili, jos gel- 
mes šildė vidinė Žemės kaitra, todėl gyventi ten buvo galima kiek tik nori. 
Padarams, regis, nebuvo sunku prisitaikyti dalį laiko, o vėliau ir nuolatos 
gyventi po vandeniu - juk jų žiaunos nebuvo galutinai atrofavęsi. Daugy- 
bė raižinių vaizdavo, kaip jie lanko kitus po vandeniu gyvenančius savo 
gentainius, kaip jie nuolat nardo į gilų didžiosios upės dugną. Netrikdė 
jų ir amžina žemės gelmių tamsa - jie buvo pripratę prie ilgų Antarktidos 
naktų. 

Nepaisant neabejotinai dekadentiško stiliaus, jų vėlyvieji raižiniai vis 
dėlto palieka gilų įspūdį - tai tikras epas, pasakojantis apie naujojo miesto 

statybą tuštymėje tyvuliuojančios jūros dugne. Senieji pasitelkė mokslą: 
itin tvirta ir netirpi uoliena buvo kertama urvais išvarpytų kalnų gelmė- 
se, 0 iš artimiausio povandeninio miesto jie pasikvietė patyrusių, pačius 
pažangiausius darbo metodus išmanančių statybininkų. Šie darbininkai 
atsigabeno viską, ko reikėjo, norint sėkmingai įgyvendinti sumanymą: 
ląstelinio audinio šogotams auginti (jie turėjo tampyti akmens luitus, o 
vėliau jau pastatytame mieste dirbti nešuliniais gyvuliais), taip pat proto- 
plazmos, kuri lengvai virsdavo fosforescuojančiais šviesos šaltiniais. 

Galų gale tos niūrios jūros dugne išaugo galingas miestas, savo ar- 
chitektūra primenantis viršuje likusį megapolį - statytojų nagingumui 
nepakenkė net bendras jų civilizacijos nuopuolis, nes šiame darbe buvo 
laikomasi griežtų matematinių skaičiavimų. Naujieji šogotai čia užaugo 
didžiuliai ir apdovanoti ypatingu intelektu: pasak raižinių, šeimininkų 
įsakymus jie suprasdavo ir vykdydavo tiesiog žaibiškai. Su Senaisiais jie 
tikriausiai kalbėdavosi mėgdžiodami jų balsus, o šie, jei tik mes teisingai 
supratome vargšo Leiko atlikto skrodimo rezultatus, apėmė platų dažnių 
spektrą ir priminė melodingą švilpavimą ar dūdavimą. Šogotai dabar buvo 
valdomi balsu, o nebe hipnotine įtaiga, kaip anksčiau, ir tapę visiškai pa- 
klusnūs. O minėtieji švytintys organizmai kuo puikiausiai teikdavo Senie- 
siems šviesą ir sėkmingai pakeitė naktimis antžeminio pasaulio danguje 
švytėdavusią šiaurės pašvaistę. 

Vaizduojamasis menas vis dar egzistavo, tegu gerokai sumenkęs. Re- 
gis, Senieji ir patys suvokė savo kultūros nuosmukį: daugeliu atvejų jie 
itin meniškai išraižytus senojo miesto akmens luitus perkeldavo į naująjį 
povandeninį miestą, taip tarsi užbėgdami už akių imperatoriaus Konstan- 
tino Didžiojo politikai: šis, gyvenęs panašioje nuosmukio epochoje, no- 
rėdamas suteikti kuo daugiau prabangos Bizantijai, naujajai savo sostinei, 
tiesiog apiplėšė Graikiją ir Aziją ir išsivežė iš jų visus puikiausius meno 
kūrinius, nes nieko panašaus jo paties epochos menininkai sukurti nebe- 
mokėjo. Raižytų akmens luitų Senieji perkėlė ne tiek daug, kiek būtų galė- 
ję, - tikriausiai todėl, kad miestą gyventojai apleido pamažu. O kai miestas 
pagaliau visiškai ištuštėjo (tai turėjo įvykti dar prieš įsivyraujant patiems 
Žiauriausiems pleistoceno šalčiams), Senuosius jau, matyt, arba kuo pui- 
kiausiai tenkino ir jų naujasis dekadentinis menas, arba jie nebemokėjo 

įvertinti senovinės raižybos privalumų. Kad ir kaip ten būtų nutikę, bet 
mus supantys tūkstantmėčiai nebylūs griuvėsiai neprarado visų savo raiži- 
nių ir puošybos, nors visos geriausios atskirai stovėjusios skulptūros ir kiti 
kilnojami dalykai buvo išgabenti. 

Šią istoriją pasakojantys nuosmukio laikų kartušai ir paneliai buvo, 
kaip minėjau, paskutiniai, kuriuos spėjome apžiūrėti per ribotą žvalgymui- 
si skirtą laiką. Iš jų mes susidarėme tokį vaizdą: Senieji paeiliui gyvenda- 
vo tai sausumoje stovinčiame mieste (vasarą), tai požeminės jūros dugne 
(žiemą), retkarčiais prekiaudami su Antarktidos pakrantės povandeninių 
miestų gyventojais. Tuo metu turėjo tapti aišku, kad sausumos miestas yra 
pasmerktas: raižiniai sugebėjo perteikti artėjančio speigo nešamą pragaiš- 
tį. Augalija darėsi vis skurdesnė, o didžiulės žiemos pusnys nebeištirpdavo 
net vidurvasarį. Prijaukinti ropliai beveik visi išmirė, ne ką geriau laikė- 
si ir naminiai žinduoliai. Norint tęsti darbą viršuje, reikėjo tam pritaikyti 
dalį amorfiškų ir stebėtinai šalčiui atsparių šogotų - anksčiau Senieji visais 
įmanomais būdais to vengė. Gyvybė didžiojoje upėje išnyko, ištuštėjo ir 
poliarinės jūros - jose vis dar plaukiojo tik ruoniai ir banginiai. Išskrido 
visi paukščiai, pasiliko tik didžiuliai nerangūs pingvinai. 

Galima tik spėlioti, kas nutiko vėliau. Kiek gyvavo požeminių van- 
denų miestas? Gal jis vis dar ten stovi, kaip į amžiną tamsą nugrimz- 
dęs akmeninis miruolis? Ar požeminius vandenis sukaustė ledas? Koks 
likimas ištiko vandenynų gelmėse įsikūrusius miestus? Ar kas nors iš 
Senųjų pasitraukė į šiaurę, bėgdamas nuo artėjančių ledynų? Šiuolaiki- 
nis geologijos mokslas neaptiko jokių jų egzistavimo pėdsakų. Ar siau- 
bingieji Mi-Go vis dar kėlė grėsmę šiaurėje? Ar kas nors žino, kas mūsų 
dienomis tūno neperžvelgiamose ir netyrinėtose giliausiose vandenų 
bedugnėse? Tie padarai, regis, galėjo atlaikyti bet kokį slėgį, o žvejai 
savo tinklais retkarčiais ištraukia pačių keisčiausių dalykų. Ir galbūt ne 
banginiai žudikai kalti dėl tų paslaptingų ir žiaurių antarktinius ruonius 
subjaurojusių randų, į kuriuos prieš keletą dešimtmečių atkreipė dėmesį 
Borchgrevinkas'? 


* 


Carsten Egeberg Borchgrevink (1864-1934) - norvegų tyrinėtojas, pirmasis įkėlęs koją į 
Antarktidos žemyną (1895 m. sausio 24 d.) ir pirmasis ten sėkmingai peržiemojęs (1899- 
1900 m.). Vienas pirmųjų poliarinėse ekspedicijose pradėjo naudoti šunų kinkinius. 

Su vargšo Leiko rastais egzemplioriais šie klausimai buvo nesusiję: iš 
jų geologinės aplinkos galime spręsti, kad jie gyveno pačiais ankstyviau- 
siais sausumos miesto egzistavimo laikais. Sprendžiant iš radimvietės, jų 
amžius siekė ne mažiau nei trisdešimt milijonų metų; o tais laikais, kaip 
mes jau supratome, dar neegzistavo nei povandeninėje bedugnėje pasta- 
tytas miestas, nei pati bedugnė. Tie padarai būtų prisiminę savo regėtus 
daug senesnius šio krašto vaizdus: vešlią, visur kerojančią terciaro periodo 
augaliją, daug jaunesnį juos supantį miestą, kuriame klesti menai, ir galin- 
gą upę, į šiaurę palei didingus kalnus plukdančią savo vandenis į tolimą 
tropinį vandenyną. 

Ir vis dėlto mums nėjo iš galvos tie padarai - ypač aštuoni puikiai iš- 
likę jų pavyzdžiai, kurie paslaptingai dingo iš nusiaubtos Leiko stovyklos. 
Visoje toje istorijoje slypėjo kažkokia anomalija: keisti dalykai, kuriuos 
taip atkakliai stengėmės paaiškinti kažkieno beprotybe; tos šiurpios ka- 
pavietės; dingusių daiktų kiekis ir paskirtis; Gednis; nežemiškas tų seno- 
vinių baidyklių kūno atsparumas; iš raižinių sužinoti keisti jų sandaros ir 
gyvenimo ypatumai... Per kelias valandas mudu su Denfortu pamatėme 
tiek daug, kad buvome pasiruošę pripažinti ir nutylėti dar daugiau pasibai- 
sėtinų ir neįtikėtinų pirmykštės Gamtos paslapčių. 


IX. 


Jau minėjau, kad, tyrinėdami nuosmu- 
kio epochos Senųjų meną, netikėtai pakeitėme savo artimiausius planus. 
Žinoma, naujieji mūsų planai buvo susiję su į tamsų gelmių pasaulį prakirs- 
tais tuneliais, apie kuriuos anksčiau nieko nežinojome, tačiau dabar degė- 
me smalsumu ištirti. Remdamiesi raižinių masteliu apskaičiavome, kad, 
nuėję apie pusantro kilometro žemyn pro bet kurio iš netoliese esančių 
tunelių angą vedančiu stačiu keliu, atsidursime ant svaiginančios, niekada 
saulės nemačiusios bedugnės krašto, palei kurį Senieji nutiesė į tamsą nu- 
grimzdusio vandenyno link vedančius takelius. Mes negalėjome atsispirti 
vilionei savo akimis pamatyti tą legendinę prarają ir supratome, kad leistis 
reikėtų tuojau pat, nes kitaip teks šią kelionę atidėti kitam kartui. 

Buvo jau aštuonios valandos vakaro. Mūsų turimos žibintų baterijų 
atsargos buvo per menkos, kad galėtume laikyti žibintus nuolat įjungtus. 
Kol vaikščiojome po žemiau ledo sluoksnio esančius apatinius pastatų 
aukštus, viską apžiūrinėdami ir piešdami, žibintų nebuvome išjungę pen- 
kias valandas iš eilės, o tai reiškė, kad baterijų (nors ir specialaus naujausio 
modelio, sausai įkraunamų) mums pakaks tik dar keturioms valandoms. 
Tiesa, vieną žibintą galėjome laikyti išjungtą, įžiebdami jį tik ypač įdo- 
miose ar pavojingose vietose, - taip tikriausiai sugebėtume išlošti gerokai 
daugiau laiko. Tose gigantiškose katakombose be žibintų niekaip neišsi- 
verstume, todėl, norėdami leistis žemyn prie bedugnės, turėjome liautis 
tyrinėję sienų raižinius. Žinoma, ketinome sugrįžti čia kiek vėliau ir keletą 
dienų, o gal net savaičių paskirti kruopštiems tyrinėjimams ir fotografavi- 
mui (nes mūsų smalsumas jau seniai nugalėjo baimę), tačiau dabar turėjo- 
me paskubėti. Popieriaus, kuriuo žymėjome nueitą kelią, atsargos nebuvo 
begalinės, o aukoti šiam reikalui bloknotų ar eskizams skirtų lakštų mums 
visai nesinorėjo; bet vieną didelį bloknotą vis dėlto suplėšėme. Blogiausiu 
atveju pradėtume daryti įrantas akmenyje; be to, net jei paklystume, vis 
dar sugebėtume išsiropšti atgal į dienos šviesą vienu ar kitu tuneliu, jei tik 
turėtume pakankamai laiko paklaidžioti ir paieškoti kelio. Viską apsvarstę, 
nekantriai patraukėme artimiausio tunelio link. 

Pasak akmenyje išraižytų žemėlapių, nuo kurių mes nusikopijavome 
savąjį, iki artimiausios mums reikalingos tunelio angos buvo ne daugiau 
nei penki šimtai metrų; ši kelio atkarpa buvo apstatyta gerai išsilaikiusiais 
namais, tad norėdami galėjome visą kelią nueiti žemiau ledo lygio esan- 
čiais koridoriais. Įėjimo į tunelį reikėjo ieškoti arčiausiai kalvų stovinčio 
didžiulio penkiakampio statinio rūsyje; tas namas, be jokios abejonės, 
buvo visuomeninės paskirties, tikriausiai skirtas apeigoms atlikinėti. Mes 
stengėmės prisiminti, ar matėme ką nors panašaus į šį pastatą žvalgyda- 
miesi iš lėktuvo, bet taip ir neprisiminėme, todėl nusprendėme, kad jo vir- 
šutinė dalis buvo gerokai apgadinta, arba pastatas sugriuvo lede atsiradus 
plyšiui. Jei iš tiesų taip nutiko, tunelis tikriausiai bus užverstas ir mums 
teks leistis kitu artimiausiu, esančiu už kilometro į šiaurę. Išdžiūvusi upės 
vaga skyrė mus nuo toliau į pietus esančių tunelių, todėl jeigu abu arti- 


miausi tuneliai pasirodys besą užversti, kažin ar išdrįsime leistis toliau, nes 

gali nusėsti baterijos — artimiausias kitas į šiaurę esantis tunelis buvo dar 
už pusantro kilometro nuo to, kurį buvome numatę kaip atsarginį variantą. 
'adovaudainiesi žemėlapiu ir kompasu keliavome prietemoje sken- 
dinčiais labirintais, ėjome pačios įvairiausios būklės (nuo puikiai išsi- 
laikiusių iki, atvirkščiai, visiškai apgriuvusių) kambariais ir koridoriais, 
keberiojomės rampomis, kirtome viršutinius aukštus ir tiltelius, tada vėl 
keberiojomės žemyn, susidurdavome su užverstomis durimis ir nuolaužų 
krūvomis, skubiai žingsniuodavome retkarčiais mūsų kelyje pasitaikan- 
čiomis kuo puikiausiai išsilaikiusiomis ir neįtikėtinai švariomis patalpo- 
mis, nuklysdavome į akligatvius ir vėl sugrįždavome atgal (susirinkdami 
nuo grindų kelią mums žymėjusias popieriaus skiauteles), virš mūsų galvų 
retkarčiais šen bei ten atsiverdavo ertmės, pro kurias skverbėsi arba liejosi 
šviesa, ir mus vėl apimdavo pašėlęs troškimas tyrinėti ant aplinkinių sienų 
esančius raižinius. Daugybėje jų tikriausiai buvo pavaizduoti kokie nors 
itin svarbūs istoriniai įvykiai, bet mes, būdami tvirtai įsitikinę, kad dar ne 
kartą čia sugrįšime, keliavome toliau. Vis dėlto, retkarčiais sulėtindavome 
žingsnį ir įsijungdavome antrąjį žibintą. Jei būtume turėję daugiau foto- 
grafinių juostų, tikrai būtume trumpam sustoję nufotografuoti kai kurių 
bareljefų; deja, apie laiką gaišinantį perpiešinėjimą nebuvo ko nė galvoti. 
Ir vėl priartėjau prie tokios pasakojimo vietos, kurią man labai norė- 
tųsi praleisti arba papasakoti tik užuominomis. Tačiau privalau atskleisti 
viską, nes noriu, kad tolesni Antarktidos tyrinėjimai būtų nutraukti. Mes 
jau beveik prasiskverbėme ten, kur pagal mūsų apskaičiavimus turėjo būti 
tunelio anga, - perėjome antrame aukšte esantį tiltelį, vedantį į pačią smai- 
lios sienos viršūnę, ir nusileidome į apgriuvusį koridorių, itin gausiai iš- 
puoštą dekadentiškai įmantriais, tikriausiai ritualinės paskirties vėlyvojo 
periodo raižiniais, - kai, maždaug apie pusę devynių vakaro, Denfortas 
savo aštria jaunatviška uosle pirmąkart pajuto kažką neįprasta. Jei su sa- 
vimi būtume vedęsi šunį, jis tikriausiai būtų perspėjęs mus dar anksčiau. 
Iš pradžių nesupratome, kas nutiko kuo tyriausiam orui, bet po kelių se- 
kundžių viską prisiminėme. Sunku tai net ištarti nešiurpstant. Ore tvyrojo 
kažkoks kvapas - ir tas kvapas nežymiai, vos juntamai, bet neabejotinai 
priminė tą smarvę, nuo kurios mus supykino atkasant beprotišką vargšo 
Leiko išskrosto siaubūno kapą. 

Žinoma, tą akimirką mudu to dar nesupratome taip aiškiai, kaip dabar. 
Galimų paaiškinimų buvo bent keli, ir mes kurį laiką neryžtingai pašnibž- 
domis tarėmės. O svarbiausia buvo tai, kad neketinome nickur trauktis — 
buvome pernelyg arti tikslo, ir mus sustabdyti galėjo tik akivaizdi grėsmė. 
Be to, mūsų įtarimai buvo pernelyg beprotiški, kad jais patikėtume. Tokių 
dalykų normaliame pasaulyje nenutinka. Paklusdami kažkokiam iraciona- 
liam instinktui, prigesinome vienintelį įjungtą žibintą, daugiau nebesidai- 
rydami į nuo slegiančių sienų grėsmingai šnairuojančias niūrias dekaden- 
tiškas skulptūras, sulėtinome žingsnį ir tyliai, beveik ropomis slinkome 
šiukšlėmis ir nuolaužomis vis labiau užverstu koridoriumi. 

Denfortas turėjo ne tik geresnę uoslę - jis buvo dar ir akylesnis už 
mane: kai praėjome daugybę pusiau užverstų į pirmojo aukšto sales ir 
koridorius vedančių arkų, jis pirmas pastebėjo, kad visos tos ant grindų 
gulinčios nuolaužos atrodo kažkaip ne taip. Griuvėsiai neatrodė taip, lyg 
būtų niekieno neliesti prastovėję daugybę tūkstančių metų - atsargiai 
padidinę žibinto šviesumą, ant grindų pamatėme tokį ruožą, lyg kažkas 
jomis neseniai būtų kažką vilkęs. Šiukšlių sąvartose buvo sunku įžiūrėti 
kokius nors aiškius pėdsakus, bet lygesnėse vietose liko drūžės, lyg kažkas 
grindimis būtų tempęs sunkius daiktus. Vienoje vietoje mums pasivaide- 
no lygiagrečios pavažų vėžės. Mes vėl stabtelėjome. 

Tuomet ir užuodėme - šį kartą jau abu - kažkur priešakyje tvyrantį 
dar kitą kvapą. Keista, bet jis mus išgąsdino mažiau ir tuo pat metu labiau 
nei anksčiau užuostasis: pats kvapas buvo įprastas ir nekeliantis siaubo, bet 
šitoje vietoje ir tokiomis aplinkybėmis... nebent, žinoma, Gednis... Nes 
kvepėjo benzinu - pačiu paprasčiausiu benzinu. 

Mūsų tolesnį elgesį tegul aiškinasi psichologai. Neabejojome, kad į 
šį tamsų seniai praėjusių amžių kapinyną prasiskverbė kažkas siaubinga, 
tikriausiai skerdynių Leiko stovykloje kaltininkas, ir suvokėme, kad ne- 
trukus mūsų laukia susidūrimas su nežinomybe. Nežinia, kas mus vis dar 
stūmė į priekį: deginantis smalsumas, nerimas, savitaiga, silpna viltis pa- 
gelbėti Gedniui ar dar kas nors. Denfortas pašnibždomis vėl priminė apie 
tame skersgatvyje jam pasivaidenusius pėdsakus ir vos girdimus pučiamų- 
jų garsus bei švilpavimą — tie garsai, žinoma, galėjo būti tik kalnų urvuose 
švilpiantis vėjas, tačiau, turint omenyje Leiko rašytą skrodimo ataskaitą, 

galėjo reikšti ir kažką itin svarbaus; pasak jo, švilpavimas sklido iš apačios, 
iš nežinomų gelmių. Aš savo ruožtu pašnabždėjau jam apie nusiaubtą sto- 
vyklą - apie tai, kas iš jos dingo, ir kaip vienintelis gyvas likęs pamišėlis pa- 
lėjo padaryti tai, kas neįmanoma: perkopti milžiniškus kalnus ir nusileisti 
į paslaptingas pirmykščio akmeninio labirinto gelmes... 

Bet, pasidalinę savo spėlionėmis, taip ir nesugebėjome sugalvoti ko- 
kio nors įtikinamo paaiškinimo nei sau patiems, nei vienas kitam. Kol 
stovėjome, visiškai išjungėme žibintą ir tik tada pastebėjome, kad akliną 
tamsą šiek tiek sklaidė iš viršaus prasisunkianti silpna dienos šviesa. Ne- 
valingai vėl pajudėjome į priekį; žibintą įjungdavome tik retkarčiais, kad 
susivoktume, kur einame. Niekaip negalėjome pamiršti tarp nuolaužų 
matytų pėdsakų, o ir benzino kvapas vis stiprėjo. Pakeliui pasitaikydavo 
vis daugiau griuvėsių, mes klupome kas žingsnis ir netrukus supratome, 
kad toliau nebepraeisime. Pasiteisino mūsų pesimistiški spėjimai - taip 
nutiko dėl plyšio lede, kurį pastebėjome iš lėktuvo. Ieškodami tunelio, 
priėjome akligatvį: nebepasieksime net požemio, iš kurio atsiveria įėji- 
mas į bedugnę. 

Pasišviesdami žibintuvėliu apžiūrinėjome groteskiškais raižiniais iš- 
puoštas užversto koridoriaus sienas ir pamatėme dar keletą daugiau ar ma- 
žiau užverstų durų angų - iš vienos jų sklido ypač stiprus benzino kvapas, 
beveik nuslopindamas tą kitą dvoką. Atidžiau įsižiūrėję pastebėjome, kad 
ten neseniai kažkas paskubomis šiek tiek pravalė įėjimą. Kad ir koks siau- 
bas ten tykotų, bent jau kelias link jo dabar buvo visiškai aiškus. Manau, 
niekas nenustebs, jei pasakysiu, kad prieš patraukdami į tą pusę mes ilgo- 
kai delsėme. 

Kai įsidrąsinę pagaliau įžengėme pro tą tamsią arką, iš pradžių pa- 
jutome palengvėjimą. Nuolaužomis nusėtoje ir skulptūromis išpuoštoje 
kriptoje (taisyklingo kubo formos, šešių metrų ilgio kraštinėmis) nebu- 
vo matyti nieko ypatingo, ir mes nesąmoningai ėmėme žvilgsniu ieškoti 
kito išėjimo, bet veltui. Tačiau aštri Denforto akis netrukus pastebėjo, kad 
viename kriptos kampe nuolaužos atrodė neseniai judintos, ir mes nu- 
kreipėme ten abu žibintus. Tai, ką pamatėme, iš tiesų buvo paprasta ir ne- 
įsimintina, bet vis tiek norėčiau nutylėti, nes dabartinėmis aplinkybėmis 
tas reginys kėlė kraupių minčių. Ant šiek tiek aplygintos nuolaužų krūvos 

mėtėsi keletas nedidelių daiktų, o netoliese buvo išlieta nemažai benzino, 
nes netgi šitame išretėjusiame aukštikalnių ore sklido aštrus jo kvapas. 
Trumpai tariant, čia buvo stabtelėję pailsėti kažkokie padarai, kurie, kaip 
ir mes, ieškojo kelio į tunelį ir pamatę, kad jis užverstas, irgi pasuko atgal. 

Pasakysiu atvirai — visi kriptoje išmėtyti daiktai buvo pagrobti iš Lei- 
ko stovyklos. Ten mėtėsi taip pat keistai ir negrabiai, kaip ir nusiaubtoje 
stovykloje, atidarytos skardinės, daugybė nudegusių degtukų, trys ilius- 
truotos knygos, kurios dabar buvo keistai ištepliotos, tuščia rašalinė su 
kartonine pakuote ir instrukcija, sulaužytas parkeris, keletas keistų kailio 
ir palapinės audeklo nuokarpų, panaudota baterija su instrukcija, palapi- 
nės šildytuvo dėžutė ir daug suglamžytų popieriaus lapų. Vien jau nuo to 
ėmė šiurpas, tačiau tik paėmę į rankas keletą suglamžytų lapų ir juos išly- 
ginę supratome, kad baisiausias dalykas slypėjo būtent juose. Keistomis 
dėmėmis išmargintų popieriaus skiaučių mes prisižiūrėjome dar Leiko 
stovykloje ir į jas galėjome reaguoti ramiau, bet tai, kas atsivėrė mums tą 
akimirką po priešistoriniais šio košmariško miesto skliautais, buvo beveik 
nepakeliama. 

Pamišęs Gednis, žinoma, galėjo bandyti pamėgdžioti ant žalsvų mui- 
lo akmenų rastus taškelius ir perkelti jų ornamentus ant tų beprotiškų 
penkiakampių kapų kauburių, o vėliau ir ant mūsų rastų lapelių; jis galėjo 
nubraižyti ir paprastus, apytikrius brėžinius, pažymėti juose aplinkinius 
pastatus ir kelią iš apvalaus, atokiau nuo mūsų maršruto esančio statinio 
(iš raižinių jį atpažinome kaip didžiulį cilindrinį bokštą, o žvalgydamiesi 
iš lėktuvo vietoje bokšto matėme tik apvalią pragarmę) iki penkiakampio 
pastato, kuriame mes dabar stovėjome, ir jame žiojinčios tunelio angos. 
Kartoju: jis galėjo nubraižyti tokius planus, nes jie, kaip ir mūsų sudarytie- 
ji, tikriausiai rėmėsi kur nors lediniame labirinte rastais vėlyvojo periodo 
sienų raižiniais, tegu ne tais, kuriais pasinaudojome mes. Bet argi tas meno 
neišmanantis atgrubnagis būtų sugebėjęs nubraižyti šiuos planus tokiu 
keistu ir tiksliu stiliumi, kuris, nepaisant darbo skubos ir atsainumo, savo 
meniniu lygiu akivaizdžiai pranoko nuosmukio laikais darytus sienų raiži- 
nius, kuriuos mes naudojome kaip savo žemėlapių šaltinį, - nes jis idealiai 
atitiko tą Seniesiems būdingą ir su niekuo nesupainiojamą mirusio miesto 
klestėjimo epochos stilių? 

Nė neabejoju, kad daugelis mudu su Denfortu pavadins bepro- 
čiais — juk dabar privalėjome nedelsdami sprukti iš čia, kiek kojos neša. 
Juk mūsų padarytos išvados, nors ir visiškai neįtikėtinos, dabar jau buvo 
nepaneigiamai įrodytos; aš jų čia net neminėsiu - kiekvienas, perskaitęs 
mano pasakojimą iki šios vietos, ir taip jas žino. Galbūt mudu iš tiesų išsi- 
kraustėme iš proto - argi aš nesakiau, kad šie siaubingi kalnai buvo tikros 
Beprotybės viršukalnės? Manau, tą akimirką mus buvo apėmęs tas pats 
azartas, kuris skatina vyrus Afrikos džiunglėse persekioti mirtinai pavo- 
jingus plėšrūnus, stebėti jų įpročius ir juos fotografuoti. Nors ir buvome 
pusiau paralyžiuoti iš siaubo, liepsnojome tokiu smalsumu, kuris nugalė- 
jo bet kokią baimę. 

Mes, žinoma, neketinome akis į akį susitikti su tuo arba tais, kurie čia 
neseniai lankėsi, tačiau kažkokiu būdu jutome, kad jų netoliese jau nebė- 
ra. Jie tikriausiai jau rado artimiausią į bedugnę vedantį tunelį ir nusileido 
ten, kur neaprėpiamoje prarajoje, kurios jie dar niekada nebuvo regėję, jų 
laukė susitikimas su tamsiais jų miesto praeities likučiais, jei tik kokie nors 
likučiai vis dar egzistavo. O jeigu ir tas kitas tunelis būtų užverstas, jie tur- 
būt patrauktų tolyn į šiaurę ieškoti kitų įėjimų. Jiems, priešingai nei mums, 
šviesa nebuvo absoliučiai būtina - tą gerai prisiminėme. 

Mintimis grįžtant į tas akimirkas, man sunku prisiminti, kokie jaus- 
mai buvo mus užplūdę, kokie nauji siekiai taip pakurstė mūsų lūkesčius 
ir smalsumą. Tikrai netroškome akis į akį susidurti su tokį siaubą kelian- 
čiais padarais, bet neneigsiu, kad nesąmoningai mums knietėjo pamatyti 
juos bent iš tolo, pasekti slapčiomis iš užuoglaudos. Galbūt dar nebuvome 
praradę ir užsidegimo savo akimis išvysti bedugnę, o be to, į mūsų pla- 
nus įsiterpė naujas tikslas - apsilankyti tame suglamžytuose brėžiniuose 
pavaizduotame milžiniškame apvaliame statinyje. Mes iš karto suprato- 
me, kad tai tas pats pačiuose ankstyviausiuose raižiniuose mūsų matytas 
gigantiškas cilindro formos bokštas, kuris iš viršaus atrodė kaip žiojinti 
apvali pragarmė. Net iš paskubomis nupaišytų planų buvo galima pajus- 
ti bokšto didybę, todėl pamanėme, kad žemiau ledo lygio esančiuose jo 
aukštuose galėtų slypėti kažkas itin svarbaus. Gal tai koks nors mūsų dar 
neregėtas architektūros šedevras? Sprendžiant iš jį vaizduojančių raižinių, 
bokštas buvo neįtikėtinai senas - turbūt vienas pirmųjų miesto statinių. 

Jame išlikę sienų raižiniai galėtų būti itin vertingi. Be to, iš bokšto tikriau- 
siai vedė daug geresnis kelias į virš ledo esantį pasaulį - trumpesnis už tą, 
kurį žymėjome popieriaus skiautelėmis. Ar tik ne tuo keliu ir nusileido 
anie padarai? 

Visų pirma, kruopščiai išstudijavome kraupiuosius eskizus (jie gana 
puikiai sutapo su mūsų pačių darytais) ir juose nurodytu keliu patraukėme 
apvaliojo bokšto link. Mūsų bevardžiai pirmtakai šiuo keliu tikriausiai jau 
ėjo du kartus. Kaip tik už to didžiulio cilindro ir buvo kiti į bedugnę vedan- 
tys vartai. Apie mūsų kelionę atgal, kurios metu stengėmės palikti kuo tau- 
pesnį popieriaus pėdsaką, aš nepasakosiu - ji beveik niekuo nesiskyrė nuo 
pirmosios, atvedusios mus į akligatvį. Vienintelis skirtumas buvo tas, kad 
šį kartą mūsų kelias dažniausiai ėjo žemės paviršiaus lygyje, retkarčiais net 
nusileisdamas į požeminius koridorius. Šen bei ten tarp šiukšlių ir nuolau- 
žų vis pastebėdavome įtartinus, nerimą keliančius pėdsakus, o nutolę nuo 
benzino dvoko, vėl pajutome silpnus tos kitos, dar šlykštesnės ir įkyresnės, 
smarvės gūsius. Kai kelias nusuko nuo ankstesniojo mūsų maršruto, ret- 
karčiais įjungdavome žibintą ir nušviesdavome juo sienas; beveik visur jos 
buvo išraižytos bareljefais — iš visų menų Senieji, be abejo, labiausiai mėgo 
skulptūrą. 

Apie pusę dešimtos vakaro, eidami ilgu skliautuotu koridoriumi, ku- 
rio lubos mums einant darėsi vis žemesnės, o ant truputį žemiau žemės 
paviršiaus esančių grindų vis daugėjo ledo, priekyje staiga pamatėme ryš- 
kią dienos šviesą ir tučtuojau išjungėme žibintą. Nusprendėme, kad priar- 
tėjome prie tos didžiulės apvalios aikštės ir netrukus išnirsime į paviršių. 
Koridorius baigėsi stebėtinai, šiems megalitams visiškai nebūdingai žema 
arka, bet ir pro ją matėme nemažai įdomaus, dar net nespėję pro ją išlįsti. 
Už arkos plytėjo didžiulė, kokių 60 metrų skersmens, apvali erdvė, nusėta 
nuolaužomis ir apsupta daugybės įvairiu laužu užverstų arkinių įėjimų, pa- 
našių į tą, link kurio mes dabar artėjome. Visur ant sienų, kiek tik užmatė- 
me, spirale vijosi milžiniško dydžio raižinių juosta; atvirame ore ji gerokai 
nukentėjo nuo erozijos ir laiko, bet buvo akivaizdu, kad savo didingumu ir 
grožiu šis meno kūrinys pranoko viską, ką iki šiol buvome aptikę. Šiukš- 
lėmis užverstos grindys buvo gana smarkiai apledėję, todėl spėjome, kad 
tikrasis šio cilindro dugnas slypėjo daug žemiau. 

Bet labiausiai mūsų dėmesį patraukė didžiulė akmeninė rampa, kuri, 
neužgoždama arkinių koridorių, staiga kilo į viršų ir spirale vijosi milžiniš- 
ka akmens siena - tačiau tik iš vidaus, o ne pastato išorėje, kaip senovės 
Babilono zikuratuose. Lėktuvu mes skridome greitai ir dėl iškreiptos pers- 
pektyvos šios spiralės iš viršaus nepastebėjome, kitaip būtume neieškoję 
jokio kito įėjimo į žemiau ledo lygio esančius pastatų aukštus. Peibodis gal 
ir būtų galėjęs pasakyti, pagal kokius inžinerijos principus buvo suręstas 
šis pastatas, bet mudviem su Denfortu teliko grožėtis ir stebėtis. Šen bei 
ten matėme didžiulius akmeninius karnizus ir kolonas, bet niekaip nesu- 
vokėme, kaip jie sugeba išlaikyti šį gigantišką pastatą. Rampa buvo puikiai 
išsilaikiusi - ji tęsėsi iki pat dabartinės bokšto viršūnės - ir tai tiesiog stebi- 
no, turint omenyje, kiek amžių ji prastovėjo po atviru dangumi. Negana to, 
ji apsaugojo ir ant sienų išlikusius keistus, protą drumsčiančius kosminius 
bareljefus. 

Žengę ant šio prieblandoje skendinčio milžiniško cilindro (jam buvo 
kokie penkiasdešimt milijonų metų - be jokios abejonės, pats seniausias 
kada nors mūsų matytas statinys) ledinio dugno pastebėjome, kad sienos 
su rampa kyla į svaiginantį 20 metrų aukštį. Prisiminę oro žvalgybos metu 
surinktus duomenis, apskaičiavome, kad išorinis ledo sluoksnis turėtų 
siekti apie 12 metrų, nes mūsų iš lėktuvo matyta žiojinti bedugnė buvo 
maždaug 8 metrų aukščio akmens skaldos kauburio viršūnėje, o tris ket- 
virčius jos perimetro supo išlenktų daug aukštesnių aplinkinių sienų griu- 
vėsiai. Raižiniuose buvome matę, kaip šis bokštas atrodė vos pastatytas: jis 
buvo 150-180 metrų aukščio ir stovėjo pačiame didžiulės apvalios aikštės 
centre, prie pat viršūnės jį juosė horizontalių diskų eilės, o viršutinį kraš- 
tą puošė adatas primenančių smailių juosta. Laimei, didžioji dalis mūro 
nuvirto į išorę, o ne į vidų, kitaip akmenys būtų sudaužę rampą ir užvertę 
visas patalpas. Rampa ir taip jau buvo gerokai aptrupėjusi; tuo tarpu anks- 
čiau tikriausiai visiškai užverstus arkinius įėjimus, regis, neseniai kažkas 
gerokai pravalė. 

Netrukus supratome, kad būtent šiuo keliu leidosi tie kiti padarai, o 
ir mums būtų patogiau pakilti į viršų negu grįžti atgal sekant ilgu savo pa- 
liktu popieriaus pėdsaku. Bokšto žiotys buvo ne ką toliau nuo prieškalnių 
ir mūsų laukiančio lėktuvo, nei tas didžiulis pastatas su terasomis, pro kurį 

patekome į miesto širdį; o ir tolesnius poledinių erdvių tyrinėjimus, kurių 
dar imsimės šios kelionės metu, galėtume pradėti iš čia. Keista, bet po vis- 
ko, ką radome ir supratome, mes vis dar svarstėme būsimų žygių perspek- 
tyvas. Bet jau netrukus, atsargiai braudamiesi pirmyn per nuolaužas ant 
grindų, pamatėme tai, kas privertė mus kuriam laikui pamiršti visus kitus 
dalykus. 

Už anksčiau mūsų žvilgsniams neprieinamo tolesniojo apatinio ram- 
pos kampo, toje vietoje, kur ji atsikiša nuo sienos, stovėjo trejos surištos ir 
pakrautos rogės. Tai buvo tos pačios iš Leiko stovyklos pradingusios ro- 
gės: gerokai išklibusios, nes jas, matyt, tempė ne tik sniegu, bet ir plikais 
akmenimis bei per nuolaužų krūvas, o visiškai neišvažiuojamose vietose 
nešė rankomis. Kruopščiai ir protingai sudėti ir suveržti diržais, jose gulėjo 
iki skausmo pažįstami daiktai: benzininė krosnelė, degalų kanistrai, dėžės 
su instrumentais, konservuoto maisto skardinės, brezentiniai ryšuliai su 
knygomis ir brezentiniai ryšuliai nežinia su kuo — ir visa tai buvo paimta 
iš Leiko stovyklos. Po aname kambaryje rastų daiktų mes, visa tai pamatę, 
nustebome ne taip jau ir smarkiai. Bet kai priėję atrišome vieną iš brezenti- 
nių ryšulių, kurio kontūrai kėlė mums neaiškų nerimą, pasijutome taip, lyg 
į mus būtų trenkęs žaibas. Regis, ne tik Leikas, bet ir tie jo stovykloje apsi- 
lankę padarai turėjo įprotį rinkti biologinius pavyzdžius: nes priešais mus 
dabar gulėjo du tokie jų surinkti pavyzdžiai - užšaldyti, puikiai išsilaikę, 
žaizdos ant kaklo užklijuotos lipniajuoste, kruopščiai suvynioti ir surišti, 
kad neapsigadintų. Tai buvo jaunojo Gednio ir dingusio šuns kūnai. 


X. 


Daugelis skaitytojų tikriausiai pavadins 
mus beširdžiais ir palaikys pamišėliais, nes net ir po tokio tragiško radinio 
mes vis dar galvojome apie šiaurinį tunelį ir apie bedugnę. Skubu jus pati- 
kinti, kad nieko panašaus mums nebūtų atėję į galvą, jei ne viena ypatinga 
aplinkybė, netikėtai pakeitusi mūsų minčių eigą. Vėl uždengę vargšo Ged- 
nio kūną brezentu, stovėjome apimti nebylaus sielvarto ir susimąstymo, 
bet staiga mūsų sąmonę pasiekė kažkokie garsai - pirmieji, kuriuos išgir- 

dome nusileidę į požemius iš miesto gatvių, kur girdėjome tik nežemiško- 
se aukštybėse vos girdimai kaukiantį vėją. Tie garsai buvo mums pažįstami 
ir įprasti, bet šioje atokioje mirties karalystėje jie baugino ir stebino labiau, 
nei būtų nustebinę patys netikėčiausi ir keisčiausi sąskambiai, - jie visiškai 
sujaukė mūsų kosminės harmonijos sampratą. 

Jei būtume nugirdę paslaptingus plataus diapazono pučiamųjų garsus - 
po Leiko rašytos skrodimo ataskaitos galėjome tikėtis išgirsti iš tų padarų 
ką nors panašaus, o ir po stovyklą ištikusio siaubo mūsų liguistai sudirgusi 
vaizduotė girdėjo juos kiekviename vėjo gūsyje, - būtume nustebę mažiau, 
nes jie puikiai derėtų prie vietovės aplinkui mus, mirusios prieš nesuskai- 
čiuojamus amžius praėjusių epochų kapinyne ir turėtų skambėti praėjusių 
epochų balsas. Bet išgirstas triukšmas tučtuojau sudaužė į šipulius mūsų 
pačius giliausius įsitikinimus, mūsų nebylų pritarimą minčiai, kad Antark- 
tidos dykros yra tiek pat svetimos įprastai gyvybei, kiek ir bevaisis mėnulio 
diskas. Ne, mes girdėjome ne velniškus ir keistus neatmenamais laikais pa- 
laidotos pragariškos baidyklės švilpavimus - baidyklės, kurią pažadino jos 
nežemiškai atsparų kūną sušildę poliarinės saulės spinduliai. Nuskambėję 
garsai buvo tokie juokingai įprasti, mes buvome taip prie jų pripratę plau- 
kiodami palei Viktorijos žemės krantus ir gyvendami Makmerdo užutėkyje 
įrengtoje stovykloje, kad, išgirdus juos čia, apėmė šiurpas. Trumpai tariant, 
tai buvo gargždus pingvino klyksmas. 

Prislopintas klykavimas sklido iš poledinių ertmių beveik tiesiai prie- 
šais koridorių, kuriuo išsiropštėme į viršų, - kažkur ten turėjo būti tas kitas 
į neaprėpiamą pragarmę vedantis tunelis. Gyvo vandens paukščio balsas 
tokioje vietoje, tokiame pasaulyje, kuriame jau daugybę amžių nėra nė 
menkiausio gyvybės pėdsako, galėjo reikšti tik viena; todėl pirmoji mūsų 
mintis buvo įsitikinti, ar nepasivaideno. Tie klykavimai vis kartojosi ir, ko 
gero, sklido jau nebe iš vienos gerklės. Ieškodami šių garsų šaltinio, įžengė- 
me pro arką, iš kurios, kaip mums pasirodė, buvo neseniai išvalyta dides- 
nės dalis nuolaužų. Panirome į tamsą ir vėl nueitą kelią pradėjome žymėti 
popieriaus skiautelėmis - jo atsargas, nors ir virpėdami iš pasibjaurėjimo, 
papildėme iš rogėse rasto brezentinio ryšulio. 

Netrukus ledo paviršių pakeitė detrito nuolaužos ir mes pamatėme, 
kad per jas kažkas kažką vilko, o vienoje vietoje Denfortas rado ir aiškų 

pėdsaką - kam jis priklausė, aiškinti turbūt nereikia. Pingvinų klyksmai 
viliojo mus kaip tik link tos vietos, kur, pasak žemėlapių ir kompaso, turėjo 
būti įėjimas į šiaurinį tunelį; tiltelių čia jau nebebuvo, o mes su pasitenki- 
nimu pastebėjome, kad ten vedantis pagrindinis požeminis kelias laisvas ir 
lengvai pereinamas. Pasak nusibraižyto plano, įėjimo į tunelį reikėjo ieško- 
ti didžiulės piramidės rūsyje; tą piramidę mes lyg ir matėme žvalgydamiesi 
iš lėktuvo ir dar tada pastebėjome, kad ji itin gerai išsilaikiusi. Vieninte- 
lis mūsų žibintas vis nušviesdavo įprastai gausius sienų raižinius, bet šiuo 
metu jie Mums visai nerūpėjo. 

Staiga priešais sudūlavo stambus baltas siluetas, ir mes paskubomis 
įjungėme antrą žibintą. Net stebėtina, kaip greitai ir visiškai pamiršome 
visas savo baimes, vos tik susiruošėme į naują žygį. Tie nežemiški padarai, 
prieš leisdamiesi į žvalgybą prie prarajos arba jos dugnan, paliko savo at- 
sargas didžiajame cilindro formos pastate, todėl galėjo bet kurią akimirką 
ten sugrįžti; tačiau dabar elgėmės taip nerūpestingai, tarsi jie visai neegzis- 
tuotų. Baltas krypuojantis padaras buvo beveik dviejų metrų aukščio, bet 
mes nė trupučio neabejojome, kad jis nėra vienas iš tų kitų, tų nežemiškų- 
jų. Anie buvo didesni, tamsūs ir, sprendžiant iš raižinių, sausuma judėjo 
greitai ir vikriai, nors vietoje kojų ir turėjo gyvenimui jūroje pritaikytus 
čiuptuvus. Ir vis dėlto nedrįsčiau pasakyti, kad to balto šešėlio mudu ne- 
išsigandome. Sekundei apėmė tiesiog pirmykštis siaubas, dar stipresnis 
nei apgalvota, racionali tų kitų padarų baimė. Tačiau netrukus užplūdo 
palengvėjimas -— baltas siluetas nukepėstavo į šoninį koridorių, kur jį ki- 
miais klyksmais pasveikino dar du balti jo gentainiai. Tai buvo tik pingvi- 
nas, tegu mokslui nežinomos rūšies, gerokai didesnis net už karališkuosius 
pingvinus, ir ganėtinai siaubingos išvaizdos — nes albinosas ir beveik visai 
be akių. 

Kai paskui tą paukštį nusekėme į šoninį koridorių ir nukreipėme į ten 
susirinkusią abejingą trijulę abu žibintus, pamatėme, kad jie visi buvo be- 
akiai albinosai, priklausantys tai pačiai nežinomai ir gigantiškai pingvinų 
rūšiai. Savo dydžiu priminė kai kuriuos archajiškus Senųjų skulptūrose 
pavaizduotus pingvinus, ir mes netrukus padarėme išvadą, kad jie yra tų 
pingvinų palikuonys; be jokios abejonės, šie paukščiai išgyveno pasitraukę 
į šiltas Žemės gelmes: amžinoje tamsoje jie prarado pigmentaciją ir regą, iš 

jų akių liko tik niekam nereikalingi plyšeliai. Nė kiek neabejojome ir tuo, 
kad dabar jie gyvena mūsų ieškomoje neaprėpiamoje prarajoje; šis įro- 
dymas, kad toji pragarmė vis dar teikia prieglobstį ir šilumą, tik pakurstė 
mūsų vaizduotę, pripildė mintis keistų fantazijų. 

Įdomu, kas privertė šiuos tris paukščius palikti savo įprastą gyvena- 
mąją aplinką? Tylos apgaubti milžiniško mirusio miesto griuvėsiai tikrai 
negalėjo būti jų įprasta sezonine perykla; be to, pingvinai pasitiko mus 
visiškai abejingai, tad vargu ar ir tie, kiti, būtų galėję juos išbaidyti iš įpras- 
tų gyvenamųjų vietų. O galbūt tie, kiti, užpuolė juos, norėdami papildyti 
savo mėsos atsargas? Abejoju, ar šitie pingvinai negalėjo pakęsti nosį rie- 
čiančio Senųjų kvapo, kaip jo negalėjo pakęsti šunys, nes juk jų protėviai 
kuo puikiausiai sugyveno su Senaisiais; šis draugiškas ryšys tikriausiai 
nenutrūko ir tol, kol Senieji gyveno po žeme žiojinčioje pragarmėje. Gai- 
lėdamiesi, kad negalime nufotografuoti šių anomalių padarų (mumyse 
vėl įsiplieskė įprastas mokslinis susidomėjimas), netrukus palikome juos 
klykauti sau ir ryžtingai patraukėme prie bedugnės, kurios egzistavimu ką 
tik galutinai įsitikinome ir kelią į kurią mums rodė aiškūs pingvinų palikti 
pėdsakai. 

Netrukus patekome į stačiai besileidžiantį ilgą, žemą, įprastomis 
skulptūromis neišpuoštą koridorių ir supratome, kad artėjame prie tu- 
nelio angos. Pakeliui sutikome dar du pingvinus, o priešakyje aidėjo kitų 
jų gentainių klyksmai. Staiga koridorius baigėsi, ir mums net užgniaužė 
kvapą: priešais mus plytėjo milžiniška atvira erdvė - panaši į tobulą ap- 
verstą pusrutulį, neabejotinai esanti giliai po žeme, trisdešimties metrų 
skersmens ir penkiolikos metrų aukščio, į kurią palei visą perimetrą vedė 
žemi arkiniai įėjimai. Tik vienoje vietoje, pažeisdama šio požemio simetri- 
ją, žiojėjo juoda, beveik penkių metrų aukščio anga. Tai ir buvo įėjimas į 
didžiąją prarają. 

Šiame didžiuliame pusrutulyje, po jo išgaubtomis lubomis, išmargin- 
tomis pirmykštį dangaus skliautą pamėgdžiojančiais nuosmukio laikų sti- 
liaus, tačiau vis viena įspūdingais raižiniais, klaidžiojo keletas pingvinų albi- 
nosų - jie buvo čia svetimi, bet viskam abejingi ir nieko neregintys. Juodas 
žiojintis tunelis stačiai leidosi žemyn, į begalinius tolius, o jo angos stakta 
ir sąramos irgi buvo papuoštos groteskiškais raižiniais. Iš tos paslaptingos 

angos, regis, plūdo truputį šiltesnio oro srovė, mums pasivaideno net ke- 
letas garų sruogelių; todėl susimąstėme, kokios dar gyvos esybės, neskai- 
tant pingvinų, galėjo gyventi toje žemiau tvyrančioje beribėje tuštumoje, 
toje nepertraukiamoje žemę bei gigantiškus kalnus išvarpiusių landų ir 
urvų raizgalynėje. Mes taip pat svarstėme, ar tik toji didžiulio kalno smai- 
lę supanti migla, kurią įtarė pamatęs vargšas Leikas, ir keistas mūsų pačių 
pastebėtas viršukalnių pylimus gaubiantis rūkas nebus iš neišmatuojamų 
Žemės gelmių vingiuotais kanalais besiskverbiantys garai. 

Tiek tunelio skersmuo, tiek aukštis bent jau pačioje jo pradžioje siekė 
apie penkiolika metrų, jis visas buvo sumūrytas iš didžiulių akmens lui- 
tų. Sienas šen bei ten puošė tradiciniai vėlyvojo, nuosmukio laikų stiliaus 
kartušai; tiek pats tunelis, tiek raižiniai išsilaikė stebėtinai puikiai. Grindys 
buvo gana švarios, tik kai kur smulkiose nuolaužų krūvelėse ryškėjo į lauką 
vedantys pingvinų pėdsakai ir gilyn į tunelį nueinantys tų, kitų, palikti at- 
spaudai. Einant gilyn darėsi vis šilčiau, todėl jau netrukus mes atsisegiojo- 
me savo storus drabužius. Spėliojome, ar apačioje neaptiksime vulkaninės 
veiklos požymių, svarstėme, ar tos tamsybėse skendinčios jūros vanduo 
yra šiltas. Netrukus akmenis pakeitė ištisinis uolos paviršius, tačiau tunelio 
dydis liko toks pats, o raižinių irgi nesumažėjo. Kartais nuolydis tapdavo 
toks status, kad grindyse buvo iškirstos laiptus primenančios išėmos. Ke- 
letą kartų pasitaikė mūsų plane nepažymėtų nedidelių šoninių koridorių; 
tačiau paklysti juose grįžtant buvo neįmanoma, užtat prireikus būtų buvę 
galima pasislėpti nuo tų nepageidaujamų, iš bedugnės grįžtančių pada- 
rų. Jų žodžiais nenusakomas kvapas darėsi vis stipresnis. Turint omenyje 
aplinkybes, leistis šiuo tuneliu buvo tiesiog beprotiškai kvaila, bet esama 
žmonių, kurie nepajėgia atsispirti neištirtų dalykų vilionei - juk ne kas ki- 
tas, o ši vilionė ir atvedė mus į šį kraštą, šitą paslaptingą poliarinę dykynę. 
Pakeliui sutikome dar keletą pingvinų ir spėliojome, kokį atstumą mums 
teks įveikti. Pasak raižinių, status nusileidimas bedugnės link tęsėsi apie 
pusantro kilometro, bet požeminės klajonės mus jau išmokė pernelyg ne- 
pasikliauti atvaizdų masteliu. 

Maždaug po puskilometrio nemalonus kvapas virto tikru dvoku, ir 
mes pradėjome kruopščiai įsidėmėti visus mūsų kelyje pasitaikančius šo- 
ninius tunelius. Garų sruogų, tokių kaip prie įėjimo, daugiau nebematėme, 

tačiau tikriausiai todėl, kad čia nebebuvo temperatūrų skirtumo. Darėsi 
vis šilčiau, todėl ne itin nustebome, aptikę atsainiai numestą iki skausmo 
pažįstamos medžiagos krūvą. Tai buvo iš Leiko stovyklos pradingę kailiai 
ir palapinės audeklas, sukarpyti į labai keistus gabalus, bet mes nė nestab- 
telėjome jų apžiūrėti. Dar šiek tiek paėjus, pakeliui vis dažniau ėmė pasitai- 
kyti šoninių galerijų, jos darėsi vis didesnės, ir mes supratome pasiekę itin 
tankiai urvais išakytą prieškalnių sritį. Neįvardijamas dvokas dabar susi- 
maišė su dar kitu, ne mažiau bjauriu - jo kilmės nežinojome, bet jis mums 
priminė pūvančias organines medžiagas ir galbūt kažkokius nežinomus 
požeminius grybus. Netikėtai tunelis stebėtinai išsiplėtė (raižiniai mūsų 
apie tai nebuvo perspėję): išplatėjo ir pakilo į viršų, ir mes atsidūrėme er- 
dvioje, matyt, pačios gamtos sukurtoje pailgoje oloje lygiomis grindimis, 
apie 20 metrų ilgio ir maždaug 15 metrų pločio, iš kurios į paslaptingą 
tamsą šakojosi daugybė didelių urvų. 

Nors ši erdvė ir atrodė esanti natūralios kilmės, bet įsijungę abu žibin- 
tus nustatėme, kad ji buvo sukurta tyčia išgriovus keletą sienų tarp greta 
esančių ertmių. Sienos buvo šiurkščios, o aukštas skliautas apaugęs stalak- 
titais, tačiau ištisinės uolos grindys — išlygintos ir neįprastai švarios: nei 
nuolaužų, nei detrito, nė dulkelės. Švaru buvo ir visose iš olos vedančiose 
galerijose (išskyrus tą, kuria atėjome), ir mes bergždžiai sakome galvas dėl 
šios keistenybės. Keistas naujasis dvokas čia buvo toks stiprus, kad beveik 
nebeužuodėme ankstesnės smarvės. Ši ola su nušveistomis, beveik bliz- 
gančiomis grindimis kažkodėl mus baugino ir neramino labiau, nei visos 
jau pamatytos baisybės. 

Aplinkui matėme daugybę didelių urvų angų, bet apsirikti dėl kelio 
būtų buvę sudėtinga: tiesiai priešais mus esančio urvo anga buvo itin tai- 
syklingos formos, o grindys toje vietoje tirščiau nudrabstytos pingvinų 
mėšlu. Bet mes nusprendėme, kad pasitaikius bet kokiam painesniam ke- 
liui vėl žymėsime jį popieriumi: dulkių čia jau nebebuvo, tad ir ant grin- 
dų neliks jokių pėdsakų. Vėl pajudėję į priekį, pašvietėme tunelio sienas 
žibintu ir sustingome, apstulbinti itin ryškių šios tunelio dalies raižinių 
pokyčių. Žinoma, mes supratome, kad šis tunelis buvo statomas itin dide- 
lio Senųjų meno nuosmukio laikais; tai liudijo ir jau anksčiau jame mūsų 


matytos, daug negrabiau nei įprastai išraižytos arabeskos. Bet čia, šioje už 

didžiosios olos nusitęsusio tunelio dalyje, atsiradę staigūs ir nepaaiškina- 
mi pokyčiai mus pribloškė - raižinių forma ir turinys degradavo taip staiga 
ir taip smarkiai, kad niekas iš anksčiau matytų nuosmukio tendencijų ne- 
rodė, jog įgūdžiai ir meistriškumas bus taip beviltiškai prarasti. 

Šie naujo, degradavusio stiliaus raižiniai grubūs ir begėdiški, apie 
kokį nors detalių subtilumą čia nebuvo ko nė kalbėti. Daug giliau nei 
įprastai į akmenį įleistos raižinių juostos buvo išdėstytos beveik tame pa- 
čiame aukštyje, kaip ir tunelio pradžioje mums retkarčiais pasitaikydavę 
kartušai, bet reljefo aukštis nesiekė bendro uolos paviršiaus. Denfortui 
atėjo į galvą mintis, kad tai gali būti ant raižinių padaryti raižiniai, savo- 
tiškas palimpsestas, sukurtas ant sunaikinto ankstesniojo piešinio. Nau- 
jasis raižinys buvo visiškai dekoratyvinis ir tradicinio pobūdžio: grubiai 
iškaltos spiralės, kampai ir laužytos linijos stengėsi bent apytikriai at- 
kartoti kvintilinę matematinę Senųjų tradiciją, tačiau atrodė panašiau į 
parodiją, nei į tos tradicijos tęsinį. Niekaip negalėjome atsikratyti min- 
ties, kad į atlikimo techniką ir piešinio estetiką prasiskverbė kažkoks vos 
juntamas, bet visiškai svetimas elementas - būtent todėl, pasak Denfor- 
to, ir buvo imtasi milžiniško triūso perdirbti raižinius. Šie darbai buvo 
tokie panašūs į tai, ką mes laikėme Senųjų menu, ir kartu taip smarkiai 
nuo jo skyrėsi, kad žiūrėdamas į juos, vis prisimindavau tokius stiliaus 
hibridus, kaip romėnų skulptorių tradicijas negrabiai imituojančios Pal- 
myros miesto skulptūros. Tie, kiti, visai neseniai irgi buvo susidomėję 
šia raižinių juosta: ant grindų po vienu ypač būdingu raižiniu voliojosi 
panaudota žibinto baterija. 

Mes negalėjome gaišti laiko, todėl probėgšmais apžiūrėję raižinius 
patraukėme tolyn; tiesa, norėdami nepraleisti nepastebėję kokių nors 
naujų dekoratyvinio meno tendencijų, žibintu vis nušviesdavome sienas. 
Tačiau jokių pokyčių daugiau nepastebėjome, tik tiek, kad raižiniai darėsi 
vis retesni, nes vis daugėjo angų, vedančių į tunelius su tokiomis pačiomis 
lygiomis grindimis. Vis rečiau matėme ir girdėjome pingvinus, nors ret- 
karčiais mums ir pasivaidendavo iš žemės gelmių sklindantis itin tolimas 
jų balsų choras. Naujasis nepakeliamas kvapas tiesiog dusino, o tą ankstes- 
nįjį, neįvardijamą, bejutome vos vos. Iš tunelio angos vėl ėmė virsti garų 
tumulai: tai reiškė, kad temperatūrų skirtumas smarkiai išaugo, 0 į amžiną 

tamsą nugrimzdusios pragarmės kranto uolos yra jau kažkur visai netolie- 
se. Staiga, visai netikėtai, priekyje ant nusvidintų grindų pamatėme gulint 
kažkokią kliūtį, ir tai buvo tikrai ne pingvinai. Įsitikinę, kad tie ant grindų 
gulintys objektai nejuda, įjungėme antrą žibintą. 


XI. 


Ir vėl priartėjome prie tokios pasakojimo 
vietos, kurią mano liežuvis būtų linkęs nutylėti. Regis, jau turėjau būti pri- 
pratęs prie tokių dalykų, užsigrūdinęs, bet kai kurios patirtys palieka sieloje 
pernelyg gilias, niekada neužgysiančias žaizdas - vos palieti jautrią vietą, 
ir atmintyje vėl atgyja visas išgyventas siaubas. Kaip jau minėjau, priekyje, 
ant nusvidintų grindų, kažkas gulėjo ir, dar pridursiu, keistas mus jau kurį 
laiką persekiojęs dvokas šioje vietoje rietė nosį daug stipriau — ir šį kartą jis 
buvo juntamai sumišęs su žodžiais nenusakoma tų, kitų, prieš mus ėjusiųjų 
smarve. Antro žibinto šviesa padėjo mums suprasti, kas yra tos mūsų kelyje 
gulinčios kliūtys, todėl išdrįsome prie jų prieiti tik tada, kuomet įsitikino- 
me, kad jie kėlė ne didesnę grėsmę, nei tie šeši panašūs kūnai, iškasti iš siau- 
bingų žvaigždiškais kauburiais papuoštų kapaviečių greta Leiko stovyklos. 

Jie buvo sužaloti ne mažiau, nei anie mūsų atkastieji, bet pastebėję 
aplink kūnus išsiliejusio klampaus tamsiai žalio skysčio balas supratome, 
kad šiuo atveju tie kūno sužalojimai padaryti visai neseniai. Jų buvo tik 
ketvertas, nors iš Leiko pranešimų reikėjo daryti išvadą, kad mus aplenku- 
sioje grupėje turėjo būti mažiausiai aštuoni tokie padarai. Visiškai nesiti- 
kėjome jų rasti tokios būklės ir dabar spėliojome, kokia kraupi kova įvyko 
čia, šioje tamsoje. 

Užpultas pingvinų būrys gali duoti žiaurų atkirtį ir rimtai sužaloti 
užpuoliką snapais; toli iš požemio jau girdėjome atsklindant ištisos jų 
kolonijos balsus. Gal tie, kiti, sudrumstė pingvinų ramybę ir tapo jų įnir- 
šio aukomis? Tačiau priėję arčiau supratome, kad taip nutikti negalėjo: 
pingvinų snapai nesugebėtų taip išdraskyti audinių, kuriuos sunkiai pjovė 
net Leiko skalpelis. Be to, visi mūsų matyti didžiuliai akli paukščiai atrodė 
labai taikūs. 

Galbūt tie kiti susigrūmė tarpusavyje ir ketvertas čia nesančiųjų nu- 
žudė čia gulinčiuosius? Jei taip, kur jie dabar? Gal jie kur nors netoliese ir 
kelia mums grėsmę? Lėtai ir baimingai slinkdami į priekį, sunerimę žval- 
gėmės į visas šonines galerijas su lygiomis grindimis. Kad ir koks susirėmi- 
mas čia būtų įvykęs, tai jis taip išgąsdino paukščius, kad jie pasklido klai- 
džioti koridoriais. Susidūrimas tikriausiai prasidėjo netoliese tos mums 
vos girdimos, greta neaprėpiamos prarajos įsikūrusios paukščių kolonijos, 
nes nematėme jokių ženklų, kad paukščiai nuolatos gyventų šituose tune- 
liuose. Galbūt, svarstėme mes, po šiurpaus susirėmimo silpnesnieji pada- 
rai buvo persekiojami; jie bėgo atgal, vildamiesi pasiekti paslėptas roges, 
bet persekiotojai juos pasivijo. Mūsų vaizduotėje iškilo demoniškas neap- 
sakomai šlykščių pabaisų mūšis - jos išniro iš juodos bedugnės, o priešais 
jas klykdami lėkė paklaikusių baltų pingvinų būriai. 

Taigi, mes lėtai ir nedrąsiai prisiartinome prie tįsančių sudraskytų 
padarų. O dangau, geriau jau niekados nebūtume prie jų priėję, geriau 
būtume bėgę kiek tik kojos neša iš to velniško tunelio su gličiai lygiomis 
grindimis ir išsigimusiais raižiniais, mėgdžiojančiais ir parodijuojančiais 
dalykus, kurių vietą jie užėmė, - bėgę neatsigręždami ir neišvydę to, ką 
mums teko išvysti, kol mūsų proto dar nenutvilkė tai, kas jau niekados 
nebeduos mums ramybės! 

Atsukę abu žibintus į tįsančius kūnus, greitai supratome, ko jiems 
labiausiai trūksta. Visiems tiems kraupiai sumaitotiems, sutraiškytiems, 
susukiotiems, išdraskytiems kūnams trūko vieno dalyko - galvos. Kažkas 
nuo visų tų padarų atskyrė žvaigždiškas penkiakampes galvas - ir ne šiaip 
sau nukirto, o tarsi nuplėšė ar nučiulpė kažkokia pragariška burna. Dvo- 
kiantis tamsiai žalias padarų kraujas pasklido didžiule bala, bet jo dvoką 
permušė ta naujesnė ir keistesnė smarvė - ji čia buvo juntama daug aš- 
triau, nei bet kurioje kitoje mūsų nueito kelio vietoje. Tik priėję prie pat 
išsidrėbusių kūnų, mes pagaliau supratome, kas skleidė tą nepaaiškinamą 
smarvę; Denfortas tuojau pat prisiminė kai kuriuos itin išraiškingus Se- 
nųjų istorinius raižinius, vaizduojančius permo periodą prieš 150 milijo- 
nų metų, ir veriamai sukliko, o tas isteriškas, nevilties kupinas klyksmas 
nuaidėjo senovinių tunelių skliautais ir velniškais, barbariškais raižiniais 
išmargintomis jų sienomis. 

Aš ir pats vos sulaikiau besiveržiantį klyksmą: juk irgi mačiau tuos se- 
novinius raižinius ir šiurpdamas gėrėjausi meistriškumu bevardžio meni- 
ninko, sugebėjusio pavaizduoti šlykščias begalvių Senųjų kūnus dengian- 
čias gleives: tai buvo scenos iš siaubingojo šogotų sukilimo, ir jie žudydavo 
savo aukas būtent tokiu būdu - įsiurbdami ir nuplėšdami joms galvas. Tie 
raižiniai pasakojo apie gilioje senovėje, prieš nesuskaičiuojamus amžius 
vykusius dalykus, bet jie vis viena buvo šlykštūs ir šventvagiški: nes šogotai 
ir jų darbai neskirti regėti žmogaus akims, ir jokiems padarams nederėtų 
jų vaizduoti. Pamišęs „Nekronomikono“ autorius nervingai bandė įtikinti 
savo skaitytojus, kad tokių šlykštynių šioje žemėje nebuvo sukurta, ir kad 
žmonės juos yra regėję tik apimti narkotinių haliucinacijų. Ambivalentiš- 
ka, visas įmanomas formas, organus ir procesus pamėgdžioti ir atvaizduoti 
sugebanti protoplazma; tąsi sulipusių burbuliuojančių ląstelių masė; tam- 
prūs puspenkto metro skersmens, itin plastiški ir elastingi sferoidai - įtai- 
gos būdu valdomi vergai, miestų statytojai, - kurie amžiams bėgant darėsi 
vis niūresni ir piktesni, vis protingesni, vis geriau prisitaikę gyventi sausu- 
moje, vis gabesni pamėgdžioti... Gerasis Dieve! Kokia beprotybė paska- 
tino tuos prakeiktus Senuosius sukurti tuos padarus, naudotis jų darbu, 
vaizduoti juos raižiniuose?! 

Mudu su Denfortu žvelgėme į tas šviežiai blizgančias gleives, į begal- 
vius kūnus aplipusius mirguliuojančius juodus glitėsius, uodėme šlykštų 
dvoką, kurio šaltinį sugebėtų įsivaizduoti tik visiškai pakrikusio proto 
žmogus, žvelgėme į tuos glitėsius, kurie ne tik buvo apgliaumiję visus kū- 
nus, bet ir taškelių ornamentu blizgėjo ant negrabiais raižiniais subjaurotų 
sienų, — ir tik tada supratome, pajutę visas kosminio siaubo gelmes. Ne, 
mes jau nebijojome to pradingusio ketverto - nė neabejojome, kad jie ne- 
bekelia jokio pavojaus. Vargšeliai! Juk tai ne jie - blogio įsikūnijimas. Jie 
buvo visai kaip žmonės, tik priklausantys kitoms epochoms ir visai kito- 
kiai rasei. Gamta iškrėtė velnišką pokštą, ir tų žvaigždžiagalvių grįžimas 
namo virto tragedija; tas pats nutiks ir žmonėms, jei apimti beprotybės, 
beširdiškumo ar žiaurumo jie ištrauks tuos padarus iš grėsmingo miego 
apimtos poliarinės dykynės gelmių. 

Jie juk nebuvo net žiaurūs laukiniai. Ką tokio, tiesą sakant, jie padarė? 
Atsibudo nežinia kuriame amžiuje apsupti speigo, dabar juos pašėlusiai 

lodami puola kažkokie keturkojai, nuo kurių tenka gintis dar net nespė- 
jus gerai atsipeikėti, o čia pat dar ir tokios pat paklaikusios baltos bež- 
džionės, keistai apsimuturiavusios, ginkluotos nesuprantamais įnagiais... 
vargšas Leikas, vargšas Gednis... ir vargšai Senieji! Jie liko ištikimi savo 
prigimčiai, elgėsi kaip tikri mokslininkai - ką tokio jie padarė, ko jų vie- 
toje nebūtume padarę mes patys? O dieve, koks protas ir atkaklumas! Jie 
nesutriko net susidūrę su neįtikėtinais dalykais - kaip ir tuose raižiniuose 
pavaizduoti jų gentainiai ir protėviai, kai tekdavo susidurti su nežinomy- 
be. Kad ir kaip juos pavadintum - spinduliniais, daržovėmis, pabaisomis, 
ateiviais iš žvaigždžių - jie, visų pirma, buvo mąstančios, į žmones pana- 
šios būtybės! 

Jie įveikė snieguotas viršukalnes, ant kurių šventyklomis nusėtų šlaitų 
kadaise meldėsi, kur kadaise klajojo po papartmedžiais. Jie rado savo mies- 
tą mirusį ir prakeiktą, jie, kaip ir mes, miesto sienose perskaitė jo paskuti- 
nių dienų istoriją. Jie bandė surasti savo gentainius legendinėse požemių, 
kurių niekados nebuvo regėję, tamsybėse — ir ką jie surado? Šios mintys 
prašvilpė mudviejų su Denfortu galvose, kol mes žvelgėme į tuos begal- 
vius, gleivėtus pavidalus, į šlykščius raižinius-palimpsestus, į šviežiomis 
gleivėmis užrašytus velniškus taškelius ant sienų - žvelgėme ir supratome, 
kas tokie išgyveno ir šventė pergalę tame kiklopiškame povandeniniame 
mieste, tamsoje skendinčioje ir pingvinų būrių apsuptoje bedugnėje, iš ku- 
rios dabar, tarsi atsiliepdami į isterišką Denforto klyksmą, ėmė virsti grės- 
mingi garų tumulai. 

Supratę, ką reiškia tos siaubingos gleivės ir tie begalviai kūnai, mes ne- 
tekome žado ir sustingome - ir tik vėliau kalbėdamiesi sužinojome, kad tą 
akimirką abu galvojome tą patį. Mes taip išstovėjome dešimt ar penkiolika 
sekundžių, o atrodė, kad prabėgo amžiai. Šlykšti blyški migla rangėsi vis 
arčiau, tarsi ją būtų stūmusi kažkokia didžiulė link mūsų artėjanti masė. 
Staiga pasigirdęs garsas pažadino mus iš susimąstymo ir išsklaidė visus 
planus, ir mes, tarsi kerams dingus, it akis išdegę puolėme pro spygaujan- 
čius sutrikusius pingvinus atgal į miestą, lėkėme po ledu nuskendusiais 
megalitiniais koridoriais atgal į tą atvirą apvalią aikštę ir, ją pribėgę, užsike- 
beriojome senovine rampos spirale - it pamišę, nesąmoningai verždamie- 
si į tyrą, gryną orą ir dienos šviesą. 

Kaip jau minėjau, tas garsas sugriovė daugumą mūsų hipotezių - nes, 
prisimindami Leiko atliktą skrodimą, šiuos garsus laikėme žvaigždžiagal- 
vių balsais, o juk vos prieš akimirką manėme, kad jie visi žuvo. Vėliau Den- 
fortas man pasakojo girdėjęs būtent tokius garsus, tik labai prislopintus, 
kai įžengę į miestą pasukome į vieną iš jo akmeninių skersgatvių; be to, jie 
iš tikrųjų stulbinamai priminė mūsų abiejų erdviose kalnų olose girdėtus 
vėjo švilpavimus. Rizikuodamas, kad būsiu palaikytas naiviu, pridursiu 
dar vieną dalyką - bent jau tam, kad parodyčiau, jog mudu su Denfortu 
kažkokiu mįslingu būdu galvojome vieną ir tą patį. Žinoma, vienodai su- 
prasti tuos garsus mus pastūmėjo ta pati skaityta literatūra, nors Denfortas 
vėliau užsiminė apie galbūt beveik niekam nežinomus ir uždraustus šalti- 
nius, kuriais prieš šimtą metų galėjo naudotis Edgaras Alanas Po, rašyda- 
mas „Arturo Gordono Pimo nuotykius“. Skaitytojai prisimena, kad tame 
fantastiniame pasakojime minimas vienas kažkokios nežinomos kalbos, 
bet siaubingas ir milžiniškos svarbos žodis, susijęs su Antarktida ir nuolat 
kliegiamas milžiniškų, vaiduokliškai baltų pačioje šių velniškų žemių šir- 
dyje gyvenančių paukščių: „Tekeli-li! Tekeli-li!“ Ir, prisipažinsiu, būtent šį 
žodį mes tarėmės nugirdę, kai iš artėjančios baltos miglos vėl suskambo tas 
nelabas melodingas, plataus diapazono švilpavimas. 

Vos pasigirdus pirmosioms jo natoms ar skiemenimis, puolėme atgal, 
nors ir žinojome, kokie vikrūs ir greiti yra Senieji: jei tuos riksmus skar- 
denantis ir skerdynių metu gyvas išlikęs padaras imtų mus persekioti, tai 
pavytų akimirksniu. Žinoma, turėjome menkutę viltį, kad elgdamiesi tai- 
kiai ir pademonstravę savo gerus ketinimus liksime gyvi net ir patekę tam 
padarui į nagus - juk jis gali mūsų pasigailėti vien iš mokslinio smalsumo. 
Galų gale, kam Senajam mus žudyti, jeigu jam nėra ko baimintis? Bandyti 
slėptis susidariusioje padėtyje buvo beprasmiška; bėgdami mes pašvietė- 
me žibintu atgal ir pamatėme, kad rūkas retėja. Nejaugi pagaliau pamaty- 
sime gyvą ir sveiką tų, kitų, padermės atstovą? Ir vėl pasigirdo ta mįslinga 
nelaba melodija: „Tekeli-li! Tekeli-li!“ 

Pastebėję, kad persekiotojas nuo mūsų atsilieka, pamanėme, ar tik jis 
nesužeistas. Vis dėlto nesiryžome rizikuoti, nes buvo aišku, kad jis ne nuo 
kažko sprunka, o atvirkščiai — vejasi mus, priviliotas Denforto klyksmo. 
Dvejonėms neliko laiko. Nė nebandėme spėlioti, kur dabar tas kitas, dar 

nesuprantamesnis ir siaubingesnis košmaras — tas neregėtas, dvokiantis, 
gleivėmis trykštantis protoplazmos kalnas, kurio gentainiai užkariavo po- 
žeminę bedugnę ir pasiunte savo žvalgus į sausumą, šliaužioti kalnų urvais 
ir bjauroti raižinių, — ir mums buvo nuoširdžiai gaila palikti tą turbūt vie- 
nintelį likusį gyvą, ir tikriausiai sužalotą, Senąjį. Juk baisu net pagalvoti, 
koks likimas jo laukė, jei bus pagautas. 

Ačiū dievui, lėkėme it pamišę. Urduliuojanti migla vėl sutirštėjo ir slin- 
ko vis greičiau, už mūsų nugaros kleketavo ir spiegė panikos apimti pingvi- 
nai, ir tai buvo keista, nes anksčiau į mus jie beveik nekreipė dėmesio. Vėl 
pasigirdo nelemtas, plataus diapazono švilpavimas: „Tekeli-li! Tekeli-li!“ 
Mes klydome. Padaras nebuvo sužeistas, jis tik stabtelėjo ties nužudytų 
savo gentainių kūnais ir virš jų paliktais pragariškais gleivių rašmenimis. 
Niekada nesužinosime, kas buvo rašoma toje velniškoje žinutėje, bet iš 
Leiko stovykloje rasto kapinyno buvo nesunku suprasti, kaip pagarbiai Se- 
nieji elgėsi su savo mirusiaisiais. Nebetaupomas žibintas priekyje nušvietė 
didžiulį atvirą urvą, iš kurio šakojosi įvairios galerijos, ir mes pradžiugome, 
kad klaikūs raižiniai liko mums už nugaros - juos beveik fiziškai jutome 
net tada, kai nematėme. 

Artėdami prie urvo tikėjomės šioje didžiulių galerijų raizgalynėje at- 
sikratyti persekiotojo. Atviroje erdvėje klaidžiojantys keli akli pingvinai 
albinosai išgirdo artėjant tą esybę ir puolė į siaubingą paniką. Jei sumažin- 
sime žibinto šviesą iki vos pastebimo blausaus švytėjimo, kurio turėtų pa- 
kakti kelionei atgal, ir laikysime jį priešais save, galbūt išgąsdintų, kliegian- 
čių ir po olą rūke besiblaškančių milžiniškų paukščių keliamas triukšmas 
užgoš mūsų žingsnius, galbūt mums pavyks nuslėpti savo tikrąjį kelią ir nu- 
kreipti persekiotoją ne tuo urvu. Šiukšlėmis ir nuolaužomis nubarstytos, 
nenusvidintos pagrindinio tunelio grindys labai skyrėsi nuo kitų, kažkaip 
šlykščiai nušveistų urvų grindų, bet urduliuojančiame, sūkuriuojančiame 
rūke tą skirtumą bus sunku pastebėti - spėjome, kad čia nepadės net ypa- 
tingi jutimo organai, leidžiantys Seniesiems iš dalies apsieiti be šviesos. 
Mes ir patys nuogąstavome, ar skubėdami nepasuksime kur nors ne ten ir 
nepaklysime. Žinoma, buvome nusprendę grįžti tiesiai į mirusį miestą, nes 
paklydus šiame nepažįstamame prieškalnių urvų labirinte pasekmės būtų 
siaubingos. 

Mes likome gyvi ir išnirome iš požemių, o to jau turbūt pakanka su- 
prasti, jog padaras iš tiesų apsiriko galerija, o mes per stebuklą pataikėme į 
tą, kurios mums reikėjo. Vien pingvinai tikriausiai nebūtų mūsų išgelbėję, 
bet mums padėjo dar ir rūkas. Tik maloningosios apvaizdos dėka sūkuriuo- 
jantys garai sutirštėjo kaip tik reikiamą akimirką, nes jie vis praretėdavo ir 
atrodė, kad tuojau visai išsisklaidys. Tiesą sakant, jie iš tikrųjų akimirkai iš- 
sisklaidė prieš pat mums išnyrant iš koktaus naujausiojo stiliaus raižiniais 
suniokoto tunelio: kaip tik ketinome prisukti žibinto šviesą, įsimaišyti į 
pingvinų būrį ir taip suklaidinti persekiotoją, bet paskutinįkart baugiai at- 
sisukę atgal į urvą akies krašteliu pamatėme persekiojančią esybę. Jei mus 
paslėpdamas likimas buvo mums maloningas, tai tą akimirką jis atsisuko 
į mudu savo žiauriąja puse: nes to neaiškaus, vos šmėkštelėjusio reginio 
pakako, kad patirtas siaubas nebeduotų ramybės turbūt iki pat gyvenimo 
pabaigos. 

Atsigręžti atgal mus tikriausiai privertė amžinasis persekiojamos au- 
kos instinktas - norėjome pamatyti, ar toli persekiotojas ir kaip jis atro- 
do; o galbūt mūsų pasąmonė norėjo gauti atsakymą į kažkokį juslių iš- 
keltą klausimą. Bėgdami turėjome tik vieną tikslą — išsigelbėti, ir tikrai 
neanalizavome ir nesistengėme įžiūrėti jokių detalių, tačiau net ir tada 
mūsų smegenų ląstelės tikriausiai stebėjosi uoslės joms siunčiamais sig- 
nalais. Visa tai suvokėme jau vėliau — nors ir tolome nuo begalvių, dvo- 
kiomis gleivėmis padengtų kūnų, bjaurus tvaikas nemažėjo, nors, logiškai 
mąstant, turėjo. Ten, šalia tįsančių lavonų, vyravo ta naujesnė, iki tol ne- 
suvokiama smarvė, tačiau čia, kur mes dabar buvome, ją jau turėjo pa- 
keisti neįvardijamas tų, kitų, skleidžiamas dvokas. Tačiau taip nenutiko: 
tebesklido tik ta naujesnė, dar sunkiau pakeliama smarvė, ir kas akimirką 
ji vis stiprėjo ir aštrėjo. 

Ir mudu atsigręžėme atgal - matyt, vienu ir tuo pat metu, nors nea- 
bejoju, kad pirmojo iš mūsų judesį nesąmoningai pakartojo ir antrasis. O 
atsigręžę nukreipėme visu ryškumu atsuktus žibintus į akimirkai praretė- 
jusią miglą: galbūt primityviai vildamiesi pamatyti kuo daugiau, o gal taip 
pat primityviai, nors ir nesąmoningai stengdamiesi apakinti tą nežinomą 
padarą, po to staiga prigesinti žibintus ir sumėtyti pėdas tarp labirinto cen- 
tre besiblaškančių pingvinų. Verčiau jau būtume to nedarę! Net Orfėjas ar 

Loto žmona pažvelgdami atgal neprarado tiek daug. Ir vėl mus persmelkė 
sukrečianti, švilpianti melodija: „Tekeli-li! Tekeli-li!“ 

Negaliu visko išdėstyti tiesiai šviesiai, tačiau turiu būti atviras, nors 
tuo metu mums nekilo mintis net ir tarpusavyje pasidalinti tuo, ką pama- 
tėme. Kad ir kokius žodžius parinkčiau, jie nesugebės perteikti to regėto 
siaubo. Reginys mus taip sukrėtė, taip sukaustė sąmonę, kad stebiuosi, 
kaip mums užteko sveiko proto prigesinti žibintus, kaip buvome suplana- 
vę, ir reikiamu tuneliu pasileisti bėgti mirusio miesto link. Tikriausiai tuo 
metu vadovavomės vien instinktu, ir gali būti, kad jis pasitarnavo mums 
geriau, nei būtų galėjęs pasitarnauti protas; tačiau kad ir kam turėtume 
būti dėkingi už savo išgelbėjimą, vis tiek užmokėjome už jį didžiulę kai- 
ną. Proto tą akimirką mums tikrai buvo nedaug belikę. Denfortas buvo 
visiškai pametęs galvą - kai prisimenu mūsų pabėgimą, visų pirma vėl 
girdžiu jį paklaikusiu, isterišku balsu progiesmiu kartojant žodžius, kurie 
visiems, išskyrus mane patį, skambėtų it bepročio kliedesys. Tie žodžiai 
falcetu aidėjo tarp pingvinų klyksmų ir kleketavimo, aidėjo po priešais 
mus besidriekiančiais skliautais, aidėjo ir jau tuščiose - dėkui Dievui - už 
mūsų nugarų likusiose erdvėse. Laimė, jis nepradėjo kliedėti iš karto, vos 
tik atsigręžėme - nes būtume jau negyvi, o ne it pamišę lėkę koridoriais. 
Imu virpėti vien pagalvojęs, kas būtų nutikę, jei jo nervinė reakcija būtų 
buvusi truputėlį kitokia. 

„Pietų stotis — Vašingtono stotis - Parko gatvės stotis - Kendalas — 
Centrinė stotis - Harvardas... 

Vargšelis progiesmiu kartojo jam puikiai pažįstamas Bostono-Kem- 
bridžo metro linijos stotis, esančias už tūkstančių kilometrų likusioje tai- 
kioje mūsų gimtojoje Naujosios Anglijos žemėje, ir aš žinojau, kad tai ne 
beprasmiai kliedesiai ir ne namų ilgesys. Jis buvo mirtinai išsigandęs, bet 
aš suvokiau, kokia košmariška, šventvagiška analogija slypi tuose žodžiuo- 
se. Atsigręžę ir pažvelgę atgal, tikėjomės, jei tik migla bus prasisklaidžiusi, 
pamatyti mus besivejantį pabaisišką ir neįtikėtiną, bet jau daugmaž mums 
suvokiamą padarą. Tačiau, savo nelaimei, praretėjusiame rūke išvydome 
visai ką kita - neapsakomai kraupesnę ir šlykštesnę būtybę. Tai buvo vi- 
siškas, absoliutus „to, ko negali būti“ įsikūnijimas iš fantastinių romanų 
srities, ir suprantamiausias man į galvą atėjęs palyginimas būtų didžiulis, 

visu greičiu lekiantis metro traukinys, kokį jį matome žiūrėdami iš stoties 
perono — didžiulė tamsi jo masė išnyra iš begalinių požemių tolių, mir- 
gėdama keistomis spalvotomis švieselėmis ir it stūmoklis cilindre užpildo 
visą tunelio erdvę. 

Tačiau tą akimirką mes stovėjome visai ne stotyje: bėgome urvu, o 
mus vijosi keturių su puse metro skersmens siaubinga dvoki nepastovios 
formos, juodai žvilganti masė, kažkuo primenanti iš žaizdos besisunkian- 
čius pūlius. Ji plūdo vis greičiau, vis negailestingiau, stumdama priešais 
save sūkuriuojančių ir vis tirštėjančių blyškių požemio garų debesį. Ta 
košmariška, nenupasakojama ir daug didesnė už bet kokį metro traukinį 
išpera buvo sudaryta iš aibės beformės protoplazmos burbulų; ji blausiai 
švytėjo, o jos priekyje lakstė žalsvos ugnelės - tai vienur, tai kitur it pūliniai 
iššokančios ir vėl pranykstančios laikinos akys. Traiškydama paklaikusius 
iš baimės pingvinus, ši baidyklė šliuožė link mūsų grindimis, kurias ji ir jos 
giminaičiai pavertė velniškai žvilgančiu ir švariu, nė menkiausios dulkelės 
neturinčiu paviršiumi. Vėl pasigirdo tas antgamtiškas, pašaipus klyksmas — 
„Tekeli-li! Tekeli-li!“ Ir mes pagaliau prisiminėme, kad tie nelabieji pada- 
rai, šogotai, kuriems Senieji suteikė gyvybę, mąstymo galią ir sugebėjimą 
suformuoti plastiškus kūno organus, neturėjo kito rašto, tik Senųjų išrastą 
taškelių sistemą, taip pat nemokėjo kalbėti - tik mėgdžiojo savo seniai pražu- 
vusių šeimininkų šneką. 


XII. 


Mudu su Denfortu prisimename, kaip 
atsidūrėme tame didžiuliame raižiniais papuoštame pusrutulyje, kaip grį- 
žome atgal gigantiškomis mirusio miesto menėmis ir koridoriais, tačiau 
visa tai iškyla atmintyje tik kaip sapno nuotrupos; ko mes norėjome, kaip 
judėjome, ką pastebėjome pakeliui - viskas liko pamiršta. Tarsi būtume 
sklandę kažkokiame ūkanotame pasaulyje ar kitame išmatavime, kuriame 
nebuvo nei laiko, nei priežastingumo, nei krypties. Pilkšva šešėliuota ap- 
valaus didžiulės aikštės dugno šviesa mus kiek prablaivino, bet prie paslėp- 
tų rogių nesiartinome ir nepažvelgėme paskutinįkart į nelaimingąjį Gednį 

ir šunį. Jie ilsisi keistame gigantiškame mauzoliejuje ir, tikiuosi, jų ramybės 
niekas nesudrums iki pat pasaulio pabaigos. 

Tik kopdami kolosalaus dydžio sraigtinė rampa pagaliau pajutome 
sekinantį nuovargį, o nuo pašėlusio bėgimo išretėjusiame plynaukštės ore 
mums ėmė trūkti kvapo, tačiau net rizikuodami prarasti sąmonę vis viena 
ropštėmės aukštyn, kol atsidūrėme atviroje, saulės nutviekstoje erdvėje. 
Kažkodėl mums atrodė, kad tai tinkamas būdas atsisveikinti su į praeitį 
nugrimzdusiomis epochomis - kol uždusę sukome ratus aukštyn tuo pir- 
mykščiu akmeniniu 18 metrų aukščio cilindru, prieš mūsų akis be pertrū- 
kio vyniojosi milžiniška ankstyvųjų, kultūrinio nuosmukio dar nesugadin- 
tų seniai mirusios rasės sukurtų skulptūrų juosta - prieš 50 milijonų metų 
išraižytas Senųjų atsisveikinimas. 

Pagaliau užsikeberioję į viršų, atsidūrėme ant didžiulės akmens nuo- 
laužų kalvos: į vakarus nuo mūsų kilo išlenktos, aukštesnės kaimyninio 
statinio sienos, o rytuose, už griuvėsių, dunksojo niūrios didžiųjų kalnų 
smailės. Žema ir raudona Antarktidos vidurnakčio saulė spygsojo pro dan- 
tytų griuvėsių tarpus ir, palyginus su tokiu gana pažįstamu ir įprastu po- 
liariniu peizažu, tas košmariškas, nesuvokiamai senas, apleistas ir negyvas 
miestas atrodė dar labiau slegiantis. Danguje virš mūsų sūkuriavo ir mir- 
guliavo vos regima ledinė migla, o speigas vėrė iki pat kaulų. Išsekę nusi- 
metėme kelionmaišius, kuriuos, paniškai sprukdami iš požemių, visą laiką 
instinktyviai spaudėme prie savęs, užsisagstėme sunkius ir storus kailinius 
drabužius ir pasiruošėme varginančiam nusileidimui nuo kalvos bei ilgai 
kelionei per akmeninį labirintą prieškalnių link, kur mūsų laukė lėktuvas. 
Apie tai, kas mus privertė bėgti iš tamsių, senąsias Žemės paslaptis saugan- 
čių požemių, neištarėme vienas kitam nė žodžio. 

Nepraėjus nė ketvirčiui valandos radome statų nuolydį - tikriausiai 
senovinę terasą, - vedantį prieškalnių link; juo leisdamiesi, tarp retų, 
ant šlaito išsimėčiusių griuvėsių netrukus pamatėme tamsią savo lėktuvo 
dėmę. Pusiaukelėje į viršų trumpam sustojome atgauti kvapo, atsisuko- 
me atgal ir vėl apžvelgėme fantastišką neįtikėtinų paleogeno epochos 
akmeninių statinių painiavą, paslaptingu siluetu ryškėjusią netyrinėtų 
vakarų fone. Rytinis ūkas toje dangaus pusėje jau buvo išsisklaidęs, ne- 


rimstanti ledo migla ribėjo pačiame zenite ir erzino akį, vis ketindama 

susiklostyti į kažkokį keistą ir kraupų ornamentą, bet taip ir nedrįsdama 
jo užbaigti. 

Anapus groteskiško miesto, tolumoje, pačiame baltumu tvieskiančio 
horizonto pakraštyje ryškėjo miglotas pasakiškas violetinių viršukalnių si- 
luetas — jų adatiškos smailės it sapne stūksojo nušviestos rožinio vakarų 
dangaus. Link to mirguliuojančio kraštelio kilo senoji plynaukštė, kurią it 
vis nutrūkstantis šešėlio kaspinas kirto įdubusi seniai išdžiūvusios upės 
vaga. Mums net kvapą užgniaužė nuo šio nežemiško, kosminio grožio, bet 
į sielą tučtuojau ėmė skverbtis neaiškus siaubas. Juk tas violetinis ruoželis 
buvo ne kas kita, kaip kraupioji uždraustos, legendinės šalies kalnų gran- 
dinė - pačios aukščiausios Žemėje viršukalnės ir paties didžiausio blogio 
centras, nenupasakojamų košmarų ir archajinių paslapčių prieglobstis; 
vengdami šių kalnų, bijodami net raižiniuose atskleisti jų tikrąją prasmę, 
Senieji jiems meldėsi, tačiau joks gyvas padaras nekėlė ten kojos, tik dan- 
guje viršum jų blykčiojo grėsmingi žaibai ir poliarinėmis naktimis lygumas 
nutvieksdavo keisti spinduliai. Būtent šie kalnai, be jokios abejonės, tapo 
košmariškojo Šaltosiose dykrose, už nelabosios Lengo plynaukštės, stūk- 
sančio Kadato provaizdžiu — apie tai užsimenama ir šventvagiškuose pir- 
mykščiuose mituose. Mes buvome pirmieji juos išvydę žmonės - ir duok 
Dieve, kad liktume paskutiniai. 

Jei tikėtume mūsų matytais raižytiniais senojo miesto žemėlapiais ir 
bareljefais, iki paslaptingųjų violetinių kalnų buvo ne mažiau nei 480 kilo- 
metrų; ir vis dėlto, nors vos įžiūrimi ir pasakiški, jie aiškiai kyšojo tolimo 
snieguoto horizonto fone it dantyta ketera kažkokios svetimos ir krau- 
pios planetos, pasiruošusios šuoliui į jai neįprastą mūsų Žemės dangų. Tai 
reiškė, kad tos kalnų viršūnės siekė veik neišmatuojamą aukštį, išretėju- 
sios atmosferos sluoksnius, apgyvendintus eterio šmėklų, apie kurias vos 
spėja prieš mirdamas pašnibždėti vienas kitas dėl nepaaiškinamų priežas- 
čių žemėn nukritęs ir sudužęs drąsus oreivis. Žvelgdamas į jas, su nerimu 
prisiminiau kai kurias akmenyje iškaltas miglotas užuominas apie tai, ką 
kadaise per miestą tekėjusi upė atplukdydavo nuo tų pakeiktųjų šlaitų, ir 
klausiau savęs, protingai ar kvailai elgėsi Senieji, bijodami tų kalnų taip, 
kad nedrįso jų net vaizduoti. Prisiminiau ir tai, kad šiaurinis tų kalnų pa- 
kraštys turėtų siekti Karalienės Merės žemės pakrantę, kur, maždaug už 

pusantro tūkstančio kilometrų, kaip tik dabar dirba sero Daglo Mosono 
ekspedicija, ir palinkėjau, kad bloga lemtis aplenktų serą Daglą ir jo vy- 
rus, kad jie niekuomet nepamatytų to, kas gali slypėti už juos saugančių 
pakrantės kalnynų. Štai tokios mintys kamavo mano iškankintą protą, o 
Dentfortas, regis, jautėsi dar blogiau. 

Bet dar net neaplenkus to didžiulio žvaigždės formos pastato ir nepa- 
siekus lėktuvo, mūsų baimės ir mintys nukrypo į žemesnę, tačiau ne ma- 
žiau įspūdingą kalnų grandinę, kurią mums reikės įveikti grįžtant. Juodi, 
griuvėsiais aplipę statūs kalnų šlaitai grėsmingai stūksojo rytuose ir vėl 
mums priminė apie keistus Nikolajaus Rericho nutapytus paveikslus; o 
kai pagalvojome apie juos išakijusius prakeiktus urvus ir kraupias amor- 
iškas esybes, kurios, dvokiančios ir gleivėtos, galbūt gebėjo įsirangyti net 
į pačias aukščiausias tuščiavidures viršukalnės, supratome, kad paniškai 
bijome skristi pro tas į dangų žiojinčias kalnų urvų angas, kuriose kaukė 
nelabą melodingą švilpimą primenantis vėjas. O dar blogiau buvo tai, kad 
pamatėme aplink keletą viršūnių besivejančias rūko sruogas (kurias varg- 
šas Leikas klaidingai manė esant vulkaninės veiklos požymius) ir sudre- 
bėjome, prisiminę panašų rūką, nuo kurio mums ką tik pavyko pasprukti, 
ir pagalvoję apie prakeiktus, pragaro išperų pilnus bedugnius požemius, 
kurie ir buvo šio rūko šaltinis. 

Lėktuvui per visą tą laiką nieko nenutiko, tad mes nerangiai apsigobė- 
me kailiniais skrydžio drabužiais. Denfortas be vargo užvedė variklį, ir lėk- 
tuvas sklandžiai pakilo virš košmarų kupino miesto. Po mumis nusidriekė 
kiklopiškas akmeninis labirintas, toks pats, kokį mes jį regėjome ir pirmą 
kartą - iš tikrųjų visai neseniai, tačiau mums atrodė, kad nuo tos akimir- 
kos prabėgo amžiai. Pakilę į reikiamą aukštį, pradėjome manevruoti, nes 
prieš kertant perėją reikėjo nustatyti vėjo stiprumą. Zenite mirguliavo ir vis 
naujus fantastiškus pavidalus įgaudavo sniego dulkių debesys; turbūt kaž- 
kur itin aukštai siautė vėtros, bet mums reikalingame septynių kilometrų 
aukštyje buvo gana ramu. Prie pat viršukalnių vėl aiškiai išgirdome keistąjį 
vėjo švilpimą, ir aš pastebėjau, kaip virpa piloto krėsle sėdinčio Denforto 
rankos. Nusprendęs, kad esamomis aplinkybėmis netgi toks eilinis diletan- 
tas kaip aš sugebės geriau už Denfortą praskristi tarp pavojingųjų viršukal- 
nių, mostu pasiūliau jam pasikeisti vietomis. Jis neprieštaravo. Stengdama- 

sis sukaupti visus įgūdžius ir valią, nenuleidau akių nuo tarp perėjos sienų 
šviečiančio tolimo apyraudonio dangaus kraštelio ir sąmoningai nekreipiau 
dėmesio į aplink viršūnes sūkuriuojančius garų tumulus; gailėjausi tik, kad 
neturiu vaško - užsikimščiau ausis kaip Odisėjo vyrai prie sirenų kranto ir 
negirdėčiau to trikdančio, sąmonę smelkiančio vėjo švilpimo. 

Tačiau Denfortas, likęs be piloto pareigų, įsiaudrino iki kraštutinumo 
ir niekaip negalėjo nurimti. Jutau, kaip sukaliojasi, rangosi, gręžiojasi atgal 
į tolstantį siaubingąjį miestą, dairosi po urvais išvarpytas, kubais aplipu- 
sias viršukalnes ir į abipus plytinčias nykias, pylimais nusėtas prieškalnes, 
žvalgosi aukštyn į fantastiškais debesimis kunkuliuojantį dangų. Staiga, 
kai aš, įtempęs visas jėgas, stengiausi saugiai perskristi perėją, Denfortas 
ėmė klykti it pamišęs ir vos mūsų abiejų nepražudė: aš krūptelėjau, prara- 
dau savitvardą ir akimirką bejėgiškai grabinėjausi apie šturvalą. Tačiau po 
sekundės vėl sugebėjau susiimti, ir mes saugiai perskridome kalnus - tik 
bijau, kad Denfortas visiems laikams prarado dvasios ramybę. 

Jau minėjau, kad jis atsisako papasakoti, koks košmariškas reginys pri- 
vertė jį taip beprotiškai klykti, tačiau tas reginys, deja, tikriausiai ir tapo jį 
dabar kankinančio nervų pakrikimo priežastimi. Saugiai perskridę kalnus 
ir lėtai leisdamiesi stovyklos link, mes susišūkavome, stengdamiesi perrėk- 
ti vėjo švilpesį ir ūžiančius variklius, bet kalbėjomės tik apie mūsų prie- 
saiką saugoti paslaptį - šią priesaiką davėme dar prieš palikdami košmarų 
miestą. Abu sutarėme, kad kai kurių dalykų paprastiems žmonėms nedera 
nei žinoti, nei aptarinėti; aš ir pats apie juos dabar nekalbėčiau, jei ne Star- 
kveterio-Mūro ekspedicija, kurią privalu žūtbūt sustabdyti. Dėl žmonijos 
taikos ir saugumo kai kuriuos tamsius, atokius Žemės kampelius ir nety- 
rinėtas gelmes tiesiog būtina palikti ramybėje, nes kitaip iš mirties miego 
prikelsime antgamtiškas baisybes, nes iš tamsių savo irštvų rangydamiesi 
iššliauš košmariški padarai ir imsis užkariauti sau naujas žemes. 

Denfordas teužsiminė tik tiek, kad regėjo siaubingą miražą. Pasak jo, 
tas miražas nebuvo susijęs su mūsų perskristomis aidžiomis, garuojančio- 
mis, urvais išvarpytomis ir kubais nusėtomis beprotybės viršukalnėmis; 
jo regėtas fantastiškas, demoniškas reginys šmėkštelėjo virš mūsų galvų 
sūkuriuojančiuose debesyse - akimirką jie atspindėjo, kas slypi už viole- 
tinių, vakaruose stūksančių kalnų, kurių taip vengė ir bijojo Senieji. Visai 

tikėtina, kad tai buvo tik iliuzija, akių apgaulė, kurią sukėlė mūsų patirti 
išgyvenimai, o iš dalies - ir tikras, tik jo neatpažintas mirusiojo miesto mi- 
ražas, kurį išvakarėse regėjome netoli Leiko stovyklos; bet kad ir kas ten 
buvo, Denfortas palaikė tai tikrove ir iki šiol nuo to kenčia. 

Retkarčiais iš jo lūpų išsprūsta pašnibždomis ištarti nerišlūs ir be- 
prasmiški žodžiai: „juoda bedugnė“, „raižytas pakraštys“, „protošogotai“, 
„belangiai, penkių matavimų masyvai“, „neapsakomai šlykštus cilindras“, 
„senasis švyturys“, „Jog-Sototas“, „pirminė balta drebutinė struktūra“, 
„kosminių erdvių spalvos“, „sparnai“, „akys tamsoje“, „mėnulio takelis“, 
„pirminis, amžinas, nemarus“ ir kitos keistos sąvokos; tiesa, atsipeikėjęs 
jis viso to išsižada, viską suversdamas jaunystėje skaitytos keistos ir maka- 
briškos literatūros poveikiui. 

Tenka pridurti, kad Denfortas iš tiesų yra vienas iš nedaugelio, iš- 
drįsusių perskaityti visą kinivarpų išvarpytą „Nekronomikono“ tomą, ku- 
ris laikomas užrakintas universiteto bibliotekoje. 

Kai skridome per kalnus, danguje tikrai sūkuriavo ir maišėsi migla; 
nors nemačiau, kas dedasi virš mūsų, galiu įsivaizduoti, kaip ledo dulkių 
verpetai susisukdavo į pačius keisčiausius pavidalus. Žinant, kaip ryškiai ir 
įtikinamai neramūs sluoksniuoti debesys sugeba atspindėti tolimus vaiz- 
dus, laužti spindulius ir išdidinti vaizdą, žmogaus vaizduotė galėjo kuo 
puikiausiai užpildyti trūkstamas spragas — ir, žinoma, apie šiuos siaubin- 
gus regėjimus Denfortas pradėjo užsiminti tik po to, kai jo atmintyje atgijo 
kadaise perskaityti dalykai. Vos akimirką trukusio regėjimo tikrai nebūtų 
pakakę tiek daug pamatyti ir suvokti. 

O tąakimirką jis klykė tik vieną beprotišką, bet mums abiem, deja, jau 
puikiai žinomą žodį: 

„Tekeli-li! Tekeli-li!“ 


Vertė Marius Burokas 

UŽ LAIKO RIBŲ 


(p) 


Po dvidešimt dvejų metų košmarų ir 
siaubo, kuriuos man pavyko ištverti tik desperatiškai tikint, kad kai kurie 
mano įspūdžiai buvo prasimanyti, tikrai nesiryžčiau laiduoti, jog šiame 
pasakojime aprašomi dalykai, kuriuos manau aptikęs Vakarų Australijoje 
1935 metais, naktį iš liepos 17 dienos į 18 dieną, yra tikri. Vis dar viliuosi, 
kad tai, ką tada patyriau, visiškai ar iš dalies buvo tik haliucinacija - juolab 
kad priežasčių, dėl kurių man galėjo pakrikti nervai, tikrai netrūko. Deja, 
tie regėjimai buvo tokie siaubingai tikroviški, jog kartais išblėsta net ir 
ši silpna viltis. Jei paaiškėtų, kad visa tai įvyko iš tikrųjų, žmonija turėtų 
būti pasiruošusi suvokti kuklią savo vietą tokiose kosmoso platybėse ir to- 
kiuose sūkuriuojančiuose laiko verpetuose, kuriuos vien paminėjus atima 
žadą. Be to, žmonija turėtų būti pasiruošusi susidurti su jos tykančiu ypa- 
tingu pavojumi, kuris, tiesa, niekuomet nesugebės praryti jos visos, tačiau 
drąsiausiems ir smalsiausiems mūsų giminės atstovams gali tapti siaubin- 
gų ir nenuspėjamų košmarų priežastimi. Kaip tik todėl aš iš paskutiniųjų 
stengiuosi įtikinti žmoniją visiems laikams išsižadėti bet kokių bandymų 
atkasti tas niekada anksčiau neregėtų pirmykščių pastatų liekanas, kurių 
tyrinėti buvo išvykusi mano vadovaujama ekspedicija. 

Jei manysime, kad tą nelemtą naktį buvau budrus ir sveiko proto, teks 
pripažinti, jog patyriau tokių dalykų, kokių neteko patirti nė vienam mir- 
tingajam. Be to, teks pripažinti, jog kuo siaubingiausiai pasitvirtino viskas, 
ką taip atkakliai stengiausi atmesti, ką laikiau legendomis ir tuščiais pra- 
manais. Visa paguoda, kad neliko jokių įrodymų, nes, apimtas panikos, 
pamečiau vieną neįtikėtiną daiktą, kuris (jei iš tiesų jis buvo ištrauktas iš 

tos pragaištingos pragarmės) būtų tapęs nepaneigiamu mano patirties ti- 
krumo patvirtinimu. Su tuo siaubu susidūriau būdamas visiškai vienas ir 
iki šiol dar niekam apie jį nepasakojau. Aš negalėjau sutrukdyti kitiems 
tęsti savo pradėtus kasinėjimus, bet dėl atsitiktinumo ir slenkančių smėly- 
nų jiems, laimei, kol kas nepasisekė nieko aptikti. O dabar noriu trumpai, 
bet išsamiai viską išdėstyti — ir darau tai rūpindamasis ne tik savo dvasi- 
ne pusiausvyra, bet ir norėdamas įspėti visus tuos, kurie rimtai pažiūrės į 
mano pasakojimą. 

Šią ataskaitą - kurios nemenka dalis tikrai nenustebins įdėmaus ma- 
sinės ir mokslinės spaudos skaitytojo - rašau namo mane plukdančio lai- 
vo kajutėje. Užbaigęs perduosiu ją savo sūnui, Miskatoniko universiteto 
profesoriui Vingeitui Pizliui - vieninteliam šeimos nariui, neapleidusiam 
manęs po to, kai kadaise, dar seniai, mane ištiko keista amnezija, ir žmo- 
gui, geriausiai žinančiam tam tikras mano gyvenimo aplinkybes. Jis bus 
mažiausiai linkęs išjuokti tai, ką ketinu papasakoti apie tą lemtingąją naktį. 
Nieko jam neužsiminiau prieš išplaukdamas, nes manau, kad visa tai ge- 
riau atskleisti raštu. Laisvalaikiu ne kartą perskaitęs šiuos mano užrašus, 
jis susidarys kur kas įtikimesnį vaizdą, nei pats būčiau sugebėjęs nerišliai 
papasakoti jam žodžiu. Su šiuo pasakojimu galės elgtis kaip tinkamas - pa- 
pildęs savo komentarais, galės perduoti jį bet kuriai, jo manymu, tinkamai 
įstaigai, kurioje atsidūrę šie puslapiai galėtų duoti naudos. O tiems skaity- 
tojams, kurie nieko nežino apie ankstesnes aplinkybes, atvedusias mane 
prie to atradimo, dabar pateiksiu pakankamai išsamią minėtų aplinkybių 
santrauką. 

Esu Natanielis Vingeitas Pizlis ir tie, kas prisimena prieš keletą dešim- 
tmečių laikraščiuose spausdintus skandalingus pasakojimus arba jau vė- 
liau, prieš šešetą septynetą metų psichologijos žurnaluose pasirodžiusius 
straipsnius ir laiškus, tikrai žinos, kas aš toks. Spauda gana išsamiai rašė 
apie keistą mano amneziją, trukusią nuo 1908 iki 1913 metų, - įvairius 
gandus ypač skatino apie siaubą, beprotybę bei raganų burtus pasakojan- 
čios legendos, susijusios su senu Masačusetso valstijos miesteliu, kuriame 
gyvenau tuomet ir vis dar tebegyvenu dabar. Tačiau noriu tiesiai ir iš karto 
pareikšti, kad nei mano genuose, nei vaikystėje ar jaunystėje nebuvo jo- 
kių bloga lemiančių ar beprotybę pranašaujančių dalykų. Tai itin svarbu, 

nes netikėtai ant mano gyvenimo kritęs grėsmingas šešėlis priklauso pa- 
šalinėms jėgoms. Gali būti, kad ši šimtmečius išsilaikiusi niūri ir slegianti 
apšiurusio, pašnibždom skleidžiamų gandų kupino Arkamo dvasia yra itin 
neatspari tokiems šešėliams — nors, turėdamas omenyje vėliau savo tyri- 
nėtus atvejus, labai tuo abejoju. Svarbiausia tai, kad kilme ir biografija esu 
kuo normaliausias žmogus. Mane ištikę pokyčiai atėjo iš kažkur kitur - iš 
kur būtent, man iki šiol sunku paprastai ir suprantamai paaiškinti. 

Esu Džonatano ir Hanos (Vingeit) Pizlių sūnus - abu jie kilę iš senų 
ir sveikų Heiverhilio šeimų. Gimiau ir užaugau Heiverhilyje, senoje sody- 
boje Bordmano gatvėje, greta Golden Hilo, ir nebuvau lankęsis Arkame iki 
pat tos dienos, kol, sulaukęs aštuoniolikos, 1889 metais įstojau į Miskato- 
niko universitetą. Jį baigęs, studijavau ekonomiką Harvarde, o 1895 me- 
tais grįžau į Miskatoniko universitetą dėstyti politinės ekonomijos. Tryli- 
ka metų mano gyvenimas tekėjo ramiai ir laimingai. 1896 metais vedžiau 
Alisę Kyzar iš Heiverhilio, trejetas mano vaikų - Robertas K., Vingeitas ir 
Hana - gimė 1898, 1900 ir 1903 metais. 1898 metais tapau profesoriu- 
mi adjunktu, o 1902-aisiais - visateisiu profesoriumi. Visus tuos metus nė 
trupučio nesidomėjau nei okultizmu, nei psichopatologija. 

Bet 1908 metų gegužės 14 dieną, ketvirtadienį, mane ištiko tas keistas 
amnezijos priepuolis. Tai atsitiko gana netikėtai, nors vėliau supratau, kad 
keletą valandų prieš priepuolį pasirodę trumpi, tarsi mirgantys regėjimai — 
chaotiški ir labai mane sutrikdę, nes nieko panašaus anksčiau nebuvau pa- 
tyręs, - tikriausiai buvo pirmieji problemos simptomai. Skausmas plėšte 
plėšė galvą, ir manęs neapleido keistas jausmas, kad kažkas bando įsibrauti 
į Mano mintis. 

Priepuolis prasidėjo 10 valandą 20 minučių ryto. Tuo metu kaip tik 
dėsčiau politinę ekonomiją - ekonomikos istoriją ir dabartines jos raidos 
tendencijas - trečiakursiams ir keletui antrakursių. Akyse ėmė mirgėti 
keisti pavidalai, pasijutau esąs ne auditorijoje, o kažkokioje keistoje patal- 
poje. Mano kalba ir mintys nuklydo nuo temos, ir studentai pastebėjo, kad 
man kažkas negerai. Netekęs sąmonės, susmukau ant kėdės ir nugrimz- 
dau į stingulį, iš kurio manęs niekas negalėjo pažadinti. Ir tik po penkerių 
metų, keturių mėnesių ir trylikos dienų atgavau jusles ir vėl išvydau įprasto 
pasaulio šviesą. 

Kas tuo metu su manimi dėjosi, aš, aišku, sužinojau tik vėliau, iš kitų 
žmonių pasakojimų. Šešiolika su puse valandos nerodžiau jokių gyvybės 
ženklų, nors buvau nugabentas namo, į Kreino gatvę, kur manimi rūpinosi 
geriausi miesto gydytojai. Gegužės 15 dieną 3 valandą po pietų aš atmer- 
kiau akis ir prabilau, bet netrukus gydytojai ir mano artimieji pasibaisėjo 
tuo, ką ir kaip kalbėjau. Buvo akivaizdu, kad tuo momentu aš neprisimi- 
niau, nei kas toks esu, nei savo praeities, nors, kaip jiems pasirodė, kažko- 
dėl visaip stengiausi tai nuslėpti. Mano žvilgsnis keistai klaidžiojo aplin- 
kui, neatpažindamas šalia esančių žmonių, o veido mimika buvo visiškai 
nepanaši į man būdingą. 

Net ir pati mano kalba tapo kažkokia sunki ir nerangi, tarsi būčiau 
užsienietis. Kalbos padargais naudojausi negrabiai ir neįgudusiai, o mano 
kalbėjimo stilius pasidarė keistas ir nenatūralus, tarsi būčiau ilgai ir sunkiai 
mokęsis anglų kalbos iš knygų. Žodžius tariau su barbarišku svetimšalio 
akcentu, o mano vartojamas žodynas apėmė tiek keistus archaizmus, tiek 
visiškai nesuprantamos darybos naujažodžius. Vieną iš pastarųjų labai aiš- 
kiai — net su pasibaisėjimu - po dvidešimties metų prisiminė jauniausias 
iš mane tuomet gydžiusių gydytojų. Nes kaip tik tada ta frazė ėmė plisti 
tarp angliškai kalbančių žmonių - iš pradžių Anglijoje, o vėliau ir Jungti- 
nėse Valstijose; nors posakis buvo sudėtingas ir neabejotinai naujas, jis iki 
smulkmenų atkartojo gluminančius 1908 metais Arkame ištartus keistojo 
paciento žodžius. 

Mano fizinė sveikata sugrįžo iš karto, nors prireikė nemažai laiko, 
kol vėl išmokau kaip pridera naudotis rankomis bei kojomis ir tinkamai 
valdyti savo kūną. Dėl šios priežasties ir dėl atminties praradimo dar kurį 
laiką buvau griežtai gydytojų prižiūrimas. Kai pagaliau supratau, kad at- 
minties praradimo nuslėpti nepavyks, atvirai prisipažinau jos netekęs ir 
ėmiau siurbte siurbti kuo įvairiausią informaciją. Netrukus gydytojams 
ėmė atrodyti, kad vos tik įsitikinau, jog žmonės atminties praradimą laiko 
gana įprastu dalyku, visiškai lioviausi domėjęsis savo buvusia asmenybe 
ir ankstesniu gyvenimu. Jie pastebėjo, kad labiausiai stengiausi įsisavinti 
tam tikras istorijos, mokslo, meno, kalbotyros ir folkloro sričių žinias: kai 
kurios iš jų buvo neapsakomai sudėtingos ir painios, o kitos - pačios pa- 
prasčiausios ir žinomos kiekvienam vaikui, bet kažkokiu būdu sugebėju- 
sios išnykti man iš atminties. 

Tuo pat metu jie suprato, kad aš nepaaiškinamai gerai išmaniau dau- 
gelį šiuolaikiniam mokslui beveik nežinomų dalykų ir kad tą išmanymą 
buvau linkęs veikiau slėpti, nei juo puikuotis. Kalbėdamas netyčia, su ra- 
miu įsitikinimu paminėdavau kokius nors žilos praeities įvykius, toli per- 
žengiančius visuotinai priimtos istorijos ribas, - o pamatęs nustebusius 
pašnekovų veidus, pateikdavau visa tai kaip pokštą. Be to, įgijau įprotį apie 
ateities įvykius kalbėti kaip apie jau įvykusius ir porą ar trejetą kartų iš tie- 
sų išgąsdinau žmones. Tačiau jau netrukus šie šiurpūs ir keisti kažko nesu- 
prantamo proveržiai ėmė retėti, kol visai išnyko; nors kai kurie liudininkai 
buvo linkę manyti, kad aš tiesiog išmokau šių temų vengti, o mano keistos 
žinios nė trupučio neišblėso. Ir iš tiesų, aš gerte gėriau mane supančio am- 
žiaus papročius, kalbos manierą, idėjas ir nuomones, tarsi būčiau uolus ir 
smalsus iš itin tolimų kraštų atvykęs keliautojas. 

Vos tik man buvo leista, ėmiau ištisomis valandomis tūnoti universi- 
teto bibliotekoje, o netrukus leidausi į gana keistas keliones ir išklausiau 
specialius paskaitų kursus Amerikos ir Europos universitetuose — visa tai 
per keletą ateinančių metų sukėlė nemažai kalbų. Pažinčių mokslo pasau- 
lyje man tikrai netrūko, nes dėl keistos savo ligos kurį laiką buvau tapęs 
nedidele įžymybe. Mane, kaip tipišką antrinės asmenybės pavyzdį, de- 
monstruodavo per paskaitas - nors neretai išmušdavau dėstytojus iš vėžių 
vienu ar kitu keistu simptomu, arba nejučia priversdavau juos įtarti už viso 
to slypint vos juntamą pašaipą. 

Tačiau iš tiesų draugiškai su manimi elgdavosi retas kuris. Mano iš- 
vaizdoje ir kalboje buvo kažkas tokio, kas kiekvienam sutiktam žmogui 
žadindavo neaiškią baimę ir pasidygėjimą, tarsi būčiau buvęs kažkoks 
keistas padaras, neišpasakytai svetimas viskam, kas sveika ir normalu. 
Ta mintis apie tamsų ir slaptą siaubą, slypintį mano sąmonėje, nepapras- 
tai tolimoje ir svetimoje viskam, kas žinoma ir pažįstama, tapo stebėtinai 
vieninga ir plačiai pasklidusia nuomone. Net šeima čia nebuvo jokia iš- 
imtis. Nuo pat mano keisto nubudimo akimirkos žmona į mane žvelgė 
su ypatingu siaubu ir pasibjaurėjimu, tvirtindama, kad jos vyro kūną už- 
valdė kažkokia visiškai žmonijai svetima būtybė. 1910 metais ji oficia- 
liai su manimi išsituokė ir kategoriškai atsisakė susitikti net ir po to, kai 
1913 metais pagaliau grįžau į normalią savo būklę. Tą patį man jautė ir 

vyriausiasis sūnus bei mažylė dukra - nuo to laiko nė vieno iš jų niekada 
nebemačiau. 

Tik jaunesnysis sūnus Vingeitas sugebėjo nugalėti siaubą ir pasišlykš- 
tėjimą manyje įvykusiais pokyčiais. Jis irgi juto, kad esu kažkas svetimas, 
tačiau net ir būdamas aštuonerių tvirtai tikėjo, kad mano tikrasis „aš“ kada 
nors sugrįš. Kai taip ir įvyko, jis tučtuojau mane susirado, ir teismas man 
priteisė jo globos teises. Paskesniais metais jis padėjo mano studijose ir 
tyrinėjimuose, o dabar, būdamas trisdešimt penkerių, yra Miskatoniko 
universiteto psichologijos profesorius. Bet sirgdamas amnezija aš nė kiek 
nesistebėjau, kad aplinkiniams keliu siaubą, nes 1908 metų gegužės 15 
dieną iš komos nubudusio padaro protas, balsas ir veido mimika neturėjo 
nieko bendra su Natanieliu Vingeitu Pizliu. 

Neketinu smulkiai nupasakoti savo gyvenimo nuo 1908 iki 1913 
metų - norintys visus viešai prieinamus faktus gali susirankioti iš senų laik- 
raščių ir mokslinių žurnalų, kaip teko pasielgti ir man pačiam. Kadangi at- 
gavau teisę disponuoti savo lėšomis, neskubėdamas ir protingai ėmiau jas 
leisti kelionėms ir studijoms įvairiuose mokslo centruose. Bet visos mano 
kelionės buvo nepaprastai keistos — aš ilgam pradingdavau kokiuose nors 
tolimuose ir negyvenamuose planetos kampeliuose. 1909 metais ištisą 
mėnesį praleidau Himalajuose, o 1911-aisiais patraukiau spaudos dėme- 
sį tuo, kad kupranugariais nukeliavau į dar netyrinėtas Arabijos dykumas. 
Ką patyriau tų kelionių metu, aš pats iki šiol taip ir nesugebėjau išsiaiškin- 
ti. 1912 metų vasarą išsinuomojau laivą ir išplaukiau į Arktį, į šiaurę nuo 
Špicbergeno, bet grįžęs iš ten atrodžiau akivaizdžiai nusivylęs. Tų pačių 
metų pabaigoje visiškai vienas keletą savaičių praleidau didžiulėje Vakarų 
Virdžinijos kalkakmenio urvų santalkoje - ši ekspedicija savo trukme ge- 
rokai viršijo tiek mano pirmtakų, tiek vėlesnių tyrinėtojų žygius. Tie tam- 
sūs urvų labirintai yra tokie painūs, kad nė nesvarsčiau galimybės vėliau 
bandyti atsekti savo maršrutą. 

Viešnagių universitetuose metu aš neįprastai greitai įsisavindavau 
naują informaciją — tarsi mano antrinės asmenybės protiniai gebėjimai 
būtų gerokai viršiję mano paties. Taip pat sužinojau buvęs fenomenaliai 
darbštus ir gebėjęs itin greitai skaityti. Knygos turinį su visomis smulkme- 
nomis įsimindavau taip greitai, kaip galėdavau versti jos puslapius; be to, 

visus stebinau savo sugebėjimu akimirksniu perkrimsti sudėtingiausius 
skaičiavimus. Kartais net pasirodydavo beveik nemalonių straipsnių apie 
mano galią veikti kitų žmonių mintis ir veiksmus, nors, atrodo, šia dovana 
stengiausi naudotis kuo rečiau. 

Kituose panašiai nemaloniuose straipsniuose buvo rašoma apie mano 
artimus santykius su įvairių okultinių draugijų lyderiais, taip pat su moks- 
lininkais, kurie buvo įtarinėjami palaikantys ryšius su nuo seniausių lai- 
kų egzistuojančiomis slaptomis ir siaubingomis sektomis. Šiuos, tais lai- 
kais taip ir neįrodytus, gandus, be abejo, dar labiau kurstė mano polinkis 
skaityti tam tikrus gana specifinius veikalus — juk su retomis knygomis 
bibliotekoje slapta nesusipažinsi. Esama rimtų įrodymų - užrašų knygų 
paraštėse, - kad aš labai nuodugniai išstudijavau tokius veikalus, kaip grafo 
D/Erleto „Cultes des Goules“, Liudvigo Prino „De Vermis Mysteriis“, fon 
Juncto „Unaussprechlichen Kulten', iki mūsų dienų išlikusius paslaptingo- 
sios „Eibono knygos“ fragmentus, taip pat kraupųjį Pamišusio arabo Ab- 
dulo Alhazredo „Nekronomikoną“. Be to, visiškai nepaneigiama, kad kaip 
tik mano keistojo virsmo laikais pasaulyje kilo nauja ir grėsminga slaptų 
sektų veiklos banga. 

1913 metų vasarą mane vis dažniau apimdavo nuobodulys ir sumenko 
domėjimasis pasauliu; įvairiems savo kompanionams ne kartą užsiminiau, 
kad netrukus manęs laukia pokyčiai. Kalbėjau apie sugrįžtančius savo anks- 
tesniojo gyvenimo prisiminimus - tiesa, dauguma tai girdėjusiųjų manė, 
kad veidmainiauju, nes visi tie prisiminimai buvo tokie, kurių galėjau pasi- 
semti iš savo praėjusių dienų asmeninės korespondencijos. Maždaug rug- 
pjūčio viduryje sugrįžau į Arkamą ir vėl įsikrausčiau į ilgą laiką buvusį negy- 
venamą savo namą Kreino gatvėje. Ten pasistačiau labai neįprastą aparatą, 
surinktą iš detalių, kurias pagamino skirtingi Europos ir Amerikos mokslo 
prietaisų gamintojai, ir kruopščiai saugojau, kad jo nepamatytų nė vienas 
protingas, apie tikrąją aparato paskirtį ką nors nutuokti galintis žmogus. 
Tie, kas jį matė - darbininkas, tarnas, naujoji ūkvedė, - vienu balsu tvirtino, 
kad tai dar niekur nematytas trauklių, ratukų ir veidrodžių raizginys, maž- 
daug pusmetrio aukščio ir 30 centimetrų ilgio bei pločio. Išgaubtas pagrin- 
dinis prietaiso veidrodis buvo idealiai apvalus. Visa tai vėliau patvirtino ir 
tie prietaiso detalių gamintojai, kuriuos man pavyko surasti. 


325 + 


Rugsėjo 26 dienos vakarą, penktadienį, aš paleidau ūkvedę ir tarnaitę 
iki kitos dienos pietų. Name iki vėlumos degė šviesos, be to, automobi- 
liu atvažiavo lieknas tamsaus gymio į užsienietį panašus vyras. Šviesą lan- 
guose paskutinį kartą matė apie pirmą valandą nakties. Penkios minutės 
po antros budintis policininkas pastebėjo, kad šviesos jau buvo išjungtos, 
tačiau svetimšalio automobilis tebestovėjo šalikelėje. Ketvirtą valandą 
automobilio jau tikrai nebebuvo. Šeštą ryto suskambo telefonas daktaro 
Vilsono namuose ir neryžtingas, su užsienietišku akcentu kalbantis balsas 
paprašė gydytojo užsukti į mano namus ir atgaivinti mane iš gilaus alpulio. 
Šį skambutį - o skambinta buvo tarpmiestine linija — policija vėliau atse- 
kė iki telefono būdelės Bostono Šiaurinėje stotyje, bet keisto svetimšalio 
pėdsakų jai taip ir nepavyko aptikti. 

Į namus atvykęs daktaras rado mane svetainėje be sąmonės - aš tyso- 
jau pusiau gulomis krėsle, prie kurio buvo pritrauktas stalas. Ant lakuoto 
stalviršio matėsi kažkokio itin sunkaus daikto paliktų įbrėžimų. Keistojo 
aparato nebebuvo, ir niekas daugiau jo nei matė, nei apie jį girdėjo. Galima 
neabejoti, kad jį išsinešė tas tamsiaveidis užsienietis. Namų bibliotekos ži- 
dinyje rasta krūva dar šiltų pelenų, likusių sudeginus visus - iki pat men- 
kiausios skiautelės - nuo amnezijos pradžios mano rašytus užrašus. Mano 
nelygus kvėpavimas daktarui Vilsonui sukėlė susirūpinimą, bet po vaistų 
injekcijos jis pasitaisė. 

Rugsėjo 27 dieną, 11 valandą 15 minučių ryto, aš ėmiau judėti, o be- 
reikšmiame, it kaukė sustingusiame veide pasirodė pirmieji gyvybės ženklai. 
Daktaras Vilsonas pastebėjo, kad veido išraiška vėl priminė mano tikrąją, o 
ne antrinei asmenybei būdingą mimiką. Apie pusę dvylikos aš sumurmėjau 
keletą ne itin į žmogaus kalbą panašių skiemenų. Atrodė, tarsi grumčiau- 
si su kažkuo, slypinčiu manyje. Netrukus po pusiaudienio - tuo metu jau 
buvo sugrįžusios ir vakar mano paleistos tarnaitė su ūkvede - aš prabilau 
angliškai: „... iš tradicinių pažiūrų besilaikiusių to laikotarpio ekonomistų 
derėtų išskirti Dževonsą, kaip tipišką atstovą to meto moksle vyravusios 
tendencijos ieškoti mokslinių sąsajų tarp tarpusavyje iš pirmo žvilgsnio 
niekaip nesusijusių reiškinių. Jis bandė nustatyti ryšį tarp ekonomikos kles- 
tėjimo ir nuosmukio ciklų, iš vienos pusės, ir Saulės dėmių susidarymo cik- 
lų, iš kitos. Tai galima laikyti savotiška minėtos tendencijos kulminacija... 

Natanielis Vingeitas Pizlis - vaiduoklis, kurio vidinėje laiko skalėje vis 
dar tebebuvo vieno 1908 metų gegužės ketvirtadienio rytas ir ekonomi- 
kos studentai, nenuleidžiantys akių nuo ant dėstytojo pakylos stovinčio 
išklerusio stalo, - sugrįžo namo. 


Mano sugrįžimas į įprastą gyvenimą 
virto ilgu ir sudėtingu procesu. Prarasti penkeri metai jau patys savaime 
prikuria daugiau bėdų, nei galima įsivaizduoti, o mano atveju prie to pri- 
sidėjo ir daugybė kitų taisytinų dalykų. Visa, ką sužinojau apie savo veiks- 
mus nuo 1908 metų, mane gąsdino ir trikdė, bet į tai stengiausi žvelgti kuo 
filosofiškiau. Pagaliau atgavęs savo antrojo sūnaus Vingeito globos teises, 
apsigyvenau su juo name Kreino gatvėje ir stengiausi vėl grįžti prie dėsty- 
tojo darbo - universitetas maloniai pasiūlė man anksčiau turėtas profeso- 
riaus pareigas. 

Vėl pradėjau dirbti 1914 metų vasarį ir dirbau apie metus. Per tą lai- 
ką galutinai suvokiau, kaip stipriai pastarieji penkeri metai pakirto mano 
sveikatą. Nors jaučiausi psichiškai sveikas - ar bent vyliausi toks esąs, - o 
mano tikroji asmenybė nebuvo pažeista, mano nervinė energija jau nebe- 
buvo tokia stipri, kaip anksčiau. Mane nuolat persekiojo neaiškūs sapnai 
ir keistos mintys, o kai prasidėjęs pasaulinis karas nukreipė protą prie is- 
torijos klausimų, pasijutau apie įvykius ir epochas mąstąs iš itin keistos, 
visai nežmogiškos perspektyvos. Manasis laiko suvokimas - gebėjimas 
skirti vienas po kito vykstančius dalykus nuo dalykų, vykstančių vienu 
metu, - atrodė vos pastebimai, tačiau vis dėlto sutrikęs, ir kartais man kil- 
davo fantastiškų idėjų: gyvenant savo epochoje, paskleisti savo sąmonę po 
visą amžinybę ir taip pažinti praeities ir ateities epochas. 

Tebevykstantis karas sukeldavo manyje keistą jausmą — tarsi aš galė- 
čiau prisiminti kai kurias tolimas jo pasekmes, tarsi jau būčiau žinojęs, kaip 
šis karas baigsis, ir gebėjęs pažvelgti į jį retrospektyviai, tai yra informaci- 
jos apie būsimus įvykius šviesoje. Visi šie netikri prisiminimai buvo lydimi 
stipraus skausmo priepuolių ir pojūčio, kad egzistuoja kažkoks dirbtinis 

psichologinis barjeras, skiriantis juos nuo likusios mano atminties. Kai 
apie šiuos savo įspūdžius bandydavau nedrąsiai užsiminti kitiems žmo- 
nėms, susilaukdavau labai įvairių reakcijų. Kai kas į mane žvelgdavo įtariai 
arba su gailesčiu, tačiau matematikos fakulteto dėstytojai papasakojo man 
apie naujus reliatyvumo teorijos atradimus, tuo metu aptarinėjamus dar 
tik siauruose mokslininkų rateliuose ir pasaulinį pripažinimą pelniusius 
gerokai vėliau. Daktaras Albertas Einšteinas, sakė jie, netrukus redukuos 
laiką tik iki dar vienos pasaulio dimensijos statuso. 

Tačiau mane vis labiau trikdė vis dažniau užplūstantys vaizdiniai ir keis- 
ti pojūčiai, kol 1915 metais buvau priverstas atsisakyti nuolatinio darbo. Kai 
kurie iš tų jausmų ir įspūdžių vis labiau nedavė ramybės, darėsi ryškesni - ir 
man vis dažniau ateidavo į galvą mintis, kad mano amnezija buvo tam tikri 
šventvagiški mainai, kad mano antrinė asmenybė iš tikrųjų buvo iš mums 
nežinomų sferų įsibrovusi jėga, o mano paties tikroji asmenybė tuo metu 
buvo laikinai perkelta kažkur kitur. Taip aš pamažu perėjau prie miglotų 
ir gąsdinančių minčių apie tai, kurgi buvo mano tikroji asmenybė tais me- 
tais, kai fizinį kūną buvo užgrobęs kažkas kitas. Iš mane supančių žmonių, 
iš laikraščių ir žurnalų sužinodavau vis daugiau smulkmenų, ir keisti laiki- 
no mano kūno šeimininko interesai bei neįprastas elgesys kėlė vis didesnį 
nerimą. Ėmė atrodyti, kad aplinkinius gluminusios jo keistenybės kažkokiu 
siaubą keliančiu būdu puikiai derėjo prie mano pasibaisėtinų vaizdinių, iš- 
kylančių iš pasąmonės gelmių. Pradėjau karštligiškai ieškoti net menkiausių 
informacijos nuotrupų apie to kito keliones ir tyrinėjimus. 

Tiesa, ne visos mano problemos buvo tokios pusiau abstrakčios. Ne- 
rimą kėlė mane ir sapnai, kurie pamažu darėsi vis ryškesni ir konkretesni. 
Nujausdamas, kaip į juos pasižiūrėtų aplinkiniai, retai kam apie tai užsi- 
mindavau - tik savo sūnui ir keletui patikimų psichologų. Galop ėmiausi 
moksliškai tyrinėti kitus amnezijos atvejus, nes norėjau išsiaiškinti, ar pa- 
našios vizijos yra būdingos, ar, priešingai, nebūdingos amnezijos aukoms. 
Šio tyrimo, kurį atlikti man padėjo patyrę psichologai, istorikai, antropo- 
logai bei psichiatrai ir kuris apėmė visus mokslui žinomus asmenybės su- 
sidvejinimo atvejus (nuo legendų apie velnio apsėstuosius iki moksliškai 
patikimų šiuolaikinės medicinos faktų), rezultatai mane ne tiek paguodė, 
kiek dar labiau sutrikdė ir išgąsdino. 

Palyginus mano atvejį su dauguma tikros amnezijos atvejų paaiškėjo, 
kad mano sapnai čia neturėjo jokių analogų. Tačiau pavyko atrasti ir keletą 
tokių atvejų, kurie mane suglumino ir pribloškė nepaprastu panašumu į 
mano paties patirtį. Dalis tų atvejų mūsų dienas pasiekė senovinio folklo- 
ro nuotrupomis kiti - medicinos archyvuose išsaugotose ligos istorijose; 
pasitaikė net pora istorijos knygų puslapiuose palaidotų anekdotų. Taigi, 
paaiškėjo, kad nors mano negalavimas itin retas, jo atvejų retkarčiais pa- 
sitaikydavo nuo pat žmonijos istorijos pradžios. Kai kuriais šimtmečiais 
vienas, du ar trys, kitais - nė vieno (bent jau nė vieno, apie kurį būtų išlikę 
kokių nors rašytinių liudijimų). 

Visų tų atvejų esmė vienoda - aštraus ir imlaus proto žmogus staiga 
pasikeisdavo ir ilgesnį ar trumpesnį laiko tarpą gyvendavo keistą antrinį, 
jo tikrajai asmenybei visiškai svetimą gyvenimą. Iš pradžių šią permainą 
lydėdavo negrabi kalba ir nerangūs judesiai, vėliau asmuo pradėdavo tie- 
siog ryte ryti mokslo, istorijos, meno ir antropologijos žinias su didžiuliu 
įkarščiu ir užsidegimu, demonstruodamas tiesiog antgamtišką gebėjimą 
įsisavinti informaciją. Vėliau, lygiai taip pat netikėtai, jam sugrįždavo tikro- 
ji, asmenybė, o paskui tą žmogų iki pat gyvenimo pabaigos vis kamuoda- 
vo migloti anapusiniai sapnai, kuriuose, regis, slypėdavo kažkokių baisių, 
tyčia ištrintų prisiminimų nuotrupos. Aprašymuose užfiksuoti naktiniai 
košmarai buvo tokie panašūs į manuosius - iki smulkiausių, regis, visai ne- 
reikšmingų detalių, - jog man neliko nė menkiausių abejonių, kad jų šalti- 
nis vienas ir tas pats. Be to, vienas ar du iš tų atvejų man pasirodė kažkaip 
miglotai ir nelemtai pažįstami, tarsi būčiau jau anksčiau apie juos girdėjęs, 
tarsi būčiau gavęs apie juos žinių kažkokiu nežinomu, pernelyg baugiu ir 
siaubingu, kad apie jį būtų galima ramiai galvoti, kosminio ryšio kanalu. 
Trijose iš tų istorijų buvo paminėtas ir kažkoks nežinomas aparatas, pana- 
šus į tą, kuris stovėjo mano namuose prieš antrąjį mano virsmą. 

Ramybę sudrumstė ir dar vienas tyrimo metu sužinotas dalykas — 
dažniau pasitaikydavo atvejų, kai lygiai tokie patys naktiniai košmarai 
trumpam šmėkštelėdavo ir amnezijos niekuomet nepatyrusių žmonių 
sąmonėje. Dažniausiai tie žmonės būdavo vidutiniškų ar net visai men- 
kų protinių gabumų, o kartais - tokie primityvūs, kad būtų neįmanoma 
įsivaizduoti juos esant neįtikėtinų mokslinių gabumų ir antgamtiško žinių 


329 + 


troškimo nešiotojais. Akimirką juos nutvieksdavo kažkokios svetimos, 
išorinės jėgos poveikis, o paskui toji banga atslūgdavo, palikdama po sa- 
vęs tik menką, sparčiai blėstantį nežmoniško kosminio siaubo prisimi- 
nimą. 

Per pastarąjį pusę šimtmečio pasitaikė mažiausiai trys tokie atvejai — 
vienas iš jų vos prieš penkiolika metų. Galbūt tai buvo ieškojimas, galbūt 
čia apgraibomis, aklai klaidžiojo kažkas, atklydęs iš neišmatuojamų laiko 
gelmių ir neįsivaizduojamų Visatos bedugnių? O gal šie atvejai buvo siau- 
bingi ir pragaištingi kažkokių sveiku protu nesuvokiamų būtybių atliekami 
eksperimentai? Tokie klausimai kamuodavo mane silpnumo akimirkomis, 
tokias fantazijas kurstė tyrimo metu atrasti mitai ir legendos. Vis dėlto 
būtų buvę kvaila neigti, kad kai kuriose atkakliai pasikartojančiose legen- 
dose, atkeliavusiose iš neatmenamos senovės ir neabejotinai nežinomose 
nei pačioms jau mūsų laikais aprašytų amnezijos atvejų aukoms, nei jas 
gydžiusiems gydytojams, minimi atminties praradimo atvejai stebėtinai ir 
stulbinamai sutapo su mano paties atveju ir visomis jo detalėmis. 

Aš vis dar prisibijau kalbėti apie prigimtį tų savo sapnų ir vaizdinių, 
kurie laikui bėgant darėsi vis įkyresni. Nuo jų dvelkė beprotybe, ir kartais 
aš net patikėdavau iš tiesų besikraustantis iš proto. Galbūt mane kamavo 
ypatingos haliucinacijos, būdingos visiems laikiną atminties praradimą pa- 
tyrusiems žmonėms? Galbūt mūsų pasąmonė staiga atsiradusią tuštumą 
stengiasi užpildyti netikrais prisiminimais ir taip sukelia tuos keistus vaiz- 
dinius? Tokios nuomonės (nors alternatyvi folklorinės tradicijos teorija 
vėliau man pasirodė labiau tikėtina) laikėsi dauguma psichiatrų, padėjusių 
man ieškoti panašių ligos atvejų aprašymų ir kartu su manimi besistebė- 
jusių kartais atrandamais neįtikėtinai tiksliais sutapimais. Jie nelaikė šios 
būklės tikra psichine liga, veikiau priskirdavo ją prie neurotinių sutrikimų 
kategorijos. Gydytojai nuoširdžiai palaikė mano siekį tyrinėti ir analizuoti 
šį reiškinį, užuot bandžius jį aklai atmesti ar nutylėti, nes, jų manymu, toks 
mano elgesys visiškai atitiko teisingus psichologijos mokslo principus. Aš 
ypač vertinau nuomonę gydytojų, stebėjusių ir tyrusių mane tuo metu, kai 
mano kūną buvo užvaldžiusi ta kita asmenybė. 

Pirmieji sutrikimo požymiai buvo visai ne vaizdiniai, o mano jau mi- 


nėti neaiškūs ir abstraktūs pojūčiai. Taip pat man išsivystė gili ir nepaaiš- 

kinama savęs paties baimė. Aš baiminausi savo kūno ir vengiau į jį Žiūrėti, 
tarsi būčiau turėjęs pamatyti kažką visiškai svetima ir nesuvokiamai siau- 
binga. Kai vis dėlto išdrįsdavau nuleisti žvilgsnį ir pamatydavau papras- 
tą žmogaus kūną pilkais ar melsvais drabužiais, visada pajusdavau keistą 
palengvėjimą, nors tam, kad jį pajusčiau, pirmiau turėdavau nugalėti ne- 
pakeliamą baimę. Kiek tik įmanoma vengiau veidrodžių, todėl visuomet 
skusdavausi pas barzdaskutį. 

Šį pojūčių pakrikimą anaiptol ne iš karto susiejau su pradėjusiomis 
varginti trumpalaikėmis regimosiomis haliucinacijomis. Pirmą kartą ryšį 
suvokiau tuomet, kai pajutau, kaip kažkokia keista išorinė jėga bando ap- 
riboti mano atmintį. Pajutau, kad visi tie akimirkai šmėstelintys vaizdai 
reiškė kažką itin svarbaus ir siaubingo, kažką susijusio su manimi, tačiau 
įsigilinti į jų prasmę ir suvokti tą ryšį trukdė kažkoks kryptingas šalutinis 
veiksnys. Laikas taip pat pradėjo atrodyti esąs nesuvokiamai iškreiptas, ir 
aš desperatiškai stengiausi nuosekliai surikiuoti savo regėjimų nuotrupas 
laike ir erdvėje. 

Patys regėjimai iš pradžių buvo veikiau keisti nei siaubingi. Regė- 
davau save atsidūrusį didžiulėje patalpoje, kurios didingi akmeniniai 
skliautai vos įžiūrimi viršuje tvyrančiuose šešėliuose. Nežinia, kokiame 
laike ar vietoje aš buvau atsidūręs, tačiau tos patalpos arkos ir jų gau- 
sa priminė Senovės Romos architektūrą. Mačiau milžiniškus apskritus 
langus, aukštas arkines duris ir daugybę pjedestalų ar stalų, kurie buvo 
aukščio sulig vidutiniu kambariu. Palei sienas tęsėsi ilgiausios tamsaus 
medžio lentynos, kuriose rikiavosi milžiniški foliantai su keistais hierog- 
lifais ant nugarėlių. Iš akmens mūrytos sienos buvo išmargintos įman- 
triausiais raižiniais - matematiškai tiksliu lenktų ir susikertančių linijų 
ornamentu, o kai kuriose vietose - iškirsti tie patys hieroglifai, kuriuos 
mačiau ir ant didžiulių knygų. Milžiniškų tamsaus granito blokų, iš kurių 
sumūrytos pastato sienos, viršus buvo išgaubtas ir idealiai atitiko įgaubtą 
apatinės blokų eilės paviršių. Kėdžių niekur nemačiau, bet platūs pjedes- 
talai buvo užversti knygomis, popieriais ir tuo, kas tikriausiai naudota 
kaip rašymo priemonės - keistos formos ąsotėliais iš rausvai violetinio 
metalo ir pasmailintomis lazdelėmis. Nors pjedestalai buvo itin aukš- 
ti, kartais aš sugebėdavau į juos pažvelgti tarsi iš viršaus. Ant kai kurių 

stovėjo didžiuliai šviečiančio kristalo rutuliai, naudojami kaip lempos, ir 
kažkokie iš stiklinių vamzdelių bei metalinių strypų sukonstruoti keisti 
mechanizmai. Langai įstiklinti ir su storų virbų grotomis. Aš nedrįsau pri- 
eiti arčiau ir pažvelgti pro langus į lauką, bet ir iš ten, kur stovėjau, mačiau 
vėjyje siūruojančias paparčius primenančių medžių viršūnes. Patalpos 
grindys buvo išgrįstos masyviomis aštuoniakampėmis plokštėmis, tačiau 
niekur nesimatė nei kilimų, nei užuolaidų. 

Vėliau mane aplankė kitokios vizijos - mačiau, kaip klaidžioju gigan- 
tiškais akmeniniais koridoriais, kylu ir leidžiuosi milžiniškomis nuožul- 
niomis tokio paties akmens plokštėmis. Laiptų niekur nebuvo, kaip ir siau- 
resnių nei devyni metrai koridorių. Kai kurie iš pastatų, kur klajojau, regis, 
kilo dangun į šimtų, jei ne tūkstančių metrų aukštį. Žemyn nesuskaičiuo- 
jamais aukštais leidosi daugybė tamsių skliautuotų rūsių ir niekada neati- 
daromų, metalo juostomis užtaisytų liukų, už kurių miglotai jutau slypint 
kažkokią ypatingą grėsmę ir pavojų. Jaučiausi esąs belaisvis, ir visur, kur 
bepažvelgčiau, tvyrojo sąmonę gniuždantis siaubas. Jaučiau, kad pašaipiai 
ant sienų besirangančiuose hieroglifuose slypinti žinia sunaikintų mano 
sielą, bet, laimei, nuo šios grėsmės buvau geraširdingai apsaugotas, mat to 
rašto neišmaniau. 

Vėliau sapnuose išvydau vaizdus, regimus pro didžiuosius apskritus 
langus, ir vaizdus, atsiveriančius nuo milžiniško plokščio stogo, kurio di- 
džiulę plyną erdvę ir keistus ten augančius sodus supo aukštas dantytas 
akmeninis parapetas. Man atsivėrė begalinės sodų apsuptų gigantiškų pas- 
tatų eilės, išsirikiavusios palei grįstas kokių 60 metrų pločio gatves. Pasta- 
tai buvo nepaprastai įvairūs, bet retas kuris iš jų žemesnis nei 300 metrų, 
o pamatai užėmė mažesnį nei 50 kvadratinių metrų plotą. Kai kurie pas- 
tatai atrodė tiesiog neaprėpiami, nes jų fasadai tęsėsi šimtus metrų, o dar 
kiti — tokie aukšti, kad jų viršūnės, regis, siekė pilką ir drėgmės pritvinkusį 
dangų. Dauguma jų pastatyti iš akmens ar betono ir sumūryti iš tokių pa- 
čių išgaubtų blokų, kaip ir pastatas, kuriame buvau įkalintas. Stogai buvo 
plokšti, apsodinti sodais, daugumą jų juosė tokie patys dantyti parapetai. 
Šen bei ten pastebėjau terasas, virš žemės iškilusias aikšteles ir sodų apsup- 
tas didžiules tuščias erdves. Plačiose gatvėse man retkarčiais pavykdavo 
pastebėti kažkokį judėjimą, bet ankstyvuosiuose regėjimuose smulkesnių 
detalių dar negalėjau įžiūrėti. 

Tam tikru atstumu vienas nuo kito stūksojo gigantiški tamsūs bokštų 
cilindrai, aukštai iškilę virš kitų miesto statinių. Jie atrodė visiškai nepana- 
šus į visus kitus pastatus, gerokai senesni, apleisti ir apgriuvę. Bokštai buvo 
suręsti iš labai keistų stačiakampių bazalto luitų ir šiek tiek smailėjo savo 
apskritų viršūnių link. Nė viename bokšte nemačiau nei langų, nei kokių 
kitų kiaurymių, tik jų apačioje žiojėjo didžiulės durys. Pastebėjau ir kele- 
tą žemesnių pastatų — tokių pat aptrupėjusių ir amžių nugairintų, - kurie 
savo architektūra kiek priminė tuos tamsius bokštų cilindrus. Visus šiuos 
neįprastus niūrius akmens luitų statinius tarsi supo nepaaiškinamas tirštas 
slaptos grėsmės ir baimės rūkas — tokia pati grėsmė sklido ir nuo metalo 
juostomis užtaisytų liukų. 

Visur žaliuojantys sodai savo keistumu taip pat kėlė neaiškų siaubą — 
virš plačių alėjų, palei kurias rikiavosi keistai išraižyti monolitai, lingavo 
neįprasti ir nepažįstami augalai. Dažniausiai sutinkami augalai priminė 
nežmoniškai didžiulius paparčius - kai kurie iš jų buvo žali, kiti blyškūs, 
balsvi it šungrybiai. Virš to sąžalyno šen bei ten it vaiduokliai į svaiginan- 
tį aukštį stiebėsi į milžiniškus asiūklius panašūs augalai su bambukus pri- 
menančiais stiebais. Be to, visur kuokštais žėlė kažkas panašaus į cikūnus, 
augo kažin kokie keisti tamsiai žali krūmai ir spygliuočius primenantys 
medžiai. Gėlės buvo smulkios, blausios ir visiškai nepažįstamos; jos žydė- 
jo įvairių formų lysvėse ir margavo žolėje. Kai kuriose terasose ir ant stogų 
užveistuose soduose buvo matyti ir stambesnių, ryškesnių, akiai nemalo- 
nių formų ir tikriausiai dirbtinai išvestų veislių gėlių. Neįtikėtino dydžio 
ir spalvų grybai dygo tam tikrais raštais ir deriniais, kaip kažkokios man 
nežinomos, bet gerai išvystytos sodininkystės tradicijos įrodymas. Didžiu- 
liuose ant žemės žaliuojančiuose parkuose dar įžvelgiau šiokias tokias pa- 
stangas išsaugoti natūralią gamtos tvarką su jai būdinga netvarka bei chao- 
tiškumu, bet ant stogų augantys sodai buvo kruopščiai išpuoselėti, augalai 
netgi dekoratyviai apkarpyti. 

Dangus beveik visada būdavo apsiniaukęs, užtrauktas lietaus debesi- 
mis, o porą kartų tapau ir siaubingų kliokiančių liūčių liudininku. Tiesa, 
retkarčiais švystelėdavo saulė - ji atrodė neįprastai didelė - ir mėnulis, ku- 
rio paviršių marginančios dėmės, regis, buvo truputį kitokios, nei įprasta, 
bet niekaip nesupratau, kuo būtent. Kai nakties dangus nusigiedrydavo 

(tiesa, tai nutikdavo itin retai), galėdavau stebėti žvaigždynus, bet neat- 
pažindavau beveik nė vieno. Net nedaugelio man pažįstamų žvaigždynų 
kontūrai buvo apytiksliai ir iškreipti, tačiau pagal jų išsidėstymą danguje 
suvokiau esąs kažkur Pietų pusrutulyje, netoli Ožiaragio atogrąžos. Ho- 
rizontas nuolat skendėjo drėgnoje migloje, bet galėjau įžiūrėti už miesto 
ribų vešinčias milžiniškų papartmedžių, asiūklių, lepidodendronų ir sigi- 
liarijų džiungles; jų fantastinė lapija vaiduokliškai siūravo sūkuriuojančio- 
je migloje. Danguje virš miesto jutau kažką judant, bet dar nesugebėjau 
kaip reikiant įžiūrėti. 

Nuo 1914 metų rudens kartais ėmiau sapnuoti lėtai sklandąs virš 
miesto ir jo apylinkių. Mačiau begalinius kelius, nusidriekusius per nej- 
žengiamas baugias girias, pilnas medžių dėmėtais, rievėtais ir žieduotais 
kamienais, ir per kitus miestus, tokius pat keistus, kaip ir tasai, kuris daž- 
niausiai persekiodavo mane regėjimuose. Regėjau gigantiškus statinius 
iš juodo arba įvairiomis spalvomis mirguliuojančio akmens, stūksančius 
laukymėse ir amžinoje prieblandoje skendinčiose proskynose, sklandžiau 
virš pelkes kertančių pylimų - tos pelkės buvo tokios tamsios, kad beveik 
negalėjau įžiūrėti jų drėgnos, aukštyn besistiepiančios augmenijos. Kartą 
apačioje mano akims atsivėrė daugybę kilometrų nusidriekę, amžių su- 
trupinti bazalto pastatų griuvėsiai, kurių architektūra priminė pirmajame 
vaiduokliškame mieste mano matytus belangius bokštus apvaliomis vir- 
šūnėmis. O kartą išvydau netgi jūrą - beribę miglotą erdvę, plytinčią už 
kolosalios akmeninės arkomis ir kupolais pasidabinusio milžiniško miesto 
prieplaukos. Vandeniu sklandė kažkokie didžiuliai beformiai šešėliai, o jū- 
ros paviršių šen bei ten retkarčiais sudrumsdavo keista vandens čiurkšlė. 


Kaip jau minėjau, šiose nežabotose vizi- 
jose slypintis siaubas man atsiskleidė ne iš karto. Daugelis žmonių kartais 
sapnuoja netgi dar keistesnius sapnus - sudurstytus iš tarpusavyje nesusi- 
jusių kasdienio gyvenimo, pamatytų paveikslų ir perskaitytų knygų nuo- 


trupų, kurias nesuvaldomi miego kaprizai sudėlioja į fantastišką, dar niekur 

dalyką, nors į panašius sapnus niekuomet nebuvau linkęs. Daugelis šių mi- 
glotų ir neįprastų vaizdų, tvirtinau sau, galėjo turėti pačias kasdieniškiau- 
sias, todėl sunkiai atsekamas ištakas, o kiti tikriausiai atspindėjo iš knygų 
pasisemtas mano žinias apie pirmykštės, prieš šimtą penkiasdešimt milijo- 
nų metų egzistavusios geologinės epochos - permo arba triaso periodo — 
augaliją ir kitas gamtos sąlygas. Tačiau po keleto mėnesių tuose sapnuose 
juntamas siaubo elementas ėmė darytis vis atviresnis ir grėsmingesnis. Tai 
nutiko tuomet, kai sapnai neabejotinai įgavo asmeninių prisiminimų pa- 
vidalą ir mano sąmonė juos ėmė sieti su toliau stiprėjančiais abstrakčiais, 
bet nemaloniais pojūčiais - pojūčiu, kad mano atmintį varžo kažkieno 
primesti apribojimai, keistais laiko suvokimo sutrikimais, mintimis apie 
1908-1913 metais mano kūne gyvenusią pasibjaurėtiną antrinę asmeny- 
bę ir, galų gale, su mano nepaaiškinamu bjaurėjimusi savimi pačiu. 

Kai į sapnus ėmė skverbtis tam tikros konkrečios detalės, mano pati- 
riamas siaubas sustiprėjo tūkstančius kartų, kol pagaliau - 1915 metų spa- 
lį - aš supratau privalantis imtis kokių nors veiksmų. Kaip tik tada pradėjau 
intensyviai tyrinėti kitus amnezijos ir keistų vizijų atvejus, suprasdamas, 
kad man būtina rasti savo negalavimo priežastį ir nusikratyti sąmonę ver- 
žiančių gniaužtų. Tačiau, kaip jau minėjau, tų tyrinėjimų rezultatai mane iš 
pradžių paveikė beveik priešingai. Pasijutau sukrėstas sužinojęs, kad mano 
sapnai turėjo taip tiksliai juos atkartojančių analogų: ypač turint omenyje 
tai, kad kai kurie iš panašių atvejų buvo aprašyti gerokai anksčiau, nei žmo- 
nija įgijo bent šiokių tokių geologinių žinių ir kartu bent minimalų supra- 
timą apie senovės geologinių epochų kraštovaizdžius, - vadinasi, ir tuos 
sapnus sapnavę žmonės negalėjo viso to žinoti. Negana to, daugelyje pasa- 
kojimų buvo minimos labai baisios su didžiulių pastatų ir vešlių atogrąžų 
sodų - taip pat ir kitų daiktų — regėjimais susijusios detalės ir paaiškinimai. 
Jau vien patys vaizdai ir jų palikti migloti įspūdžiai buvo pakankamai bai- 
sūs, bet nuo kai kurių kitų sapnuotojų užuominų ir teiginių tiesiog dvelkte 
dvelkė pamišimu ir šventvagyste. O baisiausia tai, kad minėtieji dalykai 
pažadino dar audringesnius, visiškai nežabotus mano paties netikrus pri- 
siminimus - užuominas į būsimas vizijas. Ir vis dėlto, dauguma gydytojų 
laikėsi nuomonės, kad man derėtų tęsti savo tyrinėjimus. 

Ėmiausi iš pagrindų studijuoti psichologiją. Mano pavyzdžiu pasekė 
ir sūnus Vingeitas — studijos jam pelnė dabar turimą profesoriaus laips- 
nį. 1917-1918 metais lankiau specialius kursus Miskatoniko universitete. 
Tačiau nė trupučio neatslūgo ir mano susidomėjimas medicinos, istorijos 
bei antropologijos mokslais - aš net keliaudavau į tolimas bibliotekas, o 
galų gale prisikapsčiau iki šlykščių ir beveik niekam nežinomų, netgi drau- 
džiamų, senovės folkloro ir magijos knygų, taip įtartinai viliojusių mano 
pernelyg smalsų antrininką. Tarp jų pasitaikė ir egzempliorių, kadaise var- 
tytų jo paties - tai yra mano, to naujojo, - rankomis, ir aš, itin sutrikęs ir 
prislėgtas, skaičiau tų knygų paraštėse jo paliktas pastabas ir netgi neabe- 
jotinus teksto taisymus, įrašytus keista, svetima rašysena ir dar keistesniu, 
žmogaus mąstysenai nebūdingu stiliumi. 

Minėtos pastabos dažniausiai buvo prirašytos tomis kalbomis, ku- 
riomis parašytos ir atitinkamos knygos, - atrodo, pastabų autorius visas 
jas mokėjo vienodai gerai, nors jo vartojamo stiliaus knygiškumas ir buvo 
akivaizdus. Bet vienas įrašas, paliktas fon Juncto knygoje „Unaussprechli- 
chen Kulten', buvo gąsdinančiai kitoks. Jis įrašytas tuo pačiu rašalu, kaip ir 
taisymai vokiečių kalba, bet susidėjo iš kažkokių kreivalinijinių hieroglifų, 
neturinčių nieko bendra su jokiu mokslui žinomu žmonijos raštu. Maža 
to, šie hieroglifai visiškai ir neabejotinai atitiko tą raštą, kurį nuolat ma- 
tydavau sapnuose - tuos hieroglifus, kurių prasmę aš kartais akimirksnį 
miglotai jusdavau žinąs ar būdavau beveik prisimenąs. Galutinai mane 
sutrikdė bibliotekininkai, patikinę, kad, remiantis ankstesnės knygų ap- 
žiūros ir išdavimo įrašų kartotekos lapeliuose užfiksuotais duomenimis, 
visas šias pastabas tikrai surašė mano antrinė asmenybė. Telieka pridurti, 
kad aš nemokėjau ir iki šiol nemoku trijų kalbų iš tų, kuriomis rašė mano 
antrininkas. 

Sujungęs į visumą visą savo surankiotą medžiagą - senovinę ir šiuolai- 
kinę, medicininę ir antropologinę, - suvokiau žvelgiąs į ganėtinai nuose- 
klią mitų ir haliucinacijų sampyną, kurios mastas ir beprotiškumas visiškai 
mane pritrenkė. Guodė tik viena mintis - kad tie mitai atsirado taip se- 
niai. Nė nebandžiau spėlioti, kokiu būdu, iš kokių seniai pamirštų šaltinių į 
šiuos primityvius pasakojimus pateko gana tikroviški paleozojaus ir mezo- 
zojaus eroms būdingų kraštovaizdžių aprašymai, bet jie ten buvo. Vadina- 

si, egzistavo kažkoks pagrindas, kuriuo remiantis galėjo atsirasti tos įkyrios 
ir tarpusavyje tokios panašios haliucinacijos. Pasikartojantys amnezijos 
atvejai, be jokios abejonės, sukūrė bendrą mitologinį modelį, o vėliau ta 
fantastiška mitų sankaupa savo ruožtu jau pati paveikdavo amnezijos au- 
kas ir jų netikrus prisiminimus. Ir aš pats tuo metu, kai buvau praradęs 
atmintį, irgi skaičiau ir girdėjau visas tas senovines pasakas - mano paieš- 
kos tai visiškai patvirtino. Tad ar verta stebėtis, jog vėlesnius mano sapnus, 
įspūdžius ir jausmus paveikė ir iškraipė antrinės asmenybės įgytos ir mano 
atminties slėptuvėse išlikusios žinios? Keli iš tų mitų buvo glaudžiai susiję 
su kitomis miglotomis žmonijos priešaušrio legendomis, ypač su senovės 
indų pasakojimais apie stulbinamas ir neišmatuojamas laiko prarajas, ta- 
pusiomis šiuolaikinių teosofų mokymo dalimi. 

Pirmykščius mitus ir šiuolaikines haliucinacijas siejo bendra prielai- 
da, kad žmonija yra tik viena - ir galbūt menkiausiai išsivysčiusi — iš dau- 
gelio gerai išsivysčiusių civilizacijų, gyvavusių ir viešpatavusių šioje pla- 
netoje per jos ilgą ir mums dar menkai težinomą istoriją. Pasak legendų, 
kažkokie nenupasakojamos, nesuvokiamos išvaizdos padarai statė dangų 
remiančius bokštus ir perprato visas gamtos paslaptis dar prieš tai, kai pir- 
masis žmogaus protėvis amfibija prieš tris šimtus milijonų metų išropojo 
iš šiltos jūros. Kai kurios iš tų civilizacijų į Žemę atvyko iš žvaigždžių, ke- 
lios kitos buvo senos kaip pats kosmosas, dar kitos užgimė iš šios Žemės 
bakterijų, kurios buvo tiek pat senesnės už dabartiniam mūsų gyvybės ci- 
klui pradžią davusias bakterijas, kiek šios bakterijos yra senesnės už mus, 
žmones. Legendos kuo ramiausiai pasakojo apie dešimtis milijardų metų, 
apie ryšius su kitomis galaktikomis ir visatomis. Jose - nė kalbos apie kokį 
nors žmogui suvokiamą ar priimtiną laiko tarpą. 

Tačiau didžioji legendų ir sapnų dalis buvo susijusi su viena palyginti 
vėlai atsiradusia rase; šios keistos ir sudėtingos būtybės savo išvaizda ir 
sandara visiškai skyrėsi nuo visų šiuolaikiniam mokslui žinomų gyvybės 
formų ir gyveno Žemėje iki maždaug penkiasdešimties milijonų metų 
prieš joje pasirodant žmogui. Pasak legendų, tai didingiausia iš visų ra- 
sių, nes tik ji viena perprato laiko paslaptį. Išmokusi išsiųsti savo protą į 
praeitį arba į ateitį, įveikiant net bedugnius, milijonų metų dydžio, laiko 


atstumus, ši rasė sužinojo viską, kas kada nors buvo ar dar tik kada nors 

bus žinoma šios Žemės gyventojams, ir išstudijavo kiekvienos epochos 
mokslus ir žinias. Iš šios rasės laimėjimų kilo visos legendos ir mitai apie 
pranašus, įskaitant ir tuos, kurie minimi žmonijos mitologijoje. 

Didžiulėse jos bibliotekose surinkti nesuskaičiuojami iliustruotų kny- 
gų tomai, talpinantys visas visų Žemės gyventojų sukauptas žinias — visų 
mąstančių rūšių, kada nors gyvenusių ar dar tik kada nors gyvensiančių 
šioje Žemėje, aprašymai ir istorijos, kartu su galutiniais visų jų pasiekimų, 
jų menų, kalbų ir psichologijos aprašais. Iš šios bekraščius amžius aprė- 
piančios žinių talpyklos Didžioji rasė sėmėsi pačių įvairiausių skirtingų 
epochų ir gyvybės formų pagimdytų minčių, menų ir inovacijų, kurios 
tiko jos pačios prigimčiai ir gyvenimo sąlygoms. Tiesa, duomenis apie 
praeitį, kurie buvo renkami perkeliant sąmonę kažkokiu ypatingu būdu, 
slypinčiu anapus visų mums žinomų pojūčių, gauti pasirodė sunkiau, nei 
surinkti žinias apie ateitį. 

Pastaruoju atveju viskas vyko lengviau ir daug apčiuopiamiau. Nau- 
dodamasis specialiomis techninėmis priemonėmis, tyrinėtojas pasiųsda- 
vo savo protą ir asmenybę į ateitį ir apgraibomis, ekstrasensoriniu būdu 
pasiekdavo trokštamą laikotarpį. O tada, po keleto parengiamųjų bandy- 
mų, jis pasirinkdavo patį geriausią iš visų aptiktų to meto protingiausios 
gyvybės formos atstovų. Įsiskverbęs į jo smegenis ir užvaldęs kūną, jis iš- 
siųsdavo išstumtąjį protą į paties grobiko gyvenamą laikmetį, kur jis bū- 
davo priverstas likti grobiko kūne tol, kol neprasidėdavo atvirkštinis, grą- 
žinimo, procesas. Į ateitį išsiųsta sąmonė apsigyvendavo ateities būtybės 
kūne, apsimetusi paprastu tos rasės ir visuomenės nariu, kurio kūne ji lin- 
dėjo, ir per kuo trumpesnį laiką stengdavosi sužinoti viską, kas tik įmano- 
ma, apie pasirinktąjį amžių, jo turimą informaciją, jo pasiekimus, techniką 
ir gyvenimo būdą. 

Tuo tarpu išstumtoji sąmonė, atsidūrusi grobiko gyventame amžiu- 
je ir jo kūne, būdavo kruopščiai saugoma. Būdavo akylai stebima, kad ji 
nesužalotų kūno, tapusio laikinu jos prieglobsčiu, o specialiai apmokyti 
kvotėjai išsunkdavo visas jos turimas ir tyrinėtojus dominančias žinias. 
Dažnai ji būdavo apklausiama gimtąja kalba, jei tik per ankstesnius žygius 
į ateitį buvo pavykę parsigabenti užtektinai informacijos apie tą kalbą. Jei 
Didžiosios rasės atstovai nesugebėdavo fiziškai atgaminti kalbos, kuria 

kalbėjo vienas ar kitas perkeltos sąmonės turėtojas, būdavo sukuriamos 
protingos mašinos - jos atkurdavo tą kalbą taip, kaip muzikos instrumen- 
tai atkuria melodiją. Didžiosios rasės atstovai atrodė it didžiuliai raukšlėti 
trijų metrų aukščio kūgiai, galva ir kiti kūno organai laikėsi iš kūgio viršū- 
nės augančių tamprių, pusmetrio storumo ataugų galuose. Jie susikalbė- 
davo spragsėdami arba skrebendami didžiulėmis letenomis arba žnyplė- 
mis, esančiomis ant dviejų iš keturių padaro turimų galūnių, o judėdavo 
išplėsdami ir vėl suspausdami apatinę, tąsiomis gleivėmis padengtą kūgio 
dalį. 

Vos tik perkeltojo proto nuostaba ir pasipiktinimas nuslopdavo ir vos 
tik (jei tas protas buvo pagrobtas iš labai smarkiai nuo Didžiosios rasės 
besiskiriančio kūno) jis liaudavosi baisėjęsis sau visiškai svetimu ir nepa- 
žįstamu laikinuoju pavidalu, jam būdavo leidžiama susipažinti su naująja 
aplinka ir patirti nuostabą bei žinių geidulį, ne mažesnius nei jo pagrobėjo. 
Pritaikius visas reikalingas atsargumo priemones, ir mainais į tam tikras 
paslaugas, jam taip pat būdavo leidžiama klajoti po Didžiųjų gyvenamą 
pasaulį didžiuliais orlaiviais ar milžiniškomis, į laivus panašiomis ir atomi- 
niais varikliais varomomis sausumos transporto priemonėmis, kurios va- 
žinėjo mano matytais plačiaisiais keliais; pagrobtajam taip pat būdavo lei- 
džiama laisvai raustis bibliotekose, saugančiose informaciją apie planetos 
praeitį ir ateitį. Tai daugeliui pagrobtųjų padėdavo susitaikyti su likimu; 
juk visi jie pasižymėjo aštriu ir smalsiu protu, o tokiems protams pastan- 
gos atskleisti planetos paslaptis - anksčiau net neįsivaizduotą ir neprieina- 
mą praeitį bei svaiginančias ateities gelmes, visų pirma, artimiausią ateitį 
tos epochos, kuriai priklausė jie patys, - visuomet yra viso jų gyvenimo 
prasmė, nepaisant net ir tokiam pasaulio tyrinėtojui dažnai atsiveriančių 
pragaištingų siaubų. 

Kartais kai kuriems belaisviams būdavo leidžiama susitikti su kitais 
nelaisvėje atsidūrusiais, iš ateities perkeltais protais - kad jie galėtų pasi- 
dalinti mintimis su sąmonėmis, nutolusiomis nuo jų pačių gyvenamosios 
epochos per šimtus, tūkstančius ar net milijonus metų į praeitį arba ateitį. 
Ir visi jie buvo skatinami savo gimtąja kalba kuo išsamiau aprašyti savo pa- 
čių gyvenimą ir savo laikus; šie dokumentai vėliau keliaudavo į milžiniškas 
Centrinio archyvo saugyklas. 

Reikia pridurti, kad egzistavo ir ypatinga belaisvių grupė, kuri nau- 
dojosi daug didesnėmis privilegijomis nei dauguma. Tai buvo mirštantys 
nuolatiniai tremtiniai. Ateityje gyvenančius jų kūnus visam laikui užgrobė 
Didžiosios rasės atstovai, išsigandę artėjančios mirties ir nenorėdami, kad 
jų sąmonės išnyktų. Tokių nelaimingų tremtinių buvo mažiau, nei galima 
būtų tikėtis, nes Didžiosios rasės atstovai buvo ilgaamžiai, o tai mažino jų 
troškimą gyventi - ypač tų, kurie pasižymėjo itin aukštu intelektu ir gebė- 
jo perkelti savo sąmonę. Būtent dėl tokių nuolatinio sąmonės perkėlimo 
atvejų ir atsitiko daugelis staigių ir galutinių asmenybės permainų, paste- 
bėtų ir aprašytų pastaraisiais laikais. 

O paprastos tiriamosios ekspedicijos baigdavosi štai kaip: kai tik į ateitį 
persikėlusi sąmonė sužinodavo viską, ką norėjo sužinoti, ji sukonstruodavo 
aparatą, panašų į tą, kuris prieš tai išsiuntė ją į ateitį, ir atlikdavo atvirkščią 
kelionę - grįždavo atgal į savo kūną ir savo epochą, o jos užgrobtas protas 
sugrįždavo į ateitį, į tą patį kūną, kuriame jam ir priderėjo gyventi. Tokie 
mainai buvo neįmanomi tik vienu atveju - jei kuris nors iš kūnų mirdavo 
ekspedicijai dar nepasibaigus. Tuomet arba tyrinėtojo sąmonė - kaip ir bė- 
gančiųjų nuo mirties sąmonės - turėdavo nugyventi visą gyvenimą svetima- 
me kūne tolimoje ateityje, arba pagrobtasis - kaip ir mirštantys nuolatiniai 
tremtiniai — likdavo gyventi Didžiosios rasės atstovo kūne tolimoje praeityje 
iki pat to kūno mirties. Šis likimas būdavo ne toks siaubingas, jei pagrobtoji 
sąmonė taip pat priklausydavo Didžiajai rasei — o taip atsitikdavo gana ne- 
retai, nes jie visais laikais labai domėjosi savo civilizacijos ateitimi. Tačiau 
mirštančių nuolatinių Didžiosios rasės tremtinių - labai reta - visų pirma, 
dėl itin griežtų bausmių, skiriamų už mirštančiųjų sąmonės perkėlimą į atei- 
tyje gyvenančių jų gentainių kūnus. Tuo pačiu sąmonės perkėlimo būdu su- 
sekę nusikaltusias sąmones, Didieji griežtai jas nubausdavo jų naujuosiuose 
kūnuose, o kartais netgi prievarta perkeldavo tokią sąmonę atgal. Pasitaiky- 
davo ir sudėtingų atvejų, kai praeityje gyvenančios sąmonės užgrobdavo lai- 
ku keliaujančių tyrinėtojų ar jų belaisvių gyvenamus kūnus, bet jie nelikdavo 
nepastebėti ir kruopščiai neištaisyti. Tačiau nuo pat sąmonės kelionių laiku 
atradimo dienos Didžiosios rasės visuomenėje visada gyveno mažas, bet 
lengvai atpažįstamas laikinųjų, atvykusių ilgesniam ar trumpesniam laikui, 
Didžiosios rasės persikėlėlių iš praeities sluoksnis. 


+ 340 


Prieš sugrąžinant pagrobtą svetimos rasės atstovo sąmonę į ateityje 
gyvenantį teisėtą jos kūną, iš jos sudėtinga mechanine hipnoze išvaloma 
viskas, ką ji išmoko ir sužinojo Didžiosios rasės epochoje — taip būdavo 
išvengiama neigiamų ir nepageidautinų didelio informacijos kiekio per- 
kėlimo į ateitį pasekmių. Keletas pasitaikiusių atvejų, kai sąmonė buvo 
sugrąžinta neištrynus jai atminties, jau sukėlė didelių nelaimių, ir dar 
daugiau jų sukels ateityje. Daugiausia dėl dviejų tokios rūšies nutikimų 
(pasak senovės mitų) žmonija ir sužinojo apie Didžiosios rasės egzistavi- 
mą. Iš viso šios rasės palikto materialaus tiesioginio paveldo išliko tik itin 
atokiose vietovėse bei vandenynų gelmėse pasislėpę iš didžiulių luitų su- 
mūrytų statinių griuvėsiai ir baugūs vadinamųjų Pnakotinių rankraščių 
fragmentai. 

Taigi, į savo epochą sugrąžinta sąmonė išsaugodavo tik blausiausias 
ir menkiausias prisiminimų apie tai, kas su ja nutiko, nuotrupas. Visi pri- 
siminimai, kuriuos įmanoma ištrinti, būdavo ištrinti, ir dažniausiai iš viso 
apsikeitimo kūnais laikotarpio atmintyje likdavo tik tuštuma, retkarčiais 
sudrumsčiama blankaus sapnų šešėlio. Kai kuriems žmonėms pavykdavo 
prisiminti kiek daugiau nei kitiems ir, netyčia sujungus tokių prisiminimų 
nuotrupas, retkarčiais išryškėdavo šiokių tokių užuominų apie į užmarštį 
nugrimzdusią praeitį. Žmonijos istorijoje turbūt nebuvo tokio laikotar- 
pio, kad įvairios slaptos draugijos ir sektos nebūtų kaupę šių užuominų 
ir neteiktų joms ypatingos reikšmės. „Nekronomikone“ užsimenama apie 
vieną iš tokių sektų - ji kartais padėdavo žmonėms, kurių sąmonė buvo 
sugrįžusi iš amžinybės glūdumoje paskendusių Didžiosios rasės laikų. 

Tapusi beveik visažine Didžioji rasė atkreipė dėmesį į kitas planetas ir, 
keisdamasi sąmonėmis su jų gyventojais, tyrinėjo tų planetų praeitį ir atei- 
tį. Ji taip pat siekė prasiskverbti į praeitį ir kilmę tos tamsios, dar prieš mi- 
lijardus metų mirusios tolimojo kosmoso planetos, iš kurios kadaise kilo 
jų pačių sąmonė - nes Didžiosios rasės sąmonė daug senesnė už jos fizinį 
apvalkalą. Mirštančio jos ankstesniais namais buvusio pasaulio gyventojai, 
žinoję slapčiausias Visatos paslaptis, ėmė dairytis naujo pasaulio ir naujų 
kūnų, kuriuose galėtų ilgai ir sėkmingai gyventi toliau; tad masiškai per- 
kėlė savo sąmones į ateitį, į geriausiai jų poreikiams pritaikytos rasės kū- 
nus. Ta rasė - kūgio formos padarai, gyvenę mūsų Žemėje prieš milijardą 

metų. Taip ir susikūrė Didžioji rasė, o milijardai tikrųjų Žemės gyventojų 
sąmonių buvo išsiųstos mirti į keistus ir siaubingus kūnus tolimoje praei- 
tyje, svetimoje mirštančioje planetoje. Kada nors vėliau ši rasė vėl susidurs 
su neišvengiamos mirties perspektyva, bet ir vėl išgyvens masiškai perkė- 
lusi geriausius savo protus į geresnes ateities perspektyvas turinčius kūnus. 

Toks bendras vaizdas, kurį susidariau iš glaudžiai tarpusavyje susipy- 
nusių legendų ir savo paties regėjimų. Kai apie 1920 metus pagaliau savo 
tyrimų rezultatus sudėliojau į rišlų pasakojimą, pajutau, kad mane slėgusi 
įtampa, kuri tyrinėjimų pradžioje tik dar labiau augo, dabar pradėjo slūgti. 
Argi, atmetus visas aklų emocijų kurstomas fantazijas, mano būklei neat- 
sirado lengvai suprantamo paaiškinimo? Nežinia kodėl amnezijos ištiktas 
mano protas pasuko prie paslaptingų senų knygų, tačiau taip galėjo nutikti 
dėl paprasčiausio atsitiktinumo - o tuomet aš perskaičiau visas tas seniai 
pamirštas paslaptingas legendas ir susipažinau su įvairių blogą vardą tu- 
rinčių senovinių sektų nariais. Akivaizdu, jog man atgavus atmintį būtent 
minėtieji dalykai ir tapo pagrindu mano regėjimams bei keistiems, nenor- 
maliems pojūčiams. Mano paties rankai priklausančias pastabas knygų 
paraštėse, įrašytas keistais hieroglifais ir man nežinomomis kalbomis, pa- 
aiškinti irgi įmanoma - kol buvau perkeistos būsenos, galėjau lengvai pra- 
mokti iki tol nemokėtų kalbų, o hieroglifus tiesiog sukurti pats, remdamasis 
perskaitytais senųjų mitų aprašymais, iš kurių jie vėliau atkeliavo ir į mano 
sapnus. Bandydamas patikrinti kelis šios versijos punktus, aš netgi susitikau 
su kai kurių sektų lyderiais, bet rasti bendros kalbos ir užmegzti abipusio 
ryšio mums taip ir nepavyko. 

Ir vis dėlto, stebėtinas tokios gausybės tokiais skirtingais amžiais nuti- 
kusių atvejų panašumas kartais keldavo man tokį pat nerimą, kaip ir anks- 
čiau; kita vertus, pastebėjau, kad mano vaizduotę taip sudirginęs folkloras 
praeityje buvo paplitęs žymiai plačiau nei mūsų dienomis. Ankstesniais 
laikais visos panašios amnezijos aukos tikriausiai buvo daug geriau ir išsa- 
miau susipažinę su minėtomis sakmėmis, su kuriomis aš pats susipažinau 
tik susirgęs. Kai tos amnezijos aukos netekdavo atminties, jos susiedavo 
save su tais padarais iš joms taip gerai žinomų mitų - tais žmonių protus 
iš jų kūnų išvarančiais legendiniais siaubūnais. O suradę kaltininkus imda- 
vo ieškoti žinių, kurias, jų manymu, būtų galima išsigabenti į išsigalvotą, 

nežmogiškų būtybių apgyventą praeitį. Kai jų atmintis sugrįždavo, asocia- 
cijų procesas apsiversdavo aukštyn kojomis ir amnezijos aukos imdavo 
tvirtinti esančios į savo kūnus dabar sugrįžusios belaisves, o ne tie atmin- 
ties grobikai. Taip ir atsirasdavo tradicinį mitologinį modelį papildantys 
sapnai ir netikri prisiminimai. 

Nors ši teorija gremėzdiška ir nesklandi, ilgainiui iš mano sąmonės 
ji išstūmė visas kitas - pirmiausia todėl, kad visi kiti paaiškinimai atrodė 
dar neįtikinamesni. Be to, pamažu mano nuomonei pradėjo pritarti ir gana 
daug įžymių psichologų bei antropologų. Kuo ilgiau apie tai mąsčiau, tuo 
svaresni man atrodė mano paties argumentai, kol galų gale susirenčiau ti- 
krai veiksmingą apsaugą nuo vis dar kamuojančių vizijų ir sapnų. Tarkime, 
naktimis aš regiu keistus dalykus - na ir kas čia tokio? Tai tik skaitytų ir gir- 
dėtų istorijų atgarsiai. Tarkime, jaučiu nepaaiškinamą pasibjaurėjimą kai 
kuriais dalykais, mane kamuoja keistos nuojautos ir netikri prisiminimai. 
Tačiau ir jie tėra tik būnant perkeistos būsenos mano sužinotų ir įsimintų 
mitų atspindžiai. Jokie mano sapnai ir jokie pojūčiai iš tikrųjų nėra reikš- 
mingi. 

Apsiginklavęs tokiu požiūriu, aš beveik visiškai atgavau dvasinę pu- 
siausvyrą - netgi nepaisant to, kad mano regėjimai (o nebe abstraktūs po- 
jūčiai) darėsi vis dažnesni ir nuolat pasipildydavo naujomis nerimą kelian- 
čiomis detalėmis. 1922 metais vėl pasijutau galįs imtis nuolatinio darbo 
ir, sugrįžęs į universitetą, praktiškai pritaikiau naujai įgytas žinias - ėmiau 
dėstyti psichologijos kursą. Manoji politinės ekonomijos profesoriaus vie- 
ta jau buvo seniai užimta. Be to, ir patys ekonomikos dėstymo metodai 
nuo mano profesoriavimo laikų buvo gerokai pasikeitę. Sūnus tuo metu 
kaip tik buvo įstojęs į psichologijos aspirantūrą ir ruošėsi mokslininko kar- 
jerai, tad mudu nemažai dirbome kartu. 


IV. 


Tačiau aš vis dar kruopščiai užsiraši- 
nėjau savo ekscentriškus ir ryškius sapnus. Sie užrašai, tvirtinau pats sau, 
yra tikrai vertingi psichologiniai dokumentai. Tie gyvi regėjimai tebebuvo 

velniškai panašūs į prisiminimus, bet man vis dar pavykdavo save įtikinti, 
kad tai tik vaizduotės žaismas. Savo užrašuose tas fantasmagorijas apra- 
šinėjau taip, kaip mačiau, bet tikrovėje jas atmesdavau kaip greit išsisklai- 
dančias, nevertas dėmesio naktines iliuzijas. Niekada nesu šių dalykų mi- 
nėjęs privačiuose pokalbiuose, bet, kaip paprastai ir nutinka, kalbos apie 
mano užrašus vis tiek pasklido platesnėje visuomenėje ir sukėlė įvairių 
gandų, neva man pakriko protas. Teisybės dėlei reikėtų pridurti, kad to- 
kius gandus skleidė įvairūs profanai - jų nepalaikė nė vienas gydytojas ar 
psichologas. 

Iš sapnų, mane lankiusių po 1914 metų, čia paminėsiu tik keletą, nes 
išsamios ataskaitos ir užrašai yra laisvai prieinami kiekvienam rimtesniam 
tyrinėtojui. Laikui bėgant, mano sąmonę slėgę keisti suvaržymai susilpnė- 
jo, o regėjimų apimtis labai išsiplėtė. Bet ir dabar tai buvo tik padriki, jo- 
kio aiškaus motyvo neturintys fragmentai. Savo sapnuose galėjau judėti 
ir klajoti vis laisviau. Sklandžiau po daugybę keistų akmeninių pastatų, iš 
vieno į kitą patekdamas milžiniškais požeminiais koridoriais - įprastais to 
pasaulio susisiekimo keliais. Retkarčiais žemutiniuose pastatų aukštuose 
pastebėdavau tuos didžiulius užsandarintus liukus, kuriuos gaubė baimės 
ir uždraustų dalykų atmosfera. Mačiau milžiniškus, mozaika išklotus ba- 
seinus ir sales, kupinas keistų ir nepaaiškinamų rakandų bei reikmenų. 
Mano akims vėrėsi gigantiškos požeminės ertmės, pristatytos sudėtingų 
įrenginių ir mašinų, kurių išvaizda ir paskirtis man buvo nežinoma ir ku- 
rių skleidžiamas garsas į mano sapnus prasiskverbė tik po daugelio metų. 
Turiu pasakyti, kad lankantis tų vizijų pasaulyje iš visų mano pojūčių eg- 
zistavo tik rega ir klausa. 

Tikrasis siaubas prasidėjo 1915 metų gegužę, kai pirmą kartą pa- 
mačiau gyvus padarus. Tai nutiko anksčiau, nei susipažinau su mitais ir 
į savo panašiomis ligos istorijomis, todėl nė nežinojau, ko tikėtis. Protą 
ribojančioms užtvaroms silpnėjant, įvairiose pastatų vietose ir apačioje 
besidriekiančiose gatvėse ėmiau įžiūrėti didžiules miglos sankaupas. Šios 
sankaupos laikui bėgant vis tirštėjo ir ryškėjo, kol pagaliau tas pabaisas 
galėjau lengvai įžiūrėti visa jų nemalonia grožybe. Mano žvilgsniui atsi- 
skleidė baisingi, įvairiomis spalvomis mirguliuojantys trijų metrų aukščio 
ir tokio paties pločio ties pagrindu kūgiai. Jų stora, klostėta, elastinga oda 

buvo padengta kažkuo panašiu į žvynus, o iš kūgių viršūnių kyšojo ketu- 
rios lanksčios, irgi klostėtos ir žvynuotos trisdešimties centimetrų storio 
ataugos. Šios ataugos galėjo visiškai susitraukti arba, atvirkščiai, ištįsti iki 
trijų metrų ilgio. Dviejų ataugų galuose buvo didžiulės žnyplės ar gnyb- 
tai, trečiosios gale buvo matyti keturios raudonos, trimito formos išaugos, 
o ketvirtoji užsibaigė netaisyklingų gelsvu pusmetrio skersmens rutuliu, 
palei kurio perimetrą rikiavosi trys didelės tamsios akys. Galvą vainikavo 
ketvertas liaunų pilkų stiebelių su gėlių pumpurus primenančiais susto- 
rėjimais, o iš apatinės jos dalies karojo aštuonios žalsvos antenos ar čiup- 
tuvėliai. Platusis kūgio pagrindas buvo apkraštuotas į gumą panašia pilka 
medžiaga, kuri, susitraukdama ir vėl išsiplėsdama, stūmė į priekį visą šį 
gremėzdišką kūną. 

Šių būtybių veiksmai, nors ir būdami visiškai nekalti, kėlė man dar 
didesnį siaubą, nei jų išvaizda — nes juk sunku regėti tokius pabaisiškus 
padarus užsiimant tuo, kuo esi pratęs matyti užsiimant tik žmogų. Jie su- 
maniai judėjo po didžiules sales, traukė iš lentynų knygas, nešėsi jas prie 
milžiniškų stalų arba, atvirkščiai, padėdavo atgal į vietą, prieš tai stropiai 
kažką užsirašę žalsvais galvos apačioje karančiais čiuptuvėliais laikomu 
keistu strypeliu. Didžiules žnyples jie naudojo daiktams nešioti ir kal- 
bėtis tarpusavyje - jų kalbą sudarė į spragsėjimą ir skrebenimą panašūs 
garsai. Būtybės nevilkėjo jokių drabužių, bet nešiojo ant viršutinės kūgio 
pusės pakabinamas kuprinėles arba krepšius. Galvą paprastai laikydavo 
viename aukštyje su kūno viršumi, bet panorėję galėdavo ją nuleisti arba 
pakelti gerokai aukščiau. Kuomet nesinaudodavo kitomis trimis ataugo- 
mis, šios, sutrauktos iki pusantro metro ilgio, paprastai kabodavo palei 
kūno šonus. Iš to, kaip greitai jie skaitė, rašė ir valdė keistus įrenginius 
(ant stalų stovintys aparatai, iš visko sprendžiant, buvo kažkaip susiję su 
jų mąstymo procesu), aš nusprendžiau, kad jų intelektas labai smarkiai 
pranoko žmogaus. 

Vėliau jau matydavau juos visur - besibūriuojančius salėse ir plūstan- 
čius koridoriais, skliautuotuose rūsiuose prižiūrinčius milžiniškus įrengi- 
nius ir lakstančius plačiaisiais keliais savo didžiuliais, laivus primenančiais 
automobiliais. Lioviausi jų bijojęs, kai supratau, kad šie padarai yra visiškai 
natūrali aplinkos dalis. Ėmiau įžiūrėti tų būtybių individualius bruožus, ir 


345 + 


kai kurie iš jų man pasirodė kažkokie suvaržyti ir nedrąsūs. Išoriškai atrodė 
kaip ir visi likusieji, bet labai akivaizdžiai skyrėsi nuo šiųjų savo elgesiu ir 
judesiais — ir ne tik nuo jų, bet ir vienas nuo kito. Jie irgi daug rašė, ir, kiek 
tik ne įprastais iš lenktų linijų sudarytais hieroglifais. Porą kartų man pasi- 
vaideno net mums įprasta lotyniška abėcėlė. Daugelis jų dirbo daug lėčiau 
nei dauguma jų gentainių. 

Visą tą laiką savo sapnuose aš pats buvau bekūne, platesnį nei žmogui 
būdingas regėjimo lauką turinčia ir laisvai aplinkui sklandančia sąmone, 
kuri vis dėlto laikėsi įprastų maršrutų ir įprasto judėjimo greičio. Iki 1915 
metų rugpjūčio manęs netrikdė jokios užuominos į mano paties kūnišku- 
mą. Sakau užuominos, nes iš pradžių pajutau egzistuojant visiškai abstrak- 
tų, bet neapsakomai siaubingą ryšį tarp anksčiau minėto pasibjaurėjimo 
savo kūnu ir savo vizijų turinio. Kurį laiką sapnuose labiau už viską veng- 
davau pažvelgti žemyn ir, kiek pamenu, labai džiaugiausi, kad tose keistose 
pastatų salėse nebuvo nė vieno didelio veidrodžio. Tuo pat metu man kėlė 
nerimą tai, kad didžiuosius stalus (kurie negalėjo būti žemesni nei trijų 
metrų) aš mačiau tikrai ne iš apačios. 

Liguista pagunda pažvelgti į savo kūną vis stiprėjo ir stiprėjo, kol vie- 
ną naktį nebepajėgiau jai atsispirti. Nukreipęs žvilgsnį žemyn, iš pradžių 
nepamačiau ničnieko. Bet jau po akimirkos suvokiau, kodėl taip yra - nes 
mano galva įtaisyta ant lankstaus ir itin ilgo kaklo. Įtraukęs jį, aš vėl stai- 
giai pažvelgiau žemyn ir pamačiau žvynuotą, raukšlėtą, visomis spalvomis 
mirguliuojantį trijų metrų aukščio ir tokio pat skersmens kūgį - savo kūną. 
Būtent tą naktį aš, išniręs iš košmariškų sapnų bedugnės, savo klyksmais 
pažadinau pusę Arkamo. 

Tik po dar kelių pasikartojančio siaubo savaičių pagaliau iš dalies su- 
sitaikiau su sapnuose regima baisia savo išvaizda. Dabar sapnuose judė- 
jau, suvokdamas turįs kūną, tarp daugelio kitų nežinomų panašių padarų, 
skaičiau begalinėse lentynose sustatytas baisingas knygas ir ištisas valandas 
rašiau, stovėdamas prie didžiulių stalų ir laikydamas rašiklį iš savo galvos 
nukarusiais žalsvais čiuptuvėliais. Mano atmintyje netgi išliko nuotrupų 
to, ką skaičiau ir rašiau. Tai buvo pasibaisėtini kitų pasaulių ir kitų visatų, 
taip pat beformės, anapus visų visatų ribų krutančios gyvybės aprašymai. 

Tai buvo pasakojimai apie keistas protingų būtybių rūšis, neatmenamais 
laikais gyvenusias mūsų pasaulyje, ir baugulį keliantys metraščiai apie gro- 
teskiško kūno, bet irgi protingas būtybes, gyvensiančias šiame pasaulyje 
praėjus milijonams metų po paskutinio žmogaus mirties. Susipažinau ir su 
tokiais žmonijos istorijos puslapiais, apie kurių egzistavimą net neįtaria nė 
vienas šių laikų istorikas. Dauguma minėtųjų tekstų buvo parašyti hierog- 
lifais, kuriuos skaityti mokiausi, padedamas keistų zvimbiančių mašinų, — 
jais užrašyta kalba buvo agliutinacinė savo struktūra, tačiau jos žodžių šak- 
nų sistema nė trupučio nepriminė jokios žinomos žmonių kalbos. Kitos 
knygos buvo parašytos kitomis nežinomomis kalbomis, kurias išmokau 
tuo pačiu keistu būdu. Ir tik labai nedaugelis veikalų buvo parašyti kalbo- 
mis, kurias ir taip jau mokėjau. Man labai pagelbėjo itin sumaniai parengtos 
iliustracijos, tiek skelbiamos pačiuose tekstuose, tiek ir sudėtos į atskirus 
rinkinius. Ir, kiek pamenu, visą tą laiką aš angliškai rašiau pasakojimą apie 
save ir savo laikus. Atsibudęs prisimindavau tik nereikšmingas ir bepras- 
mes nuotrupas tų nežinomų kalbų, kurių išmokdavau sapne, tačiau mano 
atmintyje dažnai išlikdavo ištisi prasmingi perskaitytų knygų sakiniai. 

Taip aš sužinojau - gerokai anksčiau, nei mano būdraujanti asmenybė 
tikrovėje ištyrinėjo panašius amnezijos atvejus ir senuosius mitus, kurie, 
be jokios abejonės, paveikė ir mano sapnus, - kad mane supančios būty- 
bės buvo pati didingiausia mūsų pasaulio rasė, nugalėjusi laiką ir išsiuntusi 
savo smalsius protus į kiekvieną įmanomą epochą. Taip pat išsiaiškinau, 
kad mano protas buvo pagrobtas iš mano gyvenamosios epochos, o joje li- 
kusiame mano kūne apsigyveno svetimas protas, taip pat ir tai, kad kartu su 
manimi tuose keistuose kūnuose gyveno dar keletas pagrobtų protų. Aš, 
regis, net bendravau - spragsėdamas žnyplėmis, keistąja pagrobėjų kalba — 
su kitais belaisviais iš visų mūsų Saulės sistemos kampelių. 

Buvo ten vienas protas iš planetos, mūsų vadinamos Venera, kuriam 
bus lemta gyventi neapsakomai tolimoje ateityje, ir vienas protas iš vie- 
no iš atokių Jupiterio mėnulių, gyvenęs prieš šešis milijonus metų. Iš Že- 
mės protų sutikau ten keletą sparnuotų žvaigždžiagalvių, pusiau gyvūnų, 
pusiau augalų rasės atstovų, gyvenusių Antarktidoje paleogeno periodu, 
vieną reptiloidą iš legendinės Valuzijos, trejetą tankiu kailiu apžėlusių toli- 
moje šiaurėje, Hiperborėjos šalyje gyvenusių ir Catoggvą garbinusių žmo- 

nijos pirmtakų, vieną šlykščiosios Tčo-Tčo rasės atstovą, du Žemės egzis- 
tavimo pabaigoje gyvuosiančios voragyvių civilizacijos atstovus ir penketą 
ištvermingos kietasparnių rasės atstovų, kuriai bus lemta tapti žmonijos 
įpėdiniais ir ta rase, į kurią Didžioji rasė masiškai perkels geriausius savo 
protus, kai jai vėl ims grėsti siaubinga pražūtis. Be to, sutikau ir keletą skir- 
tingų tautų, skirtingų epochų žmonijos atstovų. 

Kalbėjausi su filosofo Jang-Li sąmone - jis gyvens žiaurioje Can Čano 
imperijoje, kuri susikurs 5000 mūsų eros metais; su didžiagalvės ir tam- 
siaodės tautos, valdžiusios Pietų Afriką 50 000 metų prieš mūsų erą, ge- 
nerolu; su dvylikto amžiaus Florencijos vienuoliu Bartolomėjumi Korsiu; 
su Lomaro karaliumi, valdžiusiu savo siaubingą poliarinę šalį šimtas tūks- 
tančių metų prieš ją sutriuškinant ir pavergiant iš Vakarų įsiveržusiems že- 
maūgiams geltonodžiams inutams. Kalbėjausi su magu Nug-Zotu, vienu 
iš tamsiaodžių užkariautojų 16 000 mūsų eros metais; su Romos kvesto- 
riumi Titu Sempronijumi Blesu, gyvenusiu Sulos laikais; su XIV dinasti- 
jos laikais gyvenusiu egiptiečiu Chepnesu, kuris man atskleidė siaubingąją 
Njarlathotepo paslaptį; su Atlantidos karalystės viduriniųjų amžių žyniu. 
Sutikau ten Kromvelio laikų džentelmeną iš Safolko Džeimsą Vudvilį; 
dvaro astronomą iš Peru, gyvenusį dar prieš susikuriant Inkų imperijai; 
Australijos fiziką Nevilį Kingstoną-Brauną, mirsiantį 2518 m. e. m.; vy- 
riausiąjį magą iš Yhės - be pėdsakų žuvusios Ramiojo vandenyno šalies; 
200 m. e. m. gyvenusį Graikų-baktrų karalystės valdininką Teodotidą; Pje- 
rą Luji Monmani, pagyvenusį prancūzą iš Liudviko XIII epochos; 15 000 
metų prieš mūsų erą gyvenusį kimerų tautos vadą Krom-Ja; ir dar tokią 
gausybę kitų, kad mano smegenyse tiesiog netilpo iš jų sužinotos sukre- 
čiančios paslaptys ir jų papasakoti pribloškiantys stebuklai. 

Kiekvieną rytą nubusdavau it karštinės apimtas; kartais netgi su 
įkarščiu mėgindavau patvirtinti arba paneigti sapne sužinotą informaci- 
ją, remdamasis šiuolaikinio mokslo žiniomis. Įprasti faktai mano akyse 
įgijo naujų ir abejotinų aspektų, ir aš žavėjausi, kaip išradingai tos sapnų 
fantazijos sugeba papildyti istoriją ir mokslą. Mane krėtė šiurpas vien pa- 
galvojus apie visas į praeitį nugrimzdusias paslaptis ir ateityje slypinčias 
grėsmes. Tai, ką apie žmonijos likimą man užsiminė jau jai išnykus gy- 
vensiančios būtybės, taip smarkiai paveikė mano protą, kad daugumos 

tų dalykų aš nesiryžtu čia užrašyti. Išnykus žmogui, Žemėje iškils galinga 
vabalų civilizacija, į kurių kūnus ir persikels geriausi Didžiosios rasės pro- 
tai, kai jų senasis pasaulis atsidurs ant siaubingos katastrofos slenksčio. 
O kai Žemės gyvavimo ciklas priartės prie pabaigos, tie protai vėl persi- 
kels laike ir erdvėje ir užims svogūnus primenančių augališkų būtybių iš 
Merkurijaus kūnus. Tačiau, net ir pasitraukus Didiesiems, Žemėje vis dar 
gyvens protingų būtybių rasės, kurios iš paskutiniųjų stengsis išsilaikyti 
šąlančioje planetoje ir iki pat jos mirties rausis vis gilyn ir gilyn į siaubu 
alsuojančias jos gelmes. 

Tuo tarpu sapnuose aš vis dar rašiau nepabaigiamą savo epochos is- 
toriją Didžiosios rasės archyvams: iš dalies savo noru, o iš dalies - paska- 
tintas pažado plačiau atverti man biblioteką ir suteikti didesnę keliavimo 
laisvę. Archyvai, kuriuose dažnai lankydavausi ieškodamas informacijos, 
buvo saugomi gigantiškame požeminiame statinyje netoli miesto centro. 
Ši titaniška saugykla buvo pastatyta taip, kad atlaikytų net žiauriausius že- 
mės drebėjimus ir gyvuotų tol, kol gyvuos Didžioji rasė, todėl savo ma- 
syvios, kalną primenančios konstrukcijos tvirtumu ji pranoko visus kitus 
pastatus. 

Ant didžiulių, stebėtinai atsparių iš celiuliozės pagamintų lapų sura- 
šyti ar atspausdinti užrašai buvo įrišami į knygas, kurios atsiversdavo nuo 
viršaus ir buvo laikomos atskirose keisto, itin lengvo, nerūdijančio pilkšvo 
metalo dėžutėse, išpuoštose geometriniais raštais, ant kurių dangtelio Di- 
džiosios rasės hieroglifais būdavo užrašomas knygos pavadinimas. Paskui 
šios dėžutės būdavo sudedamos keliomis eilėmis ir saugomos specialiose 
stačiakampėse saugyklose — primenančiose uždarytas ir užrakintas len- 
tynas, - sumeistrautose iš to paties nerūdijančio metalo ir užrakinamose 
įmantria pasukama rutulio formos rankena. Mano parašytai istorijai atite- 
ko vieta pačioje apatinėje, stuburinių būtybių saugykloje — ji buvo skirta 
žmonijos bei tankiu kailiu apžėlusių Hiperborėjos gyventojų ir protingų 
reptilijų (rasių, kurios buvo Žemės šeimininkais prieš mums užimant jų 
vietą) kultūroms. 

Bet man nė karto neteko susapnuoti visos dienos ir susidaryti viso 
kasdienio gyvenimo vaizdo. Mano regėjimai tebuvo tik migloti, tarpusa- 
vyje nesusiję fragmentai, nesudėlioti jokia nuoseklia seka. Pavyzdžiui, aš 

tik labai apytikriai įsivaizdavau savo gyvenimo sąlygas sapnuojamame pa- 
saulyje, nors lyg ir prisimenu, kad man priklausė erdvus akmeninis kam- 
barys. Pamažu man panaikino visus belaisviams taikomus apribojimus, 
nes kai kuriose vizijose keliavau per džiungles nutiestais plačiais keliais, 
lankiausi kituose, ne mažiau keistuose miestuose ir netgi tyrinėjau kai ku- 
rių iš tų milžiniškų tamsių belangių pastatų griuvėsius, kėlusius Didžiosios 
rasės atstovams tokią nepaaiškinamą baimę. Be to, man teko leistis į ilgus 
plaukiojimus didžiuliais, daugybę denių turinčiais ir itin greitais laivais, 
taip pat skraidyti virš laukinių negyvenamų vietovių uždarais, šovinį pri- 
menančiais elektros stūmos jėga į orą pakeliamais ir varomais aparatais. 
Už plataus ir šilto vandenyno stovėjo kiti Didžiosios rasės miestai, o vie- 
name tolimame žemyne regėjau primityvius juodasnukių, sparnuotų pa- 
darų kaimus - jie taps planetos valdovais, kai Didžioji rasė, bėgdama nuo 
kažkokios atslenkančios katastrofos, perkels savo geriausius protus į ateitį. 
Mano regėtų vietovių kraštovaizdis buvo monotoniškas - visur vien ly- 
gumos, apaugusios itin vešlia augmenija. Kalvos retos ir žemos, paprastai 
jose buvo galima pastebėti vulkaninio aktyvumo požymius. 

Apie matytus gyvūnus galėčiau prirašyti ištisus tomus. Visi jie lauki- 
niai, neprijaukinti, nes mechaninė Didžiosios rasės civilizacija jau seniai 
atsisakiusi naminių gyvūnų, mintanti vien augaliniu arba sintetiniu mais- 
tu. Didžiuliai nerangūs ropliai kepurnėjosi garuojančiuose liūnuose, skrai- 
dė sūdriame ore, taškėsi jūrose ir ežeruose; tarp jų aš tariausi atpažinęs 
archajiškesnius daugelio vėlesnių rūšių prototipus: dinozaurus, pterodak- 
tilius, ichtiozaurus, labirintodontus, ramforinchus, pleziozaurus ir kitus 
iš paleontologijos knygų pažįstamus gyvius. Paukščių ir žinduolių matyti 
neteko nė karto. 

Ant žemės ir pelkėse knibždėte knibždėjo gyvačių, driežų ir kroko- 
dilų, o vešlioje augmenijoje zvimbė vabzdžių debesys. Toli jūroje nežino- 
mos, taip mano ir nepamatytos vandens pabaisos leido galingas vandens 
čiurkšles į žemą, drėgmės pritvinkusį dangų. Kartą didžiuliu povande- 
niniu laivu leidausi į vandenyno gelmes ir prožektorių šviesoje stebėjau 
stulbinamo dydžio ir išvaizdos siaubūnus. Taip pat mačiau neįtikėtinų pa- 
skendusių miestų griuvėsius, pribloškiančią jūrų lelijų, pečiakojų, koralų 
ir Žuvų įvairovę. 

Apie Didžiosios rasės fiziologiją, psichologiją, papročius, tradicijas ir 
istoriją mano sapnai išsaugojo labai mažai informacijos; daugumą toliau 
minimų faktų susirankiojau iš senų legendų ir panašių į mano amnezijos 
atvejų aprašymų, o ne iš savo sapnų. Laikui bėgant, mano tyrinėjimai ir 
studijos pasivijo, o daug kur ir pralenkė sapnus, todėl kai kurios sapnų 
nuotrupos buvo man iš anksto aiškios ir tik patvirtino tai, ką jau žinojau iš 
savo tyrinėjimų. Tai guodė ir galutinai įtikino, kad mano antrinės asmeny- 
bės perskaityta panašaus pobūdžio literatūra ir atlikti tyrinėjimai tapo visų 
mano netikrų prisiminimų bei regėjimų šaltiniu. 

Mano sapnus ir dabartį skyrė maždaug 150 milijonų metų, kai paleo- 
zojinę erą keitė mezozojus. Didžiosios rasės protų užgrobti padarai nepri- 
klausė jokiai iki mūsų dienų išlikusiai (ar bent mokslui žinomai) evoliuci- 
jos šakai, o buvo ypatingas, labai homogeniškas, visiškai atskiras organinės 
gyvybės tipas, kuriame derėjo gyvūnijos ir augalijos pasaulių elementai. 
Unikali jų ląstelių veikla beveik užkirsdavo kelią nuovargiui ir visiškai pa- 
šalindavo miego poreikį. Maistas, kurį jie įsisavindavo pro trimitėlius pri- 
menančias raudonas ataugas ant vienos iš savo didžiųjų lanksčių galūnių, 
visuomet buvo pusiau skystas ir daugeliu savo savybių visiškai skyrėsi nuo 
mums žinomų gyvų organizmų maisto. Iš jų turimų pojūčių mums pažįs- 
tami tik du - regėjimas ir klausa; girdėdavo jie ant pilkų galvos stiebelių 
esančiomis gėlių pumpurus primenančiomis išaugomis. Be šių dviejų, jie 
turėjo dar daug kitų, mums nežinomų ir nesuprantamų pojūčių (net atsi- 
dūrusi Didžiosios rasės atstovo kūne, perkelta sąmonė nesugebėdavo dera- 
mai jais visais pasinaudoti). Trejetas plačiai išdėstytų akių aprėpė platesnį 
regėjimo lauką nei žmogaus akys. Jų kraujas priminė tirštus tamsiai žalius 
pūlius. Lyties jie neturėjo, o dauginosi sėklomis arba sporomis, kurios ke- 
kėmis kabojo ant apatinės kūno dalies ir vystytis galėjo tik patekusios į 
vandenį. Jaunikliai buvo auginami didžiuliuose negiliuose rezervuaruose, 
tačiau jų būdavo visiškai nedaug, nes tos rasės individų gyvenimo trukmė 
paprastai siekė keturis penkis tūkstančius metų. 

Apsigimusių, aiškiai defektyvių individų būdavo patyliukais atsikra- 
toma, vos tik išaiškėjus jų defektams. Ligos ir artėjanti mirtis būdavo at- 
pažįstami tik iš išorinių, vizualių simptomų, nes ši rasė neturėjo lytėjimo 


pojūčio ir nejautė fizinio skausmo. Mirusieji būdavo sudeginami palydint 

iškilmingomis apeigomis. Kartais, kaip jau minėjau, kuris nors iš ypač aš- 
trių protų išvengdavo mirties, perkėlęs savo sąmonę į ateitį, tačiau tokių 
alvėjų pasitaikydavo retai. O jeigu taip nutikdavo, su atvykusiu į jo vietą 
tremtiniu iš ateities būdavo elgiamasi itin rūpestingai iki pat jo naujosios 
fizinės buveinės paskutinės akimirkos. 

Didžioji rasė sudarė vieningą, laisvais ryšiais susietą sąjungą ar vals- 
tybę su bendromis pagrindinėmis valdžios institucijomis, bet buvo dalija- 
ma į keturis savivaldą turinčius regionus. Politinė ir ekonominė kiekvieno 
regiono sistema buvo savos rūšies fašistinio socializmo pavyzdys: visus 
svarbiausius resursus racionaliai paskirstydavo ir visus valdymo klausimus 
spręsdavo negausi valdančioji taryba, renkama balsais visų Didžiosios ra- 
sės atstovų, sėkmingai išlaikiusių specialius išsilavinimo ir psichologinius 
testus. Šeimos institucijos vaidmuo nebuvo pernelyg sureikšminamas, 
nors giminystės ryšiai - pripažįstami ir gerbiami, o atžalas paprastai augin- 
davo jų tėvai. 

Daugiausia panašumų į žmonijai būdingą elgseną ir visuomenines 
institucijas buvo galima pastebėti, viena vertus, su itin abstrakčiais da- 
lykais susijusiose gyvenimo srityse arba, atvirkščiai, ten, kur viešpatavo 
pagrindiniai, visoms organinės gyvybės formoms bendri poreikiai. Dar 
vienu, nors ir ne itin svarbiu, tokių panašumų šaltiniu tapo Didžiosios ra- 
sės sąmoningai iš ateities nukopijuoti jai patinkantys ir priimtini dalykai. 
Itin mechanizuota pramonė neatimdavo iš piliečių daug laiko ir dėmesio, 
o laisvą laiką, kurio turėjo į valias, jie leido užsiiminėdami pačia įvairiausia 
intelektine ir estetine veikla. Jų mokslas buvo neįtikėtinai išvystytas, o me- 
nas tapo būtina gyvenimo dalimi, nors mano sapnuose regimu laikotarpiu 
jų meno klestėjimo viršūnė jau buvo likusi praeityje. O techninę pažangą 
itin skatino nuolatinė kova už būvį ir būtinybė išsaugoti tvarkingą didžiųjų 
miestų funkcionavimą, kuriam nuolat kėlė grėsmę tai tolimai epochai bū- 
dingas geologinės aplinkos nestabilumas. 

Nusikaltimų jų visuomenėje pasitaikydavo stebėtinai retai dar ir to- 
dėl, kad su jais kovojo itin efektyviai dirbanti policija. Taikomų bausmių 
diapazonas buvo platus - nuo privilegijų atėmimo ir kalinimo iki mirties 
bausmės arba emocinio palaužimo, tačiau bausmė niekuomet nebūdavo 
skiriama kruopščiai neištyrus visų nusikaltėlio motyvų. Didžioji rasė ka- 

riavo retai, pastaruosius keletą tūkstantmečių - daugiausia pilietiniuose 
karuose, nors retkarčiais susiremdavo ir su išorės priešu — įsiveržusiais 
reptiloidais arba aštuonkojais, arba su sparnuotais žvaigždžiagalviais Se- 
naisiais, gyvenusiais Antarktidoje. Nors karai buvo reti, jie siaubingai 
nuniokodavo šalį. Didžiulė armija, ginkluota itin didelės griaunamosios 
galios elektriniais ginklais, nuolat buvo laikoma karinės parengties. Šios 
parengties priežastys itin retai minimos, bet neabejotinai susijusios su ne- 
slūgstančia niūrių belangių senovinių griuvėsių ir didžiulių užsandarintų 
požeminių liukų keliama baime. 

Apie tų bazalto griuvėsių ir liukų baimę nebuvo net kalbama - ne- 
bent slapta, pašnibždomis. Visos bent kiek konkretesnės užuominos apie 
jos priežastis buvo pašalintos iš bibliotekose visiems prieinamų knygų. 
Tai, regis, vienintelis dalykas, apie kurį Didžiosios rasės visuomenėje 
buvo visiškai uždrausta kalbėti. Atrodo, tai tiesiogiai susiję su kažkokio- 
mis siaubingomis praeities kovomis ir su ateityje tykančia grėsme, kuri 
vieną dieną privers šią rasę masiškai išsiųsti savo geriausius protus į to- 
limą ateitį. Fragmentiški ir neaiškūs (kaip, beje, ir visa kita informacija, 
kurią pasisėmiau iš sapnų ir legendų), šie dalykai buvo dar paslaptinges- 
ni ir dar labiau gluminančiai nutylimi. Miglotuose senuosiuose mituose 
apie juos irgi nekalbama - arba, galbūt, visos aliuzijos į juos dėl kažkokios 
priežasties sąmoningai ištrintos. O mano ir kitų žmonių sapnuose kokių 
nors užuominų į šią paslaptį pasitaikydavo itin retai. Didžiosios rasės at- 
stovai niekuomet neužsimindavo apie ją pokalbiuose, todėl vieninteliu 
žinių šaltiniu tapo nuovokiausi ir pastabiausi iš kitų į Didžiosios rasės ne- 
laisvę patekusių protų. 

Pasak jų surinktų informacijos nuotrupų, šią baimę kėlė kita, itin 
sena ir siaubinga rasė — iš dalies į polipus panašios, visiškai svetimos, iš 
neišmatuojamai tolimų visatų atvykusios būtybės, karaliavusios Žemėje 
ir dar trijose Saulės sistemos planetose prieš maždaug šešis šimtus mili- 
jonų metų. Jos buvo tik iš dalies materialios — jei spręsime iš to, kaip mes 
suprantame materiją, - o savo sąmonės tipu ir aplinkos suvokimo būdais 
visiškai skyrėsi nuo visų šios Žemės organizmų. Pavyzdžiui, tie padarai 
buvo visai neregintys - jų sąmonėje egzistuojantį pasaulį sudarė kažko- 
kia keista ne vaizdinė įspūdžių sistema. Ir vis dėlto jie buvo pakankamai 

materialūs, kad galėtų naudotis visiškai materialiais įrankiais ir medžiago- 
mis, kuomet gyvendavo tose kosmoso srityse, kur jų buvo. Be to, jiems rei- 
kėjo pastovių gyvenamųjų būstų, nors ir labai savotiškų. Nors jų pojūčiai 
galėjo prasiskverbti pro visas materijos užtvaras, juos sudaranti medžiaga 
to paties padaryti negalėjo, o sunaikinti juos buvo įmanoma tik panaudo- 
jant tam tikrų rūšių elektros energiją. Šie padarai neturėjo nei sparnų, nei 
kokių nors kitų regimų skraidymo priemonių, tačiau gebėjo skraidyti. Dėl 
ypatingos jų sąmonės struktūros Didžioji rasė nemokėjo išstumti jų proto 
ir pakeisti savuoju. 

Atvykę į Žemę, šie padarai iš bazalto luitų susirentė galingus belangių 
bokštų miestus ir negailestingai medžiojo ir žudė visas savo kelyje pasi- 
taikiusias gyvas būtybes. Tokia buvo padėtis, kai Didžiosios rasės protai 
per kosminę tuštumą persikėlė į mūsų planetą iš savo tamsaus ir atokaus 
pasaulio, vadinamo (jei tikėsime nerimą keliančiomis, tačiau abejotino- 
mis Eltdauno lentelėmis) Jytu. Naujieji ateiviai, naudodamiesi savo su- 
kurtais instrumentais, gana greitai atrado būdą, kaip be vargo nugalėti tas 
plėšriąsias esybes ir išvyti jas į Žemės gelmes, į požeminius urvus ir olas, 
kurias tos plėšrūnės jau buvo sujungusios su savo būstais ir apgyvenu- 
sios. Jas išviję, Didieji aklinai užantspaudavo visus išėjimus iš požemių 
ir paliko tas esybes likimo valiai, o patys pamažu užėmė daugumą jų pa- 
statytų milžiniškų miestų ir net išsaugojo dalį bazalto statinių - labiau iš 
prietaringo siaubo nei iš abejingumo, drąsos arba mokslinio ir istorinio 
susidomėjimo. 

Tačiau praėjo daug milijonų metų, ir pasirodė pirmieji neaiškūs, 
grėsmingi ženklai - požemiuose uždarytų Senųjų siaubūnų skaičius 
augo, jų rasė stiprėjo. Paskui jie surengė keletą netikėtų ir labai baisių 
išpuolių keliuose mažuose atokiuose Didžiosios rasės miestuose ir pa- 
sirodė kai kuriuose apleistuose savo pačių statytuose miestuose, į ku- 
riuos Didžioji rasė taip ir neįsikėlė, - vietose, kur į požemines ertmes 
vedantys įėjimai nebuvo tinkamai uždaryti ar deramai saugomi. Po šių 
išpuolių buvo imtasi griežtesnių atsargumo priemonių, ir beveik visos 
angos užmūrytos amžiams: Didieji paliko tik keletą užsandarintų liukų, 
vadovaudamiesi strateginiais sumetimais — kad galėtų juos panaudoti 
kovai su Senaisiais, jei tie kada nors vėl prasiveržtų netikėtose vietose, 

dėl geologinių poslinkių atsivėrus naujiems plyšiams. Juk tie patys po- 
slinkiai užvėrė kai kurias senąsias angas ir pamažu suardė nemenką dalį 
virš žemės paviršiaus stovėjusių Senųjų paliktų pastatų bei užkariautų jų 
miestų griuvėsių. 

Tie netikėti Senųjų įsiveržimai turėjo būti neapsakomai sukrečiantys, 
kadangi paliko gilų ir neišdildomą pėdsaką Didžiosios rasės sąmonėje, 
paveikė juos psichologiškai. Tos esybės kėlė Didiesiems tokį siaubą, kad 
niekur nebuvo minima net jų išvaizda — aš niekur nesugebėjau rasti aiškaus 
atsakymo, kaipgi jos atrodė. Sklandė neaiškių užuominų apie jų siaubingą 
plastiškumą, apie sugebėjimą laikinai tapti nematomomis; kai kur buvo ne- 
aiškiai šnabždama apie jų gebėjimą valdyti ir karo reikmėms naudoti vie- 
sulus. Su jomis dar, regis, buvo siejami keisti švilpesiai, o tose vietose, kur 
jos pasirodydavo, randami gigantiški pėdsakai su penkiais apvaliais pirštų 
atspaudais. 

Akivaizdu, kad siaubinga Didžiosios rasės laukianti pražūtis, kurios jie 
taip desperatiškai bijojo ir kuri kada nors privers juos vėl išsiųsti milijonus 
geriausių savo protų per laiko bedugnę į keistus naujus kūnus saugesnė- 
je ateityje, yra susijusi su kada nors įvyksiančiu lemiamu, ir šį kartą jau 
sėkmingu, Senųjų Esybių įsiveržimu. Nesuskaičiuojamus amžius vykęs 
protų perkėlimas laiku leido aiškiai numatyti šį ateityje laukiantį siaubą, ir 
Didžioji rasė nusprendė, kad visi, kas tik sugebės nuo jo pabėgti, būtinai 
privalės pasinaudoti šia galimybe. Jie žinojo, kad būsimas antpuolis — tai 
kerštas, o ne bandymas atsikariauti išorinį pasaulį, jie žinojo tai iš dar tik 
įvyksiančių šios planetos įvykių, nes keliavę laiku jų protai regėjo daugybę 
dar iškilsiančių ir nunyksiančių civilizacijų, kurioms per visą savo gyvavi- 
mo laiką taip ir neteks niekada susidurti su tais požemių siaubūnais. Gal- 
būt tos esybės Žemės gelmes pamėgo labiau nei permainingą, audrų siau- 
biamą jos paviršių - juk šviesa joms neturėjo nė menkiausios reikšmės. 
Galbūt, slenkant nesuskaičiuojamiems amžiams, jų jėgos pamažu seko. Ir 
iš tiesų, buvo žinoma, kad, įsigalėjus žmones pakeisiančiai vabalų rasei, ku- 
rios kūnuose ir apsigyvens pasprukę Didžiųjų protai, tos baisiosios esybės 
bus jau išmirę. 

O kol kas Didžioji rasė, nors ir vengė bet kokių kalbų šia siaubą ke- 


liančia tema ir ištrynė visas užuominas apie ją iš savo rašytinių šaltinių, 

buvo akyla ir budri, o savo galingus ginklus laikė nuolat paruoštus. Vien 
tik bevardės baimės ir neišvengiamo likimo šešėlis kiekvieną akimirką tvy- 
rojo virš užsandarintų liukų ir tamsių belangių senovinių bokštų. 


V. 


Toks buvo pasaulis, kurio blausius, pa- 
drikus atspindžius kasnakt regėjau sapnuose. Nė nesitikiu perteikti viso 
šiuose atbalsiuose slypinčio siaubo ir baimės, nes minėtieji jausmai kilo iš 
visiškai neapčiuopiamo dalyko - aštriai prasiveržiančio mano netikros at- 
minties pojūčio. Kaip jau minėjau, mano atliekami nuodugnūs tyrinėjimai 
pamažu suteikė man apsaugą nuo šių jausmų ir pojūčių, leido rasti jiems 
racionalų psichologinį paaiškinimą; be to, šią mane gelbstinčią įtaką stip- 
rino ir kitas veiksnys — įpročio jėga, nes, laikui bėgant, prie savo regėjimų 
įpratau. Tačiau nė visa tai manęs neapsaugojo nuo vis ištinkančių neaiš- 
kaus, lėtai gniuždančio siaubo priepuolių. Tiesa, siaubas jau nebeužplūs- 
davo manęs taip, kaip anksčiau, tad nuo 1922 metų vėl gyvenau normalų 
gyvenimą - ir dirbau, ir ilsėjausi. 

Metams bėgant pajutau, kad mano patirtį - prijungus prie jos ir kitus 
giminingus amnezijos atvejus bei su tuo susijusį folklorą - reikėtų apiben- 
drinti, aprašyti ir išspausdinti, kad ji galėtų tapti naudinga rimtiems moks- 
lininkams ir studentams. Todėl iš pradžių parengiau straipsnių ciklą, ku- 
riame trumpai išdėsčiau savo teorijas ir iliustravau jas negrabiais sapnuose 
matytų peizažų, pavidalų, dekoratyvinių motyvų ir hieroglifų eskizais. Šie 
straipsniai pasirodė 1928-1929 metais „Amerikos psichologų draugijos 
žurnale“, tačiau didelio dėmesio nesulaukė. O aš ir toliau kuo kruopščiau- 
siai užrašinėjau savo sapnus, tegu auganti dienoraščių krūva ir ėmė man 
kelti šiokių tokių nepatogumų. 

1935 metų liepos 10 dieną gavau laišką, kurį man persiuntė Ameri- 
kos psichologų draugija ir nuo kurio prasidėjo kulminacinė ir pati siaubin- 
giausia viso man tekusio išbandymo dalis. Laiškas buvo užantspauduotas 
Pilbaros miestelio Vakarų Australijoje antspaudu ir pasirašytas, kaip man 
pavyko išsiaiškinti, tarp specialistų tikrai gerai žinomo kalnakasybos inži- 

nieriaus. Prie laiško buvo pridėta keletas labai įdomių nuotraukų. Toliau 
pateikiu visą šio laiško tekstą, kad skaitytojas galėtų lengvai suprasti, kokį 
pribloškiantį įspūdį jis (ir tos nuotraukos) man padarė. 

Iš pradžių aš, tiesą sakant, beveik buvau linkęs pasižiūrėti į šį laišką 
skeptiškai, nes netgi manydamas, jog kai kurios mano sapnus paveikusios 
legendos galėjo turėti realų pagrindą, vis dėlto nebuvau pasiruošęs išgirsti 
žinių apie tikrovėje egzistuojantį, apčiuopiamą to tolimo, regis, tik mano 
sapnuose gyvavusio, žmogaus vaizduotę pranokstančio pasaulio likutį. 
Labiausiai mane pribloškė nuotraukos, jų aiškus, nepaneigiamas tikroviš- 
kumas - nes jose aš pamačiau iš smėlynų kyšančius apirusius, vandens 
išgraužtus ir vėjų nusvidintus akmens luitus su nežymiai išgaubtu viršumi 
ir taip pat nežymiai įgaubta apačia. Apžiūrinėdamas juos su didinamuoju 
stiklu, tarp daugybės akmens išdaužų ir įskėlų kuo aiškiausiai pamačiau 
vingiuotų linijų ornamentų ir hieroglifų pėdsakus — tų pačių, kurie sap- 
nuose kėlė man tokį pasibjaurėjimą! Bet štai tas laiškas, kuris pats savai- 
me yra gana iškalbingas: 


Dampjero g. 49 
Pilbara, Vakarų Australija, 
1934 m. gegužės 18 d. 


Prof. N. V. Pizliui 

per Amerikos psichologų draugiją 
Rytų 41-oji g. 30 

Niujorkas, JAV 


Gerbiamas pone, 


neseniai įvykęs pokalbis su gydytoju iš Perto miesto E. M. Boiliu ir keletas 
jo atsiųstų žurnalų su Jūsų straipsniais paskatino mane kreiptis į Jus laišku. 
Norėčiau papasakoti, ką aptikau Didžiojoje smėlio dykumoje, nusidrie- 
kusioje į rytus nuo mūsų aukso telkinių. Turiu omenyje keistas legendas 
apie senovinius miestus, sumūrytus iš didžiulių akmenų, ir Jūsų aprašytus 
keistus ornamentus bei hieroglifus - jais remdamasis, manau aptikęs kaž- 
ką svarbaus ir vertingo. 

Vietiniai aborigenai nuo seno pasakoja apie „didelius, ženklais iš- 
margintus akmenis“, kurie jiems kelia didžiulę prietaringą baimę. Jie tuos 
akmenis kažkokiu būdu sieja su visai jų rasei gerai žinomomis senovinėmis 
legendomis apie Budajį - milžinišką vyrą, kuris jau daugybę amžių miega 
po žeme, pasidėjęs ranką po galva, ir kuris vieną dieną nubus ir praris visą 
pasaulį. Man teko girdėti ir senų, beveik pamirštų pasakų apie didžiulius 
požeminius namus iš akmens luitų, kurių koridoriai veda vis žemyn ir že- 
myn, ir kur su žmonėmis nutinka kažkokių siaubingų dalykų. Aborigenai 
pasakoja, kad kadaise keletas karių, bėgdami nuo juos besivejančių priešų, 
pateko į vieną iš tokių namų, ir nė vienas iš ten nebesugrįžo. O netrukus 
po to, kai jie ten nusileido, iš po žemės ėmė pūsti siaubingi vėjai. Tiesa, 
dažniausiai tie čiabuviai šneka visokius niekus. 

Aš Jums noriu papasakoti įdomesnių dalykų. Prieš porą metų, žval- 
gydamas vietovę už maždaug 800 kilometrų į rytus nuo šiuo metu eks- 
ploatuojamų telkinių, aptikau daugybę keistų tašytų akmenų, maždaug 90 
centimetrų pločio, 60 centimetrų ilgio ir 60 centimetrų aukščio, smarkiai 
apirusių ir suskeldėjusių. Iš pradžių neradau jokių ženklų ar piešinių, apie 
kuriuos kalbėjo čiabuviai, bet, įdėmiau įsižiūrėjęs, sudūlėjusiame akmeny- 
je įžvelgiau giliai įrėžtas linijas. Tai buvo tos pačios keistos kreivės, kurias 
man bandė nupasakoti juodukai. Iš viso ten buvo turbūt 30 ar 40 tokių lui- 
tų - dalis jų beveik visiškai nugrimzdę į smėlį, - išsidėsčiusių galbūt kokio 
pusės kilometro spindulio apskritime. 

Aš įdėmiai apžiūrėjau visą vietovę ir instrumentais nustačiau tikslias 
jos koordinates. Be to, nufotografavau 10 ar 12 geriausiai išsilaikiusių luitų ir 
nuotraukas pridedu prie šio laiško. Pranešimą apie savo atradimus, kartu su 
nuotraukomis, nusiunčiau valdžiai į Pertą, bet jiems mano atradimas nesu- 
kėlė jokio susidomėjimo. Netrukus susipažinau su daktaru Boiliu, kuris buvo 
skaitęs Jūsų straipsnius „Amerikos psichologų draugijos žurnale“, ir vieno iš 
mūsų pokalbių metu užsiminiau apie tuos akmenis. Jis labai susijaudino pa- 
matęs mano darytas nuotraukas ir pasakė, kad luitai ir ant jų išlikusios žymės 
labai primena Jūsų sapnų aprašymuose ir Jūsų cituotose legendose minimą 
akmenų mūrinį. Jis pats ketino Jums parašyti, bet vis nerasdavo laiko. Tačiau 
persiuntė man didžiąją dalį žurnalų su Jūsų straipsniais, ir iš Jūsų piešinių 
bei aprašymų aš iš karto supratau, kad aptikau kaip tik tokius akmenis, apie 

nuotraukas. Vėliau Jums parašys ir pats daktaras Boilis. 

Aš puikiai suprantu, kaip Jums tai svarbu. Be jokios abejonės, mes 
susidūrėme su nežinomos civilizacijos pėdsakais — neįsivaizduojamai se- 
nesnės už visas iki šiol atrastas ir, tikriausiai, tapusios Jūsų ištyrinėtų seno- 
vinių legendų šaltiniu. Esu kalnakasybos inžinierius, todėl šį tą nutuokiu 
geologijoje ir galiu jums pasakyti, kad tie akmens luitai yra tiesiog baugi- 
namai seni. Dauguma luitų ištašyti iš smiltainio ir granito, bet mažiausiai 
vienas iš jų - dėl to man nekyla beveik jokių abejonių - yra pagamintas iš 
kažkokio labai jau keistos ir savotiškos rūšies cemento ar betono. Tie luitai 
atrodo nukentėję dar ir nuo vandens, tarsi ši pasaulio dalis kadaise būtų 
nugrimzdusi po vandeniu ir po daugybės amžių vėl iškilusi į paviršių, — ir 
visa tai įvyko jau po to, kai iš tų akmenų buvo sumūrytos sienos. Tai šimtai 
tūkstančių, gal net milijonai metų - baisu ir pagalvoti. 

Turėdamas omenyje Jūsų kruopštų darbą tiriant minėtas legendas ir 
viską, kas su jomis susiję, nė kiek neabejoju, kad norėsite asmeniškai vado- 
vauti ekspedicijai į dykumą ir atlikti archeologinius kasinėjimus. Mudu su 
daktaru Boiliu esame pasirengę Jums padėti šiame darbe, jei tik Jūs, ar kokia 
nors Jums žinoma organizacija, parūpins tokiai ekspedicijai lėšų. Aš galiu su- 
rinkti tuziną vyrų rimtiems žemės darbams - iš aborigenų čia nebūtų jokios 
naudos, nes jie tiesiog liguistai bijo net artintis prie tos vietos. Nei Boilis, 
nei aš niekam daugiau apie šį reikalą nepranešėme, nes pagrįstai manome, 
jog bet kokių atradimų pirmenybė ir garbė turėtų pelnytai priklausyti Jums. 

Iš Pilbaros ten galima per kokias keturias dienas nusigauti visurei- 
giu - šis transportas mums bus būtinas įrangai nugabenti. Tiksli radinių 
vieta yra šiek tiek į pietvakarius nuo 1873 metų Varburtono ekspedicijos 
maršruto, ir už 160 kilometrų į pietryčius nuo Džoana Springo. Daiktus 
galima nuplukdyti De Grėjaus upe, užuot vežus juos iš Pilbaros, bet visas 
tokias detales galėsime aptarti vėliau. Pagal mano apskaičiavimus, tie luitai 
guli maždaug 227314“ pietų platumos ir 125*0:39“ rytų ilgumos. Klima- 
tas ten tropinis, o gyvenimas dykumos sąlygomis — sunkus ir varginantis. 
Ekspediciją geriausia būtų rengti žiemą - birželį, liepą arba rugpjūtį. Ti- 
kiuosi sulaukti Jūsų atsakymo ir esu pasirengęs visomis išgalėmis padėti 
įgyvendinti bet kokį Jūsų sugalvotą planą. Perskaitęs Jūsų straipsnius, kuo 

puikiausiai suvokiau nepaprastą šio atradimo svarbą. Daktaras Boilis Jums 
parašys netrukus. Jei norėsite susisiekti kaip įmanoma greičiau, galima pa- 
siųsti radiogramą į Pertą. 


Nuoširdžiai tikėdamasis kuo greičiausio atsakymo, 
nuoširdžiai pagarbiai — 
Robertas B. F. Makenzis 


Apie visa tai, kas nutiko iš karto, vos tik gavau šį laišką, galima nemažai su- 
žinoti iš to meto spaudos. Miskatoniko universitetas mane visiškai palaikė 
ir noriai parėmė, o pono Makenzio ir daktaro Boilio neįkainojama pagalba 
padėjo viską suorganizuoti Australijoje. Savo pareiškimuose spaudai ir in- 
terviu mes sąmoningai nutylėjome dalį informacijos apie savo ekspedici- 
jos tikslus, nes kuo puikiausiai suvokėme, kaip nemaloniai mums neduotų 
ramybės nerimtai nusiteikusi ir sensacijų ištroškusi bulvarinė spauda. To- 
dėl visi mūsų vieši pranešimai buvo gana lakoniški — juose buvo kalbama 
tik apie žygį į Australiją ieškoti griuvėsių ir kiek detaliau aprašomi įvairūs 
parengiamieji darbai. 

Į ekspediciją mane lydėjo kolegos - Geologijos fakulteto profesorius 
Viljamas Dajeris (1930-1931 metais vykusios Miskatoniko ekspedicijos į 
Antarktidą vadovas), Senovės istorijos fakulteto profesorius Ferdinandas 
S. Ešlis ir Antropologijos fakulteto profesorius Taileris M. Erybornas, - ir, 
be to, mano sūnus Vingeitas. Laiško autorius inžinierius Makenzis į Arka- 
mą atvyko 1935 metų pradžioje ir padėjo mums atlikti paskutinius pasi- 
ruošimo ekspedicijai darbus. Jis pasirodė esąs puikiai išsilavinęs ir tikrai 
malonus penkiasdešimties metų amžiaus vyriškis, labai apsiskaitęs, o svar- 
biausia - puikiai išmanantis kelionių po Australiją specifiką ir sunkumus. 
Jis pranešė, kad Pilbaroje mūsų jau laukia visureigiai, o iki jų galėsime nu- 
sigauti plaukdami upe jau užsakytu lengvu krovininiu garlaiviu. Buvome 
pasiruošę atlikti kasinėjimus itin kruopščiai, laikydamiesi visų šiuolaikinio 
mokslo reikalavimų, persijodami kiekvieną smiltelę ir nesuardydami nie- 
ko nei pačioje kasimvietėje, nei jos apylinkėse. 

1935 metų kovo 28 dieną mes išplaukėme iš Bostono senu dusulingu 
garlaiviu „Leksingtonas“, neskubėdami perplaukėme Atlanto vandenyną ir 

Viduržemio jūrą, tada - Sueco kanalą bei Raudonąją jūrą, ir pagaliau per 
Indijos vandenyną nuplaukėme link savo kelionės tikslo. Negaliu nė apsa- 
kyti, koks prislėgtas pasijutau, vos tik išvydau sausumą — žemą ir smėlingą 
Vakarų Australijos krantą, kaip šlykštėjausi nušiurusiu kalnakasių miesteliu 
ir nykiais aukso gavybos laukais, kur prieš kelionę į mūsų visureigius buvo 
pakrauti paskutiniai reikalingi daiktai. Mus pasitikęs daktaras Boilis buvo 
pagyvenęs, malonus ir protingas žmogus - mudu su sūnumi dažnai leisda- 
vomės su juo į ilgus pokalbius apie psichologiją, kurią jis puikiai išmanė. 

Apimtas keisto jausmo, kuriame į vieną visumą susiliejo nerimas ir 
viltis, mūsų aštuoniolikos žmonių būrys dardėjo vis gilyn į smėlingą ir 
akmenuotą dykynę. Gegužės 31 dieną, penktadienį, mes pervažiavome 
De Grėjaus upės intako brastą ir atsidūrėme visiškos tuštumos ir nykio 
karalystėje. Kuo labiau artėjome prie tikslios už legendų slypinčio senojo 
pasaulio buvimo vietos, tuo labiau manyje augo kažkoks neaiškus siaubas, 
o tą siaubą, žinoma, kurstė ir kasnakt, su neslūgstančia jėga ir ryškumu, 
mane lankantys regėjimai ir netikri prisiminimai. 

Pirmuosius į smėlį pusiau nugrimzdusius luitus pamatėme birželio 
3 dieną, pirmadienį. Negaliu nė apsakyti jausmų, kurių apimtas prisilie- 
čiau - nebe sapne, o realioje tikrovėje - prie gigantiško akmens luito, visais 
požiūriais panašaus į tuos, iš kurių buvo sumūrytos tiek kartų sapnuose re- 
gėtos milžiniškos sienos. Akmenyje aiškiai buvo matyti raižyto ornamen- 
to pėdsakai, ir mano rankos virpėjo, liesdamos ir atpažindamos tą lenktų 
linijų raštą, tiek metų pragariškai persekiojusį mane kankinančiuose nak- 
tiniuose košmaruose, tiek metų mirgėjusį trikdančiuose senųjų legendų 
puslapiuose. 

Po mėnesio kasinėjimų mes iškapstėme net 1250 daugiau ar mažiau 
sudūlėjusių ir apirusių luitų. Dauguma jų buvo raižyti monolitai su cha- 
rakteringai išlenktais viršumi ir apačia. Pasitaikė ir keletas lygių, mažesnių, 
kvadratinių arba aštuoniakampių plokščių - tokių, kaip mano sapnuose 
matytieji grindų ir šaligatvių akmenys, taip pat pavienių masyvių, lenktų 
arba įžambios formos luitų, kurie tikriausiai buvo naudojami skliautams, 
o gal kaip arkų ar apvaliųjų langų staktų dalys. Kuo giliau (ir toliau į šiau- 
rės rytus) mes kasėmės, tuo daugiau luitų rasdavome; tik niekaip nesuge- 
bėjome jų išsidėstyme surasti ar suvokti kokios nors sistemos. Profesorių 

Dajerį pribloškė neišmatuojamai ilgas tų griuvėsių amžius, o Erybornui 
pavyko aptikti pėdsakus kai kurių simbolių, turinčių niūrius analogus be 
galo senose papuasų ir polineziečių legendose. Luitai buvo tokios būklės 
ir taip išmėtyti, kad bylojo ne tik apie svaiginančius laiko ciklus, bet ir apie 
didžiulius, kone kosminio masto geologinius kataklizmus. 

Kadangi turėjome lėktuvą, mano sūnus Vingeitas dažnai pakildavo 
vis į kitą aukštį ir žvalgydavosi po apylinkes, stengdamasis toje smėlio ir 
akmenų dykynėje įžiūrėti neaiškių didžiulių kontūrų pėdsakus - arba ypa- 
tingus reljefo nelygumus, arba po vieną išsibarsčiusių luitų žymes. Šios 
pastangos pasirodė bergždžios: vieną dieną jis manydavo pastebėjęs kaž- 
ką svarbaus, bet jau kitą dieną vietoje tų pėdsakų atsirasdavo kiti, tokie 
pat nereikšmingi ir nepastovūs — nes viską pakeisdavo nuolat slenkantis, 
vėjo nešamas smėlis. Tačiau vienas ar du iš tų jo tariamų atradimų pavei- 
kė mane nemaloniai ir keistai. Jo nupasakoti kontūrai tam tikru požiūriu 
siaubingai atitiko kažką, ką buvau sapnavęs ar skaitęs, bet ko dabar jau ne- 
begalėjau prisiminti. Jie buvo man kraupiai pažįstami, tariamai pažįstami, 
ir vertė vogčiomis, su nuogąstavimu žvalgytis po klaikią bevaisę dykumą, 
šiaurės ir šiaurės rytų link. 

Pirmąją liepos savaitę ta į šiaurės rytus nutolusi dykumos dalis pradė- 
jo man kelti keistą, nepaaiškinamą jausmų sumaištį. Jutau ir siaubą, ir tuo 
pat metu - smalsumą, tačiau labiausiai mane glumino atkakli prisiminimo, 
atpažinimo iliuzija, kurios niekaip negalėjau atsikratyti. Bandydamas išsi- 
vaduoti nuo šių minčių ir pojūčių, išbandžiau pačias įvairiausias psicholo- 
gines technikas, bet veltui. Mane kamavo dar ir nemiga, tačiau ja aš beveik 
džiaugiausi, nes ji žymiai sutrumpindavo mano naktinių sapnų-vizijų lai- 
ką. Įgijau įprotį naktimis leistis į ilgus vienišus pasivaikščiojimus po dyku- 
mą - paprastai šiaurės ar šiaurės rytų kryptimi, kur link mane švelniai, bet 
nenumaldomai traukė kažkokia nauja paslaptinga jėga. 

Kartais taip vaikščiodamas atsitiktinai aptikdavau iš smėlio vos 
kyšančius senovinio mūrinio fragmentus. Nors paviršiuje gulinčių luitų 
čia pasitaikydavo gerokai rečiau nei mūsų kasinėjimų vietoje, buvau įsi- 
tikinęs, kad giliai po žeme jų rastume į valias. Reljefas čia buvo ne toks 
lygus, kaip mūsų stovyklos apylinkėse, o be paliovos pučiantys stiprūs 
vėjai vis sustumdavo smėlį į fantastiškų formų laikinas kalvelės - vienur 

atidengdami senovinių akmens pastatų liekanas, o kitur juos paslėpdami. 
Nežinia kodėl, bet aš labai troškau, kad kasinėjimai persikeltų šia krypti- 
mi - ir tuo pat metu baiminausi to, ką galime čia atrasti. Akivaizdu, mano 
nervų būklė sparčiai prastėjo, o blogiausia buvo tai, kad niekaip negalėjau 
šio dalyko paaiškinti. 

Nervų pakrikimą geriausiai atskleidė mano reakcija į keistą radinį, 
kurį aptikau per vieną iš tų betikslių naktinių klajonių. Tai nutiko vėlyvą 
liepos 11 dienos vakarą, priešpilniam mėnuliui paslaptingas kopas užliejus 
šalta sidabrine šviesa. Šį kartą nuklydęs toliau, nei įprastai, aptikau didžiu- 
lį akmeninį luitą, kuris akivaizdžiai skyrėsi nuo visų iki tol rastųjų. Buvo 
beveik visas užpustytas smėliu, bet aš pasilenkiau, nuvaliau jį rankomis ir 
vėlio šviesa. Skirtingai nei kiti didieji luitai, šis buvo tobulos kvadratinės 
formos, be įgaubimų ar išgaubimų, taip pat atrodė esantis iš tamsesnės 
bazalto uolienos, visiškai nepanašios į granitą, smiltainį ar retkarčiais pa- 
sitaikantį betoną, iš kurių buvo sudarytos visos mūsų jau rastos griuvėsių 
liekanos. 

Staiga aš pašokau nuo kelių, apsisukau ir tarsi genamas parlėkiau atgal 
į stovyklą. Bėgau visiškai instinktyviai, nesąmoningai, ir tik jau beveik pa- 
siekęs palapinę pagaliau suvokiau, kodėl puoliau bėgti. Dabar viskas stojo 
į savo vietas. Tokius tamsius keistus akmenis buvau ne kartą regėjęs sap- 
nuose ir apie juos skaitęs - ir jie buvo susiję su pačiais siaubingiausiais da- 
lykais iš visų, apie kuriuos pasakoja tie iš pirmykščių amžių glūdumos mus 
pasiekę mitai. Tas luitas kadaise įmūrytas į vieno iš senųjų bazalto mūrų, 
kėlusių tokį siaubą legendinei Didžiajai rasei, sieną - kadaise tai buvo da- 
lis vieno iš tų aukštų belangių apgriuvusių pastatų, kuriuos paliko siaubą 
keliantys, tik pusiau materialūs, visiškai svetimi ir nesuvokiami padarai, 
knibždėję pačiose Žemės gelmėse, nuo kurių nematomų, viesulą prime- 
nančių būrių įsiveržimo saugojo užsandarinti liukai ir niekada nemiegan- 
tys sargybiniai. 

Aš pats nemiegojau visą tą naktį ir tik auštant suvokiau, kaip kvaila yra 
baidytis kažkokio mito šešėlių. Užuot išsigandęs, turėjau džiaugtis savo 
atradimu. Kitą popietę papasakojau visiems apie radinį ir kartu su Daje- 
riu, Frybornu, Boilu bei savo sūnumi išsiruošiau apžiūrėti to anomalaus 

akmens. Deja, mūsų laukė nesėkmė. Naktį siautęs vėjas visiškai pakeitė 
slenkančio smėlio kopų peizažą, o aš gerai neįsiminiau, kurioje maždaug 


vietoje tas luitas galėjo būti. 


Vl. 


Dabar aš priartėjau prie svarbiausios ir 
sunkiausios savo pasakojimo dalies - sunkiausios dar ir todėl, kad negaliu 
būti tikras, ar visa tai įvyko iš tikrųjų. Kartais mane užplūsta nemalonus 
įsitikinimas, kad tai buvo ne sapnas ir ne haliucinacija, — o jei taip, tuomet 
viskas, kas su manimi nutiko, visi mano patirti dalykai turi tiesiog milžiniš- 
ką reikšmę ir svarbą; būtent tas jausmas ir pastūmėjo rašyti šį pasakojimą. 
Sūnus - kvalifikuotas psichologas, puikiai išmanantis visas mano istorijos 
aplinkybes, - bus pirmas, kuris perskaitys ir įvertins mano užrašus. 

Visų pirma noriu jums nupasakoti išorines to įvykio aplinkybes, kaip 
jas matė stovykloje buvę žmonės. Liepos 17 dienos vakarą, po ilgos ir vė- 
juotos dienos, aš atsiguliau anksčiau, nei paprastai, bet negalėjau užmigti. 
Atsikėliau prieš pat vienuolika ir, kaip buvo nutikę jau ne kartą, veikiamas 
to keisto jausmo, viliojusio mane eiti į šiaurės rytus, išėjau pasivaikščioti. 
Išeidamas iš stovyklos, sutikau ir pasisveikinau tik su vienu žmogumi — 
australu darbininku, vardu Taperis. Dangus buvo giedras, delčia liejo ant 
smėlynų savo numirėliškai blyškią šviesą, kuri kažkodėl man kėlė šiurpą. 
Buvo stebėtinai tyku, nė menkiausio vėjelio beveik penkias valandas - tai 
patvirtino tiek Taperis, tiek kiti tą naktį nemiegoję ekspedicijos dalyviai. 
Paskutinį kartą tą naktį australas matė mane sparčiai tolstantį blyškiomis, 
daugybę paslapčių saugančiomis kopomis šiaurės rytų link. 

Apie pusę keturių ryto stovyklą supurtė niršus vėjo gūsis, pažadinęs 
visus žmones ir nuvertęs tris palapines. Dangus tebebuvo giedras, o dyku- 
ma tebespindėjo ta pačia miruoliškai blyškia mėnulio šviesa. Apžiūrėjus 
palapines paaiškėjo, kad trūksta manęs, bet visi žinojo apie mano įprotį 
vaikštinėti naktimis, todėl niekas nesunerimo. Tačiau trys vyrai - visi jie 
buvo australai - pajuto ore tvyrant kažkokią grėsmę. Makenzis paaiškino 
profesoriui Erybornui, kad šia baime jie užsikrėtė nuo juodukų folkloro — 

čiabuviai turėjo surezgę visą virtinę mitų apie pykčiu alsuojančius vėjus, 
kurie, esant giedrai, retkarčiais praūžia šiais smėlynais. Šnabždamasi, esą 
tokie vėjai pučia iš po žeme stovinčių didžiulių akmeninių namų, kuriuose 
yra nutikę siaubingų dalykų. Ir dar, esą tokie vėjai pučia tik netoli vietų, po 
kurias išsibarstę tie dideli raižyti akmens luitai. Prieš ketvirtą vėtra nurimo 
taip pat staiga, kaip ir prasidėjo, palikusi po savęs perstumdytas smėlio kal- 
vas ir visiškai naują, neatpažįstamą dykumos kraštovaizdį. 

Buvo truputį po penkių ir išpurtęs, grybą primenantis mėnuo jau lei- 
dosi vakaruose, kai stovykloje pasirodžiau aš - be skrybėlės ir elektrinio 
žibintuvėlio, apsidraskęs, išsiterliojęs krauju, suplėšytais drabužiais. Dau- 
guma vyrų jau buvo sulindę atgal į palapines miegoti, tik profesorius Da- 
jeris vis dar sėdėjo prie savo palapinės su pypke dantyse. Pamatęs mane 
uždususį ir beveik paklaikusį, jis pašaukė daktarą Boilį, ir jiedu paguldė 
mane į sulankstomąją mano lovą. Netrukus prie jų prisijungė sąmyšio pa- 
žadintas mano sūnus; jie visi bendromis jėgomis stengėsi priversti mane 
gulėti ramiai ir pamėginti nusnūsti. 

Bet užmigti aš negalėjau. Mano psichologinė būklė buvo labai nej- 
prasta - niekada anksčiau nebuvau patyręs nieko panašaus. Galų gale pa- 
reikalavau, kad jie mane išklausytų, ir ėmiau painiai, karštligiškai pasakoti, 
kas nutiko. Pasakiau jiems, kad bevaikštinėdamas pasijutau pavargęs ir pri- 
guliau ant smėlio nusnūsti. Papasakojau, kad susapnavau dar kraupesnį, 
nei paprastai, sapną ir, kai mane pažadino netikėtai aršus vėjo gūsis, nervai 
neišlaikė - puoliau paniškai bėgti kur akys mato, kliuvinėdamas už smė- 
lyje kyšančių akmenų, pargriūdamas ant žemės, todėl taip apsidraskiau ir 
susiplėšiau drabužius. Tikriausiai miegojau gana ilgai - todėl ir į stovyklą 
sugrįžau tik ryte. 

Nė neprasitariau jiems apie tai, ką keisto mačiau ir patyriau — šiuo 
požiūriu elgiausi labai santūriai ir atsargiai. Tačiau tučtuojau pareiškiau 
pakeitęs nuomonę apie ekspedicijos darbą ir kuo nuoširdžiausiai ėmiau 
raginti nedelsiant nutraukti bet kokius kasinėjimus šiaurės rytų krypti- 
mi. Mano argumentai buvo akivaizdžiai silpni — įrodinėjau, kad naujų 
akmens luitų pavyksta surasti vis rečiau, kad nenoriu erzinti ir gąsdinti 
prietaringų darbininkų, kad mums gali pritrūkti universiteto skirtų lėšų 
ir kitus tokius pat klaidingus arba nereikšmingus dalykus. Nenuostabu, 

itin sunerimęs sūnus. 

Kitą dieną praleidau slampinėdamas po stovyklą, bet prie kasinėjimų 
nė nesiartinau. Suprasdamas, kad tolesnių kasinėjimų nesustabdysiu, nu- 
sprendžiau patausoti nervus ir kuo greičiau grįžti namo, tad išgavau iš sū- 
naus pažadą nuskraidinti mane lėktuvu į Pertą - 1600 kilometrų į pietva- 
karius, - kai tik jis baigs žvalgyti tą vietovę, kurią, mano manymu, verčiau 
derėtų palikti ramybėje. Svarsčiau taip: jeigu jam pavyks pastebėti tą patį, 
ką aš mačiau vakar, imsiu kategoriškai priešintis tolesniems kasinėjimams, 
net jei visi pradėtų iš manęs juoktis ir šaipytis. Visai tikėtina, kad mano 
pusę palaikys vietinių legendų prisiklausę kasėjai. Norėdamas mane nura- 
minti, sūnus dar tą pačią popietę išskrido į žvalgybą: jis skraidė virš vieto- 
vės, kurią aš galbūt apkeliavau savo naktinių pasivaikščiojimų metu, tačiau 
nieko tokio, kas man pasivaideno ar ką aš iš tikrųjų mačiau, nerado. Ir vėl 
nutiko taip pat, kaip su tuo bazalto luitu - slenkantis smėlis nutrynė visus 
pėdsakus. Akimirksnį net gailėjausi, kad bėgdamas apimtas siaubo pame- 
čiau vieną stulbinantį daiktą, bet dabar suprantu, kad ta netektis išėjo tik į 
gera. Dėl to vis dar galiu tikėti, jog visas mano nuotykis buvo tik iliuzija, - 
duok dieve, kad ta pragariška bedugnė niekuomet nebūtų atrasta. 

Vingeitas nuskraidino mane į Pertą liepos 20 dieną, tačiau atmetė 
mano pasiūlymą palikti ekspediciją ir kartu grįžti namo. Jis pasiliko su ma- 
nimi mieste iki liepos 25 dienos, kai išplaukė garlaivis į Liverpulį. O dabar, 
sėdėdamas „Imperatorės“ kajutėje, aš vis iš naujo įnirtingai svarstau, kas gi 
tada nutiko, ir suprantu, kad bent jau sūnus privalo viską sužinoti. Tolesnis 
šių užrašų likimas priklauso vien tik nuo jo; jam pačiam teks spręsti, ar ver- 
ta plačiau paskleisti tą dalyką. Numatydamas tokį atvejį, kad mano užrašai 
gali turėti platesnį skaitytojų ratą, pasakojimą pradėjau iš toli ir paruošiau 
šią trumpą savo biografijos - kurios po spaudą išblaškytos nuotrupos ir 
taip jau buvo žinomos daug kam - santrauką, o dabar kaip įmanoma trum- 
piau papasakosiu, kas gi man nutiko išėjus iš stovyklos tą siaubingąją naktį. 

Sudirgęs, kažkokio nesveiko, nenumaldomo, nepaaiškinamo, siaubą 
keliančio potraukio genamas į šiaurės rytus, aš kulniavau tolyn ir tolyn, 
danguje plieskiant pikta lemiančiam mėnuliui. Šen bei ten kelyje pasitai- 
kydavo smėliu pusiau užpustytų gigantiškų akmens luitų - neišmatuoja- 

mai tolimų laikų, į užmarštį nugrimzdusių amžių liudininkų. Neišpasaky- 
tai ilgas šios kraupios dykynės amžius ir virš jos tvyrantis siaubas pradėjo 
mane slėgti taip smarkiai, kaip dar niekada anksčiau, ir aš negalėjau prisi- 
versti negalvoti apie iš proto varančius savo sapnus, apie už jų slypinčias 
baugias legendas, apie neslūgstančią baimę, kurią ši dykuma ir jos raižyti 
akmenys net ir mūsų dienomis kėlė rūdakasiams ir čiabuviams. 

Tačiau aš atkakliai kiūtinau pirmyn, tarsi man būtų buvęs paskirtas 
koks nors anapusinis, siaubą keliantis pasimatymas, o mintyse vis greičiau 
sukosi gluminančių regėjimų, neaiškių potraukių ir netikrų prisiminimų 
karuselė. Atsiminiau sūnaus iš oro matytus ir mums nupasakotus dyku- 
mos reljefo bruožus, kurie galbūt buvo eilėmis išsirikiavusių akmens luitų 
kontūrai, ir svarsčiau, kodėl jie man pasirodė tokie grėsmingi ir tuo pat 
metu tokie pažįstami. Kažkas tarsi stengėsi išsiveržti pro užšautas mano 
atminties duris, grabinėjo velkę, bet kita, svetima, nežinoma jėga trukdė 
jas atverti. 

Naktis buvo tyki, be vėjo, blyškaus smėlio kopos kilo ir leidosi žemyn 
it sustingusios jūros bangos. Ėjau neturėdamas jokio kelionės tikslo, bet 
vis viena užtikrintai stūmiausi pirmyn, tarsi mane būtų vedęs pats likimas. 
Iš sąmonės gelmių sukilo sapnai, ir kiekvienas smėlio apsemtas monolitas 
man regėjosi it begalinė priešistorinio pastato menių ir koridorių tąsa — 
menių ir koridorių, išraižytų ir išrašytų simboliais, kuriuos taip gerai įsi- 
miniau ilgus metus būdamas Didžiosios rasės belaisviu. Retkarčiais man 
tarsi pasivaidendavo tie visažiniai kūgio formos siaubūnai, ramiai judantys 
savo reikalais, ir aš bijodavau nudelbti akis žemyn, kad neišvysčiau, jog, 
galbūt ir mano paties kūnas atrodo lygiai taip pat, kaip jų. Tačiau visą tą 
laiką vienodai aiškiai mačiau smėliu užpustytus akmens luitus ir menes 
bei koridorius, grėsmingai spiginantį mėnulį ir švytinčių kristalų lempas, 
begalinę dykumą ir už langų linguojančius papartmedžius bei cikūnus — 
sapnas ir tikrovė mano sąmonėje susipynė. 

Nežinau, kaip ilgai ir kaip toli — ar, tiesą sakant, bent jau kuria krypti- 
mi — aš ėjau, kai pirmąkart pamačiau vėjo apnuogintų akmens luitų krūvą. 
Tai buvo didžiausia mano matyta jų sankaupa, ir ji padarė man tokį įspūdį, 
kad stebuklingi begalinių amžių senumo regėjimai tučtuojau išsisklaidė. 


Prieš mano akis vėl buvo tik dykuma, grėsmingas mėnulis ir nežinomos 

praeities nuolaužos. Prisiartinau, stabtelėjau ir elektrinio žibintuvėlio švie- 
są nukreipiau į akmenų sąvartyną. Šioje vietoje vėjas buvo nupūtęs kopą ir 
atvėręs kokių dvylikos metrų skersmens ir nuo pusmetrio iki dviejų metrų 
aukščio netaisyklingą megalitų ir mažesnių akmens luitų ratą. 

Iš karto pajutau, kad šie akmenys kažkuo neapsakomai skyrėsi nuo 
visų kitų. Jų buvo ne tik nepalyginamai daugiau; akį patraukė ir kažkokia 
smėlio nuzulintų ornamentų ypatybė, kai gerai apžiūrėjau juos mėnulio ir 
elektrinio žibintuvėlio šviesoje. Tiesą sakant, nė vienas iš tų akmens luitų 
niekuo itin ypatingu nesiskyrė nuo anksčiau rastųjų, bet vis dėlto juose 
slypėjo kažkas svarbaus ir sunkiai apčiuopiamo. Šis įspūdis apimdavo įsi- 
žiūrėjus ne į vieną kurį akmens luitą, bet vienu metu pažvelgus į keletą jų. 
Ir staiga supratau: ant šių akmens luitų esantys kreivių raštai buvo tarpu- 
savyje glaudžiai susiję — jie buvo vientiso, didesnio sumanymo dalis. Pirmą 
kartą šioje dykynėje aš aptikau savo senojoje vietoje išsilaikiusią pastato 
mūro dalį - apgriuvusią ir fragmentišką, tas tiesa, tačiau neabejotinai iš- 
likusią. 

Pasirinkęs žemesnę vietą, užsikeberiojau ant akmenų krūvos ir šen bei 
ten pirštais nuvaliau smėlį, stengdamasis pastebėti įvairaus dydžio, formų 
ir stiliaus raštus, ornamentus bei jų tarpusavio ryšį. Netrukus ėmiau mig- 
lotai nutuokti, kam buvo skirtas šis dabar jau sugriuvęs statinys ir kadaise 
per visą pirmykščio mūro paviršių nusitęsę ornamentai bei raštai. Tobu- 
las jų visumos ir kai kurių mano sapnų fragmentų sutapimas suglumino ir 
pribloškė mane. Taip, kadaise tai buvo kiklopiškas devynių metrų aukščio 
koridorius, grįstas aštuoniakampėmis akmens plokštėmis, su didžiuliu ar- 
kiniu skliautu. Į dešinę turėjo atsiverti ištisa menių eilė, o pačiame korido- 
riaus gale viena iš tų keistų nuožulnių plokštumų spirale leidosi žemyn, į 
gelmes. 

Mane tiesiog pribloškė visa ši informacija, nes ji gerokai pranoko tą, 
kurios buvo galima pasisemti vien apžiūrėjus akmenis. Kaip aš sužino- 
jau, kad šis koridorius kadaise buvo giliai po žeme? Kaip sužinojau, kad 
aukštyn vedanti plokštuma turėjo būti man už nugaros? Ir kad į Kolonų 
aikštę vedantis ilgas požeminis koridorius turėtų būti kairėje, vienu lygiu 
aukščiau? Kaip sužinojau, kad paslaptingųjų mechanizmų menė ir į cen- 
trinį archyvą vedantis tunelis turėtų būti dešinėje, dviem lygiais žemiau? 

O keturiais lygiais žemiau, pačiame požemio dugne, yra vienas iš tų siaubą 
keliančių, metalo juostomis užantspauduotų požeminių liukų? Taip staiga 
į tikrovę įsiveržę sapnai sukrėtė taip smarkiai, kad ėmiau drebėti visu kūnu, 
išpiltas šalto prakaito. 

Ir tarsi paskutinį, visiškai nepakeliamą prisilietimą staiga pajutau sil- 
pną, vos juntamą vėsaus oro srovelę, dvelkiančią iš įdubos pačiame tos di- 
džiulės akmenų krūsnies centre. Mano regėjimai vėl tučtuojau išsisklaidė, 
ir vėl mačiau tik grėsmingą mėnulio šviesą, niūrią dykumą ir paleogeno 
periodo akmenų pilkapį. Susidūriau su apčiuopiamu ir tikru, tačiau begali- 
nių užuominų į kažkokią niūrią paslaptį kupinu dalyku: ta oro srovelė galė- 
jo reikšti tik viena - po dykumos paviršiuje išsibarsčiusiais akmens luitais 
slypėjo didžiulė praraja. 

Tučtuojau prisiminiau nelemtus čiabuvių pasakojimus apie po 
akmens luitais slypinčius didžiulius požeminius namus, kuriuose nutin- 
ka siaubingų dalykų ir gimsta baisios vėtros. O tada pajutau, kaip mano 
sąmonę vėl persmelkia sugrįžę sapnai ir migloti netikrų prisiminimų pa- 
vidalai. Kas per vieta plytėjo po manimi? Ar tik netrukus man neatsivers 
pirmykštis, nesuvokiamas begalinių tūkstantmečių senumo mitų ir mane 
persekiojančių košmarų šaltinis? Tačiau dvejojau aš neilgai, nes kažkokia 
jėga stūmė mane į priekį daug ryžtingiau nei smalsumas ir mokslininko 
aistra, kartu slopindama ir augančią mano baimę. 

Judėjau beveik automatiškai, tarsi vedamas paties likimo, kurio 
gniaužtams neįmanoma atsispirti. Įsikišęs į kišenę žibintuvėlį, su jėga, 
kurios nė neįtariau turįs, pakėliau ir nuverčiau į šoną vieną milžinišką 
akmens nuoskilą, tada kitą, kol pajutau siūbtelint drėgną skersvėjį, kuris 
aiškiai skyrėsi nuo sauso dykumos oro. Kai patraukiau šalin visas akmens 
nuolaužas, kurias tik galėjau pajudinti, priešais mane žiojėjo tamsus ply- 
šys - blyški, numirėliška mėnulio šviesa nušvietė kiaurymę, pakankamai 
plačią žmogui pralįsti. 

Išsitraukiau žibintuvėlį ir nukreipiau jo spindulį į angą. Pamačiau 
chaotiškai suvirtusius 45 laipsnių kampu žemyn besileidžiančius akme- 
nis - tikriausiai kadaise įgriuvo kažkoks žemės paviršiuje stovėjęs stati- 
nys. Tarp žemės ir įgriuvos žiojėjo neperžvelgiamai tamsi praraja, kurios 


viršuje įžiūrėjau pusapvales skliautuotas lubas. Sunku tuo patikėti, tačiau 

dykumos smėlynai šioje vietoje plytėjo virš milžiniško akmeninio kažko- 
kių neatmenamų laikų statinio — tikras stebuklas, kaip jis sugebėjo išlikti 
per gausybę geologinių kataklizmų, milijonus metų krėtusių mūsų Žemę. 

Dabar, prisimindamas visa, kas nutiko, savo skubotą ir vienišą leidi- 
mąsi į kažkokios įtartinos bedugnės gelmes tegaliu pavadinti visiška be- 
protybe — ypač turint omenyje, kad nė viena gyva dvasia nežinojo, kur aš 
esu. Galbūt tai iš tiesų buvo beprotybė, bet aš nedvejodamas leidausi gilyn. 
Ir vėl, jau nebe pirmą kartą, jaučiausi esąs nenumaldomo likimo vedamu 
paklusniu žaisliuku. Retkarčiais pasišviesdamas žibintuvėliu (taupiau ba- 
terijas) aš it pamišėlis ėmiau repečkotis po prarajos anga užčiuoptu grės- 
mingu, kiklopiško didumo nuolydžiu žemyn; kartais, jei rasdavau už ko 
tvirtai užsikabinti ir kur pastatyti koją, ropodavau veidu į priekį, o kartais 
atsisukdavau į viršuje likusią akmenų krūsnį ir atsargiai čiuopdamas, ieš- 
kodamas tvirtesnės atramos slinkdavau atbulomis. Į abu šonus nuo manęs 
žibintuvėlio spindulys išplėšdavo iš tamsos raižyto, aptrupėjusio mūrinio 
fragmentus. O priekyje tvyrojo tik neperžvelgiama, bekraštė tamsa. 

Nežinau, kiek laiko taip keberiojausi žemyn. Mano tikrovės suvoki- 
mas pasitraukė į kažkokias neišmatuojamas tolumas, o protas virte virė 
nuo keistų vaizdų ir gluminančių aliuzijų. Fiziniai pojūčiai visiškai išny- 
ko, ir net mano paties baimė virto chimeriška, bevale, bejėgiškai į mane 
kažkur iš šono spoksančia šmėkla. Pagaliau pasiekiau akmens luitais ir 
nuoskilomis užgriozdintas, įvairiomis nuolaužomis nubarstytas ir smėliu 
nuklotas grindis. Iš abiejų pusių, galbūt per dešimt metrų viena nuo kitos, 
kilo didžiulės įspūdingos sienos, viršuje užsibaigiančios skliautuotomis 
lubomis. Vos ne vos galėjau įžiūrėti, kad sienos išpuoštos kažkokiais rai- 
žiniais, bet jų pobūdžio ir prasmės suvokti nesugebėjau. Tačiau labiausiai 
mano dėmesį patraukė lubų skliautai. Paties jų viršaus mano žibintuvėlio 
šviesa nesiekė, bet aš aiškiau mačiau apatines didžiulių arkų dalis. Jos taip 
idealiai sutapo su tomis, kurias nesuskaičiuojamą daugybę kartų regėjau 
sapnuose, kad sukrėstas pirmąkart sudrebėjau. 

Man už nugaros, aukštai viršuje, ryškėjo blausi mėnulio šviesos 
dėmė - toli likusio antžeminio pasaulio liudininkė. Perbėgo mintis, kad 
nevertėtų pamesti tos dėmės iš akių, kitaip neberasiu kelio atgal. Atsargiai 
prisiartinau prie sienos kairėje pusėje, kur raižinių pėdsakai buvo aiškiau- 

si. Nuolaužomis užverstomis grindimis judėti buvo beveik taip pat nelen- 
gva, kaip ir leistis žemyn, bet pamažu vis dėlto broviausi į priekį. Vienoje 
vietoje patraukiau į šoną keletą akmens blokų ir koja pravaliau akmenų 
nuolaužas - norėjau pasižiūrėti, kaip atrodo grindys. Jas pamačius, apėmė 
drebulys - grindys buvo išgrįstos man puikiai pažįstamomis ir vis dar tvir- 
tai tebesilaikančiomis stambiomis aštuoniakampėmis plokštėmis. 

Pasitraukęs nuo sienos per keletą žingsnių, žibintuvėlio šviesoje lėtai 
ir įdėmiai apžiūrėjau apdilusius raižinių likučius. Atrodo, kažkada šiuose 
požemiuose tyvuliavęs vanduo apgadino smiltainio paviršių, nes jis kai 
kur buvo padengtas keistomis nuosėdomis, kurių kilmės nesugebėjau iš- 
siaiškinti. Vietomis mūrinys buvo labai išklibęs ir deformuotas, ir aš neju- 
čiomis susimąsčiau, kiek dar tūkstantmečių šis didingas senovinis pastatas 
sugebės išsaugoti savo formą ir atsispirti Žemės kataklizmams. 

Bet labiausiai man nedavė ramybės sienų raižiniai. Nors ir buvo ap- 
gadinti laiko bei stichijų, iš arti man pavyko juos gana gerai įžiūrėti; ir 
labiausiai pribloškė tai, kad jie visiškai, iki smulkiausių detalių sutapo su 
tais, kuriuos regėjau sapnuose. O tai, kad man buvo pažįstami kiti šio žilos 
senovės statinio bruožai, nebuvo taip jau ir neįtikėtina. Padarę itin stiprų 
įspūdį senovinių mitų kūrėjams, šie griuvėsiai buvo jausti į paslaptingas jų 
legendas, kurias aš tyrinėjau ištiktas amnezijos ir kurių pagimdyti ryškūs 
vaizdiniai netrukus iškilo man iš pasąmonės gelmių. Bet kaip paaiškinti, 
kad kiekviena šių keistų ornamentų bei rašmenų linija, kiekvienas jų linkis 
ir įvija kuo tiksliausiai ir iki menkiausių smulkmenų sutapo su ornamen- 
tais, kuriuos aš regėjau tiek metų mane persekiojusiuose sapnuose? Kaip 
paaiškinti, kad kažkokia amžių migloje nuskendusi, visų pamiršta ikono- 
grafija galėjo būti atkurta iki subtiliausių atspalvių, iki menkiausių niuansų 
ir taip atkakliai, taip tiksliai ir vienodai kasnakt iškilti mano sapnuose? 

Nė kalbos negalėjo būti apie kokį nors atsitiktinį ar tolimą panašu- 
mą. Šis prieš milijonus metų pastatytas, nesuskaičiuojamus tūkstantme- 
čius užmarštyje glūdėjęs koridorius, kuriame aš dabar stovėjau, be jokios 
abejonės, buvo šaltinis to koridoriaus, kurį aš daugybę sykių regėjau per 
miegus, kurį sapnuose pažinau taip pat gerai, kaip tikrovėje pažinojau Ar- 
kamo mieste, Kreino gatvėje stovintį savo namą. Tiesa, savo sapnuose šį 
koridorių regėjau dar neapgriuvusį, visu jo grožiu ir didybe, bet šiuo atveju 

tai nebuvo svarbu, nes vis viena negalėjo būti jokios abejonės, kad tai ti- 
krai yra tas pats koridorius. Mane apėmė siaubas supratus, kad labai gerai 
žinau, kur esu. Šis pastatas, kuriame dabar stovėjau, man buvo puikiai pa- 
žįstamas. Puikiai žinojau ir tai, kurioje to kraupiojo senovinio mano sapnų 
miesto vietoje stovi šis mūras. Staiga instinktyviai, baisėdamasis supratau 
galintis neklysdamas ir be jokio vargo surasti bet kurią patalpą šiame stati- 
nyje ir bet kurį pastatą šiame palaidotame mieste - žinoma, jei jie nebuvo 
sugriauti per neįsivaizduojamą daugybę prabėgusių amžių. Ką, dėl dievo 
meilės, visa tai reiškė? Kaip aš galėjau sužinoti tai, ką žinojau? Ir kokia siau- 
binga tikrovė slypėjo už tų senovinių legendų apie padarus, gyvenusius 
šiame prieštvaniniame akmeniniame labirinte? 

Žodžiai bejėgiai nupasakoti tą akimirką mano sieloje tvyrojusį siau- 
bą ir maišatį. Aš pažinojau šią vietą. Žinojau, kas driekėsi priešais mane 
ir kas stūksojo man virš galvos tais laikais, kai daugybė į dangų besistie- 
busių šio pastato aukštų dar nebuvo pavirtę dulkėmis bei nuolaužomis 
ir išsibarstę po būsimą dykumą. Net suvirpėjau, pagalvojęs, kad man vi- 
sai nereikia dairytis į tą vos matomą, blausią mėnulio šviesos dėmę - vis 
tiek nepasiklysiu. Protą draskė nesuderinami troškimai — ir kuo greičiau 
iš čia sprukti, ir keliauti toliau, pasidavus karštligiškam smalsumui ir be- 
jėgiškam susitaikymui su valdinga lemtimi. Kas nutiko šiam gigantiškam 
didmiesčiui per milijonus metų, kurie skyrė mano sapnus ir dabartį? Kas 
nutiko po miestu nusidriekusiam ir visus jo milžiniškus bokštus jungu- 
siam požeminių kelių labirintui, kiek jo išliko iki mūsų dienų, drebant ir 
pleišėjant Žemės plutai? 

Nejaugi aš aptikau ištisą palaidotą šventvagiškai seną pasaulį? Ar vis 
dar surasčiau hieroglifų rašto mokytojo namą? Arba tą bokštą, ant kurio 
sienų S'gg'cha, į nelaisvę pakliuvęs Antarktidoje gyvenusios žvaigždžia- 
galvių mėsėdžių augalų rasės atstovo protas, iškalė savo keistuosius pa- 
veikslus? Ar ta nuožulni galerija, vedanti į dviem lygiais žemiau esančią 
nelaisvėn patekusių svetimų protų menę, išliko neužversta, ar ja vis dar 
įmanoma vaikščioti? Toje menėje vienas iš belaisvių - pusiau plastiškas 
kažkokios nežinomos, anapus Plutono esančios planetos tuščioje vidinėje 
ertmėje po aštuoniolikos milijonų metų gyvensiantis padaras — saugojo 
savo kūrinį, kurį buvo nulipdęs iš molio. 

Užmerkiau akis ir susiėmiau už galvos, bergždžiai stengdamasis išvyti 
iš savo sąmonės šias beprotiškas sapnų nuotrupas. Tik dabar iš tikrųjų pa- 
jutau manęs link plūstančio oro vėsą bei drėgmę ir su šiurpu suvokiau, kad 
kažkur toli apačioje tikrai žioji didžiulių tuščių prieš nesuskaičiuojamus 
tūkstantmečius ištuštėjusių ertmių virtinė. Prisiminiau sapnuose regėtas 
baugias, gąsdinančias menes, koridorius ir nuožulnias galerijas. Įdomu, ar 
kelias į centrinį archyvą vis dar atviras? Prieš mano akis iškilo keturkam- 
pėse nerūdijančio metalo saugyklose išrikiuoti rankraščiai ir dokumentai, 
ir aš vėl pajutau, kaip mane į priekį stumia ta pati nenumaldoma lemtis. 

Ten, jei tikėsime sapnais ir legendomis, guli į lentynas sudėta visa 
neaprėpiamos kosminės erdvės praeities ir ateities istorija, parašyta į ne- 
laisvę patekusių protų iš kiekvienos mūsų Saulės sistemos planetos ir iš 
kiekvieno jos amžiaus. Mintys beprotiškos, tai tiesa - bet argi aš neatsidū- 
riau tokiame pat beprotiškame, nakties tamsoje skendinčiame pasaulyje? 
Prisiminiau užrakintas metalines lentynas ir būdą joms atrakinti, sukiojant 
keistas metalines rankenas. Manoji lentynėlė, esanti pačiame žemiausia- 
me, stuburiniams Žemės gyvūnams skirtame saugyklos lygmenyje, aiškiai 
iškilo prieš akis. O, kaip dažnai man teko ją atidarinėti, keletą kartų iš ei- 
lės skirtingai pasukant ir paspaudžiant rankenėlę! Prisiminiau kiekvieną 
smulkmeną, tarsi visa tai būtų vykę vos vakar. Jei mano sapnuota saugyk- 
la iš tiesų egzistuoja, atidaryčiau ją bemat! Būtent tada mane galutinai 
pasiglemžė beprotybė. Netrukus, klupdamas ir šokinėdamas per akmenų 
nuolaužas, jau lėkiau man puikiai pažįstamos gilyn vedančios nuožulnios 


galerijos link. 


VII. 


Nuo tos akimirkos mano įspūdžiais var- 
gu ar galima pasikliauti - tiesą sakant, iki šiol viliuosi, kad jie buvo tik de- 
moniško sapno dalis ar kliedesių pagimdyti vaizdiniai. Mano mintys blaš- 
kėsi it karštinės apimto žmogaus, viską mačiau tarsi pro miglą - neaiškiai, 
kartais dar ir su pertrūkiais. Žibintuvėlio spindulys tarsi atsimušdavo į 
visa apimančią tamsą, retkarčiais iš jos išplėšdamas siaubingai pažįstamas 

sienas ir amžių nuėstus, apgadintus jų raižinius. Vienoje koridoriaus vie- 
toje dalis didžiulio skliauto buvo įgriuvusi, tad man teko ropštis per mil- 
žinišką akmens luitų krūvą, beveik siekiančią dantytas, stalaktitais tankiai 
apaugusias lubas. Mano košmaras, regis, pasiekė savo aukščiausią tašką, 
tačiau vis iškylantys nauji šventvagiškai ryškūs netikri prisiminimai darė 
jį dar siaubingesnį. Tik vienas dalykas buvo naujas ir neįprastas - mano 
paties dydis tose gigantiškose mūro salėse ir erdvėse. Tiksliau sakant, slė- 
gė mano paties neįprastas mažumas bei menkumas ir pojūtis, kad norma- 
lus žmogaus kūnas niekaip nederėjo prie šių į milžinišką aukštį kylančių 
sienų. Aš vis nervingai nužvelgdavau save ir, vėl išvydęs įprastą žmogaus 
kūną, kaskart pasijusdavau nustebęs ir sutrikęs. 

Taip ir broviausi pirmyn per tą juodą prarają - šokinėdamas, krisda- 
mas, klupdamas, vis nusibrozdindamas ir užsigaudamas (o kartą vos nesu- 
daužiau žibintuvėlio). Kiekvienas šios velniškos pragarmės akmuo, kiekvie- 
nas kampelis buvo man jau matytas, ir aš ne kartą stabteldavau žibintuvėliu 
nušviesti aptrupėjusių, nuolaužomis užverstų, bet pažįstamų arkų ir gale- 
rijų. Kai kurios menės buvo visiškai sugriuvusios ir užverstos akmenimis, 
kitos — tuščios arba pilnos nuolaužų. Keliose pastebėjau metalines kons- 
trukcijas - dalis jų buvo beveik sveikos, o kitos sulaužytos, sulankstytos ar 
bent apdaužytos, - ir jose atpažinau ne kartą sapnuose regėtus milžiniškus 
stalus ar pakylas. O kas tai buvo iš tikrųjų, nedrįsau net spėlioti. 

Pagaliau pasiekiau žemyn vedančią nuožulnią galeriją ir ėmiau ja leis- 
tis, bet netrukus kelią man pastojo žiojinti pragarmė - net pačioje siau- 
riausioje vietoje ji buvo ne mažiau kaip maždaug pusantro metro pločio. 
Įgriuvusi perdanga pramušė grindis kiaurai ir atvėrė neišmatuojamą rašalo 
juodumo bedugnę. Žinojau, kad šiame gigantiškame pastate yra dar du 
požeminiai lygiai, ir sudrebėjau iš siaubo, prisiminęs pačiame apatiniame 
aukšte esantį metalu užkaltą liuką. Tik dabar jo tikrai nebesaugojo jokie 
sargybiniai - šlykštūs gelmių padarai jau seniai atliko savo niekšingą darbą 
ir per milijonus metų išsigimė. Kai užges Žmonių civilizacija ir ją pakeis 
vabalų rasė, jie bus jau išmirę. Bet, staiga prisiminęs čiabuvių legendas, aš 
vėl suvirpėjau iš siaubo. 

Tik sukaupęs visas jėgas, ryžausi peršokti tą žiojinčią bedugnę - grin- 
dys buvo užverstos nuolaužomis, tad negalėjau nė deramai įsibėgėti, bet 

mane užvaldžiusi beprotybė buvo stipresnė už baimę. Pasirinkęs siauriau- 
sią prarajos vietą arčiau kairės sienos, kurios kitoje pusėje buvo nusileisti 
tinkama gana erdvi ir švari aikštelė, šokau - ir po siaubo kupinos akimirkos 
sėkmingai atsidūriau kitoje prarajos pusėje. Pagaliau pasiekęs apatinį lygį, 
pro arką įžengiau į sudaužytomis metalo konstrukcijomis ir nuo skliautų 
nukritusiomis akmens nuolaužomis užverstą mechanizmų menę. Visos 
pastato patalpos buvo ten, kur ir žinojau jas būsiant; pasitikėdamas atmin- 
timi, užsiropščiau ant nuolaužų krūvos, kuri buvo užstojusi man kelią į er- 
dvų koridorių. Štai jis ir nuves mane į centrinį archyvą. 

Regis, prabėgo ištisi amžiai, kol ėjau, šokinėjau ir šliaužiau tuo akmens 
luitais užgriozdintu koridoriumi. Šen bei ten ant amžių nugludintų sienų 
įžiūrėdavau įrašus ir ornamentus; dalis iš jų buvo man pažįstami, kiti - ne- 
žinomi, tikriausiai atsiradę jau pasibaigus mano sapnuotam laikotarpiui. 
Kadangi šis koridorius buvo namus jungiantis požeminis greitkelis, jo šo- 
nuose nebuvo jokių arkinių galerijų, išskyrus tas, kurios vedė į aplinkinių 
pastatų rūsius. Keliose tokiose sankryžose pasukau į šoną ir pasivaikščio- 
jau gerai pažįstamais koridoriais, apsidairiau gerai pažįstamose salėse. Tik 
porą kartų aptikau didelių skirtumų nuo to, ką buvau regėjęs sapnuose - 
viena iš man žinomų šoninių galerijų dabar buvo užmūryta ir užsandarinta 
metalu. 

Kai paskubomis baimingai lėkiau per požemius vieno iš tų sugriuvu- 
sių didžiulių belangių bokštų, kurio bazaltinio akmens luitai tarsi patys sa- 
vaime bylojo apie svetimą žodžiais nenusakomą ir siaubingą jo statytojų 
prigimtį, mane staiga užplūdo bukinantis silpnumas ir ėmė krėsti stiprus 
drebulys. Šis pirmykštis statinys buvo apskritas, ne mažiau kaip 60 met- 
rų skersmens, tamsiomis lygiomis ir raižiniais neišmargintomis sienomis. 
Ant grindų nebuvo matyti jokių nuolaužų, jas dengė tik smėlio ir dulkių 
sluoksnis. Grindų viduryje pamačiau žemyn vedančią angą, antrą tokią 
pat, tik vedančią į viršų, įžiūrėjau ir sau virš galvos. Bokšte nebuvo nei laip- 
tų, nei kokių nors kopti skirtų nuolydžių - iš savo sapnų prisiminiau, kad 
mitinė Didžioji rasė vengė net artintis prie šių neatmenamus laikus me- 
nančių bokštų, jau nekalbant apie tai, kad juos perstatinėtų. O tiems, kas 
juos pastatė, nei laiptai, nei nuolydžiai nebuvo reikalingi. Mano sapnuo- 
se žemyn vedanti bokšto anga buvo uždaryta, užsandarinta ir kruopščiai 

saugoma. O dabar ji žiojėjo atvira — ir iš tamsos plūdo vėsaus, drėgno oro 
srovė. Nenorėjau nė pagalvoti, kas gali slypėti tose bekraštėse amžinosios 
nakties platybėse. 

Netrukus, keberiodamasis ir braudamasis per smarkiai užverstą kori- 
doriaus dalį, pasiekiau vietą, kurioje it kalnas stūksojo visiškai įgriuvusio 
stogo luitai. Perkopęs tą kalną, atsidūriau milžiniškoje tuščioje erdvėje: Ži- 
bintuvėlio spindulys neužčiuopė nei sienų, nei skliautų. Pamaniau, kad čia 
tikriausiai turėjo būti metalo gamintojų namo, kurio fasadas žvelgė į netoli 
centrinio archyvo buvusią Trečiąją aikštę, rūsys. Net nesiėmiau spėti, koks 
likimas ištiko tą pastatą. 

Už nuolaužų ir akmens luitų kalno vėl aptikau koridorių, bet netru- 
kus priėjau visiškai užverstą vietą - akmenų krūsnis beveik lietė pavojingai 
įdubusias ir suzmekusias lubas. Iki šiol nesuprantu, kaip man pavyko išlup- 
ti ir nuversti dalį akmens luitų, kad atlaisvinčiau kelią, kaip drįsau judin- 
ti tas nuolaužas, kai menkiausias jų perstumdymas galėjo pažeisti trapią 
pusiausvyrą, o tuomet būčiau buvęs užverstas daugybe tonų sveriančiais 
mūro luitais. Tikriausiai buvau saugomas ir į priekį genamas beprotybės 
(jei tik visi mano nuotykiai požemiuose nebuvo - o, kaip norėčiau tikė- 
tis! — tik pragariški kliedesiai ar dar vienas sapnas). Bet pagaliau išrausiau 
(ar tik susapnavau, kad išrausiau) landą, pro kurią galėjau prasisprausti. 
Rangydamasis ta landa, tvirtai sukandęs dantyse įjungtą žibintuvėlį, jutau, 
kaip nugarą man drasko aštrūs stalaktitų ašmenys. 

Dabar jau buvau visai arti tikslo - požeminės archyvų saugyklos. Nu- 
siropštęs žemyn akmenų ir nuolaužų krūva ir prasibrovęs pro likusią kori- 
doriaus dalį, laikydamas rankoje mirksintį žibintuvėlį, atsidūriau žemoje 
apskritoje salėje su daugybe visomis kryptimis išsišakojančių arkinių įėji- 
mų. Salė buvo puikiai išsilaikiusi, o jos sienos, ar bent jau tos jų dalys, ku- 
rias siekė mano žibintuvėlio šviesa, buvo tankiai išmargintos hieroglifais 
ir tipiškais iš kreivų linijų sudarytais ženklais - kai kurie jų buvo atsiradę 
vėliau, jau po mano sapnų laikotarpio. 

Suvokęs, kad pasiekiau trokštamą tikslą, nė kiek nedvejodamas pasu- 
kau į kairę, man pažįstamu arkiniu koridoriumi. Keista, bet nė trupučio 
neabejojau, kad aukštyn ir žemyn, į visus išlikusius požemių aukštus, ve- 
dantys saugyklos koridoriai vis dar tebėra švarūs ir neužversti. Šis milži- 

niškas požeminis statinys, kuriame buvo saugomi visų mūsų Saulės siste- 
mos civilizacijų metraščiai, buvo pastatytas neįtikėtinai nagingai ir, pagal 
statytojų sumanymą, turėjo išlikti tiek pat ilgai, kiek ir pati Saulės sistema. 
Neįsivaizduojamo dydžio akmens luitai buvo suleisti itin tiksliai ir sutvir- 
tinti nepaprastai atspariu cementu, todėl statinys buvo stiprus ir tvirtas it 
pati Žemės šerdis. Jo požeminis korpusas išsaugojo savo formą ir išliko 
nepažeistas per ilgesnius amžius, nei mano protas galėjo įsivaizduoti, o ant 
dulkių sluoksnio padengtų erdvių grindų beveik nebuvo matyti visų kitų 
pastatų koridorius ir sales gausiai užvertusių nuolaužų. 

Kelias buvo laisvas, jokių rimtesnių kliūčių nebeliko, ir tai iš karto at- 
siliepė mano nervinei būklei. Apėmė karštligiškas nekantrumas, kurį iki 
šiol tramdė kelyje nuolat pasitaikantys kliuviniai, ir aš puoliau bėgti: kaip 
akis išdegęs lėkiau žemais, taip puikiai, siaubingai puikiai, pažįstamais ar- 
kiniais koridoriais. Manęs jau nebestebino lengvai atpažįstama aplinka. Iš 
abiejų pusių driekėsi didžiulės, rašmenimis išmargintos metalinių knygų 
spintų durys: vienos tebebuvo užrakintos, kitos stovėjo praviros, trečios 
buvo sulankstytos ir sulamdytos geologinių kataklizmų, taip ir nepajėgu- 
sių sugriauti šio gigantiško statinio. Tai vienur, tai kitur po žiojinčiomis 
tuščiomis lentynomis gulėjo dulkėmis padengtos rankraščių krūvos - jas 
nupurtė žemės drebėjimai. Ant pavienių kolonų iškalti rašmenys arba sim- 
boliai žymėjo sisteminį knygų suskirstymą į klases ir poklasius. 

Kartą stabtelėjau prie atviros gilios nišos su įprastomis metalo dėžė- 
mis, vis dar išlikusiomis savo vietoje tarp viską nuklojusio smėlio ir dulkių. 
Pasistiebęs vargais negalais ištraukiau vieną iš plonesnių dėžių ir pastačiau 
ant grindų, norėdamas apžiūrėti. Ant dėžės buvo išgraviruoti tie patys 
visur matomi kreivų linijų rašmenys, bet hieroglifų išsidėstymas kažkuo 
man pasirodė neįprastas. Keistas knygos futliaro sklendės mechanizmas 
buvo puikiai pažįstamas, tad atvožiau vis dar rūdžių nesuėstą, veikiantį fut- 
liaro dangtį ir ištraukiau iš ten knygą. Kaip ir tikėjausi, ji buvo maždaug 
penkiasdešimties centimetrų ilgio ir keturiasdešimties pločio, o jos storis 
kartu su plonais viršuje atsiverčiančiais metaliniais viršeliais neviršijo pen- 
kių centimetrų. Patvarūs, iš celiuliozės pagaminti knygos puslapiai atrodė 
visai nenukentėję nuo prabėgusių nesuskaičiuojamų amžių, ir aš įsižiūrė- 
jau į keistos spalvos teptuku įrašytus rašmenis — jie visiškai nepriminė nei 

įprastų kreivinių hieroglifų, nei kokių nors žmonijos mokslui žinomų raš- 
menų, bet vis dėlto kėlė man miglotus prisiminimus. Staiga toptelėjo, kad 
tai vieno iš sapnuose sutiktų belaisvių kalba - jo sąmonė buvo perkelta iš 
didžiulio asteroido, kadaise buvusio gimtosios to padaro planetos dalimi 
ir išsaugojusio nemažai jos gyvybės formų ir žinių. Tuo pat metu prisimi- 
niau, kad ši archyvo dalis buvo skirta ne Saulės sistemos planetoms. 
Atsitraukęs nuo šio neįtikėtino dokumento, pamačiau, kad mano ži- 
bintuvėlio šviesa ima blėsti, todėl skubiai pakeičiau išsekusias baterijas 
naujomis, kurių atsargą visuomet nešiodavausi. Iškėlęs ryškiai šviečiantį 
žibintuvėlį, vėl it paklaikęs puoliau lėkti ta nesibaigiančia perėjimų ir ko- 
ridorių raizgalyne, šen bei ten atpažindamas vieną ar kitą lentyną, erzina- 
mas savo paties žingsnių atgarsio, nes šiose mirties ir tylos katakombose jie 
aidėjo itin nederamai. Net mano batų pėdsakai tose tūkstantmečius nie- 
kieno nemindžiotose dulkėse atrodė kraupiai ir kėlė virpulį. Juk niekados 
anksčiau, jei mano beprotiškuose sapnuose slypėjo nors kruopelė tiesos, 
žmogaus koja nebuvo žengusi šiais amžių glūdumas menančiais akmeni- 
mis. Nė nenutuokiau, koks buvo galutinis šio pamišėliško lėkimo tikslas, 
bet mano valią ir giliai palaidotus prisiminimus tarytum valdė kažkokia 
pikta lemianti jėga, todėl neaiškiai jutau, kad kažkoks tikslas turi būti. 
Tuo tarpu koridorius baigėsi nuožulnia galerija, ir aš ėmiau leistis į 
dar giliau. Vienas po kito mirgėjo požemių aukštai, bet aš nė nestabte- 
lėdavau jų apžiūrėti. O sąmyšio apimtose mano smegenyse ėmė ryškėti 
keistas ritmas, kuriam paklusdama mano plaštaka ėmė trūkčioti ir su- 
kiotis. Troškau kažką atrakinti ir jutau, kad žinau visus tam reikalingus 
painius suktelėjimus ir spustelėjimus. Tai bus ne sunkiau, nei atrakinti 
šiuolaikinį seifą su kodine spyna. Nežinau, ar tai buvo sapnas, ar ne, bet 
kadaise aš tikrai žinojau, kaip jį atidaryti, ir vis dar žinau dabar. Jei tai 
tik sapnas — ar pasąmoningai įsisavintos legendos nuotrupa, - tuomet 
kaip jis galėjo manyje išugdyti tokį tikslų, tokį sudėtingą raumenų reflek- 
są? Šito nė nemėginau sau paaiškinti. Mano protas jau buvo anapus bet 
kokio racionalaus mąstymo ribų. Argi visa ši patirtis - kažkokie niekam 
nežinomi griuvėsiai, kurie man buvo pribloškiančiai pažįstami ir matyti, 
šis siaubingai tikslus visko, ką mačiau, sutapimas su mano sapnais ir se- 
novinių legendų nuotrupomis - nebuvo bet kokį sveiką protą neigiantis 

košmaras? Galbūt jau tada giliai savyje - kaip ir dabar, retomis sąmonės 
prašviesėjimo akimirkomis, - aš buvau įsitikinęs, kad miegu ir visa, ką 
matau, iš tiesų tik sapnuoju, kad visas tas palaidotas miestas tėra karštinės 
pagimdytų mano haliucinacijų fragmentas. 

Pagaliau pasiekiau žemiausiąjį saugyklos aukštą ir tučtuojau pasu- 
kau į dešinę. Ten, paklusdamas kažkokiai neaiškiai nuojautai, stengiau- 
si žengti tyliau ir lėčiau. Kažkur priekyje, šiame paskutiniame, į gelmes 
nugrimzdusiame požemių aukšte buvo erdvė, į kurią aš bijojau įžengti ir 
dabar, artėdamas prie jos, prisiminiau, ko būtent bijojau. Tai buvo vienas 
iš metalo juostomis užsandarintų ir kruopščiai saugomų liukų. Dabar prie 
jo nebestovėjo jokie sargybiniai, todėl ėjau visas drebėdamas ir ant pirš- 
tų galų, visiškai taip pat, kaip praėjau pro pravirą liuką tamsaus bazalto 
bokšte. Tykindamas pro šalį vėl pajutau tokią pat drėgno, vėsaus oro sro- 
vę, kaip tame bokšte, ir staiga panūdau, kad mano kelias vestų į priešingą 
pusę. Tačiau kodėl pasirinkau būtent šį maršrutą, o ne kokį kitą, nė pats 
nežinojau. 

Pamačiau, kad liukas plačiai atvertas. Toliau už jo vėl rikiavosi len- 
tynos - ir prie vienos iš jų pastebėjau plonu dulkių sluoksniu padengtą, 
tikriausiai tik neseniai iš lentynų iškritusią krūvą knygų futliarų. Tą akimir- 
ką mane užplūdo toks siaubas, kad negalėjau nė pakrutėti, nors iš pradžių 
nesupratau, kodėl. Nuverstos lentynos, išbyrėjusios, į krūvas suvirtusios 
knygos ir jų futliarai - tame nebuvo nieko neįprasta, nes per daugybę am- 
žių šiuos tamsoje skendinčius labirintus ne kartą purtė žemės drebėjimai, 
jų koridoriuose ne kartą aidėjo kurtinantis krentančių daiktų dundėjimas. 
Ir tik beveik pasiekęs tą vietą suvokiau, kas mane taip nugąsdino. 

Siaubą man sukėlė ne knygų krūva, o dulkėmis padengtas grindų 
plotas greta jos. Žibintuvėlio šviesoje man pasivaideno, kad dulkės guli 
ne tokiu lygiu sluoksniu, kokiu turėtų gulėti — vietomis jų sluoksnis at- 
rodė plonesnis, tarsi vos prieš keletą mėnesių kažkas būtų jas sujudinęs. 
Sakau „pasivaideno“, nes minėtos vietos ne taip jau smarkiai ir išsiskyrė 
bendrame dulkėmis nuklotų grindų fone; bet vis dėlto mane glumino ir 
neramino tai, kad mažiau apdulkėję grindų ploteliai buvo išsidėstę gana 
tvarkingai. Nuleidęs žibintuvėlį žemyn, ryškiau apšviečiau vieną iš tokių 
įtartinų vietų — ir tai, ką pamačiau, man visiškai nepatiko. Iliuzija, kad tai 

kažkokios būtybės paliktos žymės, tik dar labiau sustiprėjo - nes tie plote- 
liai atrodė it dvi lygiagrečios sudėtingų įspaudų ar pėdsakų linijos. Įspaudai 
buvo susigrupavę po tris, kiekvienas iš jų užėmė maždaug 900 kvadratinių 
centimetrų plotą ir buvo sudarytas iš penkių beveik apskritų maždaug 7 
centimetrų skersmens pėdsakų: vienas iš tų penkių buvo šiek tiek išsikišęs 
į priekį, o likusieji keturi - glaudžiai išsidėstę greta vienas kito. 

Šie pėdsakai, jei tai iš tiesų buvo pėdsakai, vedė dviem kryptimis, tarsi 
kažkas būtų nuėjęs koridoriumi iki lentynų, o paskui grįžęs atgal. Pėdsakai 
buvo vos įžiūrimi, juos galėjai palaikyti optine apgaule ar atsitiktinumu, 
jei ne viena reikšminga ir siaubą kelianti smulkmena. Pėdsakų virtinė vedė 
prie ne taip jau seniai iš lentynų iškritusios knygų futliarų krūvos, bet pra- 
sidėjo šie pėdsakai ne kur kitur, o ant paties krašto grėsmingai žiojinčio liu- 
ko, nebesaugomo, atverto į neįsivaizduojamų košmarų kupinas bedugnes 
ir alsuojančio drėgnu, šaltu vėju. 


VIII. 


Tačiau mano sąmonę užvaldžiusi sveti- 
ma valia buvo tokia stipri ir visa apimanti, kad nugalėjo net užplūdusią bai- 
mę. Po to, kai pamačiau tuos įtartinus, grėsmingus pėdsakus, kai sąmonėje 
iškilo jų sužadinti netikri prisiminimai ir sapnų nuotrupos, jokie protingi 
argumentai ir jokie normalūs akstinai nebūtų privertę manęs eiti toliau. 
Bet mano dešinė ranka, nors ir virpėdama iš baimės, ir toliau ritmiškai su- 
signiauždavo ir išsitiesdavo, tarsi būtų nekantravusi kuo greičiau atrakin- 
ti spyną. Nė nespėjęs susivokti, peržengiau suvirtusią knygų dėžių krūvą 
ir ant pirštų galų nudūmiau visiškai nelytėtu dulkių sluoksniu nuklotais 
perėjimais siaubingai pažįstamo ir nenumaldomai traukiančio tikslo link. 
Smegenyse mezgėsi klausimai, kurių reikšmę ir svarbą tik pradėjau nu- 
tuokti ir suprasti. Ar žmogaus kūnas galės pasiekti man reikalingą lentyną? 
Ar mano, žmogaus, ranka sugebės pakartoti visus reikalingus - įmantrius 
ir jai nepritaikytus - judesius? Ar spyna bus nepažeista ir veikianti? Ir ką 
aš veiksiu - ką išdrįsiu veikti — su tuo, ką taip vyliausi ir tuo pat metu taip 
bijojau ten rasiąs? Ar tas radinys pasirodys esantis pribloškianti, protu ne- 

aprėpiama tiesa, peržengianti visas normalaus suvokimo ribas, ar tiesiog 
patvirtinimas, kad aš tik sapnuoju? 

Staiga susivokiau, kad jau nebe bėgu ant pirštų galų, o stoviu spokso- 
damas į velniškai pažįstamų, hieroglifais aprašinėtų lentynų eilę. Jos buvo 
kuo puikiausiai išsilaikiusios: mačiau vos tris ar keturias praviras dureles. 
Negaliu nė aprašyti, ką pajutau, pamatęs tas lentynas - toks visa apimantis 
ir stiprus buvo užliejęs atpažinimo jausmas. Žvelgiau aukštyn, į vieną iš 
man visiškai nepasiekiamų viršutinių eilių, svarstydamas, kaip iki jos už- 
sikeberioti. Ketvirtoje eilėje nuo apačios pastebėjau praviras dureles — iš 
pradžių galėsiu pasinaudoti jomis, o į uždarytų lentynų spynas kopdamas 
galėsiu įsikibti rankomis ir atsiremti kojomis. Žibintuvėlį įsikąsiu, kaip jau 
ne kartą buvau pasielgęs, kai man prireikdavo abiejų laisvų rankų. Visų 
pirma, turiu nekelti triukšmo. Nulipti žemyn su nešuliu, kurį ketinau pasi- 
imti, bus sunku, bet galbūt sugebėsiu užkabinti knygos spynos kabliuką už 
savo striukės apykaklės ir neštis ją kaip kuprinę. Vyliausi, kad spyna nebus 
sugadinta, ir nė kiek neabejojau, kad tinkamai pakartosiu kiekvieną rei- 
kiamą judesį. Taip pat vyliausi, kad durelės neužstrigs ir negirgždės, kad 
atidarysiu jas tinkamai. 

Dar visa tai tebesvarstydamas, įsikandau žibintuvėlį ir pradėjau kopti 
aukštyn. Išsikišusios spynos buvo prasta atrama kojoms, bet, kaip ir tikė- 
jausi, labai pagelbėjo praviros durelės ketvirtoje eilėje. Kopdamas pasinau- 
dojau tiek pačiomis sunkiai judančiomis durelėmis, tiek angos kraštu, ir 
sugebėjau garsiai jų nesugirgždinti. Balansuodamas ant viršutinio durelių 
krašto ir kiek galėdamas pasilenkęs į dešinę, vos ne vos pasiekiau reikiamą 
spyną. Nutirpę nuo kopimo pirštai iš pradžių niekaip negalėjo užčiuopti 
spynos, bet netrukus atsigavo, o tuomet pastebėjau, kad jų anatomija tinka 
spynai atrakinti. Pirštai puikiai prisiminė atminties jiems suteiktą judesių 
ritmą — visi tie sudėtingi ir slapti judesiai, kiekviena jų smulkmena kažko- 
kiu būdu pasiekė mano smegenis iš neišmatuojamos laiko bedugnės, nes 
vos po penkių minučių pastangų išgirdau gerai pažįstamą, bet vis tiek nu- 
stebinusį (nes sąmoningai jo nesitikėjau) spragtelėjimą. Dar po akimirkos 
durelės lėtai prasivėrė - beveik be triukšmo, tik vos girdimai džergždamos. 

Apstulbęs žvelgiau į atsivėrusią pilkšvų knygų futliarų kraštų eilę ir pa- 
jutau, kaip mane it milžiniška banga užlieja sunkiai paaiškinami jausmai. 

Dešine ranka galėjau pasiekti futliarą, kurio lenktų linijų hieroglifai kėlė 
man ne vien tik baimę, bet ir daug sudėtingesnes emocijas. Vis dar drebė- 
damas iš susijaudinimo, sugebėjau atsargiai išjudinti futliarą ir ištraukti jį 
iš lentynos, pažerdamas tik smėlio kruopelių liūtį ir nesukeldamas didelio 
triukšmo. Kaip ir anksčiau rankose laikytas futliaras, ir šis buvo penkias- 
dešimties centimetrų ilgio ir apie keturiasdešimties centimetrų pločio, ne 
storesnis nei septyni centimetrai, su reljefiškais rašmenimis apačioje. Kūnu 
prispaudžiau futliarą prie lentynų ir viena ranka, kiek pasikrapštęs, atka- 
binau spynos kabliuką. Atvožęs dangtelį, perkėliau sunkų futliarą sau ant 
nugaros ir leidau kabliukui užkibti už striukės apykaklės. Abi mano rankos 
vėl buvo laisvos. Vargais negalais nusiropštęs žemyn ant dulkinų grindų, at- 
siklaupiau, nukabinau futliarą nuo nugaros ir padėjau jį priešais save. 

Rankos drebėjo, aš delsiau, baimindamasis ištraukti knygą ir tuo pat 
metu trokšdamas - ir jausdamasis priverstas — tai padaryti. Labai pamažu 
man pasidarė aišku, ką rasiu jo viduje, o tai suvokęs pasijutau beveik supa- 
ralyžiuotas. Jei tas daiktas tikrai yra viduje — ir jei aš nesapnuoju, - mano 
radinio poveikis bus didesnis, nei žmogaus dvasia ir sveikas protas gali 
pakelti. Labiausiai mane kamavo tai, kad daugiau nebesijutau esąs sapne. 
Mane užgriuvęs tikrovės pojūtis buvo baisus - tą baimę juntu net ir dabar, 
prisimindamas tą akimirką. 

Galų gale, purtomas drebulio, ištraukiau knygą iš futliaro ir kurį laiką 
it užburtas spoksojau į gerai pažįstamus viršelio hieroglifus. Knyga buvo 
kuo puikiausiai išsilaikiusi, o lenktos jos pavadinimo linijos beveik už- 
hipnotizavo mane - spitrijausi taip, tarsi būčiau mokėjęs jas perskaityti. 
Tiesą sakant, nesiryžčiau prisiekti, kad tikrai jų neperskaičiau, kad tam 
reikalingos žinios neslypėjo kažkur mano anomalios atminties gelmėse ir 
kažkokiu siaubą keliančiu būdu neišniro į sąmonės paviršių bent kelioms 
akimirkoms. Nežinau, kiek laiko prabėgo, kol ryžausi atversti ploną me- 
talinį knygos viršelį. Delsiau, vis rasdamas kokių nors pateisinamų prie- 
žasčių savo neryžtingumui. Staiga prisiminiau apie žibintuvėlį, išsiėmiau jį 
iš burnos ir išjungiau, kad veltui neeikvočiau baterijų. Atsidūręs tamsoje, 
galiausiai sukaupiau drąsą ir, neįžiebdamas šviesos, pakėliau futliaro dang- 
telį. O tada, susikaupęs ir stengdamasis nesurikti, kad ir ką ten pamatyčiau, 
įjungiau žibintuvėlį ir apšviečiau atverstą puslapį. 

Akimirką žvelgiau į jį, o tada kone praradau sąmonę. Bet vis dėlto, 
sukandęs dantis, sugebėjau susilaikyti nesurikęs. Susmukau ant grindų ir 
viską vėl užliejusioje aklinoje tamsoje prispaudžiau delną prie degančios 
kaktos. Radau tai, ką taip bijojau ir taip tikėjausi rasiąs. Vadinasi, arba aš 
sapnuoju, arba laikas ir erdvė iš tiesų tėra tik beprasmės savo pačių pa- 
rodijos. Tikriausiai aš sapnuoju, bet, norėdamas galutinai tuo įsitikinti, 
privalau parsinešti šį futliarą atgal į stovyklą ir parodyti sūnui - tuomet 
ir paaiškės, sapnas tai ar tikrovė. Man smarkiai svaigo galva, nors aklinoje 
tamsoje žvilgsniui nebuvo už ko užsikabinti. Sąmonėje sukosi šiurpiausios 
mintys ir vaizdiniai, sužadinti to žvilgsnio į knygą, ir aš jau nebesuvokiau, 
kas tikra, o kas sapnas. Prisiminiau keistus pėdsakus dulkėse ir suvirpau, 
išsigandęs garsaus savo kvėpavimo. Vėl įjungęs žibintuvėlį į knygos puslapį 
pažvelgiau tokiu žvilgsniu, kokiu gyvatės auka turbūt žvelgia į savo žudikės 
akis ir iltis. O tuomet tamsoje apgraibomis užverčiau knygą, įdėjau ją atgal 
į futliarą, užvožiau dangtelį ir vėl užkabinau keistą kabliuką. Tiesiog priva- 
lėjau parsinešti šį daiktą atgal į žmonių pasaulį, jei tai iš tiesų egzistavo - jei 
iš tiesų egzistavo visa ši požeminė bedugnė, - jei iš tiesų egzistavau aš pats 
ir visas pasaulis. 

Net nesu tikras, kada svyruodamas pagaliau atsistojau ir pradėjau ke- 
lionę atgal į stovyklą. Dabar rašydamas suprantu, kad per visą tą po žeme 
praleistą siaubo kupiną laiką nė karto nepažvelgiau į laikrodį - tai irgi pa- 
rodo, koks tolimas ir svetimas normaliam pasauliui tuo metu jaučiausi. Su 
žibintuvėliu rankoje, pasispaudęs po pažastimi nelemtąjį futliarą, sulaikęs 
kvėpavimą aš ant pirštų galiukų pratykinau pro skersvėjus gimdančią be- 
dugnę ir grėsmingus pėdsakus dulkėse. Vėliau, jau nebe taip atsargiai lip- 
damas aukštyn begalinėmis rampomis ir galerijomis, niekaip negalėjau at- 
sikratyti niūrių ir grėsmingų nuojautų, kurios šį kartą buvo nepalyginamai 
aiškesnės, nei leidžiantis žemyn. 

Su siaubu galvojau apie už patį miestą senesnį juodo bazalto luitų rūsį, 
iš kurio nebesaugomų gelmių traukė šalti skersvėjai ir kurį man dar tik rei- 
kės pereiti. Mąsčiau apie padarus, kurių taip bijojo Didžioji rasė, ir kurie — 
tegu nusilpę, tegu išmirštantys - galbūt vis dar tykojo po šiais požemiais 
plytinčiose gelmėse. Mąsčiau apie tuos, galimas daiktas, apskritus penkia- 
pirščius pėdsakus ir apie tai, ką apie juos žinojau iš savo sapnų, mąsčiau 

apie keistas vėtras ir ne mažiau keistus švilpesius, siejamus su tais padarais. 
Taip pat apie šiuolaikinių Australijos aborigenų legendas, kuriose nuolat 
buvo užsimenama apie siaubą keliančias vėtras ir ne mažiau baisius pože- 
minius griuvėsius. 

Pagal ant sienos išraižytą simbolį susiradau man reikalingą saugyklos 
aukštą ir, praėjęs pro ant grindų gulinčią knygą, kurią dar taip neseniai su- 
sidomėjęs varčiau, išėjau į tą didžiulę apskritą erdvę su į visas puses ve- 
dančiais arkiniais išėjimais. Man iš dešinės buvo arka, pro kurią čia atėjau. 
Link jos ir pasukau, puikiai suvokdamas, kad išėjus iš archyvo manęs lau- 
kia sunkus ir ilgas kelias atgal, per didžiules mūro ir akmens luitų sąvartas 
koridoriuose. Metalinis nešulys svėrė, ir buvo vis sunkiau eiti tyliai, neke- 
liant triukšmo ropštis per smėlio ir akmenų krūvas. 

Aš vėl priėjau tą lubas siekiančią sąvartą, kurioje, keliaujant į saugyklą, 
man pavyko prasirausti nedidelę pralandą. Mane apėmė begalinis siaubas: 
juk rausdamasis į priekį sukėliau nemažai triukšmo, o dabar - pamatęs 
tuos galimus pėdsakus - neapsakomai bijojau triukšmauti. O dabar dar 
nešiausi ir futliarą, tad prasibrauti pro landą bus dvigubai sunkiau. Bet aš 
kaip įmanydamas atsargiau užsiropščiau sąvarta ir iš pradžių prakišau į 
angą futliarą, o tada, įsikandęs žibintuvėlį, prašliaužiau ir pats - mano nu- 
garą, kaip ir pirmosios kelionės metu, vėl subraižė aštrūs stalaktitai. Išlin- 
dęs kitoje angos pusėje, pabandžiau sučiupti futliarą, bet jis, dardėdamas 
ir keldamas triukšmą, nuslydo nuolaužomis žemyn, ir mane išmušė šaltas 
prakaitas. Puolęs į priekį sugebėjau tą metalinę dėžutę sučiupti, bet tą pa- 
čią akimirką man po kojomis sujudėjo akmens luitas ir sukėlė nedidelę, 
tačiau triukšmingą griūtį. 

Dėl tos griūties sukelto triukšmo aš vos ir nepražuvau. Nes, akmenų 
dardėjimui nutilus, išgirdau - ar bent jau man pasirodė, kad išgirdau - toli 
už nugaros sklindantį skardų, ploną, vibruojantį švilpesį, nepanašų į jokį 
mano kada nors girdėtą garsą ir, tiesą sakant, visiškai neapibūdinamą ir 
neaprašomą. Galbūt tas švilpesys nuaidėjo tik mano vaizduotėje. Jei taip, 
tuomet tame, kas nutiko toliau, slypi liūdna ironija - nes jei nebūčiau puo- 
lęs į paniką dėl to švilpesio, nebūtų nutikę ir kitų tolesnių dalykų. 

Visiškai paklaikęs iš siaubo, sugniaužiau žibintuvėlį vienoje rankoje ir, 
prilaikydamas futliarą, pasileidau koridoriumi - lėkiau, šokinėdamas per 

akmenis, o mano smegenyse sukosi tik vienas pašėlęs troškimas: kuo grei- 
čiau iš šių košmariškų griuvėsių ištrūkti į aukštai viršuje mėnulio šviesos 
užlietą dykumą, bundančią iš nakties miego. Nė nepamenu, kaip pasiekiau 
nuolaužų kalną, virš kurio vietoje įgriuvusių lubų žiojėjo juoda tuštuma ir, 
ropšdamasis stačiu dantytų nuolaužų bei akmens luitų šlaitu, visas apsi- 
daužiau ir susipjausčiau. Tada mane ištiko žymiai didesnė nesėkmė. Aklai 
užsiropštęs į sąvartos viršūnę, visiškai pamiršau, kad priekyje laukia stati 
nuokalnė, koja paslydo ir, neišlaikęs pusiausvyros, kūlversčiais nusiritau 
žemyn kartu su ištisa lavina akmenų ir nuolaužų. Žemę sudrebino kurti- 
nantis it patrankos šūvis griausmas, o tamsius požeminio miesto skliautus 
suvirpino skardus aidas. 

Iš viso to chaoso prisimenu tik vieną akimirką - kaip iriuosi korido- 
riumi, lydimas baisaus dundesio, kaip ropščiuosi, klumpu, griuvinėju, ir 
vis dar laikau įsitvėręs žibintuvėlį bei futliarą. O tada, vos tik pasiekiau 
neatmenamais laikais statytą bazalto rūsį, kurio taip bijojau, mane užlie- 
jo visiška beprotybė. Nutilus griūties sukeltiems aidams, aš vėl išgirdau 
pasikartojant tą kraupų, nežmonišką švilpesį. Šį kartą neabejotinai jį gir- 
dėjau — o baisiausia buvo tai, kad dabar jis sklido ne man už nugaros, o 
kažkur priešais. 

Tikriausiai ėmiau klykti. Miglotai prisimenu save lekiantį per tą šėto- 
nišką Senųjų statytą bazalto kriptą ir girdintį, kaip iš prakeiktos atviros ir 
nesaugomos juodos pragarmės gelmių aidi velniškas švilpiniavimas. Jutau, 
kaip kyla vėjas - nebe drėgnas ir vėsus skersvėjis, o tūžmingi bei ryžtingi 
vėjo gūsiai, pašėlę ir žvarbūs, plūdo iš nelemtosios prarajos kartu su švent- 
vagišku švilpimu. Pamenu, kaip šokinėjau ir ritausi per įvairiausias kliūtis, 
o vėtros staugimas ir švilpesys vis stiprėjo, kaip vėjas, regis, it gyvas vijosi 
raitėsi aplinkui, kaip jo gūsiai daužė ir blaškė mane iš visų šonų. Nors jis 
pūtė man į nugarą, atrodė, kad ne padeda irtis į priekį, o pančioja mane, 
stengiasi suturėti, it kilpavirvė. Nebesirūpindamas dėl savo keliamo triukš- 
mo, užsikeberiojau ant dar vienos akmenų krūvos ir pagaliau atsidūriau 
perėjime, vedančiame į žemės paviršių. Pamenu, kaip pro šalį šmėstelėjo 
įėjimas į paslaptingųjų mechanizmų salę, pamenu, kaip sudrebėjau ir vos 
nesuklikau iš siaubo, pamatęs nuolydį, vedantį tų prakeiktų liukų link. Bet, 
užuot suklikęs, garsiai murmėdamas stengiausi įtikinti save, kad visa tai 

tik sapnas, iš kurio netrukus nubusiu; tvirtinau sau, kad esu stovykloje, o 
galbūt net ir namie, Arkame. Šių vilčių skatinamas šiek tiek atsipeikėjau ir 
ėmiau kopti žemės paviršiaus link. 

Žinojau, kad man dar teks peršokti pusantro metro skersmens plyšį 
koridoriaus grindyse, bet, genamas kitų baimių, buvau apie tai pamiršęs - ir 
tik atsidūręs ant bedugnės krašto su siaubu suvokiau padėties grėsmingu- 
mą. Leidžiantis žemyn, peršokti tą plyšį buvo gana lengva - bet ar įveiksiu 
jį šokdamas įkalnėn, sukaustytas siaubo, išsekęs, slegiamas papildomo me- 
talinio futliaro svorio ir tempiamas atgal demoniškos vėjo virvės? Paskutinę 
akimirką prisiminiau visus šiuos dalykus, probėgšmais pagalvojau ir apie 
žodžiais nenusakomas esybes, slypinčias tos juodos prarajos dugne. 

Žibintuvėlio šviesa jau blėso, bet vidinė nuojauta pakuždėjo man, 
kada reikia sustoti. Žvarbūs vėjo gūsiai ir už nugaros aidintis šlykštus švil- 
pesys tą akimirką veikė mane it išganingas opijus, prislopinęs priešais pra- 
sivėrusios bedugnės siaubą. Bet staiga aš suvokiau, kad nauji vėjo gūsiai ir 
švilpimas veržiasi tiesiai man iš po kojų - ta neapsakoma šlykštybė it potvy- 
nis kilo iš kažkokių neįsivaizduojamų, nesuvokiamų gelmių. 

Tuo metu mane ir užgriuvo tikrasis grynas košmaras. Visiškai apleido 
sveikas protas — ir, nebekreipdamas dėmesio į nieką, pasikliaudamas tik 
gyvulišku troškimu pasprukti nuo pavojaus, aš tiesiog kopiau, klupau ir 
veržiausi į priekį per nuolaužas, tarsi jokia praraja nė neegzistuotų. Apa- 
čioje šmėkštelėjo pragarmės kraštas, šokau per ją su žvėries įsiūčiu, sukau- 
pęs paskutines jėgas, tarsi krečiamas karštinės, ir mane tučtuojau prarijo 
šlykščių, atstumiančių garsų bei absoliučios, sunkios, kone materialios ir 
fiziškai juntamos tamsos verpetas. 

Šiuo šuoliu iš tiesų ir baigiasi mano nuotykiai bei prisiminimai. Nes tai, 
kas nutiko toliau, visus likusius savo įspūdžius, tegaliu laikyti fantasmago- 
riškais, nieko bendra su tikrove neturinčiais kliedesiais. Sapnai, beprotybė 
ir prisiminimai surizgo į fantastiškas, padrikas haliucinacijas, neturinčias 
ir net negalinčias turėti nieko bendro su jokiais tikrovėje egzistuojančiais 
dalykais. Man atrodė, kad neapsakomai ilgai krentu į šlykščią, tąsią, judrią 
tamsą, mane supo nesuvokiamas klegesys, kažkokie garsai, kurių negalė- 
tų skleisti nė viena šioje Žemėje gyvenanti būtybė. Manyje prabudo iki 


šiol snaudusios pirmykštės, radimentinės juslės, kuriomis ėmiau suvokti 

kažkokių tik pusiau apčiuopiamų, erdvėje plūduriuojančių pabaisų knibž- 
dančias pragarmes ir tuštumas, kurios vedė mane Saulės niekuomet nere- 
gėjusių skardžių ir vandenynų, keista gyvybe knibždėte knibždančių be- 
langių bazalto bokštų miestų, kurių niekados neapšvietė nė vienas šviesos 
spindulys, link. 

Smegenyse šmėkščiojo nesuskaičiuojamų pirmykščių planetos amžių 
paslaptys; suvokiau jas be jokių regėjimo ar klausos pagimdytų vaizdinių 
ir įspūdžių pagalbos, ir tos paslaptys pranoko net pačius beprotiškiausius 
mano sapnus ir haliucinacijas. Ir visą tą laiką jutau, kaip mane gniaužo ir 
tampo šalti drėgnos miglos pirštai, o virš viso nesuvokiamo triukšmo ir 
virš tylių amžinosios tamsos sūkurių girdėjau aidint antgamtišką, šėtoniš- 
ką švilpesį. 

Paskui mane užplūdo kiklopiško mano sapnų miesto regėjimai — ne 
sugriauto, o tokio, kokį jį regėdavau naktimis. Vėl pasijutau esąs savo kū- 
giškame, o ne žmogiškame kūne, vėl įsimaišiau į erdviais koridoriais ir 
didžiulėmis rampomis plūstančią Didžiosios rasės atstovų ir jų kūnuose 
atsidūrusių belaisvių minią. Prie šių regėjimų prisidėjo, juos užklojo kiti, 
gąsdinantys ne vaizdinės sąmonės pagimdyti blyksniai — žiauri kova, pa- 
stangos išsivaduoti iš švilpiančio vėjo gniaužtų, pamišėliškas, šikšnospar- 
niškas skrydis per stangrų orą, karštligiškas brovimasis per vėtros plakamą 
tamsą, paklaikęs lėkimas ir keberiojimasis per suvirtusius akmens luitus. 

Kartą šmėstelėjo keistas, įkyrus normalaus žmogiško regėjimo blyks- 
nis - išskydęs, blyškus melsvas švytėjimas aukštai virš galvos. Bet netrukus 
vėl užplūdo sapnas apie tai, kaip ropščiuosi ir ropoju vėjo persekiojamas, 
kaip per nuolaužų sąvartą iššliaužiu į pašaipiai vypsančio mėnulio šviesą, 
kaip aplinkui mane pajuda ir subyra viesulo sukamos nuolaužos ir griuvė- 
siai. Įkyriai plieskianti, erzinanti mėnulio šviesa ir padėjo man atsikvošėti, 
leido suprasti, kad sugrįžau į vadinamąjį tikrą, ne sapnų pasaulį. 

Yriausi per Australijos dykumos smėlynus, o aplinkui mane staugė ir 
siautė tokia vėtra, kokios dar niekuomet nebuvau regėjęs. Mano drabužiai 
sudrisko į skudurus, kūną nusėjo mėlynės ir nubrozdinimai. Sąmonė ir 
sveikas protas sugrįžo tik labai pamažu, ir aš niekaip negalėjau suvokti, kur 
ir kada baigėsi realūs prisiminimai ir prasidėjo klejonės. Prisiminiau mil- 
žiniškų akmens luitų kalną, po juo žiojinčią bedugnę, siaubingą atradimą 

iš praeities ir baisų košmarą kelionės pabaigoje — bet kas iš viso to buvo 
tikra? Mano žibintuvėlis dingo, pamečiau ir neva rastą bei pasiimtą meta- 
linį futliarą. O ar tikrovėje buvo tas futliaras, ta bedugnė, tos akmens luitų 
sąvartos? Pakėlęs galvą, apsidairiau ir aplink save pamačiau tik plyną vilni- 
jančią dykumą. 

Šėtoniška vėtra nutyko, o išpampęs it grybas mėnuo leidosi į raudoną 
miglą vakaruose. Svirduliuodamas atsistojau ir nušlitiniavau į pietvakarius, 
stovyklos link. Kas iš tiesų man nutiko? Ar aš tiesiog susmukau dykumoje, 
netekęs sąmonės, ir sapno klejonių apimtas šliaužiau daugybę kilometrų 
per smėlį ir jame palaidotus akmenis? O kas, jeigu ne? Kaip man gyven- 
ti toliau? Nes juk šių naujų abejonių šviesoje subyrėjo visa mano sukurta 
mitologinės keistųjų sapnų bei regėjimų kilmės teorija ir teliko velniškas, 
kankinantis netikrumas. Jei ta praraja buvo tikra, tuomet buvo tikra ir Di- 
džioji rasė — o tai reiškia, kad ji galėjo šventvagiškai naršyti po sąmones ir 
jas grobti begalinėse kosmoso platybėse ir laiko gelmėse, tai reiškia, kad 
visa tai ne mitai ir ne košmarai, o siaubinga, sielą gniuždanti tikrovė. 

Ar galima sakyti, kad, ištikus niūriai, trikdančiai amnezijai, mano as- 
menybė iš tikrųjų buvo perkelta į dar žmogaus nemačiusį, prieš šimtą pen- 
kiasdešimt milijonų metų egzistavusį pasaulį? O mano dabartinis kūnas 
tapo iš paleogeno amžių glūdumos atvykusios svetimos ir bauginančios 
sąmonės talpykla? Ar aš, tapęs tų kerėpliškų pabaisų belaisviu, iš tiesų pa- 
žinau tą prakeiktą priešistorinį akmens miestą jo klestėjimo laikais ir, apsi- 
gyvenęs savo pagrobėjo kūne, iš tiesų šliaužiojau tais tokiais pažįstamais jo 
koridoriais? Ar tie daugiau nei dvidešimtį metų mane kamavę sapnai iš tie- 
sų buvo kilę iš tikrų ir pasibaisėtinų prisiminimų? Ar aš tikrai kadaise kalbė- 
jausi su protais iš visų neaprėpiamos kosminės erdvės ir laiko užkampių, iš 
tiesų pažinau buvusias ir būsimas Visatos paslaptis ir rašiau savo pasaulio 
bei civilizacijos metraštį tiems milžiniškiems, metalinių lentynų pilniems 
archyvams? Ir ar tie kiti — tie sukrečiantys, pribloškiantys beprotiškų vėjų 
ir šėtoniško švilpimo lydimi Senieji padarai - ar jie iš tiesų buvo pasaloje 
tūnanti uždelsta grėsmė? Ar jie iš tiesų kažko tykojo, lėtai silpdami savo 
tamsiose bedugnėse, kol amžių nuniokotos planetos paviršiuje daugybę 
tūkstančių ir milijonų metų sukosi užgimstančių ir išnykstančių įvairių 
protingų gyvybės formų karuselė? 

To aš nežinau. Jei toji bedugnė ir tai, kas joje slypėjo, buvo tikra, tuo- 
met nebėra vilties. Tuomet šį žmogaus sukurtą pasaulį iš tiesų dengia nejį- 
tikėtinas, nežemiškas, anapus laiko ribų egzistuojantis šešėlis. Bet, laimei, 
nėra jokių įrodymų, kad visa, ką mačiau ir patyriau, nebuvo tik nauji mitų 
ir legendų pagimdyti sapnai bei regėjimai. Aš neparsinešiau įrodymu ga- 
lėjusio tapti metalinio futliaro, ir kol kas dar niekas nerado tų požeminių 
koridorių ir galerijų. Jei Visatą valdantys dėsniai bus maloningi, tų kori- 
dorių niekas niekada ir neras. Bet aš privalau papasakoti savo sūnui, ką 
mačiau - ar tariausi matąs, - ir tegul jis, psichologas, nusprendžia, kiek 
tikra buvo tai, ką patyriau, tegul jis perduoda šį mano pasakojimą kitiems 
žmonėms. 

Esu ne kartą minėjęs, kad siaubinga už tiek metų mane kankinusių 
regėjimų slypinti tiesa visiškai priklauso nuo to, ką aš maniau atradęs tuo- 
se gigantiškuose požeminiuose griuvėsiuose. Man labai sunku rašyti apie 
tą svarbiausią, lemiamą atradimą, nors skaitytojas tikriausiai jau atspėjo, 
kas tai yra. Žinoma, tas atradimas slypėjo metaliniame futliare laikytoje 
knygoje, kurią aš ištraukiau iš saugyklos, nugultos milijonus metų niekie- 
no nejudintų dulkių. Niekieno akys neregėjo, nė viena ranka nepalietė tos 
knygos nuo pat žmonijos atsiradimo dienos. Ir vis dėlto, kai toje baisin- 
goje akmens pragarmėje akimirkai nukreipiau į ją savo žibintuvėlio švie- 
są, pamačiau, kad keistos spalvos rašmenys ant trapaus, amžių nurudinto 
celiuliozės puslapio nebuvo tie nežinomi, dar planetos jaunystės laikus 
menantys hieroglifai. Anaiptol. Puslapis buvo primargintas mūsų abėcėlės 
raidžių, kurios lengvai ir aiškiai rikiavosi į angliškus žodžius ir sakinius, ne- 
abejotinai parašytus mano paties ranka. 


Vertė Marius Burokas 

IŠ TAMSIŲJŲ BEGALYBĖS JŪRŲ 


Howardo Phillipso 
Lovecrafto biografija 


Nemiręs tas, kas amžinas gulės, 
Išaušus keistai erai, mirtis net mirtį nugalės. 


H. P. Lovecraft, „Kthulhu šauksmas“ 


1890 m. rugpjūčio 20 d. Providense, 
Rodo saloje, 9 valandą ryto gimė Howardas Phillipsas Lovecraftas, vienin- 
telis Winfieldo Scotto Lovecrafto ir Sarah Susan Phillips Lovecraft vaikas. 
Jo tėvas buvo keliaujantis juvelyrinių dirbinių ir brangiųjų metalų parda- 
vėjas, o motina - garsaus verslininko duktė, kilusi iš 1630 metais į JAV 
atvykusių ir Masačusetso įlankos koloniją įkūrusių piligrimų. 


1893 metų balandžio 25 dieną, kai H. P. Lovecraftui buvo treji, jo tėvą 
Čikagos viešbutyje ištiko nervų ar psichinės ligos priepuolis. Winfieldas 
buvo parvežtas į Providensą ir paguldytas į Batlerio psichiatrijos ligoninę. 
Čia jis praleido paskutinius penkerius savo gyvenimo metus. Sūnui buvo 
pasakyta, kad tėvas paralyžiuotas ir guli ištiktas komos. Winfieldas mirė 
1898 metais, kai Lovecraftui buvo aštuoneri. Mirties liudijime įrašyta ir 
diagnozė - parezė, t. y. dalinis paralyžius. Manoma, kad tai vėlyvosios sifi- 
lio stadijos pasekmė. Tiesa, ši hipotezė kiek abejotina, nes nei H. P. Love- 
crafto motina, nei jis pats sifiliu nesirgo. 


| Dvieilį vertė Paulius Jevsejevas. 

Po tėvo mirties mažąjį Lovecraftą ėmė auklėti mama, dvi tetos ir senelis 
Whipple'as Van Burenas Phillipsas. Senelis, tiksliau, jo biblioteka, kuri 
buvo didžiausia mieste, padarė milžinišką įtaką Lovecraftui. Jo namuose 
jaunuolis perskaitė daugybę klasikinės literatūros, poezijos knygų. Senelis 
supažindino jį ir su gotikine literatūra, sekdavo jaunajam Howardui krau- 
pias pasakas, savo paties sukurtas siaubo istorijas, pažadino susidomėjimą 
keistenybėmis ir okultizmu. Manoma, kad jis išmokė Howardą nebijoti 
tamsos (versdavo penkerių metų vaiką vaikščioti po tamsius savo namo 
kambarius). 


Howardas buvo laikomas vunderkindu. Dvejų mintinai citavo eiles, trejų 
jau mokėjo skaityti ir rašyti. Būdamas vos ketverių atrado brolių Grimų 
pasakas, o penkerių susižavėjo „Tūkstantis ir viena naktimi“. Būtent tada 
Howardas susigalvojo slapyvardį Abdulas Alhazredas (šis slapyvardis Lo- 
vecrafto prozoje vėliau virto „Nekronomikono“ autoriumi). Howardas 
taip pat įniko į graikų mitologiją, vaikams adaptuotą „Iliadą“ ir „Odisėją“. 


1896 metais, kai Howardui buvo šešeri, mirė jo senelė, prie kurios jis buvo 
itin prisirišęs. Tuo metu ėmę kamuoti košmarai padarė didelę įtaką bū- 
simai jo kūrybai. Howardas sapnuodavo kraupius jį oru lakdinančius ir 
kankinančius padarus. Būsimasis rašytojas ėmė dažnai sirgti, todėl iki aš- 
tuonerių mokyklos reguliariai nelankė. 


1897 metais, būdamas vos septynerių, Howardas parašė savo pirmąsias 
eiles - 88 eilučių rimuotą „Uliso poemą. Tuo pat metu sukūrė ir pirmąjį 
apsakymą „Kilmingasis seklys“ („The Noble Eavesdropper“ ). 


Aštuonmetis Howardas susidomėjo mokslais. Jį itin traukė chemija ir 
astronomija, jis domėjosi istorija, ypač savo valstijos ir Naujosios Angli- 
jos regiono, vartė ir tyrinėjo anatomijos atlasus. 1899 metais Lovecraftas 
pradėjo publikuoti ir hektografu atspausdintą savo paties sukurtą moks- 
linį žurnalą „Ihe Scientific Gazette“. Jį būsimasis rašytojas leido ir šeimy- 
nykščiams bei draugams dalino iki 1907 metų. Tuo pat metu Lovecraftas 
susidomėjo ir godžiai skaitė Edgaro Allano Poe kūrybą. Mokyklą lankė 

priešokiais, jį dažnai kamuodavo galvos skausmai, silpnumo, nuovargio ir 
nervų priepuoliai. Ketverius metus Howardas daugiausia mokėsi namie, 
pats studijavo, skaitė. 


1903-iaisiais Howardas grįžo į mokyklą. Tais pačiais metais pradėjo leisti 
„Rodo salos astronomijos žurnalą“ („The Rhode Island Journal of Astro- 
nomy“), kuris su pertrūkiais ėjo iki 1907 metų. Domėjosi medicina, che- 
mija, geografija, istorija, mitologija. Rašė daug su šiais mokslais susijusių 
darbų ir tyrinėjimų. 


1904-aisiais staiga miršta Howardo senelis Whipple'as Phillipsas. Šeimos 
finansinė padėtis jau kurį laiką prastėjo, o po senelio mirties atsirado rimtų 
sunkumų. Lovecraftams teko iš erdvių namų persikelti į daug ankštesnį 
būstą. Howardui buvo labai sunku susitaikyti su šiuo praradimu, jis netgi 
ketino žudytis. Tačiau gelbėjo rašymas. 1905 metais jis parašė pirmąjį ap- 
sakymą „Žvėris oloje“ („The Beast in the Cave“), o 1906-aisiais pasirodė 
pirmoji Howardo publikacija spaudoje, „Ihe Providence Sunday Journal". 
Tai buvo laiškas, susijęs su astronomija. Netrukus Howardas ėmė bendra- 
darbiauti su „Ihe Providence Tribune“ ir „The Pawtuxet Valley Gleaner“ - 
savo skiltį apie astronomiją rašė kas mėnesį. 


1908 metais, prieš pat mokyklos baigimo egzaminus, Howard3 ištiko ner- 
vų priepuolis. Todėl mokyklos jis nebaigė ir negavo diplomo (visą gyve- 
nimą to labai gėdijosi). Vienas rimčiausių Lovecrafto biografų S. T. Joshi 
teigia, kad nervų priepuolis rašytoją ištiko dėl sunkumų, patirtų mokantis 
matematikos. Howardas tikėjosi studijuoti astronomiją Brauno universi- 
tete, o neišlaikęs matematikos, deja, nebegalėjo. 


Nuo 1908 iki 1913 metų Lovecraftas gyveno it atsiskyrėlis ir nebendra- 
vo beveik su niekuo, išskyrus motiną, su kuria jį siejo keistas, itin artimas, 
patologiškas abipusės meilės ir neapykantos kupinas ryšys. Dienomis 
Howardas miegodavo, naktimis skaitydavo ir rašydavo. Iš namų išeidavo 
tik sutemus. Tuos penkerius metus kūrė daugiausia poeziją. Vienintelė to 
laikotarpio poezijos publikacija spaudoje pasirodė 1912-aisiais vietiniame 

laikraštyje. Eilėraštis vadinosi „Providensas 2000 po Kr“ („Providence 
2000 A. D“). 1911 metais Lovecraftas ėmė rašyti laiškus įvairiems moks- 
linės fantastikos ir „pigiems“ bulvariniams žurnalams (pulp fiction magazi- 
nes) — taip tais laikais vadinosi siaubo, mistines, detektyvines, fantastines 
ir maginės fantastikos istorijas spausdinantys leidiniai. 


1913 metais, pasipiktinęs kažkokio Eredo Jacksono lėkštomis meilės is- 
torijėlėmis, spausdintomis žurnale „Argosy“, jis parašė tulžingą, Jackso- 
ną kritikuojantį eiliuotą laišką, kuris susilaukė daug piktų atsiliepimų iš 
gausių Jacksono gerbėjų. Žurnalo puslapiuose užviręs aršus ir aistringas 
ginčas patraukė Jungtinės mėgėjų žurnalistų ir žurnalų leidėjų asociaci- 
jos (United Amateur Press Association, UAPA) prezidento Fredo P. Daaso 
dėmesį. Jis pakvietė Howardą prisijungti prie asociacijos, ir 1914 metais 
rašytojas tapo jos nariu, pasitraukdamas iš vienatvės ir atskirties šešėlio. 


1915-aisiais Lovecraftas pradėjo leisti savo žurnalą „Konservatorius“ 
(„The Conservative“). Jame spausdino savo poeziją, prozą, straipsnius ir 
esė - tiek parašytus specialiai šiam leidiniui, tiek publikuotus kitur. Iš viso 
buvo išleista 13 žurnalo numerių, jis gyvavo iki 1923 metų. Vėliau pats 
Lovecraftas tapo UAPA prezidentu ir vyriausiuoju redaktoriumi. 


Howardas, pasinėręs į mėgėjiškos žurnalistikos ir kūrybos pasaulį, susi- 
pažino su viena žymiausių šios srities asmenybių - W. Paulu Cooku. Šis 
paskatino Lovecraftą rimčiau domėtis siaubo ir mistine literatūra, reko- 
mendavo jam knygas, skatino rašyti. 1917-ųjų vasarą pasirodė Lovecrafto 
apsakymai „Kapas“ („Ihe Tomb“) ir „Dagonas“. 


Tuo pat metu Lovecraftas ėmė intensyviai bendrauti laiškais. Manoma, 
kad jo epistoliarinis palikimas - apie 100 000 laiškų - vienas didžiausių 
pervisą XX amžių. Nemažai jų parašyti garsiems kolegoms rašytojams Ro- 
bertui Blochui („Psichopato“ autoriui), Henriui Kuttneriui, Robertui E. 
Howardui (Konano Barbaro kūrėjui), poetui, prozininkui ir bendramin- 
čiui Clarkui Ashtonui Smithui ir poetui Samueliui Lovemanui. 

1919 metais ilgai depresija sirgusią Lovecrafto motiną ištiko nervų prie- 
puolis ir ji buvo paguldyta į tą pačią Batlerio ligoninę, kurioje mirė rašyto- 
jo tėvas. Ji dažnai rašė sūnui laiškus, jie su Howardu išliko itin artimi. Mirė 
1921 metais, po nepavykusios tulžies pūslės operacijos. 


Lovecraftą prislėgė motinos mirtis, bet netrukus žurnalistų mėgėjų suva- 
žiavime Bostone jis sutiko Sonią Greene - Ukrainos žydų kilmės sėkmin- 
gą skrybėlaičių modeliuotoją, bulvarinės literatūros rašytoją, mėgėjiškai 
užsiėmusią ir leidyba. Sonia buvo septyneriais metais vyresnė už Howar- 
dą. 1924-aisiais susituokę, netrukus apsigyveno Niujorke, Brukline. Neti- 
kėtos vestuvės nustebino draugus, ypač gimines (abi Howardo tetos apie 
jas sužinojo iš sūnėno laiško jau po vestuvių). 


Šeimos ateitis atrodė šviesi — Lovecraftas neblogai uždirbo iš rašymo, jo 
apsakymus spausdino tuomet neseniai (t. y. 1923 metais) įkurtas, dabar 
jau legendinis žurnalas „Weird Tales“. Sonia turėjo sėkmingą skrybėlaičių 
parduotuvę Niujorko Penktajame aveniu. 


Deja, sėkmė netrukus nusisuko: Sonios parduotuvė bankrutavo, bankas, 
kuriame ji laikė pinigus, žlugo, o ji pati susirgo. „Weird Tales“ leidėjas pa- 
siūlė Lovecraftui tapti dukterinio žurnalo redaktoriumi, bet jis atsisakė, 
nes būtų reikėję persikraustyti į Čikagą. Pasikeitė ir pats „Weird Tales“ re- 
daktorius - buvusiojo vietą užėmė Farnsworthas Wrightas, kurio tekstus 
Lovecraftas ne kartą kritikavo. Todėl nenuostabu, kad jis atsisakė spaus- 
dinti Lovecrafto kūrinius. Šis bandė susirasti darbą, bet 34 metų vyras, ne- 
turintis jokios darbo patirties, nieko nesudomino. 


Ieškodama darbo, Sonia Greene paliko Howardą ir persikraustė į Klivlan- 
dą. O Lovecraftas apsigyveno gana prastos reputacijos Red Huko rajone 
greta Bruklino ir netrukus ėmė nekęsti tiek paties Niujorko, tiek savo gy- 
venimo jame (Lovecrafto butas buvo apiplėštas, liko tik drabužiai, kuriais 
tuo metu vilkėjo). Tačiau būtent Red Huke jis parašė savo garsiojo kūrinio 
„Kthulhu šauksmas“ („The Call of Cthulhu“) apmatus. 

1926 metų balandį jis grįžo į Providensą ir apsigyveno su tetomis. Sonia 
Greene taip pat norėjo persikelti ten, galbūt net apsigyventi kartu ir atida- 
ryti skrybėlaičių parduotuvę, bet šiems planams griežtai pasipriešino abi 
Howardo tetos. Sonia ir Howardas nusprendė išsiskirti gražiuoju, tačiau 
tam reikalingus popierius sutvarkė tik 1929 metais (tiesa, Howardas sa- 
vųjų taip ir nepasirašė, o Sonia, to nežinodama, 1933 metais ištekėjo antrą 
kartą). Likusius savo neilgo gyvenimo metus Lovecraftas praleido su teto- 
mis erdviame mediniame name Barnso gatvėje 10 (šis adresas įamžintas 
apysakoje „Čarlzo Deksterio Vordo byla“). Keletas biografų tvirtino, kad 
vedybinis Lovecrafto gyvenimas nenusisekė, nes jis buvo aseksualus, t. y. 
nejautė potraukio prie lytinių santykių, tačiau amžininkai ne kartą buvo 
girdėję Sonią apibūdinant Howardą kaip „gana gerą meilužį. 


Paskutinis Lovecrafto gyvenimo dešimtmetis, praleistas Providense, 
buvo pats produktyviausias. Jis netapo atsiskyrėliu, nemažai keliavo (tie- 
sa, netoli), lankė įvairias senienomis ir archeologinėmis įdomybėmis gar- 
sėjančias vietas Naujojoje Anglijoje, Kvebeke ir kitur. Keliavo jis ne tik iš 
smalsumo, Lovecraftas taip pat ieškojo įdomesnių, niūresnių, vaizdinges- 
nių vietų savo kūriniams. Pinigų užsidirbdavo perrašinėdamas bei reda- 
guodamas kitų, mažiau talentingų rašytojų mistines, fantastinės ir siaubo 
istorijas, t. y. dirbo literatūros juodadarbiu, „rašytoju-vaiduokliu“ (ghost 
writer). 


Per tą dešimtmetį jis parašė ir garsiausius savo apsakymus bei apysakas 
(pavyzdžiui, „Beprotybės viršukalnės“ („At the Mountains of Madness“). 
Lovecraftas itin daug susirašinėjo, ypač su jaunais rašytojais (Robertu Blo- 
chu, Augustu Derlethu, Fritzu Leiberiu ir kitais), tapo savotišku jų litera- 
tūriniu krikštatėviu. Nemenką įtaką jam padarė garsūs JAV rašytojai Am- 
brosas Bierce'as ir Algernonas Blackwoodas, lordo Dunsany proza. 


Deja, prasigyventi iš rašymo ir išgarsėti Lovecraftui nesisekė. Jis labai jaut- 
riai reaguodavo į menkiausią kritiką, nuolat abejodamas savo pasakojimų 
kokybe dažnai atsiimdavo jau atiduotus rankraščius. O jei leidėjai apsaky- 
mą ar apysaką nors kartą atmesdavo, kitiems jis tų pačių tekstų nebesiūly- 

davo. Kartais tiesiog rašė į stalčių, manydamas, kad kūrinys per silpnas ir 
nevertas susidomėjimo. 


Rašytojas vis labiau skurdo. 1933 metais, mirus vienai iš tetų, jis buvo pri- 
verstas persikelti į skurdesnius, mažesnius namus ir gyveno tik iš menko 
palikimo bei „vaiduoklio“ darbo. Jis prarado viltį išleisti knygą ar būti pla- 
čiau spausdinamas, be to, buvo pernelyg drovus, uždaras ir išdidus, kad 
pats save reklamuotų. Dažnai likdavo nevalgęs, kad sutaupytų pinigų pašto 
ženklams, vokams ir laiškų popieriui. Lovecraftą labai paveikė ir draugo 
rašytojo, su kuriuo ilgus metus susirašinėjo, Roberto E. Howardo savižu- 
dybė 1936 metais. 


Tuo pat metu Lovecraftas pasijuto sergąs, jį kamavo vis stiprėjantys skaus- 
mai. Rašytojui buvo diagnozuotas žarnyno vėžys. Sunkiai sirgdamas liko 
ištikimas mokslininko smalsumui ir savo pojūčius bei ligos eigą aprašė 
„Mirties dienoraštyje“. Išsekęs nuo prastos mitybos ir nuolatinių skausmų 
Lovecraftas 1937-ųjų kovą pateko į ligoninę. Po penkių dienų, kovo 15- 
ąją, mirė. Kovo 18 dieną Howardas Phillipsas Lovecraftas buvo palaidotas 
Phillipsų šeimos kape Svon Pointo kapinėse. 1977-aisiais rašytojo gerbė- 
jai ant jo kapo pastatė antkapį, kuriame įrašyta vardas, pavardė, gimimo ir 
mirties metai bei citata iš vieno iš jo laiškų: „I AM PROVIDENCE“.. 


Lovecrafto mirtį tikriausiai paspartino ir tai, kad rašytojas manė būsiąs 
užmirštas — juk esant gyvam nepasirodė nė viena jo knyga. Laimė, susi- 
rašinėjimas davė vaisių: jo bičiuliai Augustas Derlethas ir Donaldas Wan- 
drei pasiryžo išsaugoti Lovecrafto kūrybą - išleisti jo pasakojimus knyga 
kietais viršeliais — ir įkūrė leidyklą „Arkham House“. Pirmoji Lovecrafto 
pasakojimų knyga „The Outsider and Others“ pasirodė 1939 metais. 


Tolesnis rašytojo kūrinių likimas primena fantastinį romaną: porą de- 
šimtmečių po mirties jo knygos buvo leidžiamos, tačiau skaitomos tik 


Ž Šis įrašas daugiaprasmis. Lietuviškai jį galima versti ir kaip „Aš esu Providensas“, ir kaip „Aš 
esu apvaizda', „Aš esu įžvalga“. 

siauro „pašvęstųjų“ rato — keistų, marginalių literatūros mėgėjų ir gurma- 
nų. Lovecrafto kūrinius išgarsino XX amžiaus septintajame dešimtmetyje 
JAV kilusi ir visą pasaulį išjudinusi kontrkultūros banga. Nuo tada rašy- 
tojo žvaigždė vis kilo: jo įtaka populiariajai ir rimtajai kultūrai (mokslinei 
fantastikai ir siaubo literatūrai, filosofijai, muzikai (ypač sunkiojo metalo 
subkultūrai), dailei, komiksams, kinui, žaidimams ir kt.) yra milžiniška. 
Norint ją aprėpti ir išanalizuoti, reikėtų net ne vieno, o keleto straipsnių. 

2005 metais Lovecrafto kūriniai pateko į kanoninę „Library of Ame- 
rica“ knygų seriją. Tai oficialiai įtvirtino rašytoją kaip JAV literatūros kla- 
siką. 


Amerikiečių rašytojo, siaubo ir weird fiction, keistosios lite- 
ratūros, klasiko H. P. Lovecrafto (1890-1937) tekstai — tarsi 
skiepai nuo egocentrizmo. Jic primcna apic Žmogaus vicnatvę 
ir menkumą nepažinaus, neaprėpiamo, šalčiu alsuojančio kos- 
moso akivaizdoje. Didžiausio siaubo šaltinis —- susidūrimas su 
absoliučiu nežmogiškumu. Knygos istorijose - rafinuoti estetai 
kapų plėšikai, menininkai, kuriems pavyksta užčiuopti Visatos 
paslaptis, mokslininkai, trokštantys atrasti tai, kas galbūt net 
neskirta žmogui, apleistos tolimos vietovės, tapusios šiurpių 


būtybių priebėga... 


H. P. Lovecrafto kūriniai padarė milžinišką įtaką elitinei litera- 
tūrai, autoriniam ir pramoginiam kinui, šiuolaikinei filosofijai. 
Taip pat metalo muzikai, komiksams, kompiuteriniams žaidi- 
mams. Savo mokytoju jį laikė W. S. Burroughsas, S. Kingas, juo 
žavėjosi J. L. Borgesas, apie jį rašo M. Houellebecgas ir kiti. Nors 
rašytojas mirė neišleidęs nė vienos knygos, šiandien jo tekstai — 
JAV literatūros kanono dalis. 2005 m. autoriaus kūrybos rinkti- 
nė išleista prestižinėje „Ihe Library of America“ serijoje. 


Pirmojoje lietuviškoje H. P. Lovecrafto rinktinėje - apsakymai 
ir apysakos, aprėpiantys visą jo kūrybos kelią. 


„Per pastaruosius dešimtmečius H. P. Lovecrafto kaip kūrėjo 
vertinimas neįtikėtinai išaugo. Dabar jis laikomas vienu svar- 
biausių XX a. siaubo rašytojų, darančių milžinišką, nors dažnai 


ir netiesioginę, įtaką pačioms įvairiausioms sritims. 

